
Personalismul energetic - doctrina filosofică originală a lui 
C. Rădulescu-Motru, studiu introductiv la C. Rădulescu-Motru, 

Studii de istorie a filosofiei universale, XII, Editura Academiei Române, 

Filosoful în spațiul public, Revista de Filosofie, Tomul LV, Nr. 3-4, 
2008, pp.249-260. 

O concepție științifică şi etică despre națiune, studiu introductiv la S. 
Mehedinţi, Poporul, Editura Albatros, 2002, pp. V-LXII. 

Asemănări și deosebiri ale gândirii politice mehedinţiene în raport 

Mehedinţi”, Editura Terra, Focşani, 2000, pp. 10-13. 

Idei politice în gândirea lui S. Mehedinţi, în „Buletinul Asociaţiei 
personalului didactic „Simion Mehedinţi”, Editura Terra, Focşani, 2000, 
pp. 12-15. 

Simion Mehedinţi si Constantin Rădulescu-Motru, două destine 
identice „Buletinul Asociaţiei personalului didactic „Simion Mehedinţi”, 
Editura Terra, Focșani, 2002, pp. 12-15. 

Filosofie românească și modernitate tendențială,în Revista de filosofie 
3-4/2011, pp.307-317. 

O concepţie originală despre filosofia românească, studiu introductiv 
la Marin Ştefănescu, Filosofia românească, Editura Historia, 2008, pp. 
7- 47. 


INTRODUCERE: FILOSOFIE ROMÂNEASCĂ 
ŞI MODERNITATE TENDENȚIALĂ 


Modernitatea a produs o modificare de esenţă în raporturile creației 
intelectuale cu comunitatea națională. Din acest unghi, filosofia a 
cunoscut o naţionalizare, aşa cum ştiinţa a devenit, în timp, naţională. 
Ideea este de reținut fiindcă filosofia a evoluat în strânsă asociere cu 
ştiinţa în epoca modernă, ambele având ca fundament raționalitatea şi 
raționalismul. 

După cum scrie Rudolf Stichweh!, ştiinţa modernă a fost ştiinţă 
universală în secolele XVI-XVIII, deoarece, până în secolul al XVIII- 
lea, ştiinţa a fost transmisă, într-un mediu internaţional de comunicare, 
în limba latină. Din secolul al optsprezecelea a avut loc o naționalizare 
a ştiinţei. În secolul al XIX-lea, publicaţiile ştiinţifice au fost asumate, 
în Europa, de către comunități ştiinţifice naţionale. Cu toate acestea, 
evoluţia comunităţii ştiinţifice naţionale a fost însoțită de o diferenţiere 
internă progresivă a științei. 

Perioada modernă a susținut o infrastructură naţională de organizare 
a activităţii ştiinţifice desfăşurate de către comunități naţionale ştiinţifice 
şi instituțiile ştiinţifice, integrate în universități. Comunitatea științifică 
naţională a fost un stimulent puternic pentru răspândirea globală a 
ştiinţei şi a instituţiilor sale de bază. 

Această scurtă referire la naţionalizarea ştiinţei vine ca argument în 
susținerea tezei despre naționalizarea filosofiei, iar despre problematica 
unei filosofii româneşti s-a discutat în ambianța propice a clarificărilor 
cu privire la caracterul național al celorlalte componente ale culturii. 

Evaluarea componenței naţionale a gândirii filosofice autohtone se 
face constant prin raportare la filosofia occidentală, filosofie afirmată, în 
epoca modernă, într-un cadru național. Filosofia românească a urmat 
acelaşi trend, adică în primele faze ale modernizării a adoptat mai mult 
principiul preluării de idei din filosofiei universală. 

Au existat cel puţin două curente de gândire filosofică autohtonă: 
unul, preocupat de argumentarea universalității filosofiei în temeiul 
rostului ei principal în a descifra adevărul, pornind de la cunoașterea 
ştiinţifică a realităţii, iar al doilea curent era interesat de descifrarea 


12 | CONSTANTIN SCHIFIRNEȚ 


„materialului românesc“. Prima direcţie admitea numai filosofia capabilă 
să revele adevărul universal dincolo de orice contingențe naţionale, 
lăsând în umbră realitatea națională, pe când cealaltă orientare judeca 
filosofia în concretul naţional şi etnic. 

O particularitate a culturii româneşti, şi deci şi a filosofiei autohtone, 
este discontinuitatea în evoluţia ideilor şi a iniţiativelor culturale. 
Obsedată de ideea continuității, cultura românească nu a reuşit, decât 
foarte rar, să înfăptuiască o activitate creatoare neîntreruptă. Nici în 
ce priveşte libertatea de cugetare nu s-a putut asigura continuitate, 
deoarece perioadele de interdicție au alternat cu perioadele de 
exprimare nestingherită a ideilor. Cultura și cugetarea românească au 
chestionat limitele capacității proprii de creativitate şi proiectele ratate 
din societatea românească. 


În continuare, discut modernitatea tendențială? ca argument pentru 
o explicaţii ce pot fi formulate asupra tezei despre particularitățile 
mişcării filosofice originale într-o societate care a cunoscut şi cunoaşte 
o modernitate proprie. Spre deosebire de modernitatea realizată în 
Occident de economia capitalistă şi acțiunea actorilor sociali, în spirit 
democratic, în spaţiul public, în România modernitatea s-a produs în 
arii foarte restrânse şi de ea au beneficiat grupuri sociale cu pondere 
scăzută în societate. Dacă vorbim în termenii unor curente din filosofia 
românească, lumea românească nu este marcată puternic de valorile, 
normele, principiile şi criteriile vieții moderne, încât de aici se poate 
conchide că lipseşte omul modern, obiectul fundamental al filosofiei. 
Acţiunile şi ideile despre modernizare, derulate în societatea românească, 
rămân parţiale şi nefinalizate, iar modernitatea este mai mult o aspirație, 
un ţel de atins dar niciodată pe deplin realizat. Modernitatea tendenţială 
este o modernitate provocată, rezultat al unei modernizări în ariergardă 
şi nu al uneia în avangardă. Teza despre modernitatea tendențială relevă 
o separare între idee sau proiecte şi acţiuni sau politici. În acest caz 
ideile au circulaţie în spaţiul public dar fără ca şi acţiunile aferente lor 
să fie finalizate. 

Spre deosebire de societăţile cu modernitatea bine structurată 
datorită fundamentului economic solid, productiv şi eficient, societatea 
cu modernitate tendențţială pare că nu e niciodată aşezată, modernizările 
ei sunt mai totdeauna doar tendinţe. Societatea românească nu se 
confruntă doar cu un proces de trecere de la o modernitate la alta ci mai 
are încă de parcurs trecerea de la premodern la modern, în paralel, cu 
trecerea de la industrial la postindustrial. 

Natura hibridă şi fragmentată a modernităţii româneşti a influențat 
şi influențează încă evoluţia filosofiei autohtone. Nu discut aici despre 
existența sau inexistența unei filosofii româneşti. Se ridică însă o 
întrebare esenţială, anume, filosofii români au făcut parte din elitele 
fondatoare ale modernităţii? Răspunsul este dificil de oferit în cadrele 
unui studiu restrâns, dar putem spune, cu certitudine, că filosofii 
români s-au orientat către Europa, fie Occidentală, cei mai mulți dintre 
ei, fie Orientală, să amintim aici doar pe N. Crainic, şi mai puţin s-au 
concentrat pe conceperea unei alternative locale de modernitate, 
pornită din contextul real al modernizării societăţii româneşti, şi ca o 
contrapondere la acţiunile de modernizare impusă, de sus, de către elitele 
politice, nu atât în virtutea propriilor doctrine cât prin preluarea unor 
modele de organizare şi management din Occident. Ideile filosofilor 
români nu derivă prioritar din meditaţia asupra proceselor locale de 
schimbare şi asupra actelor de rezistenţă față de căile de modernizare 
românească. În cultura română nu există nici măcar o analiză filosofică 
a deformărilor şi a rezistenţei la modernizare şi nici o propunere 
de alternative ale modernităţii. Nu mai puţin semnificativ rămâne 
accentul pe filosofia beletristică în studiul modernității româneşti, 
viziunea. eseistică şi literară fiind dominantă. În planul gândirii 
filosofice autohtone s-a plecat de la premisa că modernitatea este unică, 
universală, fiecare societate fiind obligată să parcurgă întocmai aceleași 
etape şi aceleaşi procese ca ţările care s-au modernizat. Aşa au gândit 
raţionaliştii, cu deosebire T. Maiorescu şi şcoala sa - C. Rădulescu- 
Motru, P.P. Negulescu, I. Petrovici. Trăsătura fundamentală a gândirii 
filosofice româneşti este criticismul, şi, în mică măsură, evaluarea 
diversităţii de proiecte de modernizare, a pluralităţii doctrinelor şi a 
modelelor de modernitate, din care societatea să selecteze ceea ce este 
oportun pentru dezvoltarea sa. 

Spre deosebire de Europa Occidentală, unde idei despre modernitate 
au fost difuzate de către filosofi şi alți intelectuali, şi a fost doar 
instituționalizată într-o etapă ulterioară, în România nu a existat o bază 
filosofică proprie a primei modernizări (secolul 19). Rolul filosofiei şi al 
altor activități pur teoretice intelectuale autohtone a fost, prin urmare, 
mai puţin important în procesul de construcţie instituțională modernă. 
Modernitatea românească nu se regăseşte, doctrinar, în gândirea 
actorilor şi agenţilor de modernizare. 

Practic, nu au existat proiecte de modernizare ci numai interpretări 
ale modernităţii, prin concepte şi viziuni preluate din gândirea 
occidentală. Schimbările moderne s-au produs fără a avea un proiect. 

Semnificativ, în spaţiul public postdecembrist s-a accentuat necesitatea 
reluării programul pașoptist ca reper al modernităţii, în loc să fie oferită 
o alternativă doctrinară a perioadei postcomuniste. 

Chiar dacă toate proiectele de modernizare au fost formulate şi 
construite de către elitele politice, acestea nu au fost exclusiv de natură 
politică. Puţini dintre gânditorii români s-au arătat interesați de 
fundamentul economic al modernizării şi al modernităţii la care să fi 
adăugat elemente filosofice specifice. 

Revenind la parcursul mişcării filosofice româneşti, trebuie spus că 
abia în secolul al XX-lea ea cunoaşte o profesionalizare şi specializare, 
interval când s-a conştientizat că filosofia nu poate să se izoleze de 
spiritul public. Deşi ideea filosofică s-a impus destul de greu în spaţiul 
public am spune că filosofia românească s-a constituit, spre deosebire 
de cea din Occident, în dezbaterea publică, în confruntarea cu istoricii, 
filologii şi literaţii. A existat o anumită neîncredere în capacitatea 
românilor de a produce idei filosofice, de notorietate fiind atitudinea 
sceptică a celui care a impulsionat dezvoltatea filosofiei româneşti — Titu 
Maiorescu. Acesta ar fi o explicaţie privind lipsa unei secţii de filosofie 
în cadrul Academiei Române în perioada de până la 1948. 

O particularitate a modernizării româneşti este aceea că toate 
proiectele de dezvoltare modernă au fost implementate de către statul 
român fiindcă el a funcționat ca principalul canal de modernizare în 
societatea românească. Procesele de modernizare conduse de stat au 
fost intrinsec asociate cu modernizarea statului însuşi, cu redefinerea 
rolului său în societate. Poate nu este întâmplător că aproape toți 
filosofii români din perioada antebelică au avut funcţii în stat, inclusiv 
ca funcționari în diverse ministere. 

Edificarea civilizației române moderne nu a avut ca temei o 
doctrină filosofică autohtonă, ci diverse idei, nu destul de suficient 
structurate, preluate din gândirea apuseană. Organismul politico- 
juridic şi cel instituțional românesc modern s-au constituit aidoma 
celui din civilizaţia occidentală, fără ca el să integreze direcţii esenţiale 
ale unei concepţii româneşti despre căile de construire a unei societăți 
moderne. În consecinţă, nu a existat o reacție de respingere, din partea 
gândirii tradiționale româneşti, față de filosofia occidentală, susținută 
în dezbateri publice şi în lucrări despre doctrine occidentale. Opţiunea 
pentru preluarea filosofilor occidentale o dată cu acceptarea formelor 
civilizaţiei occidentale s-a făcut împotriva spiritului dominant în spațiul 
originar al culturii române - spaţiul răsăritean -, pentru care natura este 
un cadru dat şi neproblematic: „De aceea înțeleptul vorbeşte numai 

de lume, niciodată despre natură”?. În secolul al XIX-lea, dominat de 
principiul naționalităților, s-a trecut „de la o Europă geografică la o 
Europă interculturală”, dar această diversitatea europeană era exprimată 
în limbajul unităţii sub influența decisivă a Vestului asupra Estului”. Este 
interesant, gânditorii români apelează, prioritar, la gândirea modernă, şi 
nesemnificativ la filosofia antică, şi cu atât mai puţin la cea medievală 
şi creştină. Ar merita un studiu mai atent al afirmației lui Rădulescu- 
Motru despre lipsa de profunzime a influențelor filosofiei franceze, şi în 
general, a influenţei filosofiei occidentale asupra mentalului românesc. 
Kantianismul, curentul cel mai răspândit în cultura română modernă, 
a fost folosit în explicarea şi cunoaşterea societăţii româneşti însă este 
greu de amintit vreun filosof român de esenţă exclusiv kantiană. 


Societatea românească nu este singura societate care a împrumutat 
idei, conduite şi instituţii străine. De altfel, toate marile culturi şi 
civilizaţii au preluat, uneori masiv, din alte culturi, şi apoi au dezvoltat, ca 
entităţi autonome, o cultură și o civilizaţie originale. În cazul românilor, 
dependenţa de alte civilizaţii nu a încetat, deoarece nu s-a putut stăvili 
exportul de ideologii străine, fie ele occidentale, fie răsăritene, în nici 
un moment de-a lungul celor două secole de modernizare. La această 
presiune continuă s-a răspuns cu modele proprii de studiu pentru a 
argumenta existenţa unei culturi şi civilizaţii românești. 

De-a lungul perioadei moderne, românii au exprimat, constant, 
aderenţa lor la spiritul european, însă ei au căutat, prin creaţie și 
conduită în spațiul public, să afirme un mod propriu de a fi european. Ei 
nu au tins atât la transpunerea culturii şi civilizației europene în spațiul 
românesc, cât la sincronizarea propriei culturi şi civilizaţii cu norme 
şi valori europene. S-a resimţit, continuu, în gândirea românească, 
tensiunea dintre cultură şi civilizaţie, între material şi spiritual, între 
intern şi extern, între Orient şi Occident, între tradiţie şi modernitate. 
Tocmai această tensiune este ignorată, nu de puţine ori, în exegezele 
despre studiile româneşti. Modernitatea, şi implicit europenitatea 
gândirii româneşti se înrădăcinează în noua viziune oferită localismului, 
neregăsită prioritar în marile curente de gândire europeană. 


Cartea de faţă abordează idei filosofice despre modernizare şi 
europenizare, analizate în lucrări fundamentale ale unor gânditori 
români, autori de teorii originale: Titu Maiorescu - organicismul și teoria 
formei fără fond, A.D. Xenopol - seria istorică, C. Rădulescu-Motru 
- personalismul energetic, S. Mehedinți-  etnologismul şi ontologia 

naţiunii, M. Florian - recesivitatea, M. Ştefănescu - definiţia filosofiei 
prin armonie Toate aceste modele teoretice sunt, de fapt, aplicaţii ale 
unor teze sau idei şi teorii din gândirea universală la studiul realităţilor 
româneşti. Ele pornesc de la imperativul necesar al înscrierii indubitabile 
a societății româneşti, dar nu necondiţionat, ca metodă şi viziune, în 
inevitabilul proces al modernizării, fără însă a se prelua idei, pur și 
simplu, din autori străini și a le transpune aievea în spaţiul autohton. 
Teoria formelor fără fond, de pildă, este eminamente românească, 
nefiind prezentă în dezbaterile despre relaţiile cu Occidentul în țările 
din Europa de Sud-Est sau din Europa Centrală, o dovadă în plus că în 
cultura română se prefigura o temă originală. 

Putem, astfel, constata conturarea unui model teoretic explicativ 
de construire a civilizaţiei moderne în cadrul național - contribuţie 
indelebilă a gândirii româneşti la gândirea universală. 

Discutăm despre idei filosofice, afirmate în spațiul public din 
România, de către gânditorii amintiţi mai sus. Spaţiul public este acel 
spaţiu unde au loc manifestări ale grupurilor sociale. În accepţia lui J. 
Habermas, spaţiul public se constituie atunci când „interesul public” 
derivă, indubitabil, dintr-un „consens raţional” întemeiat pe „discuţii 
practice” între actori sociali: „Noi calificăm drept «publice» anumite 
manifestări atunci când spre deosebire de cercurile închise, ele le sunt 
tuturor accesibile, în același fel cum vorbim despre locuri publice sau 
despre case publice”. Sfera publică s-a format o dată cu constituirea 
societăţii burgheze. 

Spaţiul public românesc s-a edificat după Unirea din 1859 când 
chestiunea fundamentală pentru noul stat a fost crearea unui spaţiu 
naţional românesc, diferit față de spaţiul muntean sau spaţiul moldav. 
În primul rând, statul naţional român putea să funcţioneze în măsura 
în care își asuma un spaţiu public naţional. În al doilea rând, noul stat 
se înscrisese în direcția dezvoltării societății burgheze, el însuşi fiind 
consecința noului tip de formaţiune socială, cea capitalistă, victorioasă 
în arealul european. În aceste circumstanţe, capitalismul impune un 
nou spirit public, concretizat în exprimarea indivizilor şi a grupurilor în 
spațiul public, în participarea lor la dezbaterea publică a problemelor de 
larg interes. Nu trebuie uitat rolul presei în extinderea spaţiului public. 
Spiritul public românesc datorează foarte mult presei din secolul al 
XIX-lea. Cu rare excepții, toți mari intelectuali din perioada modernă 
au exercitat, alături de profesia lor de bază, şi activitatea jurnalistică. 

Spaţiul public românesc a fost construit de pleiada de personalități 
din a doua jumătate a secolului al XIX-lea, care au realizat necesitatea 

edificării unor relaţii noi, moderne şi democratice între membrii unui 
grup ocupaţional, între grupurile sociale din societate. Acest spaţiu a 
reunit activitățile ştiinţifice, şcolare, culturale, politice, sociale. Actorii 
sociali reflectă critic asupra statului și asupra propriilor lor persoane şi 
expun teme de interes pentru public. Din această perspectivă, cartea 
noastră include şi analiza acțiunilor gânditorilor români în spațiul 
public. 


DOCTRINA SOCIALĂ ŞI POLITICĂ 
A LUI TITU MAIORESCU 


(pe marginea Discursurilor parlamentare) 


Unirea din 1859 a determinat mutații radicale în societatea româ- 
nească: pe de o parte, o nouă administrare a treburilor statului rezultat 
din actul fuziunii Moldovei cu Ţara Românească, pe de altă parte, 
multiplicarea actelor de modernizare integrală a tuturor sectoarelor 
vieţii sociale, ceea ce implica modificarea profundă a mentalităţii şi 
conduitei tuturor categoriilor sociale. Noul stat, apărut el însuși ca 
semn al modernizării celor două provincii românești, se instituia în 
instrument fundamental de dezvoltare a ţării. Avem de a face cu o 
situaţie atipică dezvoltării moderne: statul naţional este promotorul 
evoluţiei moderne şi nu un efect al transformărilor din societate. 
Agenţii sociali ai dezvoltării sunt exteriori proceselor sociale şi 
economice îndrituite a fi temelia oricărei modernizări. Societatea 
românească de după Unirea din 1859 cerea oameni care să gândească 
şi să acţioneze în spiritul noii paradigme de dezvoltare, aşadar, o nouă 
elită care să impună şi să controleze puterea în noul stat românesc, 
să dea coerență şi sens evoluţiei moderne a societăţii româneşti. O 
personalitate emblematică pentru acest moment al istoriei noastre este 
Titu Maiorescu. 

Ca probă a nevoii de oameni competenţi în structuri ale noului 
stat este ascensiunea socială foarte rapidă a tânărului cărturar, care, 
semnificativ, nu dispunea de alte resurse decât propriile calificări 
câştigate în mod strălucit în universități europene. S-ar fi cuvenit o 
dezbatere mai amplă asupra rolului jucat de personalități românești, 
selectate social pe criterii strict meritocratice, în evoluţia culturii 
naționale, ceea ce nu putem face aici. Trebuie însă subliniat că Titu 
Maiorescu se înscrie, alături de Spiru Haret, Tacke Ionescu, I.L. 
Caragiale, Ion Creangă în grupul creatorilor culturii române moderne, 
ce provin din alte categorii sociale decât clasa boierească. Toţi devin 
modele de conduită modernă pentru alte personalităţi ce aparțin 
boierimii, dar pentru care criteriul esenţial al ascensiunii profesionale 

îl reprezintă meritul şi calificările personale. Agenţii schimbării în faza 
de intensă modernizare nu mai erau boierii sau clericii, ci intelectuali 
ce trăiau din exercitarea unei profesii. 


1. Scurtă biografie politică 

Maiorescu reprezintă tipul caracteristic pentru o epocă de schimbare 
socială şi naţională radicală. El a fost egal cu sine însuşi în marile domenii 
ale culturii şi vieții sociale: filosofie, estetică, lingvistică, critică literară, 
sociologie, logică, iar în planul activității practice a fost avocat, profesor, 
director de şcoală, conducător de reviste, lider necontestat al celei mai 
importante societăți culturale-Junimea, rector, ambasador, deputat, 
ministru, prim-ministru. Nici unul dintre oamenii timpului nu a atins 
această poziţie de „om universal”, de personalitate plurivalentă, aşa cum 
a făcut-o conducătorul Junimii ce s-a mistuit în orice act necesar pentru 
dezvoltarea modernă a țării. Iată de ce o succintă prezentare a biografiei 
politice a lui Maiorescu permite înțelegerea mai exactă a ideilor sale 
susținute în Discursurile parlamentare. 

Studiile le face în străinătate. Semnificativ, l-a avut coleg, la 
Universitatea din Berlin, pe Dimitrie Sturdza, viitorul său adversar 
politic, iar la Paris l-a cunoscut pe T. Rosetti, viitorul său amic politic. 
Încă din anii studiilor la Paris, Maiorescu intenţiona să intre în viața 
politică. Deşi putea rămâne în Occident, se reîntoarce în țară, cu gândul 
de a participa activ la viaţa culturală și socială internă. 

La 2 iunie 1862 a fost numit supleant la Tribunalul de Ilfov, apoi a 
fost avansat procuror. În noiembrie 1862 este numit profesor la Iaşi, iar 
la 4 decembrie 1862 îşi deschide cursul la catedra de istorie antică, dar 
de la 23 ianuarie 1863 predă cursuri de filosofie, la Universitatea ieșeană. 
La vârsta de 23 de ani este numit rector al Universităţii din Iaşi. Prin 
activitatea sa didactică și prelegerile sale populare, Maiorescu se impune 
în atenţia elitei din Iași. Într-un timp foarte scurt și la o vârstă tânără el 
face o carieră universitară excepțională. 

La Iaşi, Maiorescu întâlneşte ardeleni în toate instituţiile de cultură 
şi învățământ, amintim doar pe câţiva: S. Bărnuţiu, Şt. Micle, P. Suciu, 
T. Lateş, A. Densuşianu etc. El, fiul unui ardelean, a luptat la Iași, şi 
apoi în parlament, cu excesele ardelenilor, cu rigiditatea viziunii lor. 
Maiorescu nu s-a ataşat, cum s-ar fi așteptat multă lume, de grupul 
ardelenilor. Dimpotrivă, consimte, împreună cu tineri boieri moldoveni 
să constituie, în 1863-1864, o nouă structură culturală - Junimea. Să 
spunem că nu s-a încercat până acum a se da o explicaţie asocierii 
sale cu reprezentanți ai aristocrației moldovene şi lipsei sale de interes 

pentru comunicarea cu ardelenii stabiliți la Iaşi. Fără a putea analiza 
aici această chestiune, subliniem numai aderenţa lui Maiorescu la alte 
valori şi la alte mijloace de edificare a României moderne, inclusiv a 
idealului național, decât cele propovăduite de ardelenii ieşeni. Tânărul 
filosof găsea la Iaşi, alături de spiritul „fracţiei libere şi independente” a 
lui Nicolae Ionescu, un alt mod de a gândi şi acționa pentru dezvoltarea 
modernă a ţării, ce căuta să armonizeze interesele naţionale cu valorile 
europene. Grupul tinerilor boieri moldoveni, instruiți în Occident, cei 
mai mulți în Germania, aducea în capitala Moldovei suflul modernizării 
pragmatice şi realiste. Poate tocmai de aceea s-a afirmat că Junimea 
acționa ca grup de presiune, ca un intermediar între societate, politică 
şi cultură“, dar trebuie spus că orice grup de acest gen este un grup de 
presiune şi, prin urmare Junimea funcţiona conform scopurilor pentru 
care a fost constituită. Iniţial, țelul ei era de a contracara tendinţele de 
inovaţie radicală în limbă şi în scriere ale Societăţii Academice, pentru 
ca, în timp, să devină instanța spiritului critic în cultura română. 


Se pune întrebarea dacă Maiorescu a fost acceptat de către 
intelectualii moldoveni, pentru ca el să exprime, față de acest radicalism, 
atitudinea aristocrației moldovene, privind mai ales chestiunea limbii şi 
a culturii române din toate zonele locuite de români? Răspunsul nu este 
ușor de dat fără o cercetare amplă a chestiunii. G. Călinescu spunea (în 
Poezia realelor) că obârşia sa țărănească l-a orientat pe Maiorescu spre 
conservatori, iar aristocratismul său de origine țărănească se întâlnea 
mai bine cu viziunea conservatoare şi, deci cu boierimea, dar marele 
critic uită să sublinieze că ilustrul filosof se afla în relație numai cu 
acea boierime interesată de dezvoltarea modernă a ţării. De fapt, în 
discuţie nu este atât originea sa țărănească, nesemnificativă, nu încape 
îndoială, cât statutul său de burghez, de intelectual ce aparţine clasei 
lucrative: „eu însumi sunt un fiu ieşit din popor; aparţin şi eu acelei 
clase a treia; sunt însumi din aceia care au beneficiat de răsturnarea 
formei celei vechi aristocratice unde nu era decât poporul care plătea 
impozite, iar boierii nu plăteau nimic” (I, 430), afirma el în discursul 
pe marginea proiectului Legii instrucţiunii. La fel gândeau și fondatorii 
Junimii - boieri fiind, ei au adoptat stilul burghez de viaţă. Conducătorul 
necontestat al Junimii literare a fost Maiorescu, iar PP. Carp devine şeful 
politic al acestei grupări când ea acționează eminamente ca o structură 
politică, adică în perioada 1885-1888. Din acest unghi, Maiorescu și, 
împreună cu el, ceilalți junimiști se opun radicalismului „fracţiei libere 
şi independente” din Iaşi. 

În timpul domniei lui Cuza, Maiorescu s-a remarcat prin activitatea 
sa de organizator al şcolii şi prin alte preocupări civice. De pildă, el a 
făcut parte din Înalta Comisie care a prezentat domnitorului Al.I. Cuza 
rezultatul plebiscitului de după lovitura de stat din 2 mai 1864. 

După căderea lui Cuza, filosoful şi-a manifestat atitudinea sa 
defavorabilă față de actul de la 11 februarie 1866. Maiorescu a lăsat 
mărturii despre evenimentele petrecute la Iaşi după detronarea 
lui Cuza. „Bucurie generală de nedescris. Oare chiar necesară?%, 
iată cum percepea el momentul abdicării domnitorului. Sesizând 
pericolele ce derivau din acest act, Maiorescu s-a manifestat, public şi 
în corespondența privată, ca unul dintre cei mai consecvenţi apărători 
ai continuității Unirii şi, în consecință, a reacționat prompt împotriva 
oricărei încercări de separatism. O asemenea conduită a dovedit-o în 
timpul mișcării separatiste din 3/15 aprilie 1866 de la Iași. Maiorescu a 
acţionat direct şi a ajutat Locotenenţa domnească să reprime răzvrătirea 
grupurilor antiunioniste. Astfel, i-a cerut căpitanului de armată 
Porumbaru o trăsură ca să-l conducă, din ascunzătoarea din pivniță, 
pe mitropolitul Calinic, cel ce se pusese în fruntea separatiştilor, la 
caimacamii L. Catargi şi general Golescu”. Să amintim că, împreună cu 
I. Negruzzi, Maiorescu a editat ziarul „Vocea naţională” în care a pledat 
pentru Unire şi domn străin. Îl vedem, așadar, încă de tânăr pe filosof 
amestecat în acțiuni politice. 

În aprilie 1870, viitorul ministru al Instrucțiunii a gândit proiectul 
„Reforma învățământului şi gânduri despre administraţie”, în 23 
de puncte, dintre care 11 prevedeau desființarea unor instituţii sau 
structuri şcolare. Încă din acest proiect se conturează doctrina sa 
politică, întemeiată pe teza despre justa măsură între scopuri şi mijloace 
într-o țară situată în faza modernizării, a cărei evoluţie nu este posibilă 
fără stabilirea priorităţilor de dezvoltare. Să recunoaştem că doctrina 
maioresciană, în raport cu altele, este una ideală ce aparţine mai 
mult unui filosof decât unui om politic. De altfel, însuşi Maiorescu 
recunoaşte această poziţie a sa. În scrisoarea către Carp, la 7 mai 1870, 
marchează, cu toată limpezimea, statusul său în acel moment: „Nu 
uita doară eu nu sunt om politic, ca tine; eu sunt un om particular, a 
cărui advocatură şi ocupaţie de scriitor umple de ajuns cercul său de 
activitate. N-am nevoie de administrarea învățământului, în nici o 
privință; dacă ea va avea nevoie de mine, mă va căuta şi, din nenorocire 
(cel puţin în cei patru ani imediaţi) singurul ei efect va fi să mă încurce. 
[...]. Întru atâta, da, ar putea pune mâna pe mine un minister; dar eu 
însumi nu fac nimic, nici măcar un pas, ca să-l caut”. Ar fi mult de 

discutat despre aparenta indiferenţă a lui Maiorescu, în anul 1870, față 
de activitatea politică. Oricum, mentorul Junimii avea conştiinţa locului 
său în viața politică românească, măcar în ce priveşte managementul 
învățământului, dar nu face nici un efort special pentru a obţine postul 
guvernamental. Îi recunoaşte statutul de om politic, adică de practicant 
al politicii, prietenului său P.P. Carp, fără ca prin aceasta să-l investească 
şi cu calitatea de lider politic. Direcţia ideologică a Junimii îi aparţinea 
lui Maiorescu şi aceasta era cunoscută datorită publicisticii sale. De 
aceea, el stăruie ca implicarea Junimii în politică să se facă pe baza 
unui program de reforme bine structurat. Pe 29 aprilie 1870 îi scrie lui 
P.P. Carp, cel care-l solicita să intre în guvern: „Încă o dată: dacă e ca 
«Junimea» să nu apară ca un neînsemnat minister de tranziţie şi să nu 
se uzeze, ea trebuie să înfăţișeze țării acea operă unitară de reforme de 
care tu vorbeai. Intr-asta e sa raison d! être şi anume cea mai esenţială. 
Cum rămâne cu asta?”??, 

Precipitarea evenimentelor a schimbat destinul grupării junimiste. 
Administrarea țării cerea, continuu, oameni competenţi. Cu prilejul 
vizitei domnitorului Carol, la Iaşi, în aprilie 1871, G. Costaforu l-a 
îndemnat pe Maiorescu şi pe ceilalți junimişti să intre în politică şi în 
Parlament, dar invitaţia nu fusese acceptată. În cele din urmă, din cauza 
acțiunii grupărilor liberale, mai ales a „fracțiunii libere şi independente, 
junimiştii au decis să fie alături de conservatori”. Hotărârea lui 
Maiorescu de a se angaja în politică a fost determinată și de dorința de 
a se lupta cu fracționiştii ieşeni în parlament, cei care-i făcuseră multe 
dificultăți, însă pentru el nu aceasta era esențialul. Încă din tinerețe, el 
aspira să fie om politic, şi este cert că întreaga sa conduită de om public îl 
ducea inevitabil spre această postură. Dar motivul fundamental rămâne 
sprijinirea, prin mijloace parlamentare, a prea tinerei noastre dinastii, 
pe care el o vedea ca unul din factorii esenţiali ai stabilităţii politice, idee 
dominantă a doctrinei sale politice. 

După mai multe tatonări, Maiorescu acceptă să candideze pe listele 
conservatoare, şi, la alegerile din mai 1871, este ales deputat. Primul său 
discurs parlamentar l-a ţinut la 27 iunie 1871, şi a trezit un mare ecou 
prin vehemenţa cu care a susținut ca bugetul să includă fonduri mai 
mari pentru învățământul din sate şi să se diminueze fondurile pentru 
învățământul universitar. Au luat cuvântul, în replică, Nicolae Ionescu, 
Cezar Bolliac, N. Blaramberg, adversari cu care se va confrunta mai 
târziu de mai multe ori. În acest prim discurs, proaspătul parlamentar 
face o afirmaţie şocantă: „Şi această Cameră conservatoare, care după 
apreţiarea mea este în momentul de faţă singurul partid liberal, va trebui 

să dovedească liberalismul său mai ales în această cestiune, căci ceea 
ce pe noi, tineri cu totul liberali, care în orce alte parlamente apusene 
am fi la extrema stângă, ne-a făcut să fim la dreapta cu d-voastră, 
este convingerea că ceea ce la noi este stânga, iese afară din stat, şi 
prin urmare eliminat din stat. Dar dacă este aşa, domnii mei, vă rog 
să susțineţi elementul de jos, să arătăm solicitudinea noastră mai ales 
pentru învățământul elementar” (I, 80). Este o remarcă semnificativă 
pentru modul de a gândi politicul şi relaţiile politice în interiorul unui 
partid văzut ca structură ce reunește mai multe direcții programatice. 
De altfel, Maiorescu nu o dată a exprimat liberalismul său, permanent 
argumentat în opoziţie cu democratismul radical, adică partidul liberal. 
Filosoful reflecta, şi printr-o asemenea precizare, tranziția în care se afla 
la acel moment statul român când delimitările ideologice, din punct de 
vedere doctrinar, erau fluide. 

În 28 iunie 1871, el susține amendamentul său la buget, prin care 
cerea reducerea la jumătate a subvenţiei pentru Societatea Academică 
şi anularea subvenţiilor prevăzute pentru alte societăți culturale. În 
acelaşi timp, s-a declarat împotriva diminuării sumei alocate, din buget, 
învăţătorilor. În 29 iunie 1871, susține amendamentul său de suprimare a 
catedrelor de drept public constituțional, de economie politică și finanțe, 
urmând a fi înlocuite cu o catedră de drept civil şi una de drept roman, 
amendament respins de Cameră. Această intervenţie a trezit adversitatea 
unei bune părți dintre profesorii deputaţi de la cele două universități — 
Iaşi şi Bucureşti -, care se va manifesta de acum permanent, mergându- 
se până acolo încât în primăvara anului 1876 Maiorescu va trebui să 
demisioneze din funcţia de ministru al Instrucțiunii Publice. Aşadar, 
încă de la primele intervenţii parlamentare, filosoful se impune ca unul 
dintre marii oratori din Parlamentul României, prezența sa fiind, timp 
de aproape patru decenii, un fapt cotidian, distingându-se prin arta cu 
care-şi expunea ideile, ceea ce l-a făcut pe un contemporan de al său, 
Anghel Demetriescu, să-l elogieze: „În Cameră atitudinea sa are ceva 
măreț, care îl aseamănă încâtva cu marele Pericles. Când vorbeşte ştie să 
dea tonurile potrivite cu ideile sau simţimintele ce exprimă şi să străbată 
cu o înlesnire particulară toată gama pasiunilor omeneşti. Fraza sa are 
ceva lapidar şi ordinea ideilor sale formează un lanţ continuu, în care nu 
lipseşte nici un inel. Acţiunea sa nu are nimic din acea frenezie de gesturi 
şi de schimbare necontenită a mușchilor feței sau a atitudinii corpului, 
care caracterizează pe cei mai mulți din oratorii noştri. Nimeni nu l-a 
văzut izbind cu pumnul sau cu palma tribuna sau banca de unde vorbea. 
Totul este măsurat și cuviincios. Gesticulaţia sa nobilă dar animată, 

deplina sa posesiune de sine, înlesnirea cu care îşi găseşte cuvintele 
trebuincioase pentru esprimarea gândirilor sale, timbrul plăcut dar viril 
al vocii sale, perfecta structură a frazelor sale nepremeditate, pun în 
mirare şi încântă pe auditori”. 

Încă din primele momente ale activităţii sale de parlamentar îşi 
pregăteşte orice discurs, documentându-se în toate chestiunile dezbătute 
în forul legislativ, peremptorie fiind consemnările sale, cum este, de 
pildă, aceasta: „Pentru campania de toamnă în Cameră trebuie să studiez 
detaliile de drept constituțional la reforma Constituţiei, ce vrem să o 
propunem”*5. În acelaşi timp, să remarcăm preocuparea sa faţă de modul 
cum erau primite discursurile lui de către opinia publică. De pildă, pe 
14/26 oct. 1878, el nota: „Politicăria începuse iarăși într-adevăr, dar de data 
aceasta însă s-a terminat cel puţin cu oarecare vâlvă pentru neînsemnata 
mea persoană. Cuvântarea mea din Cameră asupra tratatului de la Berlin 
şi în contra ministerului Brătianu la 30 sept. (în fapt pe 28 sept. - n.n.) 
ţinută de la ora 4-6 a făcut senzaţie şi mi-a adus neîndoios succes din 
partea adversarilor. Monitorul despre aceasta. O public româneşte și 
franțuzeşte”!€. El nota în Jurnal succesele sale oratorice, dar şi momentele 
mai puţin faste prilejuite de rostirea unor discursuri. 

Primul fotoliu de deputat i-a adus necazuri chiar din partea unui 
ministru din partidul conservator, ca urmare a unor decizii ministeriale 
ce vizau de fapt gruparea adversă „fracțiunea liberă şi independentă.” 
Datorită unei circulare a ministrului Cultelor şi Instrucțiunii publice 
Chr. Tell, care interzicea profesorilor deputaţi sau senatori să fie 
prezenţi la dezbaterile parlamentare în timpul activităţii lor didactice, 
Titu Maiorescu este îndepărtat în anul 1871 din învăţământ şi va lipsi 
de la catedră până la încadrarea sa la Universitatea din Bucureşti la 10 
octombrie 1884. 

La 7 aprilie 1874 este numit ministru al Instrucțiunii publice şi 
cultelor şi rămâne în această demnitate până în ianuarie 1876 când 
este nevoit să demisioneze din cauza respingerii proiectului său de lege 
asupra învățământului. Reintră în parlament în 1878. 

Maiorescu a fost agentul diplomatic (ambasador) al României 
la Berlin, în 1876, şi a negociat încheierea unui tratat comercial între 
România şi Germania. 

La 1 ianuarie 1881 a publicat articolul Zur politischen Lage 
Rumäniens în „Deutsche Revue”, în care aducea argumente pentru 
necesitatea orientării politicii externe româneşti către Germania și 
Austro-Ungaria, atitudine ce se deosebea de aceea a unor membri ai 
Partidului Conservator ce căutau o orientare politică spre Rusia. 

În guvernul Th. Rosetti, instalat la 22 martie 1888, lui Maiorescu i 
se încredințează postul de ministru al Cultelor şi Instrucțiunii, iar până 
în iunie 1888 este şi ministru interimar la Domenii. Ca parlamentar şi 
ministru, el s-a împotrivit dării în judecată a ultimelor două guverne 
Brătianu, iar în discursul său din 31 ianuarie şi 1 februarie 1889 a 
exprimat poziţia sa față de această acțiune juridică. 

La 3/16 martie 1889, el depune în Senat proiectul Legii instrucţiunii. 
La 29 martie 1889, cade guvernul Th. Rosetti. Lui Maiorescu i se propune 
să plece, ca trimis al guvernului, într-o capitală europeană dar refuză. 

La 16 noiembrie 1890 depune jurământul ca ministru al Cultelor 
şi Instrucțiunii Publice în guvernul Gheorghe Manu. În ianuarie 1891 
readuce, în dezbaterea Senatului, proiectul Legii instrucţiunii. Nici de 
această dată nu a ales momentul potrivit pentru trecerea prin parlament 
a legii, la care ţinea atât de mult, din cauza disensiunilor din rândul 
conservatorilor, ceea ce a dus la căderea guvernului Manu. Dezbaterea 
proiectului Legii instrucţiunii în Senat a durat 13 zile, dintre care patru 
au fost acaparate de discursul lui Dim. Sturdza, şi trei zile de discursul 
lui Maiorescu, rar exercițiu de luptă democratică pe o problemă 
esenţială a societăţii româneşti, între doi dintre reprezentanții cei mai 
iluştri ai celor două partide. Ambele sale proiecte: cel din 1876 şi cel 
din 1891 au fost puse spre dezbatere în fazele finale ale guvernărilor 
din care el făcea parte. Este straniu că Maiorescu nu a observat acest 
fapt, încă un argument că nu acorda atenţie raporturilor oculte dintre 
oamenii politici, dincolo de ideologiile partidelor cărora le aparțineau. 
Înclinăm să credem că filosoful a fost folosit, de fiecare dată, de către 
conducerea Partidului Conservator, care a ştiut să speculeze ambiția sa 
de a vedea puse, în discuţie parlamentară, proiectele sale. Maiorescu o 
recunoaşte el însuşi în Introducerea la Discursuri parlamentare vol. IV: 
„Deşi în decursul evenimentelor descrise aci a făcut şi el parte din câteva 
guverne ca ministru al Instrucțiunii publice, nu a rămas după urma sa 
nici o reformă legislativă, încercările sale s-au izbit de rezistența unei 
majorităţi variabile. Ideile de care a fost inspirat le-a crezut și le crede 
drepte; unele din ele s-au realizat prin legile altora, căci ideile nu erau 
personale, ci culese şi adaptate din tezaurul comun al culturii europene, 
altele se vor realiza poate într-un viitor mai îndepărtat, în care putinţa 
participării sale personale va fi încetat de mult. Puţinul ce l-a putut face 
în acest departament ministerial (aducerea documentelor Hurmuzaki, 
restaurarea bisericii de la Curtea de Argeș, introducerea limbii române 
în licee şi alte câteva măsuri) l-a făcut pe cale administrativă iar nu 

legislativă.” Cu toate că nu a reușit să treacă prin parlament nici unul 

din proiectele sale de lege a învățământului, Maiorescu a obținut câteva 
realizări ca ministru: dezvoltarea învățământului la sate prin înființarea 
de noi şcoli, iniţierea de anchete şi statistici privind învăţământul, 
construirea de clădiri şcolare tip, selectarea celor mai bune cărți 
de studiu al limbii române în liceu, proiecte de înființare a Şcolii 
politehnice, a grădinilor botanice, a unei catedre de limba română, 
trimiterea de bursieri la studii în Occident, conservarea patrimoniului 
naţional, sprijinirea şcolilor româneşti din Transilvania”. 

In perioada 1892-1897, este rector al Universităţii Bucureşti, calitate 
în care va fi şi membru al Senatului României. Ca urmare a unor 
agitaţii studenţeşti organizate în Universitatea Bucureşti, Maiorescu 
demisionează din funcția de rector la 27 noiembrie 1897, cu toate 
insistențele ministrului Instrucţiei Publice S. Haret, respectând astfel 
principiul depolitizării învățământului superior de la care nu a cedat 
niciodată. În martie 1898 a sprijinit reforma învățământului a lui S. 
Haret. 

După o scurtă apariție în guvernul conservator - de la 7 iulie 
1900 până la 13 februarie 1901 ca ministru al Justiţiei în guvernul P.P. 
Carp', iar, în 1907, este ales senator din partea Universităţii Bucureşti 
-, lipsit de orice iniţiativă legislativă în această perioadă, Maiorescu 
cunoaşte, în prima jumătate a deceniului doi al secolului XX, o revenire 
spectaculoasă în prim-planul vieţii politice. În perioada 29 decembrie 
1910 - 28 martie 1912 deţine portofoliul de ministru de externe, pentru 
ca la 28 martie 1912 să fie numit Prim-ministru, demnitate în care va sta 
până la 4 ianuarie 1914. 


2. Discursurile parlamentare 

Aspiraţia permanentă a lui Maiorescu către abordarea individului 
şi a societăţii nu s-a concretizat într-o lucrare teoretică de anvergură, 
nici măcar într-un articol. Doar în ce priveşte doctrina sa în estetică 
şi literatura avem de la conducătorul Junimii cele trei volume Critice. 
Maiorescu nu a lăsat posterităţii o lucrare specială despre istoria 
românilor, despre viaţa politică sau despre rolul politicului în societate, 
deşi a avut proiecte pe aceste subiecte, pentru care se pregătea sistematic. 
De pildă, în anul 1880 se gândea la o istorie a românilor: „Întâiele idei 
ale unei hotărâri de a scrie istoria românilor ca operă principală a vieţii 
(mele)”*%, iar în însemnarea de la 23 nov./5 dec. 1883 scria: „Eu cuget 
de 2 săptămâni la posibilitatea de a scrie lucrarea mea principală ca 
Cercetări politice. Pentru asta citesc acum din Machiavell””. Maiorescu 
încerca tot felul de proiecte de lucrări despre istorie, psihologie, 

politologie, însă nici unul nu a fost dus până la capăt. Care să fi fost 
cauza pentru care el nu a elaborat măcar un studiu despre viața socială 
şi politică? Înainte de orice, trebuie menţionat rolul jucat, în amânarea 
deciziei maioresciene, de particularităţile epocii sale, care era una de 
tranziţie, totul fiind în schimbare, iar rigoarea demersului științific era 
greu de asigurat. Dar nu mai puțin semnificativ este însuşi modul de 
a se afirma al lui Maiorescu. El se producea în orice domeniu, dar pe 
suprafeţe mici, şi am putea spune că efortul său analitic şi doctrinar 
era fragmentar şi nu integral. Aşa se explică, în bună măsură, atenția 
acordată el redactării discursurilor parlamentare, care exprimau cel mai 
bine fragmentarismul gândirii sale. 

Cei mai mulți dintre exegeţii operei lui Maiorescu discută 
discursurile separat de introducerile la cele cinci volume, uitându-se că 
autorul a elaborat aceste „note istorico-politice”, în scopul de a însoţi 
discursurile şi de a se constitui în explicaţii la idei şi atitudini ale sale 
faţă de evenimente şi oameni despre care a făcut trimitere la tribuna 
parlamentară. Postum, a apărut Istoria contimporană a României de la 
1866 până la 1900, titlul care îi aparţine lui Simion Mehedinţi şi nu lui 
Maiorescu 7. Atât timp cât nu ştim cum Maiorescu ar fi formulat titlul 
presupusei lucrări ce ar fi cuprins toate introducerile, nu ne rămâne 
decât să referim la cele cinci volume de Discursuri, văzute în unitatea 
lor, aşa cum a gândit-o autorul lor. El a prezentat istoria României de 
la abdicarea lui Cuza până la 1901, văzută nu numai sub dimensiunea 
activităţii politice. Cât priveşte istoria contemporană, în Prefaţă la 
Discursuri parlamentare volumul I, autorul nuanţează ideea sa despre 
elaborarea unei lucrări de acest gen: „De altminteri, dacă este greu a 
scrie o istorie contimporană fără părtinire, nu este totuşi cu neputinţă; şi 
în orice caz exactitatea faptelor se poate controla mai ușor, când autorii 
lor sau martorii oculari sunt încă în viaţă.” Anii de parlamentarism l-au 
determinat să accepte că este posibilă o istorie contemporană, dar nu 
credem că ar fi dat un asemenea titlu unei lucrări speciale, tocmai din 
cauză că el credea, în continuare, în imposibilitatea de a scrie, în mod 
obiectiv, o istorie contemporană. 

Maiorescu a justificat el însuşi publicarea discursurilor, aşa cum a 
subliniat în „Prefaţa” la volumul al IV-lea al Discursurilor parlamentare: 
„prin interesul covârșitor ce-l are dezvoltarea politică a României de la 
1866 încoace” Omul politic junimist acordă discursurilor sale funcţia 
de imagini asupra faptelor şi evenimentelor politice şi sociale petrecute 
într-o perioadă de trecere: „ele rămân însă cel puţin mărturii imediate 
despre momentele politice, în care au fost rostite, şi pot servi drept 

elemente pentru înțelegerea mai exactă a unei interesante epoci de 
tranziție” (I, 72). Discursurile sale sunt investite de el însuși cu funcția 
de sursă de cunoaştere a unei evoluţii a societății româneşti: „ele vor 
să servească numai ca niște documente vii pentru caracterizarea mai 
exactă a unei întregi transformări a opiniei publice.” 

Stăruim în continuare asupra momentelor de alcătuire a celor 
5 volume ale Discursurilor parlamentare, la care autorul lor a trudit 
aproape 20 de ani, absorbit de această muncă istovitoare, ce l-a sustras 
de la alte preocupări. 

Trebuie spus că Maiorescu intenționa, încă din anii primului său 
mandat de deputat, să tipărească intervenţiile sale parlamentare. În 
anul 1876 nota: „Să public toate cuvântările mele din Cameră, după 
dezbaterile cu privire la legea instrucţiunii publice a mea”, intenţie 
ce se va realiza mult mai târziu. Aceasta dovedeşte clar că Maiorescu 
avea un proiect de publicare a discursurilor. De aceea, ar fi nedrept să se 
creadă că decizia sa ar fi fost stimulată doar de publicarea memoriilor 
regelui Carol I, începând din 1892, sau de alte lucrări similare. 

Este adevărat, abia în anul 1895 se hotărâse să publice Discursurile, 
dar alte motive l-au determinat pentru un asemenea act. Făcându-și 
bilanţul pe anul 1896 Maiorescu nota: „Mai am în anul acesta deosebita 
mulțumire de a publica vol. I al discursurilor parlamentare cu notele 
istorico-politice, care îmi devin sub mână din ce în ce mai importante. Pe 
lângă satisfacerea trebuinţei mele de lucru literar, mă face iarăşi să răsar 
înaintea generaţiei tinere, care după cele cele 3 volume Critice, mă credea 
istovit ca scriitor şi exclusiv ocupat cu profesura şi advocatura”?. Aici stă 
explicația acţiunii sale de tipărire a discursurilor. El aspira să rămână în 
continuare liderul culturii româneşti şi trebuia să dovedească, mai ales 
tinerilor, că este capabil de a elabora lucrări monumentale. Pentru aceasta 
nu s-a mulțumit cu o simplă alcătuire a unor volume ce reproduceau, 
după Monitorul Oficial, discursurile. Îndemnat de nevoia prestigiului 
său incontestabil, el a elaborat ample studii de istorie şi politică despre 
perioada domniei regelui Carol I, care să însoţească discursurile. 

Primele volume au fost redactate în vacanțele de Crăciun și de Paşte. 
Astfel, primul volum l-a pregătit, pentru tipar, în vacanţa de iarnă din 
1895-1896. Jurnalul său din această perioadă cuprinde multe referiri 
despre munca de alcătuire a volumelor de discursuri: „Luni 1/13 ianuarie 
1896, Monte Carlo, Am început lucrarea pentru ediția discursurilor mele 
parlamentare, însoțite de note istorico-politice”*; „Vineri 5/17 ianuarie. 
Sculat la ora 7, baie, apoi lucrat la «parlamentare»“%. În primăvara 
anului 1896, el a parcurs colecţiile unor cotidiane şi stenogramele 

şedinţelor parlamentare publicate în Monitorul Oficial. În vacanţa de 
Paşti, petrecută în străinătate, a redactat o mare parte din capitolele 
introductive ale primului volum, iar în mai 1896 a terminat studiul 
introductiv. Concomitent cu redactarea lor, unele pagini sunt citite 
acasă în cercul de prieteni: „miercuri 19 iunie 1896, Cetirea privirii 
mele istorico-politice 11 fevr. 1866-11 mart. 1871. Damele străine, fără 
interes, bărbaţii cu cel mai mare”%. 

Că Maiorescu acorda o atenție excepțională acestor note istorico- 
politice o dovedeşte intenţia de a le traduce în franțuzeşte: „25 oct./6 
nov. 1896, Aseară Zizin la masă la noi. Ne-a cetit traducerea franceză 
a introducerii mele istorico-politice, iar surorii sale îi scria: „Zizin 
Cantacuzin traduce comentariul istoric (fireşte nu discursurile) în 
franţuzeşte””. Nu se ştie cauza pentru care nu a reuşit această tentativă 
de publicare a traducerii introducerilor la Discursurile parlamentare. 

Munca la redactarea volumelor l-a absorbit mult, iar însemnările sale 
sunt mărturii în acest sens. În 13/25 ianuarie 1897, el nota: ,....lucrez în 
iatac la istorico-politice, sfârşitul introducerii din vol. II şi sunt fericit 
cum lucrez și că lucrez”%, În ziua de 10/22 august 1897 scrie: „Dimineţile 
tot corectez la introducerea istorică. Partea aceasta are numai 72 pag. în 
manuscript, dar m-au costat vro 60 dimineţi de lucru a 3 ore. Dar şi 
cea mai adâncă mulțumire şi o mare emoție concentrată, împărtăşită de 
Anicuţa. De abia astăzi termin această revizuire”. În scrisoarea către 
sora sa Emilia Humpel, din 1 noiembrie 1896, Maiorescu îi comunica 
informaţii preţioase despre munca sa la redactarea discursurilor: „Eu 
lucrez la publicarea discursurilor mele parlamentare, am corectat astăzi 
coala a 7-a. Volumul I va cuprinde 24. Vor fi trei volume. Publicarea e 
însoţită de un comentar istorico-politic, care începe cu caracterizarea 
răsturnării lui Cuza de la 22 febr.1866 şi duce apreţiarea evenimentelor 
în vol. I până la darea noastră în judecată în 1876. Vol. al doilea relatează 
darea în judecată şi situaţia politică sub ministerul I. Brătianu. E dar 
expunerea operei politice a junimiştilor, lucru de mare importanţă, 
dacă voi izbuti a-l face bine. Dar n-am terminat decât vol. I. Greoaia 
relatare imparţială a evenimentelor de sub I. Brătianu am să o încep în 
vacanţa Crăciunului; numai în vacanțe am răgazul necesar. Înțelegi de 
ce important ar fi să pot vorbi în relativă linişte cu tine despre această 
întreprindere literaro-politică”*. 

Manuscrisul a fost predat Editurii Librăriei Socec. Înainte de a 
apare volumul I, în „Convorbiri literare” s-au publicat cele două studii 
introductive, însoţite de Nota redacției: „Zilele acestea va apărea în 
Editura dlui I.V.Socec primul volum al Discursurilor parlamentare 

ţinute de dl. Maiorescu de la 1871 încoace. Publicarea dlui Maiorescu 
este precedată de o expunere a situaţiei României la începutul domniei 
actuale și este întregită cu multe note explicative. Dacă ne grăbim a 
împărtăşi cititorilor noştri paginile cu care începe noua lucrare a dlui 
Maiorescu, o facem din cauza deosebitului lor interes istoric şi fără 
privire la politica zilei, care este principial exlusă din cadrul revistei 
noastre” Va proceda, asemănător, cu celelalte volume, publicând 
introducerile la Discursuri mai întâi în „Convorbiri literare”. 

Munca la redactarea şi corectura discursurilor îl absoarbe. 
Notează cu febrilitate în jurnalul său: „Astăzi în sfârşit ultimele 
pagini de corectură ale vol. I din discursuri parlamentare (vro 586 
pagini)”. Volumul I a apărut în februarie 1897”. Volumul II a apărut 
la 27 octombrie/8 noiembrie 1897. Aşadar, în 1897 apar primele două 
volume (în februarie vol. I, în toamnă vol. II), în 1899, al treilea volum, 
în 1904 al patrulea volum, în 1915 al cincilea volum. În ultimii ani de 
viață, Maiorescu adunase o bună parte din discursurile ce urmau să 
alcătuiască cel de al șaselea volum pe care însă nu a apucat să-l publice. 

Apariţia celor două volume îl satisface şi crede că acest succes este 
suficient pentru a se dedica exclusiv analizei istoriei vieţii politice: 
„Încep a mă desface de literatură şi a mă concentra în Istoria politică’. 

În anul 1898 a pregătit pentru tipar volumul III, care va apare la 16 
februarie/1 martie 1899. 

Editarea celor trei volume cu discursurile maioresciene a fost un 
factor de stimulare şi pentru alți politicieni ai timpului de a-şi publica 
discursurile: Take Ionescu (1903), C. Boerescu (1903), I.C. Brătianu 
(1903), Al. Lahovari (1906), PP. Carp (1907), Vasile Boerescu (1910), 
N. Filipescu (1911). 

Proiectul iniţial de editare a discursurilor în numai trei volume nu a 
putut fi respectat. Un nou volum se profila din reunirea altor discursuri 
parlamentare ale lui Maiorescu. Munca la alcătuirea lui şi la elaborarea 
notiţelor politico-istorice se impunea de la sine. 

În 1901, Maiorescu cere un concediu de patru luni şi jumătate de la 
Universitate, pentru a se ocupa „de o lucrare de istorie contimporană”*. 
În scrisoarea din 18 aprilie 1901 îi comunica lui Duiliu Zamfirescu: 
„În această lungă vacanţă am de gând să lucrez la disc.[ursuri] parlam. 
[entare], vol. 4”%. După căderea guvernului Carp la 14 februarie 
1901, Maiorescu şi-a luat o lungă vacanţă, plecând în străinătate unde 
continuă redactarea discursurilor. 

La 24 iulie/6 august 1902, filosoful notează: „Astăzi încep vol. 4 al 
Discursurilor parlamentare. I-am dictat Anicuţei 5 pagini după amiază: 

una scrisesem eu dimineaţa.” Pe 26 iulie/8 august 1902 scrie: „Şi ieri de 
la 54 la 7⁄4 am dictat Anicuţei mai departe la vol. 4, alte 6 pagini. Încep 
a avea încredere că voi publica şi vol. 4” În 24 august/6 septembrie 1902 
consemnează: „Astăzi termin dictarea introducerii la vol. 4, tocmai o 
lună după ce am început-o. Au ieşit vreo 112 pagini 4° manuscript”. 
În septembrie 1902, criticul scria: „Acum ştiu că poate merge bine, cu 
lipsa noastră de pretenţii deosebite și ştiu [...] că mai pot scrie Istoria 
noastră contemporană, până la sfârșitul secolului 19, dacă trăiesc încă 
vreo trei-patru ani”, 

În mai şi iunie 1903, revizuieşte prefața la vol. 4, şi se documentează 
citind ziarele la Biblioteca Academiei. În vara anului 1903, a continuat 
pregătirea volumului 4: „Scriu la vol. 4 cu multe dureri de facere, de 
abia 4-a parte, dar zoresc cât pot'%. Pe 23 septembrie 1903, notează 
că a terminat redactarea acestui volum: „leri am terminat capit. 
VIII din introducerea istorică, şi prin urmare tot vol. 4 e gata. Am 
şi început copierea capitolului.” Refacerea capitolului VIII „a ţinut 
19 zile'*. Volumul IV a ridicat mai multe probleme de redactare, 
deoarece aborda o perioadă recentă - 1888-1895, iar autorul trebuia să 
cumpănească orice afirmaţie despre evenimente, dar mai ales despre 
personajele epocii. Acest op a apărut în ianuarie 1904 şi este cel mai 
întins dintre toate cele apărute până atunci. Maiorescu era conștient de 
ecoul acestui volum în opinia publică. Înainte de apariţia volumului, a 
publicat partea introductivă, ceea ce se întâmpla, pentru prima oară, 
într-un cotidian“, cu scopul de a testa opinia unora dintre cei vizaţi, 
iar reacţiile nu au încetat să apară. Generalul G. Manu, fost premier al 
guvernului conservator-junimist din 1889-1891, îşi exprimă obiecțiile la 
interpretările lui Maiorescu date unora dintre acțiunile sale”. 

Take Ionescu a dat și el o replică lui Maiorescu, remarcând: „Sub 
pretext de introducere la discursurile sale, dl. Titu Maiorescu scrie 
istoria noastră contemporană. Şi fireşte, ca unul ce luptă încă în politica 
zilei, potriveşte istoria în folosul intereselor actuale ale grupării politice 
din care face parte, afirmaţie destul de gravă, venită din partea unui 
membru al Partidului Conservator. Simţindu-se afectat de aserțiunile 
maioresciene, tumultosul politician afirmă sentenţios: „Nu pot însă să 
las să treacă aprecierile inexacte pe care dl. Maiorescu le face în privința 
activităţii mele ministeriale de la 1891 până la 1895”%. 

Maiorescu răspunde ambilor preopinenţi“!. Constată, dintru 
început, că afirmaţiile celor doi politicieni nu vizează fondul problemelor 
discutate de el în introducerea istorico-politică pentru intervalul de timp 
discutat: „Însă amândouă aceste scrisori nu rectifică nici una din faptele 

relatate, ci se îndreptează numai în contra apreţierilor mele asupra 
acelor fapte şi le opun alte apreţieri” Îi aminteşte fostului prim-ministru 
G. Manu ca lucrarea sa nu putea fi una partizană, ci una ce se voia 
obiectivă ce respectă criteriile analizei istorice: „Ar fi o condamnabilă 
încurajare a invidiei şi o descurajare a acelor mai curate aspirări, 
dacă descrierea istorică s-ar apuca să ascundă meritele personale sub 
anonimatul unui partid şi să reducă puţinele individualități eminente 
la nivelul mediocrităţilor numeroase. Tendinţa trebuie să fie din contra 
de a scoate la iveală valorile adevărate şi de a le prezenta ca exemplu”, cu 
atât mai mult cu cât, apreciază Maiorescu, „buna tradiţie conservatoare 
cere oameni competenți în capul resorturilor mai importante” şi de 
aceea nu putea trece peste prestaţia incompetentă a lui G. Manu ca 
ministru la Finanţe. Maiorescu trasează, în acest fel, o teorie a elitelor, 
este adevărat pe linia conservatoare. El crede că doar conservatorii sunt 
aceia care ar promova meritul şi competenţa, iar liberalii ar susține pe 
oricine ce dovedeşte doar loialitate față de partid. Această convingere 
nu-l determină să judece activitatea adversarilor politici prin normele 
partidului său: „Este de la sine înţeles, că o dată ce am întreprins să scriu 
o istorie contimporană cu dorința expresă de a fi nepărtinitor, trebuia 
să prevăd unele cazuri în care se va cuveni să laud pe adversarii politici 
şi altele în care să critic pe amici. Introducerile istorice la cele 4 volume 
de până acum cuprind destule exemple pentru ambele ipoteze” Într- 
adevăr, el nu ezită să formuleze critici la fel de aspre faţă de conduita 
unor conservatori. Principiul adevărului și criteriul valorii sunt afirmate 
de Maiorescu în orice împrejurare, ceea ce i-a creat destule dificultăți 
în raporturile sale cu unii dintre fruntașii Partidului Conservator sau 
ai grupării junimiste. Pentru el, același spirit critic prezidează analiza 
activităţii politice similar celui din exegeza culturală. 

În acelaşi mod, îi răspunde lui Take Ionescu, documentându-se 
cu multă grijă. De pildă, la observaţia lui Take Ionescu că el ar fi în 
eroare când afirmă că nu l-ar fi consultat pe L. Catargi pentru acţiunile 
guvernului privind românii din Transilvania, Maiorescu, înainte de a-i 
răspunde, îi scrie lui PP. Carp, ca fost ministru în cabinetul Catargi, 
şi-i cere informaţii legate de această chestiune. Carp este categoric şi 
respinge limpede ideea că L. Catargi ar fi acceptat să decidă numai 
împreună cu Take Ionescu într-o problemă care era de competența 
guvernului. 

Volumul V Discursuri parlamentare a cunoscut cea mai mare 
perioadă de elaborare. Vârsta, bolile, o anumită insatisfacție față 
de mediul politic şi social, toate acestea au contribuit la amânarea 

momentului de publicare a acestui op. După apariția volumului 4, 
Maiorescu a trecut la pregătirea volumului 5, fapt consemnat de el însuși 
la 9/22 septembrie 1905: „De alaltăieri, miercuri, am început să dictez 
Anicuţei câte o oră pe zi, 6% - 71 seara, la textul istoric al volumului 5 
şi celui din urmă din Discursuri parlamentare”. La 18 septembrie 1905 
redactase 94 pagini. Revine asupra textului abia în iulie 1907: „merge 
greu, de abia reintru în felul stilului”, ca peste două zile să consemneze: 
„cu scrisul la vol. 5 zilnic câte ceva, încet, dar regulat și mai bine”*. 

Din cauza bolii, Maiorescu tot amână redactarea volumului V, încât 
în 1909 nota: „Vol. 5 al Discursurilor parlamentare... îmi stă pe suflet.” 
Au intervenit apoi demnităţile de stat şi în Partidul Conservator care 
l-au împiedicat, timp de patru ani, să redacteze vol. V. În ianuarie 1910, 
reia manuscrisul: „Eu mă ocup de vol. 5 cu dureri de facere, dar mai 
ales cu îndoieli”, dar fără să scrie prea mult. Însuşi Regele Carol I l-a 
încurajat să continue publicarea Discursurilor, după cum rezultă din 
Însemnările zilnice, 22 august/4 septembrie 1913: „EI foarte prietenos, 
să scriu Istoria contimporană inclusiv timpul de astăzi, lăudând stilul 
lapidar al celor 4 volume (ale Discursurilor parlamentare)” 

Maiorescu reia, în iunie 1914, munca la Discursuri, şi termină în 30 
martie 1915 redactarea volumului 5. A predat manuscrisul, spre tipărire, 
editurii „Minerva”*. Volumul 5 a apărut la sfârşitul anului 1915. 

În toamna anului 1915, a început elaborarea introducerii la volumul 
6 al Discursurilor. Simion Mehedinţi publică în „Convorbiri literare’, 
introducerea ce ar fi urmat să însoţească volumul 6 al Discursurilor”. 
În 1925 apare la Editura Librăriei Socec Titu Maiorescu, Istoria 
contimporană a României, care reuneşte toate introducerile, inclusiv pe 
acelea ce ar fi însoţit proiectatul volum 6. 


3. Gândirea politică maioresciană 

Gândirea lui Maiorescu despre societate se desfăşoară în trei mari 
direcţii: teoria societăţii organice, teoria construcției culturale şi 
teoria acţiunii sociale în procesul de modernizare”. Aceste orientări 
teoretice sunt argumentate cu deosebire în Discursurile parlamentare, 
fapt mai puţin sesizat de exegeză. În esenţă, concepţia sa socială și 
politică este organicistă, cu argumente teoretice luate, cu precădere, din 
evoluționismul englez, în special din opera lui H. Spencer, autor mult 
discutat la întâlnirile Junimii. Maiorescu preia, din doctrina spenceriană, 
numai ideea evoluţiei organice pe care o aprecia oportună în analiza 
societății româneşti în curs de modernizare. Viziunea sa politică decurge, 
firesc, din concepţia sa generală despre societate, despre mecanismele 

de funcţionare a raporturilor dintre grupurile sociale. Ca om politic, 
afirmă idei şi combate pe adversari pornind de la organicismul gândirii 
sale. Maiorescu a realizat, după cum bine s-a spus, „politica progresului 
naţional”*!. Ela militat pentru conservarea constituţiei liberale de la 1866, 
apreciată drept unul dintre factorii de bază ai procesului de modernizare, 
deşi, nu o dată, a exprimat critici asupra ei. 

Maiorescu se considera burghez liberal („noi burghezii liberali”), 
iar modernizarea țării însemna triumful burgheziei, industrializarea, 
raționalizarea relaţiilor sociale. La Maiorescu întâlnim un amestec de 
modernism şi modernitate: rafinament estetic, interes pentru valori, 
elitism, atitudine pragmatică, raționalitate, luciditate, grija permanentă 
faţă de modul cum trebuie chivernisit banul public. El se instituie în 
agent al modernizării şi se implică, în politică, pentru a interveni, la 
nivelul deciziei politice, în procesul de modernizare. El conturează un 
model de gândire şi acţiune al omului modern, al burghezului român. 
Din acest motiv considerăm discursurile sale şi ca un „îndreptar” pentru 
toate elitele româneşti. 

Asemenea marilor personalități ale timpului său, el şi-a prezentat 
ideile sociale şi politice în discursuri sau în articole de ziar. Absorbit 
de problemele presante ale dezvoltării societății româneşti în curs 
de modernizare, Maiorescu nu a stăruit pe elaborarea unei lucrări 
teoretice asupra strategiilor sociale şi politice de evoluţie a României. 
O caracteristică a gândirii românești, în special a celei din secolul al 
XIX-lea, este fragmentarismul ei. Rămâne de studiat de ce Maiorescu 
sau Eminescu, doi dintre marii noştri gânditori, și-au risipit energiile 
în activitatea jurnalistică sau în cea politică, deşi aceasta este, într-o 
societate democratică, un motiv în plus pentru angajamentul lor 
public şi civic. La o analiză rapidă, am spune că lipsa unui public 
avizat în chestiuni teoretice a fost una din cauzele care au contribuit 
la desfăşurarea actelor de diseminare a ideilor prin intermediul presei. 
Să amintim că cele două universități româneşti erau de dată foarte 
recentă. Înființarea lor s-a petrecut dintr-un entuziasm specific oricărui 
început de epocă, dar profesorii lor nu au fost selectaţi conform tuturor 
criteriilor de ascensiune în activitatea didactică universitară. De aceea, 
era necesar să se formeze, prioritar, cadre pentru aceste instituţii, ceea 
ce va reprezenta, pentru Maiorescu, o direcţie clară de acțiune. Lupta 
sa în cadrul universitar, în presă, în parlament se duce în primul rând 
cu mediocrităţile universitare. Dincolo de anecdotic, să menţionăm că, 
în parlament, Maiorescu ministrul Instrucţiei Publice este nevoit să 
vorbească despre conduita incompatibilă a unor profesori universitari 

cu normele universitare şi nu poate trece peste amănuntul că unii 
dintre ei nu respectă programul, celebru fiind exemplul menţionat 
într-o şedinţă a Parlamentului de însuşi Maiorescu, al acelui profesor 
care, în loc să-şi țină cursul, era la culesul viei sale. Evoluţia societății 
româneşti l-a convins că nu un tratat teoretic sau o lucrare doctrinară 
era oportună ci intervenţia activă în viața socială şi politică, unde 
exista posibilitatea afirmării direcțiilor doctrinare. De aceea, apreciem 
că Discursurile parlamentare conţin elemente esenţiale de gândire 
politică privind construirea civilizației moderne în cadrul naţional. Am 
amintit că, după unii exegeţi, Maiorescu ar fi intrat în viaţa politică şi 
a luat cuvântul în parlament pentru a lupta împotriva adversarilor săi 
politici. Nu negăm motivul invocat, dar, în acest fel, l-am simplifica pe 
gânditorul Maiorescu. El a exprimat, în parlament și în viața publică, o 
concepție şi o conduită culturală şi politică. A dus, evident, polemici și 
a făcut referiri la personaje cum sunt I. Deșliu, A. Pascal sau la grupul 
Şoarec, Plesnilă şi Bufnilă”?. Un asemenea demers făcea parte din 
regulile jocului parlamentar. Însă el a exprimat mult mai mult. A trăit 
dilema marelui intelectual angajat politic, nevoit să coboare în Agora 
şi să se confrunte cu oratori, retori şi limbuţi, să atace vehement beţia 
de cuvinte. Însă dincolo de trimiteri la viaţa parlamentară, Discursurile 
conțin direcţiile esenţiale ale unei doctrine. Se desprinde, cu claritate, 
din aceste discursuri, nu numai simpla narare a istoriei românești din 
timpul regelui Carol I, dar şi o concepţie politică şi filosofică despre 
ideea naţională în modernitate. 


În domeniul culturii, Maiorescu a ctitorit instituţii și a fost o 
personalitate a practicii culturale (a înființat şi îndrumat revista 
„Convorbiri literare, a fost rector al celor două universități româneşti, 
organizator al întâlnirilor Junimii, autor de rapoarte academice, 
sprijinitor al studenților eminenți, şi al trimiterii lor la studii în Occident), 
dar este mai puţin un doctrinar în teoria culturii. În fapt, articolul său 
În contra direcţiei de astăzi din cultura română este un studiu de politică 
a culturii. În domeniul politic, doctrinarul Maiorescu are prioritate faţă 
de omul politic Maiorescu, deşi a deţinut cele mai înalte demnități în 
stat. Ceea ce, doctrinar, este, in nuce, în studiile culturale, se dezvoltă 
în Discursuri. Doctrina maioresciană este o concepţie coerentă despre 
tranziţia de la o societate premodernă la cea modernă. Numai așa ne 
explicăm de ce a acordat atâta semnificaţie redactării introducerilor 
la cele cinci volume de discursuri, el simțind că dă ceva important ca 
doctrină sociologică şi politologică. 

Să urmărim în continuare câteva dintre ideile sale. Maiorescu a 
afirmat răspicat dimensiunea evoluționistă a gândirii sale şi, din acest 
unghi, judecă dezvoltarea societăţii româneşti. Prin urmare, bazele 
statului român modern au fost puse în cele 5 puncte fundamentale, 
formulate de Divanurile ad-hoc din Iași şi din Bucureşti la 7 şi la 9 
octombrie 1857: respectarea capitulaţiunilor, unirea, dinastia ereditară 
dintr-o familie suverană a Europei, neutralitatea garantată de Puteri și 
sistemul constituţional: „Aici era expresia reală a cerinţelor ţării, conform 
cu faza vremelnică a evoluţiunii sale istorice, programul izvorât din toată 
experienţa trecutului și care trebuia păstrat cu sfințenie până la deplina 
lui înfăptuire, după care venea apoi timpul unei noi hotărâri și fomulări 
pentru regularea mersului în viitor” (I, 46-47). Cât priveşte mişcarea de la 
1848, îi recunoaște totuşi meritul de a fi susținut „deşteptarea conștiinței 
naționale în românii din Principate şi voinţa lor de a se dezvolta în 
conexitate cu civilizaţia occidentală”, dar ca organizare politică, crede 
Maiorescu, revoluţia pașoptistă nu ar fi lăsat nimic viabil, totul reducându- 
se la frazeologie şi, de aceea, ea nu ar putea fi izvorul politicii române. 
Prin această idee, încă o dată se dovedeşte spiritul pragmatic al autorului 
Criticelor, interesat de efectele concrete ale oricărui proces de dezvoltare 
socială. Că atitudinea lui față de revoluţia de la 1848 este restrictivă, 
este limpede, dar el nu uită să invoce, sub cupola Parlamentului român, 
faptele marilor paşoptiști recunoscând, astfel, semnificaţia revoluţiei în 
modificarea trendului de evoluţie a statului român. 

Maiorescu revine la ideea lui privind originarea evoluţiei noastre 
moderne în deciziile Divanurilor ad-hoc, subliniind că, în acest fel, 
românii au recunoscut Europei „competenţa de a legifera pentru noi 
întru cele din afară” (II, 350), dar pentru problemele interne „nu putem 
primi ca Europa să intervie” (II, 351). Europa a sancționat capitulaţiile 
noastre față de turci, ne-a garantat neutralitatea, dreptul de a avea 
un principe ereditar. În organizarea internă însă ea nu a intervenit. 
Conferinţa de la Paris de la 7/19 august 1858 „ne-a dat acea Convenţie 
care a regulat viața noastră politică” În acest sens, Maiorescu aprobă 
fără rezerve lovitura de stat de la 2 mai 1864: „S-au lovit numai niște 
dispoziţii înscrise de pe masa verde a diplomaţiei străine, şi care n-ar 
fi trebuit să intre în dreptul public intern al nostru. Bine a făcut Vodă 
Cuza, când, înlăturând o parte din acea operă străină, a păstrat dintr- 
însa numai acele articole care se raportau la relaţiile noastre externe 
cu Europa afirmându-ne autonomia în privinţa administrării noastre 
interne” (II, 353). În acelaşi mod, filosoful consideră că adoptarea 
Constituţiei de la 1866 fără acordul Puterilor garante a exprimat 

voinţa clară de afirmare a independenţei ţării. Maiorescu trasează 
astfel liniile unei doctrine de politică internă - exclusiv de competența 
românilor, şi de politică externă determinată, în principal, de relaţiile 
statului român cu Europa. 

Maiorescu a urmărit profesionalizarea muncii intelectuale în 
toate domeniile de activitate. Întrucât în plan politic totul trebuia 
reconstruit, Maiorescu avertizează, în intervenţiile sale parlamentare, 
asupra imperativului profesionalizării conducătorilor politici, cu 
atât mai necesar într-o ţară mică, unde, aşa cum spunea el: „şi încă 
aşa de puţin înaintată, lipsa de oameni cu oarecare pricepere silea pe 
mulţi la o felurime de activitate şi nu le permitea o specializare de 
predilecție.” (I, 49). Societatea românească, în curs de modernizare, 
nu mai putea fi guvernată de către oameni ce-şi revendicau dreptul 
de a conduce în temeiul apartenenţei ereditare la familiile boiereşti. 
Accentul lui Maiorescu este pus pe individualitatea conducătorului 
politic, capabil să gestioneze treburile publice prin aptitudinile și efortul 
său de emancipare. Indiscutabil, grupul celor care conduc o societate 
este minoritar. Maiorescu se considera îndreptăţit de a acționa asupra 
opiniei publice apreciată de el: „primitivă cum este încă la noi” (I, 50). El 
dă, ca exemplu, confuzia între partidul conservator şi vechea boierime, 
ce este ades întâlnită în opinia publică. Într-un stat constituțional nu 
se pune, în nici un fel, diferența socială între boieri şi burghezi. La 
noi, sentimentele de clasă şi ura față de vechea boierime erau încă o 
rămăşiţă a trecutului. Referindu-se la boierimea română, el constată că 
aceasta era în trecut o „boierime vremelnică, legată de înaltele funcţii 
ale statului (cel puţin în Muntenia), nu se putea asemăna cu nobilimea 
statornică din alte țări” (I, 51), idee ce vine să înlăture prezumția despre 
Maiorescu drept apărător al boierimii române. Pusă în comparaţie cu 
clasele conducătoare din alte ţări, boierimea i se prezintă ca o clasă 
socială lipsită de stabilitate istorică. 

Observăm, așadar, preocuparea lui Maiorescu pentru asigurarea 
stabilităţii puterii în statul român, cale sigură de dezvoltare modernă 
a ţării: „Şi ideea dominantă întru conducerea statului român 
spre îndeplinirea marei sale misiuni în Orient, este înrădăcinarea 
simţimântului dinastic în toate păturile poporului.” (I, 52). Chestiunea 
nu este nouă. De la D. Cantemir s-a pus, cu acuitate, această problemă a 
continuității şi trăiniciei puterii politice. 

Maiorescu s-a referit la partidele politice, structuri moderne de 
organizare a relaţiilor politice. Doctrinarul junimist nu este indiferent 
la mișcările din cele două partide româneşti. Nu-i scapă modul de a fi al 

acestora: „adeseori partidele noastre au aerul de a fi mai mult o deosebire 
de persoane, decât de principii” (II, 302), ceea ce el sancţionează prompt: 
„Grupările de partid ce se formează aici, nu se pot întemeia pe numele 
persoanelor, ci pe autoritatea principiilor şi a aptitudinii în aplicarea lor, 
şi orce trecere dintr-un partid în altul trebuie clar motivată înaintea țării 
ca o necesitate de princip în interesul general, sub pedeapsă de a fi taxată 
de felonie” (III, 148). 

Se discută, de multe ori, despre Maiorescu drept adversar al 
liberalismului. Se cuvine a face diferența dintre convingerea sa 
liberală şi alegaţiile lui despre partidul liberal al cărui program 
era originat în ideile Revoluţiei franceze, în temeiul cărora lupta 
cu mijloace radicale pentru o societate ce funcționa cu un regim 
constituțional liberal. Conducătorul Junimii nu agrea teza liberalilor 
că societatea trebuia să fie transformată după un ideal abstract, 
aplicabil oriunde, indiferent de condiţiile istorice şi naţionale, iar 
introducerea de inovaţii sociale şi instituţionale într-o ţară trebuie 
să derive din cerinţele raţiunii umane. 

Este doctrina maioresciană antiliberală? Nicidecum. În afara de 
confruntările din parlament unde se lupta inclusiv cu reprezentanți 
ai grupării sale, Maiorescu nu are ca ţintă continuă pe liberali. El este 
preocupat, doctrinar, de așezarea construcției societății moderne 
româneşti pe baze statale edificate din trebuinţe concrete ale românilor: 
ordine în societate, raționalitate în administraţia țării, competență 
profesională managerială, realism politic, echilibru în politica internă 
şi externă, monarhie și fidelitate față de rege, respectarea constituţiei. 

I se impută lui Maiorescu că ar fi exprimat o atitudine profund 
negativă faţă de istoria noastră naţională. Discursul său din 6 martie 
1876 contrazice, flagrant, această caracterizare: „un lucru mi se pare 
vederat, deşi trist: dacă n-avem sentimente de istorie în tinerimea 
noastră, suntem pierduţi; căci nu poate să trăiască un popor când îşi uită 
măine ceea ce a făcut ieri!“ (I, 314). Nu istoria românească o condamnă 
ci excesele politicianiste ce se produc în numele unei tradiţii istorice, şi, 
de fapt, oratorul are în vedere pașoptismul. 

El avertizează, nu o dată, asupra ritmului precipitat de schimbare 
socială şi politică din arealul românesc: „Vă mărturisesc că mie unuia 
îmi pare rău, că am părăsit așa de iute felul de atunci și am primit, fără 
nici o tranziţie, o haină nouă, despre care nu ştiu dacă e mai bună pentru 
noi” (I, 317), ceea ce a determinat pe unii comentatori să-l vadă pe 
Maiorescu ca antipaşoptist şi antidemocratic, iar activitatea lui politică 
să fie caracterizată ca reacționară. 

Maiorescu a indicat o anumită exigenţă în abordarea stărilor sociale 
din statul român. El nu concede să se discute despre înapoiere decât 
în temeiul unui principiu metodologic, care este expresia stadiului de 
evoluţie al țării în temeiul unui criteriu clar: „Ar fi bine, d-lor deputaţi, 
să ne lămurim odată pănă unde merge înapoierea noastră. Înapoierea 
noastră are o epocă pentru comparare şi imitare. Suntem atât de 
înapoiați cât este un stat care pentru prima oară a primit sistemul 
reprezentativ. Din momentul în care aţi zis în statul nostru: eu, stat, 
dau puterea legislativă în mâna oamenilor aleşi de mine, popor, ca ei să 
mă guverneze, din acel moment nu mai este admisibil a zice că suntem 
aşa de înapoiaţi încât să imităm statele europene din naintea epocei lor 
parlamentare” (I, 144). El ridică o chestiune de maximă importanţă, 
anume cu ce perioadă istorică din evoluţia unui stat se compară elitele 
româneşti. Norma sa metodologică este indiscutabilă. Comparaţia 
trebuie să se facă numai cu stadiul parlamentar și de aceea afirma fără 
echivoc: „Nu admitem comparare de înapoiere cu timpurile vreunui alt 
stat în care nu era încă sistem reprezentativ.” 

În discursul Asupra reformei legii pentru instrucțiunea publică, 
Maiorescu explică procesul de modernizare, declanșat ca urmare a 
organizării celor două Principate pe baza Regulamentului Organic care 
scutea pe boieri de orice plată a impozitului ce cădea numai în seama 
ţăranului. Această nedreptate, asociată contactului cu ideile civilizației 
occidentale, a condus la prefaceri sociale mari. Exegetul face o observaţie 
ce ar merita o analiză amplă: schimbarea Regulamentului Organic s-a 
produs brusc, înlăturându-se nu numai inechitatea dintre boieri şi 
ţărani, inacceptabilă cerințelor unui stat modern. El regretă renunțarea 
la Regulamentul Organic, deoarece acesta lăsa țării obiceiurile ei, şi 
implicit „beneficiul schimbărilor treptate şi timpul de a se deprinde 
cu libertatea. Dar în fine aceste păreri de rău sunt prea târzie. Acea 
schimbare bruscă s-a făcut şi prin forma de stat ce am adoptat, ne-am 
dezbrăcat de vestmântul public de mai nainte şi, ca să nu rămânem 
goi, am luat alta de împrumut, vestmântul constituțional” (I, 413- 
414). Maiorescu sesizează o dimensiune fundamentală a epocilor de 
schimbare radicală în statul român: preeminenţa elementului ideologic. 
Regulamentul Organic fusese impus de Rusia ţaristă. Trendul evoluţiei 
europene se producea în adoptarea numai a modelului occidental de 
civilizație şi distrugerea oricărei alte alternative. Statutul fundamental 
al celor două provincii româneşti sub care a funcționat societatea până 
în 1848, deşi a fost un factor esenţial în organizarea societăţii şi în 
orientarea ei către modernizare, trebuia înlăturat necondiționat. Titu 

Maiorescu crede, îndreptăţit, că s-ar fi putut face trecerea treptată de la 
Regulamentul Organic la Constituţia liberală, pentru că această evoluţie 
se cădea a fi înfăptuită numai de factorii interni din cele două Principate 
române. Rămâne însă de discutat dacă agenţii sociali ai dezvoltării 
sociale şi politice de atunci dispuneau de capabilitățile în a gestiona 
eficient problemele din interiorul ţării cu acelea reclamate de relațiile 
cu Europa Occidentală. Cu siguranţă, clasa conducătoare românească a 
fost nevoită să ia în considerare interesele Occidentului în zona Europei 
de Est. 

Principala argumentaţie a lui Maiorescu privind nedesăvârşirea 
actelor de modernizare românească se referă la lipsa burgheziei. 
Sistemul constituţional modern a introdus între boierii vechi sau 
aristocrați şi țărani o clasă de mijloc, numită tiers état, regăsită în Franța, 
în Germania şi în alte țări europene: „Acest tiers état se compune din 
comercianți, din mari fabricanți, manufacturieri, din industriali, din 
literați, care prin mişcarea lor puternică, prin cultura, prin ştiinţa, 
dar mai ales ca rezultat al acestora prin avuţia lor, câştigaseră o putere 
efectivă aşa de mare, încât statele moderne au trebuit să le dea în 
chiar constituțiunea lor de stat o formă expresivă de viaţă publică. Se 
introduse astfel, alăturea cu mulțimea de mai nainte şi cu aristocrația 
de naştere, acea clasă influentă a burghezimii, oarecum o aristocrație a 
talentului, a muncii oneste şi a averii. Rezultatul acestei mișcări a fost 
forma constituţională. S-a dat dreptul tutulor claselor, însă după censul 
averii, de a-şi alege reprezentanţi care să controleze bugetul statului şi 
să facă legi. 

La noi însă, d-lor, s-au copiat, s-au introdus reforme constituționale 
în viața publică fără să se întrebe, fără să se dea bine seama, dacă la noi 
există un adevărat tiers état, care să simtă necesitatea unei asemenea 
reforme şi să aibă preponderența meritată în stat. Dacă sunt unele lucruri 
în reformele acelor state care s-ar putea aplica şi la noi, nu e mai puţin 
adevărat că nouă ne lipseşte în numărul suficient, ba în parte ne lipseşte 
încă de tot acea clasă a comercianților avuţi şi luminaţi, a industriaşilor 
independenți, a fabricanţilor celor mari, a căror preponderență să fie 
simțită în societate și a căror avere, prudent agonisită, să fie o garanţie a 
stabilității neapărat trebuincioase unui stat. 

Din cadrurile astfel goale ale lui tiers état, la noi s-au găsit în număr 
proporţional cu al altor state numai literaţii și profesorii” (1, 414-415). 

Analizând politica practică, el observă o trăsătură a proceselor de 
dezvoltare naţională românească: lipsa clasei burgheze - adevărata 
promotoare a modernizării, aşa cum se derulează evoluţia societății 

în spaţiul occidental. Care este, de fapt, rolul burgheziei? În viziunea 
lui Maiorescu, burghezia occidentală a introdus acele reforme pe 
care le-a simţit oportune în dezvoltarea din toate sectoarele societății 
şi a sprijinit sistemul constituţional. În acest fel, Maiorescu a oferit o 
diagnoză corectă direcţiei de evoluţie a societăţii occidentale, dar, crede 
el, nu acelaşi impuls către dezvoltare modernă ar fi detectabil în statul 
român. Recunoaște că funcţiile acestei clase de mijloc sunt îndeplinite 
în România de către literați şi profesori. Din această constatare a lui 
Maiorescu derivă mai multe chestiuni, asupra cărora el nu insistă şi 
nici nu avea cum s-o facă în cadrul unui discurs parlamentar. Înainte 
de orice, se pune întrebarea dacă cele două categorii profesionale nu 
simțeau necesitatea unor reforme structurale pentru orientarea evoluţiei 
societății către modernizare? Este limpede că ele conştientizau trebuința 
schimbărilor profunde în societatea românească, iar Maiorescu este 
nevoit să accepte, în cele din urmă, implicarea celor două categorii 
sociale în actele de modernizare. 

Cealaltă problemă este cea referitoare la statutul literaţilor şi al 
profesorilor într-o societate în curs de modernizare. Nu încape îndoială, 
aceştia alcătuiau ceea ce Maiorescu numește tiers état, numai că în 
contextul românesc, ei ocupau locul central spre deosebire de Occident 
unde burghezia industrială, comercială şi financiară deţine această 
supremație, datorită căreia determină direcția evoluţiei societății. 
Omului politic român nu i-a scăpat această diferenţă: „Locul natural 
pentru cei ce reprezintă tiers état ar fi în legea noastră electorală 
colegiul al 2-lea şi al 3-lea, preponderența numerică însă o are la noi - 
după exemplul altor state - colegiul al 3-lea. În alte state aceste colegii 
sunt deschise în esență avuţiei de mijloc dobândite prin o muncă 
economiceşte productivă, şi numai alăturea, în rând secundar, în număr 
mai mic intră aici şi profesiunile libere, literaţii şi profesorii. 

La noi n-a fost așa şi s-a deschis în fapt colegiul al 3-lea - cui? Oare 
industriaşilor, manufacturilor celor mari? Dar nefiind toate aceste, nici 
industriaşi, nici meseriaşi mari, nici fabricanți, nici destui comercianți 
bogaţi, în golul, ce era în mijlocul societăţii noastre, s-a umflat corpul 
profesoral și l-a îndeplinit cu o preponderență artificială, nenaturală. 
Aşadar din momentul în care a venit constituțiunea cea nouă, aţi văzut 
deodată lupte politice militante iscate, provocate şi susținute de corpul 
profesoral” (I, 415-416). 

Maiorescu este îndrituit să observe fenomenul şi să-l judece după 
criterii ale modelului originar de edificare a societăţii moderne, recte cel 
occidental unde burghezia cu forță economică puternică a impulsionat 

dezvoltarea societăţii. Din acest unghi, într-adevăr supremaţia profe- 
sorilor în viața socială şi politică era artificială. Realitatea socială 
autohtonă a fost însă modelată de acest corp profesoral, care a propulsat 
noul tip de societate - cel modern. Deci nu burghezia tare, puternică, 
stăpână pe mecanismele economice şi sociale, ci burghezia slabă, cu 
o bază economică firavă a luptat pentru schimbarea paradigmei de 
dezvoltare în statul român. Riscăm afirmaţia că burghezia a apărut la 
noi ca urmare a susținerii proceselor de edificare a societăţii moderne 
de către intelectualitatea umanistă, ea însăși fiind un agent al dezvoltării. 
Maiorescu însuși era o întruchipare a acestui tip, un profesor şi avocat 
ce-şi agonisea veniturile numai din propria activitate profesională. De 
ce aceste categorii sociale au stăruit în a promova şi susține societatea 
modernă? Maiorescu nu oferă un răspuns, deşi s-ar fi cuvenit să-l 
fi gândit, tocmai pentru că el a acordat atenţie specială celor două 
grupuri profesionale. Jurnaliştii şi corpul profesoral acționau datorită 
activităţii lor profesionale pentru înfăptuirea idealurilor naţionale. Ei 
propovăduiau valorile naţionale şi militau prin educaţie şi instrucție 
pentru edificarea statului național. Or, organizarea vieţii statale 
româneşti se putea realiza numai în cadrele unei societăți moderne. Spre 
diferență de Occident, unde edificarea statului naţional era produsul 
acțiunii burgheziei interesată de un stat care să acţioneze unitar pe 
un teritoriu dat, românii au creat statul naţional care apoi a construit 
structurile societăţii moderne. Agenţii sociali ai acestui act au fost, în 
principal, reprezentanţi ai boierimii care însă mergea pe calea unor 
reforme sociale și politice realizate într-uin ritm lent. Aşadar, jurnaliștii 
şi corpul profesoral au suplinit lipsa clasei de mijloc, devenind în cele 
din urmă componente ale acestei clase. 

Maiorescu constată şi acceptă existența unor elemente sociale ce se 
pretind, în opinia lui, a fi propulsoare ale dezvoltării moderne. Nu vede 
altă cale pentru evoluţia societății românești decât modernizarea ei. El 
nu cere înlăturarea celor două categorii sociale ca agenţi ai modernizării, 
dar crede că acestea nu pot să acționeze eficace decât dacă au în vedere 
contextul intern. Nu implicarea lor în modernizare, deci nu contestarea 
rolului lor în acest act, ci metodele de dezvoltare le pune în discuţie, 
solicitând în acest sens orientarea acestora spre valori şi norme ce derivă 
din tradiţiile interne. Am spune că Maiorescu a intuit că procesul de 
modernizare în cadrele româneşti aparține intelectualității umaniste, 
teză devenită astăzi un bun comun al studiilor de antropologie, care 
acceptă ideea că agenţii edificării structurilor statului naţional în 
Europa de Est au fost filologii, istoricii și lingviştii”. Aşa cum am spus, 

Maiorescu cere acestor factori de modernizare să se profesionalizeze, 
pentru că acest act să fie făcut cu competenţă și nu improvizat şi 
impresionist. Aceasta înseamnă un înalt nivel de instruire şi deprinderi 
de organizare şi conducere a instituţiilor politice şi juridice. 

Care este rezervorul social din care se pot promova agenții 
modernizării? La fel ca Eminescu, Maiorescu apreciază că, înainte de 
toate, țărănimea este cea care trebuie să fie pregătită pentru noul tip 
de societate: „nu mai putem refuza cea mai independentă cultură 
ce se poate da claselor de jos, căci altfel se dă în fapt cârma țării în 
mâna unor oameni, care prin ignoranţa lor sunt expuși la fanatism” 
(I, 353-354). Bazele puterii în statul român se originează în clasa cea 
mai numeroasă. El nu discută despre o pătură superpusă, cum face 
Eminescu, însă admite că țărănimea este singura clasă pozitivă. Aşa se 
explică interesul lui Maiorescu pentru ridicarea calității învăţământului 
primar din mediul rural: „Învăţământul elementar are să dea un şir de 
cunoştinţe, mai ales reale, prin cari se dezvoltă agerimea inteligenţei 
ţăranilor” (I, 136). Şcoala românească nu ar fi format pe tineri pentru 
o activitate independentă, şi într-un stat constituțional: „se produce 
funcţionarismul ca boală socială şi a statului” (I, 422). 

Din categoria agenţilor de modernizare, amintiţi de Maiorescu, 
lipsesc avocaţii, şi în general, magistrații. Concepţia sa organicistă nu 
avea cum să acorde un statut social acestui grup în schimbarea socială, 
deoarece, în viziunea lui, desfășurarea proceselor de modernizare 
trebuiau să aibă loc în mod natural şi nu pe calea reglementărilor 
juridice: „Pătruns de convingerea că orce lege este cu atât mai bună cu 
cât este mai mult întocmită după trebuinţele țării, în care se face, şi că 
nici o lege străină nu se poate aplica într-un stat fără a cauza o perturbare 
în dezvoltarea lui normală, am preferit a mă conduce după o experienţă, 
fie cât de mărginită, însă dobândită în chiar țara noastră, decât a alerga 
la compilări din legislaţiile străine” (I, 396). Gândirea sa organicistă l-a 
împiedicat să acționeze eficient pentru legiferarea unor domenii ale 
vieţii sociale. Mentorul Junimii a încercat o justificare a insuccesului 
său în plan legislativ. În scrisoarea către Nicolae Petrașcu, el afirmă: „Şi 
cu toate că pe mine nu mă încălzeşte agitarea politicei militante, dar 
sunt dator să lupt, de formă, dacă nu în fondul inimei. În fond sunt în 
privinţa politicei fatalist-oriental: ce trebuie să vie, are să vie fără multă 
agitare personală. Numai ideile să fie clar exprimate şi ţinute destul de 
sus, ca să le poată întrevede şi alţii. Persoanele care le reprezintă, vin la 
timpul lor în acţiune, provocaţi de împrejurări generale, nu după vreo 
stăruință personală a lor ad-hoc”, formulare limpede a rolului său în a 

emite idei pe care alţii să le fructifice. Recunoaşte indirect calitatea sa de 
doctrinar, impregnat, după cum am spus, de idei organiciste. 

Organicismul maiorescian cuprinde în el o contradicţie determinată 
de argumentarea privind necesitatea aşezării societăţii pe baze raționale. 
Să ne reamintim că Maiorescu a susținut consecvent necesitatea 
armonizării dintre mijloace şi scop, cu alte cuvinte societatea românească 
să fie organizată în temeiul raţionalităţii sociale. 

Nu s-a observat suficient că, de fapt, Maiorescu pledează pentru 
introducerea de forme care să stimuleze fondul. Cererea lui de înființare 
a școlilor de pregătire a tinerilor pentru activitatea industrială se înscrie 
în această direcţie, deoarece statul român de atunci nu avea o industrie. 
Absolvenţii acestor şcoli urmau să edifice industria în statul român. 
Şcoala este concepută ca un factor de dezvoltare modernă. Rezultă că 
el căuta acele forme interne de propulsare a modernizării, iar şcoala 
era una dintre ele. În proiectul Legii instrucţiunii insistă pe acest statut 
al instituţiei şcolare. În consecință, el reclama lăţirea învățământului 
elementar, suprimarea bugetului de lux, asigurarea condiţiilor pentru ca 
învățământul să formeze „burghezi independenţi în afară de budgetul 
statului.” Strategia lui viza eradicarea funcționarismului, o adevărată 
boală a societății româneşti „care împinge pe un stat constituțional, pe 
de o parte, la crearea de funcțiuni, la exagerare de pensiuni, şi pe de altă 
parte, îl expune la lipsa completă de activitate individuală independentă, 
la lipsa de industriaşi, de arendaşi sau posesori de fabricanți, de 
comercianți; și apoi vă mai plângeţi că vin ovreii în Moldova, bulgarii 
şi grecii în România şi pun mâna pe activitatea economică a acestei 
ţări? Nu vedeţi că prin acest sistem statul nostru nu se poate ridica la 
înălțimea unui stat modern şi că tot edificiul constituțional este fictiv, 
lipsit de sprijinul său material?” (I, 423). Instrucţia este o modalitate 
de a face ca statul să funcționeze în baza activităţii economice proprii”, 
singura cale de asigurare a unei clase sociale „care prin industrie, prin 
comerț, prin fabrici, prin munca onestă să susţie edificiul, deocamdată 
artificial, al sistemului nostru constituțional” (1, 430). În ţările cu sistem 
constituțional averea şi bogăţia aparțin clasei de mijloc: „Noi, fără a avea 
asemenea oameni care să fi ajuns prin munca lor, prin inteligența lor, la 
acea importanţă în stat încât să poată controla cu folos afacerile publice, 
am introdus în țara noastră sistemul constituțional cel mai înaintat” 
Rezultatul a fost nu creşterea averii ţăranului ci a avocaţilor. 

Adaptabil la mersul timpului, Maiorescu, după proclamarea 
Regatului - considerat de el expresie clară a întăririi dinastiei ca temei 
al statului român modern -, recunoaşte că s-a încheiat „bolta edificiului 

nostru politic” (111,109). Este, astfel, îndrituit să creadă că, după acest 
moment, nu rămâne decât ca națiunea română să evolueze conform cu 
trăsăturile psihologiei sale: „Suntem convinși, că numai prin cea mai 
rodnică muncă naţională, prin dezvoltarea caracterului nostru etnic, 
în limbă, în literatură, în munca fizică, în costum, în istorie, în forma 
socială şi în forma de stat, trebuie să meargă înainte țara aceasta” (IV, 
647), o afirmare limpede a doctrinei sale politice înrădăcinată în ideea 
naţională şi nu în norme universaliste cum îl etichetau adversarii săi. 

Ce putem spune despre doctrina maioresciană? Ea oferă o diagnoză 
corectă stărilor reale din societatea românească din a doua jumătate 
a secolului al XIX-lea, acceptând că ţara se află într-un proces de 
modernizare, adică de tranziţie de la sistemul social şi politic feudal 
la sistemul social şi politic capitalist: „Ceea ce în adevăr trebuie să ne 
atragă o deosebită aminte este tranziția ţării noastre de la starea precară 
a unor Principate elective spre consolidarea unui Regat ereditar...” (I, 
Introducere). 


4. Ecoul Discursurilor parlamentare 

S-o spunem direct, această carte a lui Maiorescu nu s-a bucurat de 
o exegeză pe măsură, semn că în cultura noastră discursul politic este 
considerat încă o specie minoră. 

Primele volume au fost discutate de Grigore Tăuşan, un apropiat 
al cercurilor Junimii. Din cele trei lungi articole, de fapt o succesiune 
de citate din discursurile maioresciene am reţinut încercarea 
recenzentului de a degaja cel puţin două mari direcţii ale cărții: 1. 
principiile generale, deduse din discursuri, exprimate în teza despre 
necesitatea concordanţei între formalismul legii şi spiritul public la 
acelaşi popor şi în aceeaşi epocă, şi, în consecință „legile organice 
ale statului trebuie să varieze şi să progreseze în raport proporţional 
cu variația şi progresul intelectual al unei naţiuni”; 2. Libertatea 
individuală este o necesitate, şi e o datorie socială, de a fi garantată 
prin legi. Exegetul crede că, pentru Maiorescu, mai puternică decât 
legea scrisă şi sancționată de o autoritate superioară sunt înclinațiile 
şi caracterul distinctiv al unui popor“. Așadar, Tăușan ne oferă o 
interpretare etnică a Discursurilor. După recenzent, interesul lui 
Maiorescu este susținerea formării unei burghezii puternice prin 
avuţie şi talent ori cultură care ar da baza sistemului parlamentar. 
Discursurile maioresciene alcătuiesc „o pagină istorică şi un crâmpei 
din viața noastră politică şi culturală” Tăuşan recenzează, în anul 1899, 
volumul III al Discursurilor maioresciene: „Ele nu formează o rece 

şi simplă archivă, ci constituie tablouri vii ale unor vremuri trecute 
- şi reînviază în culori aprinse ceea ce timpul înnegrise şi acoperise. 
Civilizatul său mod de a vedea lupta politică; necesitatea principiilor 
într-un stat constituțional”. 

Discursurile au avut un ecou deosebit la Duiliu Zamfirescu, prieten al 
autorului pentru o bună bucată de timp. Acesta îi scria la 15/27 februarie 
1897: „În această minunată sinteză a unei epoce de nehotărâre, toate 
calitățile Dvs. de mare scriitor sunt duse la cea mai definitivă dezvoltare 
[...]. În lucrarea de față frumuseţea limbii româneşti apare covârșitoare, 
iar forma literară atât de desăvârşită încât devine impersonală. [...] de 
astă dată totul e clasic şi eu cred că de acum nici nu veţi mai putea 
scrie critici numai despre un om sau numai despre un sistem, ci va 
trebui să îmbrăţișaţi epoce întregi”, pentru ca acelaşi corespondent să 
discute, critic, în scrisoarea din 2/14 mai 1897 despre partea a Il-a din 
introducerea la Discursuri (vol. II): „E o pagină palpitantă de viaţă şi de 
interes. La cetire, mi s-a părut mai puțin obiectivă decât partea I-a”%, 
referindu-se la aprecirea maioresciană privind procesul intentat de către 
guvernul I.C. Brătianu guvernului L. Catargi. Romancierul este franc 
cu prietenul său mai în vârstă, şi-i transmite, pe 6/18 septembrie 1897, 
o opinie pe care, credem, că Maiorescu nu a acceptat-o: „Discursurile 
parlamentare au valoare istorico-politică numai ca puncte de sprijin 
pentru cercetări viitoare şi ca idei generale ce stau la temelia lor; altfel 
valoarea lor e pur literară”%. Într-o scrisoare din 4/16 octombrie 1897 
diplomatul român îi comunică de la Roma o judecată mai cumpănită, 
conştient, probabil, de caracterul prea tranșant al părerii sale anterioare: 
„Aştept cu nerăbdare numărul din Convorbiri, cu lucrarea D-Voastră, 
şi, în urmă, volumul al 2-lea al discursurilor. Trebuia neapărat să scoateţi 
în volum aparte, şi complectată, istoria critică a celor de 30 de ani ai 
domniei Regelui. Nimeni nu e mai bine pregătit, decât D-voastră, pentru 
o asemenea lucrare; cultura întinsă, gustul înnăscut, spiritul critic şi mai 
presus de toate admirabilul instrument ce aveți la îndemână, limba, fac 
din D-voastră istoricul clasic al timpurilor lui Vodă Carol”*!. 

N. Iorga a publicat, în „Sămănătorul, o cronică în care reține 
consecvenţa lui Maiorescu, de a reproduce discursurile parlamentare 
fără omisiuni sau stilizări ulterioare. „Iată deci un om care se recunoaşte 
întreg în trecutul său imuabil fiindcă a fost cumpănit şi înțelept şi şi-a 
mărturisit drept cugetul [...]. Lecţia stă aici: şi alţii, printre cei tineri 
cari se cred chemaţi în viața politică, să se înveţe a fi cumpătaţi, siguri 
prevăzători şi totdeuna în pace desăvârşită cu sine însuşi, izvor de 
putere cum nu mai este altul!”*2. O altă caracteristică subliniată de Iorga 

este aceea că discursurile lui Maiorescu „sunt personale.” Peste ani, la 
centenarul naşterii lui Maiorescu, în 1940, Iorga afirmă exact contrariul, 
negăsind nimic semnificativ în Discursuri. Contestă că Discursurile sunt 
operă de istoric şi mai mult în ele „n-am găsit la el un cuvânt despre o 
chestiune țărănească”, ceea ce, evident, este o afirmaţie falsă“. 

O altă evaluare aparţine istoricului literar Ion Scurtu. După ce 
remarcă modul cum ar fi fost primită cartea lui Maiorescu în alte ţări, 
acesta ţine să remarce: „La noi tăcere. Afară de vreo două excepţii, nici 
una dintre numeroasele noastre gazete, n-a relevat cartea.” Criticul 
braşovean admiră, la autor, calitățile sale literare: „Ni se dă, prin urmare, 
o ediţie critică excelentă care aminteşte o dată mai mult rolul literar al 
dlui Maiorescu în această epocă de renaștere a României, care nu s-a 
încheiat încă” Lucrarea este o „prețioasă carte de educaţie şi instruire”, 
„O gândire înaltă unitară şi solidă ca foarte puţine la noi”, „un dar 
neprețuit al exprimării judecăților şi simţurilor”, „colecție de izvoare 
pentru istorici” Recenzentul conchide că Maiorescu este „unul din 
puţinii reformatori reali ai moravurilor noastre fie politice, fie sociale, 
fie culurale, pe care a stăruit din răsputeri a le europeniza”“*. După cum 
observăm, Scurtu nu aminteşte nimic despre ideile maioresciene ce 
alcătuiesc corpusul unei doctrine politice. 

Ion S. Floru distinge calităţile literare şi nu ezită a releva dificultăţile 
întâmpinate de Maiorescu în scrierea introducerilor: „Este greu de scris 
cu obiectivitate istoria contimporană, căci suntem prinși prea mult 
în sentimentele, în interesele, în intuiţiile realității [...]. E şi mai mare 
greutatea pentru omul politic, când scrie istoria timpului său şi a ţării 
sale. Critica istorică foloseşte cu mai multă precauţie acest fel de lucrări, 
căci, de obicei, omul politic scrie spre a-şi motiva purtarea în anumite 
momente, sau spre a justifica atitudinea partidului său în trecut ori spre 
a prepara o poziţie viitoare...sau, mai cu seamă, spre a se scoate pe sine 
în planul întâi”. Este prima evaluare critică a implicaţiilor în receptarea 
discursurilor ce aparţin unui om politic. 

S. Mehedinţi, biograf şi apropiat al lui Maiorescu, a formulat aprecieri 
interesante despre Discursuri: „lată de ce «Introducerea la discursurile 
politice» a devenit o istorie contemporană de care nimeni n-a îndrăznit 
să se atingă până azi. Şi cum istoria nu este altceva decât expunerea 
critică a vieţii publice, criticul Maiorescu a devenit pe negândite şi 
istoricul cel mai crezut al epocii sale. Singur cinstitul Macaulay ne 
mai dă impresia acestui gen superior de a povesti evenimentele cu 
sentimentul judecătorului dezbrăcat de orice patimă şi de orice interes 
personal. Astfel, când multe scrieri de erudiție vor rămâne învechite şi 

uitate de urmași, după ce n-au fost citite nici măcar de contemporani, 
pe urma lui Maiorescu va rămâne un opuscul clasic în toată puterea 
cuvântului. Portretele politice, desenate de el cu o sobrietate de maestru, 
vor sta veșnic sub ochii cititorilor”*€. 

Într-un articol comemorativ, istoricul D. Onciul reținea că 
Maiorescu: „În Discursurile sale măiestrite, publicate cu introduceri 
istorice la fiecare din cele cinci volume apărute (al VI-lea, inedit, era 
lucrarea lui cea din urmă), ne-a lăsat opera cea mai însemnată asupra 
istoriei noastre contemporane şi adevărate monumente ale retoricii 
româneşti”. 

Un autor cea stăruit asupra operei politice maioresciene a fost juristul 
George Juvara, care reţine câteva linii ale însuşirilor Discursurilor: 
„Seninătatea povestirii faptelor şi nepărtinirea autorului sunt însuşiri de 
căpetenie ale unei opere care va rezista timpului. Din fiecare eveniment 
politic, din orice împrejurare, Maiorescu trage concluzii de ordin 
general şi scoate observaţii pentru viitor”®. 

E. Lovinescu caracterizează astfel Discursurile parlamentare, în 
impunătoarea sa biografie despre Maiorescu: „Cetite după zeci de ani 
de la rostirea lor, ele trezesc încă adimiraţia şi ne interesează ca şi cum 
ar fi actuale; prezenţa lor printre noi vine din economia verbală, din 
claritatea și preciziunea de expresie, din sobrietate, din logică, din lipsa 
de exaltare şi de dezordine; e un model de elocinţă academică transpusă 
pe o scenă, în care dezlănţuirea pasională era forma oratorică cea mai 
obișnuită”$%, iar „Pentru multe generaţii de acum înainte, istoria politică 
a ţării noastre dintre 11 februarie 1866 şi februarie 1901 nu va fi probabil 
cunoscută din dezbaterile parlamentare ale Monitorului oficial, ci din 
introducerile Discursurilor parlamentare ale lui Maiorescu.. 7. 

G. Călinescu n-a citit Discursurile lui Maiorescu. În Istoria 
literaturii române de la origini până în prezent există doar o referire la 
Istoria contimporană: „Maiorescu avusese de gând să scrie o Istorie a 
românilor şi judecând după Istoria contimporană, ea ar fi fost o operă 
excepţională. Cu toată abstracțiunea mijloacelor, Maiorescu trece, ca 
istoric, prin fapte, la cauza lor morală, concepând succesiunea epică, fie 
ca o dialectică de idei, fie ca o modificare în psihologia mulțimilor şi a 
indivizilor. De aceea, gestul istoric e judecat ca o greşeală sau ca o justeță 
în adaptarea la cursul ideal. O mare cunoaştere de oameni îi alimenta 
documentaţia şi o mizantropie tristă, glacială, dădea o ritmică fatală 
paginilor sale”. 

O lucrare de dată mai recentă îl discută pe Maiorescu preponderent 
prin activitatea sa culturală: „Maiorescu nu a produs, ca PP. Carp, o 

teorie a practicii sociopolitice, ci una a culturii””?. Iată, cum neluarea în 
seamă a ideilor din Discursuri dă naştere la o viziune unilaterală asupra 
gândirii politice a lui Maiorescu. Or, este limpede că în Discursuri el 
trimite continuu la practica sociopolitică. Însă el este perceput doar 
ca ideolog al Junimii, calitate în care ar fi urmărit „producerea unui 
program anti-liberal al artei autonome şi nu al artei heteronome” afirmă 
acelaşi exeget. Trebuie spus că această dihotomie nu se regăseşte în viața 
reală. Se confundă planurile. Teza lui Maiorescu despre arta pentru 
artă nu are nimic ideologic sau politic, şi nu poate fi luată ca strategie 
împotriva liberalilor decât dacă ţinem neapărat să-l încadrăm într-o 
schemă. Ideea sa despre arta pentru artă face parte doar din concepția 
sa estetică, iar Maiorescu niciodată nu a cedat ispitei de a apela la artă ca 
armă în lupta politică sau ideologică. 

Nu este greu de observat din această succintă analiză a exegezei 
despre discursurile maioresciene accentul pus pe stil, limbaj, capacitate 
de a zugrăvi chipuri umane. Insignifiantă rămâne examinarea ideilor 
sociale și politice ale lui Maiorescu. 


XXX 


Discursurile parlamentare constituie opera  maioresciană de 
doctrină a filosofiei politice. Ea oferă o diagnoză corectă stărilor reale 
din societatea românească din a doua jumătate a secolului al XIX- 
lea, acceptând că ţara se află într-un proces de modernizare, adică 
de tranziţie de la sistemul social și politic feudal la sistemul social și 
politic capitalist. Societatea românească modernă s-a înscris într-un 
trend general de dezvoltare europeană dar a cunoscut şi o cale proprie, 
rezultată din istoria şi psihologia ei etnică, din tradiţii şi din contexte 
geopolitice. Transformarea modernă a spaţiului naţional a fost un 
balans între organicitate şi dezvoltare modernă precipitată. 

Acesta este un argument important pentru faptul că cel ce vrea să 
cunoască filosofia socială a lui Maiorescu ar trebui să consulte, în primul 
rând, discursurile lui parlamentare, pentru că, aici, ideile lui sunt puse 
în slujba susținerii acțiunii politice, şi astfel se poate înțelege cum teoria 
este compatibilă cu acţiunea la gânditorul şi omul politic Maiorescu, şi 
nu doar o formă fără fond. Discursurile sale parlamentare, cu numeroase 
şi bogate teze care fac din ele o operă filosofică, istorică, sociologică şi 
politică remarcabilă. 


TITU MAIORESCU 
DESPRE LATINITATEA ROMÂNILOR 


Evoluţia de la latinitate la românitate a stăruit în conştiinţa 
intelectualității, preocupată de stabilirea dimensiunilor reale ale 
naţionalității române, act atât de necesar în veacul al XIX-lea - secolul 
naționalităților. Afirmarea naţiunii române avea loc în condiţiile unei 
adversități continue față de aspiraţia ei de a se constitui într-un stat 
naţional modern, care să-i cuprindă pe toţi românii. Din cauza lipsei 
unei burghezii puternice, apte să-şi asume responsabiltatea pentru 
organizarea şi administrarea statului, îndeosebi cu mijloace economice 
şi financiare, elita, alcătuită din filologi, lingviști, istorici, a argumentat 
teza despre identitatea naţională. Baza acestui demers l-a constituit 
teza despre originea latină a poporului român, idee preeminentă la 
toţi intelectualii români, cu deosebire la cei din Transilvania, iar o 
parte dintre ei concepea dezvoltarea naţiunii române prin revenirea 
la limba latină, dreptul roman și organizarea vieţii sociale aidoma 
societăţii romane. Timotei Cipariu a elaborat teoria etimologismului 
care propunea ca pronunțarea cuvintelor să reflecte originea lor latină 
şi înlăturarea semnelor pentru sunetele ce nu existau în limba latină. 
Învăţatul din Blaj considera că, la originea limbii române, stă latina 
vulgară şi nu latina cultă, iar românii sunt descendenţii direcţi ai 
coloniștilor romani. Pe acest temei, el sugera îndepărtarea cuvintelor 
de origine nelatină și înlocuirea lor prin cuvinte de sorginte latină din 
limba română folosită până la 1700. 

Să amintim că munteanul I. Heliade-Rădulescu a încercat să 
dovedească necesitatea unei limbi româneşti purificate de toate cuvintele 
neromanice, ce ar fi urmat să fie înlocuite cu altele de origine italiană, 
dată fiind similitudinea românilor cu italieni”. 

Aceste chestiuni s-au pus cu mai multă acuitate după anul 1859, 
momentul constituirii statului național român modern, când ele treceau 
din cadrul discuţiilor filologice sau istorice în cel al practicii sociale şi 
politice. Unii transilvăneni continuau să susțină ideea unei limbi pur 
latine şi adoptarea principiilor dreptului roman. Semnificativ, aceste idei 
prinsese rădăcini la Iaşi, unde ardelenii, propovăduitori ai latinismului, 

erau în toate instituţiile de cultură şi învățământ, şi amintim doar pe 
câţiva: S. Bărnuţiu, Şt. Micle, P. Suciu, T. Lateş, A. Densuşianu etc. 

Lupta împotriva latinismului este mai veche decât acţiunea lui 
Maiorescu. I. Heliade-Rădulescu, Costache Negruzzi, Alecu Russo, Al. 
Odobescu au analizat chestiunea înlăturării slavonismelor din limba 
română”. În anul 1860, o comisie de filologi din Transilvania a primit 
misiunea de la guvernul austriac de a stabili ortografia română cu 
caractere latine care adoptă ortografia inventată al lui Timotei Cipariu. 
Profesorul Gavril Munteanu cerea Asociaţiei transilvane pentru 
literatura română şi cultura poporului român (ASTRA) să impună 
această ortografie ziarelor, cărților de şcoală şi tuturor membrilor ei. 
ASTRA a fost de acord cu sistemul lui Cipariu. Această acțiune l-a 
determinat pe Odobescu să constate: „Dacă vom merge tot aşa, apoi 
negreşit vom ajunge ca peste cincizeci de ani cel mult românii de dincolo 
şi de dincoace de Carpaţi să se înţeleagă între sine tot aşa de puţin cât şi 
spaniolii cu portughezii”. 

Titu Maiorescu a realizat că ideile latiniste şi etimologiste căpătau 
într-o măsură tot mai mare o dimensiune socială și politică. Procesul de 
edificare a civilizației române moderne putea fi puternic deformat din 
cauza exagerărilor latiniste şi etimologiste. Trebuie spus cu claritate că 
el nu a negat originea latină a limbii şi poporului român, dimpotrivă a 
susținut-o, dar aprecia că românii au o limbă proprie, diferită de latina 
antică, iar evoluţia societăţii româneşti nu se putea înscrie decât în 
trendul culturii şi civilizaţiei moderne. 

În unul din primele sale studii, Pentru ce limba latină este chiar în 
privința educațiunei morale studiul fundamental în gimnaziu? Maiorescu 
analizează virtuțile limbii latine în educaţie. De la început, el remarcă 
existența unei direcţii potrivnice studiului limbii latine în şcoală. El 
discută mai întâi argumentele adversarilor: 1. traducerea autorilor vechi 
în limbi moderne; 2. clasicii moderni sunt mai utili pentru educarea 
tineretului decât cunoaşterea limbii latine; 3. limba latină este o limbă 
moartă şi nu are o utilitate socială. El referă şi la contrargumentele 
celor care pledează pentru limba latină. În primul rând, aceştia cred că 
o traducere nu poate înlocui cunoașterea originalului, şi, prin urmare, 
studiul clasicilor în limba lor originală este indispensabil. Apoi, nu este 
adevărat, spun ei, că modernii sunt mai buni decât anticii. Dezvoltarea 
noastră poate fi sprijinită de studiul clasicilor vechi. Dar chiar limba 
noastră nu se poate dezvolta fără limba latină, iar cunoașterea acesteia 
este indispensabilă pentru români. Maiorescu răspunde la toate aceste 
obiecții, respingând argumentele ambelor poziţii. Studiul limbii latine 

nu înseamnă citirea de către elevi a textelor în original, şi, de aceea, 
traducerile sunt preferabile. La fel, nu se poate susține că scriitorii 
vechi sunt superiori celor moderni. Dar studiul limbii latine trebuie 
să fie fundamentul învățământului gimnazial pentru că în acest fel 
se poate educa gândirea elevului: „Gramatica latină [...] pare că ar fi 
granit turnat, este unică între gramatici şi va rămâne, prin urmare, în 
pururea cel mai bun fundament şi cea mai bună disciplină pentru orice 
parte a gândirii noastre””€. Gramatica latină se distinge prin simplicitate 
şi regularitate. Exegetul ia în discuţie rolul latinei în afirmarea limbii 
române. Studiul lingvistic al românităţii cere cunoașterea limbii vulgare 
latine, aşa cum se vorbea în Italia şi în provincii, dar şi căutarea fiecărui 
cuvânt din limba română în toți autorii latini, în toate inscripţiile, în 
monede, din toate epocile până azi pentru a afla evoluţia lor. Din această 
investigaţie va rezulta legea dezvoltării limbii române, element esenţial 
în abordarea limbii române în următoarele direcţii: 1. determinarea 
secolului în care limba noastră s-a desprins de cea latină, devenind o 
limbă sui generis, adică limba română; 2. stabilirea momentului când 
a fost introdus sunetul î în limba română şi dacă acest import s-a făcut 
după secolul al X-lea şi este atribuit influenței slavone; 3. cunoaşterea 
cuvintelor româneşti care nu au rădăcini în limba poporului italic ci 
în vreo altă provincie a imperiului roman; 4. depistarea cuvintelor care 
nu au rădăcini în limba latină, marcarea momentului când ele sunt 
introduse în limba noastră şi ce influenţe au acționat pentru acceptarea 
lor; 5. identificarea cuvintelor ce nu pot fi derivate din nici o limbă și 
considerarea lor ca fiind de origine dacică; 6. cunoașterea cuvintelor 
româneşti de origine latină ce s-au pierdut; 7. stabilirea legii după care 
se face schimbarea vocalelor şi consoanelor în limba română. „Iată ce 
este un studiu sănătos al limbii române” afirmă răspicat Maiorescu”. 
Este uşor de observat, avem un adevărat program de cercetare a relației 
dintre limba română şi limba latină. 

În mai multe rânduri, Maiorescu se ocupă de etimologism. El crede 
că etimologismul nu este atât un sistem ortografic cât mai mult un sistem 
lingvistic prin care se cerea ca forma cea mai veche a cuvintelor să fie 
şi cea mai bună, fiind mai apropiată de latină, şi de aceea afirmă: „O 
metodă, înainte de a fi fonetică sau etimologică sau fonetico-etimologică, 
trebuie să fie simplu logică”. Maiorescu a dovedit, în lucrarea Scrierea 
limbii române, că purismul etimologic este un sistem imposibil, care 
obliga poporul român să revie la sonurile primitive ce corespundeau 
unui grad de dezvoltare a noţiunilor lui, la forma materială primitivă, 
ceea ce ar însemna o stagnare în evoluţia naturală a limbii române. 

Ce s-ar fi întâmplat dacă în Transilvania ar fi învins limba română 
așa cum o gândea etimologismul? Sigur, ar fi fost folosită de adversari 
ca argument al unei limbi diferite de cea a românilor, iar românitatea 
s-ar fi redus numai la spaţiul extracarpatic. Titu Maiorescu se înscria 
în curentul politic şi cultural derivat din principiul naționalităților aşa 
cum acționa în secolul al XIX-lea. Cercetări contemporane au dovedit 
argumentat originea latină a limbii române și evoluţia ei istorică, iar 
tăgăduirea prezenţei altor cuvinte decât cele latine a fost o eroare”. 

Unii dintre adepţii latinismului nu se mulțumeau cu afirmarea 
originii romane, ci credeau că se putea reface spiritul şi civilizația romană 
în spațiul românesc. Maiorescu a examinat, ca fiind reprezentativă în 
acest sens, concepţia lui Simion Bărnuţiu despre dezvoltarea societății 
românești, în studiul Contra școalei Bărnuţiu. Înscrisă în direcția 
latinistă a culturii române din acea perioadă, concepţia lui Bărnuţiu 
argumenta teza că dreptul natural al românilor este dreptul roman şi 
sugera întoarcerea la instituţiile juridice romane. Așadar, alături de 
latinismul lingvistic exprimat în etimologism, se afirma, în special 
de către Bărnuţiu, latinismul politic şi juridic, prin ideea restaurării 
republicii romane, cel puţin în Transilvania: „Lipsite de acoperire 
teoretică, tezele lui Bărnuţiu aveau cel puţin o îndreptăţire istorică 
pentru condiţiile particulare ale Transilvaniei. Chiar dacă unele dintre 
ele au fost elaborate în perioada ieşeană a învățatului ardelean, ele 
porneau tot din experienţa politică acumulată în Transilvania”. 

Maiorescu axează analiza sa pe lucrarea lui Bărnuţiu, Dereptulu 
publicu al Româniloru apărută în 1867. Criticul afirmă, fără echivoc, 
în Introducere la ediţia de la 1868 a volumului fostului profesor de la 
Universitatea din Iaşi: „Căci lectorilor trebuie să le spunem că Bărnuţiu 
a fundat o adevărată şcoală de principii în politica română” (p. 427), 
regăsită în gândirea şi acțiunea unor fruntaşi ai fracțiunii libere şi 
independente din Iaşi, alcătuită, cu precădere, din ardelenii din fosta 
capitală a Moldovei. 

Pentru Maiorescu semnificativă nu este atât valoarea ideilor ce le 
susține Bărnuţiu cât afirmarea tranşantă de către autor a tezei despre 
dreptul românilor ca fiind întocmai dreptul roman. El ţine să sublinieze 
că în viziunea lui Bărnuţiu toată dezvoltarea de 17 secole ar fi pernicioasă. 
Într-un capitol întreg cu citări din scrierea lui Bărnuţiu, Maiorescu 
demonstrează că acesta combate monarhia constituţională, vrea să 
introducă republica romană, să înlăture prinţul străin şi pe toţi străinii, 
să schimbe religia creştină şi să împartă proprietatea cu toți cetățenii, 
toate aceste soluţii fiind susținute pe temeiul că ele se regăsesc în dreptul 

roman. Bărnuţiu aprecia că orice popor are limba sa şi la fel trebuie să 
aibă şi dreptul propriu. Noi avem o limbă romană şi trebuie să avem 
şi un drept roman „ca cel mai potrivit cu natura noastră.” Maiorescu 
se întreabă: „care drept roman? Dreptul roman din care epocă şi pe 
ce treaptă a dezvoltării lui?” (p. 439). EI face diferenţa necesară între 
dreptul public şi dreptul privat. În dreptul privat se poate vorbi de o 
dezvoltare sistematică din perioada romană, dar nu același lucru se 
poate afirma despre dreptul public. Romanii au trecut prin o diversitate 
mare de forme de stat diferite între ele: „care este dreptul public roman 
pe care şcoala Bărnuţiu ar voi să-l introducă la români, fiindcă istoria 
romană cuprinde toate formele dreptului public?” (p. 442), întrebare la 
care cartea lui Bărnuţiu nu răspunde. 

După o analiză amănunțită, nu lipsită de pedanterie, a cărții şi 
consecințelor ideilor lui Bărnuţiu, Maiorescu ţine să remarce diferența 
dintre meritele revoluționarului Bărnuţiu şi autorul unor teorii utopice: 
„O reputaţie câştigată în luptele din Transilvania de la 1848 şi '49 nu 
putea să prefacă eroarea în adevăr, fanatismul în umanitate, despotismul 
în şcoală liberală. Şi dacă Simeon Bărnuţiu a alunecat pe această cale 
falsă, tocmai numele lui ne-a provocat să-l combatem şi să-i respingem 
eroarea, pentru că nu sub bandiera acestui nume cunoscut de români să 
se introducă contrabanda neadevărului în politica României libere” (p. 
470). 

Maiorescu exprimă poziția neechivocă cu privire la evoluţia 
românilor - sincronizarea cu spiritul timpului şi nu reîntoarcerea la 
un model de societate ce a existat în antichitate: „Nu, nu aceste sunt 
«tablele dreptului naţional» al românilor, şi vai de națiunea noastră dacă 
conducerea ei s-ar inspira vreodată de asemenea principii. În contra lor 
trebuie să apelăm la adevărul nestrămutat şi să le spunem că regenerarea 
noastră nu poate începe decât în spiritul culturii moderne, iar nu prin 
reacțiune la dreptul roman, şi cu atât mai puțin prin rătăcirea la idei 
barbare ce niciodată nu au fost realizate în acel drept” (p. 471). Apoi, 
criticul precizează că în numele dreptului roman s-au comis multe acte 
de corupţie şi de decadenţă, în timpul imperiului roman. Dar chiar 
admițând că dreptul public şi administrația romanilor erau cele mai 
perfecte: „totuşi tendința de a începe îmbunătăţirea poporului nostru 
prin introducerea dreptului roman nu este mai puțin falsă şi periculoasă” 
(p. 473). Nu jurisprundenţa romană a făcut civilizația romană ci romanii 
înşişi. Argumentarea sa pleacă de la premisa concepției organiciste 
despre evoluţia unui popor. În viziunea sa, nu legile duc la dezvoltare 
ci oamenii: „Dar nu începeţi cu regulamentare administrativă şi cu 

constituţie, căci de când e lumea nu s-a regenerat nici un popor prin legi 
şi prin guverne, ci legile şi guvernele au fost numai expresia incidentală, 
rezultatul extern al culturii interioare a unui popor...” (p. 473 ) 

Maiorescu manifesta o anumită inflexibilitate față de ideile lui 
Bărnuţiu şi Cipariu, deşi ultimului îi recunoaște unele merite ca savant. 
Analiza maioresciană este strict logică şi rațională. Prea puţin ia în seamă 
contextele sociale, istorice, politice şi culturale în care reprezentanţi de 
frunte ai românilor ardeleni au justificat latinismul. Critica lui Maiorescu 
a fost necesară, nu încape îndoială, şi evoluţia culturii românești i-a dat 
dreptate, însă nu putem omite ca şi unele dintre ideile lui Bărnuţiu şi 
Cipariu au primit credit în știința românească. Exegeza maioresciană a 
stabilit în mod necesar ca romanitatea este la originea culturii române, 
dar românii au evoluat ineluctabil către românitate - adevărata lor 
identitate. 


SENSURILE CULTURII MODERNE 
ÎN OPERA LUI TITU MAIORESCU 


Exegeza l-a perceput pe Titu Maiorescu, încă de la primele sale 
prezenţe în spaţiul public, ca pe un om modern şi un exponent al culturii 
moderne“. Cu toate acestea, nu s-a întreprins încă un studiu asupra 
înţelesurilor conferite culturii moderne de către întemeietorul criticii 
româneşti. Cum a gândit el cultura modernă? La această întrebare 
încercăm să răspundem. 

Să spunem că ideile lui Maiorescu despre cultură pot fi înţelese 
numai prin integrarea lor în evoluţia culturii române ®. Iată, să nu uităm 
preponderența în arealul românesc a unor curente străine, grecismul 
fiind unul proeminent, curent care, paradoxal, a îndrumat elita 
românească spre cultura modernă din Occident, cu precădere franceză. 
Dar cultura românească rămânea în continuare, până la începutul 
secolului al XIX-lea ataşată valorilor slavone şi greceşti, oferind cadrul 
pentru circulaţia liberă a culturii post-bizantinet“. 

Cultura română din această perioadă este traversată de curente şi 
influenţe. Latinismul se resimte în istorie, lingvistică şi chiar în creaţia 
literară. Recursul la limba şi cultura latină este un semn al modernităţii, 
numai că exagerarea lui a dus la fenomene culturale anacronice, fapt 
surprins de Mihail Kogălniceanu, Alecu Russo şi Vasile Alecsandri. Se 
impune puternic influența franceză în toate domeniile culturii, suport 
decisiv în orientarea culturii româneşti spre modernitate. 

Schimbarea viziunii asupra culturii o produc paşoptiştii, în concepția 
cărora cultura națională rămâne calea fundamentală de recunoaştere 
a românilor în plan European. Generaţia de la 1848 impune ideea 
privind renașterea naţiunii române şi afirmarea originalității creatoare 
româneşti, ce va deveni, apoi, un leit motiv al întregii culturi române. 
Care sunt elementele originalității naţionale? Istoria, limba, cultura 
populară, civilizația țărănească, portul popular, tradiţiile, toate regăsite 
în viața şi creaţia poporului român, şi ele sunt o mărturie de netăgăduit 
asupra realităţii concrete a naţiunii române, un argument indiscutabil 
în dovedirea falsităţii tezei moderniste conform căreia națiunea este 
o invenţie. Afirmația lui Bălcescu că românii sunt o nație datorită 

facultăților lor naturale ce trebuiesc puse în acţiune într-un cadru 
național adecvat exprimă un adevăr uşor de demonstrat prin fapte şi 
argumente reale. Când boierul Alecsandri descrie noblețea de spirit a 
poporului român în poeziile sale populare, nu face decât să consemneze 
asemenea trăsături din creaţii româneşti, iar şcolitul în universități 
europene, Titu Maiorescu reține cam aceleaşi note definitorii ale 
psihologiei etnice ale românilor, degajate din culegerea de poezii 
populare a poetulului de la Mircești. 

Cultura modernă europeană accentuează emanciparea spiritului 
uman de sub influența dogmei, tradiţiei sau superstiţiei, şi susține 
exercițiul dialogului, al reevaluării continue a oricărui adevăr, în primul 
rând a adevărurilor ştiinţifice. Rațiunea umană este investită cu rolul de 
instanță supremă în căutarea şi demonstrarea adevărului, iar consecințele 
noii paradigme sunt creşterea producției de cunoştinţe şi dezvoltarea 
ştiinţei şi tehnicii. Cultura modernă europeană s-a dezvoltat timp de 300 
de ani, după cum se vede, într-un proces de lungă durată. Ea nu a apărut 
în Occident şi a iradiat către celelalte zone europene, ci s-a plămădit, în 
ritmuri diferite, cu o mare varietate de mijloace şi de către actori sociali 
specifici în întregul areal european. Întemeiată în raționalism, cultura 
modernă a susținut un tip de comportament social autonom, între- 
prinzător, pozitivist, critic şi meritocratic, conduită ce se impune în toate 
ţările europene, cu deosebire după Marea Revoluţie Franceză din 1789. 

Pentru Maiorescu, cultura modernă se distinge prin diversitate 
şi coexistență a tuturor culturilor. Dezvoltarea culturii unui popor 
are loc în comunicare cu toate culturile, iar nu prin distrugerea altor 
culturi: „Cea mai frumoasă înflorire a culturii moderne se vădeşte prin 
caracterul ei general, care nici într-un un caz nu se poate confunda cu 
cosmopolitismul. De acum înainte nu mai este cu putinţă ca o cultură 
existentă să se piardă, pentru a face loc alteia. În lumea spiritului, toate 
convieţuiesc în pace lângă olaltă. [...] Cultura trebuie să se impună pe căi 
de spiritualitate multilaterală, nu prin violenţă unilaterală” Gânditorul 
român operează cu o idee foarte modernă şi de certă actualitate în 
toate ştiinţele despre om şi societate. Abordarea maioresciană a culturii 
naţionale proiectează o imagine a concordiei spirituale şi aduce în 
discuţie mijloacele dialogului şi contactului între culturi. Agresiunea 
ar trebui să fie străină culturii moderne. Riguros vorbind, de fapt nici 
o cultură, indiferent de puterea economică, militară şi tehnologică a 
unei națiuni, nu este în realitate modernă atât timp cât se dezvoltă prin 
agresiune asupra altor culturi. Argumentul fundamental îl constituie 
raţionalizarea actelor umane şi sociale. 

Filosoful a pledat permanent pentru spiritul ştiinţific, pentru 
adevăr, a respins misticismul şi iraționalismul. Cursurile sale de logică 
şi de istoria filosofiei cuprind numeroase exemple de susținere a rațiunii 
şi a adevărului ştiinţific. 

Junimistul a fost acuzat de adversarii săi drept cosmopolit, 
incriminare față de care a reacționat Eminescu: „Principiul fundamental 
al tuturor lucrărilor d-lui Maiorescu este după cât ştim noi naționalitatea 
în marginele adevărului. Mai concret: Ceea ce-i neadevărat nu devine 
adevărat prin împrejurarea că-i național, ceea ce-i injust nu devine just 
prin aceea că-i național, ceea ce-i urât nu devine frumos prin aceea că-i 
naţional; ceea ce-i rău nu devine bun prin aceea că-i național”s€ 

Maiorescu a înţeles rolul culturii în constituirea naţiunii, şi a 
conştiinţei naționale, în ţări cu un nivel de dezvoltare mai lentă. Însă 
criticul nu concepea o discrepanţă între formele şi fondul culturii într-o 
ţară înscrisă pe calea modernizării. Dimpotrivă, el gândea procesul de 
modernizare ca act de dezvoltare a unor forme adecvate fondului. 

Deşi într-o primă fază nu le recunoaşte nici un merit, Maiorescu 
a dus mai departe acţiunea înaintaşilor săi de scoaterea a societăţii 
românești de sub influența otomană și fanariotă. Întâlnim în scrierile 
şi discursurile sale atitudini ferme de blamare a bizantinismului şi 
fanariotismului. şi nu ezită a sublinia rolul influențelor occidentale în 
procesul de înlăturare a modelului cultural întemeiat pe aristotelism - 
care nici măcar nu era unul critic -, promovat sub forma de comentarii 
în şcolile greceşti din ţările române. Pentru gânditorul junimist 
influența apuseană poate avea şi efecte perverse, iar evoluţia culturii 
româneşti este un act al afirmării originalității şi al creaţiei naţionale pe 
cale rațională. 

În viziunea sa, cultura română modernă este organicist-istorică, 
întrucât ea include doar acele producţii generate de instrumente 
culturale adecvate stadiului de evoluţie socială. De aici o anumită 
contradicție a doctrinei maioresciene derivată din anularea oricărei 
valori a trecutului, or trecutul, tradiția şi tot ce ţine de aceasta sunt 
fundamentele evoluţiei organice. Pentru Titu Maiorescu orice trecut 
este validat numai în măsura în care concordă cu cerinţe ale prezentului 
şi ale viitorului, şi simptomatică este atitudinea sa față de ideile latiniste 
şi etimologiste, în seama cărora punea deformările din procesul de 
edificare a civilizaţiei române moderne. 

Dacă se studiază activitatea lui se poate observa cu ușurință 
consecvențţa sa în a veşteji orice derogare de la cerinţele culturii moderne, 
ce ar împiedica ridicarea culturii române la nivelul culturii europene. 

Dovada este recursul la termenii cultură, civilizaţie, modern, european, 
deşi el, logicianul, nu le defineşte conţinutul, şi nu discută prea des despre 
modern sau european. Valorile culturii moderne sunt preeminente în 
orice abordare a culturii române, altfel spus, despre cultura română din 
a doua jumătate a secolului al XIX-lea nu se poate vorbi decât în cadrele 
culturii moderne. Parcurgerea textelor maioresciene relevă conceperea 
culturii moderne ca fundal pentru studiul culturii române. Concepţia sa 
este clară: dezvoltarea societăţii româneşti este oportună doar dacă ea se 
sincronizează la principiile vieţii moderne. 

Să exemplificăm idei maioresciene despre cultura modernă şi 
cultura română. Întâi, cultura naţională nu înseamnă imitație, ci creație 
originală, exigență cerută de Maiorescu după aproape o jumătate 
de secol de traduceri şi de imitații, care după 1859 nu mai puteau fi 
tolerate, întrucât, mai ales, tinerii instruiți în Apus puteau crea o 
mentalitate dăunătoare asupra mijloacelor de crearea a noului trend 
social şi naţional: „Căci nepregătiți precum erau şi sunt tinerii noştri, 
uimiţi de fenomenele mărețe ale culturii moderne, ei se pătrunseră 
numai de efecte, dar nu pătrunseră pănă la cauze, văzură numai formele 
de deasupra ale civilizaţiunii, dar nu întrevăzură fundamentele istorice 
mai adânci, care au produs cu necesitate acele forme şi fără a căror 
preexistenţă ele nici nu ar fi putut exista.” 

Cu toate acestea, Maiorescu reține scrieri din trecutul nostru 
cultural modern, a căror oportunitate nu o neagă. El nu cere anularea 
unor lucrări ci doar le surprinde erorile ce pot afecta spiritual public 
dintr-o cultură lansată pe drumul modernizării. 

Reamintim, în acest sens atitudinea sa faţă de cultura latină. El nu a 
recunoscut virtuțile ei în societatea modernă, şi elocvent rămâne studiul 
său Pentru ce limba latină este chiar în privința educațiunei morale studiul 
fundamental în gimnaziu? publicat în 1864, o demonstraţie a rolului 
însușirii limbii latine în educarea gândirii şi de instrument de formare. 
Trebuie spus, cu claritate, că Maiorescu nu a negat originea latină a limbii 
şi poporului român, dimpotrivă a susținut-o, după cum am argumentat 
deja. Însă evoluţia societăţii române moderne are ca temei, spune el, 
cultura clasică modernă şi nu cea latină, chestiune elementară, numai 
că ea căpăta, la români, o altă dimensiune datorită căutării continue de 
repere în evoluţia lor specifică într-un context geopolitic ostil afirmării 
identităţii naţionale româneşti. 

Maiorescu a pledat pentru dezvoltarea naţiunii române pornind de 
la oportunități ale timpului său şi nu prin recurs la modele anacronice. 
Din acelaşi unghi, Maiorescu respinge ideile lui Simion Bărnuţiu despre 

edificarea societăţii româneşti moderne prin normele dreptului roman, 
argumentul fiind necesitatea de sincronizare cu spiritul modern. 

Din aceeaşi perspectivă, lucrările: Istoria pentru începutul 
românilor în Dachia, Lexiconul de la Buda, Tentamen criticum În 
linguam romanicam sunt, după criteriile maioresciene, inacceptabile 
pentru o cultură modernă, ctitorită din opera originale. Maiorescu 
face responsabile titlurile amintite pentru modul eronat de înțelegere 
a modernităţii: „Direcţia falsă o dată croită prin cele trei opere de la 
începutul culturei noastre moderne, inteligența română a înaintat cu 
ușurință pe calea deschisă, şi, cu acelaşi neadevăr înlăuntru şi cu aceeași 
pretenţie în afară, s-au imitat şi s-au falsificat toate formele civilizațiunii 
moderne?” Aserţiunea maioresciană expune mai mult un construct 
ideologic atât timp cât lipseşte cu desăvârşire o analiză aplicată a relaţiei 
dintre cele trei opere şi imitarea civilizaţiei moderne, cu exemplificări 
din scrieri şi acțiuni ale elitei româneşti generate de conduita coriferilor 
Şcolii Ardelene. Aceasta nu înseamnă nicidecum că Maiorescu nu 
are dreptate în ce priveşte calitatea civilizaţiei române moderne din 
perioada de dinainte de Unirea din 1859. 

În schimb, în Observări polemice (1869) autorul descrie falsa evoluţie 
modernă: „Pe treapta dintâi noi căutăm numai să imităm. Recunoaștem 
superioritatea străină, însă ne dăm aerul a păşi tot în direcția ei şi a o 
ajunge cât de curând, şi, confundând extensiunea cu intensivitatea şi 
cantitatea cu calitatea, ne grăbim a arăta rezultatele dobândite” Mostre 
de lucrări româneşti, imitații ca tip de redactare sunt aduse în prim plan 
de sagacele critic, de pildă Lepturariu rumânesc. Maiorescu vorbeşte tot 
timpul de imitație care nu este definită de el în nici un fel, adică nu este 
foarte clar dacă imitaţia în cultură este furt intelectual sau producerea 
de opere prin preluarea unor stiluri. Aşa cum se degajă din scrierile 
sale, imitaţia referă mai mult la modele de producţii culturale preluate, 
cum este și cazul lucrării profesorului bucovinean - o carte de lectură 
asemănătoare exista în gimnaziile austriece. 

Maiorescu a sesizat rolul deosebit de important al literaturii în 
perioada de edificare a civilizaţiei române moderne. Inovația, noul, 
progresul, sincronizarea, modernizarea apăreau prioritar în literatură, 
încât literatura a devenit factorul ideologic cel mai important, cu 
deosebire prin vehicolul reprezentat de presă. Unificarea românească se 
făcuse înainte de unificarea politică, prin cultură, şi în primul rând prin 
toate genurile literare. De aceea, mentorul Junimii și-a îndreptat spiritul 
său critic asupra literaturii şi scriitorilor, jurnaliştilor, aşa cum o face şi 
Eminescu la rândul său. 

Cultura modernă este o cultură a echilibrului, a stabilității, şi spre 
aceste dimensiuni trebuie să tindă cultura română, dar atingerea lor 
nu poate fi făcută decât prin permanenta supraveghere a producţiilor 
culturale, criticii revenindu-i misiunea principală chiar şi pentru orice 
început de cultură şi cu atât mai mult când o cultură ființează într-o 
perioadă de tranziţie: „Din momentul în care se recunoaşte că suntem 
în tranzițiune, din acel moment se recunoaşte legitimitatea criticii şi 
se osândeșşte lenevirea, care aşteaptă binele în viitor fără nici o luptă 
în care, văzând răul, îl măguleşte cu speranţa că se va îndrepta de la 
sine. De la sine nu se îndreptează nimic în capetele unei generaţiuni; 
căci orice cultură este rezultatul unei lucrări încordate a inteligenţei 
libere, şi datoria de a afla adevărul şi de a combate eroarea se impune 
fără şovăire fiecărui om care nu se mulţumeşte cu existența sa privată 
de toate zilele, ci mai are o coardă în sine, ce răsună la fericirea şi la 
nefericirea națiunii din care s-a născut” Iată, Maiorescu se înscrie 
în rândul teoreticienilor tranziţiei, iar scrierile sale cuprind multe 
asemenea observaţii pertinente, care dispuse într-o anumită logică de 
argumentare şi de prezentare a faptelor într-o lucrare, ar fi prezentat o 
contribuţie românească la mult disputata problemă a strategiilor ce ar 
fi trebuit să le adopte țările înscrise mai târziu pe calea modernizării. 

Condiţia principală a dezvoltării culturii naţionale este dată de 
respectul adevărului, şi nimic nu se poate construi într-o societate 
modernă decât având la bază adevărul. Gânditorul român a impus 
adevărul - valoare absolută - ca un criteriu definitoriu al culturii române 
moderne. Ridicarea la universalitate a culturii române este posibilă 
numai prin valorile ei edificate cu condiţia respectării adevărului. 

Nici măcar istoria proprie nu poate fi absolvită de adevăr, şi în acest 
fel, Maiorescu susține actul critic, care înseamnă afirmarea adevărului. 
„Căci dacă istoria scrisă admite explicări, adevărul de realizat nu admite 
tranzacţiuni. El neagă eroarea absolut, orcare ar fi fost motivele ei, 
precum se neagă în dezvoltarea omenirii orce popor care nu a ştiut să-şi 
însușească elementele de cultură în timpul priincios. Prin urmare, din 
aceea că o stare de lucruri se poate explica istoriceşte nu rezultă că se 
poate justifica, şi numai prin o raționare sofistică s-ar aduce de aci un 
argument în contra criticei.”! 

Tranziţia la perioada modernă a pus, cu acuitate, chestiunea începu- 
tului, ce a devenit, în timp, o obsesie a tuturor grupurilor sociale. Cum 
trebuie să se facă dintru început modernizarea? Am văzut că acel început 
de modernizare s-a afirmat ca act de imitație, de traduceri din opere 
străine, şi, în mai mică măsură, ca efort de gândire şi creaţie proprii. Se 

credea că aşa este orice început al unei noi societăți. Pentru Maiorescu însă 
orice început în cultură, indiferent de anvergura lui, este, indubitabil, unul 
al creaţiei şi al originalității. Găsim la Maiorescu elemente pentru o teorie a 
începuturilor în cultură, întemeiată pe teza evoluţiei organice: „Un început 
de cultură, în orice ram al ei s-ar întâmpla, trebuie să cuprindă întâi ceva 
ce nu a fost pănă atunci în viața publică a acelui popor, dar al doilea, 
totdeodată, ceva ce poate servi de fundament pentru o clădire şi urmare 
mai departe. Numai cu aceste două elemente este un început. Din cel dintâi 
se vede pentru ce la prima sa ivire este mic, adică mic extensiv, În generaţia 
în mijlocul căreia se prezintă, află cu necesitate un număr mai mare de 
adversari decât de amici; fiindcă este o nouă combinare şi percepțiune 
de forme ale viitorului, pe care numai spiritele eminente le pot înţelege şi 
primi îndată; şi aceste sunt în minoritate. Însă numărul cel mic de adepţi 
creşte din zi ce merge, şi pe când în scurta actualitate domneşte eroarea 
învechită, ideilor de reformă li se păstrează o viitorime fără margini. 

Dar pentru ca această continuare în viitor să se întâmple, începutul 
cel mic la întindere a trebuit să fie mare prin adevărul ce-l cuprinde, 
prin valoarea energică, ce-i dă putere de a rezista și, biruind greutățile 
timpului, a produce şirul neîntrerupt de forme nouă de viață”? Rămâne 
ca un studiu special să aprofundeze acestei idei maioresciene de maximă 
actualitate pentru tranziția pe care o parcurgem astăzi în România. 

Pentru că românii nu dispun de o forță economică, Maiorescu 
concepe dezvoltarea conştiinţei naţionale în primul rând prin cultură: 
„Pentru ca un popor să nu rămână o simplă seminție etnografică, 
să devină naţiune și stat, se cere, cum am zis, să şi producă şi să fie 
impresionabil pentru literatură, arte şi ştiinţă, cari singure îi demarcă 
individualitatea intelectuală aptă de a constitui un stat durabil?” 
Criticul este obligat să constate superficialitatea actelor de modernizare 
exprimată de impresia că prin preluarea de idei şi instituţii din Occident 
românii au creat deja cultura modernă, ceea ce, susține el, este fals. 
De aici fenomenul formei fără fond, judecat drept primejdios pentru 
evoluţia modernă a României”. 

S-a spus că Maiorescu revine la idealul de umanitate universală 
modernă, preconizată de Herder”. Indiscutabil, el a căutat puncte de 
sprijin, pentru modernizarea culturii române, în cultura europeană, 
a apărat autonomia valorilor universale promovate de ştiinţă şi artă — 
adevărul, frumosul şi binele. 

Însă după reflecţii asupra producţiilor culturale româneşti, 
criticul crede că deja s-a impus o nouă direcţie în cultura română, cu 
adevărat modernă, întrucât s-ar fi renunţat la mijloacele inadecvate de 

edificare a culturii. Exegeza asupra lui Maiorescu a reținut mai puţin 
argumentarea acestuia despre înţelegerea de către noua direcţie a 
culturii şi raportului dintre culturi sau, cu un termen din antropologie, 
a aculturaţiei: „Îndată ce în apropierea unui popor se află o cultură mai 
înaltă, ea înriureşte cu necesitate asupra lui. Căci unul din semnele 
înălțimei culturei este tocmai de a părăsi cercul mărginit al intereselor 
mai individuale şi, fără a pierde elementul naţional, de a descoperi totuș 
şi de a formula idei pentru omenirea întreagă. Aflarea şi realizarea 
lor a fost de multe ori rezultatul experienţelor celor mai dureroase; dar 
jertfa o dată adusă, ele se revarsă acum asupra omenirii şi o cheamă a 
se împărtăşi de binefacerea lor îmbelşugată. La această chemare nu te 
poţi împotrivi: a se uni în principiile de cultură este soarta neapărată a 
fiecarui popor european. Întrebarea este numai dacă o poate face ca un 
soț de asemenea, sau ca un rob supus; dacă o poate face scăpându-şi şi 
întărindu-şi neatârnarea naţională sau plecându-se sub puterea straină. 
Şi această întrebare se dezleagă numai prin energia vieței intelectuale şi 
economice a poporului, prin bunăvoința şi iuţeala de a întelege şi de a-si 
asimila cultura în activitate potrivită” Cultura exprimă umanitatea, 
dincolo de contingențele individuale sau naţionale, şi, din acest motiv, 
este un bun universal, şi un factor de unificare europeană, iar românii 
nu au cum s-o eludeze, dimpotrivă se cuvine s-o însușească. Desprinşi 
din anacronismul otoman, românii s-au găsit antrenați, datorită unor 
împrejurări internaţionale, în sfera culturii şi civilizaţiei apusene. A da 
înapoi, nu mai este posibil, pentru că orice altă opţiune, în contextul 
europenizării globale din secolul al XIX-lea, nu putea duce decât la 
pierderea statalității şi de aceea „trebuie sa înălțăm poporul nostru 
din toate puterile pănă la înţelegerea acelui grad și a unei organizări 
politice potrivită cu el. Pentru aceasta se cere mai întâi o cultură 
solidă a claselor de sus, de unde porneşte mişcarea intelectuală.” 
Adoptarea instituţiilor apusene este asociată organic cu mentalităţii şi 
conduite moderne care să nu accepte „formele unei spoieli de civilizaţie 
occidentală”* 

Maiorescu ridică o întrebare asupra unei realități profunde: către 
ce timp istoric european se îndreaptă agenţii sociali ai modernizării 
româneşti? Către cel al culturii şi civilizaţiei prezente sau spre cel al 
fazei de început al modernizării Europei apusene? Preluăm forme ale 
culturii din Franţa de acum 300 de ani sau pe acelea din Franţa secolului 
al XIX-lea? Răspunsul său este clar: „Românii, anticipând formele unei 
culturi prea înalte, au pierdut dreptul de a comite greseli nepedepsite 
şi, depărtaţi din starea mai normală a dezvoltărilor treptate, pentru noi 

etatea de aur a patriarhalismului literar şi ştienţific a dispărut. Critica, 
fie şi amară, numai să fie dreaptă, este un element neapărat al susținerii 
şi propăşirii noastre, şi cu orce jertfe şi în mijlocul a orcâtor ruine 
trebuie împlântat semnul adevărului!” 

Cel mai rezistent argument în susținerea viziunii maioresciene 
asupra culturii moderne rămân activitatea sa de ctitor al unor 
importante instituţii culturale - Junimea, „Convorbiri literare” -, lupta 
împotriva stilului bombastic, a „beţiei de cuvinte», susținerea unui grup 
compact de creatori dintre amintim numai pe Eminescu, Creangă, 
Caragiale, Slavici etc., descoperirea unor tineri cu înclinații reale spre 
meditaţia filosofică, susținerea de prelegeri filosofice publice, cercetarea 
teoriilor ortografice pentru scrierea limbii române, cercetarea critică 
asupra culturii române, afirmarea unei direcţii noi în cultura română. 
Toate exprimă un proiect cultural a cărui aplicare a impus valori reale şi 
temeinice, şi astfel cultura română a fost integrată în cultura universală. 


CONCEPȚIA LUI A.D. XENOPOL DESPRE 
EVOLUȚIA PARTIDELOR POLITICE ROMÂNEŞTI 


1. Istoricul 

Alexandru D. Xenopol (23 martie 1847 - 27 februarie 1920) face 
parte din rândul personalităților fondatoare din cultura română. Autor 
al primei mari sinteze a istoriei românilor!%, a realizat aspirația a doi 
dintre cei mai străluciți înaintaşi ai săi, Mihail Kogălniceanu şi Nicolae 
Bălcescu. De altfel, istoricul ieşean, în discursul de recepție ca membru 
al Academiei Române, ţinut la 17 martie 1895, a vorbit despre Mihail 
Kogălniceanu. 

Alături de Nicolae Iorga şi G.I. Brătianu, Xenopol este prezent în 
lucrări internaționale de referință. Lucrările sale de filosofia istoriei au 
fost de notorietate europeană, încă de la apariţia lor'™. 

Junimist în tinereţe, s-a format la şcoala critică a lui Maiorescu, 
deşi Titu Maiorescu a manifestat tot timpul scepticism față de scrierile 
sale, Alexandru Xenopol utilizează, în elaborarea lucrărilor de 
istorie, principii metodologice moderne, şi concepe evoluţia istorică 
în specificul ei, care nu este cauzalitatea, ci seria istorică. In acest 
mod, el orientează cercetarea istorică spre alte făgaşe decât spre cele 
tradiționale. 

O scurtă prezentare a evoluţiei sale didactice şi ştiinţifice este 
simptomatică pentru poziţiile ocupate în cultura română. În anul 1878 
obţine, prin concurs, catedra de istorie a românilor la Universitatea din 
Iaşi, pentru ca, în 1891, să devină, tot prin concurs, titularul catedrei 
de istorie universală, la aceeaşi universitate. Alexandru Xenopol a 
contribuit la formarea multor generaţii de profesori de istorie şi istorici 
români, între care se numără Nicolae Iorga. Între anii 1894-1903 şi 1906- 
1908 conduce revista „Arhiva” de la Iaşi. Între 1898-1901 este rectorul 
Universităţii din Iaşi. În 1895 este ales membru titular al Academiei 
Române, în cadrul căreia va ţine numeroase comunicări cu ecou în 
mediul academic și în opinia publică românească şi internațională. 
Drept recunoaştere a contribuţiilor sale la dezvoltarea ştiinţelor istorice, 
la elaborarea unor teorii originale despre istorie este ales, în 1914, 
membru al Academiei de Ştiinţe Morale şi Politice din Paris. 

Am arătat în altă parte că, în elaborarea lucrărilor sale, Xenopol a 
fost impulsionat şi de epoca sa'%. Odată cu edificarea statului național 
modern, cu înscrierea într-un amplu proces de modernizare, România 
avea nevoie de examinarea ştiinţifică a căilor de construire a spiritualității 
şi civilizaţiei naţionale. În acest fel, se putea pune în relief entitatea 
românească, derivată din istoria sa îndelungată şi din procesele de 
regenerare ce trebuiau să ducă la înfăptuirea unităţii naţionale a tuturor 
românilor. Xenopol a sesizat necesitatea viziunii naţionale asupra 
devenirii noastre istorice în scopul evaluării capacităţii de dezvoltare 
a românilor. Istoricul a pledat pentru căutarea mijloacelor adecvate 
de modernizare a ţării, de susţinere a organismului politico-juridic 
creat în timpul domniei lui Alexandru loan Cuza. El prezintă istoria 
românilor în aspectele fundamentale ale societăţii cu toate domeniile 
ei: social, economic, politic, juridic, administrativ, cultural şi religios. 
Astfel, examinează evoluţia activității umane prin categoriile sociale, cu 
deosebire prin raportul dintre boieri şi țărani, studiază starea şi evoluţia 
țăranilor, dar şi rolul şi condiția meşteşugarilor, târgoveţilor, orășenilor, 
marilor proprietari funciari în evoluţia istorică a ţării. În abordarea 
istoriei poporului român, Xenopol depăşeşte studiul evenimenţial, 
prioritate având cunoașterea cadrului instituțional. Lucrările lui cuprind 
analize ale structurilor instituționale pe întreg spaţiul românesc, 
demonstrând astfel varietatea şi continuitatea instituţiilor politice, 
juridice, religioase, financiare, şcolare, militare, culturale. Istoricul 
nu s-a limitat la studiul dimensiunii istorice a evoluţiei românilor, ci 
a acordat atenţie analizei economice, şi a argumentat crearea unei 
puternice şi diversificate industrii naţionale, condiţie fundamentală în 
menţinerea şi întărirea statului român. Istoricului i s-au asociat, în chip 
fericit, economistul, filosoful şi sociologul. 

Într-un proiect de o asemenea anvergură, şi-a găsit locul, în mod 
natural, istoria partidelor din România. Xenopol a încercat să treacă 
peste cutuma, încetăţenită printre istoricii vremii, de a nu supune 
examenului exegetic perioada contemporană din evoluţia unui stat. 
Istoria partidelor politice în România, apărută în 1910, s-a oprit la anul 
1866, urmând ca în alt volum să fie analizată evoluţia partidelor până 
la începutul secolului al XX-lea, evident accentul fiind pus pe cele două 
partide: liberal şi conservator. Nu avem informaţii despre cauzele ce 
au determinat întreruperea lucrării de către istoric, dar putem crede 
că evenimente şi personalități din actualitatea imediată nu puteau încă 
să fie prezentate obiectiv, cu atât mai mult cu cât însuşi istoricul era 
implicat în viaţa politică, fiind, un timp, membru al Partidului Naţional 

Liberal, chiar parlamentar pe listele acestui partid, iar din 1908, membru 
al Partidului Conservator-Democrat. 

Xenopol este, de altfel, singurul istoric român marcant din perioada 
de până la cel de al doilea război mondial care s-a încumetat să conceapă 
mersul istoric prin acţiunea partidelor politice. Lucrarea nu este o 
simplă exegeză istorică, este mai mult, ea este o abordare sociologică 
şi politologică. Trebuie spus, dată fiind includerea acestei scrieri Istoria 
românilor din Dacia Traiană, (vol. IX), că istoricul s-a ghidat după 
principiul analizei istoriei moderne a românilor și prin evoluţia istorică 
a partidelor politice. 


2. Partidul politic ca serie istorică 

Xenopol începe studiul său cu examinarea întrebării ce este un partid 
politic. În Prefaţă, autorul aduce unele precizări terminologice asupra 
sensurilor conferite termenului de „partid politic” Ca savant, realizează 
dificultatea definirii unui partid, pornind de la contextul românesc. El 
pleacă de la premisa că viaţa politică se desfăşoară ca răspuns la interesele 
individuale: „Aceste interese individuale comune unui grup, mai mult 
sau mai puţin restrâns alcătuiesc substratul pe care se înalță grupările sau 
partidele politice”!%. Care ar fi acest interes individual? După Xenopol, 
cel mai puternic motiv de asociere la un partid îl reprezintă „perspectiva 
funcţiilor statului şi a altor foloase ce pot fi împărțite de guvern 
partizanilor săi”'%, iar la români, acest motiv a fost mai pregnant decât 
în alte părţi. El nu acceptă ideea, încetăţenită în opinia publică, precum 
că partidele sunt simple grupări de interese individuale organizate cu 
scopul de a obține cât mai mult de la buget. Este surprinsă confuzia făcută 
între interesul ce duce la închegarea unui partid „şi care are totdeauna la 
temelie interese individuale, însă de acele ce pot fi generalizate la o clasă 
întreagă”, şi interesul individual special, care nu poate fi generalizat ca 
interes de clasă!%. Autorul acceptă că în România sunt partide politice 
în adevăratul sens al cuvântului, dar, spre deosebire de Apus, „proporţia 
intereselor, curat individuale este mai mare decât în țările Apusului”, o 
idee ce ar fi meritat o dezvoltare mai întinsă de către istoricul şi filosoful 
Xenopol. Este adevărat, pe parcursul analizei, se aduc unele date care ar 
întări teza amintită, însă un examen, din perspectiva teoriei politice, ne- 
ar fi oferit o explicaţie la specificitatea românească generată de prioritatea 
avută de interesul individual în politica autohtonă. 

Xenopol aduce în discuţie, succint, şi o altă chestiune, anume esența 
unui partid politic. Nu toate curentele de idei din viața unui popor capătă 
structura de partide politice, şi, pentru ca ele să dea naştere la partide, 

este obligatoriu ca aceste idei să fie însuşite de un om sau de un grup și 
să le transforme în fapte: „căci politica se mișcă pe pârghia puterii în 
conducerea oamenilor, şi deci nu poate fi gândită fără îmbinarea ei cu 
mijlocul de a realiza puterea - adică cu fapta”. Este corect subliniată 
esența politicii - cucerirea şi exercitarea puterii de către grupuri ce 
aparțin unui partid. 

Întâi, să observăm că fiinţarea oricărui partid politic este posibilă 
numai în anumite condiţii, ca urmare a unor situaţii sociale şi istorice 
reale. Un partid poate să apară şi din voința unei persoane, ceea ce 
trebuie recunoscut că, de regulă, iniţiativa porneşte de la un individ, ca 
apoi el să adune în jurul său numărul suficient de persoane. Insă, oricât 
de puternică şi charismatică ar fi personalitatea unui individ, el nu poate 
înființa un partid decât dacă există anumite contexte sociale. Partidul 
politic se naște dintr-o anumită nevoie socială. Ca grup, partidul politic 
se distinge prin existenţa unei interacțiuni printre membrii săi, în baza 
statutului său la care aderă toți, acesta fiind de altfel una dintre condiţiile 
obligatorii de apartenenţă la un partid. 

O altă condiţie esenţială de ființare a unui partid politic, ca grup, 
este împărtăşirea aceloraşi norme şi scopuri de către toți cei ce fac parte 
din el. Particularitatea acestei condiţii pentru partidul politic constă 
în incidența normelor şi scopurilor cu interesele şi trebuinţele unor 
segmente de populaţie sau ale întregii populaţii. Un partid politic tinde, 
permanent, să cucerească puterea în stat, pentru a impune programul 
său de organizare şi conducere a societăţii. Integrarea în grupurile 
politice este determinată de realizarea aspirațiilor politice. Trebuie spus 
că nu toţi indivizii se înscriu într-un partid cu scopul de a accede la 
funcţii de conducere. Afilierea la un grup, care este partidul politic, poate 
exprima nevoia simplă de a face parte din acel grup. Oricum, pentru a 
fi membru al unui partid este necesară acceptarea normelor care stau la 
baza comportamentului politic cerut de ideologia partidului. 

Revenind la Xenopol, el discută despre partid ca o grupare orientată 
spre înfăptuirea unui interes. În acest sens, merită a fi reţinută încercarea 
de clarificare a termenilor conservator şi liberal'%, dar din punct de vedere 
istoric şi nu conceptual. După cum spune el, pentru prima dată termenul 
de conservator apare într-o scrisoare a lui Mihail Sturza la 1 februarie 
1823. Abia în 1858 termenul este aplicat partidului însuşi de către T. Balş 
care vorbeşte tot într-o scrisoare despre „partidul nostru conservator.” 

Cât priveşte partidul liberal, acesta îşi asumă numele mai ales de la 
1866. La început el era etichetat prin cuvintele ce desemnau anumite 
grupuri: novatori, cărbunari, bonjurişti, ciocoi: „Numele de partid 

liberal nu întâlnim nicăieri înainte de 1866"!%. Până atunci liberalii s-au 
numit partid democratic, partidul patrioţilor sau partid naţional. 

Înainte de constituirea ca organizaţii formale, cele două partide s-au 
manifestat mai mult ca grupări alcătuite pe baza unui interes comun. 

În ultimul capitol al cărţii sale Istoria partidelor politice în România, 
aplică teoria despre seriile istorice în constituirea partidelor istorice. 
Caracterul ştiinţific al istoriei este cel de serie istorică, formă specială a 
seriei dezvoltării universale. În teoria sa, știința istoriei este expunerea 
dezvoltării materiale sau intelectuale, adică prezentarea modului cum 
s-au succedat fenomenele sau evenimentele. Ştiinţa istoriei nu se ocupă 
de ceea ce se repetă în omenire, de legile care determină fenomenele 
sau evenimentele istorice, ci de succesiunea, adică unicitatea înlănţuirii 
faptelor în timp, deci de seriile de dezvoltare: „Precum științele de 
repeţire leagă faptele în legi, așa acele de succesiune le înlănțuiesc în 
serii”1!0. Astronomia, fizica, chimia, biologia, psihologia și sociologia 
nu există, ca ştiinţe, decât din momentul când pot formula legi de 
producere a fenomenelor cercetate. Geologia, transformismul, preistoria 
şi istoria sunt ştiinţe de succesiune, nu pot fi discipline ştiinţifice, 
dacă nu formulează seriile faptelor înregistrate. În legi elementul de 
închegare a faptelor de repetare este generalizarea. În serii, elementul 
de legătură care dă ființă seriei este legătura cauzală între faptele ce se 
succed. Xenopol a dezvoltat aceste idei în Teoria istoriei, şi le-a aplicat în 
lucrările: Domnia lui Cuza Vodă şi Istoria partidelor politice în România. 

Cum se regăsesc seriile istorice în evoluţia vieţii politice? Întâi, 
exegetul le transpune în continuitatea istorică a românilor: „Seria 
dezvoltării partidelor politice în Țările Române nu este decât o verigă 
mai târzie a lanţului de fapte ce străbate întreaga lor istorie”!"!. Concret, 
aşa cum rezultă din expunerea istoricului, au fost trei serii istorice în 
evoluţia vieții politice. Prima este întruchipată de Partidul naţional: 
„trunchiul pe care s-a altoit viaţa de partid la poporul român din 
Principate, îşi are împlântate ambele lui rădăcini, - acea de reacţie contra 
apăsărilor străine şi acea lăuntrică de năzuință după o viaţă de sine 
stătătoare şi mai vrednică de oameni, - în pământul roditor al istoriei 
sale întregi”"'?. Aşadar, este considerată partid naţional, gruparea care a 
militat împotriva asupririi străine şi pentru o autonomie a țării. Celelalte 
două serii sunt partidul conservator şi partidul liberal. 

Seria Partidului naţional se distinge prin o anumită concepţie 
structurată asupra societăţii: „Partidul naţional este întâia manifestare 
de grupare a unor cugetări politice”!!?. Acest partid a apărut ca reacție 
împotriva dominaţiei elementului grecesc în Principatele Române „și 

cea mai întâi izbândă a românilor pe tărâm politic este răsturnarea 
Domniei fanariote”. 

Tot izbăvirea de asuprirea grecilor a determinat afirmarea cugetării 
naţionale. Această izbândă națională a fost apoi influențată de Revoluţia 
franceză prin ideile de libertate şi egalitate, asimilate de reprezentanți 
ai clasei conducătoare, și având, ca rezultat, ruperea şi despărțirea 
partidului naţional în două partide: conservator şi liberal. 

Seria dezvoltării partidului conservator aparţine boierimii mari, 
apropiată de Rusia: „Este adevărat însă că acest recurs la străini se 
făcea de boierimea Țărilor Române numai atunci când i se atingeau 
interesele”!'5. Conduita unor conservatori era ambivalentă. De pildă, 
Mihail Sturza a susținut cultura naţională: „Un conservator retrograd din 
cei mai rostiţi se face deci apostolul propăşirii cugetării românești!”!!$, 
prin susţinerea învățământului în limba română. Dar şi Sturza şi Gh. 
Bibescu desființează învățământul naţional din Ţările Române „pentru 
a tăia izvorul din care se hrăneau ideile răsturnătoare”""”. 

Seria dezvoltării partidului liberal include, ca exponenți, boierimea 
mică sau pe acei reprezentanți ai boierimii mari interesați de 
introducerea rapidă de reforme. 

Interesant, deşi aminteşte de partidul unirii şi al Principelui străin, 
de partidul separatist, istoricul nu le include în serii, fără a da vreo 
explicaţie, ceea ce înseamnă în viziunea lui, că ele nu s-au înscris într-o 
serie istorică, poate din cauza efemerităţii existenței lor. În schimb, 
vorbeşte despre două partide pe cale de a se închega, pornind de la 
curente ideologice, afirmate în epocă: antisemitismul şi feminismul. 


3. Evoluţia istorică a partidelor politice 

Cartea Istoria partidelor politice în România este alcătuită din două 
părţi: partea I, De la origini până la 1848, iar partea II, De la 1848-1866. 

În capitolul I Originea partidului naţional, autorul stabileşte, întâi, 
principiul de studiu privind constituirea partidelor politice româneşti. 
Sociologic, el observă existenţa de-a lungul istoriei noastre, a unui trend 
generat de două clase sociale, analiza lui fiind axată pe abordarea vieții 
politice prin raportul boieri-țărani: „Fără îndoială că formaţia socială 
de căpetenie, aceea pe temelia căreia s-a închegat mai târziu alcătuirea 
partidelor politice la români - cele două clase ale poporului român, nobleța 
(boierii) şi poporul de jos (ţăranii) - datează dinainte de descălecare”"!s. 

Istoricul este convins de existenţa partidelor politice în Evul mediu 
românesc, numite de el partide personale, ce acționau în lupta pentru 
ocuparea tronului. Puteau accede la tron pe cale electiv-ereditară, 

orice rudenie a domnului, mai ales fiii „dacă erau ceruţi de boieri”, cu 
sprijinul partidului de boieri”. Într-adevăr, domnul căuta să atragă de 
partea sa un grup cât mai numeros de boieri, însă cu siguranţă, acesta 
nu avea caracterul unui partid politic. Este greu de acceptat, de pildă, că 
Ştefan cel Mare a avut un partid, în schimb el a fost susținut de anumite 
grupuri în lupta pentru câştigarea tronului şi în acţiunea sa ca domn. 
Am spune, că, de fapt, era vorba de grupuri de presiune ce exercitau 
influența asupra puterii, dar nicidecum partide politice. Pe de altă parte, 
istoricul este îndrituit să numească partide politice, conform descrierii 
sale, acele formaţiuni care accentuează pe ideea de interes, așa cum se 
întâmplă cu partidul antigrecesc „cea dintâi alcătuire de partid bazată 
pe interese statornice”%, care, cu timpul, devine partid național cu 
reprezentanţi în boierime şi în țărănime: „primele origini ale partidului 
naţional sunt de căutat în tagma boierimii româneşti, deşteptată în 
interesul ei de clasă, totalizarea intereselor individuale, prin apăsarea 
elementului grecesc”?!. 

Reacţia boierilor, dar şi a țăranilor faţă de dominaţia străină conduce 
la apariţia partidului antiaustriac sau a partidului antirusesc. Aceste 
partide, alături de partidul antigrecesc, constituie serii din care se va 
închega partidul naţional. Dependenţa de turci, greci, ruşi sau austrieci 
i-a convins pe români de necesitatea bizuirii pe forţele proprii. Aşa s-a 
născut ideea naţională. 

Închegarea partidului naţional a început de la utilizarea limbii 
naţionale, iar autorul găseşte cea dintâi licărire a conștiinței de neam în 
momentul introducerii limbii române în biserică'?, şi apoi în acțiunile 
de edificare a culturii naționale, ilustrativ fiind rolul decisiv al lui Gh. 
Asachi şi al lui Gh. Lazăr în crearea învățământului în limba română, 
mijloc fundamental în întărirea elementului naţional în cultură. 
Rezumând, primele înjghebări ale partidului naţional au rezultat din 
reacția sufletului românesc contra asupririi străine, din dezvoltarea 
cugetării româneşti şi a sentimentului de iubire de ţară, din revoltele 
ţărăneşti împotriva apăsării fanarioţilor, din dorinţele boierilor de a 
înlătura pe fanarioți de la domnia țărilor româneşti. Xenopol discută 
despre evoluţia mișcării naţionale şi despre un partid naţional care avea 
ca obiective eliberarea de stăpânirea grecească, recâştigarea mănăstirilor 
închinate, înființarea învățământului național şi a unui teatru naţional. 

Momentul de afirmare directă a partidului naţional l-a reprezentat, 
după Xenopol, revoluţia lui Tudor din 1821-1822, iniţial o revoluţie 
socială, pentru că nu ţintea emanciparea de stăpânirea străină. 
Schimbarea tacticii s-a datorat intervenţiei boierilor, care au orientat-o 

spre lupta împotriva grecilor: „mişcarea lui Tudor Vladimirescu, 
începută întâi pe tărâmul social şi cu caracter anarhic, se întoarse pe acel 
politic şi naţional prin amestecul boierilor în ea”!%. Prin această idee, 
istoricul ţine să argumenteze că revoluţia contra grecilor a pornit din 
sânul partidului naţional boieresc: „Prin ajungerea însă a țintei politice 
şi naționale, partidul naţional îşi adeverise puterea; dar acest partid nu 
trebuie privit ca un partid de transformări sociale care vor aștepta încă 
foarte mult timp pentru a fi realizate. El era un partid născut din nevoi 
politice şi care tot pe tărâmul politic se mișcase până atunci și s-ar fi 
mişcat şi de acolo înainte, dacă alt curent puternic venit din depărtare 
nu ar fi îndrumat, în sânul partidului naţional chiar, o desfacere în două, 
din care un şivoi păstra caracterul său cel vechi de partid naţionalist 
curat, iar celălalt îmbinându-se cu idei de omenie, începu a ţinti la 
reforme, şi era să răspundă în adevăr la cele ce orbiş urmăriseră, cu furia 
instinctelor, bandele lui Vladimirescu”. 

În prezentarea dezvoltării partidelor politice, Xenopol introduce o 
altă teză dominantă în concepţia sa istorică: rolul influențelor externe, 
şi dedică un capitol influenței Revoluţiei franceze asupra românilor. 
La seriile de fapte ce au dus la închegarea partidului național în Țările 
Române s-a adăugat influenţa ideilor de egalitate şi libertate propovăduite 
de Revoluţia franceză. Istoricul reia teza sa că grecii au introdus la români 
cultura şi civilizaţia franceză, fiind susținuți de statul francez. Francezii 
erau interesaţi de poziţia geopolitică a Principatelor Române, deoarece 
urmăreau extinderea influenței lor în Europa de Est, şi de aceea făcură 
din Iaşi şi Bucureşti centre din care să pornească revoluţia în Polonia 
pentru a împiedica pe ruşi să se extindă în Europa, şi în Ungaria, pentru a 
paraliza pe austrieci în expansiunea spre Europa de Est!%. Teza istoricului 
provoacă gândirea unei teorii, pe care am putea-o numi teoria schimbării 
sociale prin intermediari sau a schimbării pentru a lovi în adversari. 
Franţa îşi extindea influenţa în Principate cu scopul de a acționa din acest 
areal asupra altor zone europene, unde pătrundea mai greu. 

Ideile aduse de reprezentanţii Revoluţiei franceze în Ţările Române 
au fost receptate şi aplicate diferit în raport cu interesul fiecărei clase 
sociale, ceea ce a dus la o dezbinare a partidului naţional „în două 
tarafuri”, care vor deveni în timp partidul conservator și partidul 
liberal", primul fiind alcătuit din boierii mari, iar cel de al doilea 
aparținea boierilor mici. 

Un capitol este dedicat ideilor liberale şi celor conservatoare în 
Moldova. Istoricul caută în acte şi documente reflectarea acestor idei. 
Descoperind, la consulatul rus de la Iaşi, proiectul de Constituţie al 

Moldovei, redactat în 1822, Xenopol se crede îndreptățit să susțină că, 
de la acea dată, se poate vorbi de o viață constituțională românească. 
Constituţia din 1822 ar fi fost foarte modernă, întrucât ea proclama 
„principii absolut necunoscute până atunci în Țările Române, anume 
respectul proprietăţii, libertatea individuală, libertatea muncii şi a 
comerțului, garantarea onoarei oamenilor, egalitatea înaintea legii”. Dar, 
vom vedea că Rădulescu-Motru contesta vreo semnificaţie proiectului 
deoarece el nu a fost supus niciodată dezbaterii publice. Ce rămâne însă, 
ca fapt indelebil, sunt ideile, cu adevărat moderne ale documentului, 
formulate de autorul sau autorii lui, ei fiind boierii mici din Moldova. 
Tocmai acestor mici boieri le recunoaşte istoricul acțiunea de 
închegare a partidului liberal. Originile partidului liberal s-ar regăsi în 
ideile şi acţiunile cărbunarilor, socotiți de istoric ca novatori: „ciocoilor 
din Moldova datorim noi regenerarea noastră națională”. Ajunşi aici 
se cuvine să accentuăm teza lui Xenopol după care întreaga dezvoltare 
a vieţii politice româneşti moderne a căzut în sarcina boierimii: 
„Mişcarea însă spre schimbarea formelor politice, porneşte în orice 
caz din sânul tot numai al boierimii române, şi este de observat că 
propăşirea ideilor nu putea să se facă pe altă cale în Ţările Române, unde 
nu există o puternică burghezime, care să fi devenit focolarul ideilor 
noi. Multe, puţine, cât au fost ele, ideile ce se restrânseră din Apus în 
mintea românească, luminară tot aproape numai clasa boierească”"?. 
Autorul sesizează particularitatea cursului spre modernizare în spațiul 
românesc, generată de asumarea de către boierime a procesului de 
schimbare în toate planurile, deşi economic şi social ea era exponentul 
unui alt tip de societate. Este clar ca doar boierimea ar fi putut avea, 
în acea perioadă istorică, un minim de orizont cultural pentru a fi 
permeabilă la noile ideologii, şi puterea politică pentru a produce 
schimbare. Obligată sau stimulată de mișcările de idei din Europa, 
interesată în obținerea unei autonomii şi independenţe a ţării, o parte a 
boierilor s-a adaptat la „spiritul veacului.” Dar naționalismul boierilor 
bătrâni venea în contradicţie cu interesele lor de clasă!%. Nu factorul 
economic sau social a fost decisiv în modernizarea românească ci 
diferențele de generaţie marcate de epocă. S-a studiat destul de puţin 
rolul conflictelor de generaţie în epoca noastră modernă. În sânul 
boierilor s-a produs o ruptură între vechii boieri şi cei noi „ieșită din 
miluirea, adeseori cumpărată, a oblăduitorilor pământului?" Această 
boierime nouă reprezenta un fel de burghezie: „o burghezime ce trebuia 
însă să îmbrace haina nobleţei, spre a putea însemna ceva.” Evoluţia 
modernă a românilor s-a produs în contextul luptei dintre boierimea 

mică şi boierimea mare care deținea toate pârghiile în societate. Așadar, 
se poate spune că sursele liberalismului românesc nu sunt preponderent 
urbane și deci burgheze, ci ele provin din categorii sociale din mediul 
rural. Cu acest argument, este mai uşor de înţeles de ce conservatori 
români, mari latifundiari, se prezentau ca liberali. 


Contrar unor opinii ce veneau din spaţiul muntean, istoricul 
ieşean susține ideea despre nașterea mișcării liberale în Moldova'?. 
Originile partidului liberal trebuie căutate tot în sânul boierimii, scrie 
Xenopol, adică la acei boieri care aveau alte idei şi alte interese decât 
partidul boierilor conservatori: „Deosebirea partidelor în țara noastră, 
ca în oricare altă ţară din lume, s-a făcut pe baza ideilor, nu pe baza 
persoanelor, nici a claselor din care făceau parte”!*. Partidul boierilor 
liberali lupta cu partidul boierilor conservatori. Nu toţi boierii erau 
conservatori, după cum nu toți liberalii erau ciocoi!**. El crede că partide 
politice în sens modern s-au înființat în România la începutul secolului 
al XIX-lea şi numai în sânul clasei boiereşti. 

Până în 1828 nu putem vorbi de un partid liberal în Muntenia. În 
Moldova a ființat grupul ciocoilor care urmăreau şi probleme sociale 
alături de cele naționale. În Muntenia, deşi contactul cu ideile 
Revoluţiei franceze au fost mai intense, partidul liberal a apărut mai 
târziu. Dar aici s-au manifestat actori sociali pătrunşi de necesitatea 
unor prefaceri sociale, şi un exemplu sunt cei patru tineri bursieri - toți 
oameni din popor - trimiși la Paris de către mitropolitul Ţării Româneşti. 
Istoricul aduce, în sprijinul demonstraţiei sale, critica așezămintelor 
româneşti din cartea lui Dinicu Golescu Însemnare a călătoriei mele 
făcută în anul 1824, 1825, 1826, ceea ce relevă dorinţa de schimbare la 
boierul muntean, regăsită în acţiunea sa de organizare a învățământului. 

Xenopol ţine să remarce că, în Moldova, Ioniță Sturdza a fost nevoit 
să accepte cererile marilor boieri de a fi scutiţi de orice obligație către 
stat, ceea ce dovedea că ei nu erau pentru o modernizare, pentru o 
dezvoltare care să accentueze pe economisire, pe austeritate, calități 
esenţiale pentru orice investitor, la care se adaugă efortul propriu, 
creativitatea. Trebuie spus că istoricul semnalează diferenţa între agenții 
modernizării din arealul românesc şi cei din țările occidentale. Spiritul 
capitalist are la bază o etică, cea protestantă. La români, boierii tindeau 
spre o modernizare făcută de ei, dispunând de facilități oferite de 
către stat. Autorul aminteşte doar de marii boieri, fără să menţioneze 
că şi burghezia română s-a dezvoltat nu atât urmare a iniţiativelor și 
acțiunilor proprii generatoare de bogăţie cât datorită accesului la 

sursele bugetare ale statului. Se înțelege, problema nașterii burgheziei 
româneşti este mult mai complexă, aici consemnăm doar relaţia ei cu 
marea boierime, aşa cum o vede Xenopol. 

O temă dominantă a lucrării este condiţia socială şi economică 
a ţăranului român, şi poziția partidelor politice față de chestiunea 
țărănească, în raport cu care se vor diferenţia partidele în România. 
Situaţia ţărănimii era cunoscută şi de cancelariile europene, iar Xenopol 
reține, din raportul consulului francez Gucroult către Lamartine în 31 
martie 1848, următorul fragment: „Țăranul este mai mult decât aiurea 
temelia întregii maşini sociale. El plăteşte toate cheltuielile publice şi 
private ale țării. Fiind el singur acela care lucrează, el trebuie să achite nu 
numai birul, zeciuiala şi beilicurile în natură; tot el întâmpină, direct sau 
indirect, cheltuielile ocârmuirii, bacşişurile luate de Principe, miniştri, 
judecători, desfătările boierilor, cheltuielile lor cele nebune, întreţinerea 
caselor lor măreţe, luxul femeilor, camăta evreilor, - țăranul le plăteşte 
pe toate. Sub o falsă arătare de libertate, condiţia lui nu este decât o 
şerbire ascunsă’, 

Dacă partidul conservator a încercat să frâneze orice decizie asupra 
modificării statutului social al ţăranului, fiind adeptul menţinerii marii 
proprietăţi funciare, partidul liberal s-a prezentat ca o formațiune cu un 
program de soluţionare a problemei țărănești, dar nu a reuşit decât să o 
transforme într-o chestiune politică, am spune politicianistă, în termenii 
lui Rădulescu-Motru: „partidul liberal-egalitar apucă două direcţiuni 
deosebite: una îndreptată asupra egalizării politice şi reprezentată la 
originea ei prin ciocoii din Moldova; alta cu reprezentanţi sporadici 
din ambele țări, care tinde la îmbunătățiri sociale, şi anume având în 
vedere, clasa cea mare a ţăranului român. Aceste două direcţiuni se vor 
încrucişa adeseori; uneori se vor încăleca, una în dauna celeilalte; dar în 
total se poate zice că va triumfa direcţia politică, iar nu îmbunătățirile 
sociale, privitoare la țărani”. Autorul aduce, ca argument esenţial al 
orientărilor liberale către problema ţărănească, înscrierea ei în programul 
revoluţiei paşoptiste: „nervul revoluţiei muntene era schimbarea soartei 
muncitorilor plugari”"*. De altfel, el afirmă că partidele politice s-au 
născut în România în contextul luptei între cele două mari clase sociale: 
marii proprietari latifundiari şi țărănimea, iar viaţa politică din România 
se va desfăşura după modul cum se vor grupa ideile și oamenii în jurul 
acestor două clase. 

De altminteri, Xenopol consideră cererile boierilor faţă de puterile 
străine ca fiind naţionale, pentru că ţinteau împământenirea domniei 
naţionale, fără ca ei să urmărească adoptarea de soluţii pentru marile 

probleme sociale, în principal cea țărănească!*. Ea va fi tranşată de către 
domnitorul Alexandru Ioan Cuza, secondat de Mihail Kogălniceanu, 
prin reforma agrară din 1864. 

Un capitol este dedicat partidelor în timpul Regulamentului Organic 
(1828-1834) şi reformelor așezămintelor din Țările Române. Perioada 
Regulamentului, în pofida favorizării intereselor boierimii, impune în 
societatea românească principiul modern al evaluării oamenilor pe 
temeiul meritului personal. Istoricul constată „înfrățirea minţilor peste 
hotarele naşterii” Talentul şi efortul personal sunt considerate „primele 
urme ale democratizării societății româneşti”, egalizarea între oameni 
făcându-se pe baza talentului - „element democratic”- şi nu al boieriei — 
element aristocratic: „Noul curent cerea ca boierul să devină de seamă cu 
cât se urcă pe scara talentului”"“!. Această tendinţă se va impune, decisiv, 
după constituirea statului național român modern, mărturie stând 
„explozia de creativitate în literatură, muzică, pictură, ştiinţe etc. Şi în 
politică are loc un început de selecție pe bază de merit personal, exemplul 
lui Titu Maiorescu fiind ilustrativ, după cum am argumentat mai sus. 

Xenopol afirmă că idei precum întărirea organismului politic 
prin unire, autonomie şi neatârnare, îmbunătățirea stării țăranilor, 
dezrobirea ţiganilor, egalizarea impozitului, recunoaşterea talentului ca 
mijloc de ascensiune socială erau dominante în jurul anului 1840, ceea 
ce dovedeşte procesualitatea actului de modernizare. 

În timpul domniei lui M. Sturdza (1834-1849) și a lui Gh. Bibescu 
(1843-1848) s-a desființat învățământul în limba română, fiind înlocuit 
cu cel în limba franceză, la solicitarea rușilor”. Ce destin am putut avea 
noi românii! Puterea ţaristă ne-a impus, cât a fost putere protectoare 
faţă de Principate, o limbă străină în locul limbii naționale, fiind iată 
ambasadoarea unei culturi occidentale, recte cea franceză, pentru ca 
peste un secol, Rusia bolşevică să impună introducerea obligatorie a 
limbii ruse în toate tipurile de şcoli, dar şi propovăduirea ideii despre 
superioritatea şi prioritatea culturii ruse în toate domeniile cunoaşterii. 
Istoricul dezvăluie situaţia dificilă în care se aflau conducătorii celor 
două Principate în raporturile cu marea putere de la Răsărit. Stăpânirea 
rusească era atât de puternică încât domnitorul M. Sturdza cerea 
consului rus învoirea de a pleca în concediu'“. Peste un veac, situația se 
va repeta, şi cel puţin 15 ani din perioada comunistă, demnitarii români 
erau constrânşi să acționeze numai conform deciziilor luate la Moscova. 

Pentru Xenopol, prefacerea modernă a românilor a fost marcată prin 
revoluţia de la 1848, şi de aceea el urmăreşte efectele revoluţiei în planul 
ideologiei partidelor. Concluzia sa afirmată apăsat, este că revoluţia 

de la 1848 a fost momentul afirmării depline a partidului liberal: 
„Partidul liberal ce se înființase pe ascuns în sânul partidului naţional, 
apare la lumină în revoluţia de la 1848”. În bună măsură, istoricul 
discută despre revoluţia de la 1848 ca un act al partidului liberal, iar, 
prin contrast, partidul conservator este văzut ca potrivnic revoluţiei: 
„Partidul conservator se arăta totdeauna gata a jertfi naționalismul 
său pe altarul intereselor sale de clasă”'%, partid ce s-ar fi întâlnit în 
interes cu Rusia care voia să decidă în societatea românească: „tocmai 
prin cultivarea clasei ei politice, boierimea. [...] O legătură deci între 
ruşi şi clasa privilegiată din Ţările Române era firească şi necesară, şi 
nu apăru nicăieri mai limpede și lămurită decât în revoluţia din 1848” 
Dar mişcarea liberală a pornit tot „din sânul boierimii mari, din care se 
recrută şi partidul conservator”, şi nu ca în Apus unde cultura claselor 
poporane a determinat partidele să ceară drepturi pentru ele'“. Titlul 
de partid conservator a fost dat acelei ramuri a partidului naţional 
care milita pentru conservarea vechii stări sociale şi economice şi 
judeca orice înnoire în viaţa statului ca un atac la condiţia ei socială. 
În perioada de la 1820 la 1840, a existat o dinamică în sânul boierimii, 
astfel încât în rândul boierilor mari au intrat persoane ce au aparținut 
altor grupuri sociale. 

Analiza evoluţiei partidelor îi prilejuieşte filosofului Xenopol să reia 
chestiunea rolului întâmplării în viaţa omenirii: „Întâmplarea joacă un 
mare rol în viaţa omenirii, prin împrejurarea, că ea aduce întâlnirea 
unor curente, pornite fiecare din obârşiile cele mai deosebite, care 
întâlnire dă naştere la şiruri noi de fapte istorice”. Xenopol reflectează 
asupra rolului hazardului în raport cu seriile istorice, şi dă, ca exemplu, 
interesele personale ale lui Napoleon al III-lea în sprijinirea turcilor, 
pentru a înlătura amenințarea venită din partea ruşilor în dominaţia lor. 

Mişcările politice s-au accentuat în timpul pregătirii pentru Unire. 
Nu conta acum concepţia ideologică a unei formaţiuni, ci numai 
atitudinea față de Unire. Partidul naţional includea pe unioniști, iar 
potrivnicii Unirii erau separatiști. Istoricul evidenţiază cum, în 1856, 
anul Tratatului de la Paris, apar cele mai multe scrieri în limba franceză 
despre români, unde ideea de bază era cea a Unirii. Este anul în care 
Napoleon al III-lea se hotărăște să sprijine revendicările românilor. 
Ideea de unire a fost folosită de Napoleon al III-lea ca mijloc de 
apărare a Turciei împotriva presiunilor Rusiei. Faţă de această strategie 
imperială, unioniştii au reacționat prin susținere şi acţiune în cele două 
Principate, constituind partida națională sau, cum spune Xenopol, 

partidul Unirii 

Considerarea Țărilor Române ca parte deosebită de Împărăţia 
Otomană este confirmată, după cum spune I.C. Brătianu, din faptul că 
„pe când Europa declară a nu se amestecă în relațiunile dintre Sultan şi 
supușii săi, ea se amestecă în relațiunile dintre el şi Țările Române”!*. 
Xenopol aplică teza sa privind rolul decisiv al Franţei, din motive 
geopolitice limpezi, în constituirea statului român modern, în susținea 
unirii celor două principate. Din mai multe documente ale timpului, 
reiese „că unirea Principatelor Române, ar putea singura acoperi pe 
Turcia contra pornirilor cotropitoare ale Rusiei; că este singurul sistem 
în stare a stabili o barieră solidă la nordul Imperiului Otoman; că este 
neapărată nevoie a se constitui pe malurile Dunării o stare de lucruri 
îndestul de puternică, spre a asigura din această parte liniştea Împărăției 
Turceşti”!*. Din cauza cererii unui Principe străin asociată cu ideea 
unirii, Poarta refuză propunerea lui Napoleon al III-lea. 

Este limpede poziţia lui Xenopol faţă de actorii sociali şi politici 
implicaţi în procesul de realizare a Unirii, şi aceştia au fost, am mai 
spus-o, boierii în diversitatea rangurilor lor. Pentru istoric reacția 
clasei ţărăneşti în problema unirii nu a existat „pentru că nu pricepeau 
însemnătatea lucrului”!*!. 

În cadrul Divanurilor ad-hoc atenţia s-a concentrat pe dezbaterile 
asupra Unirii. Deşi despărțiți de concepţii sau interese sociale, unionișştii 
au acționat ca un partid spre deosebire de antiunioniştii care nu alcătuiau 
un partid politic: „Aproape toată boierimea cea mare şi cea mică, deci 
toată clasa privilegiată, neguţitorii şi meşterii, profesiile liberale şi 
îndeobştie proprietarii erau pentru unire..."12. Categorii sociale diverse 
au aderat la ideea Unirii şi pentru acest scop ele se dovedeau solidare: 
„...partidul naţional se arăta că un singur dărab de marmură în chestia 
unirii, pentru a se frânge iar în două, când se atinseră reformele 
sociale”!%. Se pune, astfel, chestiunea solidarităţii naționale în momente 
decisive din istoria unei ţări sau a unui popor când deosebirile sociale 
se estompează. De fapt, românii au exprimat această atitudine ori de 
câte ori a fost pusă în pericol identitatea naţională și statală. Experienţa 
Unirii a fost un precedent ce va rămâne ca model de acțiune în momente 
de răscruce. 

Istoricul vorbeşte despre existența a două partide în Divanul ad-hoc 
al Munteniei: partidul conservator - orientat spre trecut şi prezent, și 
partidul naţional - orientat către organizarea de instituţii liberale, acesta 
fiind de fapt partidul liberal. În Divan, conservatorii erau în minoritate. 
În Muntenia revoluţia de la 1848 a răscolit în adâncime chestiunea 
proprietăţii. Acest Divan votează, în unanimitate, cele patru puncte pe 

care românii le vedeau ca elemente de regenerare a societăţii: unirea, 
principe străin, autonomia, regimul reprezentativ, puncte dezbătute și 
de Divanul ad-hoc al Moldovei. Spre deosebire de cel din Muntenia, 
Divanul ad-hoc al Moldovei a dezbătut proiectul de reorganizare 
lăuntrică şi accentul a fost pus pe „chestia împroprietării țăranilor? 15 

Unirea Moldovei cu Muntenia a dat naştere la două partide: cel 
al unioniștilor şi cel al separatiştilor. În schimb, ideea unirii tuturor 
românilor nu s-a concretizat în constituirea unui partid nici în perioada 
de dinaintea Unirii din 1859, nici după aceea în Regatul României, care 
însă nu se justifica atât timp cât cele două mari partide: conservator şi 
liberal acționau pentru realizarea dezideratului unirii tuturor românilor. 
În Transilvania a ființat încă din 1869 Partidul Naţional Român, ca 
reprezentant al intereselor legitime ale românilor din această provincie 
românească. 

Parcurgerea lucrării lui Xenopol lasă a se înţelege că partida naţională 
este de fapt partidul Unirii, cel care a pus bazele statului național 
român!*. Mai mult, istoricul vede în partida naţională un partid politic, 
constituit în urma evoluţiei vieţii politice. Am putea spune, că de fapt, în 
cartea sa istoricul face un studiu al partidului național. 

Studiind partidele politice la începutul domniei lui Cuza Vodă, 
autorul vorbeşte despre partidul progresist fără a-l defini, lăsând a se 
înţelege că referirea este la partidul naţional. Organizarea noului stat 
rezultat după Unirea dat o nouă configuraţie acestei formaţiuni: „Partidul 
naţional, cu toată alegerea unanimă (însă silită) a Domnitorului comun, 
iarăşi se dezbinase”. Această divergență nu mai avea caracter exclusiv 
personal „ci era şi o deosebire de principii între ele”'%. Boierii, deşi 
votaseră domn comun, voiau să rămână stăpâni pe privilegiile politice 
„pe care şi Convenţia le garantase prin legea ei electorală”. De aceea, 
conducătorii se deosebiseră în progresiști sau liberali şi naționali, şi 
reacționari sau conservatori: „puntul care le despărțea fundamentul 
în alcătuiri dușmane era tot vechea protivnicie născută din chestia 
țărănească” Progresiştii erau cei mai mulți „comunişti din 1848? 
Reacţionarii erau acei care combătuseră totdeauna împroprietărirea 
ţăranilor. Exegetul recunoaşte o flexibilitate a partidelor, deoarece ele 
nu aveau încă programe foarte bine definite ca să nu mai vorbim de 
lipsa unei ideologii precise: „Partidele pe atunci erau departe de a fi 
închegate în chip aşa de exclusivist precum sunt astăzi”, şi exemplifică 
prin modul cum au acţionat ele în timpul domniei lui Cuza, când la 
acţiuni ale unui partid aderau oameni din celălalt partid. O luptă între 
partide s-a dat și pe chestiunea aducerii Principelui străin, fiind stabilit 


80 | CONSTANTIN SCHIFIRNEŢ 


că alegerea lui Cuza în ambele Principate se făcuse „numai ca o punte 
de trecere către unirea desăvârşită sub un Principe străin”, deşi puterile 
europene nu acceptau o asemenea cerere!*?. 

Xenopol înregistrează dificultăţile cunoscute de foarte tânărul corp 
politic, derivate, prioritar, din lipsa aproape totală a vieţii de partid dar 
şi a liderilor care să se impună, şi de aceea vorbeşte despre „o adevărată 
babilonie politică”1%, referindu-se la prezența, în aceleaşi structuri 
politice, a oamenilor cu concepţii politice contrarii. Istoricul găseşte 
explicaţia pentru aceste situații în legea electorală, - caracterizată de 
el ca absurdă -, întocmită de Convenţia din Paris, lege care restrângea 
dreptul de vot numai la posesorii averilor mari. În virtutea acestei legi 
erau judeţe în care numărul alegătorilor abia ajungea la 5, iar în județul 
Ismail nu era decât unul singur: „vestitul Vladimir Stoica, care se convoca 
pe el însuși în ziua alegerii, constituia el singur biroul şi subsemna în 
procesul verbal al alegerii tot el şi ca preşedinte şi ca secretar şi ca corp 
electoral şi în sfârşit se alegea pe el însuși cu majoritatea de un vot, 
adică unanimitatea”"S!. În acelaşi sens este subliniată superficialitatea 
dezbaterilor parlamentare'*?. 

Exegetul pune în relief împotrivirile partidelor politice față de 
Alexandru Ioan Cuza. Conservatorii nu ar fi dorit o creştere a autorității 
domnitorului Cuza, pe care îl percepea ca „reprezentantul ideilor 
liberale”!%. Partidul liberal, deşi era de acord cu fondul acţiunilor 
domnitorului „nu accepta forma în care reformele erau înfăptuite”!** 
În acest context, Cuza evita partidele extreme şi căuta să alcătuiască 
ministerele din „progresiști moderați care împărtăşeau mai mult 
sau mai puţin părerile lui”'%. Întrucât „politica lui Vodă Cuza era de 
a înainta cu prudenţă şi nu a de a juca totul pe o carte, domnitorul 
era obligat să ţină seama de voinţa puterilor garante, dar situaţia țării îl 
obliga să adopte decizii neconvenabile acestora. 

S-a dus o luptă între Cuza şi partidele politice pe chestiuni sociale. În 
toate guvernele din cele două Principate, fie conservatoare, fie liberale 
„Legile şi măsurile de întărire națională nu întâlnesc în adunări nici 
o împotrivire. De îndată însă ce se propuneau măsuri de egalizare ale 
claselor sociale, armonia se stingherea şi opoziţia înalță iarăşi fruntea”!*€. 
În timpul guvernului său, Kogălniceanu interzice folosirea titlului de 
Excelenţă dat miniştrilor şi dă ordin ca aga să nu mai umble însoțit 
de un alai de jandarmi. Ca prim ministru, Kogălniceanu se consultă 
cu deputaţii ținutali asupra numirii prefecților „din care început se va 
dezvolta cu timpul amestecul deputaţilor în administraţiile locale, o 
serie istorică foarte interesantă de cercetat pentru țările noastre”. Prin 

circulară, Kogălniceanu opreşte bătaia aplicată ţăranului şi cere că acesta 
să fie considerat cetăţean. Toate aceste măsuri prevesteau schimbări 
radicale în raporturile sociale, care nu erau bine primite de adversari. 
Este semnificativă poziţia lui I.C. Brătianu. În cuvântarea sa din 11 
februarie 1863, opune ideii lui Kogălniceanu privind împroprietărirea 
ţăranilor teza „să facem întâi instituţiile necesare, şi când vom rezolvi 
chestia proprietăţii s-o rezolvăm astfel încât să aducă regenerarea 
României, iar nu să punem în pericol existența noastră naţională, căci un 
război civil este nefericirea cea mai mare”*®, Istoricul arată cum partidul 
liberal, prin vocea lui Brătianu, renunţase la reforma agrară aliniindu-se 
la poziţia conservatorilor, numai pentru a putea lovi în Domnul țării!*. 

Xenopol relevă starea de spirit din opinia publică înainte de Unire,- 
cvasimajoritară pentru înfăptuirea acestui act istoric -, şi dezamăgirea 
ce a cuprins o parte din locuitorii Moldovei după Unire, realizându- 
se decăderea ţării lor la statutul de provincie. Cu deosebire „oamenii 
mici”, cum spune autorul, au realizat abia după Unire ce înseamnă 
această nouă poziţie: „loviți în interesele lor îngroşau acum rândurile 
separatiștilor care înainte de unirea înfăptuită erau așa de rari în 
Moldova”, şi alcătuiau un „partid al separatiştilor” Fără a forța, însă 
unele similitudini sunt de găsit între momentul de pregătire a Unirii 
din 1859 şi momentul de preaderare a României la Uniunea Europeană, 
acceptată de cea mai mare parte dintre români. Învăţăminte interesante 
pot fi trase din studiul efectelor Unirii în ceea ce se va întâmpla, după 
integrarea României în Uniunea Europeană, când cu siguranță vor 
fi afectate grupuri mari de români din cauza alinierii obligatorii la 
normele europene. 

De fapt, așa cum prezintă Xenopol, avem de a face mai mult cu niște 
grupuri de interese decât cu partide politice. Nu reiese de nicăieri vreo 
intervenţie în parlament care să se revendice dintr-un program politic. 
I.C. Brătianu, C.A. Rosetti şi alți liberali vorbeau în nume propriu şi cu o 
viziune personală şi nicidecum cu un mandat din partea partidului sau 
în numele unei concepţii de partid. Să recunoaștem, exista o evoluţie 
ascunsă a ideologiilor de partid determinată de ambivalenţa statutului 
României. Era greu în perioada domniei lui Cuza să se vorbească 
de ideologii de partid, care, inevitabil, ar fi exprimat poziţia față de 
puterile garante, față de poziţia statului român privind raporturile 
internaționale. Or, în acel răstimp, nu se urmărea decât un scop: întărirea 
instituţiilor statului şi crearea organismului politico-juridic românesc 
care să înlăture diferențele de omogenizare administrativă din cele 
două provincii româneşti. Însă, în dezbaterile parlamentare şi în cele 


82 | CONSTANTIN SCHIFIRNEŢ 


publice, deosebirile ideologice se resimţeau. Dar, în pofida diferențelor 
ideologice, cele două partide au avut aceeași atitudine potrivnică faţă de 
acţiunile domnitorului Alexandru Ioan Cuza. În aceste circumstanțe, 
Cuza a dus o politică desfăşurată dincolo de relaţiile cu partidele ce 
reprezentau interesele conservatorilor sau ale liberalilor, şi a militat 
pentru schimbarea componenţei sociale a structurilor de putere. 

Vorbind de lovitura de stat a lui Cuza din 2 mai 1864, istoricul crede 
că ea s-a produs nu din cauza legii rurale ci a celei electorale, deoarece 
dacă această lege s-ar fi adoptat de către Adunarea României din 
1864 s-ar fi acceptat pătrunderea altor categorii sociale în parlament. 
Or, opoziția adversarilor domnitorului viza exact modificarea legii 
electorale. Reformarea legii electorale se putea face numai prin 
eliminarea Constituţiei impusă de Convenţia de la Paris. Prin lovitura 
de stat s-a înlăturat acea constituţie „şi s-a tins la dobândirea adevăratei 
autonomii a României, autonomie recunoscută de puteri prin 
Modificările îndeplinătoare Statutului”. 

Xenopol acceptă lovitura de stat a lui Cuza ca un act inevitabil, deci 
necesar, şi nu-i găseşte nici un fel de încercare în a limita viaţa democratică 
din statul român, deoarece prin actul său autoritar domnitorul a pus 
bazele procesului de extindere a cadrului democratic şi la alte categorii 
sociale: „Nici într-o ţară din lume nu se făcuse o săritură aşa de uriașă 
de la un regim electoral atât de restrâns [...] la unul așa de larg ca acel 
reprezentat prin noua lege electorală [...] Viaţa politică a României se 
democratizase prin o singură lovitură mai mult de cum ar fi făcut-o ani 
îndelungaţi de silinți ale maselor care ajunseră să ocupe şi ele locul cuvenit 
în reprezentanţia țării”"2. Se arată astfel cum, în anumite condiţii interne 
dar mai ales externe, puterea politică acționează cu mijloace autoritare 
pentru a impune un cadru social şi politic democratic şi benefic țării. 
Aşadar, un regim autoritar a deschis calea ireversibilă de accelerare a 
ritmului de construcţie instituțională modernă. În plan extern, actul de 
la 2 mai 1864 a confirmat autonomia noului stat, iar puterile garante au 
recunoscut dreptul Principatelor Române de a stabili modalitățile de 
organizare administrativă, juridică şi politică. 

Istoricul remarcă dispariția, din Adunarea din 1865, a majorității 
numelor actorilor sociali şi politici cunoscuţi. Din cei 160 de deputaţi 
din noua Adunare doar 11 au făcut parte din Adunările precedente. Să 
amintim că nici măcar Kogălniceanu, sfetnicul lui Cuza nu a fost ales. 
Politic, se produsese o revoluţie în circulaţia elitelor, fiind propulsați 
oameni noi în structurile de putere. Chiar dacă noii deputaţi erau 
nepregătiți: „se realizase un principiu până atunci necunoscut în Ţările 

Române, reprezentarea intereselor țării dată pe mâna tuturor. Dacă 
deocamdată nivelul intelectual al adunării era prea jos pentru a putea 
îndeplini această menire, acest nivel era să se înalțe deodată cu acel al 
ţării; dar principiul era să rămână, şi niciodată țara nu era să se întoarcă 
înapoi la reprezentarea intereselor tuturor prin o singură clasă’. 

Cele două mari grupări s-au opus schimbărilor instituționale 
susținute de Cuza. Deşi noua Adunare era produsul ideilor liberale, 
partidul liberal combătea pe Cuza, alături de partidul conservator. Ce 
era însă paradoxal, cu toate că erau produsul unei măsuri liberale, cei din 
noua Adunare nu aveau nici o culoare politică şi aceasta demonstra că 
lipsea din adunare „o adevărată închegare de spirit de partid”™*. Istoricul 
insistă pe dimensiunea liberală a măsurilor domnitorului, absolvindu-l, 
în acest fel, de acuza de autoritarism ce i se arunca de către adversarii lui: 
„Ca rezultat al dezvoltării vieții de partid sub Domnia lui Cuza Vodă, 
găsim dar o mare propăşire a ideilor liberale, adusă însă nu prin lucrarea 
partidului liberal din1848, ci prin aceea personală a Domnitorului care 
realiza cele două mari însemnate cereri din programul de la 1848, 
anume împroprietărirea țăranilor și reprezentarea ţării în adunare prin 
toate clasele societății”. Cu rigoarea savantului, autorul disociază, 
realizarea, de către Cuza, a ideii liberale a egalităţii, de estomparea, de 
către acelaşi actor politic, a ideii liberale a libertăţii'”€. 

Xenopol se pronunţă asupra legii lui Cuza ca un istoric, adică opera 
domnitorului este văzută prin consecinţele ei în timp, şi nu prin actul 
în sine al loviturii de la 2 mai 1864, iar unul dintre cele mai importante 
efecte îl reprezintă adoptarea, în 1866, a Constituţiei, una dintre cele mai 
moderne din Europa: „Oricât de neperfectă ar fi fost legea lui Cuza Vodă, 
nu rămâne mai puţin adevărat că ea spărsese pentru prima oară cetatea 
oligarhiei şi rostise marele principiu că tot românul are dreptul de a trimite 
reprezentanţă în parlamentul țării. Dacă poporul se împărtășise din acest 
drept mai mult sau mai puţin, era mai la urmă cu totul indiferent, şi este 
firesc ca legea din 1866 să fie înfățişat un progres asupra celei din 1864. 
Dar fără legea lui Cuza Vodă, legea din 1866 ar fi fost cu neputinţă”. 
Istoricul afirmă fără echivoc durabilitatea acţiunii curajoase şi hotărâte a 
domnitorului: „Întreaga noastră organizare politică nouă, cea din 1866, 
îşi are rădăcinile ei în lovitura de stat din 1864 a lui Cuza Vodă’™’. Cele 
două partide, adversare ale domnitorului Cuza, nu au înlăturat actele 
sale fondatoare, şi cel mai elocvent exemplu rămâne Constituţia din 
1866, opera ambelor partide. Atunci, ele au redevenit partid naţional: 
„reîntregit iarăşi în marele şi unicul partid naţional, în care cele două 


frânturi ale lui se contopiseră totdeauna, când era în joc existența țării”. 

Actul de la 2 mai 1864 a transformat, practic, toate structurile 
societății româneşti, orientându-le spre procesul ireversibil de 
democratizare de tip capitalist: „Lovitura de stat democratizase nu 
numai îndeobşte societatea românească, ci democratizase şi partidul 
conservator însuşi”1%0. 

Istoricul este obligat să constate limitarea unora dintre reformele lui 
Cuza, şi, în primul rând, a reformei agrare. De pildă, nici un deputat, 
nici măcar dintre apărătorii ţăranilor, nu s-a ridicat contra execuţiei 
manu militari prevăzută în legea tocmelilor agricole votată în 18661. 
Acesta este un motiv profund de a evalua realist Constituţia din 1866, 
al cărei efect benefic pentru procesele de modernizare şi democratizare 
se va vedea în timp, şi semnalează disfuncționalităţile ce pot apărea 
din aplicarea ei, cu deosebire în activitatea politică: „Constituţia din 
1866 era fără îndoială cea mai liberală din Europa. Luată după cea 
belgiană, ea o depășea în unele priviri. Un aşezământ însă nu se poate 
să se împlânteze în o ţară care nu este pregătită, prin mintea ei, a-l 
primi; el poate să deştepte și să grăbească pregătirea a acestor minţi; 
dar până să se îndeplinească lucrul, va fi o discordanţă între starea de 
fapt şi îmbrăcămintea juridică. Urmările acestei discordanţe se vor 
vedea tocmai în jocul partidelor politice care căpătaseră, prin marile şi 
neţărmuritele libertăţi, deplina voie de răsfățare”"*?. 

Curentul naţional a generat şi alte curente politice: unirea țărilor 
române, introducerea dinastiei străine, mişcarea contra străinilor şi, 
îndeosebi, a evreilor, care au generat xenofobia şi antisemitismul!*?. 
Istoricul urmăreşte evoluţia diferitelor grupări, cum ar fi fracțiunea 
liberă şi independentă de la Iaşi aflată sub influența ideilor lui S. 
Bărnuţiu. 

Autorul subliniază cum unii străini, stabiliţi în Principate, refuzau 
naturalizarea întrucât pentru ei era mai avantajos statutul de supus al 
unei puteri străine'*, aceasta fiind cauza conflictului continuu între 
indigeni şi locuitorii dependenţi de străini. Nu este greu de observat 
că puterea politică era nevoită să facă față mai multor provocări, de 
unde rezultă necesitatea câștigării independenţei statale. Cât timp 
evreii nu revendicaseră drepturi, antisemiţii nu s-au organizat într-un 
partid, cu deosebire până la Unire; ei făceau parte din toate partidele!s5. 
Antisemitismul ca partid politic s-a născut atunci când evreii au năzuit 
la cetăţenia română!€. 

Cele două mari partide nu au fost antisemite, spune Xenopol: 
„Nici liberalii, nici conservatorii îndeobşte nu erau în contra întinderii 


drepturilor politice şi la evrei”. 

4. Receptarea ideilor xenopoliene 

Probabil, datorită proiectului anunţat al lucrării în mai multe 
volume, scrierea lui Xenopol nu s-a bucurat totuşi de un ecou deosebit, 
fapt remarcat în epocă!®, În afara reacției lui Rădulescu-Motru, în rest 
avem simple consemnări de circumstanţă. De pildă, Petre V. Haneş 
observă că N. Iorga vede începutul partidelor politice româneşti în 
revoluţia de la 1848, iar Xenopol plasează momentul în intervalul 1821- 
1828 în Moldova: „Dar nu după concluzii se judecă o operă ca a d-lui 
Xenopol, ci prin bogăţia de fapte şi informaţii politice, care ni se pun la 
dispoziţie, şi - cu deosebire - prin metoda pe care o introduce într-un 
domeniu rămas cu mult prea în urmă față de alte domenii culturale”. 

Octav Botez, unul din exegeţii operei xenopoliene, face un rezumat 
amplu al lucrării'%, dar are şi unele observaţii: „Opera d-lui Xenopol 
impune de la prima vedere prin seriozitatea consideraţiilor generale, 
prin puterea de abstracţie, de comprehensiune și de combinare logică, 
cu care domină mulțimea faptelor. În ea simţi afirmându-se la fiecare 
pas o cugetare ageră şi lucidă, o judecată cumpănită şi înțăleaptă, având 
la bază o cultură vastă şi multiplă, o largă şi bogată experiență”. Îi 
reproşează neglijarea prezentării mişcărilor vii şi a individualităţilor 
marcante ce au avut o influenţă în viața unui partid. 

Al. Pelinescu crede că: „În această cercetare istorică, d. Xenopol a 
fost călăuzit de principiile puse în marea sa lucrare: Teoria istoriei.. 12. 
Recenzentul reține încheierea cărții cu studiul seriilor istorice în evoluţia 
partidelor politice, şi descrierea seriei formării Partidului Conservator 
şi a celui liberal. 

Apariţia lucrării lui A.D. Xenopol îi prilejuieşte lui C. Rădulescu- 
Motru o amplă cronică, plină de consideraţii asupra evoluţiei vieții 
politice. Recunoscând în A.D. Xenopol un „cugetător distins, un 
„neobosit muncitor pe terenul istoriei”, un „patriot sentimentalist”, 
directorul „Noii Reviste Române”, el însuși la acea dată membru marcant 
al Partidului Conservator-Democrat, din care făcuse parte și istoricul, 
ajunge la acea parte a volumului considerată, de el, contestabilă. C. 
Rădulescu-Motru nu crede că, în constituirea partidului naţional, a 
avut vreun rol constituţia din 1822, descoperită de Xenopol în lăzile 
consulului rusesc de la Iaşi, constituţia în care istoricul ar vedea începutul 
partidului liberal din Moldova: „ce fel de program politic este acela care, 
în loc, de a sintetiza dorinţele reale ale oamenilor politici şi în loc de a se 
da o luptă pentru realizarea lui, stă ascuns în arhiva consulatului rusesc, 
fără a şti nimeni de el, şi nu vede lumina zilei decât prin perspicacitatea 
fără de seamăn a d-lui Xenopol?” Recenzentul îi reproșează că ar fi 

căutat originea partidului național şi a partidului liberal în manifestări 
singuratice, individuale, iar aceşti oameni nu aveau conducători şi nu 
aveau program, ci „poate fi vorba la ei numai de tendinţe sentimentale, 
dar niciodată de organizare politică” La fel şi cu apariţia partidului 
liberal: „tot ce a trecut prin capul vreunui bineintenționat muntean pe 
la începutul secolului trecut, fie el poet, sau fie el om de stat, fie el boier, 
sau om de rând, este socotit un semn prevestitor al închegării partidului 
liberal. [...] Dl. Profesor Xenopol crede că este o datorie pentru dânsul 
să găsească în trecutul nostru aceleaşi idei luminoase şi aceleaşi 
preocupaţiuni democratice pe care le-au găsit istoricii în trecutul 
celorlalte popoare civilizate... Graţie acestei datorii, pe care şi-a impus-o 
singur, dl. A.D. Xenopol a descoperit origini glorioase până şi partidului 
liberal” După opinia sa, lucrarea se ocupă mai mult de istoria partidului 
liberal şi de aceea ea ar trebui să aibă ca titlu Urme de liberalism fără 
efecte reale politice în trecutul nostru până la 1866, după cum primele 
pagini în care Xenopol se ocupă de închegarea partidului național ar 
putea fi intitulate: sentimentalismul naționalist înainte de 1866. Cea 
mai mare parte a lucrării, crede C. Rădulescu-Motru, se ocupă de 
partidul liberal, contestând că acest partid ar avea originea în proiectul 
de Constituţie elaborat de micii boieri în 1822: „În realitate liberalii de 
la 1822, întocmai ca şi cei de mai târziu, n-au gândit deloc să realizeze 
pentru binele ţării principiile revoluționare franceze. Democraţia lor a 
fost numai o armă de ameninţare” Recenzentul sesizează contradicții 
între argumentele aduse de Xenopol pentru existenţa liberalismului și 
consideraţiile sale despre acţiunile unor boieri în rezolvarea problemei 
agrare, ceea ce îl face să remarce: „În declamaţii erau risipitori liberalii, 
dar la fapte în favoarea celor mulţi, vai, erau foarte zgârciţi. Istoricul 
Xenopol cu ce plăcere ne-ar vorbi el de asemenea fapte, dacă acestea ar 
fi existat.” De aceea, respinge tonul prea encomiastic față de modul cum 
este abordat de istoricul ieşean rolul liberalilor în România: „Liberalii 
români n-au nici un principiu, pe care să-l considere sfânt. Ei calcă orice 
principiu, fiindcă această calcare îi ajută să vină la putere. Scrierea lui 
Xenopol va fi citită cu interes dar nu va convinge pe nimeni”"*. 

A.D. Xenopol îi dă o replică, destul de incisivă, lui C. Rădulescu- 
Motru publicată în revista „Viaţa Românească” Dintru început, el 
respinge observaţia acestuia că el ar fi întreprins, în lucrarea sa, apărarea 
partidului liberal prin înălțarea originilor sale: „Resping cu toată 
energia asemenea insinuare, deoarece pretind că atunci când fac istorie, 
nu urmăresc altă ţintă decât adevărul” După Xenopol, C. Rădulescu- 
Motru nu are calităţile necesare pentru o critică istorică: spirit istoric 

şi cunoaşterea modului de a lucra în istorie „care nu se pot dobândi 
numai din „Studii filosofice” [...] D. C. Rădulescu-Motru crede că dacă 
proiectul de constituţie a stat ascuns în lăzile consulatului, aceleaşi lăzi 
ţineau închise în ele şi sufletele şi minţile oamenilor care dăduseră ființă 
acelui proiect! [...] În ura sa contra partidului liberal, d-sa ca om politic 
a căutat să-mi înjosească scrierea şi, negăsind nici un motiv serios şi 
raţional, a recurs la mijloace foarte periculoase pentru domnia sa, căci 
pun într-o tristă lumină nu numai cunoștințele domniei sale, dar chiar 
şi bunul lui simţ. [...] Pentru a se putea închega această formaţie politică 
era de nevoie să se admită idei altele decât cele ruginite care întrețineau 
mintea vechilor boieri...ideile liberale dădură naștere partidului 
liberal.” Programul partidului naţional a fost la început cuprins în 
cererile boierilor de a reveni, pe tronul țării, domnitorii pământeni, 
de a se alunga grecii şi a se restitui mănăstirile: „Este oare vina mea 
dacă lucrurile sunt aşa, dacă aşa esă ele din documente şi trebuia oare 
să le ascund sau să le răstălmăcesc pentru a plăcea celorlalte partide, 
şi d-lui C. Rădulescu-Motru - marelui d. C. Rădulescu-Motru - în 
special? E o nedreptate şi o ruşine pentru un om cu cultură filosofică, şi 
care deci ar trebui să urmărească ca ideal în viaţă cultul adevărului, să 
sprijine asemenea păreri! [...] D. C. Rădulescu-Motru m-a criticat nu ca 
istoric, căci nu avea competența. D-sa a făcut-o sub o arătare obştească 
filosofică, ca om politic și cu tendinţe de arivism politic. [...] Fiindcă 
d-sa nu-și va putea face cariera în partidul liberal, de aceea se teme ca 
de foc de reîntoarcerea lui la putere”. 

C. Rădulescu-Motru îi răspunde continuând să susțină că nu există 
un adevărat liberalism în România. Crede Xenopol că partidul liberal 
reprezintă faţă de celelalte partide elementul de progres? se întreabă 
filosoful. Xenopol ar fi exclus toate celelalte partide din România de la 
moştenirea ideilor frumoase ale trecutului'*. C. Rădulescu-Motru îi 
reproşează că vede istoria ideilor liberale prin istoria partidului liberal. 
Or, spune filosoful, ideile liberale ce înviorară viața în România secolului 
19 sunt deopotrivă izvorul tuturor partidelor. 

A.D. Xenopol revine cu un ultim răspuns la obiecțiile lui C. 
Rădulescu-Motru: „D-sa însă nu răspunde prin nici un cuvânt la 
întâmpinările făcute de mine criticii d-sale anterioare, şi bine face, căci 
nu ar fi avut ce”? La întrebarea lui C. Rădulescu-Motru: „Poate d-nul 
Xenopol să afirme că partidul liberal de azi reprezintă în politica ţării 
noastre elementul înaintat?” Xenopol îi aminteşte că analiza sa s-a 
oprit la 1866 şi nu a pomenit nici un cuvânt despre partidul liberal de 
azi. Xenopol îi cere lui C. Rădulescu-Motru să aştepte ca el să ajungă 

la timpul actual „pentru a vedea cum va ieși partidul liberal din 
evoluţia lui” ÎI acuză pe C. Rădulescu-Motru că în analiza sa a politizat 
chestiunea istoriei partidelor politice: „Cu d-nu Rădulescu-Motru e 
în zadar a discuta istorie; d-sa o vede numai prin ochiul politicianului 
de azi şi numai politica nu poate da dreapta măsură a oamenilor” La 
regretul lui C. Rădulescu-Motru că a folosit cuvinte ascuţite față de el, 
Xenopol ţine să sublinieze: „surprinderea neplăcută de a vedea eşind 
din pana d-sale, pe care îl preţuiam ca învățat şi chiar ca prietin, un atac 
aşa de personal, ca acel conţinut în critica d-sale primordială; căci deşi 
îmi displac foarte mult personalităţile, țin să spun că nu sunt obicinuit a 
rămânea dator nimărui”!56. 

În ziarul „Epoca” se reproduce, fragmentar, articolul de răspuns 
al lui C. Rădulescu-Motru la articolul lui A.D. Xenopol din „Viaţa 
Românească”, august 1911. Era convenabil pentru „Epoca, organul 
conservatorilor, deoarece C. Rădulescu-Motru ataca Partidul liberal. 
Autorul notei de la „Epoca”ţine să remarce aserțiunea lui C. Rădulescu- 
Motru: „Toată lumea cugetătoare din țara noastră acuză partidele 
politice existente de lipsa lor de ideal şi pentru practica politicianismului. 
Nu este ocazie în care să nu se constate că toate partidele politice sunt 
unul ca altul, deopotrivă de rele”, observaţie pe care redacția ziarului 
conservator o comentează astfel: „şi aceasta o declară d. C. Rădulescu- 
Motru când este mai mult înregimentat. Curios”. 

Nu este lipsit de interes de a remarca acordul publicaţiei lui N. Iorga, 
„Neamul românesc” cu judecata negativă a redacţiei „Viaţa Românească” 
privind recenzia lui C. Rădulescu-Motru la Istoria partidelor politice în 
România. 

Să spunem că Rădulescu-Motru afirmase, încă din 1900, că în 
Principatele Române, în prima jumătate a secolului al XIX-lea nu au 
existat partide şi numai după ce am devenit naţiune și stat „a început 
viața noastră politică”. Or, demonstraţia lui Xenopol privind ființarea 
partidelor de la începutul secolului al XIX-lea contrazicea ideea lui 
Rădulescu-Motru. 

Filosoful Constantin Noica face o interesantă referire la raporturile 
Ardealului cu celelalte țări române, în lucrarea lui Xenopol: „Istoricul 
nostru Xenopol descrie undeva, în Istoria partidelor politice în România, 
un lucru care e simbolic pentru raporturile Ardealului cu țările noastre; 
felul cum a trecut elementul nobil din Ardeal în țările românești, în 
secolul al XIII-lea şi al XIV-lea, constituind aici nuclee de state, dar 
văduvind de clase conducătoare locul de unde acel element nobil pleca. 
Iar, în timp ce Ardealul, lipsit de clasă conducătoare, cădea mai lesne 

sub stăpânire străină, ţările noastre se constituiau ca unități, pe cît 
posibil independente, tocmai cu ajutorul grupurilor conducătoare din 
Ardeal. Prin urmare, Ardealul era cel care împingea neamul românesc 
către istorie”? 

În perioada comunistă lucrarea nu a făcut obiectul unei exegeze 
decât incidental, explicaţia fiind simplă, întrucât marele istoric nu 
menţiona nicăieri, cel puţin până în 1866, existența unui proletariat şi, 
cu atât mai puţin, un partid al muncitorilor”!. 

Nu putem trece peste constatarea că nu avem încă o istorie a 
partidelor politice, semn că istoricii nu au avut un interes deosebit 
pentru subiect, date fiind multe aspecte controversate din activitatea 
formațiunilor politice româneşti. După cel de al doilea război mondial 
au apărut lucrări despre istoria unor partide??. 


XXX 


Singulară în istoriografia românească, Istoria partidelor politice 
în România este o monografie ce împreunează perspectiva istorică, 
filosofică, sociologică şi politologică asupra evoluţiei vieţii şi acţiunii 
politice până în 1866. Istoria politică românească este concepută ca 
studiu al puterii, evocare a principalelor momente din devenirea sa, dar 
şi a dramatismului multor conducători ai ţării, constrânşi să domnească 
sau să guverneze în raport cu interese şi influenţe străine. Xenopol este, 
de altfel, singurul istoric român care s-a încumetat să conceapă mersul 
istoric prin acţiunea partidelor politice. Prin bogăţia de fapte şi de 
surse documentare, unele descoperite de el însuşi,cum este proiectul de 
Constituţie din 1822, prin metoda modernă de analiză şi interpretare, 
inclusiv includerea partidelor politice în seriile istorice, prin judecata 
echilibrată asupra evenimentelor şi oamenilor, lucrarea se înscrie într-o 
contribuţie fundamentală la studiul partidismului din România. 


A.D. XENOPOL ÎN SPAȚIUL PUBLIC 


Prin opera şi activitatea sa, Xenopol a fost o prezenţă cu autoritate 
în spaţiul public, şi, mai mult, el a impulsionat acţiunea de lărgire a 
spiritului public. Istoricul s-a angajat într-un dialog public permanent 
pe cele mai variate subiecte, dând astfel expresie intelectualului de 
tip european. De fapt, Xenopol, aidoma tuturor gânditorilor români, 
creatori de şcoală şi ctitori ai unor discipline, a excedat cadrul strâmt al 
universităţii. Xenopol este o personalitate fondatoare, fiindcă prin opera 
sa Istoria românilor în Dacia traiană a aşezat studiile istorice pe criterii 
ştiinţifice în România. 

Stăruim pe câteva momente privind prezenţa lui Xenopol în spațiul 
public şi contribuţia sa la crearea spaţiului public românesc. 


1. Membru al Junimii 

Ca „părticică din societatea Junimea” cum scrie I. Negruzzi”, iar 
în Amintiri de la Junimea îl descrie „cel mai iubit şi mai alintat copil 
al Junimii”, Xenopol a exersat conduita civică în cadrul acestei societăți 
culturale, cu rol fundamental în dezbaterea publică a problemelor 
culturale și sociale din epoca de după 1860: ortografia şi limba, 
organizarea unor conferinţe prin care să răspândească în publicul larg 
cunoştinţe din varii domenii necesare în regenerarea spiritului public. 
Junimea a reprezentat un veritabil spaţiu public. 

Maiorescu îl descoperă pe Xenopol ca elev la Institutul Academic din 
Iaşi. Pentru că îl aprecia foarte mult, investind încredere în el, deseori 
tânărul Xenopol fiind invitat în casa profesorului, Maiorescu îl propune 
pe Xenopol ca bursier al Junimii la Berlin pentru studiul istoriei şi al 
filosofiei”. În această perioadă (1867-1871) primeşte o bursă anuală de 
150 de galbeni. 

În 1871, reîntors de la studii în străinătate cu două doctorate — în 
drept, luat la Berlin şi în filosofie, susținut la Giessen, a fost acceptat în 
societatea Junimea „o societate care cu nedreptul a fost numită societate 
de admirare mutuală, fiindcă societate în care membrii să se sfâşie mai 
mult unii pe alții prin critica lucrărilor lor, decât Junimea nu cred ca să fi 
fost pe lume”, o observaţie ce merită a fi reținută. Experiența trăită în 

cadrul societăţii ieşene îl face, mai târziu, să contrazică teza încetăţenită 
despre Junimea ca o confrerie. Junimea se distinge ca un loc public 
pentru toți cei care voiau să participe la acţiunile ei, dar nimeni nu scăpa 
de critică, ceea ce exprima un semn de viață asociativă democratică, 
iar „împricinaţii” criticaţi nu puteau rămâne indiferenți față de reacțiile 
celorlaţi junimişti. Însuşi istoricul era atent la critici mergând până la 
schimbarea propriului stil de redactare, renunțând la folosirea excesivă 
a neologismelor. La 29 octombrie 1871, Xenopol este desemnat secretar 
al Junimii, calitate în care a scris procesele verbale ale şedinţelor. Aici 
ţine conferințe apreciate de junimişti. 

Ataşat inițial Junimii, istoricul se vede la un moment dat înstrăinat 
de către societatea ieșeană. Forţa personalităţii sale stă în câştigarea 
poziţiei de savant european printr-un efort personal. Mijloacele și 
standardele de afirmare în spaţiul public le-a însușit în Junimea şi de 
la membrii acesteia, înainte de toate de la Maiorescu. Departe gândul 
de a susţine ideea dependenţei totale a istoricului de Junimea, şi că fără 
stagiul în această societate el nu s-ar fi impus, dar nici nu poate fi negată 
influenţa Junimii în exprimarea conduitei sale civice. 

Deşi nu mai făcea parte din Junimea, drept recunoştinţă pentru 
sprijinul dat, Xenopol a dedicat, lui Maiorescu, prima sa lucrare de 
anvergură: Războaiele dintre Ruși şi Turci și înrâurirea lor asupra țărilor 
române, apărută la Iaşi în 1880, lucrare nemenţionată de Maiorescu în 
articolul Literatura Română și Străinătatea din „Convorbiri literare” 
1882. Xenopol îi scrie lui Maiorescu şi acesta i-a justificat omiterea 
prin faptul că lucrarea lui nu s-ar fi încadrat în tematica studiului său. 
T. Maiorescu nu mai avea aceeaşi opinie favorabilă despre tânărul său 
coleg ca atunci când, obligat să absenteze din Iași pe perioada sesiunii 
parlamentare, supune aprobării Ministerului Cultelor şi Instrucțiunii 
Publice suplinirea sa de către „junele erudit Alexandru Xenopol [...], 
autorul mai multor scrieri importante, cerere respinsă, pentru că 
suplinirea nu poate fi făcută decât de un profesor din Universitate”. 
Xenopol nu a purtat niciodată ranchiună profesorului său, şi nu se 
sfieşte să spună când era în plină glorie universitară şi academică: „Eu 
sunt creaţia lui Titu Maiorescu”, afirmaţie făcută cu ocazia sărbătoririi 
lui T. Maiorescu la Universitatea din Iaşi, prilejuită de retragerea 
venerabilului profesor din învățământ, şi, semnificativ, acţiunea a fost 
organizată de Xenopol. 

În 1878, Xenopol părăseşte Junimea și se înscrie la liberalii moderați 
conduși de M. Kogălniceanu. Xenopol s-a dovedit a fi independent în 
acțiunile sale, şi aici avem explicaţia colaborării la „Steaua României”, 

organul Liberalilor moderați, în 1879, partid al cărui membru era 
din 1878. Acest partid se formase în Iaşi, după cum afirmă istoricul, 
sub presiunea reformei Constituţiei din 1878 de la care se cerea, după 
tratatul din Berlin, împământenirea în masă a evreilor. Cum liderii 
Junimii - Carp, Pogor şi Maiorescu - au acceptat condiţiile impuse 
de Congresul de la Berlin, un grup, între care Vasile Conta, Grigori 
Buicliu şi Xenopol, a părăsit partidul Junimii politice, rămânând numai 
în societatea literară. Transferarea ,„Convorbirilor literare” (1881) la 
Bucureşti l-a afectat profund pe istoricul ieşean. 

Fire independentă, Xenopol nu s-a împăcat cu disciplina rigidă a 
Partidului Naţional Liberal, şi la 26 octombrie 1902 anunţă trecerea la 
conservatori. Peste şase ani va trece la Partidul conservator-democrat 
înființat de carismaticul Take Ionescu. 

Orice intervenţie publică a lui Xenopol porneşte de la date sau 
evenimente istorice. El a intuit că istoria nu mai poate rămâne între 
zidurile universității, şi, prin urmare, o aduce în spațiul public. O 
anumită influență a militantismului istoricilor francezi este vizibilă 
în conduita profesorului ieşean, şi, cum bine s-a spus, „Xenopol e un 
combativ din necesitate”2Y. Încă din tinereţe, Xenopol nu a optat pentru 
studiul de cabinet de unde să iradieze ideile, ci a coborât în Agora unde 
s-a implicat, a dezbătut, a combătut, a impus în spaţiul public. 

Fiindcă „tendinţa naturală a spiritului meu a fost totdeauna studiile 
istorice” după cum spune în scrisoarea din 1 aprilie 1868 către Iacob 
Negruzzi, Sel a militat pentru o prezentare corectă a istoriei românilor în 
spațiul public european. Astfel, pornind de la un articol din „Neue Freie 
Presse” care denigra românii sistematic, Xenopol afirmă imperativul 
implicării în contracararea acestor poziţii, în scrisoarea către Iacob 
Negruzzi din 5 februarie 1869: „atunci nu cred că trebuie să tăcem, e de 
datoria oricăruia care poate s-o facă, să se opună torentului de calomnii 
şi de miserii ce se povestesc în lume asupra noastră”*. Inamicii țării 
o denigrează „făcând cunoscut publicului numai infamiile şi crimele 
ce se petrec la noi şi prezentând fapte singuratice ca expresiunea stărei 
țărei întregi”. El s-a decis, invitat de nemți, să combată acest sistem 
de deformare a adevărului despre români prin publicarea unei schiţe 
a istoriei românilor „bazate strict pe isvoare cât se poate de cunoscute, 
pentru a nu fi acuzat de parţialitate. Tânărul bursier junimist 
menţionează rolul presei ca mijloc de apărare, oriunde în lume: „Numai 
noi, fiindcă ziarele noastre sunt scrise în o limbă care nu e pricepută în 
Europa, trebuie să lăsăm să spună fiecare ceea ce îi place asupra noastră, 
fără ca vreo dată să-i răspundă cineva vreun cuvânt””!!. De aceea, îl invită 

pe I. Negruzzi să răspundă „acestor articole defăimătoare”. Corupţia, 
imoralitatea, pentru care unele ziare germane acuză pe români, sunt 
cam la fel la toate popoarele, dar „din câteva exemple grozave adunate 
de ici şi cole, nu se poate stigmatiza un popor întreg”. Ca student 
în Germania, el face publicitate „Convorbirilor literare, şi convinge 
pe românii cărora li s-a format convingerea că revista este „o foae 
antinaţională”, citindu-le articole, sau invitându-i să studieze Einiges 
Philosophisches În gemeinfassslicher Form de Maiorescu’”. 

La vârsta tinereţii sale, expune concepţia lui despre prezenţa 
intelectualului în spaţiul public. La temerea lui Negruzzi că junimiștii 
intră în politică, Xenopol îi scrie în 5 iunie 1870 că este oportun ca 
toţi cei care „au o dorinţă de bine, să aibă mijloace de a-l realiza”. Dacă 
oamenii pregătiţi stau de o parte, atunci oricine poate să acceadă la 
putere. Dificultăţile țării sunt cauzate şi de neimplicarea celor pregătiți 
în treburile obşteşti. Îi atrage atenţia lui Negruzzi că Junimea ar face bine 
acceptând să facă activitate politică: „Orişicât ar progresa o naţiune în 
inteligenţa ei, se poate întâmpla ca răul în starea lui reală practică să nu se 
micşoreze deloc, ba din contra să ieie proporțţiuni tot mai urieşe. Binele 
practic, acel pe care-l aşteaptă marea majoritate a oamenilor, cere o 
acțiune nemijlocită... Binele indirect făcut pentru ridicarea spiritului, 
aşa cum proceda Junimea, poate avea efect „foarte târziu”. Concluzia 
lui este că „O mişcare literară ştiinţifică devine fără folos în o stare de 
lucruri, unde realul este rău, unde nedreptatea predomneşte, unde fiecare 
nu mai gândeşte decât la interesele sale şi la zilnica lui mulțămire”2?. 

Pentru istoric, importantă rămâne nu atât depistarea răului cât găsirea 
mijloacelor de a-l înlătura. În scrisoarea din 2 iulie 1870, îl îndeamnă pe 
Iacob Negruzzi: „însă nu căta numai să vezi răul, căci acesta e nemăsurat, 
ci vezi de nu e cu putinţă a-l îndrepta””'€. Spre deosebire de Maiorescu, 
concentrat doar pe combaterea răului, Xenopol cere acțiune. Discutând 
articolul Învățământul primar amenintat al lui Titu Maiorescu publicat 
în „Convorbiri literare, nr. 4 din 1870, Xenopol exprimă un punct de 
vedere diferit de viziunea iluministă a autorului: „baza învățământului 
primar este să dezvolți în țăran conştiinţa sa de om mai întâi, apoi de om 
ce face parte dintr-un popor anumit, de drepturile şi datoriile legate de 
aceste însușiri”. Țăranilor trebuie să li se ofere mijloace de aplicare a 
ştiinţei şi nu o instruire strict ştiinţifică: „ştiinţa nu e treaba maselor; ele 
se folosesc numai de rezultatele ei practice”. 

Xenopol face diferenţa între oamenii buni pesimişti şi oamenii buni 
optimişti, primii au lucrat puţin pentru binele omenirii, pe când ceilalți 
au contribuit decisiv la progresul omenirii. Elementele bune refuză 

implicarea socială „pentru că simt că sunt în număr mic. Dar nu face 
numărul puterea, ci organizarea””!$. Elementele bune se organizează mai 
greu, fiecare vrea să realizeze binele „în felul său şi nu se împacă cu 
planurile celuilalt”. Deşi bursier al Junimii, el nu ezită să afirme că în 
Junimea predomină „spiritul nepăsător şi pesimist”. Pentru viitorul 
istoric, viața privată şi cea publică sunt inseparabile, după cum îi scria lui 
Iacob Negruzzi în 5 februarie 1871: „Ştii că eu nu pre sunt de principiul 
sepărărei vieţei private de cea politică”. 

Aceste idei, exprimate în tinerețe, le găsim afirmate sau aplicate mai 
târziu în prodigioasa activitate didactică, ştiinţifică şi publică. 


2. Cuvântarea la serbarea de la Putna 

Cu ocazia împlinirii a 400 de ani de la sfinţirea bisericii mănăstirii de 
la Putna, Junimea Română Academică a organizat o mare manifestare 
în perioada 14-16 august 1871. 

O cronologie a evenimentelor este peremptorie??!. În 20 iunie 1871 
Comitetul central al Junimii Române Academice de la Viena lansează 
un concurs pentru cea mai bună cuvântare ce urma să se ţină la 
mormântul lui Ştefan cel Mare. Discursul trebuia să îndeplinească mai 
multe condiţii: să nu fie prea lung, să fie scris într-un limbaj accesibil, 
să se refere în special la „rolul istoric naţional al lui Ştefan cel Mare” 
şi la momentul 1470, “să nu facă aluziuni intenţionate la împrejurările 
politice de azi”. Comisia de lectură, din care făceau parte Titu Maiorescu, 
Vasile Alecsandri, Iacob Negruzzi şi Vasile Pogor, l-a desemnat, pe 
Xenopol, câştigător. 

În 25 iulie 1871, A.D. Xenopol îi scrie lui Ioan Slavici că este de acord 
cu tipărirea cuvântării sale festive în broșură şi că ar dori ca suma realizată 
din vânzarea acesteia să se adauge „la fondul pe care avem de gând a-l 
aduna pentru facerea unui monument lui Ştefan cel Mare” 2. Cuvântarea 
a fost tipărită în mii de exemplare de Tipografia Societăţii Junimea. 

În 14 august 1871 a început serbarea de la Putna, la care au participat 
circa 3000 de români din toate provinciile țării. Au fost prezenţi la 
eveniment loan Slavici, Mihai Eminescu, Ciprian Porumbescu, Mihail 
Kogălniceanu, G. Dem. Teodorescu, Grigore Tocilescu, Epaminonda 
Bucevschi ş.a. A.D. Xenopol venise la Putna direct din Germania, la 
întoarcerea de la studii. 

În 15 august 1871, el a vorbit despre semnificaţia acţiunii şi operei 
marelui voievod şi despre actualitatea lor pentru unitatea românilor: 
„Cu patru sute de ani aruncăm noi gândirile şi simţirile noastre 
înapoi, şi totuşi, de vom privi bine în sufletul nostru, vom videa cum 

se amestecă, în acel îndepărtat trecut, farmecul viitorului; cum fiece 
faptă a lui Ştefan cel Mare e cu atâta mai măreaţă, cu cât noi astăzi 
putem să ne-o amintim împreună pe mormântul lui, cu cât simțim că 
în această împreună amintire stă sâmburele unor puteri de viață ce pot 
să ne întărească în propăşirea pe calea dreptului şi a adevărului care 
susțin şi înalță pe popoare. În astă împreunare a amintirei trecutului cu 
năzuinţele şi speranţele în viitor, figura lui Ştefan cel Mare încetează de a 
fi eroul unei părţi a ţărilor locuite de români, şi devine un centru pentru 
toți de același neam”. 

Această manifestare omagială a pus în relief strategiile folosite de 
români în crearea spaţiului public românesc în zone aflate sub stăpânire 
străină, cum era şi Bucovina. Paternitatea ideii Serbării de la Putna 
a aparținut lui Eminescu, după mărturia lui Teodor V. Stefanelli: 
„Eminescu mi-a spus-o singur că el a «clocit» această idee şi când l-am 
întrebat, de ce retace aceasta şi nu o spune ca să o ştie toţi, nu numai 
cunoscuţii săi cei mai de aproape, mi-a răspuns că nu ar fi recomandabil 
să ştie guvernul austriac că Românii din România, adecă supuși străini 
au propus aranjarea acestei serbări, dar el (Eminescu) a sugerat ideea în 
mai multe părți, aşa ca să nu se mai ştie, de la cine anume vine. [...] Şi în 
adevăr în toate discuţiile şi actele privitoare la serbare nu se menționează 
cine a fost acela care a venit cu ideea. În scrisoarea sa adresată lui D. 
Brătianu, Eminescu rămâne consecvent, numai ca să nu sufere serbarea. 
De altfel şi modestia prea cunoscută a lui Eminescu ne explică dece nu- 
şi asumă el ideea serbării”22+ 

Mai târziu, în iulie 1904, Xenopol rosteşte o conferinţă la festivitățile 
organizate cu ocazia împlinirii a patru secole de la moartea lui Ştefan 
cel Mare?%. 


3. Antreprenor cultural 

Xenopola fost un autentic antreprenor cultural, cu un comportament 
activ şi novator adaptat societăţii bazate pe concurenţă, risc şi initiațivă 
privată. 

A fost profesor la Universitatea din Iaşi, rector (1898-1901), decan al 
Facultăţii de litere şi filosofie Iaşi din 6 octombrie 1907. Istoricul a fost 
desemnat în Comitetul de lectură al Teatrului Naţional din Iași. A fost 
procuror şi a profesat avocatura. Este ales în Parlament de mai multe ori, 
este acuzat de coruperea alegătorilor şi este condamnat dar hotărârea 
va fi casată şi calomniatorul penalizat. A ținut sute de conferinţe sau 
intervenţii publice pe subiecte dintre cele mai diverse”. A avut 45 de 
intervenţii, rapoarte şi alocuţiuni la Academie?%. 

Istoricul se înscrie în orice acţiune de susținere a drepturilor 
românilor din teritoriile aflate sub stăpânire străină, şi amintim 
participarea la mitingul de protest împotriva persecuțiilor românilor 
din Transilvania ţinut la Iaşi, prilejuit de procesul memorandiștilor, 
ocazie cu care ţine un discurs, în 23 martie 18942%. 

Preocupat de sănătatea populaţiei, se implică în orice acțiune de 
combatere a alcoolismului, şi, drept recunoaştere, în 14 martie 1897 este 
ales preşedinte al Ligii antialcoolice?”*. Lansează un apel către membrii 
Ligii şi redactează statutele acesteia. În Introducere, la Carte contra beţiei, 
Xenopol scrie: „Fugiţi oameni buni, de beţie, ca de ciumă ! [...] Mai 
bine decât un păhăruţ de rachiu dimineaţa, cercaţi să beți un pahar de 
lapte cald cu o bucată de pâine să vedeţi ce bine are să vă întărească.. 
Recomandă „câte un pahar de vin, rod lăsat de Dumnezeu pentru 
desfătarea noastră, dar rachiul respingeți-l din toate puterile, căci el 
este otravă, el este moarte !"*!. Cartea cuprinde două articole semnate 
de Ion Găvănescu şi A.C. Cuza, secretar general al Ligii Române în 
contra alcoolismului. Restul articolelor semnalează efectele negative ale 
beţiei, sunt ironizate conduite bahice, se fac prezentări despre alcool ca 
duşman al omului. 

Xenopol s-a implicat puternic şi dezinteresat în viața publică a 
oraşului său natal, fiind foarte ataşat de Iaşi, unde şi-a desfășurat 
întreaga activitate didactică. Deşi a avut de multe ori posibilitatea să 
se transfere la Universitatea din Bucureşti, a preferat să rămână în 
vechea capitală a Moldovei, dând astfel strălucire alături de alți corifei, 
Universităţii ieşene. 

A participat la multe întruniri în care se discuta despre problemele 
oraşului Iaşi, generate de statutul de oraş provincial. De pildă, în 16 
noiembrie 1897 ia parte la mitingul pentru apărarea intereselor oraşului 
Iaşi. Scrie un memoriu, către Senat, în apărarea Facultăţii de Medicină 
din Iaşi, ameninţată cu desființarea. 

Istoricul a fost acaparat de ideea susţinerii oricărei acțiuni de 
ridicare de monumente pentru marile figuri ale istoriei naționale. A 
făcut diligenţele pentru ridicarea statuii lui Ştefan cel Mare la Iași, la 
cărei inaugurare participă în 5 iunie 1883. 

O îndelungată perioadă de timp s-a luptat pentru ridicarea 
monumentului dedicat lui Al.I. Cuza. Nu intrăm în toate detaliile 
legate de ridicarea statuii lui Cuza, dar vrem să subliniem efortul lui 
de a duce la sfârşit această acţiune de larg interes public. El s-a luptat, 
cum singur spune, cu Dimitrie Sturza, şeful liberalilor „cel mai mare 

dușman al lui Cuza Vodă”, pentru care o asemenea întreprindere nu 

ar fi fost bine primită de opinia publică. În aceste condiţii, Carol I îl 
sfătuise pe Grigore Ghica Deleni, inițiatorul acţiunii, să recurgă numai 
la subscriere privată. Să amintim că iniţiatorul a trimis o scrisoare lui 
Xenopol căruia i-a comunicat că, după citirea lucrării lui Domnia lui 
Cuza Vodă, a hotărât să acţioneze pentru ridicarea unei statui întâiului 
domnitor al României. Scrisoarea a fost publicată în „Arhiva” din 1904. 

Pentru a aduna fonduri, s-a apelat la diverse mijloace: de pildă 
Xenopol a ţinut conferințe cu plată. După 6 ani, s-au adunat 70.000 
de lei?%. Regele Carol I a donat suma de 20.000 lei pentru ridicarea 
monumentului, risipind astfel zvonul că monarhul s-ar fi opus 
sărbătoririi lui Cuza. %*. Istoricul a fost ajutat de soţia sa în această 
istovitoare şi ingrată acțiune publică. 

De altfel, în lucrarea Studii economice Xenopol argumentează 
necesitatea spiritului întreprinzător şi experimentează el însuşi cu 
„o cultură de viermi la Socola, lângă Iaşi, care cultură, deşi a reușit 
pe deplin, nu a găsit imitatori, după cum sperasem... "2%. Iniţiază şi 
conduce Societatea de cultivarea viermilor de mătase, activitate din care 
spera să scoată un profit. 

Profesorul ieșean a inițiat mai multe societăți. Încă din liceu, a 
înființat o societate studioasă, fiind preşedinte. În şedinţa din 22 aprilie 
1866 a prezentat lucrarea asupra importanţei şi utilității istoriei”. La 
Berlin înfiinţează o societate literară şi ştiinţifică română’. La Iaşi 
înfiinţează o societate istorică din care făceau parte Al. Lambrior, V. Tassu, 
I. Gr. Cernescu. În conferinţa ţinută la Iași, la 17 februarie 1891, Xenopol 
a vorbit despre „importanţa asociațiunilor în dezvoltarea culturii” 2%. 

În tot ce face, istoricul argumentează continuu necesitatea întăririi 
sferei publice naționale. Nu se mulțumește doar cu susținerea acestei 
idei în scrieri, o afirmă şi în discursurile publice, aşa cum o face de 
pildă în 1898 la preluarea mandatului de rector al Universităţii din 
Iaşi. Plecând de la ideea despre cultura română ca o cultură naţională, 
Xenopol delimitează între popoarele mari, care pot să cuprindă în 
cugetările lor omenirea abstractă, şi popoarele mici, obligate să aibă o 
cultură specifică, şi de aceea „noi trebuie ca în toate lucrările noastre, să 
reflectăm fără încetare la poporul nostru [...] Cultura popoarelor mari 
poate fi şi cosmopolită ; a noastră ca popor mic [...] trebuie să fie înainte 
de toate naţională”. Din acest unghi susține că şi omul de știință 
exactă este un patriot. 

Mai mult, universităţile trebuie să formeze şi cetăţeni: „Universitățile 
vor fi educatoarele patriotismului”, la care poate contribui orice profesor: 


>» 


„căci omul nu este numai individ egoist, ci şi ființă socială altruistă”. 

Pentru Xenopol, un autentic spirit public există numai dacă toți 
membrii unei societăți se implică în viaţa socială, altfel pasivismul este 
un adevărat pericol : „Nepăsarea maselor adânci ale poporului, pentru 
soarta organismului în care sunt cuprinse, constituie cea mai mare 
primejdie, şi clasele conducătoare sunt datoare să facă toate jertfele, 
spre a deștepta în poporul de jos interesul și iubirea pentru soarta 
întregului "22. În acest sens, exprimă ideea că studenții trebuie să aplice 
cunoştinţele „întru ridicarea maselor şi apărarea neamului” ?*. 


4. Preşedinte al Congresului pentru proprietatea literară 

Un exemplu de gestionare a spaţiului public de către istoric este 
implicarea sa în organizarea Congresului pentru proprietatea literară și 
artistică în 1906, eveniment ce a făcut subiectul comunicării ţinute la 
Academia Română în şedinţa din 23 septembrie 1906. 

M.Gr. Holban, directorul „Revistei Idealiste” a solicitat, forului 
internațional al proprietăţii literare, organizarea Congresului pentru 
proprietatea literară şi artistică la Bucureşti, fără a avea acordul 
Ministerului Instrucţiei Publice, refuz justificat de faptul că Bucureştiul 
nu era pregătit pentru organizarea unui congres internațional. Exista 
temerea „că nu ne vom putea înfățișa înaintea învățaţilor străini cu 
lucrări asupra materiei”. Exista totuși o Societate de Artă şi Literatură 
Română, care se ocupa şi de chestiunea proprietăţii literare. 

În plus, perioada de desfăşurare a lucrărilor Congresului coincidea, 
în mod fericit, cu Expoziţia națională prilejuită de 40 de ani de domnie 
a Regelui Carol I, manifestare națională a tuturor românilor. 

Întrucât iniţiatorii Congresului erau indisponibili, organizarea a 
căzut în sarcina lui Xenopol, el fiind desemnat preşedintele Congresului. 
Printre preşedinţii de onoare ai manifestării de la Bucureşti s-au numărat 
Take Ionescu, Auguste Rodin, Richard Strauss, Camille Flammarion. 

În ziua de 8 septembrie 1906, s-a deschis Congresul. Participanţii 
au fost: 50 din Franţa, 9 din Germania, 5 din Elveţia, 5 din Belgia, 4 
din Italia, 2 din Austria’. A fost prezent Henri Morel, director al 
Biroului internațional al proprietăţii literare din Berna. Pentru a marca 
şi evenimentul legat de aniversarea celor 40 de ani de domnie ai lui 
Carol I, reprezentantul municipalităţii din Roma a adus un facsimil 
al Lupoaicei de pe Capitoliu. Chiar dacă participanţii proveneau în 
majoritate din Franţa, - un semn al prețuirii de care se bucura istoricul 
nostru în această țară -, putem spune că întrunirea din capitala țării 
a trezit interes pentru mai multe țări europene, ceea ce demonstrează 
prestigiul Regatului României în acel timp. 

În discursul său, Xenopol pledează pentru protecţia proprietăţii: 
„păstrându-se forma proprietăţii individuale, care nu-i deloc vinovată 
de prea marea neegalitate a părţilor ce fiecare îşi ia din sânul mamei 
noastre comune”?”*, 

Un loc distinct în expozeul său îl ocupă consideraţiile despre dreptul 
de proprietate intelectuală, întrucât acesta „cuprinde unul din cele mai 
bune argumente împotriva doctrinelor socialiste, a căror primejdie nu 
stă în îndeplinirea lor, care e cu totul peste putință, ci în turburările 
ce ar aduce orice încercare de a le introduce în practică”, replică 
indiscutabilă dată ideilor socialiste despre caracterul ilicit al proprietăţii. 
Istoricul îşi afirmă, şi în forumul internaţional, concepţia evoluționistă 
despre societate, și implicit despre proprietate. 

Nu-i scapă faptul că în cuvântările străinilor s-a accentuat 
însemnătatea poporului român în mișcarea culturală europeană. 

Referindu-se la dezbaterile din Congres, autorul aminteşte că, cu 
acest prilej, Guvernul român a declarat că va adopta Convenţia de la 
Berna asupra drepturilor de proprietate intelectuală. Este vorba de 
„Convenţia de la Berna pentru protecția Operelor Literare și Artistice”, 
adoptată în 1886. Trebuie spus că deşi exista o lege apărătoare a 
proprietăţii intelectuale votată în 1862 sub domnia lui Cuza, nici străinii 
nici românii nu au recurs la ea, continuându-se, astfel, încălcarea 
drepturilor de autor. Tocmai de aceea Xenopol cere „să înceteze odată 
jaful şi abuzul ce se făcea la noi cu proprietatea literară a străinilor. 
Franţa, mai ales este prădată și despoiată în chipul cel mai larg de autorii 
noştri şi mai ales de cei dramatici, pe cât şi de ziarele noastre”?*. Este 
clar că o asemenea afirmaţie a fost aprobată fără rezerve de numeroasa 
delegație franceză. Nu avem informaţii, dar putem crede că Xenopol a 
stăruit pentru ținerea Congresului la Bucureşti şi ca urmare a presiunii 
intelectualilor francezi văduviţi de dreptul de proprietate intelectuală. 

Congresul a numit o Comisie din care făcea parte şi Xenopol, alături 
de Dimitrie C. Ollănescu, ca reprezentanți ai Academiei, care să elaboreze 
un proiect de lege pentru aderarea României la convenţia internațională 
de la Berna, şi astfel, punându-se stavilă furtului intelectual „se va da un 
avânt propriei literaturi”. Proiectul va fi adoptat mult mai târziu. Legea 
asupra proprietăţii literare şi artistice va intra în vigoare la 28 iunie 1923. 


5. Relaţiile lui Xenopol în spaţiul public românesc 

Spaţiul public a cunoscut relaţia dintre doi mari istorici: Xenopol şi 
Iorga, dintre magistru şi student, relaţie sinuoasă şi plină de neprevăzut 
datorată, se înţelege de la sine, vulcanicului N. Iorga. Aceste raporturi 

s-au petrecut atât în spațiul privat cât în cel public. Şi nu se putea altfel, 
dată fiind anvergura celor doi, ambii istorici, şi actori principali ai scenei 
publice, şi pentru că Iorga reacţiona la orice act al fostului profesor şi-l 
amenda prompt şi fără menajamente. Spaţiul public a cunoscut un spirit 
senin, înțelegător, chiar iertător, şi acesta era întruchipat de Xenopol, 
asociat cu spiritul direct, sagace, mereu demonstrativ şi critic al fostului 
său elev. Iorga personifica impetuozitatea tinerilor, doritori de afirmare 
în spaţiul public, şi se ştie, un tânăr nu se sfieşte să atace protectorul, şi o 
face din nevoia de desprindere de dependenţa față de magistru, pentru a 
fi perceput de opinia publică drept om liber, independent. O recunoaște 
însuşi Iorga: „Era şi vina tinerilor, desigur, căci eram cu toții prea grăbiţi 
pentru a ne face reclamă şi a ne agonisi bogăţie în locul unor bătrîni 
care nu mîntuiseră nici una, nici alta, şi erau pe departe de a fi sătui”2%. 

Profesorul ieşean l-a descoperit pe tânărul Iorga, a intuit genialitatea 
lui, şi a făcut orice pentru susținerea acestuia. Astfel, Xenopol se luptă cu 
autorităţile universitare ca studentul Iorga să dea cât mai multe examene 
pentru a scurta perioada de studii universitare. Mai mult, Xenopol a 
organizat un banchet pentru Iorga, - fapt inedit în viaţa academică 
autohtonă -, la care au participat toţi profesorii în frunte cu rectorul 
Universităţii ideșene, Neculai Culianu. Să recunoaştem aici folosirea 
de către Xenopol a strategiei lui Maiorescu de depistare şi susținere a 
tinerilor dotați, numai că Xenopol a avut șansa descoperirii unui geniu, 
cu care, apoi, a avut relaţii destul de contorsionate, din cauza conduitei 
studentului său. 

Convins de calităţile şi cunoştinţele lui Iorga, Xenopol îşi asumă 
rolul de mentor acţionând în sprijinirea lui, şi nu ezită să-i solicite lui 
Th.Rosetti, ministru al cultelor şi instrucţiunii, primirea în audienţă a 
lui Iorga pentru a primi bursa de studii în străinătate. Xenopol a acţionat 
pentru aducerea lui Iorga ca profesor la Universitatea din Iaşi, dar nu a 
reuşit. 

Pe măsură ce steaua lui Iorga urcă tot mai sus, acesta nu pregetă a-l 
amenda pe fostul său profesor, mergând până la a-i pune la îndoială 
calitatea de istoric, atitudine ce nu are, cu siguranţă, în vedere o motivaţie 
personală cât evoluţia ştiinţelor istorice în spaţiul universitar românesc. 
O nouă direcție în istoriografie se impunea prin D. Onciul, I. Bogdan 
şi N. Iorga, direcție ce se detaşa, în unele privinţe, de enciclopedismul 
xenopolian. Nu trecem cu uşurinţă peste „umorile” lui Iorga în relaţiile 
cu Xenopol, însă la acestea se cuvine a fi adăugată concepția noii 
generaţii de istorici, care inevitabil intra în conflict cu istoria profesată 
de autorul Istoriei românilor. 

Este adevărat că Iorga declanşează acțiunea de negare a bătrânilor 
istorici. În Opinii sincere el afirmă tranșant: „Hasdeu inventează, Xenopol 
ignoră, Tocilescu nu înţelege decît prea puţin”. Afectat, istoricul ieşean 
nu a luat atitudine publică, fiindu-i binecunoscut comportamentul 
oponentului său, dar va continua să-i susțină lucrările. 

În schimb, lorga merge până acolo încât, la scrisoarea lui Karl 
Lamprecht din 20 decembrie 1899, în care îi cerea o opinie asupra despre 
A.D.Xenopol ce urma să elaboreze o istorie a românilor pentru o editură 
germană, îi comunică limpede: „Pregătire istorică nu are: cunoaşte toate 
aproximativ şi nu în profunzime”. Iar despre Istoria românilor în Dacia 
Traiană nu are nici un cuvânt de apreciere: „pot să vă asigur că noi nu 
o putem folosi niciodată, ea fiind mai mult o carte de popularizare”. 
Iorga nu ezită să propună profesorului german o prelucrare a cărţii lui 
I.Ch.Engel, Geschichte der Moldau und der Walachei (Halle, 1804). Iată, 
în viziunea tânărului istoric, lucrările celui care l-a sprijinit în cariera sa 
ar fi fost sub nivelul unei lucrări editată la inceputul secolului al XIX-lea. 
Cum s-a spus”, din această compromitere ocultă a lui Xenopol, Iorga 
obţine un profit, prin pătrunderea în spaţiul public european, în care 
Xenopol era prezent de un deceniu. K. Lamprecht îi încredinţează lui 
N.Iorga proiectul gândit iniţial pentru Xenopol. În 1905, Iorga publică 
Geschichte des Rumânischen Volkes În Rahmenseiner Staatsbildungen, şi 
editează cinci tomuri din Geschichte des Osmanischen Reiches nach den 
Quellen dargestellt (1908-1913). 

Iată cum se poate uzurpa un spațiu public prin neadevăr. De fapt, 
Iorga a continuat să-i minimalizeze opera lui Xenopol. Istoricul ieşean 
a dat replica, târziu este adevărat, vorbind de „nămolul de detalii şi 
digresii”%5 din lucrările mai tânărului său coleg. 

Spuneam că Iorga dădea curs prin alegaţiile sale, noului spirit al 
istoricilor români, care nu se dădeau în lături de la folosirea oricărui 
mijloc de a se impune în spaţiul public, inclusiv de ademenirea cu 
favoruri a unor colaboratori ai lui Xenopol. Așa a fost cazul lui D.A. 
Teodoru, care în “buletinele istorice” tipărite împreună cu Xenopol în 
„Revue historique” din Paris a vorbit pentru întîia dată despre existenţa, 
în România, a unei noi şcoli istorice. D.Onciul îi promitea, lui Teodoru, 
obţinerea unor poziţii sociale dacă va renunța la colaborarea cu 
Xenopol în întocmirea buletinelor şi va accentua rolul noii şcoli critice 
de la Bucureşti”. Este surprinzătoare atitudinea istoricului bucovinean, 
pentru că el ştia foarte bine prestigiul de care se bucura Xenopol şi era 
greu de crezut că redacția periodicului parizian ar fi renunţat cu uşurinţă 
la colaborarea unui autor ce a publicat o carte de răsunet internațional, 

Les principes fondamentaux de Phistoire (1899). De unde se vede că noua 
şcoală critică întâmpina dificultăți reale în câştigarea spațiului public 
dacă apela la manevre ce nu aveau nimic cu competiţia ştiinţifică. 

În discursul de recepţie Istoriografia română și problemele ei actuale 
(1905), ţinut la Academia Română, I. Bogdan nu aminteşte deloc contri- 
buţia celui ce era deja un istoric recunoscut în spaţiul european. A.D. 
Xenopol nu a mai putut de această dată să rămână impasibil şi, cu 
toată toleranța lui, cere nepublicarea textului lui Bogdan în „Analele 
Academiei Române”. 

Semnificativ, pentru această dispută, rămâne cuvântul lui T. Maiorescu 
în cadrul şedinţelor Academiei Române. Ilustrul cărturar sesizează bene- 
ficiul ce s-ar obține din divergenţa de opinii și de idei în spaţiul public. El 
a intuit că Academia Română trebuie să fie o instituţie publică dinamică 
şi a surprins foarte bine noul cadru al confruntărilor academice: „De ce se 
plinge d-l Xenopol? Că discursul d-lui Bogdan şi răspunsul d-lui Sturdza 
au ignorat meritele d-sale şi ale d-lui Tocilescu? Dar tocmai în discursul său 
de astăzi d-l Xenopol a găsit prilejul de a-şi restabili aceste merite în măsura 
pe care o crede indicată. Este evident că în aprecierea sa, d-l Xenopol se 
deosebeşte de d-l Bogdan; dar ce dovedeşte aceasta? Dovedeşte un fapt de 
notorietate publică și anume că în mişcarea actuală a istoriografiei române 
se arată două direcţii deosebite, cea veche a d-lor Hasdeu, Xenopol, 
Tocilescu - pentru a nu mai pomeni de Urechia -, cea nouă și în multe 
privinţi contrară, a d-lor Iorga şi Bogdan”; [...]. Să ne felicităm totdeauna 
cînd vedem lupte de idei [...]. Progresul nu se poate face fără schimbare și 
antagonism: unele elemente se înlătură, altele se introduc”2*. 

Trebuie spus că Iorga, deşi nu l-a menajat pe tolerantul său 
profesor, nu a adoptat tehnica uitării, dimpotrivă, a exprimat, tot 
public, afecțiunea față ieşean. De pildă, cu ocazia sărbătoririi Unirii 
la Iaşi, în 24 ianuarie 1909, Iorga a revenit la respectul cuvenit pentru 
profesorul lui: „o scenă duioasă s-a produs în aula universităţii de acolo: 
în prezenţa tuturor profesorilor universitari şi a studenţilor, d-l Iorga a 
cerut iertare d-lui A.D. Xenopol, apoi ambii s-au îmbrățișat cu lacrimi 
în ochi”, Reluarea relaţiilor dintre Xenopol şi Iorga dădea sens unui 
sentiment profund de preţuire reciprocă. Xenopol a elaborat Raportul 
pentru alegerea lui Iorga ca membru activ la Academia Română, fiind şi 
autorul Răspunsului la discursul de recepţie al noului academician. 

De altfel, Iorga invită pe Xenopol să susţină conferințe, asigură 
reeditarea volumului VI din Istoria românilor şi a ţinut gratuit cursurile 
lui Xenopol la Universitatea ieşeană, în anul universitar 1915/1916, cînd 
acesta era indisponibil din cauza unei incurabile boli. 

6. Istoricul român în spațiul public european 

Istoricul se dovedește a fi un exeget modern prin asumarea sarcinii 
sisifice de a scrie o istorie a românilor, deşi nu avea la dispoziţie toate 
arhivele şi toate documentele. El nu s-a lăsat copleşit de misiunea 
excepțională ce o avea de a elabora primul tratat de istoria românilor, 
aşa cum afirmă în Precuvântare la Istoria românilor în Dacia Traiană 
: „dacă ar fi să aşteptăm ca tot materialul istoric al unui popor să fie 
descoperit, n-am mai ajunge niciodată să expunem cursul vieții sale; 
căci descoperirile se fac neîncetat; cunoştinţele se întind şi se adîncesc, 
mărind fără încetare orizontul istoriei. [...] Fiecare timp oglindește, în 
lucrările istorice ce le înfăţişează, cunoştinţa de atunci a poporului asupra 
trecutului său. Fiecare timp este deci în drept să aibă istoria lui”. În acest 
fel, istoricul dădea curs şi unui interes crescând al opiniei publice pentru 
cunoașterea istoriei românilor. Aşa cum s-a spus*”, interesul marelui 
public pentru această operă a făcut ca o ediție populară, în 12 volume, 
să apară doar după cîţiva ani, în 1896, iar în perioada interbelică o alta, 
„revăzută de autor, îngrijită şi ţinută la curent de 1.Vlădescu”, să vadă 
lumina tiparului în 14 tomuri (1925-1930). 

Xenopol este singurul om de ştiinţă român, de la sfârşitul secolului al 
XIX-lea şi începutul secolului al XX-lea, cu o reală notorietate ştiinţifică 
europeană şi cu referinţe critice străine. Este adevărat, Xenopol a înțeles 
foarte bine rolul publicităţii, al circulaţiei ideilor într-o limbă europeană. 
Cărţile sale de filosofia şi teoria istoriei le-a publicat în limba franceză, 
şi amintim Les principes fondamentaux de Lhistoire (1899), reluată 
într-o a doua ediţie, revăzută şi întregită, în 1908, sub titlul La théorie 
de Ihistoire, ca şi multe studii, fie publicate în reviste din ţări europene, 
fie comunicări prezentate la manifestări ştiinţifice internaționale. De 
altfel, istoricul se distinge, de alți intelectuali ai timpului, prin prezenţa 
constantă la reuniuni ştiinţifice internaționale, fiind deci un actor 
principal al spaţiului public ştiinţific european. 

Publicarea lucrării Les principes fondamentaux de Phistoire a fost 
foarte bine primită, şi, pe seama ei, autorul a purtat polemici cu Paul 
Lacombe şi H. Rickert. O altă lucrare Théorie de l’histoire, 1908, reuneşte 
studii publicate în prealabil în reviste europene. 

Lucrările sale s-au bucurat de interes din partea unor istorici şi 
filosofi binecunoscuţi, şi amintim pe G. Monod, Ch. Seignobos, B. 
Croce, H. Rickert, P. Lacombe, E. Seilliere. Nu mai puțin semnificativă 
este traducerea cărții Teoria de la historia în limba spaniolă întreprinsă 
de Domingo Vaca în 1911, carte comentată de Francesco Elias de Tejada, 
Rodrigue de Nozera, Francesco Saverio Varano, Francesco de Ayala. 

Ortega y Gasset pare a fi fost influențat de ideile lui Xenopol’. Nu a 
trecut neobservată publicarea unui compendiu în limba franceză (2 
vol.) din Istoria românilor din Dacia Traiană (şase volume, 1888-1893). 
Să amintim prefața la ediţia în limba franceză a lui Alfred Rambaud, 
unul din bunii cunoscători ai ideilor xenopoliene. 

Începând din 1881 şi până la 1908 Xenopol a publicat buletine 
istorice în „Revue historique” din Paris, în care a expus principalele 
orientări şi rezultate ale istoricilor români”? 

Profesorul ieşean a ținut un ciclu de conferinţe la College de France (în 
număr de opt), reunite în volumul Les Roumains. Histoire, état matériel 
et intellectuel, 1908. Ziarele franceze publicau articole despre programul 
şi conţinutul prelegerilor lui Xenopol la Collège de France“. În schimb, 
presa din țară a făcut aprecieri nedrepte şi l-a obligat pe Xenopol să dea 
explicaţii și să excerpteze, din presa străină, aprecierile asupra prelegerilor 
sale, trăind astfel sentimentul penibil, generat de decalajul dintre 
respectul ce l-a avut din partea comunității ştiinţifice internaționale şi 
minimalizarea şi chiar hărţuirea lui, după cum am văzut, în propria ţară. 

Ca o recunoaștere a prestigiului său ştiinţific este ales ca membru 
asociat al Institutului Franţei. La 3 martie 1901, Academie des sciences 
morales et politiques îl alege membru corespondent. Xenopol a devenit 
membru de onoare al Societăţii de Arheologie din Bruxelles, a fost ales 
membru al Institutului Internaţional de Sociologie (1903) şi, respectiv, 
membru titular al Academiei de Ştiinţe Morale şi Politice din Paris 
(1914), vicepreşedinte al Societăţii de Sociologie din Paris (1916). 

Un aspect mai puţin cunoscut este interesul lui Benito Mussolini 
pentru concepţia istorică şi filosofică a savantului român. În articolul 
Levoluzione sociale e le sue leggi, publicat în „Il Popolo” din Trento, 
viitorul conducător al Italiei discută ideile lui Xenopol din studiul 
acestuia publicat de „Rivista Italiana di Sociologia” din Roma, 
menţionând legea privind evoluţia istorică”!. 

În fine, este de amintit că Regele Carol I l-a trimis pe Xenopol ca 
ambasador cultural în 1913 la Berlin, Londra şi Paris să pledeze pentru 
pacificarea Balcanilor, în a susţine dreptul României asupra cadrilaterului 
dobrogean şi a justifica intervenţia armatei române împotriva Bulgariei”*?. 


7. Evaluarea critică a operei 

Lucrările istoricului au avut ecou în presa timpului, dar nu atât 
marile sale sinteze cât articole ce abordau teme de stringentă actualitate. 
Ca exemplu, mă refer doar la studiul Politique de races (Rome: Forzani E. 
C. Tip. Del Senato, 1903). Lucrarea a fost reprodusă integral în „Revue 

roumaine” şi, parţial, în „Revista idealistă”. Xenopol a prezentat-o în 
şedinţa publică de la Academia Română din 21 martie 1903, pentru ca 
ulterior să fie subiectul unei conferințe la Universitatea București (Cf. 
„Epoca”, 23 martie 1903, p. 3). În ziarul „Conservatorul”, 2/15 noiembrie 
1903 se aminteşte de pledoaria lui Xenopol pentru unitatea rasei latine. 
O amplă prezentare a scrierii lui Xenopol face Ilie Ghibănescu în 
„Evenimentul” din 11 octombrie 1904. În ziarul „La Roumanie” din 
30 octombrie/12 noiembrie şi 31 octombrie/13 noiembrie 1904, sub 
semnătura lui J. B., este analizat articolul lui Xenopol, reproşându-i-se 
lipsa de consistență a conceptului de rasă”. 

Au existat acuze foarte grave față de scrierile lui Xenopol, şi 
menţionăm pe aceea a lui N. Densuşianu la lucrarea Teoria lui Rösler, 
publicată în revista „Țara nouă, nr. 2 şi 3 din 1885, asupra căreia 
am stăruit în altă parte” Reţinem reproșul adus autorului de către 
Densuşianu privind interesul pentru surse secundare şi neglijarea 
izvoarelor fundamentale asupra informaţiilor despre români. În plus, 
Xenopol este învinuit de plagiat, fragmente din lucrare sunt puse 
pe coloană şi confruntate cu fragmente din autori străini. Mai mult, 
exegetul transilvan îl etichetează pe istoric drept partizanul rușilor. 

În răspunsul din ziarul „Românul”, Xenopol a ţinut să remarce 
preocuparea recenzentului pentru detalii numai pentru a convinge 
cititorul că el ar profana puritatea naţiunii române, dar fără să aibă în 
vedere particularitatea cercetării istorice: „în nenorocita noastră ştiinţă 
nu este ca în matematică adevăr absolut”, idee ce o reia în teoria sa 
asupra seriilor istorice. 

În numerele din 9, 10 şi 12 martie ziarul „Românul” republică cea 
mai mare parte din exegeza lui Densuşianu despre cartea lui Xenopol cu 
următoarea NOTĂ: „Am publicat răspunsul dlui A.D. Xenopol - care 
vedem cu părere de rău că s-a servit de expresiuni ce nu intră în cadrul 
ziarului nostru - la critica făcută de dl. Densuşianu scrierei sale, «Teoria 
lui Roesler». Credem că este de datoria noastră a reproduce şi partea din 
scrierea dl. Densuşianu privitoare la dl Xenopol” („Românul” 9 martie 
1885). 

Întrucât istoricul nu mai făcea parte din Junimea, Iacob Negruzzi 
şi T. Maiorescu i-au propus lui D. Onciul să recenzeze Teoria lui Rösler, 
aşteptându-se ca acesta să formuleze o critică foarte aspră asupra 
cărţii. Nu este lipsit de interes faptul că Xenopol şi-a exprimat dorința 
ca Onciul să-i prezinte cartea: „Preţuiesc foarte mult lucrările d-tale 
istorice. Te rog să binevoieşti a face o dare de seamă asupra cărții mele 
Teoria lui Rösler” pe care ţi-o trimit”. Începând cu numărul din 1 

aprilie 1885, revista „Convorbiri literare” a publicat o lungă analiză în 
cinci numere. Într-adevăr, studiul lui Onciul este destul de sever, criticul 
găsindu-i autorului „multe lipse”. 

Xenopol nu a reacţionat față de exegeza lui Onciul despre 
cartea sa. Dimpotrivă, l-a susținut să câştige catedra de istorie de la 
Universitatea Bucureşti, în pofida criticii lui Onciul care a depășit 
„marginile obiectivităţii, mă ataca chiar personal”. Şi adaugă: „Cu toate 
că mă atacase personal în articolul lui, dar scrierea lui era bună”, 
recomandându-l comisiei pentru a-l numi ca profesor, eludând legea 
care prevedea prezenţa candidatului la concurs, Onciul nefiind în Iaşi, în 
ziua concursului, deoarece îi era teamă de represiunea statului austriac 
din cauza statutului său de cetăţean străin, el fiind din Bucovina. În acest 
caz, Xenopol a dat dovadă de generozitate, asociată cu recunoașterea 
prestigiului de istoric al lui Onciul. 

Cu tot sprijinul dat de colegul său de la Iași, Onciul nu aminteşte, 
nici măcar în treacăt, marea sa sinteză asupra istoriei românilor, în lecţia 
de deschidere a cursului în anul 1897 la Universitatea din Bucureşti: 
„Până acuma, domnilor, nu avem o istorie a românilor şi omul care 
trebuie să o scrie nu s-a născut încă”, cuvinte consemnate de Xenopol 
în Istoria ideilor mele, urmate de comentariul său: „Cu toate acestea în 
1897, apăruse Istoria cea mare a românilor scrisă de mine'2%. 

Tolerantul profesor nu a mai răbdat un asemenea afront şi s-a opus 
ca Onciul să fie ales membru al Academiei Române: „Sunt însă contra lui 
Onciul, fiindcă Domnia sa mi se pare că, de când e profesor, a publicat 
numai două conferințe şi acele trase de păr istoric într-un chip îngrozitor. 
Contra D-sale am fost şi voi fi, căci tot eu l-am făcut profesor şi pe d-sa 
la concursul în absenţă pe care l-a dat la Universitatea din Iași. Atunci 
l-am recomandat pe baza criticii Teoriei lui Rösler. Tot pe baza acelei 
lucrări nu cred că se poate ajunge membru la Academie”?*. În pofida 
acestei opuneri, D. Onciul a devenit membru al Academiei Române 
la 11 aprilie 1905, fiind felicitat, printr-o telegramă, de T. Maiorescu, 
susținător constant al istoricului bucovinean. A intervenit, fără îndoială, 
în acest contencios, şi intoleranţa dintre mentorul „Junimii” şi Xenopol, 
după anul 1895. 

Marele savant este obligat să recunoască atacurile față de opera și 
activitatea sa : „Nu-mi pot închipui ca răutatea oamenilor să meargă 
atât de departe cum a mers tocmai cu mine care n-am căutat decât să 
fac binele şi obştesc şi individual”. Se referea la disputele între B.P. 
Hasdeu, Gr. Tocilescu, D.A. Sturdza şi I. Kalinderu în jurul Istoriei 
românilor propusă la premiul „Năsturel la Academia Română °”. 

Dar cel mai mult a fost afectat de primirea ce i s-a făcut în ţară 
lucrării Les principes fondamenteaux de Lhistoire (Paris 1899), care, în 
schimb, în străinătate s-a bucurat de o exegeză bogată - 35 de articole 
după spusele istoricului -, fiind acceptate ideile introduse de el „în 
cugetarea europeană ”. Singura analiză românească aparţine lui I.S. 
Floru care a publicat în „Convorbiri literare”2?, o critică „văpsită cu o 
nuanţă personală ce avea aerul de a-mi da lecţie, din înălțimea mărimei 
criticului?7. 


XXX 


După acest periplu al activității în spațiul public al marelui istoric, 
putem spune că el a fost prezent în orice moment și în orice loc unde 
a putut să exprime atitudinea sa civică, a construit instituții, a condus 
instituții, a sprijinit tineri, a reprezentat cultura română, însă energia sa 
nu s-a dovedit inepuizabilă şi toate această zbatere pentru binele public 
l-au doborât până la urmă, după cum însuși recunoaşte spre sfârșitul 
vieţii: „Mi-am zdruncinat viaţa, abuzând de puterile mele. La începutul 
acestei îngrozitoare catastrofe, văzând cum corupţia îşi întinde fibrele 
peste întreaga noastră ţară, am vrut s-o combat, facând toate eforturile. 
Am ţinut 20 de conferinţe în diferite centre județene. La sfârşitul uneia 
din conferințele acestea am căzut greu bolnav, pierzând stăpânirea 
asupra mișcării picioarelor şi a mănei stângi”. 


PERSONALISMUL ENERGETIC - 
DOCTRINA FILOSOFICĂ ORIGINALĂ 
A LUI C. RĂDULESCU-MOTRU 


1. Personalismul energetic 

În filosofia lui C. Rădulescu-Motru, ştiinţa este singura cale de 
pătrundere a gândirii în profunzimea realului. Interesul său pentru 
relația dintre ştiinţă şi filosofie, durează din vremea studiilor, fapt 
descoperit şi apreciat deosebit de favorabil de către profesorul său Titu 
Maiorescu. Orientarea spre psihologie, știință a psihicului uman bazată 
pe studii experimentale, impusă puternic în a doua jumătate a secolului 
al XIX-lea, se originează în ideea sa despre fundamentul ştiinţific 
al filosofiei. Dar nu numai atât, el a urmărit, cu fervoare am spune, 
aşezarea gândului filosofic pe un element unificator al întregii existențe, 
şi acesta l-a văzut în energie, care, în contextul secularei dispute dintre 
materialişti şi idealişti, este conceput ca soluţia la explicarea monismului 
lumii. Ştiinţa, ca studiu al înlănţuirilor uniforme şi constante dintre 
fenomene, a descoperit substratul energetic al lumii, şi a depăşit această 
contradicție fiindcă nimic nu rămâne în afara energiei. Legitimarea 
ştiinţei şi a filosofiei se regăseşte în relevarea adevărului obiectiv. 
Din acest principiu, C. Rădulescu-Motru a asociat personalismul cu 
energetismul, şi a creat, astfel, un sistem original de filosofie. 

După o fecundă și îndelungată meditaţie filosofică, în anul 1927 apare 
Personalismul energetic, opera ce sintetizează întreaga gândire a lui C. 
Rădulescu-Motru. Deocamdată, marcăm una dintre multiplele motivații 
privind publicarea opului amintit. Această lucrare este dovada, pentru 
sine, dar cu certitudine şi pentru întreaga mișcarea filosofică românească, 
despre capacitatea lui de a da la iveală, la vârsta senectuţii, o scriere 
capitală, vrând să infirme ideea că, în România, se face filosofie doar până 
la o anumită vârstă. Dar a mai năzuit să arate că, dincolo de variatele 
sale poziţii universitare şi sociale, vocaţia sa reală este cea de gânditor. În 
toate, el a acționat ca un filosof și a crezut, spre deosebire de Maiorescu, 
în celula filosofică autohtonă. O asemenea râvnă se reflectă în „Prefaţă” la 
Personalismul energetic, cu observaţii interesante despre starea filosofiei 

în România. Filosoful constată, cu tristețe, lipsa unei tradiții filosofice, din 
care cauză nu a fost posibilă inovarea filosofică”5. În rândul marilor filosofi 
ai omenirii el nu concede să includă nici un gânditor autohton cum ar fi 
fost cazul cu Vasile Conta și A.D. Xenopol. Autorul urmăreşte, prin această 
omisiune, să pregătească terenul pentru posibila primire nefavorabilă a 
cărții sale. Este o îndrăzneală, spune filosoful, să-i ceri cititorului, neinițiat 
şi neinteresat de meditaţia filosofică, să studieze un sistem filosofic, cum 
este cel dezvoltat în cartea Personalismul energetic. Autorul aduce, în 
sprijinul susţinerilor sale, exemplul câtorva iluștri înaintaşi, care, deşi 
aveau darul scrisului, nu s-au încumetat să publice lucrări de filosofie, 
amintind pe dascălii săi Titu Maiorescu, C. Dimitrescu-laşi. Iată, în 1927, 
cel mai important filosof al timpului, era convins de precaritatea gândului 
filosofic românesc, deşi Marin Ştefănescu, a dat la iveală, în 1922, Filosofia 
românească, semn că pe Rădulescu-Motru nu-l convinsese argumentele 
fostului său student şi coleg. EI crede că o conştiinţă filosofică originală 
românească nu apare numai din faptul că se scrie filosofie în limba română: 
„Dacă prin aceea ce se scrie nu se dezvăluie aptitudinile şi aspiraţiile 
sufletului românesc, în zadar filosofia care se scrie este în limba română, 
ea tot străină rămâne, cauza fiind inexistența nici unei şcoli filosofice 
naţionale. În viziunea sa, toate marile sisteme filosofice sunt un reflex al 
tipurilor de personalitate ale neamurilor, dar ele progresează numai în 
anumite şcoli filosofice. Nici publiciştii filosofi, nici publicul nu lucrează 
la formarea unei conştiinţe filosofice româneşti, iar statul este indiferent. 
Dar ce putea să facă, întrebăm noi? După aproape 35 de ani de publicistică 
filosofică C. Rădulescu-Motru este obligat să constate incoerența mișcării 
noastre filosofice. Totuși, în mişcarea filosofică românească s-a produs o 
evoluţie, iar C. Rădulescu-Motru nu ezită să menţioneze propriile fapte 
- publicaţiile: „Studii filosofice”, apărută în opt volume în intervalul de la 
1897 la 1923, şi „Revista de filosofie” 

Deşi se discuta insistent despre şcoala maioresciană, de care 
indubitabil aparţinea, C. Rădulescu-Motru este îndrituit să afirme: 
„Publiciştii filosofi lucrează la întâmplare, după sugestiile date de 
mişcarea filosofică străină. Începutul făcut de unul nu se continuă de cei 
veniţi în urmă. Fiecare îşi caută originalitatea în ceea ce n-a mai fost spus 
de alții? Constatare valabilă și astăzi, explicabilă prin revenirea continuă 
a fiecărei generaţii la izvoarele filosofiei universale şi nicidecum la 
sistemele filosofice româneşti, atâtea câte sunt. 

În filosofie, personalitatea filosofului are o importanță mai mare 
decât personalitatea savantului în istoria ştiinţei, susține C. Rădulescu- 
Motru. Noutatea filosofică trebuie să aparţină cuiva. Rostul natural al 

filosofiei este dat de filosofii înşişi: „Prin filosofie românească înțelegem 
argumentarea sistematică, prin care o conştiinţă formată în mediul 
poporului românesc ajunge să-şi împace, în mod sincer, adevărurile 
dovedite de ştiinţă cu credinţele tainice ale experienţei sale proprii; 
adecă este reflectarea asupra celor ce se dau ca sigur ştiute, adusă 
la gândire unitară cu conștiința de sine a omului produs de mediul 
românesc. Aceea ce este românesc în filosofia, pe care o dorim, nu este 
dar felul cunoștințelor asupra cărora se reflectează - acestea sunt cele 
date de ştiinţă în genere - ci atitudinea intimă a celui ce reflectează”?%$, 
cu acest ultim gând se apropie, surprinzător, de viziunea lui Nae Ionescu 
despre filosofie”. 

De ce atât de târziu a apărut această capodoperă a filosofului? 
Întrebare firească derivată din înseși precizările autorului. Chestiunea 
ţine, indubitabil, de context. La mijlocul deceniului trei al secolului al 
XX-lea, C. Rădulescu-Motru era considerat, dacă nu direct, un filosof 
cu operă încheiată”. Filosoful a vrut să demonstreze că poate oferi în 
continuare opere durabile, ba chiar lucrări ce marchează o doctrină 
proprie, închegată şi coerentă. După cum vom constata, această scriere 
a trezit un mare interes, mai ales la tineri, care au considerat-o operă 
fundamentală a filosofiei româneşti. 


2. Idei despre personalismul energetic în opera lui C. 

Rădulescu-Motru 

Perspectiva personalismului energetic este afirmată de C. Rădulescu- 
Motru din primele sale lucrări, şi putem vorbi despre efortul său 
continuu de construcţie a unei filosofii a personalismului energetic, ea 
fiind expusă nu doar în Elemente de metafizică, Personalismul energetic 
şi Vocaţia, ci în toate studiile sale filosofice. După cum el însuși ține 
să precizeze, lucrarea Personalismul energetic reia ideea, afirmată în 
scrieri anterioare, despre rolul pe care îl are personalitatea omenească 
ca transformatoare a naturii. Soluţia personalismului energetic este o 
constantă a sistemului său filosofic. 

Analiza concepţiei lui C. Rădulescu-Motru despre personalismul 
energetic trebuie făcută în raportare directă la direcția filosofică spre 
care s-a orientat. Filosoful român a fost la începutul carierei sale un 
kantian””, mărturie fiind şi teza lui de doctorat, al cărei conducător a 
fost W. Wundt. Din gândirea kantiană, C. Rădulescu-Motru a preluat 
ideea despre ceea ce se poate cunoaşte de către rațiune”. C. Rădulescu- 
Motru a adâncit această temă prin valorificarea concluziilor ştiinţelor, în 
special a celor biologice şi psihologice. Raţionalist pe linie kantiană prin 

filiera wundtiană, C. Rădulescu-Motru concepe realitatea în înlănțuirea 
ei cauzală. Nu lipsesc, în lucrările sale, idei preluate de la Nietzsche. 

Avem un caz foarte interesant de constituire a unei concepții 
filosofice înrădăcinată într-o anumită doctrină şi apoi, dezvoltată ca 
o viziune proprie. Este limpede kantianismul scrierilor de început ale 
lui Rădulescu-Motru . Însă orientarea sa scientistă l-a determinat să 
evalueze permanent sistemul kantian în funcție de evoluţia cunoașterii 
ştiinţifice. El afirmă că mulți dintre filosofii de la sfârşitul secolului al 
XIX-lea au fost oameni de ştiinţă: Wilhelm Wundt, W. Ostwald, Ernst 
Haeckel, Henri Bergson, Henri Poincaré, ale căror idei le examinează 
din perspectiva propriei doctrine, personalismul energetic. Ca unul 
dintre cei mai avizaţi cunoscători ai filosofiei contemporane, a căutat să 
edifice propriul sistem filosofic, cel al personalismului energetic, şi să-l 
impună în gândirea filosofică. 

El este printre primii gânditori europeni care pune în lumină această 
nouă dimensiune a realului. În toate lucrările sale, discută despre 
energie. Dar nu se opreşte la noţiunea fizică de energie şi, de aceea, 
examinează critic, din unghiul filosofiei, energetismul. 

Dimensiunea energetică a existenţei a fost relevată, de autor, încă 
din lucrarea sa de licență Realitatea empirică și condițiunile conștiinței 
în aserțiuni ce anticipă capitole din Elemente de metafizică și din 
Personalismul energetic. 

Dar, despre teoria conservării energiei referă, pentru prima dată, în 
articolul Cauzalitatea mecanică și fenomenele psihice, scris la solicitarea 
lui Maiorescu. În acest studiu de debut în publicistica filosofică, autorul 
discută despre diverse teorii, şi aminteşte de teoria conservaţiunii energiei 
„care dă întregei direcțiuni moderne un fel de unitate filosofică”%?. Iată 
afirmată, în anul 1893, ideea despre energie ca fundament al unei noi 
filosofii. Această teorie conferă caracter de necesitate legilor constatate 
în succesiunea fenomenelor naturale. Căldura, electricitatea, lumina, 
afinitatea chimică devin materialiceşte determinate. În acest prim studiu 
filosofic, C. Rădulescu-Motru nu putea să treacă peste concepţia unui 
autor cu răsunet în acel timp, Du Bois-Reymond. Acesta tăgăduieşte 
posibilitatea de aplicare a legii conservaţiunii energiei la fenomenele 
psihice. C. Rădulescu-Motru crede, dimpotrivă, în existenţa înlănţuirii 
cauzale a proceselor psihice, exprimată într-un mod specific dat de 
intervenţia directă a persoanei umane: „cunoştinţa legii - luată ca act de 
cunoştinţă - este fără efect în succesiunea fenomenelor obiective, e însă 
determinantă pentru cele psihice. Aici, în ultimul caz, observatorul nu 
e contemplativ, nu constată numai, ci pe fiece secundă având conştiinţa 

de ce are să vie, e şi agent, schimbă mersul normal de mai nainte 
prevăzut, dă ocasie pe fiece secundă la produse psihice noi, care tocmai 
fiind noi nu intră sub prevederea legii. [...] În natura fenomenelor 
psihice, în rezumat dar, sunt elemente nereductibile după principiul 
cauzalității mecanice”. Să recunoaştem că avem o observaţie deosebit 
de pertinentă privind cauzalitatea psihică - influenţată de om - şi diferită 
de cauzalitatea mecanică. De aceea, în domeniul psihologiei nu se poate 
aplica teoria energiei mecanice: „Înrâurirea conştiinţei observatorului 
în succesiunea fenomenelor este de ajuns a ne răpi orice nădejde de a 
vedea în acest domeniu stabilindu-se o teorie a energiei, o echivalență 
între cauză şi efect”. La numai 25 de ani, C. Rădulescu-Motru a 
intuit specificul cauzalităţii în lumea psihică, idee ce o va dezvolta în 
lucrări ulterioare, întâlnindu-se în acest punct cu Max Weber, autor al 
viziunii despre specificul cunoașterii ştiinţifice a socialului, provocat 
de comportamentul uman care intervine în procesele sociale, datorită 
valorilor, credințelor şi atitudinilor ce stau la baza acestuia. 

C. Rădulescu-Motru consacră analizei energiei, în 1902, o lucrare 
de mai mare amploare, Știință și energie. De această dată, el consideră 
energia ca act ce poate fi cunoscut: „Singura realitate pe care inteligența 
noastră o poate cunoaşte ştiințificeşte este aceea a energiei. Energia 
este acel ce real, necondiţionat care apare sub forme felurite simțurilor 
noastre; ea e substratul lumii eterne obiective, precum şi a celei interne, 
subiective. Noţiunea ei întruneşte la un loc vechile noțiuni ce păreau 
că se exclud până aci: pe aceea a sufletului şi pe aceea a materiei. 
Ambele aceste noţiuni apar acum că fiind noţiunile a două grupuri de 
fenomene, care se condiţionează într-un mod reciproc”%. Noţiunea 
de energie este esenţială în sistemul filosofic numit energetism. Din 
gândirea chimistului Ostwald, preia ideea despre cosmosul energetic, 
considerată, de el, expresie a demersului ştiinţific şi nu a unei speculații 
gratuite. Nu va rămâne la doctrina lui Ostwald. De altfel, se cuvine să 
amintim diferenţa făcută de filosoful nostru între energetismul său 
şi energetismul lui W.Ostwald. Energetismul derivă din ipostazierea 
unității naturii în realitatea energiei. Personalismul energetic judecă 
existenţa ca un reflex al personalității. Astfel, natura capătă un nou sens 
prin analiza ei ca formă a energiei. C. Rădulescu-Motru face diferența 
între energia fizică şi energia psihică”, delimitându-se de concepţia 
lui Ostwald. Energia este substratul real obiectiv şi necreat al lumii, 
aceasta este teza întregii gândiri a filosofului român. El vedea posibilă o 
metafizică întemeiată în datele ştiinţei, al cărei scop este elaborarea celei 


mai complete şi mai puţin relative cunoştinţe”. 

Motru nu rămâne la afirmarea tezei despre energie ca formă a oricărei 
existenţe, el gândeşte despre energie în raporturile sale de determinare. 
În Ştiinţă şi energie gânditorul afirmă fără echivoc: „Singura realitate 
necondiționată de dispozițiunile noastre vremelnice, pe care inteligența 
noastră o poate prinde şi reține este aceea a înlănțuirii cauzale dintre 
fenomene, este legea care unifică toate înfățişările lumii interne și 
externe. Această lege unificatoare este însă legea energiei. [...] Pe baza 
teoriei energiei filosofia viitorului va putea clădi un sistem monist'*%, 
teză ce va constitui osatura lucrării Personalismul energetic. Adevărul 
ştiinţific este o formă de energie prin care sufletul omenesc se adaptează 
la mediu. Ştiinţa se defineşte ca un tip de cunoaştere a energiei sufleteşti. 
Energia este necesitate şi realitate, iată pentru ce ştiinţa o studiază. 
Concepţia energetică se întemeiază în datele şi concluziile științei. 

Lucrarea care prefațează Personalismul energetic este Puterea 
sufletească (1908), aceasta servind, după spusele autorului în Prefață la 
cea de a doua ediţie (1930), „gestațiunii personalismului energetic”. 
În această scriere sunt analizate relaţia persoană-natură, puterile sociale 
şi cultura, teoria despre conştiinţă, toate fiind puse sub semnul energiei. 

Componente ale personalismului energetic, ca sistem de gândire, 
sunt examinate în Elemente de metafizică (1912). C. Rădulescu-Motru 
aminteşte, în această lucrare, de două ipoteze din filosofia de la începutul 
secolului al XX-lea, una idealistă, cealaltă energetică. Prima consideră 
ca ultimă realitate ceea ce produce conştiinţa şi numai din acţiunea ei 
derivă realitatea energiei universale, adică o realitate dedusă abstract 
de către conștiință. Ipoteza energetică pleacă de la premisa că singura 
realitate absolută este energia care cuprinde şi conştiinţa. Unitatea 
universului este dată de unitatea energiei. Obiecţia principală adusă de 
C. Rădulescu-Motru acestei ultime ipoteze este neexplicarea raportului 
dintre energia psihică și energia totală, limită ce caută să o depășească 
prin propriul său sistem filosofic al personalismului energetic. C. 
Rădulescu-Motru a demonstrat lipsa de viabilitate a filosofiilor moniste 
care dovedesc unitatea universului prin cauze determinate de acel ceva 
exterior acestuia. După filosoful român, această unitate trebuie explicată 
din interiorul universului: „În afară de univers, nimic nu este definit 
şi stabil. Aceea ce mintea noastră presupune că ar fi existând dincolo 
de univers este o iluzie produsă prin contrast”. Care este cauza 
acestei unităţi inclusă în universul însuşi? Este conștiința omenească, 
considerată de C. Rădulescu-Motru a fi: „rezultatul sintetic al evoluţiei 
prin care a trecut întreaga energie universală: este aceea ce numim 
personalitatea. Conştiinţa actuală a fiecărui om reprezintă ultima verigă 


114 | CONSTANTIN SCHIFIRNEŢ 


din lanţul acestei evoluţii universale!”2!. În ce constă superioritatea 
acestei ipoteze a personalismului energetic? În faptul că ea înlătură 
metafizica pesimistă a buddhismului, metafizica antropomorfismului 
naiv. Filosoful discută despre şase stadii ale procesului evolutiv: 
energia cosmică, adaptarea, individualitatea organică, conştiinţa, Eul 
şi personalitatea. Elemente de metafizică investeşte conştiinţa umană şi 
personalitatea cu rol energetic, fiind o realitate egală cu realitatea naturii. 
În acest fel, concepţia contemplativă și idealistă despre om devine 
concepția personalismului energetic. Dar, această importantă scriere 
nu se ocupă de procesul de constituire a personalității umane, subiect 
dezbătut de Personalismul energetic. Peste ani, autorul recunoaşte că 
în Personalismul energetic a expus punctul de vedere antiindividualist, 
fiindcă era vorba de personalitatea omenească, produs al societăţii, iar în 
Elemente de metafizică a tratat punctul de vedere individualist. 


3. Personalismul energetic, ştiinţa personalităţii 

Ca filosof scientist, C. Rădulescu-Motru a urmărit constituirea unei 
antropologii înrădăcinată într-o ştiinţă a omului bazată pe raţionalism 
şi opusă misticismului. În Personalismul energetic, pornind de la critica 
viziunii kantiene despre personalitate, se tinde spre o sinteză dintre 
natură şi om, dintre materialism şi idealism prin analiza transformărilor 
din natură care duc la cristalizarea personalităţii umane. 

Gânditorul stăruie pe izvoarele personalismului, văzute în sistemul 
lui Kant şi ideile lui Nietzsche, cu o oprire scurtă la Marx. La Kant, 
spune Rădulescu-Motru, personalitatea „ocupă locul central” şi, de 
la el, porneşte întreg personalismul contemporan. Kant este autorul 
perspectivei personaliste în filosofia modernă prin ipostazierea funcți- 
ilor ce dau ordine şi ierarhie lucrurilor din univers. 

Dar Kant nu ar răspunde la două întrebări asupra naturii persoanei 
omenești. Teoria lui despre primatul voinţei, cu libertatea şi autonomia 
acesteia explică natura persoanei în genere, dar nu și natura persoanei 
concrete. Kant nu răspunde nici la întrebarea: din ce cauză spontaneitatea 
persoanei omenești se îndreaptă spre cucerirea valorilor morale? De 
această spontaneitate depind morala şi ştiinţa, însă el nu vede în ea 
mişcare, ci un act instantaneu care nu curge. Filosoful român crede că 
Nietzsche răspunde la aceste două întrebări: persoana cu spontaneitatea 
ei creatoare, dătătoare de legi morale şi adevăruri, este omul născut să 
fie stăpân, iar motivarea care împinge conștiința omului să creeze valori 
sufleteşti este „voinţa spre putere. La Kant idealul este determinat de 
rațiune, fiindcă raţiunea este singura creatoare de realitate practică, iar 


FILOSOFIE ROMÂNEASCĂ ÎN SPAȚIUL PUBLIC | 115 


la Nietzsche idealul este un impuls al vieţii instinctive, un plus cerut de 
voinţa spre putere. Pentru Kant perspectiva personalismului se găseşte 
în formele a priori ale inteligenţei, în idei şi maxime de morală, plasate 
deasupra sensibilităţii. Nietzsche vede perspectiva personalismului în 
sensibilitatea trupului, în instinct şi voinţa spre putere. 

Pentru C. Rădulescu-Motru, esența concepţiei personalismului 
energetic este afirmarea unităţii persoanei cu natura materială: 
„Personalitatea omenească este adânc înrădăcinată în mediul cosmic 
şi biologic. Determinismul acestuia, departe de a-i slăbi puterea, o 
ridică. Determinismul naturii este pentru persoana omenească, nu un 
obstacol, ci un sprijin. Graţie lui, rolul personalităţii este posibil. Nu dar 
contra naturii, ci prin natură, spre completarea naturii”2?. În concepţia 
filosofului, personalitatea derivă simplu din cauzalitatea naturală, ea fiind 
un mod specific al naturii. C. Rădulescu-Motru nu afirmă cu fermitate 
dacă filosofia poate să explice realitatea concretă. Această funcţie cade în 
seama ştiinţei. La C. Rădulescu-Motru întâlnim acest balans între ştiinţă 
şi filosofie, el fiind înclinat spre identificarea ştiinţei cu filosofia. 

Stabilind că orice realitate este energie, filosoful discută despre 
legea determinismului universal, care este „pentru moderni, aceea 
ce era ordinea armonică şi rațională pentru antici”. Un asemenea 
determinism poate fi cunoscut de personalismul energetic. În acest 
fel, personalismul energetic se substituie raționalismului clasic 
datorită virtuţii de a reuni realitatea materiei cu realitatea persoanei. 
Personalismul energetic este gândit de C. Rădulescu-Motru ca un 
raţionalism durat în progresul ştiinţei contemporane. Filosoful 
apreciază că, în locul denumirii de raţionalism, mai potrivit este 
personalismul energetic, deoarece acesta concepe persoana ca realitate 
totală şi indică metoda după care realitatea este cunoscută. Plecând de 
la ideea că sub noţiunea de energie, oamenii de ştiinţă înțeleg legea cea 
mai generală dobândită prin experienţă şi inducţiune, exegetul susține 
că personalismul energetic este întemeiat pe extensiunea legii energiei 
la întreg câmpul experienţei omenești atât materiale cât şi sufleteşti. În 
sistemul personalismului energetic: „persoana omenească ocupă locul 
central fiindcă în viața acesteia se face îmbinarea diferitelor concretizări 
pe care le ia legea energiei”%. Numai o asemenea lege poate explica 
de ce personalismul energetic argumentează, cu metode ştiinţifice, că 
între suflet și materie nu există o separație, dimpotrivă, ele fac parte din 
aceeaşi realitate, deşi simţurile noastre ni le prezintă ca deosebite. 

Filosoful crede că unind energia personalităţii cu alte forme de 
energie ale naturii, a ajuns la acea bază necesară în înțelegerea persoanei 

şi a rolului ei, asemănător explicației din oricare altă ştiinţă. Mai întâi a 
fost necesară evoluţia spectaculoasă a ştiinţelor despre natură, datorată 
nivelului atins de cunoaşterea naturii „ca un lanţ unitar de energii 
transformabile una în alta” Până la acel moment fiecare energie a naturii 
apărea ca o entitate specială şi nu permitea studiul relaţiei cauzale dintre 
diversele forme de energie. În acelaşi mod se discută energia în expresia 
persoanei omeneşti. Filosoful concepe evoluţia ştiinţelor despre 
persoana omenească asemănător celei a ştiinţelor despre natură. Nu 
există altă cale de dezvoltare a ştiinţei în domeniul cunoaşterii omului, 
deoarece studiul oricărei realităţi este analiza regularității existenţei sau 
inexistenţei fenomenelor: „Cu cât manifestările omeneşti vor fi înţelese, 
mai puţin ca întâmplări şi mai mult ca necesități în mijlocul naturii, cu 
atât se vor extinde şi aplicaţiile ştiinţei despre om. Educaţia şi guvernarea 
omului vor deveni atunci din arte sprijinite pe tact şi ghicire, adevărate 
ştiinţe sprijinite pe adevăr şi prevedere”, Activităţile umane sunt 
înţelese ca necesităţi produse în natură. Într-un cuvânt, C. Rădulescu- 
Motru încoronează întreaga sa gândire filosofică înrădăcinată în 
scientism în această operă fundamentală. 

Peremptorie, în acest sens, rămâne analiza metodelor în filosofie, 
necesară în strădania de a găsi metodele adecvate studiului personalității. 
În consecinţă, filosoful se ocupă de modalităţile de cunoaştere cum este, 
de pildă, metoda dialectică, pe care o caracterizează ca deductivă, formală 
şi speculativă. Filosofia personalistă derivă din metoda dialectică. 
Kantian, C. Rădulescu-Motru nu putea evita argumentarea caracterului 
speculativ al metodei dezvoltată de Hegel, judecată ca lipsită de rigoare. 
În psihologie, cu atât mai mult în domeniul psihologiei personalităţii, 
o asemenea metodă trebuie evitată, deoarece dialectica hegeliană dă 
doar iluzia că orice o dorință poate fi abordată de ştiinţă: „Persoana 
omenească şi manifestările ei constituie ultimul domeniu privilegiat 
al dialectecii. Cu multă greutate va pătrunde aci știința adevărată, cu 
metodele ei obiective” Aşadar, metoda dialectică este neobiectivă şi deci 
neştiinţifică, caracterizare ce derivă din viziunea scientistă a filosofului 
român. Cu toate acestea, trebuie s-o spunem, rezultate remarcabile 
s-au obținut în știință prin aplicarea, la studiul realului, a principiilor 
dialecticii. 

În psihologie, mai ales în ce priveşte personalitatea, cercetarea „a 
fost ţinută în loc prin aplicarea unei metode greşite de cercetare'?%, 
aceasta fiind metoda intuiţiei, pe care o analizează critic şi, în seama ei, 
pune multe dintre ideile false din domeniu. Principala limită a acestei 
metode constă în studiul abstract al sufletului omenesc. Psihologia, 

susține Rădulescu-Motru, nu are altă cale decât examinarea realului 
prin metode ce permit o descriere obiectivă a proceselor și fenomenelor: 
„Pentru studiul personalității rămân dar toate metodele obiective ale 
ştiinţelor biologice şi psihosociale fiindcă personalitatea este unitatea 
de viață cea mai complexă din câte se întâlnesc pe pământ”2”. Criticând 
intuiţia, el conchide că personalitatea este cunoscută „prin metodele cu 
care se studiază toate faptele naturii. Ar fi şi greu să fie altfel în atmosfera 
ştiinţei contemporane. Timpul nostru nu se mai interesează de raritatea 
faptelor legate de personalitate, ci dimpotrivă de aceea ce este comun 
în apariţiile acesteia””%. C. Rădulescu-Motru afirmă că filosofia nu are 
metode proprii cum au ştiinţele speciale, dar le preia, utilizându-le „cu 
singura deosebire numai, că utilizează comparativ aceste metode, în 
vederea unui scop superior”>”. În epoca modernă, metoda raționalistă 
deductivă nu mai este unica metodă ştiinţifică şi se impune metoda 
inductivă bazată pe experienţă şi observaţie. Cu aceste metode C. 
Rădulescu-Motru examinează condiţiile generale ale personalităţii, 
structura şi relaţiile ei. 

A venit momentul, susține C. Rădulescu-Motru, ca persoana să 
fie studiată în unitatea ştiinţifică a naturii: „socotind-o ca o formă 
de energie în rândul celorlalte forme de energii” Ce ştiinţă poate 
să călăuzească examenul personalității umane? Filosoful găseşte în 
biologie exemplul de analiză fertilă a umanului. Explicaţia stă în studiul 
de către biologie a vieţii - formă a energiei, iar persoana omenească 
constituie forma superioară de viață. Personalitatea este forma supremă 
de organizare a psihosferei, și studiul ei se face prin metodele biologice 
şi cele psihosociale. Prin urmare, metodele din biologie sunt aplicabile 
manifestărilor personalității omeneşti: „ne trebuie o ştiinţă obiectivă a 
persoanei omeneşti, luată această persoană ca o formă de energie de sine 
stătătoare dincolo de dialectica dorințelor noastre, ca o psihosferă, ieşită 
din condiţiile de existenţă a universului întreg” Aşa cum în biologie s-a 
ajuns la o sistematică pentru fixarea cadrelor logice ale formelor animale 
şi vegetale, şi în studiul persoanei este nevoie de o sistematică „al cărei 
obiect să fie persoana însăşi, ca o structură fundamentală a psihosferei, 
a vieţii omeneşti însăşi.” Lucrarea Personalismul energetic propune o 
asemenea sistematică în filosofia personalismului: „După diferitele 
ştiinţe speciale care s-au ocupat în parte de diferitele manifestări ale 
persoanelor omeneşti, trebuie să urmeze o sistematică, al cărei obiect 
să fie persoana însăși, ca o structură fundamentală a psihosferei, a vieţii 
omenirei însăşi. O asemenea sistematică încercăm să schițăm în filosofia 
personalismului...” 

Încununare a meditaţiei sale de o viaţă asupra întemeierii metafizicii în 
ştiinţă, această operă se constituie ca o viziune integratoare a conceptelor şi 
ideilor despre personalismul energetic. Pentru că personalismul energetic 
este o ştiinţă obiectivă a personalităţii, şi nicidecum valorizarea unui 
anume tip de personalitate în filosofie. Această ştiinţă stabileşte originea 
personalităţii în structura vieţii omeneşti întregi, iar nu în individul 
uman izolat. Din cauza neînţelegerii raportului dintre individul izolat 
care desăvârşeşte personalitatea şi structura personalității ca omenire „au 
rezultat cele mai grave rătăciri în studiul personalităţii.” Fără a defini cu 
rigoare ce este omenirea, pe care bănuim a o fi identificat cu societatea, 
gânditorul aşează, îndreptăţit, pe un făgaş real, relaţia dintre individ şi 
personalitate. Exegetul analizează personalitatea ca expresie a raportului 
dintre individ şi omenire: „Primul pas, şi poate cel hotărâtor, în studiul 
personalităţii ni-l dă o bună înţelegere a raportului dintre om luat ca 
individ şi omul legat de specie, adică între individ şi omenire”. În aceste 
idei se regăseşte caracterul realist al filosofiei lui C. Rădulescu-Motru. 
Personalitatea umană este concepută în raport ineluctabil cu omenirea 
sau cu specia: „Îndividul om vine pe lume cu aptitudinile pe care i le 
dă, nu natura în genere, ci omenirea, al cărei membru el este. Individul 
desfăşură aceea ce generaţiile, cari l-au precedat, au împletit în organismul 
său”*!. Filosoful, cu spiritul său scientist, vede viaţa şi individualitatea 
nedespărțite. Cunoașterea vieţii are loc prin cunoaşterea indivizilor. 
Continuând examinarea relaţiilor personalităţii cu alte dimensiuni 
ale ființei umane, C. Rădulescu-Motru discută despre diferenţa dintre 
personalitate şi individualitate. Fiecare dintre ele se manifestă pe un alt 
plan de viaţă: „Personalitatea este pe planul social, iar individualitatea pe 
planul biologic. Voința liberă care susține deprinderile personalităţii este 
posibilă numai în viaţa socială, căci numai prin normele sau imperativele 
morale ale acestei vieţi este dată omului posibilitatea să se ridice deasupra 
determinismului biologic, şi să se conducă după valori sociale şi ideale”*%. 
O altă deosebire stă în aceea că personalitatea stăpânește mediul prin 
muncă, pe când individualitatea se adaptează la mediu. 

În personalitate se întrunesc fizicul dependent de mediul cosmic 
şi psihicul dependent de istoria întregii culturi omeneşti, de aici 
imperativul de a descrie specificul persoanei umane: „Persoana 
omenească, însă, nu este nici o entitate abstractă compusă din reflexe 
mecanice, nici o sinteză ieşită din lupta dialectică a ideilor, nici o intuiţie 
creată de geniul poeţilor, ci o realitate din marea realitate a universului; 
o energie care își formează structura sa proprie unitară, prin corelaţiile 


în care se află cu restul formelor de energie a universului”. 

Observaţii de mare actualitate cuprind aserțiunile sale despre 
diferenţele dintre oameni determinate de generaţie sau de rasă: „Aceste 
variaţiuni tind să se fixeze şi să se transmită prin ereditate. Aceea ce 
numim rasele omeneşti, şi până într-o oarecare măsură națiunile 
omenirii, sunt produsul lor”, Filosoful nu putea evita o analiză 
energetică a raselor - subiect fierbinte în deceniul trei al secolului al 
XX-lea - fiind, în viziunea sa, forme ale energiei vieții la fel ca speciile 
şi subspeciile de animale: „Ele sunt cu toate în ordinea energiei 


universale”%05. 


4. Profesionistul - finalitatea personalismului energetic 

Asemenea aserțiuni îi dau prilejul de a ajunge la chestiunea 
esenţială a cercetării sale: determinaţiile personalității umane. Filoso- 
ful oferă astfel explicaţia cu privire la specificul existenţei umanului: 
„Omul are conştiinţă, şi această conştiinţă luminează o activitate 
deosebită de a animalului: activitatea muncii. Omul se desăvârșeşte 
prin muncă. În deosebire de animal, variaţiunile la el, nu aşteaptă 
ca să fie fixate şi transmise prin ereditate pentru ca să-i devină 
folositoare descendentului, ci de îndată, prin ajutorul conştiinţei, ele 
sunt statornicite şi făcute folositoare într-o deprindere de muncă. 
Variaţiunile iau la om caracterul de anticipaţii. Ele de altfel nici nu se 
numesc variaţii, ci aptitudini, adică variaţii bune pentru scop, atât de 
mare este la om rolul conştiinţei. 

Aptitudinile statornicite într-un gen de muncă hotărâtor pentru 
viața individului formează personalitatea. Aici stă originalitatea 
doctrinei personalismului energetic, anume în distingerea ființei umane 
de alte vieţuitoare prin dimensiunile sale proprii găsite în conştiinţă, 
aptitudini şi muncă. Omul este scopul final al evoluţiei energiei, teză 
de sorginte kantiană. C. Rădulescu-Motru explică ființa umană prin 
conştiinţa sa, iar ceea ce îi conferă specificitatea este munca. Aceasta 
are rolul hotărâtor în formarea personalităţii, şi emanciparea umană 
este consecinţa ei. Munca s-a manifestat din momentul constituirii 
personalității când dominantă este activitatea instrumentală, deosebită 
de joc şi de instinctul animal. Persoana umană desfăşoară o activitate 
pentru că dispune de capacitatea de a anticipa. Progresul vieţii se 
concretizează în diferențieri între oameni, iar conştientizarea lor duce 
la anticipări. Gânditorul nu stăruie suficient asupra acestui concept 
considerat de unii exegeţi „una din ideile de boltă ale Personalismului 
energetic”. Ar fi fost util un accent pe disponibilitatea ființei umane de 
a anticipa scopul acţiunii şi al muncii. Aptitudinile sunt variații pentru 

un scop, dar omul poate prevedea produsul final, tocmai pentru că el 
anticipează scopul unei activităţi. În acest fel, personalitatea ar fi căpătat 
un mai pronunţat caracter concret. 

Exegetul relevă rolul mâinii în structurarea personalității umane. 
Conştiința omenească a înțeles că mâna este un instrument pentru 
schimbarea şi transformarea obiectelor din natură, şi din acel moment 
munca a devenit o condiţie sine-qua-non a ființei umane. Această 
descoperire de către om a dus la o cale nouă de diferenţiere, alături de 
cea de rasă, diferenţierea de personalitate. 

Fiind stabilite mecanismele de diferenţiere ce duc la existența 
personalităţii, se cuvine a determina conţinutul personalităţii. Se ajunge 
astfel la examinarea specificității fiinţei umane dată de muncă, generată 
în relația dintre eu şi personalitate. Conştiința de care dispune omul se 
concretizează într-un Eu, iar personalitatea există numai dacă există Eul, 
deoarece personalitatea de la origine este expresia aptitudinilor pentru 
exercitarea unei munci şi nu s-ar fi putut face în afară de conştiinţa Eului: 
„Înainte de a avea înțelegerea muncii, omul a avut conștiința atitudinii 
sale anticipatoare ca un tot organic, adică Eul său. [...] Eul premerge 
personalităţii. Sub controlul acestuia se produce personalitatea” Dar cu 
adevărat personalitatea se manifestă abia după ce munca devine element 
intrinsec al motivaţiei voinței omului. „Omul se personalizează pe măsură 
ce se deprinde cu munca” afirmă C. Rădulescu-Motru, însă acțiunea 
umană, credem noi, se instituie în muncă pe măsură ce omul o acceptă 
ca atare, fără un impuls din afară. Deprinderea cu munca este, până la 
urmă, un aspect esenţial al socializării individului, care dă un conţinut şi o 
formă activităţii sale, în funcție de modul cum a însuşit normele şi valorile 
mediului său de viaţă. Mai departe, filosoful afirmă că personalitatea 
este cu atât mai mare, cu cât efectele sale sunt mai rodnice. În centrul 
sistemului său de gândire stă profesionistul, cel care exprimă, crede C. 
Rădulescu-Motru, cel mai bine personalismul energetic. Personalitatea 
„este profesionistul care, fără să facă pe apostolul, a realizat o tehnică 
nouă, morală sau materială, pe urmele căreia viața socială are un câştig de 
bunuri./Tot aşa şi cu naţionalistul. Este naţionalist acela, care punând în 
valoare afinităţile dintre pământ şi suflet, a izbutit să deştepte în neamul 
său aptitudini noi de muncă și de gândire”, Uneori stilul autorului este 
cam echivoc, cum este, de pildă, afirmaţia că personalitatea este omul care 
a reuşit să răscolească aptitudini nobile de muncă, fără a explica ce se poate 
înțelege prin acest tip de aptitudini. Este îndreptăţită întrebarea: Orice 
face un profesionist - idealul de personalitate al timpurilor moderne, cum 
susține C. Rădulescu-Motru - ţine numai de aptitudini sau are relevanţă, 

în manifestarea lui, pregătirea sa? La aceste întrebări C. Rădulescu-Motru 
nu răspunde în Personalismul energetic. O va face într-o altă lucrare, 
Vocaţia. Factor hotărâtor în cultura popoarelor, 1932. 

În orice caz, C. Rădulescu-Motru a realizat că persoana omenească 
„este actul desăvârșit al energiei din care în mod raţional ne este permis 
să inducem o soluţie plauzibilă la eterna problemă a realității. [...] Când 
anticipaţia se pune în serviciul muncii avem asigurată dezvoltarea 
personalității”*%. Având această convingere, C. Rădulescu-Motru vede 
în muncă dimensiunea indelebilă a ființei umane şi, cu acest gând 
emblematic, C. Rădulescu-Motru încheie cartea sa: „În om este atâta 
realitate câtă este în el energie de muncă”. 

Exerciţiul cotidian al muncii îl face pe om creator şi producător de 
noi realități, eminamente umane, total diferite de cele din natură. Este 
limpede scopul urmărit de filosof - demonstrarea existenţei omului 
prin muncă o poate conferi doar personalismul energetic. Gânditorul 
ţinteşte spre a convinge cum formarea adevăratei personalități este 
posibilă numai datorită diferenţierilor de muncă, acestea fiind singurele 
generatoare de finalitate. 

Ca dovezi suplimentare pentru semnificaţia muncii în afirmarea 
personalității, C. Rădulescu-Motru aduce în discuţie ideea despre 
fixarea, de la naştere, a tipurilor umane, iar emanciparea este un atribut 
indiscutabil al personalității. De ce? Explicaţia este găsită în faptul 
că personalitatea se desăvârşeşte fiindcă şi munca se perfecționează. 
Ar fi fost şi mai clar dacă autorul ar fi arătat raportul intrinsec dintre 
personalitate şi muncă, adică într-adevăr ființa umană se dezvoltă prin 
muncă, dar şi personalitatea la rându-i produce schimbare în modul de 
a munci. De fapt, evoluţia omenirii, exprimă, printre altele, şi evoluţia 
tipului de muncă, de la munca dominant fizică la o muncă exclusiv 
intelectuală. Gânditorul este îndrituit să afirme puterea creatoare a 
fiecărei personalități. Munca este atât de importantă încât filosoful 
afirmă fără echivoc: „Pe diferenţierea muncii şi nu pe aceea a Eului 
se bazează diferenţierea personalităților. Eul este o intuiţie emotivă 
cu diferite grade de claritate şi de bogăţie... Aceste diferenţe ale Eului 
hotărăsc multe în viața omului. Ele hotărăsc tonalitatea, amploarea și 
tempo-ul activităţii voluntare. Ele nu hotărăsc natura personalității 
“311. Eul poate să apară în lumina subiectivă ca factor hotărâtor dar în 
manifestările lui este obligat să urmeze formele ce-i sunt impuse. 

Rădulescu-Motru propune o clasificare a tipurilor de personalitate 
de-a lungul istoriei: 1. personalitatea înrădăcinată în activitatea 
agricolă, naturală - personalitatea quasi telurică; 2. personalitatea ce 

ţine de personalismul anarhic; 3. personalitatea energetică specifică 
profesionistului. 

Însăşi cultura este asociată cu munca, deoarece primele începuturi 
de cultură apar ca urmare a diferenţierii energiei sufleteşti în aptitudini. 
Nu putem avea cultură dacă ea nu este înnobilată de muncă, în actul 
dezvoltării şi utilizării aptitudinilor profesionale. Fireşte, un popor fără 
aptitudini la muncă are o morală, o mentalitate, o poezie sau un tip al 
său specific naţional, dar îi lipseşte o cultură adevărată. El este un sclav 
al naturii, înrobit mediului social legat de geografie, şi, deci, nu face 
istorie: „adică este un popor caracterizat prin aceea ce natura întipăreşte 
în sufletul lui, iar nu prin aceea ce el creează transformând și conducând 
natura.” Cultură reală fac numai acele popoare care pun în beneficiul 
lor natura. 

Care este starea culturii europene? Filosoful crede că aceasta se 
află într-o perioadă de tranziţie: „Din ea a dispărut sufletul mistic, 
fără că în ea să se fi introdus pe deplin sufletul profesional.” Așadar, 
o cultură autentică este cultura ştiinţifică axată pe un nou tip uman 
- profesionistul. Tehnocraţia de astăzi l-a confirmat pe deplin pe 
filosoful român. De altfel, el îşi exprimă convingerea că în viitor cultura 
europeană va fi mai productivă şi mai practică, ceea ce s-a şi realizat 
în spaţiul european în a doua jumătate a secolului al XX-lea: „Cultura 
viitoare a Europei va fi cultura unei elite profesionale” Personalismul 
energetic se răsfrânge direct în structura axiologică a culturii europene, 
determinată decisiv de profesionist. 


5. Eul şi personalitatea 

Pentru a oferi o imagine coerentă privind personalitatea, autorul 
face diferenţa între eu şi personalitate. Eul se construieşte continuu 
şi este incontinuu actual. Personalitatea este o sistematizare de acte 
sufleteşti: „Personalitatea este bio-psiho-socială; Eul este numai psihic. 
Omul poate avea mai multe personalităţi simultan.” Rezultă că nu poate 
exista personalitate fără conştiinţa Eului, el fiind un fel de cristalizator 
al personalității. 

Rolul esenţial în afirmarea personalităţii îl are Eul primitiv, funcţie 
trecută cu vederea de cei mai mulţi psihologi, şi astfel se ajunge la 
concluzia paradoxală că Eul este posterior personalităţii. Această idee 
este greşită, apreciază C. Rădulescu-Motru, din cauză că se confundă 
tipurile de euri. Posterior personalităţii sunt Eul moral şi Eul social dar 
nu eul primitiv. Cei care tăgăduiesc primitivitatea Eului sunt sociologii 
şi nu psihologii. Filosoful recunoaşte că într-adevăr Eul unei comunități 

se formează după o anumită evoluţie a acesteia: „Eul unei naţiuni, al 
unei caste, al unei clase sociale, al unei profesiuni se formează, evident, 
după ce națiunea, casta, clasa socială sau profesiunea au trăit în structura 
lor multă vreme ca organisme sufleteşti. [...] Națiunea nu începe să fie 
naţiune de la apariția conștiinței solidarităţii, ci este naţiune şi înainte, 
până ce nu s-a format încă această conștiință de solidaritate”. Teză 
de mare actualitate care dă răspuns unor curente care neagă existența 
naţiunii înainte de perioada modernă. Modernișştii şi marxiştii insistă pe 
conştiinţa naţională modernă, ca element definitoriu pentru existența 
unei națiuni. Or, C. Rădulescu-Motru argumentează, pe bună dreptate, 
că naţiunile au existat înainte de afirmarea conştiinţei de solidaritate, 
întrucât exprimarea ei trebuia să aparţină unei comunităţi ce trebuia 
mai întâi să se constituie. 

Revenind la relaţia dintre eu şi personalitate, să spunem că ea este un 
raport de determinaţie şi nu de preformaţie: „Eul constituie fermentul, 
dar nu şi tiparul personalităţii. Acest tipar întrece cu mult puterea de 
construcție a Eului. Elementele din cari personalitatea se constituie sunt 
în mare parte organizate de tradiția şi cultura mediului, înainte ca Eul 
să se afirme; asupra lor Eul are o putere regulativă, iar nu constitutivă. 
Personalitatea datoreşte Eului începutul şi direcția structurii sale, iar 
pentru rest, adică pentru tot ce priveşte materialul și forțele de coeziune 
a acestui material, personalitatea îşi are organizaţia sa proprie”. Sunt 
precizări oportune în înţelegerea concepţiei lui C. Rădulescu-Motru 
despre personalitate. Eul ghidează personalitatea nu doar în funcție de 
scopurile sale. El este orientat în această acțiune de structura mediului 
său de viaţă. Prin urmare, modul de structurare a personalităţii este 
determinat decisiv de mediul psihic în care are loc. 

Filosoful ia în seamă latura socială a personalităţii astfel încât s-o 
descrie ca o asociere de elemente psihice producătoare ale unei activități 
libere după norme sociale şi ideale. Aşadar, în declanşarea unei acțiuni, 
individul trebuie să se orienteze după norme, însă ţine să precizeze 
filosoful: „La dezvăluirea planului social trebuie adăugată şi cercetarea 
aptitudinilor de muncă a omului, adică planul psihofizic pe care se face 
legătura între gestul omenesc şi energia naturii. Sociabilitatea nu este 
un criteriu indiscutabil'*!1. De ce sociabilitatea este marginală, autorul 
nu ne explică. Fără ea, orice individ, inclusiv cei cu aptitudini nu ajung 
la performanţă profesională și socială. Aptitudinile se descoperă în 
procesul de socializare, altfel orice ins dotat ar putea să se afirme de 
la sine în afara oricărui cadru de învăţare, ceea ce, în realitate, nu se 
întâmplă. Filosoful accentuează funcţia decisivă a aptitudinilor în 

formarea personalităţii gândită ca echivalentul aptitudinilor introduse 
de individ în viața socială. Orice ins nu se formează ca personalitate 
după modelul personalităţii ideale şi eterne, şi, de aceea idealul are un 
rol secundar în acest proces. 

Exegetul, interesat de modul de distribuire a energiei într-o 
comunitate umană, are, în atenţie, diferența între personalitatea 
individului şi personalitatea poporului: „Personalitatea poporului este 
structurarea energiilor lui psihofizice; este un moment strict determinat 
de întreaga evoluţie a naturii”. Personalitatea poporului vine din 
energia solului, ceea ce ar însemna identificarea poporului cu mediul 
fizic. Personalitatea individului vine din ideal şi norme, de unde apare 
nevoia de libertate: „Poporul urmează cursul naturii şi deci n-are nevoie 
de libertate. Nici unui om de ştiinţă nu i-a trecut prin gând să afirme 
că poporul elin şi-a ales în mod liber normele sale de conduită. Fiecare 
popor îşi are personalitatea pe care o merită” În spaţiul european 
dominantă rămâne valoarea conferită de aspiraţia către libertate 
pornită din cultivarea individualităţii. Credința cea mai răspândită 
aici este aceea a libertăţii voinţei, iar indivizii revendică şi au dreptul la 
autodeterminare. 

Deşi recunoaşte că aceeaşi nevoie de libertate este întâlnită şi la 
națiuni, Rădulescu-Motru evită a se pronunța asupra unei chestiuni 
esenţiale, de ce un popor luptă la un moment dat cu atâta dârzenie 
pentru libertate? Conduita liberă este, în cele din urmă, o opţiune a 
unui popor. Este limpede accentul autorului pe relaţia indestructibilă 
dintre mediul natural și popor, acesta din urmă neavând altă cale decât 
să se adapteze la contextul său de existenţă. Influenţa evoluţionismului 
de tip spencerian este neîndoielnică în teza lui Rădulescu-Motru despre 
popor ca o realitate naturală. În acest sens, el este îndrituit să afirme că 
poporul este înaintea individului şi este mai complet decât individul: 
„Poporul cuprinde, în fondul său, toate aptitudinile membrilor săi, şi de 
aceea personalitatea sa (cultura sa) apare ca o potenţialitate armonică 
ideală; pe când individul cuprinde în fondul său numai aptitudini, şi 
de aceea personalitatea sa apare ca o realizare specială sau concretă a 
acestor aptitudini”"!€. 

Am amintit despre diferențierea concepţiei lui C. Rădulescu-Motru 
de ideile lui Ostwaldt, operată de el încă din primele lui lucrări. În 
opera sa fundamentală, revine şi marchează, din nou, deosebirea dintre 
energetismul lui Ostwald şi personalismul energetic. Energetismul 
este o generalizare a noţiunii de energie şi se reduce la aceasta: 
„Personalismul energetic cuprinde ceva mai mult. El are pretențiunea 

de a clarifica mai bine, şi de a îmbogăți chiar noţiunea energiei prin 
noţiunea personalității. Pentru energetismul lui Ostwald, personalitatea 
este o formă de energie, în nimic deosebită de orişice formă a energiei 
materiale. Pentru personalismul energetic, personalitatea are o deosebită 
însemnătate. Ea este energia în actul ei cel mai desăvârşit. Energetismul 
lasă să înțeleagă că personalitatea este formată din mai multe forme de 
energii adunate în complex, adică din realități îngrămădite; pe când 
personalismul energetic consideră persoana ca o unitate de actualizare, 
spre care se dirijează toată desfăşurarea energiei din natură. Varietatea 
fenomenelor este înţeleasă de personalismul energetic din actualizările 
personalităţii. Aici se îmbină sufletul cu corpul; valoarea cu indiferentul; 
anticiparea cu invariabilul”"” 

Schematic, diferenţele dintre energetism şi personalismul energetic 
se găsesc în absenţa oricărei referiri la personalitate, de fapt la ființa 
umană, în energetism: 


Energetism Personalismul energetic 
- succesiunea faptelor în ordine lineară cerută de legea degradării | - universul este o finalitate imanentă cerută de conservarea 
energiei; personalităţii; 
- personalitatea este un moment al energiei; - personalitatea este o direcţie a energiei; 
-filosofie monistă bazată pe abstracții mecaniciste - filosofie monistă bazată pe realul trăit de personalitate 


Personalismul energetic este o filosofie, adică o viziune asupra 
lumii care concepe personalitatea ca entitate plămădită în procesul 
de cristalizare, în marginile întregului univers, a unui şir nesfârşit de 
dispoziţii materiale și sufleteşti în jurul unui eu subiectiv. Din acest unghi, 
a acceptat sugestia lui V.G. Paleolog despre coincidenţa dintre ideile lui 
Brâncuși privind arta şi personalismul energetic: „Căci Personalismul 
energetic este aceea ce este cosmicul la Brâncuşi. La amândoi, problema 
este de a găsi realul pe care se fundează, identificându-se, spiritul şi 
materia. Problema este aceeaşi, numai că explicarea ei se face într-o 
limbă diferită. La Brâncuşi, este utilizată intuiţia plastică; la mine, 
cuvântul abstract”?!8. 


6. Personalismul energetic - 

fundamentul filosofic al culturii europene 

În această lucrare nu putea lipsi, decât cu riscul unui reducționism 
inacceptabil, ce nu şi-l putea asuma în nici un fel autorul, examinarea 
personalismului în cultură. După ce stabilește diferenţa între homo 
divinans şi homo faber, dintre misticul oriental şi omul european, 
filosoful stăruie pe studiul culturii concepută ca o personalitate tip și nu 
ca personalitatea concretă a individului. Cultura nu recunoaște varietatea 

de structură a personalității concrete, deoarece ea are o structură ideală, 
şi din acest motiv este mai mult o realitate potenţială: „Ea este ceva mai 
mult decât media statistică a personalităţilor concrete din sânul unui 
popor; este personalitatea ideală la care fiecare personalitate concretă 
contribuie ca o componentă. Cu cât personalitățile concrete sunt mai 
sfâşiate în interiorul lor sufletesc de chinurile îndoielii şi de absurdul 
experienţei, cu atât aspiraţiunea lor către o unitate sunt mai vii. Cu cât 
conştiinţa unui popor simte mai adânc dizarmonia lumii, cu atât ea este 
mai favorabilă la primirea unei culturi. Căci cultura, ca şi personalitatea, 
este echilibru sufletesc”. Este concentrată, în acest fragment, concepția 
lui C. Rădulescu-Motru despre cultură. Aceasta apare ca o realitate 
supraindividuală şi, de aceea, ea tinde spre reflectarea unei existențe 
mai mult ideale. Filosoful a suprins unitatea dintre natură, cultură și 
personalitate”. Cultura este factor de echilibru în orice societate, iar 
acolo unde ea nu are această poziţie, din cauza stărilor conflictuale din 
societate, se ajunge la aculturaţie, adică la influența unei alte culturi 
asupra componenților unei comunități. 

Şi pentru că personalismul energetic s-a născut ca o filosofie 
europeană, raportul cultură europeană-culturi naţional-europene 
rămâne un bun exemplu în demonstraţia oportunității acestui sistem 
filosofic. În consens cu toată activitatea şi opera sa, C. Rădulescu- 
Motru discută despre cultura europeană ca un dat indiscutabil. Cultura 
europeană este o structură unică, al cărui proces de evoluţie a cunoscut 
diferite faze: „Fiecare fază mai principală și-a găsit cristalizarea într-o 
formă de cultură națională uşor de recunoscut. Fiecare formă a fost 
definitivă pentru timpul şi mediul în care a apărut; dar după trecerea 
timpului potrivit ei, fiecare formă şi-a pierdut caracterul de definitivă şi 
a intrat într-un proces de transformare din care a răsărit apoi o formă 
nouă. Cultura europeană se împarte astfel în diferite culturi naționale, 
aşa cum şi personalitatea omenească, în genere, se împarte în diferite 
personalități, după corelaţia aptitudinilor sufleteşti”*?. 

Cultura europeană este văzută ca un sistem alcătuit din culturile 
naţionale. Unitatea şi continuitatea culturii este dată de apartenența 
la această cultură europeană. Nici un popor european nu este în mod 
exclusiv creatorul unui tip de cultură, afirmă filosoful. Împrumuturile 
caracterizează orice cultură, inclusiv popoarele cu o contribuție mai 
mare la formarea unui tip de cultură. Adevăratele tipuri de cultură 
nu au legătură cu zonele geografice. Cu toată diversitatea lor, rasele şi 
popoarele Europei aparțin aceluiaşi tip de cultură, deoarece diferenţele 
culturale dintre ele nu sunt atât de profunde ca să se constituie în tipuri 

diferite. Diferenţele de naţionalitate nu sunt generatoare de deosebiri 
de cultură. Cultura europeană cuprinde mai multe naţionalităţi şi mai 
multe rase, iar toate culturile naționale: „sunt componentele aceluiaşi 
tip de cultură”. 

Există o cultură europeană concretă sau, altfel spus, cum ar putea 
fi descrisă această cultură prin dimensiunile ei reale? Filosoful a 
intuit această problemă şi o circumscrie în aria idealității: „Cultura 
europeană este rezultanta ideală a diferitelor culturi naționale, 
precum personalitatea unui popor este rezultanta ideală a diferitelor 
personalități individuale cuprinse în popor. Personalităţile individuale 
sunt mai concrete față de personalitatea poporului, iar aceasta mai 
concretă decât cea europeană, fiindcă primele sunt fixate în formă și 
aptitudini stabilite, pe când culturile diferitelor popoare, şi încă mai 
mult cultura europeană în total, n-au formă și aptitudini stabile, ci sunt 
veşnice în curs de formaţie”*%. Gânditorul nu crede necesar a sublinia ca 
trăsătură a culturii europene conştiinţa apartenenţei, din partea fiecărui 
european, la valorile ei perene. În schimb, el stăruie asupra ritmului 
mai alert de evoluţie al culturii europene. Comparată cu alte culturi 
din alte spaţii geografice, cultura popoarelor europene se distinge prin 
o conștiință mai subtilă şi mai pătrunzătoare, care refuză rezolvările 
aparente. Popoarele europene sunt profund preocupate de absurdul 
contrarietăților prezentate de experienţă şi, evident, de a găsi o soluţie 
rațională: „Spărtura în structura sa, odată produsă, pune în mişcare 
dispoziţiile sufleteşti. Europeanul este iscoditor şi perseverent. Cultura 
europeană a trecut, în decursul a douăzeci de secole, prin mai multe 
faze de cum au trecut culturile anterioare ei în decurs de sute de secole. 
Goana după un echilibru sufletesc este, în Europa, mai aprigă şi mai 
răspândită decât oriunde aiurea [...] Europeanul este înclinat să vadă 
peste tot un conflict între forţe contrarii. Viaţa pentru el este o luptă.” 
În acest areal, trendul continuu este asigurarea echilibrului, susține 
filosoful. Înscrisă în direcția evoluţionismului, această concepţie despre 
raporturile dintre culturi oferă o explicaţie funcţionalității societății 
prin cultură. Să spunem că această idee va reprezenta, în sociologia şi 
antropologia din a doua jumătate a secolului al XX-lea, axul doctrinei 
funcționaliste. 

Aminteam mai sus că, în viziunea lui C. Rădulescu-Motru cultura 
europeană s-a dezvoltat de-a lungul mai multor etape. Din aserțiunile 
sale rezultă căracterul istoric al culturii. Gânditorul apreciază că Europa 
a trecut prin trei stadii, fiecare dominat de un ideal: stoic, creştin 
şi libertatea: „Stoicismul i-a dat o prea mare încredere în rațiune; 

creştinismul o prea mare încredere în fericirea care vine de la sine la 
sfârşitul durerii; iar idealul modern l-a ridicat atât de sus asupra naturii 
mecanice, că motivarea faptelor lui a ajuns să atârne de simpla putere a 
autodeterminării. 

De aceea structura sufletească a europeanului cedează uşor porni- 
rilor revoluţionare şi războinice. Înlănțuirea dispoziţiilor lui nu duce 
la o producţie continuă, ci la salturi, cel mult eroice” În societatea 
contemporană, crede C. Rădulescu-Motru, s-ar fi realizat tipul aşteptat 
de personalitatea omenească prin echilibrul dintre libertate şi maşinism. 
În acest fel, s-a acreditat ideea că libertatea este fundamentală pentru 
lumea morală, iar maşinismul este dimensiunea esenţială a lumii fizice. 
Cu toate acestea, gânditorul găseşte că europeanul se caracterizează prin o 
conduită contradictorie: „disciplinat în gândire şi anarhic în faptă. Această 
discordanţă este cauza înclinațiilor sale spre hiperbolizarea luptei” 

Adept al europeinismului, Rădulescu-Motru critică ideile lui 
Spengler şi H. von Keyserling, care propovăduiau dispariţia culturii 
europene, şi îşi exprimă optimismul privind evoluţia acesteia 
datorită acțiunii unui nou tip social, cel al profesionistului: „Cultura 
europeană suferă de un intelectualism unilateral, şi lărigirea acestui 
intelectualism nu-i va aduce moartea, ci dimpotrivă renaşterea pentru 
o viață nouă... Tipul culturii de mâine este muncitorul calificat”*4. De 
la intelectualismul steril se va ajunge la o cultură a profesiei. Filosoful 
român se înscrie în curentul pozitiv și constructiv despre spiritul 
european, într-o perioadă când se punea serios la îndoială posibilitatea 
unităţii europene. Gânditorul nostru are o contribuţie de netăgăduit, 
în mică măsură examinată şi făcută cunoscută, la construcția ideii 
europene. Este, din acest punct de vedere, primul filosof român, şi 
printre primii în spaţiul european, care aduce argumente filosofice, de 
incontestabilă consistență, pentru susţinerea ideii de cultură europeană. 
Ea îşi păstrează acuitatea astăzi, când o sumedenie de analiști discută 
superficial o chestiune fundamentală pentru destinul Europei, neavând 
nici o perspectivă clară, dincolo de preluarea, fără nici un efort de 
meditaţie, a unor idei din alte culturi. C. Rădulescu-Motru propune, 
într-o formulă sintetică, o viziune filosofică, deci un proiect teoretic 
despre fundamentele viitoarei Europe. Indiscutabil, personalismul 
energetic rămâne un reper sigur în filosofia culturii, şi orice analiză a 
spiritului european nu poate ocoli contribuţia gânditorului român. 

Asociat problemei culturii europene este naționalismul european, 
care nu poate fi judecat ca fiind exagerat, cum spunea Tagore, ci este un 
naționalism anarhic. În mentalitatea europeanului domină naționalismul 

înrădăcinat într-un ideal naţional: „Europeanul consideră naţionalizarea 
ca un fel de cioplire după un model fixat de mai înainte, care ar fi idealul 
naţional. Se naţionalizează o ţară sau un oraș, dacă locuitorii țării sau ai 
oraşului recunosc sau cred într-un anumit ideal naţional. Cu un cuvânt, 
naţionalizarea se dă, ca şi creştinizarea prin botez”*%. Aserțiune cu o 
puternică trimitere în actualitate. Aici se întrevede clar spiritul european 
al autorului, dar rămâne deschisă chestiunea dacă naţionalizarea este 
asemenea unui act de credinţă religioasă. Probabil, interesul filosofului, 
în anii'20 ai secolului trecut, pentru internaţionala intelectualilor şi 
umanitarism a avut o anume influenţă în a prezenta naționalismul ca 
un status atribuit. Or, el confundă apartenența la o naţionalitate cu 
naționalismul, care este o atitudine asumată şi nicidecum o poziţie dată 
de la naştere unei persoane. Oamenii acceptă să fie împreună și să se 
recunoască în identitatea naţională din nevoi practice şi nu numai pentru 
un ideal național. Acest procedeu al naţionalizării este considerat de C. 
Rădulescu-Motru ca periculos pentru credinţele politice „fiindcă duce 
la anarhie. Fiecare seminţie de popor; fiecare regiune din țară; fiecare 
deosebire de limbă sau obicei poate revendica pentru sine un ideal 
naţional; căci poeţi, filosofi, istorici nu lipsesc nicăieri, care să se ofere ca 
instrumente de revelaţie a vreunui ideal nesocotit” Însă, trebuie spus că 
numai reclamarea unui ideal național nu este suficientă în constituirea 
unui stat naţional. Pe de altă parte, filosoful a sesizat gravitatea 
chestiunii minorităţilor, relevată, de altfel, de evenimente şi procese 
sociale produse imediat după primul război mondial: „Susceptibilităţile 
naționaliste viciază întreaga politică europeană. Problema minorităţilor 
este o problemă exclusiv europeană. Aceasta este o problemă care nu 
poate avea soluţie, întocmai ca şi quadratura cercului. Căci cum pot fi 
satisfăcute toate idealurile, fără a slăbi şi firimiţi în acelaşi timp unităţile 
mari economice şi teritoriale, necesare în viața politică a Europei?”*%. 
Cât de pertinente sunt afirmaţiile gânditorului român pentru tot ce 
se petrece astăzi în relaţiile dintre ţările europene! Problemă dificilă, 
chestiunea minorităţilor ţine într-adevăr de o decizie la nivel european, 
ceea ce se întâmplă astăzi este peremptoriu, dar cum a arătat practica, 
rezolvarea ei este strâns asociată cu conservarea structurilor statale 
naţionale. 

Gânditorul nu oferă doar o diagnoză ci face și o prognoză asupra 
mişcării europene. Cultura europeană ia o nouă direcţie. Din idealistă şi 
romantică, ea devine energetică, astfel încât „naționalismul din politică 
şi idealul din şcoală au să dispară, fiindcă au să se transforme, adâncindu- 
se”. Prin ce mecanisme se vor transforma cele două procese, nu aflăm 

din scrierea lui Rădulescu-Motru. Adaptarea lor cu noua înţelegere a 
personalității omeneşti este posbilă numai dacă societatea dă fiecărei 
persoane mijloacele necesare - sociale, economice, şcolare şi culturale — 
în a deveni într-adevăr o personalitate. 


7. Personalismul energetic în societatea românească 

La fel că în oricare din scrierile sale, C. Rădulescu-Motru întreprinde 
în Personalismul energetic o analiză a ideilor în câmpul de aplicabilitate la 
realitate. Nici nu se putea altfel, deoarece momentul apariţiei cărții — cel 
al afirmării puternice a valorilor naţionale — determina exprimarea unui 
punct de vedere despre realitatea socială şi națională românească. Apoi, 
trebuie spus că gânditorul era interesat în asocierea sistemului său filosofic 
de noul cadru al dezvoltării țării, cel de după constituirea statului național 
român în graniţele etnice. Întrucât concepţia sa filosofică se instituia 
într-o contribuţie originală înrădăcinată în spiritualitatea românească, C. 
Rădulescu-Motru a schițat un proiect de studiu şi de acţiune al grupurilor 
conducătoare, pe care-l credea nimerit în dezvoltarea modernă a țării. 
Dintru început autorul este nevoit să constate că deşi România este 
considerată ca una dintre cele mai bogate ţări, ea nu a ajuns la nivelul 
țărilor dezvoltate. Spre deosebire de istorici sau sociologi, pentru care 
cauza decalajului dintre România şi țările occidentale ar sta în trendurile 
istorice diferite, C. Rădulescu-Motru găseşte explicaţia în modul anarhic 
de cheltuire a energiei omeneşti: „În România, energia personalității 
omeneşti nu este pusă în valoare. Aici se ignorează că dinamica progresului 
stă în primul rând în cultivarea aptitudinilor sufletești productive. Poporul 
român nu ştie să folosească decât în mică măsură darurile cu care a fost 
hărăzit de natură. El n-a prins secretul resortului care face ca pe unele 
popoare europene să fie puternice şi pe altele slabe. 

Acest secret este însă departe de a mai fi secret astăzi. El este ştiinţa 
personalității”*%. 

Consideraţiile filosofului se constituie într-un diagnostic corect şi 
incontestabil al stării în care se afla ţara în acel moment. Pentru prima 
oară, se studiază filosofic, în mod sistematic şi coerent, realitatea socială 
şi națională românească. Comparând demersul său cu cel întreprins 
de D. Drăghicescu în lucrarea Din psichologia poporului român, nu 
este greu de constatat deosebirea esenţială, această din urmă lucrare, 
nu întrutotul reuşită - fapt recunoscut de autorul ei -, despre profilul 
psihologic naţional derivat din particularităţile de evoluţie ale poporului 
român, nu este însoţită de un program teoretic de modernizare a 
societății româneşti. 

Pentru C. Rădulescu-Motru, important este de cunoscut factorul 
psihologic ce a determinat diferențe atât de mari între români şi 
popoarele din țările dezvoltate. În viziunea sa explicaţia „stă în simbioza 
dintre eu şi aptitudinile sufleteşti. Unde Eul nu a ajuns să aibă rolul de 
selector al aptitudinilor de muncă, personalităţile din sânul poporului, 
şi cultura poporului însăși nu este la înălțimea timpului, nu dau energia 
pe care o cer împrejurările”*%. Ce înseamnă, în plan practic, lipsa acestei 
armonizări între eu şi aptitudini la un popor? Răspunsul este limpede: 
anarhia, manifestată preponderent la poporul slab. Nu este greu de 
sesizat efortul lui C. Rădulescu-Motru de a argumenta necesitatea 
unui nou mod de organizare a societății româneşti înscrisă în procesul 
dezvoltării capitaliste. Prin această lucrare, C. Rădulescu-Motru se 
instituie în exeget şi susținător al tipului modern de producție. Este 
paradoxul gândirii sale: de sorginte conservatoare, ea stăruie constant 
pe nevoia de schimbare a conduitei şi mentalității ţărăneşti în direcţia 
valorilor producţiei capitaliste: „În eliminarea anarhiei stă progresul” 
afirmă filosoful. Inegalitatea între popoare derivă din personalismul 
anarhic al celui slab: „Statele puternice ale Europei practică 
personalismul energetic, pe când cele slabe, personalismul anarhic. 
[...] În personalismul anarhic domină capriciul Eului. Proprietatea 
identificării, ca să nu zicem maimuţăririi, nu cunoaşte margini; ca în 
vis, Eul divaghează. Poporul în care tronează acest personalism este plin 
de reformatori, adică de imitatori de tot ce se vede la străini. Tradiţia la 
el nu se respectă, şi nici competența profesională. Un singur cult este la 
el în floare: cultul incompetenţei”*%. 

Răspunzătoare pentru personalismul anarhic sunt clasele conducă- 
toare. Dacă se mai menţine, „cauza trebuie căutată, nu atât în sufletul 
popoarelor, ca totalități, cât în aberaţiunile claselor conducătoare”. 
Personalismul anarhic este o stare de tranziţie în istoria omenirii, 
iar în Europa apuseană, școala muncii a determinat înrădăcinarea 
personalismului energetic. Pornind de la această premisă, filosoful 
afirmă că poporul român de la sate nu este întru nimic vinovat pentru 
defectele din viaţa politică şi socială de la oraş: „El nu ia parte la anarhia 
Eului naţional decât în mod negativ, adică prin imobilitatea propriului 
său eu'*%. 

Gânditorul face o prezentare dramatică a satului românesc, ca 
loc unde nu se întâmplă nimic, unde totul se repetă şi stagnează. Iată 
câteva dintre caracterizările sale asupra satului românesc, contrare 
imaginilor idealizate ale vieții rurale din creaţiile sămănătoriste: „eterna 


lui imobilitate impresionează”, „satul trăieşte în izolare sufletească”*%, 

„Fiindcă satul românesc nu ia parte la fomarea culturii româneşti, el 
trăieşte de sine, împietrit în mediul său”, „Psihologia satului românesc 
este psihologia cimitirului dorințelor de inovaţie şi al ispitelor...Eternă 
imobilitate”**, „Eterna imobilitate nu se împacă cu personalismul 
anarhic, şi nu exclude orişice fel de personalitate. Ea convine de minune 
personalității de tip istoric şi etnic. Satul românesc nu inovează în 
deprinderile strămoşeşti, dar în schimb prin repetarea acestora întreține 
continuitatea tipului istoric”. 

Filosofia personalismului energetic este şi un principiu de analiză 
critică a situaţiilor sociale autohtone, deoarece numai astfel ea propune 
perspectiva muncii bine făcute şi a unui stil de viaţă activ şi eficient 
bazat pe disciplina muncii. Intervine, să recunoaştem, în prezentarea 
critică a realităţilor sociale românești, exercițiul cricist de sorginte 
junimistă al filosofului, dar aplicat în temeiul unei doctrine filosofice 
proprii, personalismul energetic. 

Ferit de influenţele civilizaţiei urbane, evoluând ca o comunitate închi- 
să satul s-a dezvoltat autonom și are o personalitate a lui, însă aceasta este 
istorică şi etnică. Oricum, săteanul nu cunoaşte personalismul anarhic tipic 
târgoveţului: „El nu are însă o personalitate energetică, adică o persona- 
litate, care, continuând natura, să creeze peste natură forma nouă de energie. 
Braţele și creierul săteanului român nu transformă materia primă în creaţii 
originale, care încorporate apoi culturii române întregi, să întrețină evoluția 
acestei culturi'*%. O observaţie pertinentă, pornită din analiza concretă 
a realităților rurale şi nu din negarea stărilor reale derivate din condiţia 
muncii ţăranului de asigurare a unei producţii de subzistență, departe de 
orice travaliu bazat pe progresul tehnic şi ştiinţific, adică de obţinere a unui 
plusprodus din exploatarea naturii. Nu este nimic surprinzător, asociind 
asemenea idei ale filosofului cu gândurile unui alt mare explorator al 
sufletului românesc, Mihail Manoilescu, despre dezvoltarea capitalistă a 
satului, ca o alternativă la înlăturarea exploatării acestuia de către oraş”. 

Aşadar, satul are doar o singură cale de evoluţie: personalismul 
energetic. Iată cum C. Rădulescu-Motru revendică un statut de agent 
social activ al ţăranului, prin care el să fie integrat societăţii româneşti 
moderne. Țăranul nu trebuie să fie doar furnizorul de materii prime 
necesare oraşului și exportului, ci şi un creator de valori din propriile 
produse. Dincolo de orice altă conotaţie, este de reținut pledoaria 
filosofului pentru ridicarea condiţiei sociale şi materiale a ţăranului, 
pentru a-l atrage astfel la producția modernă. Gândirea sa se înscrie în 
linia acelei concepții româneşti orientate pe emanciparea actanţilor şi 
nu pe reformări revoluţionare. 

În această carte sinteză, filosoful nu propune soluţii concrete, şi poate 
din această cauză C. Noica vedea discrepanța dintre cuprinzătoarea 
teorie a personalismului energetic şi aplicarea ei într-o modestă 
practică. Există o contradicţie la Rădulescu-Motru: satul românesc este 
imobil prin firea sa „El are o personalitate istorică, nu una energetică” 
spune Rădulescu-Motru. Atunci cum se poate schimba personalismul 
energetic al satului? se întreabă Noica. 

C. Rădulescu-Motru ne propune doar o perspectivă filosofică, găsită, 
de unii dintre comentatorii săi, ca insuficientă. Într-adevăr, chestiunea 
satului este primordială în orice strategie de dezvoltare modernă a 
României, ce stăruie obstinant până în zilele noastre. Important rămâne 
din gândirea lui C. Rădulescu-Motru imperativul alinierii satului 
la trendul evoluţiei europene, realizat prin o disciplină a muncii și o 
valorificare a produselor activităţii oamenilor din mediul rural. 

El vede soluţia modernizării societăţii româneşti în educaţie şi 
instrucție: „Adevărata transformare o dă şcoala prin deprinderile pe 
care ea le sădeşte în sufletul elevului. Nu ce crede elevul despre lume 
şi viaţă; ci cum reacționează, cu munca lui, elevul în mijlocul lumii şi 
vieţii, acesta trebuie să fie programul școalei viitoare”**. 

Care este şcoala ce poate educa personalitatea energetică? O 
asemenea şcoală are ca primă misiune descoperirea aptitudinilor 
de muncă şi vocaţiilor elevilor, provocarea şi statornicirea formării 
personalităţii. Personalismul energetic impune modificarea raportului 
elev-educator, adică stimularea iniţiativei elevului de către educator, 
activitate comună între elevi, ei fiind proprii organizatori, şi orice şcoală 
trebuie să înceapă cu realizarea rolului educativ al muncii. Școala este 
concepută de C. Rădulescu-Motru ca instituţie ce pregăteşte „persoane 
producătoare” şi nu învăţaţi. De aceea, el pledează pentru diferenţierea 
şcolilor în funcţie de condiţiile reale ale fiecărei comunități: „Muntele şi 
marea nu pot avea şcoli uniforme. Filosoful cere să nu existe acelaşi tip 
de şcoală peste tot pentru că nu are cum să formeze pe copii în spiritul 
locului şi al modului de a munci într-un mediu natural şi uman specific. 


8. Autoevaluarea lui C. Rădulescu-Motru privind concepţia 

sa despre personalismul energetic 

Pe parcursul unui deceniu (1943-1952), într-o epocă de răsturnare 
a tuturor sistemelor de valori, filosoful nu se sfieşte să-şi evaluze, cu 
mult spirit critic, opera de o viaţă. La vârsta senectuţii, C. Rădulescu- 
Motru se distinge prin acţiunea îndrăzneață şi temerară de a supune, 
revizuirii, întreaga operă, ajungând la concluzia că lucrările sale nu au 

fost suficient de temeinic elaborate: „Multe din scrierile mele ar fi ieşit 
mai bine redactate şi mai complete dacă n-ar fi fost date la tipar prea 
repede după terminarea lor”*%. 

În acelaşi mod se raportează la capodopera sa. De fapt, faţă de nici 
una dintre scrierile sale nu s-a preocupat atât de mult posteritatea ei, 
cum a fost Personalismul energetic. Toate lecturile şi meditaţiile sale 
asupra evenimentelor trecute şi prezente le explică prin ideile din 
Personalismul energetic. Toată operaţia sa de revizuire are, în centrul ei, 
filosofia personalismului energetic. În râvna de a modifica şi a adauga 
noi contribuţii, el a fost stimulat şi de posibilitatea reeditării cărţii sale. 
În vara anului 1944 administraţia Casei Şcoalelor i-a solicitat tipărirea 
celei de a doua ediţii a Personalismului energetic. Şi-a dat acordul şi 
a promis că va face importante adăugiri, va elabora un capitol nou 
asupra tehnicii şi un capitol final cu concluzii generale privitoare la 
chestiuni de filosofie şi morală în legătură cu ipoteza personalismului 
energetic. Intrarea trupelor ruseşti în România a împiedicat această 
inițiativă’. 

Considerații despre personalismul energetic Rădulescu-Motru le face 
şi în întâlnirile sale publice, de pildă, în conferința ținută, la 4 decembrie 
1943, la Asociația creştină a tinerilor. În această prelegere, el subliniază 
că universalitatea şi necesitatea adevărului cât şi a legilor morale sunt 
determinate de raportul în care stă experiența omului individual cu 
condiţiile întreglui mediu cosmic. Așa cum pentru existența omului ca 
fiinţă biologică se impun anumite condiţii ale mediului cosmic, aşa şi 
pentru ca să se poată ajunge la adevăruri universale și necesare și la 
legi morale din experiența conştientă a omului, trebuie ca structura 
şi funcţiile inteligenței omeneşti să fie produsul evoluţiei întregului 
mediu cosmic: „Aceasta este teoria metafizică de la baza sistemului de 
Personalism energetic”*2. Adevărurile de cunoştinţă şi legile morale sunt 
universale şi necesare din operaţiile sufleteşti care fac parte integrantă 
din existența întregului cosmos, şi nu din forme şi categorii apriori 
şi transcendentale ale minţii. Personalismul energetic presupune că, 
în univers, există o corelaţie între evoluţia energiei fizice şi procesul 
personalizării, adică o finalitate de ordin psihofizic şi nu un haos. 

În Revizuiri și adăugiri se fac numeroase observaţii, reluări, 
modificări, fără însă a se renunţa la ideile principale ale cărții. Iată, de 
ce credem că o analiză a operei fundamentale a lui C. Rădulescu-Motru 
trebuie să refere la obsevaţiile proprii despre opera sa. Cu atât mai mult, 
cu cât desfăşurarea evenimentelor sociale, ştiinţifice şi politice aducea 
noi situaţii ce meritau o abordare din perspectiva energetismului. 

Autorul este interesat de a afla cum se aplică tezele din Personalismul 
energetic la realitatea diversă a existenţei. Lucrarea este judecată, 
de el, prin virtuțile sale formative, regăsite, mai ales, la tineri. Pe 29 
ianuarie 1946 scria: „Personalismul energetic, în intenția mea, avea să 
arate procesul de constituire al personalității omeneşti, sub influența 
mediului și a deprinderilor la muncă, pentru că pe baza cunoașterii 
acestui proces, educatorul generaţiilor tinere şi conducătorul politic 
să-şi îndrumeze activitatea lor. Cu deosebire intenționam să sporesc 
în mijlocul concetățenilor mei, prin această carte dragostea pentru 
munca profesională şi respectul pentru vocaţiile ce s-ar ivi în rândurile 
tineretului... Doream cărții mele un succes practic educativ, iar nu gloria 
unei speculaţii metafizice”**. Nu este exagerat a spune că filosoful voia 
să rămână în cultura română, prin sistemul său de gândire, un învăţător 
al naţiunii. 

Desfăşurarea războiului l-a determinat să conştientizeze necesitatea 
revizuirii Personalismului energetic. Înainte de orice, el crede că va trebui 
revăzută problematica moralei creştine. În creștinism sunt două părți: 
un conţinut ce interesează inteligenţa și o practică destinată conduitei 
omului*“. Europa a cultivat numai inteligența dar a încetățenit, în 
mică măsură, conduita creştină: „Conduita europeanului a rămas 
neschimbată de cum era în timpurile civilizaţiei antice” În Personalismul 
energetic, a considerat realizarea personalităţii drept finalitatea naturii 
însăşi. Cum evenimentele, pe care le trăia, îl obligau la o adăugire la 
concepția iniţială, se gândeşte să introducă, la o nouă editare a cărții, 
un capitol despre rolul avut de libertatea de conştiinţă în organizarea 
statului. 

Constatăm că filosoful discută despre limitele lucrării, accentuate, 
mai ales, de derularea evenimentelor. De pildă, el susţine că ar trebui 
revizuită întreaga problematică a culturii europene. Apoi, ar trebui 
să arate că tehnica muncii nu este o simplă prelungire a organelor 
omeneşti, ci ea este autonomă: „Tehnica muncii tinde să se dezvolte 
liber, după un destin al ei propriu în care ajunge să supună la sfârșit 
şi pe om'*5. Independenţa tehnicii este un element nou în evoluția 
personalității de care, spune autorul, n-a ţinut seama în Personalismul 
energetic. Perfecţionarea tehnicii, prin invenţii, este prioritară în acest 
secol iar perfecționarea morală este nesemnificativă. Ea are o influență 
puternică asupra organizaţiilor umane şi sociale. În Personalismul 
energetic recunoaşte că a acordat importanță mai mare cristalizării 
Eului şi factorilor psihologici decât tehnicii în evoluţia personalităţii. În 
ediţia a II-a a lucrării va trebui, spune el, să facă diferenţa dintre factorii 

psihologici în care intră Eul şi factorii energetici ai mediului tehnic în 
care se dezvoltă personalitatea: „Factorii psihologici dau impulsul, în 
special Eul întreţine unitatea subiectivă a personalităţii, iar deprinderile 
tehnice şi sociale dau organizarea personalității”**. 

În acest răstimp gânditorul, preocupat intens de implicaţiile tehnicii 
în personalismul energetic, scrie două articole: Este tehnica neumană?, 
publicat în „Anale de psihologie” şi Omul și tehnica de război în „Revista 
Fundațiilor Regale” În septembrie 1944, scrie articolul Învățămânul 
tehnic în școala personalismului energetic, toate cele trei articole urmând 
a fi incluse în broşura Tehnica și civilizația. Aceste studii urmăresc să 
arate cum personalitatea omenească, producătoare a tehnicii, se vede 
în starea de a fi amenințată cu nimicirea ei de către propriul produs: 
„Războiul actual ridică tehnica la rangul de arbitru suprem deasupra 
popoarelor”*, iar viitoarele războaie, afirmă, cu premoniţie, filosoful, 
se vor duce prin tehnică şi va învinge cine are tehnica cea mai puternică: 
„Aceasta ar însemna...absorbirea totală a darului de invenţie a minţii 
omenești în producere de tehnică războinică”**, prevedere pe deplin 
verificată astăzi când aproape întregul potenţial de creativitate este 
folosit în perfecționarea armamentului. C. Rădulescu-Motru are 
totuși convingerea că omenirea nu va accentua pe tehnica militară. 
În lumina războiului mondial „teoria de bază a personalismului 
energetic, prin care afirmam finalitatea naturii se confundă cu realizarea 
personalității omeneşti, nu iese zdruncinată ci numai îmbogățită”**. 
Teoria personalismului energetic trebuie să cuprindă, alături de 
analiza tehnicii instrumentale folosită de om în procesul de adaptare, 
şi probabilitatea situaţiilor excepționale în care tehnica se află în 
conflict cu interesele superioare ale ordinii sociale. Observăm limpede 
evoluționismul gândirii sale. Personalitatea omenească cunoaşte o 
evoluţie spre o condiţie mai bună, ceea ce înseamnă optimism. În acest 
sens, el îşi exprimă convingerea argumentând că o invenţie, care, inițial, 
a fost făcută pentru a distruge omul sau este potrivnică lui, devine cu 
timpul necesară dezvoltării omului. Ce sunt astăzi laboratoarele marilor 
armate ale lumii decât locul unde se proiectează mijloace de luptă dar şi 
cadrul de testare a instrumentelor cât mai sofisticate pentru producția 
materială şi spirituală din societate? Iată, o altă previziune a filosofului 
confirmată pe deplin. 

O dovadă în plus că filosoful căuta tot timpul să cunoască efectele 
personalismului energetic este interesul pentru noile descoperiri din 
fizica atomică. El a receptat astfel mutaţiile din ştiinţa secolului al 
XX-lea determinate de descoperirea energiei atomice. Prin ipoteza 

personalismului energetic, C. Rădulescu-Motru explică rostul şi conse- 
cinţele aplicării energiei atomice: „Aş putea chiar afirma fără falsă 
modestie, că problema energiei atomice vine tocmai la timp pentru a da o 
strălucită confirmare concluziilor la care ajunge filosofia Personalismului 
energetic”. Aceste concluzii sunt: 1. Natura în întregimea ei este 
constituită dintr-o succesiune de fenomene, ale căror raporturi constante 
sunt diferite forme de energie; 2. Succesiunea fenomenelor şi a formelor 
de energie are ca finalitate formarea personalităţii; 3. Direcţia luată de 
dezvoltarea personalității omeneşti indică finalitatea spre care se îndreaptă 
natura în întregul ei. Asemenea concluzii se regăsesc în discuţia în jurul 
energiei atomice. Chestiunea utilizării ei ţine nemijlocit de pespectiva 
sub care se va acționa. Dacă dezvoltarea personalităţii umane va înmulți 
însuşirile ei creatoare făcând din ea o ființă din ce în ce mai sociabilă, 
afirmă C. Rădulescu-Motru, energia atomică duce neapărat la sporirea 
civilizaţiei, dacă însă se vor dezvolta însuşirile distructive făcând din om 
o ființă şi mai egoistă ca până acum, atunci folosirea energiei atomice va 
fi un pericol pentru civilizație. 

Aşadar, exegetul nu s-a mulțumit cu simple consemnări despre 
eventuale revizuiri ale ideilor despre personalismul energetic, 
ci a trecut la elaborarea unor ample studii, unul dintre ele fiind 
Morala personalismului energetic, scris în intervalul 10 februarie-28 
februarie1946, şi care ar fi trebuit să constituie un capitol inclus în 
ediţia a Il-a a Personalismului energetic: „Dar cum perspectiva unei a 
doua ediţii nu o întrevăd înainte de 20 ani, tot este mai bine să apară la 
Academie”*!. La 2 martie 1946 a expediat manuscrisul de la Butoieşti la 
Bucureşti pentru a fi imprimat. Pe 4 martie îşi dă seama că n-a vorbit 
nimic despre îndatoririle către sine ale omului de vocaţie: „aceea ce 
constituie o lipsa de neiertat”*?. Omul de vocaţie îşi găseşte singur 
regulile de conduită şi nu așteaptă morala filosofului. Lucrarea Morala 
personalismului energetic este, în viziunea sa, „o sociologie a omului de 
vocaţie, iar nu ca o morală” Pe 28 martie 1946 a terminat revizuirea şi 
completarea noii redactări a Moralei Personalismului energetic adăugând 
două capitole noi: Definiţia omului de vocaţie şi Îndatoririle morale 
către sine și către societate, în locul capitolului Tendinţa fundamentală 
a moralei personalismul energetic™. Numai simpla relatare a etapelor 
de elaborare arată tensiunea intelectuală la care lucra filosoful şi câtă 
pasiune punea în dezvoltarea sistemului său filosofic. 

Studiul Morala personalismului energetic a fost prezentat de C. 
Rădulescu-Motru în şedinţa publică a Academiei Române din 16 mai 
1946, fiind o replică la opinia lui Lucrețiu Pătrăşcanu despre gândirea 

sa, exprimată în anul 1945. În introducere autorul preciza: „am fost 
obligat să fac această comunicare pentru a împiedica răspândirea falsei 
interpretări care s-a dat de către unii filosofiei mele (publicul a înțeles 
că este vorba de Lucrețiu Pătrășcanu) cum că eu aş fi un filosof mistic şi 
pătruns de spirit teologic”*. Gânditorul presimte intervenţia cenzurii 
în textul comunicării sale, deşi, crede el, că are nimic ofensator pentru 
regimul politic din România acelui timp. Comunicarea este publicată în 
anul 1946 sub auspiciile Academiei Române. 

Ce spune Rădulescu-Motru în această lucrare? Mai întâi, formulează 
câteva considerații asupra moralei filosofice. Apoi, prezintă principiile 
teoretice ale personalismului energetic, definiția omului de vocaţie, 
îndatoririle morale către sine şi care societate, sclavajul, industrialismul 
şi goana după câştig, munca pornită din vocaţie în sprijinul comunității 
omeneşti, perspective de viitor. Vrem nu vrem, nu putem eluda un anumit 
oportunism, mai mult insinuant decât afirmat direct, detectat în paginile 
acestei comunicări academice. Din formulările subcapitolelor, putem 
ușor observa adaptarea limbajului, dacă nu a ideilor, la exigenţele noilor 
vremuri. Oricum, filosoful nu cedează în planul ideatic, şi conturează 
o teorie a unei morale a personalismului energetic. El rezumă morala 
rezultată din principiile sistemului Personalismului energetic în scopul 
răspândirii la români a dragostei faţă de muncă profesională și respectul 
pentru vocaţie. Autorul face o precizare deosebit de importantă, anume 
că această lucrare ar fi putut fi denumită Morala omului de vocaţie, dar 
a preferat titlul Morala personalismului energetic, marcând legătură cu 
scrierile sale despre personalismul energetic. 

Filosoful reia chestiunea metodei, şi ţine să justifice, în plină 
perioadă de luptă ideologică și politică din primii ani postbelici de 
impunere a marxism-leninismului, înlăturarea din scrierile lui „a 
metodei recomandate de ideologia dialecticei materialismului, după care 
mentalitatea şi moralitatea ar fi reflexele structurii economice în care 
omul trăieşte, iar nu exprimarea propriei personalități a acestuia. Am 
socotit că este mai logic de a judeca, şi, la nevoie, de a reforma structura 
economică, după cerințele morale ale personalității omeneşti, decât de 
a aservi aceste cerinţe structurii economice, care s-a dovedit istoriceşte 
că poate fi adeseori impusă prin forța brutală”. Sub cupola Academiei 
Române, în perioada ocupaţiei sovietice, C. Rădulescu-Motru subliniază 
caracterul agresiv al ideologiei marxiste care accentuează prioritatea 
economicului faţă de conștiință — vestita teză a raportului dintre bază 
şi suprastructură. Comunicarea sa are, alături de noi contribuţii la 
discuţia despre personalismul energetic în dimensiunea lui morală, 

un accent polemic cu noile realități politice şi ideologice prefigurate 
tot mai pregnant în realităţile româneşti postbelice. Un argument 
semnificativ pentru atitudinea lui C. Rădulescu-Motru este oferit 
de locul proeminent ocupat de omul de vocaţie ca model în morala 
personalismului energetic. Omul de vocaţie „este un tip reprezentativ, 
iar nu unul existent aidoma în realitate, aşa cum sunt, de altminteri, 
toate tipurile la care se ajustează sistemele de morală filosofică. În spiritul 
filosofiei personalismului energetic, evoluția omenirii merge spre 
tipul personalității omului de vocaţie.” Or, ideologia comunistă avea o 
perspectivă opusă personalismului energetic, realizarea egalitarismului 
fiind scopul final și nu organizarea societăţii în raport de profesionişti. 
La un anume moment dat, filosoful afirmă: „Om de vocaţie, în înțelesul 
larg al cuvântului, poate fi numit orice om care vine pe lume, chiar dacă 
nu este muncitor. Căci orice om dacă vine pe lume, vine prin evoluţia 
naturii. Şi orice om venit pe lume îndeplineşte un rol, o chemare” 
aşadar, omul de vocaţie nu se reduce la muncitor - tipul social central 
al ideologiei comuniste. În locul unei categorii sociale ce muncea 
predominant fizic, C. Rădulescu-Motru crede, îndreptăţit, să accentueze, 
rolul profesionistului într-o societate bazată pe ştiinţă şi tehnică: „Prin 
oamenii de vocaţie, munca inventivă şi productivă, adevărata pârghie a 
progresului, intră în deprinderile statornice ale omenirii şi face posibilă 
diferenţierea acesteia în personalități cu aptitudini variate pentru 
cultură”. Morala personalismului energetic urmăreşte crearea de 
condiţii pentru o perfectă organizare a muncii, încă o dovadă a plierii 
ideilor lui C. Rădulescu-Motru la direcţia tehnocrată din societatea 
contemporană. Drept încoronare a moralei personalismului energetic 
ar putea fi perspectivele deschise de Organizaţia Naţiunilor Unite 
înfăptuite prin munca de vocaţie. El crede că Organizaţia Naţiunilor 
Unite, înființată în 1945, este o instituţie cu rol de a dirija politica şi 
economia națiunilor spre pace şi prosperitate generală. Evoluţia timp 
de mai mult de jumătate de secol a acestei organizații nu a confirmat 
prognoza gânditorului român, întrucât Organizaţia Naţiunilor Unite 
a fost pusă, de cele mai multe ori în serviciul marilor puteri, cu toate 
eforturile ei de lansare a unor programe de dezvoltare pentru țările cele 
mai sărace ale lumii de astăzi. 

Cum gestaţia ideilor îl urmărea permanent, îmboldit de situaţiile 
sociale şi politice derulate într-un ritm ameţitor, filosoful a trecut imediat 
la elaborarea unei alte lucrări întregitoare a Personalismului energetic. 
Pe 28 ianuarie 1947, el a terminat redactarea studiului Materialism şi 
personalism, în care a acccentuat lipsa de valoare ştiinţifică a metodei 

dialectice aplicată de materialism*”. În ziua de 28 martie 1947, prezintă, 
la Academia Română, comunicarea Materialism și personalism în 
filosofie, o completare la lucrarea Morala personalismului energetic. 
Acest nou studiu are un caracter polemic mult mai pronunțat, fiind 
axat pe examinarea rolului personalismului energetic în soluționarea 
problemelor de actualitate teoretică şi practică. Autorul insistă pe 
ideea că materialismul nu ia în considerare ceea ce e caracteristic 
vieții omeneşti: inovațiile, iar, în locul lor, acest curent filosofic aşează 
uniformitatea. Din această cauză, doctrina respectivă nu dă atenţie 
iniţiativei, derivată din diferențele dintre persoane. El aminteşte că Marx 
vede în muncă o mișcare mecanică şi nu o dimensiune psihologică a 
lucrătorilor, concepţie motivată de viziunea generală a materialismului 
despre munca drept o activitate făcută din silă. Capitalul economic s-a 
produs acolo unde au fost inovaţii inteligente din partea celui care a 
condus munca, deci unde munca a fost făcută din vocaţie, afirmă C. 
Rădulescu-Motru. Materialismul şi Personalismul sunt ca două atitudini 
opuse ale filosofiei. Şi această lucrare urma să completeze ediția a doua 
a Personalismului energetic. 

Lucid, deosebit de aspru cu propria-i operă, C. Rădulescu-Motru, 
la aproape 80 de ani, nu-și iartă că a neglijat un aspect esenţial al lumii 
contemporane: creşterea rapidă a populaţiei, ceea ce-l face să consemneze 
pe 17 octombrie 1947: „mă simt foarte umilit că n-am scris nimic despre 
înmulţirea populaţiei omeneşti în Personalismul energetic, unde s-ar fi 
impus în mod hotărât. Ce m-a împiedicat? Probabil tradiția filosofică în 
care am fost educat. Nenorocita de tradiție m-a făcut să lipsesc prima 
ediţie a Personalismului energetic de un fundament filosofic cu mult mai 
larg de cum a fost acela pe care s-a sprijinit această ediţie din 1927. În 
Personalismul energetic, ca şi în multe alte scrieri, am vorbit cu insistență 
despre civilizaţie, muncă, industrie, vocaţie etc., fără să pun însă aceşti 
factori în corelaţie cu înmulţirea populaţiei, deşi această corelație îmi 
era cunoscută din lecturile anterioare. Noua ediţie din Personalismul 
energetic, dacă va fi să apară vreodată, va trebui întregită cu rolul pe 
care înmulțirea populaţiei îl are în formarea personalităţii omeneşti prin 
muncă şi civilizație”, Nu ştim dacă a stăruit pe acest subiect. 

Gândul îi era permanent la această operă la care ţinea foarte mult 
şi pe care o dorea să fie cât mai bine elaborată şi să cuprindă toate 
subiectele relevante pentru actualitatea timpului său. În scopul de a da 
o completare la Personalismul energetic, a început studiul Personalități 
colective și personalități individuale”, despre care nu avem cunoştinţă 
dacă l-a finalizat. 

Pe măsură ce procesul de instaurare a comunismului progresa 
în România, filosoful, fin şi subtil observator al realităților sociale 
româneşti, îşi exprimă aversiunea faţă de politica rusească şi nu pierde 
din vedere diferența dintre concepţia personalismului energetic și 
comunism: „Căci comunismul, în fond, este dezbrăcarea personalității 
omeneşti de orice dotaţie proprie şi diferenţială. Este teoria egalității 
între oameni dusă la exces”, Îndemnat de ceea ce se întâmpla în 
societatea românească postbelică, C. Rădulescu-Motru își pune cu 
îngrijorare întrebări esenţiale despre relaţiile sociale, relaţiile interumane 
şi, evident, despre democraţie: „Adevăratul democrat este acela care 
respectă personalitatea, adică libera dezvoltare a omului în realizarea 
dispoziţiilor sufleteşti, primite de el de la natură. Ce democrat este acela 
care împiedică dezvoltarea omului sub raportul proprietății? "3. 

Rezumând,  Personalismul energetic reprezintă  esenţializarea 
gîndirii lui C. Rădulescu-Motru. Dacă altele ar fi fost condiţiile sociale 
şi politice, probabil că am fi avut o ediţie mult revizuită a scrierii sale. 
Oricum, notaţiile din Revizuiri și adăugiri sunt revelatorii pentru 
căutarea continuă a filosofului de fapte şi interpretări ale acestei teze 
originale despre structurarea existenţei în forme variate de energie, şi 
unitatea lumii dată de energie. Personalismul energetic este o matrice, o 
paradigmă, o cale de explicare a tot ceea ce există. 


9. Reverberaţii ale personalismului energetic în filosofia 

românească 

Cartea a avut un ecou destul de mare în mișcarea culturală 
autohtonă. S-a remarcat dintru început noutatea ei, deşi despre subiect, 
după cum am văzut, autorul vorbea de vreo douăzeci de ani. A fost 
nevoie de o nouă generaţie care să-i recepteze opera cu accent pe ideea 
de personalism energetic. 

O parte dintre comentatori se referă la caracterul de sistem al 
personalismului energetic, unii critici aşezându-l pe C. Rădulescu- 
Motru în imediata apropriere a lui Vasile Conta, alții dimpotrivă îl văd 
ca întâiul creator de sistem filosofic românesc.** 

Nu mai puțin semnificativă rămâne preocuparea recenzenţilor față 
de răspunsul lui C. Rădulescu-Motru, în general acceptat, în cartea 
sa privind criza culturii şi civilizaţiei europene. În fine, să reținem că 
interesul pentru personalismul energetic a crescut după apariția unei 
alte cărţi, ce prelungea dezbaterea despre personalismul energetic la o 
problemă concretă - omul de vocaţie. Această scriere a trezit interes 
din partea tinerei generaţii de intelectuali datorită virtuţii de a se aplica 

asupra realităților româneşti. Nu ne poate scăpa amănuntul cu nimic 
nesemnificativ, anume că despre capodopera lui C. Rădulescu-Motru 
au scris tinerii, şi nici un filosof român, de notorietate în acel timp, nu 
a găsit de cuviinţă să se pronunţe: I. Petrovici, M. Ştefănescu, Traian 
Brăileanu, M. Ralea, P. Andrei etc. Revista lui D. Gusti, „Arhiva pentru 
ştiinţa şi reforma socială“, nu a găsit loc s-o recenzeze. O revistă de 
prestigiul „Convorbirilor literare” nu i-a acordat spaţiu de prezentare. 

La puţin timp de la apariţia cărţii, Vasile Băncilă, un tânăr filosof, 
fost student al profesorului C. Rădulescu-Motru, dă la iveală, mai întâi 
în revista „Gândirea, apoi într-un studiu separat, o analiză amplă a 
acestei lucrări. Vasile Băncilă nu se mulţumeşte cu o simplă recenzie, 
ci găseşte oportun un examen al scrierii lui C. Rădulescu-Motru din 
necesitatea unei analize sistematice a uneia dintre operele fundamentale 
ale filosofiei”. Demersul său este prima exegeză a unei opere filosofice 
din cultura română, dată la iveală la un timp atât de scurt de la apariţie. 
Motivația gestului trebuie găsită în interesul lui Băncilă în a clădi o 
teorie a autohtonizării filosofiei, iar lucrarea lui C. Rădulescu-Motru 
reprezenta, în viziunea lui, un instrument remarcabil de a justifica ideile 
sale. Filosoful are, aşadar, bucuria ca un student de al său să scrie un 
amplu studiu despre personalismul energetic: Doctrina personalismului 
energetic a domnului Rădulescu-Motru. Aşa cum povestea peste 
ani Vasile Băncilă, lucrarea a fost „scrisă aproape lângă Rădulescu- 
Motru. Eu scriam la Brăila şi trimiteam manuscrisele la Bucureşti şi C. 
Rădulescu-Motru le tipărea. Am arătat doar principalele înrâuriri care 
n-au fost cine ştie ce determinante pentru C. Rădulescu-Motru fiindcă 
el aproape că nu-l citise pe Mounier, dar doctrina personalismului se 
potrivea cu ideile acestuia”. 

Stăruim numai asupra unora dintre aprecierile lui Băncilă, valabile 
în bună măsură şi astăzi. Mai întâi să reținem ideea că personalismul 
energetic este o sinteză de filosofie generală bazată pe psihologie“. 
Apoi, spune Băncilă, personalismul e faptul central al epocii moderne. 
El a dus la raţionalism - rațiunea ca valoarea cea mai importantă a 
personalității umane. Personalismul a dus la marcarea diferențelor 
dintre popoare, la reformă religioasă, la democraţie. C. Rădulescu- 
Motru a armonizat organic personalismul cu energetismul, la aceasta 
a contribuit „pasivitatea ori actualitatea capricioasă a societății 
româneşti”. Exegetul remarcă puternicul rol educativ al filosofiei lui 
C. Rădulescu-Motru. Despre această latură definitorie a sistemului lui 
C. Rădulescu-Motru, Băncilă va scrie un alt studiu C. Rădulescu-Motru 
pedagog, publicat în 1932. 

V. Băncilă crede că C. Rădulescu-Motru utilizează concepte 
biologice, dar la o simplă prezentare a acestora nu este greu de constatat 
caracterul lor filosofic, conferit în studiul personalismului energetic. Din 
acest unghi, recenzentul găseşte mai multe tipuri de Eu: Eul logic este 
un eu pasiv; Eul absolut, conştient şi armonizat, rezultat al reflexiunii; 
Eul metafizic este Eul unic, substanțial în afară de contingenţe, legat de 
eternitate şi transcendent; Eul arhaic, persistent, primordial, dinamic; 
este mai mult simţit decât perceput. C. Rădulescu-Motru explică geneza 
şi istoria personalităţii energetice, Eul fiind un nucleu de energie, și de 
fapt, cu acesta începe ființa umană”. 

Din examinarea lucrării, V. Băncilă ajunge la concluzia despre 
principiile ce diriguiesc concepţia filosofului. Primul este istorismul, 
utilizat de C. Rădulescu-Motru în a cunoaşte geneza şi transformarea 
personalităţii. Al doilea principiu are în vedere personalitatea în genere. 
Al treilea, finalismul, adică determinismul este făcut vizibil de la efect la 
cauză şi se pune în relief ideea de scop. În fine, energetismul este definit 
ca substrat al oricărei realități. 

Lucrarea lui Rădulescu-Motru a fost discută şi de alți comentatori. 
Ilie Gabrea apreciază efortul sisific al autorului Personalismului energetic 
de a impune evoluţia firească a filosofiei în România: „În cultura 
română, dl. C. Rădulescu-Motru şi-a luat un rol destul de greu: acela de 
a provoca o mișcare filosofică fără filosofi, care să se simtă antrenați la 
filosofie de onoratul public”*5. De aceea, filosofii români se pot număra 
pe degete. C. Rădulescu-Motru are o filosofie. Toate scrierile lui, 
începând cu Problemele psihologiei (1898) converg în a lămuri misterul 
persoanei umane: „Ideea personalismului energetic, frământată un sfert 
de veac în cugetarea adâncă filosofică plină de subtilități şi todeauna de 
o uimitoare prospeţime a d-lui C. Rădulescu-Motru e aruncată acum pe 
tărâmul practicii. Nu-i trebuie decât să fie bine înțeleasă, pentru a-şi da 
rodul. E un cuvenit omagiu ce s-ar putea aduce autorului ei”**. 

N.I. Herescu crede că Personalismul energetic al C. Rădulescu- 
Motru: „vine tocmai în clipa în care, de la un hotar la celălalt al Europei 
intelectualul îşi asvârle ca pe o minge întrebarea: unde mergem? [...] Or, 
pe când toţi cei de la noi se şi lase să adaptaze problemelor europene 
stările de lucruri româneşti, dl. Rădulescu-Motru, dimpotrivă, se 
întemeiază pe realități româneşti pentru a crea un sistem de cugetare 
valabil şi pentru Europa. Spre a ajunge aci, d-sa uzează de psihologie”. 
C. Rădulescu-Motru pleacă de la distincția, fundamentală în psihologie, 
dintre individualitate şi personalitate. Acestea sunt cele două extreme 
între care pendulează tânăra cultură română: de o parte, mentalitatea 

personalităţii, de cealaltă parte mentalitatea individualităţii; de o 
parte cultura rațiunii, de cealaltă cultura misticismului. Personalismul 
energetic e polul perfect contrar individualismului mistic al culturilor 
orientale. Personalitatea se aplică să observe şi să experimenteze 
utilizând deopotrivă observaţia şi experiența proprie: „Cartea d-lui 
C. Rădulescu-Motru ne aduce un preţios element de judecată în 
preziua războiului. Inegalitatea dintre Europa și Asia, dintre rațiune și 
misticism, inegalitatea fiindcă de fapt asistăm la un duel între un bătrân 
viguros şi un tânăr cu oase moi”). Recenzentul remarcă aserțiunea lui 
C. Rădulescu-Motru „omenirea de mâine va avea un suflet energetic pe 
când omenirea de ieri îl avea mistic? 

Nicolae Tatu, consacră o amplă analiză doctrinei personalismului 
energetic, la patru ani de la apariția cărții.*? După acest exeget, filosofia 
personalismului energetic s-ar include în seria sistemelor de filosofie 
a vieţii. Prin personalismul energetic se urmăreşte constituirea unei 
sistematici a personalităţii, a unei ştiinţe propriu-zise. Sub raport istoric, 
această doctrină „se integrează într-o lungă tradiţie filosofică din cultura 
europeană, care a cunoscut mai cu seamă în filosofia postkantiană diferite 
aspecte ale personalismului. ... Concepţia lui Constantin Rădulescu- 
Motru înseamnă o nouă etapă în evoluţia sistemelor personaliste, un 
pas înainte în cunoașterea problemelor vechi, o perspectivă inedită și cu 
orizonturi incomparabil mai vaste și promițătoare”. 

Filosofia personalismului energetic este apreciată drept o adevărată 
filosofie a culturii europene. Înscris în linia kantianismului şi a 
evoluţionismului spencerian, sistemul filosofului român „prin contribuţie 
ea depăşeşte cu mult granițele unei culturi naționale intrând în patrimoniul 
valorilor comune? Concluzia lui Tatu este neechivocă: „Personalismul 
energetic este în cultura noastră prima gândire care se înfăţişează ca un 
tot organic, ca o filosofie completă ce dă o explicare integrală problemelor 
care se pun omului” Cu mult mai puţin analitică decât lucrarea lui Vasile 
Băncilă, întreprinderea lui N. Tatu lasă impresia mai mult de analiză 
encomiastică, justificată de faptul că C. Rădulescu-Motru era în acel 
moment, membru al PN.Ţ. Şi senator. Suita de articole semnate de Tatu 
vine după ce la sfârşitul anului 1930 se consumase schimbul de replici 
între Nae Ionescu şi C. Rădulescu-Motru. Acelaşi autor peste 11 ani va 
publică în revista „Saeculum” al lui Lucian Blaga un articol, eufemestic 
vorbind, destul de critic despre filosofia lui Rădulescu-Motru”. 

Tânărul pe atunci, Şerban Cioculescu, deja un temut critic literar, 
ţine să zăbovească într-un articol asupra scrierii lui C. Rădulescu-Motru: 


>» 


„eminent filosof și om de cultură” după cum îl caracterizează. Spiritul său 

critic se produce şi aici, amintindu-i filosofului că realitatea socială, fie şi 
cea satului românesc, a cunoscut o evoluţie: „Afirmația iniţială a d-lui C. 
Rădulescu-Motru este oarecum antiştiințifică. Nimic nu e etern şi nimic 
nu este mobil...Satul românesc de astăzi, cu toată lipsa lui de gospodărie 
reprezintă o treaptă foarte înaintată față de satele trogloditice, de la 
începuturile vieţii noastre rurale. Satul de un secol nu a mai fost în izolare de 
oraş. [...] concepţia statică a d-lui C. Rădulescu-Motru nu rezistă înaintea 
netăgăduitei modificări biologice a satelor”. C. Rădulescu-Motru 
s-ar înșela când afirmă: „satul românesc nu ia parte la formarea culturii 
româneşti. Contrariul e mai adevărat“. Şerban Cioculescu îi contrapune 
imobilităţii rurale evoluţia către progres a societăţii româneşti: „Cultura 
românească, de la începuturile ei - Eliade, Lazăr, Asachi - s-a dezvoltat 
neîntrerupt pe tipul naţional de origine rurală. Populaţia târgoveță şi 
orăşenească se compune în cea mai mare parte din transplantaţi rurali - de 
prima, a doua sau a treia generaţie. [...] Sufletul românesc, indiferent de 
rural sau urban, se dezvoltă normal, potrivit structurii sale interioare. [...] În 
lipsa unui urbanism de origine feudală, ca în Ardeal, urbanismul românesc 
se afirmă că o formă de evoluţie precipitată a târgului primitiv de formaţie 
economică, şi el însuşi de origină rurală” Dacă există ceva „imobil, susține 
criticul, atunci este „dispoziţiunea românească de inactivitate, abulie şi 
absenteism moral, caracteristică deopotrivă tipului rural și derivatului 
său urban [...]. A venit momentul unei autodeterminări pentru societatea 
românească”. Ce îi sugerează sagacele critic? Reorganizarea materială 
şi culturală trebuie concepută pe tipul unui urbanism ştiinţific. Spiritul 
raționalist al lui Cioculescu se vădeşte a fi ostil concepției conservatoare 
a lui Rădulescu-Motru. 

M. Moldovan, asistentul său de la seminarul şi laboratorul de 
psihologie, după ce remarcă linia de continuitate între filosofie, 
psihologie generală, psihologie individuală şi psihologie practică, în 
centrul tuturor stând personalismul energetic, conchide despre virtutea 
formativă a lucrării: „Cartea profesorului C. Rădulescu-Motru capătă o 
nouă valoare, pe lângă cea ştiinţifică, una practică şi naţională: lucrarea 
de faţă trebuie să devină cartea de căpătâi a tuturor: tânăr, preot, învăţător, 
politician; trebuie să fie un îndreptar pentru oricine are o răspundere 
în această țară”*%8. Putem spune că este uşor nepotrivită accentuarea 
ideologică şi practică, de către Moldovan, a acestei scrieri într-o revistă 
de strictă specializare ştiinţifică, cu un public foarte restrâns. 

În studiul Criza culturii românești - schiţă istorică - Al. Dima valorifică 
idei ale lui C. Rădulescu-Motru din Personalismul energetic. În opinia 
sa, C. Rădulescu-Motru este primul creator de filosofie românească, 

poziţie contestată de alți exegeţi. Autorul remarcă armonizarea, în 
gândirea sa, a dimensiunii naționale cu cea europeană, semn că, în 
epocă, tinerii intelectuali manifestau o atenţie specială căutării soluţiei 
de realizare a unui echilibru între românism şi europenism: „În filosofie 
unde naţionalizarea se face şi mai greu, tocmai fiindcă în acest domeniu 
cunoașterea de sine a unui popor e şi mai limpede, ea s-a produs 
totuși în zilele noastre prin sistemul de gândire al d-lui C. Rădulescu- 
Motru care ne-a dăruit în Personalismul energetic odată cu o filosofie 
europeană şi una românească, după cum singur o recunoaşte”. Dima 
crede că naţionalizarea filosofiei româneşti înseamnă că aceasta este 
creatoare a sufletului românesc, iar sistemul lui C. Rădulescu-Motru 
ar răspunde necesităţii de a edifica o psihologie şi o sociologie aplicate 
spiritului național spre a-l cunoaşte şi a-l modela printr-o etică în 
spiritul idealurilor timpului. 

Acelaşi autor îi închină un studiu special, Personalismul energetic al 
dlui C. Rădulescu-Motru publicat, în 1927, în revista „Datina”*, în care 
spune: „Ceea ce impresionează pe un spectator de ansamblu al operei 
general-culturale a filosofului nostru e în primul rând, admirabila sa 
unitate atât în părțile de preocupări deosebite ce o compun cât şi în 
creşterea ei în timp.” Dima face o amplă analiză scrierii lui Rădulescu- 
Motru, considerând-un îndreptar pentru tânăra generaţie. 

Tot despre caracterul de călăuză al scrierii lui C. Rădulescu-Motru 
scrie Sm. M. Vizirescu, care crede că tineretul se încadrează perfect în 
doctrina personalismului energetic și îşi adaptează ritmul său organic 
cu această filosofie românească. Ca formă de energie actuală, tineretul 
ar ţine trează conștiința naţională şi s-ar opune anarhiei sociale. C. 
Rădulescu-Motru „înțelegând mesianismul nostru, arată încotro 
trebuie să se îndrepte energia socială”**!. Exegetul explică de ce generaţia 
tânără şi-a găsit ritmul ei sufletesc în filosofia personalismului energetic 
C. Rădulescu-Motru: „În această filosofie tendința către obiectivare şi 
ordine a energiei şi simţirii româneşti s-a întâlnit cu realitatea sufletească 
a unui tineret idealist, născut într-o vreme în care a domnit anarhismul 
personalităţii” 

Asemenea tuturor marilor opere ale culturii române, scrierea lui 
C. Rădulescu-Motru a avut de suportat acţiunea de interdicţie şi de 
deformare a gândirii sale în prima perioadă a regimului comunist 
(1945-1964). S-au spus despre acest onest şi profund gânditor lucruri 
ce nu aveau nici o legătură cu sistemul său de gândire. S-a ajuns până 
acolo încât într-o carte“? să se vorbească, pe zeci de pagini, despre 
iraționalistul, misticul, reacţionarul C. Rădulescu-Motru, în pofida 

evidenţelor la îndemâna tuturor din opera sa. Tonul unui asemenea 
mod de a judeca filosofia lui C. Rădulescu-Motru a fost dat de nimeni 
altul decât Lucrețiu Pătrășcanu. 

Într-o conferință ţinută în amfiteatrul Fundaţiei Regale „Carol P’ 
care, după cum C. Rădulescu-Motru însuși consemnează, „a fost plin 
cu vârf”, liderul comunist a încercat să demonstreze rolul filosofiei 
în a prevesti căderea regimurilor politice. Filosofia românească, 
reprezentată de C. Rădulescu-Motru, Blaga, PP. Negulescu, Nae 
Ionescu, era caracterizată, de conferenţiar, drept mistică. Pe C. 
Rădulescu-Motru l-a considerat idealist, în directă filiație cu Kant, şi 
cu concepții finaliste de personalism. Pătrășcanu a susținut că toată 
filosofia europeană din care se inspiră filosofii români, este mistică. 
Intrigat de aceste judecăţi hazardate, C. Rădulescu-Motru îi trimite 
lui L. Pătrăşcanu, ce anunţase publicarea unui volum despre filosofia 
românească, lucrarea Personalismul energetic însoţită de o scrisoare 
în care îl roagă „de a examina cuprinsul scrierii acesteia (în care este 
rezumată filosofia autorului cărții) pentru a se convinge că departe 
de a fi o victimă a misticismului eu sunt un adversar hotărât al 
misticismului”*. Pe 18 octombrie 1945, C. Rădulescu-Motru notează 
că a primit, la conacul său din Butoieşti, de la Pătrășcanu, un plic cu 
câteva foi din manuscrisul lucrării sale Despre filosofia românească, în 
care era expusă concepţia lui C. Rădulescu-Motru, fiind rugat să facă 
propriile observaţii. După lectura manuscrisului, filosoful apreciază că 
Pătrășcanu i-a citit lucrările „cu mare atenţie şi cu multă competenţă. 
Dânsul a pătruns în miezul filosofiei mele, reuşind să descopere legătura 
mea cu apriorismul kantian, şi apoi partea de originalitate în trecerea 
spre Personalismul energetic”**. Nu este de acord cu Pătrășcanu în ce 
priveşte opinia acestuia despre tendinţele metafizice manifestate de 
personalismul energetic, cu argumentul că în Personalismul energetic se 
acordă o importanţă deosebită ideii de Dumnezeu, dar apelând la un 
text al unei conferințe ţinută de C. Rădulescu-Motru în fața Societății 
tinerilor creştini. C. Rădulescu-Motru reia argumentele sale subliniind 
că cele două orientări, materialismul și idealismul nu mai satisfăceau, 
iar personalismul energetic era viabil deoarece, în persoana umană, se 
pot armoniza energia materiei şi creaţia ideativă. 

C. Rădulescu-Motru i-a returnat lui Lucrețiu Pătrășcanu, pe 
19 octombrie 1945, prin I.M. Nestor, manuscrisul împreună cu 
răspunsul lui”, replica sa nefiind luată în seamă de L. Pătrășcanu, 
care şi-a menţinut, în lucrarea sa, judecata despre misticismul filosofiei 
personalismului energetic: „Prin introducerea finalismului, ca mijloc de 

explicare a vieţii şi a lumii înconjurătoare, concepţia sa a luat, a trebuit 
să ia o coloratură teologică. Aici este şi atingerea acestei concepții cu 
misticismul”? 

Analiza exegezei despre lucrarea Personalismul energetic se opreşte 
aici. Să consemnăm numai reevaluarea concepţiei lui C. Rădulescu- 
Motru, începută în anii'60 ai secolului al XX-lea și continuată până 
astăzi". 


XXX 


Lucrarea Personalismul energetic este capodopera lui C. Rădulescu- 
Motru şi a filosofiei româneşti. Personalismul energetic, contribuţie a 
lui C. Rădulescu-Motru la dezvoltarea gândirii filosofice, este o viziune 
înrădăcinată în ştiinţă şi raționalism, ce depăşeşte pozitivismul şi 
susține virtuțile spiritului. Personalismul energetic reprezintă soluția 
filosofică, de o certă actualitate, a eternei probleme privind relaţia 
dintre personalitate şi natură, a cărei întemeiere se află în interpretarea 
proprie a marilor teme ale reflecţiei filosofice, cu deschidere spre 
problemele sociale naţionale şi europene. Această concepție constituie 
esenţializarea gândirii lui C. Rădulescu-Motru într-un sistem filosofic 
original despre personalitate - cea mai înaltă formă de energie 
cosmică. Prin originalitatea sa, personalismul energetic se înscrie între 
sistemele filosofice universale. Dacă nu ar fi fost hiatusul din cultura 
română din anii'50 din secolul al XX-lea, când grupările ştiinţifice 
universitare alcătuite în jurul marilor personalități au fost obligate să se 
destrame, am fi avut astăzi o solidă şi prestigioasă şcoala românească a 
personalismului energetic. 


VOCAȚIA, FACTOR DE PROGRES 


După publicarea Personalismului energetic, în 1927, Rădulescu- 
Motru a recunoscut lipsa, din lucrare, a aplicabilităţii sistemului său 
filosofic la realitățile româneşti. Această lacună se resimțea întrucât 
nu dădea răspuns orientărilor şi întrebărilor noii generaţii, care își 
exprimau, la sfârşitul anilor'30, crezurile şi idealurile. Mircea Eliade, la 
vârsta de 20 de ani, eticheta, fără menajamente, intelectualii de vârf: „mai 
toţi profesori universitari sau directori de reviste cultural-literare”*%8. 
Tinerii le cereau acestora profesionalism și performanţă culturală 
asemănătoare celor din Europa. Ideile lui C. Rădulescu-Motru despre 
vocaţie răspund interesului existent în acea vreme pentru psihotehnică 
şi taylorism, ceea ce este un argument al orientării sale scientiste, dar 
pentru că se vedea obligat să răspundă unor cerinţe ale tinerilor, atașați 
foarte mult chestiunilor românești, a transpus gândurile lui în lucrări ce 
se voiau a fi un ghid spiritual pentru societate. În contextul anilor'30, 
este limpede că C. Rădulescu-Motru dorea ca prin cartea despre vocaţie 
să-şi asume direct responsabilitatea de a îndruma tinerii. A resimțit 
reverberaţia ecoului Personalismului energetic în rândul tinerilor, dar nu 
în măsura de a influenţa mentalităţile şi conduitele lor, iar în Vocaţia 
filosoful a oferit o soluţie: „Rândurile noastre au de scop tocmai să 
înlesnească tinerilor români înțelegerea rolului pe care ei, prin vocaţiile 
lor, vor avea să-l îndeplinească”. 


1. Omul de vocaţie 

C. Rădulescu-Motru a intuit mişcarea ştiinţei şi tehnicii în prima 
jumătate a secolului trecut. Bine informat, nu numai din cărţi de 
doctrină, dar şi din presa cotidiană apuseană - zilnic avea program pentru 
lectura ziarelor -, filosoful a realizat că ascensiunea industrialismului şi 
a mașinismului a creat un nou trend al evoluţiei lumii. Întrebarea ce 
şi-o pune este cine poate stăpâni extraordinara forță dată de ştiinţă şi 
tehnică? Răspunsul este indubitabil: omul de vocaţie va fi forța umană 
ce va domina realitatea creată de ştiinţă şi tehnică. Din poziţia lui de 
psiholog, el se vede îndrituit să examineze cultura popoarelor ca expresie 
a vocației, element fundamental în susținerea virtuților unui neam. 

De data aceasta el nu mai stăruie asupra ştiinţei ca studiu al realității 
sub forma înlănțuirilor uniforme şi constante dintre fenomene. Ţelul 
rămâne examenul finalității ştiinţei şi a tehnicii asupra personalității 
umane. Fiind lămurită, de el, problema personalismului energetic — 
ştiinţă a personalităţii -, în acest op, Vocaţia, gânditorul părăseşte firul 
esenţial al lucrărilor sale de până atunci - interpretarea filosofiei ca 
ştiinţă despre existenţa în totalitatea ei. Vocaţia este prima lucrare a lui 
C. Rădulescu-Motru de tranziţie spre marile sale scrieri etno-culturale. 

C. Rădulescu-Motru anunţă ideea de vocaţie în scrieri anterioare”. 
În Elemente de metafizică vorbea de omul de vocaţie, ca finalitate a 
oricărei metafizici, fiindcă acesta dispune de o asemenea conştiinţă, şi 
este creator al producţiilor culturale moderne: „Mulțumită oamenilor 
care au simțit în ei puterea vocaţiunii avem ştiinţa şi cultura de astăzi. 
Pârghia cea mare a progresului este vocaţia. 

Omul care simte în el o vocaţie este un transformator de energie. El 
este profetul personalismului energetic, spre care evoluează realitatea 
întreagă. 

În vocaţie se întrupează la un loc cele mai înalte însușiri morale 
şi intelectuale ale sufletului. De aceea nu este deloc o coincidență că 
popoare care au avut în sânul lor mai mulți oameni de vocaţie, acelea 
au progresat mai mult. 

Vocaţia face pe individ să se simtă ca o parte necesară totului; ca un 
factor predestinat să fie aşa cum este, fiindcă altfel nici realitatea nu ar fi 
aşa cum este. Acel ce se simte cu o vocaţie, se simte cu o responsabilitate 
cu el însuşi” *!. 

C. Rădulescu-Motru foloseşte termeni care au acelaşi înțeles ca 
şi termenul de vocaţie, anume „oameni excepționali”, „oameni mari”, 
„oameni aleşi”, „inovatori? Nu credem că noțiunile amintite se identifică 
între ele. Este adevărat, vocaţia ţine de un anumit profil psihologic și 
social al individului, dar C. Rădulescu-Motru lămureşte limpede sensul 
real al termenului de vocaţie. 

În Personalismul energetic, ideea de vocaţie este mai mult implicită 
şi ea derivă, fatalmente, din concepţia generală despre energie ca unitate 
între natură şi om. C. Rădulescu-Motru luminează ideea de vocaţie, iar 
omul de vocaţie este conceput ca profesionist: „În lumea modernă sunt 
atâtea forme de personalitate câte profesiuni sunt. Aceasta în principiu. 
În practică, lumea modernă este încă departe de a avea o personalitate 
în fiece profesionist, şi aceasta din cauză că munca modernă nu este 
pe deplin liberă. Sunt mulți opriţi de la vocaţia lor; mulţi, muncitori 
prin constrângere. Profesionist, în adevăratul înțeles al cuvântului, 

este omul care consideră profesia, nu ca pe un mijloc de câștig, egal 
oricărui alt mijloc, ci ca pe o chemare hotărâtoare pentru întreg rostul 
vieţii sale. Profesionistul adevărat este totdeauna creator în profesia 
sa, fiindcă totdeauna din iubirea pentru profesie iese perfecționarea 
acesteia. Un asemenea profesionist este aceea ce am numit personalitate 
energetică”? La o analiză ulterioară, gânditorul a găsit de cuviință 
să descifreze noi sensuri vocației, de unde a rezultat decelarea unei 
diferențe remarcabile dintre omul de vocaţie şi personalitate. 

În Vocaţia, C. Rădulescu-Motru dă concreteţe ideii exprimată în 
Elemente de metafizică şi exemplifică filosofia personalismului energetic 
prin omul de vocaţie. Preocupat de modul cum a fost studiată vocaţia, 
el constată neglijarea ei de toate disciplinele umaniste. Pedagogia o face 
„în silă”, iar „Psihologia ...se fereşte să o cerceteze mai de aproape” pe 
când „sociologul este certat cu studiul vocaţiei”**, susține autorul. Doar 
pentru criticul de artă vocaţia „are un farmec special, însă nici acesta 
nu o examinează sistematic. Biografii acordă interes vocației datorită 
analizei evoluţiei vieții marilor creatori: „Singurii cercetători, cari aduc 
o contribuţie mai însemnată la cunoaşterea vocației sunt biografii 
personalităților marcante? 

Cum se explică starea precară a cunoaşterii unei probleme cum es- 
te vocaţia, de acută actualitate în orice societate civilizată? Filosoful vede 
cauza în specializarea ştiinţifică axată pe studiul unui obiect, şi crede că 
dezvoltarea ştiinţei trebuie să conducă, inevitabil, la dispariţia specialistului 
rigid, şi astfel, s-ar impune cercetarea, de către un specialist, a mai multor 
teme ştiinţifice. Faptele de vocaţie vor face, spune Rădulescu-Motru, 
obiect al unor studii multidisciplinare. Sunt două ştiinţe, afirmate timid, 
tipologia şi caracterologia, care se vor constitui în două capitole ale ştiinţei 
vocației. În perioada premodernă a existat o extindere exagerată a vocației: 
„„Vocaţia era amestecată cu predestinaţia, şi ca atare pusă în legătură cu 
arta divinaţiei”””, însă, astăzi, are loc o îngustare a acesteia. Din cauză că 
de un asemenea subiect s-au ocupat, în trecut, astrologii şi chiromanțiștii, 
oamenii de ştiinţă manifestă rezerve faţă de studiul acestuia, ocupându-se 
doar de aptitudinile copilului. Primii psihologi, interesați de vocaţie, s-au 
ocupat numai de măsurarea datelor simţurilor, de memorie şi atenție. S-a 
dovedit greşită această analiză pentru că punea accent pe o anumită funcție 
a personalităţii. Or, susține C. Rădulescu-Motru, nu poate fi acceptată 
o asemenea înţelegere a vocației, dată fiind dimensiunea ei definitorie 
pentru personalitatea concepută ca totalitate: „Vocaţia nu este legată de o 
anumită aptitudine, ci ea este legată de întreaga constituție fizică şi morală 
a omului”, Aşadar, omul, în realitatea lui plenară, este apt de vocaţie. 

De la această premisă, cu un puternic accent umanist, filosoful 
trece la discutarea unui fenomen social şi economic, dominant în 
lumea secolului al XX-lea: maşinismul, incriminat pentru crearea 
iluziei privind rolul său în naşterea şi perpetuarea progresului. Autorul 
recunoaşte că maşinismul a revoluționat lumea, şi aceasta s-a concretizat 
în sporirea comunicării între popoare şi a confortului material, dar 
este discutabil că maşinismul ar putea înlocui forța de muncă umană. 
C. Rădulescu-Motru aduce argumente împotriva ideii despre om, 
identificat cu o mașină, deoarece analogia, ca metodă, nu ar duce la 
rezultate consistente. De aceea, între tehnica maşinii şi tehnica muncii 
omenești nu se poate stabili un paralelism. Viziunea umanistă se degajă 
cu multă pregnanţă din viziunea sa, întrucât el concepe omul ca o ființă 
irepetabilă, şi deci inimitabilă: „Maşina reprezintă o mică parte din aceea 
ce este organizarea muncii omeneşti; anume partea cea mai superficială. 
Ea este un simplu multiplicator al producţiei economice. Ea prelungeşte 
funcțiunile sufleteşti, fără să le poată înlocui pe acestea vreodată”. 
Maşina este doar un instrument, lipsit de orice stare sufletească. Ea nu 
trăieşte, nu simte, nu se bucură şi nici nu suferă pentru rezultatele ei. 
Gânditorul ne propune ca, în locul iluziei date de tehnica mașinii, să 
cunoaştem adevărata evoluţie a muncii, fiindcă numai astfel se poate 
vedea rolul jucat de vocaţie în ființarea omului. Încă de la începuturile 
muncii umane, vocaţia este legată de structura omului întreg. Vocaţia se 
manifestă numai în libertate, deoarece munca liberă derivă din vocaţie: 
„Din nefericire, dispoziţiile spre o muncă liberă s-au manifestat rar. [...] 
Au muncit, în mod nesilit, foarte puțini”, aserţiune întrutotul valabilă 
şi astăzi. 


2. Profesionistul şi omul de vocaţie 

Trebuie spus că filosoful, deşi ţinteşte să asigure continuitatea între 
Personalismul energetic şi Vocaţia, în fapt, produce o falie între cele două 
scrieri din cauza sensului acordat tipului reprezentativ, luat în seamă. 
În prima scriere, el crede că profesionistul este cel care exprimă, cel mai 
bine, personalismul energetic. Personalitatea „este profesionistul care, 
fără să facă pe apostolul, a realizat o tehnică nouă, morală sau materială, 
pe urmele căreia viața socială are un câştig de bunuri”**. Maşinismul 
se înscrie firesc în seria produselor create de profesionist, adevăratul 
ferment al civilizaţiei industriale. 

În Vocaţia, gânditorul realizează primejdia reprezentată de exacerba- 
rea influenţei tehnicii în viața socială şi umană, şi, din acest unghi, 
întreprinde critica maşinismului întemeiată în realitatea manifestă a 

acestui fenomen cu implicații adânci în structurarea personalității şi 
a relaţiilor sociale. Ce tip de personalitate poate oferi mașinismul? Din 
desfășurarea acestui proces economic a rezultat, netăgăduit, că unul din 
efectele sale importante este reducerea ființei umane la statutul de simplă 
forță de muncă. Fără să o spună direct, C. Rădulescu-Motru vizează 
actul alienării omului modern, generat de tehnica maşinismului prin 
imensitatea de produse standard create de el însuşi, de care însă viața sa 
depinde, sau pur şi simplu este dominată de ele. Filosoful, sesizând acest 
impas, caută, în om, acele dimensiuni ce-l pot autonomiza în raport de 
tehnică, pe care tot ela creat-o. Acestea sunt exprimate de vocaţie, element 
care tocmai lipseşte profesionistului: „Un om de vocaţie se îndreaptă spre 
munca pe care o cer dispoziţiile adânci ale sufletului său. El se întregeşte cu 
opera pe care o produce. Este conştiincios, fiindcă în conştiinţa sa scopul 
muncii şi scopul existenţei se identifică. Este original, fiindcă normele 
sale de muncă nu vin din imitaţia altora, ci din desfăşurarea firii sale 
proprii. Profesionistul este mai puţin conştiincios şi mai puţin original. 
El poate adesea să fie foarte talentat. Nu aptitudinile îl diferențiază de 
omul de vocaţie, ci structura caracterului. Moralitatea este una în omul 
de vocaţie, şi alta în profesionist. Moralitatea în înțelesul de consecvență 
cu sine însuşi. Era profesionismului a înlesnit calea spre maşinism”*%. 
Profesionismul nu a apărut din profunzimea psihologiei umane, ci a fost 
creat de spiritul profesional şi de concurența pentru câştig. Din acest 
motiv, maşinismul nu poate fi expresia ultimă a idealului omenesc, doar 
munca pornită din vocaţie poate să-l atingă: „Munca de maşină are numai 
aparenţa de a fi la baza progresului social, prin larga ei răspândire. În fond, 
ceea ce susţine progresul social este muncă din vocaţie. În aceasta din 
urmă se găsesc germenii de spontaneitate şi originalitate fără de care nu 
poate fi o viață de cultură. Şi omenirea nu va putea progresa decât în viața 
culturii diferitelor sale popoare”*!. 

În argumentarea tezei sale despre vocaţie, C. Rădulescu-Motru aduce 
un argument foarte sugestiv, cel al mâinilor, de care dispune fiecare om 
şi toți membrii unei societăți dar, deşi orice om şi orice popor dispune 
de acelaşi instrument, rezultatele sunt diferite: „Aceleaşi mâini le are 
omenirea peste tot pământul, cu toate acestea deprinderile la muncă 
sunt deosebite de la popor la popor. Fiecare popor îşi are ritmul său de 
muncă după mişcările diferențiate ale mâinii. [...] fiecare îşi are munca 
sa originală, fiindcă îşi are mâna din mogi strămoși predispusă pentru 
anumite mişcări”. Munca fizică şi munca intelectuală pot fi imitate, însă 
ele sunt productive numai în măsura în care sunt expresia dispoziţiilor 
înnăscute ale omului. Munca este concepută de filosof ca act derivat din 

aptitudinile individuale. Prin urmare, orice fiinţă umană dispune, într- 
un grad sau altul, de aceste dispoziţii înnăscute ale sufletului, şi deci 
este capabilă de o activitate productivă. Raportat la popor, diferenţierile 
rezultate din dispoziţiile lui înnăscute sunt determinate de diferenţierile 
energiei mediului în care el trăieşte. Identitatea unui popor este afirmată 
de produsele muncii sale, integrate în cultura sa: „O cultură este cu atât 
mai originală, cu cât răsfrânge în ea mai expresiv fondul propriu al 
poporului care a produs-o. Şi fondul propriu al poporului este cu atât 
mai expresiv răsfrânt, cu cât dependenţa lui de caracterele permanente 
ale energiei mediului regional este mai credincios păstrată. Popoarele 
cu o cultură originală găsesc în cultură o creştere spirituală a rădăcinilor 
lor pământeşti. De aceea asemenea popoare reprezintă unitatea lor 
sufletească, ca turnată dintr-o bucată. Culturile de împrumut sunt în 
schimb apanagiul popoarelor cu domiciliu anonim. În ele dependența 
de mediu este ruptă sau întâmplătoare”. Autorul face o diferență 
interesantă, de mare actualitate. Indivizii din popoarele anonime se 
pot simţi mai bine decât cei ai popoarelor cu o cultură originală, dar 
le lipseşte „cinstirea posterităţii” Ca să exişti ca entitate este necesar 
să arăţi celorlalți moştenirea proprie şi s-o marchezi periodic: „Căci 
operele omeneşti durabile sunt numai cele care continuă viața izvorâtă 
din adâncul mediului original” 

Chestiunea originalității unei culturi este mai complexă decât o 
expune filosoful. Autorul neagă orice virtuţi împrumutului, fără să ia 
în seamă producerea schimbării culturale prin difuziunea culturală. 
Societatea, care împrumută de la o altă societate, poate să aibă avantajul 
de a nu mai repeta greșelile comise în actul de dezvoltare. Unele țări, 
cu experienţă în activitatea industrială, au fost depăşite, ca nivel de 
producție şi calitate, de alte țări. Este de notorietate exemplul Japoniei. 
Prin împrumuturile de inovaţii tehnologice şi ale unor moduri de 
organizare economică din țări occidentale şi din S.U.A., a reuşit să 
le depăşească în ramuri economice de vârf (industria de automobile, 
electronică, informatică, televiziune). Este adevărat, nu se poate 
împrumuta, uşor, orice. Procese tehnice şi ştiinţifice pot fi împrumutate 
fără nici o dificultate de către o societate, în schimb preluarea 
credințelor, a modurilor de viaţă sau a valorilor se realizează numai prin 
o selecţie puternică. De aceea, împrumutul este o cale de schimbare în 
orice societate, dar intensitatea, conţinutul și formele lui sunt în raport 
de modelele de împrumut ale fiecărei societăţi. Ceea ce este benefic 
pentru o societate, urmare a împrumutului dintr-o altă societate, poate 
reprezenta un pericol pentru o altă societate care face același împrumut. 

Ajunşi în acest punct să stăruim asupra uneia din trăsăturile 
definitorii ale vocației - originalitatea. C. Rădulescu-Motru constată, 
cu o anumită surprindere, confuzia făcută între originalitate și alte 
manifestări ale conduitei umane: „Originalitatea se confundă prea 
adeseori cu noutatea, cu extraordinarul şi cu excentricul”“%, situaţie 
întâlnită mai ales în literatură. „Vocaţia îşi are temeiul în existența 
culturii”, spune cu claritate Rădulescu-Motru . 

După excursul în conținutul muncii, filosoful descrie omul de 
vocaţie. Acesta munceşte fără a ține seama de interesele sale proprii, 
ţinteşte spre interese personale înalte, ia interesele sociale drept 
interesele lui proprii, face întotdeauna un calcul riscat, într-un cuvânt, 
el se concentrează pe motivele intrinseci activităţii şi ignoră orice motiv 
extrinsec. La profesionist, raportul dintre cele două tipuri de motive 
este invers, adică accentul cade pe motivele extrinseci. Diferenţa dintre 
profesionist şi omul de vocaţie stă în aceea că, pentru primul, munca 
este susținută prin intervenţia unor interese externe, pe când munca 
omului de vocaţie se susţine prin impulsul dat de natură. Unul este 
legat de interese materiale şi schimbă profesia, celălalt „urmează înainte 
contra tuturor intereselor contrarii, fiindcă se simte chemat'*5. De 
aceea, societatea dispune de foarte mulți profesionişti şi de foarte puţini 
oameni de vocaţie. 

Interesante observaţii face gânditorul despre interesul omului pentru 
muncă: „Omul nu este însă muncitor prin instinct, ci prin educaţie, 
dacă nu chiar prin silnicie”*%. Fără să insiste pe această idee, el lansează 
o provocare tulburătoare în ce priveşte condiţia umană. Omul nu se 
naşte cu disponibilitatea pentru muncă, așadar ea nu este o necesitate 
primară, pe care neapărat trebuie să şi-o satisfacă, aşa cum procedează 
cu setea, foamea etc. Omul devine forță de muncă în îndelungatul şi 
dificilul proces de socializare. Atunci înseamnă ca şi vocaţia se cultivă 
prin mijloace educative. Cu toate acestea, autorul aminteşte de geneza 
vocației în instinct, detectabilă mai ales la oamenii politici dând, ca 
exemplu, nume care nu prea au nimic în comun între ele: Jeanne dArc, 
Napoleon, Bismarck și Mussolini. 

După Rădulescu-Motru, rolul social al vocației apare vag şi 
intermitent. Întrucât societatea se axează tot mai mult pe omul de 
vocaţie, ea este obligată să organizeze educaţia vocației, iar în programa 
şcolară ar trebui să se acorde un loc şi pentru pregătirea vocației. De aici 
încrederea care trebui investită în virtuțile psihotehnicii: „Nu este departe 
ziua, când va sta în puterea psihotehnicianului să dea diferențierea 
aptitudinilor pe care se fundează originalitatea creatoare a viitorului 

om de vocaţie. S-a ajuns destul de departe cu diferenţierea aptitudinilor 
pe care se fundează tipul de criminal, de antisocial şi de dement, de ce 
n-ar veni şi timpul când să se diferenţieze, de omul obişnuit, tipurile 
de elită ale oamenilor chemaţi la o muncă de creaţie?”*”. Într-adevăr, 
psihotehnica a ajuns la rezultate remarcabile, testele de orientare școlară 
şi profesională sunt o mărturie evidentă, şi astăzi resursele umane sunt 
gestionate pe baza testării aptitudinilor profesionale. Orice selecţie 
profesională în ţările industrializate are la bază măsurarea prin tehnici 
speciale a disponibilităţii pentru munca prestată. S-a adeverit, pe deplin, 
proiecția filosofului român din anul 1932, anume acest tip de selecție va 
fi adoptat, după ce popoarele vor realiza rolul social pe care îl are vocaţia 
de îndeplinit ca factor obiectiv în dezvoltarea societății. 

Este omul de vocaţie total diferit de profesionist? Răspunsul este 
greu de formulat, deoarece, după cum afirmă C. Rădulescu-Motru, 
aptitudinea vocaţională este o aptitudine greu de diferențiat de 
aptitudinea profesională. Deosebirea dintre cele două realități apare 
din motivarea exprimată în exercitarea unei activități. Omul de vocaţie 
se distinge prin sentimentul de răspundere faţă de viitor, el fiind prea 
puţin interesat de ceea ce-i se întâmplă lui în viaţa cotidiană. Totuşi o 
delimitare între profesie şi vocaţie se impune. Profesia nu se reduce la 
vocaţie. Într-o profesie pot activa oameni fără vocaţie. Chestiunea este 
dacă poate să existe o profesie în care afirmarea omului de vocaţie este 
imposibilă. În acest sens, C. Rădulescu-Motru o spune limpede: profesia 
care nu are printre practicienii ei oameni de vocaţie este o profesie fără 
atracţie, adică „Este o profesie fără nimb de glorie”. În orice profesie 
există persoane care depășesc nivelul repetabilităţii operațiunilor de 
muncă şi sunt capabile să producă inovaţia în acel domeniu profesional: 
„Vocaţia înnobilează profesiunea. Ceva mai mult. Structura tehnicii 
profesionale, câtă vreme nu este ajunsă la rutină, cere rolul vocaţiei”*%. 
În toate profesiile, de la cele mai simple până la cele intelectuale, se 
manifestă anumite calități, iar vocaţiile sunt în orice activitate. 

Exegetului nu-i putea scăpa un aspect esenţial al discuţiei despre 
vocaţie, anume creativitatea. Gânditorul respinge teza că vocaţia ar fi un 
semn al norocului sau al predestinării: „Omul de vocaţie nu este un om 
norocos. Împrejurările singure nu fac vocaţia. Pentru ca să se producă 
vocaţia, mai trebuie şi un suflet potrivit împrejurărilor”". 

Dacă prin creaţie se înţelege o activitate ieșită din neant sau din 
pură libertate, cu o existență deasupra timpului şi spațiului atunci 
avem doar o pură iluzie. În înţeles ştiinţific: „creaţia este o activitate 
determinată de finalitatea naturii, şi anume este o activitate de realizare, 

care urmează vocației. Despărţită de vocaţie, creaţia spiritului este fără 
înţeles precis. Spiritul nu intră în activitate decât chemat de condiţiile 
istorice ale omenirii”"!. În concepţia lui C. Rădulescu-Motru, nici un 
spirit nu se ridică deasupra timpului şi nu acționează în eternitate, 
dar sunt spirite care înțeleg mai mult, şi spirite care înțeleg mai puţin 
cerința timpului lor: „Spiritul omenesc este creator sub condiţia de a 
realiza o operă la care era de mai dinainte predestinat. Adică el este 
realizatorul unei chemări sau vocaţii”“!?. Aşadar, creatorul se distinge 
printr-o vocaţie căreia trebuie să i se conformeze în funcţie de exigenţele 
istorice. În acest sens, se amintește de limitarea puterii creaţiei la 
cultura unui popor: „Nu este operă care poate fi mutată, de la un popor 
la altul, fără ca să-și piardă valoarea. Fiecare are valoare, întrucât s-a 
produs în momentul istoric, în care ea a fost aşteptată”“î. Un produs 
cultural poartă pecetea inconfundabilă a valorii naţionale. Chestiunea 
este cu mult mai complexă decât apare în gândirea lui Rădulescu- 
Motru. O creaţie culturală este perenă, axiologic, dincolo de conotaţiile 
particularismului etnic sau naţional, tocmai datorită problematicii 
umane generale receptată, ca atare, în orice timp şi în orice loc. 

Un aspect relevant îl reprezintă raportul dintre om şi tehnica 
profesiei, pe care C. Rădulescu-Motru îl vede a fi unul foarte greu de 
armonizat, deoarece partea cea nobilă din sufletul omenesc este dificil 
de ajustat. Spre deosebire de autorii care au identificat creativitatea 
cu capacitatea intelectuală: gândirea creativă (W. James), gândirea 
divergentă (E. P. 'Torance, J. P. Guilford), imaginaţia creatoare (Th. 
Ribot), inteligenţa fluidă (R.B. Cattell), imaginaţia constructivă (Alex. 
Osborn), imaginaţia acomodativă prin depăşire (J. Piaget), gânditorul 
român lasă a se înţelege că vocaţia este o dimensiune a creativităţii. 
Astăzi, creativitatea este descrisă ca aptitudine complexă, distinctă de 
inteligența orientată către diversitatea soluţiilor şi rezultatelor. 

Pentru C. Rădulescu-Motru, procesul de formare a oamenilor de 
vocaţie impune un cadru specific, şi de aceea el a prevăzut organizarea 
învățământului pe clase speciale pentru copiii supradotaţi, idee 
confirmată de managementul unor instituţii şcolare de astăzi: „Şcolile 
viitorului vor avea clase, dacă nu pentru supranormalii singuri, cel 
puţin vor avea clase pentru copiii care sunt deasupra mediocrității. 
Odată aleşi, viitorilor oameni de vocaţie le trebuie metodele potrivite 
de educaţie. Aici va fi o mare greutate. Copiii supradotaţi nu vin pe 
lume cu anumite dispoziţii speciale pentru mai multe posibilități de 
muncă. Aceea ce face caracterul lor distinctiv este uşurinţa cu care îşi 
perfecționează deprinderile de muncă. În sufletul lor este înnăscută 

tendinţa spre originalitate. Simt în ei ca o plăcere impulsul către 
muncă”". Imboldul către vocaţie trebuie dirijat. Cum? C. Rădulescu- 
Motru apreciază că şcoala trebuie să cuprindă pe aceşti copii, înainte 
ca ei să treacă în forma de pregătire într-o specialitate. În programul 
lor, aceste școli să aibă prioritate la copiii dotați pentru creaţia literară, 
exerciţiile libere „provocate de imaginaţia creatoare a copilului”, iar în 
pregătirea viitorilor tehnicieni abstracţiile matematicii să nu ocupe locul 
principal „ci numai exerciţiile de raționament funcţional” În formarea 
viitorului om de vocaţie trebuie îndeplinită o condiție: „şcoala să ţină 
în jurul copilului bine dotat o atmosferă de sinceritate sufletească”""5. 
Din perspectivă pedagogică, aceşti copii trebuie să lucreze împreună, 
deoarece astfel își pot stimula aptitudinile. 

Chestiunea educării copiilor supradotaţi este astăzi mult discutată. 
Nu s-a ajuns la un consens în ce priveşte modalitatea cea mai eficientă şi 
cadrul optim de pregătire a acestora. Se recunoaşte că individualizarea 
copilului la nivelul întregului învăţământ şi la toate disciplinele nu este 
posibilă, ea se adresează la grupuri mici sau la un singur elev.“ De 
regulă, principiile diferenţierii didactice se aplică la copiii cu dificultăți 
de învăţare, cu tulburări de comportament. Celor dotați nu li se acordă 
o atenţie specială tocmai fiindcă dispun de calități ce nu ar mai necesita 
o anumită îndrumare sau asistență. În esenţă, rămâne de descoperit 
originalitatea copiilor supradotaţi în acţiuni de învăţare şi de aplicare 
a cunoştinţelor. Tendința generală a învățământului contemporan este 
masificarea lui, creşterea prin extensie la toate categoriile de copii, 
ceea ce, evident, creează o anumită stare de marginalizare a copiilor 
supradotaţi. Trebuie să spunem că în anumite ţări asistăm la asigurarea 
de condiţii speciale de pregătire a copiilor supradotaţi, este adevărat doar 
celor ce au şansa să fie selectați. Oricum, ideea lui C. Rădulescu-Motru 
despre pregătirea diferențiată a copiilor supradotaţi s-a confirmat, 
numai că intervin multe dificultăți ce ţin de mentalități şi situaţiile reale 
de punere a ei în practică. 


3. Raportul cultură-civilizaţie 

Analiza vocației îi prilejuieşte autorului lansarea de consideraţii 
despre o temă, actuală dintotdeauna în epoca modernă, anume relația 
dintre cultură şi civilizaţie. Avansul tehnicii şi al ştiinţei, întruchipat 
în patrimoniul civilizației, a ridicat întrebarea legată de concordanța 
sau discordanța dintre cultură şi civilizație. Aceasta din urmă exprimă 
capacitatea omului de a construi material, în același mod peste tot. 
Civilizaţia duce, inevitabil, la uniformitate şi la estomparea a ceea ce 

este specific. Şi de această dată, în discuţie este originalitatea actului 
uman. În civilizaţie originalitatea ar fi diminuată, pentru că aici nu ar fi 
nevoie de o sondare puternică a sufletului uman. Critic cu ideile unor 
filosofi cu circulație în Occident - Spengler, Kayserling, Berdiaev -, 
care acreditează un conflict între cultură şi civilizație, gânditorul român 
le demonstrează falsitatea, întrucât în viziunea acestora comunitățile 
naţionale se regăsesc în dimensiunea lor reală doar în cultură, popoarele 
cu originalitate au cultură, iar cele fără originalitate au numai civilizație. 
Operele de cultură ţâşnesc din adâncul personalităţii popoarelor, 
pe când operele de civilizaţie sunt simple îndemânări tehnice, fără 
profunzime sufletească. Astfel, se ajunge la concluzia, nefirească, despre 
civilizaţie ca factor de ucidere a spiritualităţii, în timp ce cultura este 
percepută ca expresie a vieţii. 

C. Rădulescu-Motru constată, mai întâi, imprecizia celor doi termeni: 
cultură şi civilizaţie, şi îşi propune să-i clarifice. S-a observat prezenţa, în 
producția oricărei opere culturale, a doi factori de muncă: unul personal 
şi altul colectiv sau tradițional. Primul joacă un rol semnificativ în artă, 
cel de al doilea în ştiinţă şi tehnică, religie şi instituţiile juridice. În toate 
ramurile de activitate, personalitatea individuală şi moştenirea colectivă 
sunt nelipsite şi se susțin reciproc: „invenţia şi tradiția merg, nu numai 
împreună, dar formează un tot dinamic” Nici o operă nu poate fi 
expresia exclusivă a tradiției sau numai a invenţiei. Există o deosebire 
între cultură şi civilizaţie în funcţie de ponderea ocupată de unul dintre 
cei doi factori, şi astfel epocile de cultură sunt epoci de artă națională, iar 
când invenţia este redusă, ne găsim în perioada de civilizaţie. Filosoful nu 
găseşte satisfăcătoare o asemenea explicație cum că în operele originale 
se recunoaște cel mai bine firea unui popor. Dimpotrivă, spune el, în 
dezvoltarea popoarelor, normală este civilizaţia şi nu cultura. Aserţiunea că 
civilizația vine după cultură, ca fază de decădere, nu se justifică prin fapte: 
„Dimpotrivă, civilizaţia constituie fondul permanent pe care se ridică în 
mod vremelnic epocile de cultură”. Convingerea sa este că nu există 
un antagonism între cultură şi civilizaţie, şi nimic nu justifică teza despre 
civilizație ca etapă de declin a culturii. Ambele coexistă. O cultură se naște 
într-o civilizaţie, şi originalitatea ei provine din evoluţia civilizaţiei. Aşadar, 
C. Rădulescu-Motru are o concepţie proprie despre civilizație, opusă 
curentului de negare a virtuţilor civilizaţiei afirmat cu putere în Occident 
în perioada interbelică, şi continuat, în varii forme, până astăzi. 

În alt registru, filosoful abordează vocaţia religioasă, văzută ca o 
componentă a conștiinței sociale a grupului: „Experienţa religioasă 
este lăuntrică şi subiectivă. Faptele ei stau în raporturi de valoare, sau 

de preţuire. Faptul religios există, întrucât există o conştiinţă care să-l 
prețuiască” Sociologic, într-adevăr, religia este un act de valorizare a 
unui act divin dar nu de către conştiinţa individuală: „Faptul religios 
este şi el prins în conștiința omenească printr-un raport de valoare. 
El consistă în acordul fericit al unor emoţii profund antagoniste”“$. 
În susținerea religiei, rolul decisiv îl are tradiţia, şi în legătură cu 
acest concept C. Rădulescu-Motru oferă câteva aprecieri, întru nimic 
amendabile, nici astăzi după nenumărate tomuri ce s-au scris despre 
acest subiect: „Pentru cunoștințele ştiinţifice tradiția este un suport 
util, dar nu indispensabil. Pentru religie, tradiţia este însăşi condiția 
sine-qua-non de existență. Aceea ce trăieşte în tradiție, trăieşte şi în 
religie. Tradiţia pentru religie n-are rolul unei operaţii de comunicare, 
nu este o transmitere de fapte memorate, ci este o continuă verificare a 
persistenţei valorilor. Tradiţia este însăși viaţa religiei. Ce a pierit din 
tradiţia religioasă a unui popor, nu se mai poate regăsi în documentele 
bibliotecilor, cum se pot regăsi adevărurile ştiinţifice, ci este pierit de- 
a-binelea pentru totdeauna./La cunoștințele ştiinţifice tradiţia este 
pusă în serviciul invenţiei, pe când la valorile religioase invenţia este 
pusă în serviciul tradiţiei. Individul care găseşte o scară nouă de valori 
religioase este un eretic, pe când individul care găseşte o nouă metodă 
de cercetare ştiinţifică este un adevărat om de știință“. Există o vocaţie 
religioasă, însă ea este „sui generis” întrucât serveşte la conservarea 
specificului etern din sufletul fiecărui popor. Originalitatea unui om de 
vocaţie religioasă se exercită în realizarea unificării şi adâncirii valorilor 
religioase, condiţie neregăsită la multe popoare: „Puţine popoare 
îndeplinesc astăzi condiţiile cerute pentru o adevărată viaţă religioasă. 
Mai la toate întâlnim o viaţă pe etaje. De aceea să nu ne mirăm când 
constatăm că vocaţiile religioase sunt aşa de rare”"%. 

În context, C. Rădulescu-Motru îl citează pe Max Weber cu a sa 
Etica protestantă și spiritul capitalismului, în care vocaţia este impregnată 
religios. Sociologul german examinează rolul protestantismului, prin 
modelul de muncă profesională văzută ca o vocaţie rezultată din asceza 
creştină, în evoluţia capitalismului. Pentru filosoful român, vocaţia vine 
din ființa umană şi este un dat natural. 

O altă înrudire poate fi stabilită cu gândirea lui Nietzsche, cel despre 
care a scris primul în cultura română. Amândoi pornesc în studiul omului 
de vocaţie de la fondul biologic, adică natural, numai că C. Rădulescu- 
Motru nu reduce omul de vocaţie la supraom, sau la persoana cu voință 
de putere. În viziunea sa, omul de vocaţie dispune de un fond aptitudinal 
ce este pus, în mod conştient, în acțiune spre binele tuturor. 

4. Omul de vocaţie şi personalismul energetic 

Tipul de vocaţie teoretizat de C. Rădulescu-Motru este cel ce 
sintetizează personalismul energetic. Omul de vocaţie depăşeşte 
activitatea obişnuită a personalităților productive, mai ales în ce priveşte 
calitatea. El are o productivitate, originală şi închinată binelui social. Nu 
este foarte clar dacă prin om de vocaţie C. Rădulescu-Motru înţelege 
elita, la care, de altfel, nu face nici o referire. Din scrierea lui ar reieşi 
un sens mai apăsat orientat către elită, mai ales atunci când aminteşte 
de indivizii supradotaţi. Omul de vocaţie se remarcă prin dezinteres, 
dar cu grijă mai multă decât ceilalți față de interesele neamului sau ale 
societății. Un asemenea om munceşte fără a urmări un profit material 
bine calculat. Filosofiile personaliste au căutat să explice caracterele 
diferenţiale ale omului de vocaţie prin ipoteze îndrăzneţe: mâna lui 
Dumnezeu, norocul, geniul cel bun al neamului, inconştientul, dar toate 
nu au avut succes deoarece caută să explice vocaţia în acțiunea forțelor 
extraordinare sau supranaturale: „Căci omul de vocaţie este, înainte de 
toate, om. Explicarea lui trebuie să se facă înlăuntrul experienţei în care 
se produce organizarea personalității omeneşti obişnuite”. Această 
subliniere merită a fi marcată pentru a împlini adevărata idee a lui C. 
Rădulescu-Motru despre omul de vocaţie, - ființă umană care cunoaşte 
toate bucuriile și necazurile specifice unui om normal. De aceea, lui nu 
trebuie să-i se dea o altă ipostază, dar nici nu se cuvine a-l confunda 
cu orice tip de om. Omul de vocaţie, față de omul obişnuit, este un 
producător, care îmbogăţeşte societatea cu opere originale şi de valoare 
durabilă, urmare a folosirii, în mod instinctiv, a dispoziţiilor pe care el 
le are de la natură. Toate aceste capacități sunt folosite dincolo de orice 
particularitate a eului, adică nu au nici o importanţă, în acțiunea lui, 
orientările sale personale. Totuşi, credem că este dificil de a despărți 
interesele omului de vocaţie de orientarea aptitudinilor sale într-o 
anumită direcţie dorită de el. Altfel, s-ar ajunge la a-l concepe ca pe un 
robot programat de dinainte să aplice anumite comenzi. Pe de altă parte, 
omul de vocaţie nu este scutit de derapaje de la conduita morală. Omul 
de vocaţie acţionează în virtutea aptitudinilor sale inconștiente, însă se 
lasă condus de propriile valori şi de cele ale mediului în care trăieşte. 
Omul de vocaţie este un om excepțional și pe bună dreptate filosoful 
susține: „Pe omul de vocaţie se susține în bună parte progresul social”*?. 

Studiul acestui tip de om face obiectul unei ştiinţe, ştiinţa a vocației, 
care începe cu enumerarea şi clasificarea manifestărilor modeste, 
produse în experiența zilnică de dispoziţiile spre vocaţie ale sufletului 
omenesc, și continuă cu fixarea caracterelor specifice ale vocației, pe baza 

cărora se poate susține o teorie filosofică a vocației. „Întâi, experiența; 
numai după aceea, teoria filosofică”*%, scrie Rădulescu-Motru. Două 
greşeli se fac, de regulă, în cunoaşterea personalității: 1.interpretarea 
privind multiplicitatea tipurilor de personalitate; 2. ignorarea adâncimii 
personalității. Eul unei persoane poate să-i apară acesteia ca factor 
hotărâtor dar, în manifestările lui, este obligat să urmeze formele ce-i 
sunt impuse. 

Pentru C. Rădulescu-Motru, vocaţia este intrinsecă ființei umane, 
aceasta este concluzia la care el a ajuns în urma îndelungatului travaliu 
de meditaţie filosofică asupra condiției umane. Vocaţia reprezintă saltul 
făcut de om în evoluţia sa, asemuit cu o mutație genetică: „Vocaţia, în 
lumea sufletească, corespunde la faptul mutaţiei în lumea biologică. Ea 
este inovaţia de care se serveşte totalitatea (grupul social, portul, rasa) 
pentru a se adapta evoluţiei. Inovația se face prin aptitudinile indivizilor, 
sub imperiul însă al cerinţelor totalității. Aşa se explică pentru ce omul 
de vocaţie întruneşte în sufletul lui dispoziţii contrare intereselor lor 
proprii. El realizează interese superioare. Fiecare om primeşte de la 
natură dispoziţii vocaţionale. În lumea copiilor ele se revarsă ca o floră 
luxuriantă. Dar puţini sunt aceia care duc la bun sfârşit dispoziţiile 
primite de la natură. Indivizii în genere, fiind muritori, se grăbesc a-și 
satisface interesele lor proprii”. 


5. Poporul şi omul de vocaţie 

Drept exemplificare a implicaţiilor vocației, filosoful îşi îndreaptă 
atenţia spre rolul ei în susținerea şi afirmarea comunităţii naționale. Nu 
este lipsit de semnificație apelul lui C. Rădulescu-Motru la noțiunea de 
„popor”, lăsând în umbră conceptul de „naţiune” Prin urmare, analiza 
vocației se îndreaptă către studiul relaţiei cu poporul. Vocaţia se instituie 
în exponent al capacităţii psihicului unui popor de a se exprima pe sine 
ca factor de producere de bunuri: „Prin vocaţie se pune în valoare aceea 
ce sufletul poporului are în potenţialitatea sa să realizeze” C. Rădulescu- 
Motru relevă legătura dintre vocaţie şi energia unui popor, născută 
din relaţia cu pământul pe care-l locuieşte. În dezvoltarea poporului, 
un rol esenţial îl are mediul geografic. Acesta este complexul de relații 
comerciale şi industriale ale unei comunități, determinate de poziţia şi 
natura pământului. Mediul geografic modelează fizionomia spirituală, 
economică şi culturală a unui popor până la modificarea radicală a 
structurii sale. Explicaţia acestui proces stă în particularitatea energiei 
de care dispune acel popor: „Fiecare tip de popor nu se adaptează 
indiferent la orice mediu geografic, fiindcă nu orice energie sufletească 

se leagă şi sporeşte energia fizică a mediului geografic”%. Influenţa 
mediului geografic are loc prin oamenii de vocaţie: „Schimbarea de 
mediu atrage după sine o nouă adaptare. Iar adaptarea se face prin 
mijlocirea oamenilor de vocaţie”. 

Autorul nu s-a limitat la exegeza unor idei, ci a tins spre analiza 
căilor de acţiune în afirmarea vocației şi, în acest sens, vorbeşte despre 
pedagogia socială a vocației, orientată către scopul de a arăta condiţiile 
de producere a vocaţiilor necesare unui popor. Prima condiţie pentru 
vocaţie este calitatea instituţiei în care îşi face, prima sa educaţie, omul 
de vocaţie. 

De remarcat la filosoful nostru cum vocaţia devine o dimensiune 
a personalității umane. Copilul nu se naşte cu o vocaţie, dimpotrivă 
ea se naşte din adecvarea aptitudinilor sale individuale la o finalitate 
socială: „Puterea vocației nu stă în individualitate, ci în înlănțuirea 
individualităţii la finalitatea nobilă a unui ideal”. Pubertatea este 
hotărâtoare pentru oamenii de vocaţie întrucât ei păstrează începuturile 
lor de originalitate asociate cu anumite evenimente din această perioadă 
de vârstă. 

Inevitabil, autorul discută despre cultura unui popor, despre care 
afirmă că este prea puțin cunoscută în adâncime, întrucât pentru cei 
mai mulţi oameni cultura este concepută ca o haină sufletească croită 
după ultimul model recomandat de oamenii de gust. Dar ce este mai 
grav, crede autorul, sunt educatori care împrumută modele din alte 
culturi: „Aceşti educatori sunt trădătorii culturii naţionale, şi prin 
urmare, ochiul lor nu poate descoperi vocaţiile, cu care această cultură 
este menită a se întregi”. C. Rădulescu-Motru concepe un alt tip 
de educator, orientat către modelul construit în temeiul originalității 
poporului. Unii educatori cu slabă pregătire profesională ar şti mai 
bine să caute vocaţiile „fiindcă au cu sufletul naţional o comunitate mai 
strânsă“, Prin aceste afirmaţii filosoful cedează spiritului timpului 
din anii'30 - prioritatea acordată naționalului în construcția socială 
şi culturală. Însă el nu renunță la viziunea sa scientistă: „Natura vine 
în ajutor numai dacă ne supunem legilor ei. Așa este şi în lumea 
sufletească. Efectele mari se dobândesc aci numai prin supunerea la 
legea de înlănţuire a forțelor sufleteşti”. De aceea, în cartea sa, este 
extrem de critic cu atmosfera din şcoli, etichetată ca „atmosferă de 
trivialitate”, precum şi cu misticismul din unele şcoli: „Misticismul este 
pentru vocaţie mai periculos decât trivialitatea”*. Gânditorul susține, 
în spirit maiorescian, închiderea acestor şcoli, o dovadă suplimentară de 
afirmare constantă a poziţiei sale raționalist-scientiste. 

O chestiune ce merită a fi discutată rămâne raportul dintre omul 
reprezentativ şi omul de vocaţie, motivată de tendinţa în a suprapune 
cele două tipuri umane. Rațiunea de a fi a omului reprezentativ stă în 
imagine, iar a celui de vocaţie în ideal. Imaginea derivă din adaptarea 
naturală şi pasivă, lipsită de o finalitate obţinută prin constrângere. 
Ea rezumă şi simplifică realitatea. Idealul se defineşte prin finalitate şi 
obligă la constrângere şi la stăpânire de sine. El nu rezumă condiţiile 
geografice, sau sufleteşti, ci le transformă dându-le noi perspective: 
„Idealul întrupează «ce trebuie să fie», nu ceea ce este”+2. În consecinţă, 
nu există omul reprezentativ al muncii vocaţionale, aşa cum avem omul 
reprezentativ pentru o profesie sau clasă socială. Vocaţia aparţine unei 
lumi superioare individului şi nu poate căpăta expresia unui tip uman 
concret. Aserţiunea filosofului nu este prea clară, deoarece nu spune 
cum se regăsește vocaţia în lumea umană și socială reală. Înţelegem 
că toți oamenii de vocaţie sunt de acelaşi rang social, şi numai aşa se 
poate accepta ideea inexistenţei unui om reprezentativ. Între oamenii de 
vocaţie nu există ierarhii de ordin axiologic. 

În aceeaşi măsură, autorul vede vocaţia ca un potențial al unui 
popor pus în mişcare de mesianismul acestuia, care înseamnă puterea 
de anticipare a unui popor în producerea vocaţiilor lui: ,„Vocaţiile 
sunt anticipate în mesianismul fiecărui popor”*®. Fiecare popor are o 
atitudine specială în a își descoperi însușirile sale, neregăsite la alt popor. 
Şi această ideea a mesianismului, despre care Rădulescu-Motru vorbeşte 
pentru prima oară în cariera sa publicistică întinsă pe o perioadă de 
aproape 40 de ani, vine în întâmpinarea unei aspirații des afirmată, mai 
ales de tinerii intelectuali, în anii'30. Numai că filosoful se detaşează 
de tendințele autohtoniste, prin susţinerea ideii că mesianismul se 
întemeiază pe viața totală a unui popor, deci nu aparține numai unor 
individualităţi, însă acceptarea creaţiilor acelui popor se produce pe 
criterii ce ţin numai de valoarea lor dincolo de apartenenţa lor la un 
grup etnic: „Vocaţiunea unui popor se cunoaște din contribuţia pe 
care el a adus-o la fondul etern al operelor de cultură”**, iar „Vocaţia 
românilor începe de acolo de unde sfârşeşte psihologia românilor” %%5. 

Rădulescu-Motru reia o temă de mare actualitate, anume gradul 
de contribuţie a culturii populare şi a celei individuale la afirmarea 
vocației în poporul român. Din unghiul său de analiză, românilor le-au 
lipsit individualităţile creatoare: „La fondul etern al culturii universale 
poporul românesc a contribuit într-o foarte mare măsură prin munca 
anonimă a mulțimii celor de jos, şi într-o foarte mică măsură prin munca 
individuală a celor de sus. Rar popor aşa de sărac în genii individuale 

şi totuşi aşa de bogat în bun-simţ naţional, ca poporul român. Veacuri 
în şir el nu se manifestă prin opere individuale care să atragă atenţia 
lumii”. Spre deosebire de România, în Apus geniile individuale 
realizează virtualitățile vocaţionale ale popoarelor, susţine filosoful. La 
români stilul este poporul, pe când în Apus stilul este omul individual. 
După Rădulescu-Motru, spiritul românesc tinde către contopirea în 
unitatea naturii“. Cel puţin pentru perioada premodernă, deși nu 
lipsesc exemple de genii româneşti - şi-l amintim pe D. Cantemir -, 
aserțiunea exprimă un adevăr, a cărui motivare nu este cazul s-o 
discutăm aici. În schimb, nu-i mai dăm dreptate filosofului, pentru 
epoca noastră modernă, perioadă de explozie, într-un timp foarte scurt, 
a geniilor româneşti, exponente ale vocației românilor. 


6. Europenizare şi omul de vocaţie 

C. Rădulescu-Motru discută, foarte interesant, despre europenizare 
şi constată, din nou, cum realitatea românească se opune acesteia, firesc 
spunem noi, şi se va întâmpla oricând, pentru că există suficiente forțe 
preocupate de spiritul național. C. Rădulescu-Motru este îndreptățit 
să afirme că realitatea românească este căutată în altă parte decât 
acolo unde se pretinde că există, adică în ortodoxism, în restaurarea 
drepturilor stăpânirii, în acţiunea de revenire la gospodăriile săteşti, 
în folosirea ei ca o armă de luptă contra partidelor politice. Realitatea 
românească trebuie căutată nu într-un fapt istoric, ci în aceea ce produc 
faptele istorice: „Realitatea românească stă în genul original de activitate, 
prin care sufletul românilor este chemat să-şi întrețină cultura. Căci atâta 
realitate are sufletul unui popor câtă cultură are el. Realitatea fiecărui 
popor stă în aceea ce leagă în mod permanent viața poporului cu viața 
omenirii întregi; stă în consolidarea originalității poporului în domeniul 
eternului spiritual al culturii”**. Pe români doar munca anonimă a 
mulțimii i-a legat până acum de eternul spiritual al culturii. 

Cauzele pentru care europenizarea a trezit puţin interes la români 
stau în rezultatele foarte slabe aduse de această opţiune de la care se spera 
foarte mult după revoluţia de la 1848. Individualismul specific conduitei 
europene a fost doar imitat şi nicidecum organic însușit, iar efectul a fost 
producerea de opere mediocre. Trăsăturile profesionistului din Apus: 
conştiinciozitate, perseverență la muncă, aprecierea timpului nu se 
regăsesc în munca românească, pentru că nu au dus la aceleaşi efecte în 
plan social: „Europenizarea a dus după sine la noi o industrie parazitară; 
un comerț bancar putred; o agricultură care ocoleşte munca câmpului și 
trăieşte din legi de expediente; a fabricat indivizi români, plini de pofte şi 


166 | CONSTANTIN SCHIFIRNEŢ 


planuri fantastice, pe care îi întâlneşti la fiece pas, aşa de numeroşi, că ei 
au ajuns să împiedice mersul vieţii normale, dar n-a fabricat decât foarte 
rar indivizi români productivi şi statornici la muncă, indivizi care să- 
şi ia răspunderea unei opere durabile. După europenizarea începută la 
1848, toate instituţiile țării au fost îmbrăcate în forme noi, dar n-au fost 
şi însuflețite de un suflet nou. Instituţiile n-au fost luate în serios. Fiecare 
individ când a putut, a încercat să facă din ele instrumente de dominație. 
Politica apuseană a fost transformată în politicianism românesc"*%. 
Explicaţia deformării procesului de europenizare este văzută în interesul 
conducătorilor ţării, formaţi la şcoala individualismului, de a fi legiuitori 
decât constructori de instituţii sociale. 

Vocaţiile individuale sunt pârghiile necesare progresului omenesc, 
spune, polemic, C. Rădulescu-Motru, şi, de aceea, el vede, în cei care 
cer revenirea la conduita românească, elemente ce ar îndemna la a 
nu respecta drepturile individului. Iniţiativa individuală este baza 
capitalismului european: „Enigma românească pentru viitor va avea o 
altă soluțiune decât aceea de a reveni la trecut”, dar nici europenizarea, 
atât cât s-a produs în România, nu este o adevărată europenizare 
deoarece românii au împrumutat numai faţada individualismului 
apusean, fără să-i împrumute și fondul instituțional: „Ei au luat 
anarhia intereselor personale drept individualism”, şi astfel iniţiativa 
individului este lăsată la voia temperamentului său, fără să înțeleagă 
că în Europa apuseană inițiativa individului stă sub controlul unei 
conştiinţe morale: „Europenizarea noastră ar fi trebuit să înceapă cu 
punerea în valoare a vocaţiilor individuale”*. În România, după 1848, 
a avut o selecţie pe dos: productivii au fost înlăturați pentru a face loc 
improductivilor, idee ce vine să întărească o întreagă direcţie din cultura 
română în care regăsim pe Mihail Kogălniceanu, Ion Eliade-Rădulescu, 
M. Eminescu, Titu Maiorescu, care discută despre unul din efectele 
modernizării românești, anume cucerirea pârghiilor sociale de către 
grupuri neproductive. 

Ca şi în cazul altor scrieri, Rădulescu-Motru revine, în Revizuiri 
și adăugiri, şi la Vocaţia, dar numai pentru a dezvolta idei asociate 
personalismului energetic, pe care le-am analizat în capitolul despre 
doctrina personalistă a filosofului. 


7. Ecoul ideilor lui Rădulescu-Motru despre vocaţie 

Datorită chestiunilor destul de arzătoare pentru anii '30 ai secolului 
trecut, cartea a trezit imediat reacții, cu deosebire din partea tinerilor 
intelectuali“. Dar nu avem un studiu amplu despre concepţia lui C. 

Rădulescu-Motru despre vocaţie, aşa cum s-a întâmplat cu Personalismul 
energetic, ce a făcut obiectul exegezei lui Vasile Băncilă. 

O primă evaluare o face conferențiarul său de la catedra de psihologie, 
M. Moldovan, după care, prin Vocaţia, alături de Puterea sufletească, 
Elemente de metafizică, Personalismul energetic „s-a pus problema 
unei ştiinţe a personalităţii. Urmează acum că această problemă să fie 
întregită cu cercetări de laborator, prin observaţii şi experimente, pentru 
precizarea ei şi aplicarea ei în practică. Cred că în felul acesta, profesorul 
C. Rădulescu-Motru a anticipat întemeierea unei școale la Facultatea de 
filosofie din Bucureşti, o şcoală de caracterologie”**. 

P. Comarnescu atrage atenţia, printre puţinii de altfel, asupra ideilor 
lui C. Rădulescu-Motru despre europenizare în lucrarea Vocaţia, iar 
capitolul „Vocaţia românească” îi sugerează consideraţii interesante asupra 
dimensiunii europene a culturii româneşti: „În cultura românească, d. 
prof. C. Rădulescu-Motru reprezintă tendința către europeism, în sensul 
că d-sa crede în posibilitatea de ajustare a spiritului românesc la disciplina 
culturii europene. [...] Tocmai pentrucă d. prof. C. Rădulescu-Motru 
este europeist adevărat, d-sa nu poate fi încântat de ceeace s-a făcut până 
acum la noi în privința europenizării. [...] Datorită vieţii patriarhale şi 
colective românii au produs o limbă unitară, o artă populară valoroasă, o 
tehnică instrumentală dezvoltată, ei au trecut brusc la un individualism, 
bazat pe sine şi nu pe alții, pe puterile minții şi nu pe intervențiile rudelor 
sau cunoscuţilor, pe capacitatea de control şi mânuire a naturii şi nu 
pe capriciile norocului. Pentru român individualismul înseamnă bun 
plac, arbitrar şi anarhie. [...] Alături de Titu Maiorescu, d. C.R.-Motru, 
autorul «Personalismului energetic» și al «Vocaţiei» se aşează pe linia 
acelor gânditori obiectivi şi conştienţi cari au semnalat la timp greșelile 
şi abaterile de orientare a spiritului românesc. [...] d-sa este un european 
conştient, dar şi credința d-sale că România nu se poate orienta decât 
tot spre Europa, dar pe adevărata cale a europeismului autentic şi nu al 
europeismului parodie ca până acum". 

Același comentator revine şi expune opinia sa asupra cărţii într- 
un alt articol. Constatând continuarea de către C. Rădulescu-Motru 
a concepţiei sale asupra personalismului energetic în noua sa lucrare, 
exegetul afirmă: „Apariţia acestei cărți reprezintă o mare dată pentru 
cultura şi filosofia de la noi, mai ales într-o vreme ca aceasta când 
directivele bazate pe ştiinţă şi rațiune sunt în număr atât de restrâns. 
Tineretul de astăzi poate găsi, mai cu seamă el, cheia unei vieţuiri 
mai rodnice, pătrunzându-se de ideile d-lui C. Rădulescu-Motru” 
Comarnescu crede că: „autorul accentuează din nou caracterul oarecum 

biologic al metafizicii sale personaliste în care rațiunea şi idealul ocupă 
totuşi un rol hotărâtor” ** Diferenţa dintre omul de vocaţie şi un ratat 
rămâne măsura în care individul contribuie la conservarea totalităților 
sociale. Numai că „Din punct de vedere critic, multe din concepţiile 
cărţii sunt, fireşte, discutabile” Criteriul ultim al vocației - dovada 
„înlănțuirii individualităţii la finalitatea nobilă a unui ideal (social)” 
- este ea însăși supusă la atâtea variaţii uneori cu totul contradictorii. 
Deşi concepţia lui C. Rădulescu-Motru lasă loc conflictului om-vocaţie- 
societate, ea nu dezvoltă totuşi dramatismul unui atare conflict pentru 
că priveşte solidaritatea creativă om de vocaţie-totalitate socială într- 
un chip direct şi firesc: „Societatea pare uneori a se conserva mai bine 
fără oameni de vocaţie decât cu ei; iar la rândul lor oamenii de vocaţie 
înşiș par a crede că salvarea societăţii trebuie făcută prin distrugerea 
unei părți din societatea lor contemporană. [...] Criteriul utilității față 
de totalitatea socială pare, totuși, suficient de normativ unei astfel de 
concepții unitare, consistente, binefăcătoare, ca aceea a personalismului 
energetic şi vocaţional a d-lui C. Rădulescu-Motru” 

N. Tatu recenzează noua lucrare, pentru a argumenta teza că vocaţia 
este asociată personalismului energetic: „Cartea d-lui C.R.-Motru, 
aminteşte că problema vocației se leagă organic de personalismul 
energetic, care întregeşte ce s-a spus în Elemente de metafizică, în 
concluzie generală, reese că la baza înţelegerii vocației, d. C.R.-Motru 
pune filosofia personalismului energetic. Problema vocației presupune 
datele acestei filosofii, fără de care cu greu ar putea fi înțeleasă”"€. 

O amănunțită analiză asupra cărţii lui C. Rădulescu-Motru publi- 
că I. Didilescu, punând în relief continuitatea ideii de vocaţie în scrie- 
rile filosofului: „Cu Vocaţia d. prof. Rădulescu-Motru completează 
concluziile sistemului său filosofic elaborat treptat, de la «Puterea sufle- 
tească» până la «Personalismul energetic». Deaceea Vocaţia nu este o 
lucrare menită să închege niște opinii disparate ci are rolul de a exprima 
urmările unei atitudini inițiale. Ea reprezintă în sistemul filosofic al d-lui 
prof. Rădulescu-Motru capitolul rezumativ şi practic al întregei opere, 
capitolul care era aşteptat. Căci d-l Prof. Rădulescu-Motru vorbeşte 
despre vocaţie atât în «Elemente de metafizică» cât şi în «Personalismul 
energetic». «Vocaţia» este o lucrare de psihologie, metafizică şi o filosofie 
a culturii.” Apoi, constată că C. Rădulescu-Motru este „singurul dintre 
filosofii români, care și-a publicat până în prezent gândirea rotunjită 
într-un sistem.” Cum lucrarea apăruse într-un moment al disputelor 
pe tema caracterului național al filosofiei, recenzentul se întreabă: „este 
filosofia Dlui Prof Rădulescu-Motru o filosofie specific românească?” 

şi răspunde: „chiar dacă nu este în tendinţele ideale ale filosofiei să fie 
naţională, nu se poate totuşi contesta că aşa cum se înfăţişează până 
în prezent, filosofia se diferenţiază în soluţiile ei, după naționalitate. 
[...] Metafizica d-lui Prof. Rădulescu-Motru poate fi expresia afinității 
poporului român pentru o anumită viziune - ne gândim mai ales la rolul 
pe care îl are mediul cosmic în filosofia d-sale şi în poezia populară, dar 
numai viitorul ne-o va spune precis. În orice caz, filosofia d-lui Prof. 
Rădulescu-Motru constituie pentru noi prima închegare sistematică a 
unei profunde filosofii originale creată de un Român'*. 

Istoricul literar Dumitru Murăraşu duce discuţia despre cartea 
lui C. Rădulescu-Motru pe terenul exclusiv al educaţiei: „Cugetarea 
românească are puţini reprezentanţi ...Dintre aceşti puţini, d. 
Rădulescu-Motru iese mai cu seamă în relief prin seriozitatea gândirii, 
prin înlănțuirea sistematică a ideilor care l-au frământat zeci de ani 
şi prin statornica raportare a ideii la realitatea de viață. Personalismul 
energetic lucrarea apărută acum 4 ani marca închegarea ideilor d-lui C. 
Rădulescu-Motru într-un sistem [...] Vocaţia e menită să aibă o deosebită 
însemnătate în îndrumarea şcolii noastre, atunci când împrejurările ne 
vor permite să realizăm adevărata şcoală de care națiunea are nevoie. [...] 
Toată această cugetare filosofică a d-lui C. Rădulescu-Motru raportată la 
viața noastră e de un deosebit interes pentru noi. Învăţământul nostru, 
aşa cum a ieşit din alambicul liberalismului bizantin şi ciocoismul 
fanatic nu poate scoate la iveală forțele vii ale națiunii”+*%. 

Sm. M. Vizirescu, unul dintre cei mai stăruitori exegeţi ai lui C. 
Rădulescu-Motru, scrie despre Vocaţie: „Chemarea aceasta ideală, prin 
care se realizează tipul personalismului energetic o anunţa vocaţia.” 
Recenzentul subliniază ideea lui C. Rădulescu-Motru despre vocaţie ca 
funcţie a sufletului individual pentru conservarea colectivităţii, şi rolul 
ei de unificare a faptelor naturii în conceptul de energie. C. Rădulescu- 
Motru vede în munca omului de vocaţie un impuls al naturii dezinteresat, 
original şi inovator, iar munca profesionistului - considerat drept tip 
normal de muncă - un interes extern. Potrivit acestui criteriu s-a ajuns 
ca ierarhia profesiilor să fie apreciată după noroc şi câştig, iar nu după 
vocaţie, scrie Vizirescu. De aici greşeala psihotehnicii care crede că 
„maşinismul e capabil să înlocuiască iniţiativa umană. Om de vocaţie 
nu este om de noroc dacă simte realitatea timpului în care se întâlnesc 
toate faptele lui în mod real". 

Acelaşi autor discută, într-un alt articol, despre ideile din cartea 
lui C. Rădulescu-Motru ce s-ar constitui într-o pedagogie a vocației. 
El crede că gânditorul ar concepe o nouă educaţie pedagogică, „ştiinţa 

care va avea să întregească vechea educaţiune, prin pătrunderea iscusită 
a vieţii naţionale în a cărei adâncime zac energiile vocaţionale. Cu 
chipul acesta la noi se va naşte nu o educațiune populară, ci o specifică 
educaţiune naţională românească” +., 

Cu spiritul său pătrunzător, Traian Brăileanu recunoaşte virtuțile 
cărţii, dar nu ezită să emită observaţii extrem de interesante. 
Sociologul de la Cernăuţi face o paralelă între omul de vocaţie al lui 
C. Rădulescu-Motru şi inventatorul lui G. Tarde şi conchide: „Lucrarea 
d-lui Rădulescu-Motru e plină de sugestii, de îndemnuri nobile. [...] 
Cartea d-lui Rădulescu-Motru e străbătută de un optimism sănătos şi 
înviorător, intelectualii români, şi mai ales studenţii români vor găsi în 
ea un izvor de înălțare sufletească, de trezire şi întărire a încrederii în 
forțele vitale ale națiunii” C. Rădulescu-Motru „se apropie de concepţia 
aristocraţică (darwinistă) a lui Nietzsche, fără să o adopte în întregime, 
deci îndulcind-o şi punând-o de acord cu realitatea socială. Totuşi, 
de aici rezultă o serie de contradicții şi dificultăţi pentru rezolvarea 
teoretică a problemei”. Brăileanu acceptă existenţa oamenilor de 
elită, iar inegalitatea şi ierarhizarea oamenilor după aptitudini sunt 
fapte sociale, dar depinde din ce punct de vedere facem această ierarhie. 
Sociologul aminteşte ce spune Aristotel: inegalitate într-o privinţă nu 
înseamnă inegalitate din toate punctele de vedere, tot astfel egalitatea 
dintr-un punct de vedere nu înseamnă egalitate întru toate: „Prin 
urmare problema se complică în mod extraordinar când ne gândim la 
complexitatea structurii statelor moderne, la nevoia de specializare a 
funcţiilor, şi mai ales la imposibilitatea de a institui un arbitru obiectiv 
pentru stabilirea ierarhiei valorice după meritul personal.” Brăileanu 
aduce câteva consideraţii despre implicaţiile concepţiei despre vocaţie în 
contextele reale ale țării: „România are nevoie în primul rând de caractere 
decât de oameni cu aptitudini excepţionale. [...] Să ne înţelegem bine. 
Omul de vocaţie are şi un caracter superior. Dar acest caracter nu poate 
fi considerat ca un privilegiu, ci în primul rând ca efect al educaţiei şi 
în general al cooperării. A selecționa copii supradotaţi - deci cu vocaţie 
- însemnează a crea o clasă privilegiată, înseamnă a-i umili pe ceilalți. 
Când într-o clasă de elevi se găsesc toţi la un loc, ierarhia se stabileşte în 
mod natural şi fără fricțiuni. [...] Cei supradotaţi sunt stimaţi de ceilalți, 
cei slabi sunt ajutaţi. Aşa se pregăteşte solidaritatea de mai târziu. Şi 
între cei slabi cu duhul se găsesc vocaţii: bunătate, putere fizică, vitejie, 
modestie, simț practic, deci virtuţi de mare valoare pentru viața socială. 
[...] Deci selecţiune profesională raţională ţinându-se socoteala de toate 
contingențele sociale (familie, bogăţie, clasă socială, rasă, religie etc.) 

şi cumpănind şansele ce le are individul pentru ascensiunea socială şi 
împlinirea funcțiunii pentru care are aptitudini”*”. Observațiile sunt 
făcute, evident, din perspectiva sociologiei. Brăileanu admite, prob, 
că aceste observaţii „nu slăbesc valoarea acestei lucrări. Căci aici este 
vorba de metafizică socială, de preconizarea unui ideal pentru acțiunea 
practică, iar nu de analiză a realităţii sociale şi stabilirea de legi cauzale. 
Ştiinţa socială pozitivă explică fenomenele sociale prin cauzele lor, 
metafizica socială năzuieşte a descoperi finalitatea devenirii sociale, 
înţelesul evoluţiei istorice.” 

O amănunțită analiză întreprinde un alt sociolog, Traian Herseni: 
„Ultima carte a d-lui C. Rădulescu-Motru se integrează în linia cărților 
sale importante, punând o nouă concluzie acolo unde ea abia de se 
lăsa întrevăzută. Pentru mulți, încoronarea sistemului filosofic a d-lui 
C. Rădulescu-Motru era ideea de personalitate, aşa cum şi-a găsit 
formularea în Personalismul energetic din 1927 şi cum o prezenta în 
Elementele d-sale de metafizică mai mult. Cei care i-am fost studenți şi 
i-am urmărit convingerile mai de-aproape ştiam că d-l C. Rădulescu- 
Motru va trece dincolo de personalitate, spre o întregire etică a ei. Nu 
ne-am înşelat - un început ni-l prezintă lucrarea despre vocaţie...(Va 
urma o etică propriu-zisă?)”*%. Ca o concluzie la analiza cărţii, se afirmă: 
„Teoria d-lui C. Rădulescu-Motru este şi frumoasă şi convingătoare. 
Rămâne de văzut dacă ştiinţa vocației pe care d-sa o prevesteşte şi 
căreia chiar d-sa îi pune prin cartea ce expunem, o piatră de temei - va 
verifica-o în întregime sau nu. Pentru că fără îndoială că mai puţin ca 
oriunde aici nu se poate spune ultimul cuvânt. Probabil că unele obiecții 
de amănunt i se pot aduce chiar de pe acum. Personal nu mă simt în 
drept s-o fac: d-l C. Rădulescu-Motru este întotdeauna prea informat 
asupra a ceea ce scrie şi mai ales nu construieşte niciodată pe bază de 
pură lectură şi nici de pură speculație? 

I. Brucăr scrie un studiu de mare întindere asupra filosofiei lui 
Rădulescu-Motru, care cuprinde şi investigarea Vocaţiei, unul din 
capitole este intitulat „Teoria vocaţiei”**. 

Mihail Ralea găseşte oportun să acrediteze Vocaţia într-un scurt 
articol publicat într-o carte ce-l omagiază pe autorul ei, pentru a releva 
opţiunea sa pentru această lucrare a filosofului datorită soluţiei oferită 
în ce priveşte definiţia culturii: „De aceea preferăm definiţia recentă a 
culturii oferită de D-1 C. Rădulescu-Motru în cartea sa despre „Vocaţie” 
celei oferite acum 30 de ani (Cultura română și politicianismul - n.n.) 
numai cu ajutorul noţiunii de individualizare. Căci vocaţia e mai mult 
decât individualitatea, e o individualitate care creează valori. În căutarea 

trudnică în care se găseşte poporul nostru spre a se lămuri asupra 
specificului său etnic, punctele de reper teoretice pe care i le oferă D-l 
Rădulescu-Motru, constituie un sprijin prețios”. 

N. Bagdasar face un scurt rezumat al Vocaţiei în capitolul dedicat lui 
C. Rădulescu-Motru în a sa Istorie a filosofiei româneşti". 

Petru Vaida în studiul C. Rădulescu-Motru nu analizează separat 
Vocaţia, pentru a desprinde acele idei noi ale gânditorului despre omul 
de vocaţie, ci o aminteşte ca o lucrare de revizuire a concepţiei teoretice 
a autorului, în raport cu scrierea Cultura română și politicianismul, şi, în 
viziunea exegetului, soluţia filosofului de această dată „marchează totuși 
o apropiere de liberalismul şi democratismul burghez şi o delimitare de 
tradiționalismul extremist” *. 

Dumitru Otovescu apreciază că Vocaţia este o sinteză a gândurilor 
despre ființa umană ca factor esenţial al progresului cultural“, 
formulare cam restrictivă întrucât Rădulescu-Motru concepe omul ca 
element intrinsec oricărui tip de dezvoltare. 

Gh.Al. Cazan, primul editor al unui masiv volum cu scrieri ale lui 
Rădulescu-Motru înainte de 1989, însoțit de un amplu şi consistent 
studiu introductiv cu referiri la Vocaţia, reia analiza, într-o recentă 
lucrare, asupra concepţiei filosofului despre vocaţie, şi reţine sensul 
polemic al lucrării cu tendinţe spirituale din cultura română interbelică 
pentru a conchide: „Cursul evoluţiei filosofice a teoriei vocației conduce, 
astfel, la concepţia de maturitate a gânditorului despre spiritualitatea 
românească, în special, despre spiritualitate în genere” 


XXX 


Vocaţia întregeşte opera unui gânditor creator de sistem filosofic - 
personalismul energetic. Valoarea lucrării decurge din modul original 
de analiză a ființei umane prin dimensiunea sa vocațională, în contextul 
evoluţiei rapide a ştiinţei şi tehnologiei ce ar fi determinat înlocuirea 
omului ca resursă de muncă, şi preconizează investirea omului de vocaţie 
ca pârghie a progresului social. Depășind viziunea metafizică privind 
personalitatea umană, Rădulescu-Motru scrutează omul de vocaţie 
ca ideal pentru acțiunea practică, şi drept model pentru societatea 
românească. 

Vocaţia rămâne, alături de Personalismul energetic, etalonul de creati- 
vitate filosofică în gândirea românească şi poate şi în cea universală, 
dacă s-ar fi tradus într-o limbă de circulație!“. 


EVOLUȚIA FILOSOFIEI 
LUIC.RĂDULESCU-MOTRUFAȚĂ DE KANTIANISM 


Pentru orice cultură, cu atât mai mult pentru cea românească, 
filosofia lui Kant a fost, cum ar spune Blaga, un factor catalitic. S-a 
argumentat încă din anii '20 ai secolului trecut influența filosofiei lui 
Kant în cultura română“, regăsită şi în scrierile lui C. Rădulescu-Motru. 

În exegeza consacrată lui Rădulescu-Motru se conturează două 
poziţii privind studiul relaţiei lui cu doctrina kantiană: una care discută 
despre filosofia lui ca o filosofie întemeiată pe kantianism, şi o alta 
axată pe ideea îndepărtării sale de concepţia lui Kant. Din primul grup 
se detaşează I. Petrovici, susținător al ideii că C. Rădulescu-Motru 
„a încercat o construcție proprie pe baze kantiene”*®?, teză susținută 
apoi de S. Ghiţă, Al. Surdu etc. Recent, Viorel Cernica a dezvoltat teza 
după care sistemul filosofic al lui C. Rădulescu-Motru - personalismul 
energetic - se întemeiază într-un determinism prin finalitate analog 
structurii formale a conceptului kantian al finalități, însă filosofia lui C. 
Rădulescu-Motru nu este kantiană‘®. 

De cealaltă parte, Gh.Al. Cazan, recunoscut exeget al operei 
filosofului, apreciază că doctrina lui Kant este, pentru Rădulescu-Motru, 
„un obiect al criticii. Petru Vaida, autorul unei pertinente analize a 
operei lui C. Rădulescu-Motru, vorbeşte despre îndepărtarea progresivă 
de kantianism a filosofului român: „ultimele sale lucrări fiind cu totul 
în afara perspectivei kantiene”*®. Mircea Flonta aduce argumente, dar 
numai din Elemente de metafizică, pentru a afirma că filosoful român 
caută să construiască o metafizică inductivă dincolo de criticismul 
kantian: „Demersul lui C. Rădulescu-Motru este mai degrabă exemplar 
pentru o anumită modalitate şi motivaţie a ieşirii din cercul filosofiei 
transcendentale”!*€. 

Faţă de aceste atitudini, eu propun, pornind de la studiul evoluţiei 
gândirii sale, ideea că filosoful român nu s-a îndepărtat de Kant, ci 
şi-a adaptat sistemul, - a cărui geneză se regăsește în kantianism -, 
la mişcarea filosofică a timpului său. Într-adevăr, există o mișcare a 
gândirii lui C. Rădulescu-Motru de la abordarea filosofică predominant 
kantiană la analiza filosofică multivariată a realului. El însuși îşi prezintă 

traiectoria gândirii filosofice în etape. Cum filosoful este ataşat spiritului 
ştiinţific şi raționalităţii ştiinţifice, dominante ale întregii sale opere, 
nu este hazardat a vorbi de o construcție ce dezvoltă kantianismul pe 
direcţia lui ştiinţifică. Aprofundarea studiului psihologiei îl conduce pe 
C. Rădulescu-Motru spre o filosofie a omului real și concret, care nu 
are cum să răspundă, asemenea unui automat, rigorismului kantian. 
De la această idee putem judeca raportul lui C. Rădulescu-Motru cu 
Kant. În continuare, încerc să ilustrez această ipoteză, întâi cu o succintă 
prezentare a raporturilor lui cu Kant, începând din perioada studiilor. 
Se cuvine a sublinia caracterul fatalmente parțial al demersului meu. 
Rămâne ca o lucrare specială să aibă în obiectiv geneza filosofiei lui C. 
Rădulescu-Motru din perspectiva kantiană. 

Descoperit de Maiorescu, la sfârşitul anului universitar 1885- 
1886 după o lucrare scrisă ce a avut ca subiect raportul dintre Kant 
şi Hume, apreciată de profesor „de un merit excepțional”, viitorul 
filosof dovedeşte, încă din timpul studiilor, o cunoaștere foarte bună 
a gândirii autorului Criticii raţiunii pure. Pentru că exprima o gândire 
personală, tânărul C. Rădulescu-Motru va cunoaște, o bună bucată de 
timp, sprijinul mentorului său, care, după cum se știe, era cel mai bun 
cunoscător al filosofiei germane, în România, în special al lui Kant, 
predat de el în cursuri speciale. 

Fiind remarcat de Maiorescu, în mod firesc lucrarea sa de licență 
a fost elaborată sub îndrumarea profesorului. C. Rădulescu-Motru a 
absolvit facultatea de filosofie în 1889 cu lucrarea Realitatea empirică 
și condițiunile cunoștinței. Nu este lipsit de interes să amintim de o altă 
teză de licenţă cu o temă specific kantiană, Gheorghe Ionescu, Teoria 
ideilor de timp și spațiu după Kant și adversarii lui, sub aceeaşi îndrumare 
maioresciană, susținută în acelaşi an, 1889. În recomandarea lucrării 
lui C. Rădulescu-Motru pentru publicare, cum era uzanţa în acel timp, 
Maiorescu o caracterizează astfel: „...tesa dlui C. Rădulescu Realitatea 
empirică şi condițiunile conștiinței este de un merit deosebit. Deplina 
stăpânire a materiei, inteligenta împreunare a teoriei aprioristice cu 
rezultatele actuale ale ştiinţelor exacte pe temeiul hipotesei evoluţiunii, 
judecata constienţioasă sigură şi independentă a autorului fac din 
această tesă una din cele mai bune lucrări de felul ei. 3 iunie 1889, Titu 
Maiorescu”. De reținut remarca lui Maiorescu, anume capacitatea 
tânărului de a armoniza apriorismul kantian cu știința, profesorul 
intuind exact aptitudinile studentului său în studiul filosofiei întemeiată 
în ştiinţă, şi aceasta este, în fapt, nucleul întregii sale gândiri filosofice, 
clădită mai târziu. Menţionăm, în treacăt, câteva din temele lucrării 

de licenţă în filosofie a lui C. Rădulescu: timpul și spaţiul, aprioritatea 
timpului şi spațiului, conștiința şi substratul său fiziologic, importanţa 
centrilor nervoşi, cunoaşterea intuitivă, dependența conştiinţei de 
condițiunile materiale, formele apriori şi certitudinea, compararea 
conştiinţei cu celelalte forțe din natură. 

C. Rădulescu-Motru recunoaşte că teza este, în întregime, concepută 
în spiritul teoriei apriorismului kantian, aşa cum este ea explicată de 
Schopenhauer şi FA. Lange în Istoria materialismului. Lucrarea face 
diferenţa între cele două condiţii ale cunoaşterii: metafizică şi ştiinţifică, 
între care este greu de stabilit o relație necesară, idee ce o va urmări apoi 
de-a lungul întregii sale opere filosofice. Întâlnim, în această teză, multe 
anticipări asupra ideilor susţinute de filosof în lucrări ulterioare. În 
capitolul I un paragraf afirmă că adevărata cunoştinţă este cea intuitivă. 
În capitolele III și IV sunt aserțiuni ce anunţă titlurile capitolelor din 
Elemente de metafizică şi din Personalismul energetic. Mai mult, C. 
Rădulescu-Motru proiecta un studiu despre Experiență - un adaos la 
Lecţiile de logică - care ar fi trebuit să pornească de la ideile din teza sa de 
licenţă“*, fiind de altfel convins că în această lucrare se găsesc germenii 
gândirii sale filosofice“. 

Interesul pentru Kant nu s-a oprit la teza de licenţă, ci va fi 
continuat în lucrarea de doctorat. După multe dibuiri, C. Rădulescu- 
Motru se decide pentru o dizertaţie cu o temă kantiană, cauzalitatea, cu 
implicaţii puternice în ştiinţă. El susţine doctoratul în filosofie, în 1893, 
la Universitatea din Leipzig, cu teza Zür Entwickelung von Kant Theorie 
der Naturcausalităt, elaborată sub conducerea celui mai important 
filosof al timpului, W. Wundt. Obiectul principal al dizertaţiei este 
filosofia lui Kant. În introducere, autorul prezintă un istoric al dezvoltării 
ştiinţelor inductive - mecanica, fizica şi ştiinţele biologice, în special 
fiziologia creierului -, în opoziţie cu metafizica aristotelică. După ce 
în primele două capitole, autorul reface istoria conceptului filosofic de 
cauzalitate din antichitate până la Galilei, Descartes, Hobbes, Spinoza 
şi Leibniz, în capitolul III examinează teme tipice filosofiei kantiene: 
ideea de cauzalitate în perioada de dinaintea criticismului, unitatea 
gândirii, timpul şi spaţiul ca forme ale intuiţiei pure, timpul şi spaţiul în 
matematică, poziţia lui Kant față de Newton, cunoașterea prin concept, 
teoria judecăților obiective, conştiinţa în general şi sistemul ştiinţei 
pure, funcţia gândirii în judecată, teoria raţiunii pure, schematismul 
raţiunii pure, timpul ca mediu pentru judecata sintetică, înţelegerea 
timpului la Kant şi ştiinţele explicative, matematica pură şi fizica pură, 
ideea kantiană a funcției matematicii, cauzalitatea mecanică şi definiția 

cauzalității în Critica rațiunii pure, metoda ştiinţifică în tratarea istorică 
a apriorismului kantian, înțelegerea raționalistă şi empirică a conştiinţei, 
teoria conştiinţei individuale unitare, sistemul idealist a lui Kant şi locul 
său în istoria filosofiei”. Ce putem reține din problemele cuprinse 
în dizertaţia lui C.Rădulescu-Motru? Filosofia lui Kant este văzută ca 
reflex al evoluţiei ştiinţei de-a lungul timpului, iar ştiinţa modernă are la 
bază conceptul kantian de cauzalitate. 

Teza de doctorat a lui C. Rădulescu-Motru nu a trezit ecou în exegeza 
filosofică autohtonă din cauza lipsei de cunoştinţe despre filosofie, în 
special despre Kant. În schimb, H. Bergson o citează în una din lucrările 
lui“?. Abia peste patru decenii un tânăr, C. Noica, a scris despre teza de 
doctorat a lui C. Rădulescu-Motru pentru a sublinia apăsat originalitatea 
ei într-un timp al marilor exegeze kantiene scrise de Kuno Fischer, 
Herman Cohen, Hans Vaihinger: „Debutantul acesta trecea, îndrăzneţ, 
peste părerile şi comentariile lor, pentru a susţine cele câteva teze originale 
ale interpretărilor sale. [...] Filosofia lui Kant nu a fost suficient văzută de 
nici unul din comentatorii săi, în cadrul ştiinţelor timpului său; miezul 
filosofiei kantiene îl dă teoria cauzalității. Determinismul mecanic al lui 
Kant este același ca cel al matematicilor din timpul său. Originalitatea 
filosofiei kantiene stă în încercarea de a da un nou concept al conştiinţei, 
încercare ce se năştea din întrebarea esenţială în economia criticismului: 
cum izvorăşte din întrunirea senzațiilor, unitatea de gândire. [...] Care a 
fost reacţiunea cercurilor autorizate în fața acestei teze, unele supărător 
de originale, nu ştim. [...] Dar dacă nu a fost răsunător, debutul din 1893 
este, cel puțin pentru noi, semnificativ. Aşa debutează un filosof îndrăzneț, 
nepăsător față de ceilalți, ceva mai sigur cu privire la sine decât le place 
bătrânilor să-l vadă. A avut dreptate dl. C. Rădulescu-Motru să debuteze 
aşa? Nici o vorbă că da. D-sa nu a reformat interpretarea kantiană prin 
lucrarea sa de debut, nici măcar nu a clintit-o din loc. Dar a făcut astfel 
o afirmaţie de existenţă, iar în materie de filosofie a fi precede şi face cu 
putinţă pe a gândi”. 

Până la apariţia marilor sale lucrări, C. Rădulescu-Motru discută 
despre Kant în articole şi studii publicate în reviste româneşti. De 
altfel, debutul său în publicistica filosofică - studiul despre cauzalitate 
din „Convorbiri literare” -, exprimă idei kantiene“*. Alte studii: 
Valoarea silogismului, Rolul social al filosofiei, Curentul idealist, Știință 
și energie abordează, nici nu se putea altfel, teze din doctrina kantiană, 
exprimându-și de acum spiritul critic privind, în special, modul 
speculativ cum Kant concepe ştiinţa. Să spunem că, în studiul Rolul social 
al filosofiei, C. Rădulescu-Motru consideră filosofia kantiană ca religia 

clasei doritoare de progres, deci a burgheziei, și constată că junimismul, 
ce tinde a fi exponentul noilor grupuri sociale ce întemeiau societatea 
modernă românească, este lipsit de un sistem filosofic adecvat. Această 
idee a iritat grupul junimiştilor şi de aceea, Mihail Dragomirescu 
respinge teza lui C. Rădulescu-Motru că sistemul filosofic al lui Kant a 
produs mişcarea de renaştere a conştiinţei naţionale germane deoarece 
activitatea lui Kant nu ar fi avut nimic cu redeşteptarea literaturii şi a 
conştiinţei naţionale a germanilor”. 

În prima sa mare lucrare filosofică, Puterea sufletească Rădulescu- 
Motru face o afirmaţie, puţin luată în seamă până acum de exegeză, 
anume că prin munca oamenilor de ştiinţă s-a revenit la sensul real al 
termenului de filosofie aşa cum l-au gândit Aristotel, Platon, Descartes, 
Leibniz şi Kant. Cartea este o argumentare a acestei teze, şi acordă o 
atenţie specială filosofiei lui Kant. Apoi, într-un capitol special, C. 
Rădulescu-Motru demonstrează meritul lui Kant în afirmarea tezei 
după care ştiinţa nu este o copie fidelă a obiectului cercetat, ci ea este 
condiționată de „logica personalității omeneşti, intelectul fiind numai 
un instrument de orientare pentru personalitate". Dar, din acest 
unghi, reproşează lui Kant neclarităţile conceptului de lucru în sine, 
cu consecințe importante în dezvoltarea ştiinţei, şi aduce exemplul 
panpsihologismului. Cu toate aceste limite, C. Rădulescu-Motru 
recunoaște: „Cu filosofia lui Kant se stabileşte legătura dintre ştiinţă şi 
personalitate”. 

În 1912 apare Elemente de metafizică. Principalele probleme ale 
filosofiei contimporane pe înţelesul tuturor. C. Rădulescu-Motru a 
tins să prezinte publicului românesc o scriere redactată pe înțelesul 
tuturor, fiind prima lucrare în limba română în care se tratează 
sistematic metafizica. Observând revigorarea interesului în Occident 
pentru cercetările metafizice profesorul bucureştean a predat, în anul 
universitar 1911-1912, primul curs asupra metafizicii „urmărit de sute 
de studenţi”“*. Din acest motiv, lucrarea a dorit-o a fi un îndrumar în 
studiul metafizicii. 

Însă lucrarea reflectă o bună înțelegere şi interpretare a filosofiei lui 
Kant, văzută ca o doctrină ce a revoluţionat întreaga gândire umană: „El 
a găsit în unitatea sintetică a apercepţiei - care pe deoparte este legată de 
conştiinţa individuală omenească, iar pe de alta este ferită de empirismul 
acesteia, - un punct solid, pe baza căruia, ca un nou Copernic, poate 
afirma că nu conştiinţa se învârteşte după experiența simţurilor externe, 
ci experiența simțurilor după unitatea şi spontaneitatea conștinții 
omeneşti”, 


178 | CONSTANTIN SCHIFIRNEŢ 


Trebuie spus că la apariţia ei, foarte puţini comentatori au remarcat 
obiectul lucrării lui Rădulescu-Motru, anume analiza filosofiei kantiene. 
Nici măcar în expunerea lui I. Kalinderu de la Academia Română în 
susținerea acordării unui premiu amintitei lucrări, nu se aminteşte de 
ideile lui C. Rădulescu-Motru despre Kant. 

Cel ce a remarcat dimensiunea kantiană a lucrării este Pavel 
Roşca. După recenzent, meritul lui C. Rădulescu-Motru este „de a fi 
prins esenţa filosofiei kantiene şi a o fi expus într-o formă simplă, uşor 
accesibilă pentru oricine, dar totodată şi adevărată, ceea ce nu e tocmai 
uşor, dacă ne gândim că bărbaţi erudiţi cu multă abnegaţiune au lucrat 
mai bine de o jumătate de veac şi încă tot li se pare că nu l-au înţeles 
pe deplin pe Kant”*0. În același timp, este subliniată poziţia critică a 
autorului asupra filosofiei kantiene: „Teoria despre cunoștință stabilită 
de dl. Rădulescu-Motru este o corectare a teoriei lui Kant. Conştiinţa 
generală prin care Kant a voit să explice posibilitatea ştiinţei, autorul o 
înlocuieşte cu conştiinţa psihologică individului”*!. Este prima exegeză 
ce vorbeşte despre conturarea unui sistem filosofic la Rădulescu-Motru. 

Între timp, I. Petrovici publică, în numărul jubiliar al „Revistei de 
Filosofie” închinat lui Kant, cu prilejul a două sute de ani de la naștere, 
studiul Kant și cugetarea românească, în care vorbeşte despre încercarea 
lui C. Rădulescu-Motru de a da o construcţie proprie pe baze kantiene, 
reținând că autorul Elementelor de metafizică revizuieşte şi modifică 
filosofia lui Kant cu privire la concepţia sa despre rolul conștiinței în 
fundamentarea adevărului ştiinţific. În acelaşi context, Petrovici scrie 
despre influența kantiană în România, începând cu învățământul în 
limba română: „uşoara adiere de filozofie kantiană va fi fost chiar un 
element al redeşteptării noastre naţionale. Cum renașterea intelectuală 
a Apusului se leagă de numele lui Platon, de a noastră se leagă numele 
lui Kant” El constată însă că exegeza kantiană este sub nivelul operei 
filosofului german: „Încercările făcute pentru a-l depăşi pe Kant [...] 
nu au în ansamblul lor aceeași valoare ca filosofia kantiană”“?, singurul 
cu o lucrare de nivelul filosofiei kantiene fiind Rădulescu-Motru. Să 
amintim şi celelalte studii din numărul jubiliar despre Kant al „Revistei 
de Filosofie”: M. Florian, Kant și cugetarea modernă, C. Siegel, Geneza 
criticismului lui Kant, Mircea Djuvara, Ideea de libertate etico-juridică 
la Kant, M. Ralea, Legitimitatea apriorismului, Marin Ştefănescu, Rolul 
ideilor în filosofia lui Kant. Acest număr, jubiliar este adevărat, nu este 
unul festivist, ci el conturează, limpede, existenţa unei viziuni româneşti, 
afirmată cu o înaltă competenţă, despre filosoful care a marcat profund 
spiritualitatea modernă. Nu este greu de observat lipsa lui C. Rădulescu- 

Motru din acest număr jubiliar. Probabil, el a lăsat altora să se exprime, 
în revista lui, despre filosoful de la Kânisberg. Va fi, însă, prezent, în 
următorul număr, cu un studiu despre personalism, alcătuit din trei 
părţi: I. Antropomorfismul şi personalismul, II. Un moment culminant: 
personalismul în filosofia lui Kant, III. Dialectica personalismului“?. 

Urmare a judecății lui Petrovici, Rădulescu-Motru se vede stimulat 
în a renunţa la o anumită rezervă ce a avut-o privind contribuţia sa la 
exegeza kantiană prin lucrarea din 1912. În consecință, schimbă subtitlul 
cărţii, după cum el însuşi consemnează: „Elemente de metafizică, cum 
prea bine s-a observat și de d. profesor I. Petrovici în studiul său Kant și 
gândirea românească [...], încearcă o revizuire şi o modificare a filosofiei 
lui Kant în ceea ce priveşte rolul pe care acest filosof îl dă conştiinţei 
omeneşti la fundarea adevărului ştiinţific. Ele sunt legate prin origină şi 
tendinţă de filosofia kantiană şi ca atare trebuie să şi rămână pentru a fi 
mai bine înţelese. În subtitlu am și pus, din acest motiv, «pe baza filosofiei 
kantiane», în loc de «principalele probleme ale filosofiei contimporane», 
cum era în prima ediţie”. Fără a stărui prea mult, trebuie să observăm 
că iniţiativa filosofului ridică o chestiune: un anumit scepticism al 
filosofilor români în forța lor de a da opere remarcabile, aceasta şi din 
cauza lipsei unei evaluări critice a producţiei filosofice autohtone în 
spaţiul public românesc. 

Poziţia lui C. Rădulescu-Motru față de Kant este a unui exeget care 
nu se mulţumeşte doar cu simpla expunere a ideilor şi „luminarea” lor 
ci caută continuu să se exprime pe sine, să aducă un plus de cunoaştere 
la fondul kantian. De aceea, o să întâlnim exprimarea, în decursul 
aceluiaşi interval de timp, a unor opinii, aparent contradictorii față de 
doctrina kantiană. Oricum, este clar că întreaga sa operă filosofică are, 
ca izvor, kantianismul. 

Un moment de revizuire a poziţiei lui față de Kant îl constituie 
prilejul aniversării a două sute de ani de la nașterea lui Kant în anul 
1924. Să amintim că în acel răstimp, C. Rădulescu-Motru lucra la 
Personalismul energetic ce urma să întregească Elemente de metafizică. 
În această ultimă scriere, în Partea III Conștiinţa reală. Personalismul 
energetic, autorul caută soluţiile pentru sistemul său în filosofia lui Kant, 
fiind preocupat de direcţia în care trebuie căutată completarea filosofiei 
lui Kant. Dacă pe Kant îl amendează în Elemente de metafizică pentru 
a-l valoriza, nu același lucru se întâmplă cu Nietzsche, remarcând 
greşeala acestuia de a concepe „supraomul ca pe o operă de artă” și 
conchide: „În supraomul lui Nietzsche, personalismul energetic poate 
găsi o comparaţie, dar în nici un caz o definiție”. 

Mutaţiile neprevăzute ale primului război au creat o problemă 
foarte serioasă criticismului kantian, ataşat unei viziuni optimiste 
despre ființa umană. Filosoful român publică un articol de evaluare 
a filosofiei kantiene în contextul gândirii europene. În acest studiu, 
autorul examinează reflexul gândirii kantiene în Germania postbelică, 
în poziţia ei de ţară învinsă. Constată, în condiţiile sociale şi politice 
din anul 1924, cum manifestările omagiale erau puternic marcate de 
situația postbelică a țării marelui gânditor: „Filozofia lui Kant, în fondul 
ei o premărire a personalității omeneşti, sub raportul cunoștinței, 
al moralei şi al libertăţii, stă într-un contrast prea viu cu situația de 
deprimare a germanilor de astăzi”*%. După Rădulescu-Motru, Kant este 
„reprezentantul cel mai caracteristic al filosofiei europene apusene. Ca 
la nici unul altul, calitățile ca şi scăderile acestei filozofii nu le găsim în 
aşa mare grad acumulate, cum le găsim la dânsul. Filozofia lui Kant este, 
în ceea ce priveşte calităţile, opera cea mai monumentală din câte s-au 
ridicat vreodată pentru preamărirea personalităţii omeneşti; premărire 
pe care o urmăreşte neclintit întreaga filosofie europeană modernă?” 
Kant înlătură „cele două mari rătăciri” ale conştiinţei: dogmatismul şi 
scepticismul prin „punerea în valoare a conştiinţei omeneşti. Unitatea 
de conştiinţă sintetizează conţinutul acesteia a priori, şi sintetizând, ea 
impune norme experienţii. [...] Nu a fost filozofie care să corespundă 
mai bine aspirațiilor europeanului modern, ca filozofia kantiană. [...] 
Kant este, în fond, reprezentantul tipic al raționalismului optimist. El a 
venit ca moştenitor al lui Descartes și ca părinte sufletesc al lui Fichte, 
Hegel şi Karl Marx - toți raționalişti; adică toți având credinţa, că omul 
posedă în rațiune instrumentul înălțării sale continue, inexorabile!” 
Pentru momentul aniversării celor două veacuri de la naşterea lui Kant, 
filozofia lui apare „Ca o mare decepţie, negreşit. Faptele petrecute în 
Europa, în timpul marelui răsboi din 1914-1918, şi după acest răsboi, 
sunt tot atâtea desminţiri aduse principiilor raţionaliste şi optimiste 
kantiene. Lumea nu se guvernează de rațiune: aceasta o vedem cu toți. 
În tot cazul, nu raţiunea, pe care o avea Kant în vedere, guvernează 
lumea. Lumea este guvernată de o rațiune ceva mai extinsă, în care se 
cuprinde atât sentimentul cât şi violenţa gestului. Unitatea din care se 
deduc funcțiunile sintetice, este mai adâncă decât o credea Kant. În ea 
se confundă, la un loc cu schematismul a prioric al sufletului conştient, 
multe determinări inconştiente: sintezele ei se construesc, nu după 
regulile artei, cum credea Kant, ci după regulile naturii. Personalitatea 
omenească îşi are origina în energia naturii însăş” În explicarea revoluţiei 
ruse sau a acțiunilor de falsificare a multor instituţii democratice în țări 

din Europa „trebue să invocăm alte argumente de cum invoca morala 
lui Kant... Omul nu este perfectibil la infinit, sub imboldul raţiunii; 
el se obişnueşte cu iraționalul; de multe ori chiar preferă iraționalul. 
[...] suntem departe de Kant; și cu cât mergem, pare că ne depărtăm 
de el mai mult. Unii au vorbit de decadenţa culturii europene. Suntem, 
mai probabil, într-o criză de creştere. Rațiunea va birui din nou; dar 
după biruinţă, ea nu va mai fi rațiunea vechei filozofii” Este limpede că 
filosoful român nu găseşte, în filosofia lui Kant, explicaţii la evenimente, 
acțiuni şi conduite cunoscute în perioada postbelică. Este nevoit să 
constate, el filosoful prin excelență raționalist, că rațiunea dătătoare de 
progres continuu, așa cum o defineşte Kant, nu se regăseşte în societatea 
timpului său. Dimpotrivă, ea este contrazisă de numeroase fapte 
iraționale, însă Rădulescu-Motru nu defineşte iraționalul şi nici măcar 
nu-l reduce, la inconștient, ca Freud. Oricum, importantă rămâne 
deschiderea lui C. Rădulescu-Motru către cunoaşterea mişcării reale a 
omului şi a societăţii. Prin acceptarea iraționalului, C. Rădulescu-Motru 
nu a renunțat la raționalism, ci îl concepe ca o viziune asupra unui alt tip 
de rațiune decât cel restrictiv al lui Kant. 

Vorbind de România în acelaşi articol C. Rădulescu-Motru constată: 
„filozofia lui Kant este de mult cunoscută. Ea constituie aci tradiția 
încercărilor de occidentalizare. Dar aceste încercări sunt rare şi conduse 
fără metodă, fiindcă slabă a fost şi încrederea românului în virtuțile 
personalităţii. 'Totuş, pe terenul religios ea a constituit un exponent 
nelipsit din toate propagandele de reformă” Fără a dezvolta ultima 
idee despre prezența kantianismului în propaganda religioasă din 
România, nu este nici o îndoială trimiterea implicită a lui Rădulescu- 
Motru la Eufrosin Poteca, ierarhul de care era atât de profund legat, și 
căruia în dedică Elemente de filosofie. Un singur segment social, crede 
Rădulescu-Motru, nu a cunoscut în nici un fel impactul filosofiei 
kantiene, politicul: „Bărbaţii politici din România, ei singuri, nu au fost 
întru nimic influenţaţi de filozofia lui Kant. Dimpreună cu ei, toată aşa 
numita mişcare democratică, este în afară de ori şi ce contact cu filozofia 
kantiană. În politică, România a rămas credincioasă spiritului bizantin 
şi fanariot” 

În acelaşi an de aniversare, 1924, C. Rădulescu-Motru publică 
studiul Filozofia lui Immanuel Kant. Dacă în articolul din „Ideea 
Europeană” vorbeşte despre limitele kantianismului ca model teoretic 
de explicare a realităţilor umane şi sociale europene de după primul 
război mondial, în această lucrare aminteşte de „covirşitoarea influență 
de care se bucură Kant în zilele noastre”*”. Autorul stăruie pe modul 

cum se oglindeau sistemele filosofice de dinaintea lui în gândirea lui 
Kant: „ce socotea Kant că era dovedit, în aceste filozofii [...] şi ceea ce 
era nedovedit” De fapt, acest articol dezvoltă ideile formulate succint 
în cel anterior din „Ideea Europeană”, pentru a conchide: „Cât timp va 
dura optimismul european în puterea creatoare a minții şi în autonomia 
voinţei, se va aminti de Kant” 

Dată fiind limita kantianismului în a explica chestiunile ce 
depăşesc înţelesul rațiunii speculative, filosoful român îşi îndreaptă 
interesul către un filosof, despre care a scris o monografie, prima din 
cultura românească, și reprezenta debutul său editorial. Este vorba de 
Nietzsche. În articolul despre Nietzsche, analizat în lumina evoluţiei 
personalismului, C. Rădulescu-Motru scrie că de la Kant „porneşte 
întregul personalism contimporan. Dar Kant lasă în urma sa fără 
răspuns două întrebări, cele mai importante din toate câte se pun asupra 
personalităţii. El nu răspunde, mai întâi, ceva precis asupra naturii 
persoanei omeneşti. Teoria lui despre primatul voinţei, cu libertatea 
şi autonomia acesteia, explică natura persoanei în genere, ca entitate 
metafizică, dar nu şi natura persoanei concrete, din a cărei spontaneitate 
isvorăsc faptele morale şi legile adevărului. Kant înzestrează persoana 
cu o natură mistică, ridicând-o din rostul ei social şi istoric, unde ne 
obişnuisem să o înţelegem. De această înzestrare a profitat romantismul, 
precum am văzut. Al doilea, - şi aceasta este lipsa cea mai regretabil, - 
Kant nu răspunde la întrebarea: din ce cauză spontaneitatea persoanei 
omenești se îndreaptă spre cucerirea valorilor morale? Că de această 
spontaneitate depinde ştiinţa şi morala, o ştim prea bine; Kant ne-o 
spune lămurit. Dar spontaneitatea înseamnă mișcare, înseamnă vieaţă; 
vieaţă este curgere dela ceva înspre ceva; prin urmare trebuie să ştim ce 
motivează cursul spontaneităţii. Kant asupra acestei întrebări ne lasă cu 
un răspuns şovăitor. Metoda sa transcendentală, fiind o metodă pentru 
contemplare de lucruri statice, se împacă foarte greu cu dinamica 
vieţii. Spontaneitatea, după Kant, este actul conştiinţei în genere sub 
determinarea raţiunii: este un act instantaneu, transcendental, care nu 
curge, fiindcă şi raţiunea nu se desfăşură, ci rămâne etern cristalizată 
într-un imperativ categoric. Kant a găsit isvorul din care ies ştiinţa şi 
morala, nu s-a întrebat dece isvorul găsit are puterea să curgă.” 

Soluţia este găsită de C. Rădulescu-Motru în filosofia lui Nietzsche: 
„Meritul lui Friedrich Nietzsche este că, peste toţi filozofii contimporani, 
a ştiut să înoade din nou firul personalismului, acolo unde fusese rupt 
de urmașii lui Kant. Nietzsche răspunde la amândouă întrebările 
neglijate de Kant şi răspunsurile lui se pot formula astfel: Persoana, cu 

spontaneitatea ei creatoare, dătătoare de legi morale şi adevăruri, nu 
este persoana mistică şi anonimă, ci este bestia blondă de rasă, omul cu 
instincte nobile, omul născut să fie stăpân” Al doilea răspuns are în vedere 
voinţa de putere. Gândul lui C. Rădulescu-Motru nu se opreşte la cele 
două explicaţii oferite de Nietzsche, ci merge spre afirmarea unui trend 
în filosofia europeană din prima jumătate a secolului al XX-lea exprimat 
în evoluţia cuprinsă între două momente fondatoare: doctrina kantiană 
şi cea nietzscheiană: „Între Kant şi Nietzsche, filozofia a înregistrat o 
mare schimbare. Punctul de vedere al lui Nietzsche nu mai este static, 
cum era la Kant; sau panlogic, cum era la Hegel, ci evolutiv biologic. 
[...] Kant are cultul rațiunei, pe când Nietzsche pe acela al instinctului. 
Unul şi altul sunt totuşi antropocentrici. [...] Nimic nu caracterizează 
mai bine desvoltarea filozofiei din zilele noastre, ca aşezarea lui Kant și 
Nietzsche la cele două capete opuse ale acesteia”. De reținut că, după 
Rădulescu-Motru, cele două viziuni filosofice moderne coexistă, altfel 
spus nu se instituie între ele o ierarhie axiologică. De fapt, filosofia lui 
Nietzsche completează kantianismul. 

Observăm, așadar, o schimbare de registru în ce-l priveşte pe Kant. 
În capitolul Spre o mai bună înţelegere a filosofiei kantiene din Elemente 
de metafizică, C. Rădulescu-Motru respinge filosofia lui Nietzsche, 
pentru ca, în Personalismul energetic, această filosofie să reprezinte un 
model de explicaţie a personalităţii. 

Rădulescu-Motru nu a acceptat, ca atare, gândirea lui Kant, tocmai 
pentru că el era preocupat de realităţile sociale, politice şi umane, şi 
observa că rigorismul kantian nu era susţinut de faptele concrete. De 
aceea, el se îndreaptă spre Nietzsche, mai apropiat de realitatea umană, 
care este „bestia blondă” Pentru Kant, perspectiva personalismului se 
găseşte în formele a priori ale inteligenţei, în idei şi exigențe morale 
maxime, plasate deasupra sensibilităţii. Nietzsche vede perspectiva 
personalismului în sensibilitatea trupului, în instinct şi voința spre 
putere. 

Între timp, după succesul cu Personalismul energetic, C. Rădulescu- 
Motru scoate ediţiile definitive la două dintre lucrările sale antebelice 
Puterea sufletească“*, şi Elemente de metafizică“. Prima a fost retipărită 
fără nici o modificare din două motive: „unul priveşte lucrările filosofice 
pe care autorul le concepe a fi republicate în forma lor inițială, al doilea 
vizează traiectoria publicisticii sale filosofice, anume, deşi Puterea 
sufletească n-a fost gândită ca o fază pregătitoare a Elementelor de 
metafizică şi Personalismului energetic, după apariţia acestora lucrarea 
aceasta s-a dovedit a servi „gestaţiunii «personalismului energetic»? La 

cea de a doua carte, după cum spune filosoful, a făcut câteva corecturi 
în ediţia definitivă: s-au suprimat ultimele trei capitole din partea I-a, 
a fost schimbat subtilul vechi: „principalele probleme ale filosofiei 
contimporane - pe înţelesul tuturor” cu un altul: „pe baza filosofiei 
kantiene.” Modificările sau completările ce le-ar face la această scriere 
urmează să fie facă obiectul unor lucrări separate. 

Rădulescu-Motru nu a renunțat să semnaleze limitele kantianismului 
într-o altă lucrare, Vocația. Factor hotărâtor în cultura popoarelor, iar 
Nietzsche este pomenit, aici, doar cu un aforism în această scriere. 

Cum a fost reflectată în critica interbelică poziția lui C. Rădulescu- 
Motru față de Kant? T. Herseni afirmă, tranşant, progresul adus de 
filosoful român în teoria cunoștinței în comparaţie cu Kant: „D. C. 
Rădulescu-Motru porneşte dela Kant şi-l depăşeşte apoi cu mult pe 
Kant. [...] D. C. Rădulescu-Motru este unul din puţinii noștri gânditori 
atât lineari cât şi unitari. Teoria concepută în tinerețe a desăvârşit-o 
treptat, a adâncit-o mereu, dar n-a schimbat nimic din fundamentele 
dela început” Aceste entuziaste caracterizări sunt reluate apoi în 
articolul despre C. Rădulescu-Motru publicat în „Arhiva pentru ştiinţa 
şi reforma socială”. 

Idei surprinzătoare exprimă tânărul, pe atunci, Emil Cioran, care 
iată, acreditează, în scrierile lui C. Rădulescu-Motru, o gândire filosofică 
întemeiată pe ştiinţă deoarece concepe filosofia ca fiind inseparabilă de 
ştiinţă, şi originalitatea filosofiei sale stă în două puncte: „atenuarea 
excesului formalist din neokantianism” şi „eliminarea parțială a 
perspectivei mecaniciste din biologism”*?. 

Un punct de vedere insolit exprimă Paul Sterian în legătură cu 
metafizica filosofului. Autorul îl vede, deci pe C. Rădulescu-Motru ca 
om de ştiinţă, şi-i subliniază limitele ca metafizician: „«Elemente de 
metafizică» nu constitue numai o metafizică ratată, ci o interpretare 
falsă a criticilor Raţiunii pure şi practice ale lui Immanuel Kant” Dacă 
Traian Herseni susține că C. Rădulescu-Motru l-ar fi depășit pe Kant, 
Sterian afirmă că autorul Personalismului energetic: „este pur şi simplu în 
afară de Kant. [...] D. Rădulescu-Motru vede totul în catalize şi sisteme. 
Nu se poate desbrăca de halatul magic şi narcotizant al ideii. D. R. C.- 
Motru este un cap limpede, simplificator, bine aşezat pe scaunul solid al 
înţelepciunii. Metafizicianul are gândul şerpuitor, neclar, constituit din 
erupții disparate, din aluviuni de diverse provenienţe. D. Rădulescu- 
Motru iubeşte mult organizarea sistematică a obiectelor. Metafizicianul 
le utilizează prost «á sa maniere», fără înţelepciune, însă cu riscul de a 
da realitatea ultimă”. 

I. Brucăr scrie un studiu de mare întindere asupra filosofiei lui 
Rădulescu-Motru. Să reținem câteva capitole din studiul acestuia: Ce 
este metafizica, Realismul naiv, Criticismul transcendental şi realismul 
critic, Critica filosofiei transcendentale a lui Kant, O mai bună înţelegere 
a lui Kant, Conştiinţă şi cosmos, Personalismul energetic văzut ca 
ultima realitate şi finalitate istorică, Teoria vocației. Brucăr afirmă că, 
deşi psiholog, autor al unui tratat de psihologie, C. Rădulescu-Motru 
rămâne, înainte de orice, filosof: „totuşi, adevăratul nerv al gândirii 
d-sale, este de natură metafizică. [...] Lucrările d-sale sunt astfel mai 
mult amplificările unor idei inițiale, cu cari d-sa şi-a început activitatea 
filosofică şi care apoi le-a concretizat în Metafizica sa. [...] Filosoful 
C.R.-Motru nu este psiholog prin vocaţie, ci prin necesitățile exterioare 
ale vieţii sociale, care i-au impus să aducă în viaţa culturală românească, 
contribuţii cari sunt preţioase pe tărâmul cercetărilor de psihologie. 
C.R.-Motru este prin vocaţie metafizician”, vocaţie manifestată încă 
din teza de doctorat. Rădulescu-Motru, spune Brucăr, a fost preocupat 
de răspunsul la întrebarea: Cum este posibilă obiectivitatea ştiinţei, 
întemeiată pe unitatea conştiinţei individuale, când această conștiință 
este trecătoare. Răspunsul său este criticist, pentru că respinge existența 
unei conştiinţe supraindividuale, dar admite unitatea conştiinţei 
psihologice individuale regăsită în rezultatele ştiinţei. Teoria cunoștinței 
este un criticism realist. Dacă filosofia lui Kant este un idealism 
transcendental, filosofia lui C. Rădulescu-Motru prin susținerea ideii că 
conştiinţa este condiționată de existenţa universului „este un idealism 
psihologic, dar acest idealism nu se confundă cu misticismul”**. 

La solicitarea lui D.C. Amzăr, unul din traducătorii Criticii rațiunii 
practice de Imm. Kant, C. Rădulescu-Motru şi Nae Ionescu scriu studiile 
introductive la cartea filosofului din Königsberg, fără ca nici unul dintre 
ei să ştie că vor fi împreună în aceeași lucrare. În Viața lui Kant, un 
succint studiu de trei pagini, C. Rădulescu-Motru reia ideea sa, afirmată 
de mai multe ori, că la Kant „raţiunea practică aparţine unei lumi 
ideale” Scriind despre omul Kant, filosoful român reține concordanța 
dintre biografia şi doctrina acestuia: „Între viaţa şi filosofia morală a lui 
Kant este o armonie ieșită spontan din geniul acestuia. Deaceea viața şi 
filosofia morală a lui Kant rămân nedespărțite. Una nu se poate înțelege 
fără cealaltă”“*%. Ideea este reluată de C. Rădulescu-Motru în conferința 
despre viaţa lui Kant, organizată sub auspiciile Societăţii Române de 
Filosofie în 28 octombrie 1933%. 

Indirect, despre critica adusă lui Kant de către C. Rădulescu-Motru 
referă același I. Brucăr în examenul făcut studiului introductiv al lui 

Nae Ionescu la I. Kant Critica rațiunii practice. Nae Ionescu a afirmat 
că lucrarea Critica raţiunii practice, a însemnat prea puţin pentru 
vremurile noastre, fiindcă îi lipseşte tragismul. Această carte nu este 
adevărată, neavând nici o aderenţă la sufletul nostru. Filosofia lui Kant 
este sinteza unui material vechi. Kant n-a fost „un om nou” iar Critica 
rațiunii practice este o carte bună doar în ce priveşte metoda şi o poate 
citi oricine „vrea să înveţe a filosofa? I. Brucăr caută să dovedească 
falsitatea acestei idei, şi crede că este o greşeală a se considera etica lui 
Kant o antropologie*”. 

Opinia lui Brucăr primeşte replica lui Mircea Vulcănescu. La 
aserțiunea lui I. Brucăr că Nae Ionescu s-ar fi hotărât, în sfârşit, să 
scrie despre filosofia cuiva, Mircea Vulcănescu precizează: „Cred că 
recenzentul dlui Nae Ionescu se bucură în zadar. Prefaţa acestuia nu 
vrea să fie un comentariu «obiectiv» al gândirii kantiene ci o răfuială 
a ei. Filosofarea, în concepţia lui Nae Ionescu, este „o activitate curat 
personală a gândirii, cu rădăcini lirice în viaţa filosofului - o activitate 
aproape artistică. [...] În orice caz, în judecarea procesului lui Kant în 
faţa conştiinţei filosofice româneşti contimporane, deschis cândva de dl 
Rădulescu-Motru, pe care d. Brucăr pare a voi să-l redeschidă, obiecțiile 
acestuia contra dlui Nae Ionescu întârzie cu un deceniu”**. Îi răspunde 
I. Brucăr, şi respinge aserțiunea lui Vulcănescu că Nae Ionescu ar fi avut 
obiecţii faţă de Kant de mai mult timp, prioritate având, din acest unghi, 
C. Rădulescu-Motru, singurul filosof român cu o viziune închegată şi 
afirmată permanent faţă de filosofia kantiană. În acelaşi sens, putem 
spune şi despre cartea lui Petrovici Viaţa și opera lui Kant. Douăsprezece 
lecţii universitare o încercare de a argumenta teza că filosofia lui I. Kant 
este „Noul Testament al cugetării moderne”. 

După un imens travaliu de cunoaştere şi de observare a efectelor 
filosofiei kantiene în cultura românească, C. Rădulescu-Motru 
ajunge la o concluzie surprinzătoare, atât în ce priveşte impactul lui 
cu kantianismul cât şi înrâurirea acestuia asupra filosofiei româneşti: 
„Mă îndoiesc, de pildă, dacă spiritul filosofiei franceze a influențat 
gândirea românească. Procedăm prea repede cu analogiile. [...] Nu 
avem echilibrul şi obiectivitatea francezilor. Despre influența kantiană 
se poate spune că a prins nu pentru că avem gânditori cari se declară 
influențați de Kant, ci mai ales pentrucă gândirea opusă lui Kant n-a 
prins în şcolile şi universităţile noastre. De altfel, drept să spun: eu 
nu cred că există o influență apuseană cu adevărat serioasă la noi. 
Pentrucă nu avem, încă, nici un rezultat serios în această privință, nu 
ne-am manifestat în direcţia culturii apusene. Deaceia n-avem nici un 

profit. [...] Noi avem numai o cultură franceză de salon”5%. Ar merita 
un popas îndelungat în cercetarea spuselor filosofului român. Nu 
cumva se discută, uneori neargumentat, despre curente filosofice din 
gândirea românească înrădăcinate în sisteme filosofice străine? Oricum, 
este deosebit de sugestivă constatarea lui C. Rădulescu-Motru despre 
adoptarea kantianismului de către învățământul românesc fără existența 
unui dialog real între doctrinele filosofice preluate din alte culturi. 

Ca membru activ al Academiei Române, C. Rădulescu-Motru 
sprijină şi comunică despre orice lucrare românească despre Kant. 
Astfel, în şedinţa ordinară din 27 iunie 1930, C. Rădulescu-Motru 
prezintă, în plenul Academiei Române, Em. Kant, Critica rațiunei 
pure în traducerea lui Traian Brăileanu despre care afirmă: „Această 
traducere este o contribuţie bine venită la mişcarea filosofică din ţara 
noastră”*!, remarcând că, după încercările lui Eminescu, această lucrare 
„O avem astăzi întreagă în traducerea d-lui Brăileanu.” 

În şedinţa generală solemnă din 1 iunie 1937, de acordare a 
premiilor Academiei Române, C. Rădulescu-Motru citeşte Raport la 
Constantin Noica, Concepte deschise în istoria filosofiei la Descartes, 
Leibniz şi Kant, în care remarcă: „În loc de a rezuma și de a expune, 
dânsul îşi propune să reconstituie spiritul în care ideile filosofului au 
fost produse. Bine înţeles, realizarea acestei propuneri întâmpină multe 
greutăți, totuşi numai o asemenea realizare ne poate satisface pe deplin, 
şi de aceea ea trebue să fie încercată” În ce priveşte studiul despre Kant, 
C. Rădulescu-Motru spune: „Acest studiu este scris într-un stil limpede 
şi substanţial. Rareori mi-a fost dat să cetesc, deşi sunt familiarizat în 
destul cu filosofia kantiană, un studiu atât de interesant ca dialectică 
filosofică. [...] În rezumat, întregul volum este de o valoare netăgăduită. 
[...] În tânăra noastră mișcare filosofică, d-l C. Noica reprezintă, nu 
numai o frumoasă promisiune pentru viitor, dar şi un talent cu care ne 
putem mândri din atât cât a produs până acum”™®, 

În anul 1940, în lucrarea Timp și destin, C. Rădulescu-Motru 
exprimă, mai mult decât în celelalte lucrări, năzuința de a definitiva 
viziunea asupra kantianismului, prin revenirea la unele concepte, 
analizate, de el, de la debutul său filosofic: „reiau și închei vechea 
discuţie asupra apriorismului kantian, discuţie pornită încă de la teza de 
doctorat în filosofie”. Nu va încheia discuţia despre filosofia kantiană. 
Vom vedea cum C. Rădulescu-Motru revine la aceast subiect de care, 
orice s-ar spune, nu se putea despărți, aşa cum a făcut-o cu Wundt. 
Faptul că el ajunge, în studiul unor teme filosofice, la soluţii diferite 
de Kant, nu înseamnă neapărat o despărţire. În realitate, cu deosebire 

Timp și destin, ultima sa lucrare „metafizică, reprezintă delimitarea 
neechivocă a filosofului român de maestrul său, psihologul german W. 
Wundt şi de aceea am numit-o Despărțirea de WundP*. Din gândirea 
kantiană, C. Rădulescu-Motru a preluat ideea despre ceea ce se poate 
cunoaște de către rațiune. C. Rădulescu-Motru a adâncit această temă 
prin valorificarea concluziilor ştiinţelor, în special a celor biologice și 
psihologice. Raţionalist pe linie kantiană prin filiera wundtiană, C. 
Rădulescu-Motru concepe realitatea în înlănțuirea ei cauzală. Avem 
de-a face cu un caz destul de rar de altfel, când un autor reputat revine, 
la o temă mult studiată de el însuşi. Nu este vorba de o reluare simplă a 
unui subiect. 

Editând în 1943 Lecţii de logică, C. Rădulescu-Motru reia analiza 
filosofiei kantiene şi susţine că în Elemente de metafizică, principala 
sa preocupare a fost examinarea teoriei apriorismului din filosofie 
kantiană, care l-a condus la propunerea unei alte perspective: „În 
locul unei conştiinţe în genere, generatoare de forme şi idei apriori, 
care funcționează la Kant pe plan transcendental, propuneam teoria 
conştiinţei reale omeneşti, care, integrată în evoluţia totală a naturii, 
face din realizarea personalităţii umane legea de desfășurare a energiei 
universale”, Lucrarea Lecţii de logică reprezintă depăşirea apriorismului 
kantian şi pune accent pe acordul dintre postulatele logice şi metodele 
ce stau la dispoziția omului de ştiinţă, pentru verificarea adevărului: 
„Logica îşi află fundarea sa în cunoştinţele provocate şi verificate de 
experienţă, iar nu în principii formale apriori. Îmbogăţirea experienţei 
aduce cu sine, în fiecare epocă, invenţii şi metode noi de cercetare care, 
după verificare, constituesc adevărurile Logicei acelei epoce”**. 

C. Rădulescu-Motru continuă discuția despre filosofia lui Kant 
în comunicarea Morala Personalismului energetic, ţinută în plenul 
Academiei Române în şedinţa publică din 16 mai 1946%, publicată apoi 
în „Analele Academiei Române. Memoriile Secţiunii Literare”, 1946. În 
această lucrare, asupra unor idei din sistemul său al personalismului 
energetic, filosoful accentuează diferenţa sa față de Kant: „Personalitatea 
omului este ultima formă de energie spre care evoluează întreaga 
energie a naturii; ca atare în conștiința acestei personalități adevărurile 
cu caracter de necesitate şi universalitate nu sunt cum susține Kant, 
produsele împreunării unor forme a priori, cu experienţa provocată 
de energia naturii, ci sunt legile imanente ale corelaţiei dintre om şi 
natură”. Nu uită a aminti că, spre deosebire de concepțiile dualiste, 
inclusiv cea a lui Kant, care discriminează între conştiinţă şi natură, în 
Elemente de metafizică el a explicat monist această corelaţie. 

În acţiunea sa de revizuire a concepţiei sale și a tuturor scrierilor 
lui filosofice importante, C. Rădulescu-Motru nu-şi modifică însă 
atitudinea faţă de doctrina kantiană. El afirmă că, dacă în anul 1893 
accepta definiția idealului kantian de conduită: omul văzut ca un scop 
şi niciodată un mijloc, în scrierile sale Puterea sufletească și Elemente de 
metafizică, nu a văzut în personalitatea umană „o entitate în sens kantian, 
ci o fiinţă biologică, supusă condiţionărilor externe”**. În prima lucrare 
examinează evoluţia personalităţii în cadrul istoric şi social, iar în a doua 
lucrare asociază conștiința personalității cu individualitatea organică 
şi sistemul nervos. Filosoful urmărea depăşirea nivelului speculativ şi 
metafizic al personalităţii prin studiul integrării ei în mediul biologic 
şi social, afirmând în acest mod viziunea ştiinţifică despre conştiinţă şi 
personalitate, ceea ce s-a produs în lucrările Personalismul energetic şi 
Vocaţia. „Ca rezultat final, prin urmare am ajuns la o poziţie cu totul 
opusă poziţiei luate de Imm. Kant”. Această concepţie diferită de cea 
a lui Kant nu-l conduce pe filosof la respingerea de plano a filosofiei 
kantiene. 

La vârsta senectuţii, făcându-şi bilanțul activităţii sale filosofice, 
C. Rădulescu-Motru era conştient de semnificaţia lucrărilor sale 
ce au avut ca sursă kantianismul: „Chiar şi fără o viitoare reeditare, 
Personalismul energetic şi Elemente de metafizică vor reprezenta cu o 
suficientă demnitate înțelegerea filosofiei kantiene în mijlocul poporului 
românesc", 

După acest excurs în cunoașterea ideilor lui C. Rădulescu-Motru 
despre Kant, putem spune că filosoful român şi-a constituit concepția 
filosofică înrădăcinată în doctrina kantiană și apoi, dezvoltată ca o 
viziune proprie. Este limpede kantianismul scrierilor sale de început. 
Însă orientarea sa scientistă l-a determinat să evalueze permanent 
sistemul kantian în funcţie de evoluţia cunoaşterii ştiinţifice. Ca unul 
dintre cei mai avizaţi cunoscători ai filosofiei kantiene, el a găsit, în 
doctrina lui Kant, elementele necesare de construire a propriul sistem 
filosofic, cel al personalismului energetic, unul din cele mai originale 
din gândirea filosofică”!?. Fără Kant nu ar fi fost posibil personalismul 
energetic la fel cum nu ar fi existat nici toate celelalte mari sisteme 
filosofice postkantiene. 


FILOSOFUL ÎN SPAȚIUL PUBLIC 


1. Spaţiul public pentru filosofie 

Sfera publică s-a format o dată cu constituirea societăţii burgheze. 
Dacă sfera privată este spaţiul necenzurat al intereselor și valorilor 
personale, sfera publică este cadrul exprimării libertăţii asumate 
prin intervenţia directă asupra opiniei publice. Faptul că filosofia, 
astăzi, dovedeşte o deschidere către problemele reale ale societăţii 
este consecinţa schimbării percepţiei despre gândirea filosofică, şi, în 
consecință, a existenţei unui public avizat. Spaţiul public cuprinde şi o 
sferă filosofică, punct de contact între filosof şi societate. 

De spaţiul public modern a beneficiat o minoritate, repezentată 
şi de filosofi, atâţia câți erau în societatea românească de la începutul 
secolului al XX-lea. Una din dimensiunile spaţiului public modern este 
afirmarea şi susținerea celebrităţii, dar trebuie spus că ea derivă din 
operă şi activitatea profesională. În spaţiul public, filosoful stabileşte 
o relaţie de comunicare cu societatea, deşi Nietzsche, scriind despre 
Heraclit, susține că opera unui filosof nu se adresează unui public 
si nu are, ca scop, acceptarea și validarea de către contemporani. Un 
alt filosof, Martin Heidegger explică, în conferința Peisajul creator, 
transmisă într-o emisiune radiofonică din 1933, neacceptarea postului 
de profesor la Universitatea din Berlin, din cauza antagonismului între 
filosofia sa despre ființă şi sfera publică specifică mediului urban”. 

Există o diferență în atitudinea față de filosofi şi de intelectuali între 
spaţiile naţionale. S-a remarcat că intelectualii francezi şi aici este dat, 
printre altele, exemplul lui J.P. Sartre, au exercitat şi exercită dreptul lor 
de a dezbate public probleme arzătoare ale zilei. Franţa ar recunoaşte, 
spre deosebire de spaţiul anglo-saxon, importanța dezbaterii publice 
şi respectul pentru cultură”!. Să reamintim că Sartre a ocupat variate 
statusuri sociale: filosof, profesor, dramaturg, romancier, critic literar, 
ziarist, scenarist, polemist. Din aceste poziţii, el a exprimat atitudini 
angajante față de problemele Franţei şi ale lumii. 

De-a lungul timpului, filosoful a trăit tensiunea dintre gândirea 
sa, critică şi alternativă la real, şi sfera publică. Spaţiul filosofului este 
unul inaccesibil, cuprinde idei ce alcătuiesc o lume diferită de lumea 

cotidiană. Spaţiul său de meditaţie, puternic singuralizat se detaşează, 
evident, de sfera publică, unde coexistă toate tipurile de reflecţie. A 
existat şi mai stăruie şi astăzi ideea că filosoful autentic nu coboară în 
Agora, el rămâne în acea sferă unde poate să dialogheze doar cu acei 
care au acces la profunzimile ideii. Un anumit dispreţ față de vulg dar 
şi teama față de confruntarea cu realul ar caracteriza pe filosof. El vrea 
o libertate absolută de exprimare în spaţiul public, dincolo de normele 
sociale, având convingerea că această libertate aduce doar beneficii şi 
nicidecum nu impietează asupra societății. 

Cu siguranță, un asemenea mod de a concepe relaţia filosofului 
cu lumea este impropriu modernității şi postmodernităţii pentru care 
filosoful este un om al cetăţii, ca oricare intelectual. Prezenţa în spațiul 
public devine o condiție necesară în recunoașterea creaţiei filosofice, 
fiindcă publicitatea face parte din mijloacele de diseminare a ideii. Nu 
este suficient ca un filosof să aibă propriul limbaj întrucât, pentru a fi 
auzită vocea lui, trebuie să ştie a comunica şi alt tip de discurs, apropiat 
de spiritul şi conduita publică. 

De aici rezultă o anumită tensiune, trăită de un gânditor, între poziţia 
lui în spaţiul filosofic şi prezența sa în spaţiul public. În prima postură, el 
exprimă ideile sale în esenţa lor, în al doilea caz, se implică în dezbaterea 
publică precum şi în rezolvarea unora dintre problemele sociale, politice 
sau culturale ale epocii sale. De altfel, nici un gânditor nu poate asista 
indiferent la spectacolul lumii actuale rămând în orizontul strâmt al 
ideilor sale. Agora din Grecia antică este astăzi continuată de spațiul 
public, o realitate creată de societatea modernă din nevoia dezbaterii 
problemelor zilei de către toți actorii sociali. 

În consecinţă, filosoful, aparţine unei epoci de care nu se poate izola, 
dimpotrivă îl solicită să intervină în spaţiul public, în diferite locuri şi 
pe teme diverse. 


2. Filosofia în spaţiul public românesc. 

Intelectualitatea română modernă s-a constituit o dată cu statul 
modern român, ea fiind în bună parte un produs al acesteia. Paradoxul 
spațiului public românesc stă în discursul negativ al intelectualității față 
de acțiunile statului. Pe de o parte, statul a edificat societatea modernă 
românească, el fiind deţinătorul mijloacelor de dezvoltare, pe de altă 
parte, intelectualii şi-au asumat misiunea ctitoririi de instituţii, unele 
chiar în interiorul instituţiilor statului. În acest sens putem admite un 
spaţiu public, nu lipsit însă de presiunea, uneori puternică, din partea 
statului. 

În secolul al XX-lea, filosofia cunoaşte o profesionalizare şi 
specializare, iar spaţiul filosofic românesc a fost dominat de această idee. 
S-a conştientizat că filosofia nu poate să se izoleze de spiritul public. Deşi 
ideea filosofică s-a impus destul de greu în spaţiul public, am spune că 
filosofia românească s-a constituit, spre deosebire de cea din Occident, 
în dezbaterea publică, în confruntarea cu istoricii, filologii și literaţii. 

Avem mărturii despre starea filosofiei la sfârşitul secolului al 
XIX-lea şi începutul secolului al XX-lea. C. Rădulescu-Motru descrie 
poziţia profesorului de filosofie în a doua jumătate a secolului al XIX- 
lea. Învățământul filosofic „era mai mult un învățământ de completare 
pentru istorie şi filologie”*5, filosofiei acordându-i-se un rang subaltern 
fiindcă nu exista un context favorabil gândului filosofic, iar opinia 
publică manifesta o anumită inhibiţie față de creaţia filosofică originală: 
„De altminteri, publicul nici nu pretindea lucrări originale. (...) Ar fi 
fost chiar discreditați, mai ales aceia care erau profesori, dacă li s-ar fi 
atribuit idei personale. Aceasta ar fi însemnat că nu-şi cunoşteau bine 
materia ce aveau de predat. În climatul cultural de acum 30-50 ani în 
urmă, nu erau condiții prielnice pentru originalitate filosofică” *!€. 

Aceeaşi situaţie precară a filosofiei o constată Ion Petrovici în 1925: 
„Este cert că mişcarea filosofică din țara noastră e cât se poate de redusă. 
Scrieri curat filosofice se tipăresc puţine şi se cetesc puţine. Reviste 
speciale de filosofie nu avem, iar acelea care s-au încumetat să apară, 
şi-au văzut dispariţia curând. Academia noastră nu cuprinde o secție 
filosofică.. 57. 

Să amintim, ca o confirmare, şi spusele lui Caragiale, cel care l-a 
invitat pe C. Rădulescu-Motru să colaboreze la „Epoca literară, 
cerându-i să publice studii de filosofie. Dramaturgul l-a îndemnat să 
scrie articole care să aibă în vedere nivelul de cultură și preferințele 
publicului român: „Dar vezi tu, măi băiete, îi spunea Caragiale lui 
Rădulescu-Motru, nu filosofie de aceea transcendentală, cum învățați 
voi prin Germania, şi de care publicul românesc nu o să se intereseze 
nici peste o sută de ani, îţi cer eu, ci ceva pipărat, care să facă pe adormiţii 
noştri să strănute; o gâdilitură straşnică pentru creierul prea suculent în 
apetituri şi prea sărac în idei, al parvenitului de la noi; ştii tu băiete, ceva 
care să ne amuze, dar să ne şi dea «le rire jaune» “8. 

Peste aproape 20 de ani, în 1915, un alt scriitor, geniul al pamfletului, 
T. Arghezi scria nedisimulat pornind de la o dezbatere pe seama unei 
conferinţe a lui H. Sanielevici ţinută sub egida Societăţii Române de 
Filosofie: „Nenorociţii n-au înţeles o iotă! Nici odată nu ni s-a părut 
mai stupidă filosofia, ca atunci, când atâţi eminenţi lingeau bolovanii ei. 

(...) La universitate nu se umblă cu mofturi. Acolo: una din două, ori te 
hotărăşti să fii un bun idiot de Rădulescu, Dragomirescu, Lovinescu, ori 
n-ai de ce intra. 

Dacă amintim şi neîncrederea exprimată de Maiorescu, într-o 
discuţie cu I. Petrovici, în 1910, faţă de rezistența celulei româneşti la 
gândul filosofic, avem contextul în care C. Rădulescu-Motru a gândit 
şi a acţionat ca filosof. El a înțeles, spre deosebire de Maiorescu, că 
filosofia trebuie să fie prezentă în spaţiul public, dincolo de sălile de curs 
ale Universităţii, exprimând astfel şi speranţa în capacitatea românilor 
pentru meditaţia filosofică. 

C. Rădulescu-Motru dădea sens noului tip social - intelectualul 
burghez - animat de dorinţa schimbării şi emancipării sociale pe criterii 
exclusiv meritrocratice. În viziunea sa, intelectualul este un inovator, un 
constructor sau cum am spune astăzi un antreprenor. Nu este exagerat 
a spune că C. Rădulescu-Motru a fost un autentic antreprenor cultural, 
cu un comportament activ şi novator adaptat societății bazată pe 
concurenţă, risc şi initiațivă privată. Studiile în Germania l-au convins 
de necesitatea unui nou status pentru un filosof dintr-o țară aflată în curs 
de modernizare. El a intuit, printre primii, rolul publicităţii în societatea 
noastră modernă, ca şi importanța comunicării şi a relaţiilor publice, 
în terminologia de astăzi. Fără publicaţii, fără organizaţii profesionale, 
fără instituţii publice filosofia nu avea cum să trezească interes în opinia 
publică. Nu este mai puţin adevărat că Rădulescu-Motru a beneficiat 
de noul cadru social datorat burgheziei în ascensiune. Dacă Titu 
Maiorescu era obligat să constate lipsa unei burghezii românești, deci 
a acelei clase ce se instituie în receptorul de bază al filosofiei moderne, 
Rădulescu-Motru sesizează, la începutul secolului al XX-lea existența 
unei burghezii naționale, nu întocmai similară cu cea din Occident, dar 
totuşi o grupare cu interese şi conduite sociale şi spirituale noi. 

Ataşat la începutul carierei sale de Maiorescu şi de Junimea, autorul 
Personalismului energetic îşi afirmă tot mai mult independenţa mergând 
pe propria cale, după cum vom vedea mai departe. Fără a renunţa la 
criticism, -metoda maioresciană de construcţie culturală -, el vine 
în spaţiul public cu analiza filosofică, psihologică sau politologică, 
devenind o autoritate respectată chiar şi de către adversari. 

Pentru C. Rădulescu-Motru a fost limpede că o filosofie românească 
se dezvoltă numai în raport cu gândirea europeană, deşi în România de 
sfârșit secol 19 lipsea un spațiu public bine conturat, nu existau canalele 
de comunicare între filosofi, fără a mai aminti de lipsa unui dialog real 
între discipline, fapt sesizat de Rădulescu-Motru. El a înțeles necesitatea 

difuzării filosofiei pe diverse canale de comunicare, pornind de la 
producţia filosofică reală. Nu a coborât filosofia la nivelul maselor. Nu a 
făcut activitate de vulgarizare a filosofiei, însă el acționat pentru crearea 
unui public intelectual recrutat din toate categoriile intelectualităţii, 
interesat de meditaţia filosofică. 

Astăzi, popularitatea unui filosof vine nu atât din originalitatea 
intrinsecă operei sale cât din capacitatea de adaptare la evenimente și 
situații din lumea contemporană. Rădulescu-Motru a înţeles că filosoful 
trebuie să fie cunoscut, dacă doreşte să transmită propriul mesaj care 
să fie perceput în opinia publică. Filosoful, la fel ca orice intelectual se 
cuvine să fie prezent în spaţiul public unde să i se audă vocea distinctă 
întrucât un gânditor nu poate evita societatea în care trăieşte, rămânând 
doar în universul său spiritual. Filosoful Rădulescu-Motru s-a regăsit 
în mai multe locuri: la universitate, în presă, în conferințele publice, 
în parlament, la radio. A ocupat mai multe statusuri sociale: profesor, 
decan, director de publicaţii, jurnalist, dramaturg, politician, funcționar 
public, proprietar agricol. 

Nu este greşit dacă afirmăm că filosoful nostru a impus intelectualul 
în dezbaterea publică, el însuşi scriind multe articole despre intelectuali, 
mai ales despre relaţia lor cu politicul. C. Rădulescu-Motru a purtat 
un dialog continuu cu opinia publică, asumându-și în acest fel 
responsabilitatea ca filosof. Mai mult, el a demonstrat responsabilitatea 
ce revine filosofiei în spaţiul public. Dacă filosofia are ca scop căutarea 
adevărului absolut, filosoful are obligaţia de pleda continuu pentru 
adevăr în cetate. 


3. C. Rădulescu-Motru în spaţiul public 

Exemplificăm succint câteva dintre performanţele lui Rădulescu- 
Motru în spaţiul public. 

C. Rădulescu-Motru face parte din generaţia care la sfârşitul secolului 
al XIX-lea, grupată în jurul lui T. Maiorescu, a continuat şi dezvoltat, 
uneori împotriva spiritului mentorului, direcţii de reformare a spiritului 
public românesc. C. Rădulescu-Motru a reprezentat intelectualul de stil 
european, un intelectual puternic implicat în viața socială. De aici şi 
eticheta de oportunism ce i s-a pus de către unii exegeți. 

Cu studii la Universitatea din Leipzig, la întoarcerea în ţară, 
el aplică multe dintre experienţele cunoscute în Europa. De pildă, 
periodicul „Studii filosofice” editat de C. Rădulescu-Motru are același 
titlu cu „Philosophische Studien” a profesorului său Wilhelm Wundt. 
Înfiinţarea Laboratorului de psihologie experimentală în 1906 a avut ca 

model laboratorul de psihologie experimentală de la Leipzig al fostului 
său profesor”. 

În anul 1893, anul reîntoarcerii în ţară, lui C. Rădulescu-Motru îi 
surâde iniţiativa de a avea propria sa publicaţie. Se gândește la înființarea 
unui Jurnal gen Figaro dar cu nuanță mai literară sau la o revistă 
Magazinul filosofic. Vintilă C.A. Rosetti i-a propus direcţia ziarului 
„Românul”. Nu s-a finalizat nimic, dar, spune Rădulescu-Motru, această 
propunere a avut o importanță deosebită asupra înrăutăţirii relaţiilor 
sale cu Titu Maiorescu. 

Interesantă rămâne reacţia lui Maiorescu faţă de iniţiativele fostului 
său student, exprimată într-o scrisoare către Mihail Dragomirescu, 24 
oct. 1893 faţă de iniţiativele lui Rădulescu-Motru : „El are alte iluzii 
în cap, să deschidă singur o nouă revistă, care să se susţie financiar, să 
plătească articolele şi să hrănească şi pe redactor şi pe acționari (căci pe 
acții să se facă). Oho! 

Îţi închipuieşti cu ce siguranţă se poate prevedea distrugerea grabnică 
a acestor gărgăuni exotici, sper pentru Rădulescu: înainte de a fi încercat 
punerea lor în practică, ca să-şi evite un fiasco copilăresc””!. Se cunoaşte 
împotrivirea criticului, transmisă și unora dintre tinerii junimişti, faţă 
de apariţia, în 1900, a periodicului „Noua Revistă Română” condus şi 
finanțat de C. Rădulescu-Motru. 

Tânărul C. Rădulescu-Motru avea multe idei, inclusiv deschiderea 
unui teatru, şi încearcă să le finalizeze, ştiindu-se asigurat material de 
veniturile moşiei din Butoeşti, care i-au dat, efectiv, libertatea de a avea 
iniţiative. Şi din acest unghi, filosoful se arată a fi exponentul burgheziei. 
Cea mai mare parte din profitul obținut prin exploatarea proprietății îl 
investeşte în proiecte culturale. 

Apariţia „Noii Reviste Române” o pregăteşte minuţios timp de 
aproape doi ani, cu mijloace moderne, apelând la o reclamă publicitară 
continuă şi chiar agresivă. Cu certitudine C. Rădulescu-Motru stăpânea 
foarte bine tehnicile de comunicare în lansarea publicaţiei sale. 

„Noua Revistă Română” a fost concepută ca un organ de publicitate 
a activităţii instituţiilor statului şi parlamentului, aşa cum directorul 
ei precizează în „Preambulul redacției” din primul număr: „Pe 
terenul politic, ceea ce lipseşte statului român, cu toate formele sale 
constituționale, este tocmai practica publicității. Legile se fac şi se 
desfac de guverne fără vreo prealabilă consultare a opiniunii publice 
şi chiar fără o consultare sinceră a parlamentului”. Este pentru prima 
oară în istoria presei românești că un periodic independent afirmă 
direct interesul pentru publicitatea treburilor administrative şi de stat. 


196 | CONSTANTIN SCHIFIRNEŢ 


Prin program, conţinutul articolelor, cele două suplimente, varietatea 
tematică, „Noua Revistă Română” se impune ca o publicaţie modernă, 
ce se adresează în primul rând burgheziei româneşti. „Noua Revistă 
Română” este prima publicaţie care a plătit colaboratorii săi. Revista 
a contribuit la formarea mentalului burghez în societatea românească. 

O particularitate a publicaţiei, care face din ea o revistă creatoare de 
spaţiu public, este numărul mare de polemici susținute şi găzduite. Mai 
mult, ea publică articole ale unor adversari ideologici ai directorului. De 
pildă, C. Stoicescu, fruntaș liberal, a publicat un articol despre toleranță 
şi respect în polemică. 

Un alt exemplu de relaționare a revistei cu publicul rămâne 
participarea cititorilor la conducerea publicaţiei, încât ei să aibă pe 
viitor un control mai eficace în administraţia şi redacția „Noii Reviste 
Române”. S-a decis transformarea a cel puţin unei pătrimi din capitalul 
revistei în acțiuni la purtător, care să poată fi cumpărate de cititori. 

O probă a modernităţii activităţii sale publicistice este oferită de 
prezența masivă a problematicii femeilor în „Noua Revistă Română”, 
impunându-se ca unul din cele mai importante organe de presă ce 
dezbate afirmarea femeii în societate. 

Întrucât după primul război mondial România avea o altă 
configuraţie teritorială, datorită noului context geopolitic, filosoful 
editează o publicaţie care să reflecte viziuni şi valori europene. La 22 iunie 
1919 apare „Ideea Europeană”. Primul număr se deschide cu articolul lui 
C. Rădulescu-Motru în care afirmă: „Trebuie să ne obişnuim cu gândul 
că Europa este o realitate independentă de sentimentele noastre - prima 
realitate de la baza politicii noastre; şi că mijlocul pentru înţelegerea 
acestei Europe este numai unul: judecata obiectivă a minţii noastre”. 

„Ideea Europeană” este o publicaţie care a impus un mod original de 
analiză şi diseminare, cu aceeaşi măsură, a valorilor culturii româneşti 
şi europene. 

Una dintre cele mai importante instituţii create de filosof rămâne 
Societatea Română de Filosofie. Înființată ca Societatea de Studii 
Filosofice în 1910, transformată, în 4 martie 1915, în Societatea Română 
de Filosofie, această organizaţie a reunit cam tot ce a fost semnificativ 
în filosofia noastră în prima jumătate a secolului al XX-lea. Societatea 
Română de Filosofie a funcționat până în anul 1944. 

O dovadă a spiritului întreprinzător al filosofului este încercarea de 
transformare a Societăţii Române de Filosofie în societate pe acțiuni, 
făcând publicitate în acest sens: „A subscrie la Societatea Română de 
Filosofie, Societatea anonimă pe acțiuni e nu numai o operă frumoasă, 

dar şi un bun plasament”. În anul 1922, Nae Ionescu l-a convins pe 
C. Rădulescu-Motru să transforme Societatea Română de Filosofie 
în societate anonimă de acţiuni. S-au emis 500 de acţiuni, fiecare la 
valoarea nominală de 200 lei. Acţiunile erau semnate de Nae Ionescu, 
în calitate de administrator delegat și de C. Beldie în calitate de director. 
„Ce s-a făcut cu banii, nu se ştie, scrie Bagdasar*?. 

După apariţia, în 1923, a „Revistei de Filosofie” a existat un proiect 
de transformare a Societăţii Române de Filosofie în Cercul de Studii 
Filosofice, iniţiativă nefinalizată. 

S-a înființat o librărie pe lângă Societatea Română de Filosofie. 
Trebuie amintită şi librăria Vipera Neagră în cadrul redacţiei „Ideea 
Europeană, asociată Societăţii Române de Filosofie. 

Filosoful a desfăşurat o laborioasă activitate de conferenţiar în spaţiul 
public. Pentru ilustrare facem trimitere la conferințele ţinute în perioada 
1910-1912. În conferința ţinută cu ocazia serbării date de Societatea 
Căminul cultural în ziua de 9 mai 1910 la Ateneu, C. Rădulescu- 
Motru a vorbit despre pretinsa inferioritate a femeii, denunțată de 
mişcarea feministă. Greşeala feminismului stă în susținerea ideii despre 
concurența femeii ca egală în funcțiune cu bărbatul. Femeia nu este 
creată pentru îndeplinirea aceleiaşi funcțiuni sociale ca şi bărbatul. 
Aceasta nu înseamnă că bărbatul are funcţii superioare celor ale femeii, 
argumentul său fiind că fiecărui sex îi sunt specifice anumite funcții. 
Numai între funcțiile care nu sunt necesare se poate stabili grade de 
inferioritate. Femeia este dominată de instinctul maternității şi din 
această cauză viaţa ei sufletească este mai aproape de viaţa speciei umane 
şi este mai conservatoare. Bărbatul reprezintă elementele de variabilitate 
în evoluţia sufletească a speciei. În şcoală nu se face educaţie care să ţină 
seama de însuşirile sufleteşti ale femeii". 

În a doua jumătate a lunii iunie 1912 C. Rădulescu-Motru a ţinut un 
ciclu de 14 lecţii de psihologie cu aplicaţii la practica pedagogică, pentru 
conducătoarele grădinilor de copii, adunate în acest scop la Azilul Elena 
Doamna, la care au asistat 170 de învățătoare. 

În 5 octombrie 1912 ţine la Galaţi, cu ocazia Congresului Asociaţiunii 
pentru înaintarea şi răspândirea ştiinţelor, o conferință despre rolul 
filosofiei în formarea spiritului ştiinţific, a cărei concluzie postulează 
inexistența unei contradicții între ştiinţă şi filosofie: „căci spiritul 
ştiinţific nu a căzut din ceruri, ci este o cucerire; și la această cucerire 
omul de ştiinţă a fost precedat de către filosof”**. În fine, să amintim 
de conferinţa lui C. Rădulescu-Motru Din psihologia românului ţinută 
duminică 23 decembrie 1912 la Ateneul Român. 

Una din inovațiile aduse de Rădulescu-Motru în organizarea vieții 
culturale româneşti sunt conferințele publice de filosofie, modalitate, 
considerată de el esenţială, de punere în circulaţie a valorilor filosofiei. 
I. Petrovici, Mircea Djuvara, O. Onicescu, Nae Ionescu, Alice Voinescu, 
Mihail Antoniade, Virgil Bărbat, Em. Bucuţa, D. Pompei sunt câțiva 
dintre conferenţiari. Intrarea la conferinţe se făcea pe bază de abonament 
(80 lei pentru 9 conferinţe) sau cu bilet - 10 lei pentru o conferință. 
Începând cu anul 1929 s-au ţinut, anual, două cicluri de conferințe. 

Conferinţele abordau subiecte de actualitate, de pildă teoria 
relativităţii a lui A. Einstein sau doctrine şi curente filosofice. Pentru 
acel timp, perioada interbelică, aceste manifestări se constituiau în 
adevărate canale de comunicare a informaţiei filosofice şi ştiinţifice la 
un public interesat de noutăți. 

La şedinţele Societății Române de Filosofie s-a discutat de multe 
ori despre situaţia filosofiei în şcoala secundară, şi s-a luat decizia 
organizării unui Congres al profesorilor de filosofie. În zilele de 2, 3 şi 4 
februarie 1934, la Fundaţia Dalles, are loc primul Congres al profesorilor 
secundari de filosofie, organizat de Gruparea profesorilor de filosofie, 
al cărei preşedinte era Rădulescu-Motru. Au participat câteva sute de 
profesori. Deschizând Congresul, C. Rădulescu-Motru arată că scopul 
acestuia este de a aduce argumente în crearea unei catedre de filosofie 
prin stabilirea numărului necesar de ore pentru filosofie în şcoală. 

Societatea Română de filosofie a devenit cea dintâi editură filosofică 
din ţară. Prima lucrare editată a fost volumul omagial închinat lui 
Spinoza, alcătuit din Etica lui Spinoza în traducerea lui S. Katz și o largă 
introducere de I. Brucăr. În aceeași editură au apărut Omagiu prof. C. 
Rădulescu-Motru, P. P. Negulescu. De asemenea, editura a publicat: G. 
Berkeley, Principiile cunoștinței omenești, D. Hume, Cercetări asupra 
intelectului omenesc, Lucrețiu, Poemul naturii, Marsilio Ficino, Asupra 
iubirii sau Banchetul lui Plato. 

Cea mai importantă lucrare elaborată şi editată de Societatea 
Română de Filosofie rămâne Istoria filosofiei moderne, vol. I-V, apărută 
într-un interval de cinci ani 1937- 1941, o performanţă excepţională a 
culturii române. Dar şi un caz unic în ce priveşte munca în echipă a 
filosofilor români de toate generaţiile, sub conducerea lui C. Rădulescu- 
Motru şi în coordonarea lui N. Bagdasar, pentru a omagia un filosof 
român: I. Petrovici. 

Indiscutabil, Societatea Română de Filosofie îşi datorează existența şi 
notorietatea lui Rădulescu-Motru. El era marca inconfundabilă a orga- 
nizaţiilor şi publicaţiilor sale. În umbra atâtor manifestări publice au stat 

oameni, care l-au înţeles şi au întreprins acţiuni benefice pentru evoluţia 
filosofiei românești. Cel mai apropiat colaborator a fost N. Bagdasar, 
un excelent manager, şi datorită lui Societatea Română de Filosofie a 
cunoscut la sfârşitul anilor'20 şi în anii'30 o activitate foarte bogată. 

O altă structură organizaţională sub autoritatea filosofului este 
Societatea Română de Cercetări Psihologice, înființată în februarie 
1934, din iniţiativa lui I.M. Nestor, asistent universitar. Societatea 
Română de Cercetări Psihologice funcţiona sub auspiciile Laboratorului 
de psihologie experimentală al Universităţii din Bucureşti, un exemplu 
cum o instituţie nonguvernamentală era ataşată de o structură a statului. 

După modelul Societăţii Române de Filosofie, Societatea Română 
de Cercetări Psihologice căuta orice mijloc de propagare a psihologiei, 
a activităţii exponenților ei, inclusiv organizarea de conferințe publice. 
Iată, în anul 1934 ţin prelegeri: C. Rădulescu-Motru, Materie și suflet, 
G. Marinescu, Spiritism și metapsihică, C.I. Parhon, Tratamentul bolilor 
psihice. Filosoful reuşea să reunească, la acțiunile sale, nu doar filosofi ci şi 
mari oameni de ştiinţă, încă un argument al autorităţii lui în spaţiul public. 

Rădulescu-Motru a fondat „Revista de psihologie experimentală 
şi practică, „Analele de psihologie”, „Jurnal de psihotehnică”, „Jurnal 
de psihologie militară”. În toate aceste acțiuni a fost sprijinit de 
psihologul I.M. Nestor, organizatorul cercetărilor de psihotehnică și al 
manifestărilor publice ale organizaţiilor de psihologie. 

Rădulescu-Motru a dorit să creeze un institut specializat în 
domeniul psihologiei. Urmare a adoptării legii cu privire la pregătirea 
profesională şi exercitarea meseriilor, în 17 iulie 1937 a fost inaugurat 
Institutul psihotehnic din Bucureşti, în fostul local al Camerei de muncă 
din strada Povernei nr. 6, institut condus de Rădulescu-Motru. De 
asemenea el a contribuit la înființarea unor laboratoare de psihologie pe 
lângă licee. Primul laborator de psihologie școlară, înființat, în 1936, cu 
sprijinul său, a fost cel de pe lângă liceul de băieţi din Craiova. 

Nici la vârsta senectuţii, aflat într-o stare materială umilitoare, nu 
a renunţat la gândul înființării de instituţii. A stăruit pe lângă M. Ralea 
să înființeze un institut de psihologie, şi, la 1 octombrie 1956, sub egida 
Academiei Române, se inaugurează Institutul de cercetări psihologice. 

O realizare excepțională a lui Rădulescu-Motru rămâne „Revista 
de Filosofie, înființată în 1923 prin transformarea periodicului „Studii 
filosofice” După cum este consemnat în programul din primul număr 
din anul 1923: „REVISTA DE FILOSOFIE va continua, în parte, tradiția 
predecesorilor noştri, răspândind cunoştinţele filosofice pe care ni le 
dă străinătatea; dar în direcţia sa generală ea va tinde să dea la lumină 

contribuţii pentru formarea unei conștiințe filosofice originale româneşti”. 

Nu este o simplă coincidenţă între momentul apariţiei „Revistei de 
Filosofie” şi intrarea conducătorului ei în Academia Română în iunie 
1923. Editarea periodicului dădea semnalul unei afirmări puternice a 
mişcării filosofice româneşti. 

Calitatea revistei condusă de C. Rădulescu-Motru este exprimată 
de tematica ei. Un studiu asupra ei dovedeşte limpede acoperirea 
tematicii generale a filosofiei, ponderea deţinând-o articolele de filosofie 
universală şi psihologie: 

I. Istoria filosofiei universale, 225 articole; 

II. Psihologie, 137 articole; 

III. Pedagogie, educaţie, învățământ, 96 articole; 

IV. Filosofia culturii, ştiinţei, istoriei şi dreptului, 71 de articole; 

V. Istoria filosofiei românești, 67 articole; 

VI. Sociologie și probleme sociale, 65 articole; 

VII. Filosofie generală, metafizică, ontologie, categorii, 63 articole; 

VIII. Estetică, teoria artei și literaturii, 58 articole; 

IX. Gnoseologie și logică, 55 articole; 

X. Istoria și filosofia religiei, 43 articole; 

XI. Etică și axiologie, 19 articole. 

În „Revista de Filosofie, ponderea au avut-o studiile despre 
filosofia universală şi cele despre psihologie. Articolele despre filosofia 
românească deţin o poziţie de mijloc. „Revista de Filosofie” a avut o 
contribuţie decisivă la formarea limbajului filosofic românesc şi la 
difuzarea lui în spațiul public. 

O expresie clară a spațiului public o constituie disputa de idei între 
actorii sociali, iar C. Rădulescu-Motru este exemplar din acest unghi 
de vedere. Fl a purtat, de-a lungul activității sale, numeroase polemici, 
remarcându-se ca un remarcabil interlocutor, urban, civilizat, tolerant 
dar ferm. 

O polemică de mare răsunet a avut cu N. Iorga, fost colaborator 
al „Noii Reviste Române”. Rădulescu-Motru analizează concepţia 
naționalistă a lui N. Iorga în mai multe articole cu titlul Naționalismul. 
Cum se înțelege. Cum trebuie să se înţeleagă, 1909, căruia în surprinde 
contradicția dintre înțelesul de doctrină politică şi o concepţie de stat şi 
sensul de credinţă exclusivă date naţionalismului. 

Un loc aparte ocupă disputa lui C. Rădulescu-Motru cu 
naționaliștii reuniți în jurul publicaţiei lui Iorga, „Neamul Românesc”, 
detașându-se polemica destul de acerbă cu exponentul cel mai seamă al 
antisemitismului - A.C. Cuza. O temă pusă pe tapet de profesorul ieşean 


FILOSOFIE ROMÂNEASCĂ ÎN SPAȚIUL PUBLIC | 201 


a fost cea a presupusei aderenţe a lui C. Rădulescu-Motru la doctrina așa 
zisului Cahal. Excedat de această nebănuită apropiere, filosoful publică 
un articol ironic O polemică umoristică: Cahalul în care întreabă: „Ce o 
fi însemnând istoriceşte Cahalul este aproape peste putință să mai ştim 
astăzi”. 

A.C. Cuza revine cu un articol în care, printr-un joc de cuvinte, 
C. Rădulescu-Motru este numit „Mortu” : „Pentru că C. Rădulescu- 
Motru e profesor universitar pedeapsa cea mai crudă pe care o îndură, 
în mod fatal, e că devine ridicol, în situaţia lui, ceea ce echivalează cu 
condamnarea la moarte. Căci ridicolul e ştiut că ucide. De aceea, să fim 
şi noi iertători cu răposatul, care era C. Rădulescu-Motru şi care de acum 
nu mai e decât «Mortu” şi să-i zicem: Dumnezeu să-l ierte”. Această 
sintagmă îl va urmări pe filosof în diatribele unora dintre adversarii, 
Blaga fiind cel mai notoriu. 

Filosoful a fost în dispută cu marele om al școlii S. Haret pe 
subiectul despre şcoala unică, egală pentru toți copiii. O altă polemică 
a fost cea cu istoricul A.D. Xenopol pe marginea istoriei partidelor 
politice româneşti. Polemica dintre „Noua Revistă Română” şi „Viaţa 
Românescă” are ca temă formele democraţiei în România. 

O polemică de mare ecou în epocă şi nu numai, este aceea între 
C. Rădulescu-Motru şi Nae Ionescu, declanșată de refuzul lui Nae 
Ionescu de a se supune regulilor de promovare în universitate, printre 
altele prezentarea de lucrări. Întrebat de ce nu publică o lucrare, pentru 
a îndeplini condiţia cerută de lege pentru a fi făcut profesor, el a răspuns: 
„Ce? Să fiu făcut profesor ca oricare altul, publicând lucrări? Nae Ionescu 
nu are nevoie de lucrări, ca să fie făcut profesor”. De fapt, conflictul 
a început cu prilejul susținerii docenţei de către Nae Ionescu, când C. 
Rădulescu-Motru a convins pe membrii comisiei, prezidată de el, că 
viitorul docent are diploma de doctor. 

Polemica între C. Rădulescu-Motru și Lucian Blaga a pornit 
de la diferența de sistem filosofic - Rădulescu-Motru îşi clădeşte 
personalismul energetic pe baze pozitiviste şi scientiste, pe când Blaga 
sondează şi alte căi de afirmare a raționalului decât întemeierea lui numai 
în experimentele ştiinţei. În plus, Blaga obţine o recunoaştere publică 
imediată a filosofiei sale, datorată stilului şi profunzimii argumentării, 
de către un mediu intelectual interesat de producţia filosofică autohtonă, 
în comparaţie cu preopinentul său, ale cărui începuturi filosofice nu 
trezeau ecou decât la un public restrâns la cadrul universitar, el însuși 
de dimensiune îngustă. Am menţionat de mai multe ori crearea de către 
Rădulescu-Motru a instituţiilor necesare filosofiei românești. Blaga 

a beneficiat de atmosfera dată de publicaţiile şi societăţile edificate de 
filosoful bucureştean. 

În fine, să amintim de creatorul de concepte şi sintagme care au intrat 
în vocabularul curent: personalism energetic, vocaţie, politicianism, 
românism*”. 

Spiritul său întreprinzător şi activitatea sa publică vor fi interzise 
după anul 1948, filosoful cunoscând o izolare impusă de regimul 
comunist, fiind îndepărtat din Academia Română iar lucrările lui au 
avut interdicție de a circula în spaţiul public. 


XXX 


Rădulescu-Motru a dus mai departe acțiunea lui Maiorescu de 
edificare a unei culturi moderne în România, a contribuit decisiv 
la crearea unor instituţii fundamentale pentru mișcarea filosofică 
autohtonă, unele dintre ele dăinuind şi astăzi. Nu a fost doar o 
remarcabilă prezenţă în viața publică, dar a impulsionat crearea 
spațiului public timp de jumătate de secol. El a contribuit efectiv la 
naşterea conștiinței filosofice, la crearea unui public pentru filosofie. Lui 
îi datorează mult creaţia filosofică românească, vie, incisivă şi diversă, 
cu o prezenţă accentuată astăzi în spațiul public. 


S. MEHEDINȚI: ONTOLOGIA NAȚIUNII 


1. Biografia unui geograf şi etnograf 

S. Mehedinţi s-a născut la 16 octombrie 1868, în Soveja - Vrancea, 
într-o familie cu 11 copii, dintre care în viață au rămas doar patru. Lipsit 
de mamă la vârsta de 9 ani, iar de tată în anii adolescenţei, Mehedinţi 
a fost crescut de sora sa, Marina. Anii de şcoală nu i-au trezit, după 
propria-i mărturisire, un interes anume pentru munca intelectuală. Meto- 
da folosită de dascăli, la toate lecțiile, era aceeaşi: bătaia. Această neplăcută 
şi dureroasă experienţă din şcoală îl va stimula în a pleda permanent pe 
toate căile - în scris, în conferinţe, în acțiunea educativă - pentru formarea 
liberă a copiilor, fără nici o coerciţie fizică, aducând, în acest sens, 
argumente și din lumea animalelor, ce pot fi dresate fără a fi maltratate. 

După terminarea claselor primare urmează seminarul teologic 
din Roman unde stă doar un an, apoi merge la Seminarul Central din 
București. Nici aici nu poposeșşte decât un an, și frecventează liceul din 
Focşani, iar ultimul an îl face la liceul Sf. Sava. Şcoala nu i-a oferit nimic 
pentru viață. Lecturile sale din această perioadă erau făcute „la nimereală.” 

După absolvirea liceului, prin trecerea unui „bacalaureat enciclo- 
pedic”, s-a înscris la matematici, dar, peste puţin timp, a trecut la 
Facultatea de Litere ca bursier al Şcolii Normale Superioare, al cărei 
director era Alexandru Odobescu, cel ce va avea un rol hotărâtor în 
orientarea spre geografie a tânărului sovejan. Şi studenţia i-a apărut 
ca o succesiune de examene la toate specialităţile, fără câştig pentru 
formarea sa. Nu s-a bucurat de sprijinul unui îndrumător în lectură. 
A avut însă norocul cu Titu Maiorescu, profesorul de istoria filosofiei, 
care lăsa libertatea fiecărui student de a elabora o lucrare, evaluată la 
sfârşitul anului universitar. Lecturile sale din studenţie au fost Istoria 
civilizaţiei engleze de Th. Buckle, scrierile lui H. Taine, Th. Mommsen, 
August Comte, Herbert Spencer, I. Kant.” La licenţă, „alt examen 
enciclopedic”, susţine teza Ideile lui J.J. Rousseau asupra educației. 

Încă din perioada facultăţii s-a manifestat ca unul dintre cei mai 
activi susținători ai luptei pentru emanciparea naţională a românilor 
din Transilvania, fiind şi unul dintre întemeietorii „Ligii pentru 
unitatea culturală a tuturor românilor”, reliefându-şi o nouă dimensiune 

a personalităţii sale - acţiunea în sprijinul ideii naţionale şi meditaţia 
asupra ei în o varietate de lucrări. Desemnat de colegii săi, a vorbit la 
inaugurarea Ligii dezvoltând ideea lui Buckle despre rolul ştiinţei în 
progresul omenirii. Mai târziu, Mehedinţi recunoaşte că nu era pregătit 
să expună legătura dintre neamul românesc și pământul românesc, aşa 
cum s-ar fi cuvenit la un asemenea eveniment". Neîndoielnic, interesul 
său față de studiul ştiinţific al problemelor naţionale a fost stimulat, 
la început, de implicarea în organizarea Ligii şi a manifestărilor ei. 
Tot în această perioadă, a participat la numeroase conferințe publice 
dezbătând teme de larg interes național. 

Proaspătul licenţiat a dorit să ocupe o catedră de istorie la liceul 
din Focşani. Se iveşte însă ocazia unei burse în străinătate pentru 
studiul geografiei. Mehedinţi îşi aminteşte că în şcoală nu a avut nici o 
atracție pentru această materie: „era cu adevărat cenușăreasa şcoalei. La 
Universitate, nici nu mai vorbim...; nu se afla un singur student care să 
aibă o legătură cât de slabă cu geografia”. Ce l-a determinat să accepte 
bursa? Mai întâi, o influență puternică a avut Alexandru Odobescu, 
socotit de Mehedinţi „dascăl cu mare libertate de gândire şi de faptă” 
Un al doilea factor a fost studiul cărţii lui Th. Buckle - recomandată 
de Titu Maiorescu la cursul de filosofie pozitivistă, datorită încercării 
autorului englez de a explica fenomenele istoriei prin influența mediului 
geografic şi prin progresul ştiinţelor exacte. 

În primăvara anului 1892, tânărul Mehedinţi pleacă, în Occident, cu 
două scrisori de recomandare, semnate de Alexandru Odobescu, pentru 
arheologul G. Perrot, şi de Titu Maiorescu, pentru Rudolf Virchow din 
Berlin. Mai întâi, se opreşte la Paris, dar Perrot îl îndreaptă spre istoricul 
Lavisse şi nu spre titularul catedrei de geografie cum s-ar fi aşteptat. 
Asistă la cursurile lui Marcel Dubois şi Paul Vidal de la Blache, însă 
constată, surprins, că ambii erau autodidacți în geografie („Sorbona e la 
începutul organizării învățământului său geografic”), iar pentru tânărul 
urmărit de două întrebări: care este obiectul propriu al geografiei și care 
este locul ei în ierarhia ştiinţelor înrudite, nu se desluşea cu claritate 
răspunsul în ce priveşte statutul ştiinţific al acestei discipline. Ajunge 
la concluzia că dificultăţile, întâmpinate de el, în înțelegerea geografiei 
sunt cauzate de lipsa seminariilor în învățământul universitar francez. 
Peste ani, încadrat profesor la Universitatea Bucureşti, va organiza cu 
multă osârdie această formă de activitate didactică universitară. 

După un an de şedere, este nevoit să constate că dacă Parisul nu 
l-a ajutat în descifrarea sensurilor geografiei ca ştiinţă, în schimb i-a 
oferit o nouă perspectivă asupra istoriei, spre satisfacția mentorului 

său, Titu Maiorescu. Deşi iniţiase el însuşi, ca ministru al Instrucțiunii, 
înființarea Societăţii Române de Geografie, Titu Maiorescu îl îndeamnă 
pe tânărul sovejan să se specializeze în istorie, considerând că la noi nu 
este posibilă predarea geografiei proprii: „Practic la noi lucrul se presintă 
aşa: cu prea marea sferă a ştiinţelor auxiliare, neapărat trebuincioase 
ştiinţei geografice în accepțiunea modernă de la Karl Ritter încoace, 
o astfel de studiare a geografiei este numai cu putință asupra ţărilor, 
asupra cărora geologia, statistica, etnografia cu craniologia și limbistica, 
istoriografia au dat resultate destul de sigure, pentru că geograful să aibă 
numai munca de a şi le însuși în resultatele presentate de acei specialiști 
şi a le pune apoi în raport de sinteză şi de unificare a geografiei proprie. 

Un asemenea studiu al geografiei este imposibil astăzi pentru 
România. Şi ce profesor de geografie la o Universitate română ar fi acela, 
care ar putea trata despre geografia (modern înţeleasă) a mai tuturor 
ţerilor europene, afară de a sa proprie - de și aceasta ar trebui să fie 
obiectul principal al expunerilor sale. Căci despre noi, n-ai statistică, n-ai 
geologie, n-ai craniologie-antropologie, n-ai nici măcar o istoriografie 
mai asigurată. 

Prin urmare d-ta nu poţi face geografie română, ar trebui să devii 
prealabil geolog, craniolog etc — adică ţi-ai consuma viaţa cu prealabile 
şi nici n-ai ajunge la geografie 

Ia studiul geografiei (pentru generaţia viitoare a d-voastră) punct 
de plecare mai bine studiat de d-ta, decât alţii, pentru a face - nu 
geografie, ci Istorie română. Asta ne lipseşte în prima linie”*!. De aceea, 
Maiorescu îl sfătuieşte să studieze în arhivele din Berlin, Viena, Paris, 
Roma, documente despre românii de la 1700 încoace şi să scrie o istorie 
a românilor: „În sensul școalei lui Ranke, nu fantasmagorii à la Hasdeu, 
Xenopol, N. Densuţianu [...] Nici un tânăr de valoare de la noi n-are 
să se destine Istoriei naţionale? E numai Onciul din Cernăuţi! Pentru 
Dumnezeu, numai unul? Unus est nullus! 

PS. Cu geografia română ai să fii un crâmpei de dascăl, cu istoria 
română ai fi profesorul profesorilor “°. Mehedinţi n-a ascultat de sfatul 
magistrului său, ci şi-a urmat destinul în geografie, devenind, în acest 
domeniu, ceea ce voia Maiorescu, „profesorul profesorilor” 

Captivat de căutarea rosturilor geografiei ca ştiinţă de sine stătătoare, 
Mehedinţi urmează sfatul dat de „înțeleptul autodidact” Paul Vidal de la 
Blache, şi se decide să plece în Germania. Mai întâi, poposeşte la Berlin 
unde participă la cursurile şi seminarul lui Ferdinand von Richthofen, 
preşedintele Societăţii geografice din Germania şi audiază cursurile 
lui Adolf Bastian. Pentru a cunoaşte mai mult din antropogeografie, 

pleacă la Leipzig ca să-l audieze pe Friedrich Ratzel, întemeietor al 
antropogeografiei. În 1895 este atins de o nevroză foarte puternică din 
cauza efortului intelectual. Pentru a se trata, merge, mai întâi, într-o 
stațiune climaterică la Elgersburg, apoi, în vacanța de vară, în Munţii 
Alpi. Dar oboseala se manifesta tot mai accentuat, fiind nevoit să 
revină în țară. Se întâlneşte cu Maiorescu, care se arată decepționat de 
neterminarea studiilor de către fostul său student, dar îl sfătuiește să se 
ocupe de sănătate, oferindu-i ajutor material, refuzat cu demnitate de 
sovejan, spunându-i că partea materială este asigurată de familia sa, deşi 
realitatea era cu totul alta. Se retrage la Soveja, în mediul copilăriei sale, 
unde se vindecă. În răstimpul petrecut aici, i s-au conturat idei ce-i vor 
marca formaţia sa ştiinţifică. A cernut, cum spune el, materialul adunat 
până atunci şi a sistematizat ideile pentru stabilirea postulatelor geografiei 
ca ştiinţă. În satul său de baştină a primit primul impuls pentru geografie. 
Gândirea lui porneşte de la contextul local spre scara globală". 

În 1899 îşi ia doctoratul la Leipzig sub conducerea lui Ratzel cu teza 
Uber die kartographische Induktion (nducţia cartografică). 

După o foarte scurtă perioadă ca profesor de limba și literatura germa- 
nă la Liceul internat din Iaşi, Mehedinţi este numit, în mai 1900, profesor de 
geografie al Universităţii din Bucureşti, urmare a înființării primei catedre 
de geografie din România. În ziua de 3 noiembrie 1900, el inaugurează 
cursul său de geografie cu prelegerea Obiectul și definiţiunea geografiei, 
la care a asistat Titu Maiorescu5%, mulțumit de prestația didactică a 
fostului său student. De acum înainte Mehedinţi se dedică organizării 
învățământului geografic românesc de toate gradele, și reorganizează 
Societatea Română de Geografie. De altfel, S. Mehedinţi manifestă multă 
pasiune şi interes pentru activitatea didactică, el însuşi fiind un teoretician 
al educaţiei şi al pedagogiei. Lucrările sale, în special Altă creștere - Școala 
muncii, reflectă cu prisosință o concepţie originală despre formarea 
tineretului întemeiată în valorile tradiţiilor şi culturii naționale. 

Mehedinţi a realizat că transformarea spiritului românesc şi 
îndreptarea lui către valorile modernităţii s-au datorat în primul rând 
şcolii. Dacă până la sfârşitul secolului al XIX-lea învățământul se distingea 
prin prelegeri ce preluau pur și simplu idei din cultura occidentală, după 
1900, odată cu încadrarea în universităţi a unei noi generaţii de profesori, 
are loc o schimbare atât a conținutului cât şi a metodelor de predare în 
contextul reformei şcolare a lui Spiru Haret. În aproape toate facultățile 
se impun specialiștii, care sunt ctitori ai disciplinelor predate în România. 
O parte dintre ei a avut un rol foarte important în crearea instituţiilor 
naţionale. În cultură și învățământ se afirmă în toate domeniile oamenii 

bine pregătiți ştiinţific în mari universităţi europene. După epoca 
marilor scriitori a urmat epoca savanților, unii dintre ei cu aplecare şi 
spre literatură. Pe bună dreptate s-a spus despre acest grup de intelectuali 
că a fost unul al ctitorilor: „Mehedinţi face parte din fericita pleiadă de 
ctitori în ţara noastră ai disciplinelor cunoaşterii în forma lor modernă, 
atinsă ca urmare a împlinirii şi desăvârşirii idealului politic de unitate 
națională. Bogdan Petriceicu Hasdeu, Titu Maiorescu, Nicolae Iorga, 
Vasile Pârvan, Dimitrie Gusti, C. Rădulescu-Motru, PP. Negulescu, 
Onisifor Ghibu, iar în rând cu ei Simion Mehedinţi (şi alți câțiva) au 
fost adevărate personalităţi de Renaștere prin măreția, poliformismul, 
frumuseţea şi umanismul creaţiei lor “5%. Toţi aceşti corifei ai ştiinţei 
româneşti au căutat să integreze ştiinţa românească în ştiinţa universală 
şi să construiască infrastructura necesară pentru activitatea de cercetare: 
laboratoare, societăți ştiinţifice, congrese, publicații. 

Reîntorcându-ne la cursul de geografie al lui Mehedinţi, să amintim 
căile preconizate de geograf în educarea gândirii geografice: seminarul, 
colocviul, cărțile didactice, congresul de geografie. El a introdus 
seminarul ca modalitate de iniţiere în geografie pentru începători. A 
iniţiat un colocviu lunar pentru comunicările celor bine pregătiți. 
Cu timpul, colocviul a devenit loc de întâlnire al tuturor profesorilor 
tineri de geografie şi de discipline înrudite. În 1901, la invitaţia lui 
Spiru Haret, S. Mehedinţi redactează manuale de geografie pentru 
toate clasele, editate şi reeditate pentru zeci de generaţii de elevi. Ca 
autor de manuale, profesorul Mehedinţi a elaborat lucrări într-o limbă 
accesibilă tuturor şcolarilor. Manualele au fost înzestrate cu schițe 
cartografice şi cu multe bucăţi de lectură, ele fiind scrise „cu gândul să 
lege de amintirea copiiilor numai fapte întemeiate pe raționament, iar 
nu material mnemotehnic mort”, În scopul deprinderii profesorilor 
cu o nouă metodă de predare în locul celei a memorizării, Mehedinţi a 
organizat, anual, congresul tuturor profesorilor de geografie, începând 
din anul 1904. 

Cursul său de geografie era eterogen, cu deschideri spre toate 
orizonturile ce refereau la ştiinţa pământului. Profesorul a înțeles, cu 
timpul, că prelegerile trebuie să se concentreze pe etnografie. În anul 
1909, Mehedinţi deschide cursul de antropogeografie care, mai târziu, 
devine curs de etnografie. 

Din 1908, reputatul geograf este membru corespondent, iar, din 
1915, membru titular al Academiei Române în cadrul secţiunii istorice, 
în locul rămas vacant prin moartea lui D.A. Sturdza. La 6 iunie 1920 
rosteşte discursul de recepție Caracterizarea etnografică a unui popor 

prin munca şi uneltele sale. Academicianul S. Mehedinţi a servit, cu 
dragoste, râvnă şi respectul cuvenit, cea mai înaltă instituţie a culturii 
româneşti. În comunicarea Academia, instituție etnopedagogică. 
Institutul - organizare internațională, ţinută în şedinţa publică de la 14 
februarie 1941, Mehedinţi discută despre Academie ca „expresia cea 
mai înaltă a culturii neamului de care e vorba”*”. În această comunicare 
el a insistat pe dimensiunea etică a menirii Academiei. 

Adept al neutralității țării în primul război mondial, Mehedinţi 
acceptă să colaboreze cu Al. Marghiloman rămas în teritoriile 
româneşti ocupate. De la 5 martie la 24 octombrie 1918 este ministru al 
instrucţiunii, în guvernul Marghiloman. 

Drept recunoaştere a competenţei şi prestigiului său, Fundaţia 
Carnegie îi solicită, în 1928, redactarea răspunsului, din partea României, 
la ancheta internaţională despre reflectarea războiului în manualele 
şcolare. Mehedinţi a elaborat un amplu, documentat şi incitant raport 
cu privire la starea de spirit din România de după războiul mondial. 

În 1931, publică Terra. Introducere în geografie ca ştiinţă, lucrarea 
sa fundamentală, editată la vârsta senectuţii, asemănându-se, în această 
privinţă, cu prietenul său C. Rădulescu-Motru care, cam la aceeași 
vârstă, a publicat Personalismul energetic (1927), scriere ce l-a impus 
definitiv ca unul dintre cei mai de seamă filosofi români. După propria 
mărturisire a lui Mehedinţi, Terra este cea dintâi operă geografică 
mai întinsă în limba română, încă o dovadă a dimensiunii ctitoriale a 
personalităţii sale. Lucrarea a creat un ,, mediu de cugetare geografică 
proprie”, având în vedere că studiul geografiei nu avea în România nici o 
tradiţie, după cum foarte bine remarca Titu Maiorescu în urmă cu patru 
decenii. Este interesant, etnograful nu a introdus în opera lui nici un 
capitol de geografie umană unde să dezbată probleme ale relaţiilor dintre 
grupurile de populaţii, dintre națiuni. Această scriere a fost bine primită 
în străinătate, unele dintre recenzii fiind consemnate de însuși autorul 
în Premise și concluzii..., însă nu acelaşi interes s-a arătat în România, 
ceea ce l-a determinat pe D.C. Amzăr să deplângă faptul că publicistica 
noastră nu a subliniat valoarea lucrărilor lui S. Mehedinţi, care analizează 
„cu mult mai larg și sistematic decât Spengler [...] problema întreagă a 
raportului dintre om şi natură, om şi tehnică, corelaţia dintre muncă şi 
unelte, pe de o parte, şi grai şi muzică, poezie, dans, pe de alta”. 

Fără ştirea lui Mehedinţi, cel care întemeiase învățământul geografic 
în România, în 1938 catedra de geografie este trecută de la Facultatea de 
Litere şi Filosofie la Facultatea de Ştiinţe, şi, în aceste circumstanţe, el se 
autopensionează, dându-și seama că până şi fondatorii pot fi târâţi în 

derizoriu de interese meschine. În anul pensionării, publică Geografie și 
geografi la începutul secolului al XX-lea. 

Activitatea sa ştiinţifică şi publicistică nu încetează după retragerea 
din învățământ. În 1940 publică Trilogii: Știința - Școala - Viaţa şi 
Creștinismul românesc. În 1943 îi apare primul volum de Opere complete 
din cele paisprezece proiectate. D. Caracostea, directorul Fundațiilor 
îi solicită date despre „formaţia sa ştiinţifică şi literară”, şi astfel a scris 
Premise şi concluzii la „Terra? Amintiri şi mărturisiri”, apărută în 1946. 

În 1947, Mehedinţi tipăreşte comunicările ținute la Academia 
Română: Metoda geografică în științele naturale şi sociale şi De senectute. 
Bătrâneţea în cadrul muncii pentru cultură. 

S. Mehedinţi, ajuns la vârsta senectuţii, trăieşte, asemenea altor 
intelectuali de seamă din generaţia sa, toate vicisitudinile epocii de 
început a regimului comunist. I se suprimă pensia. Este exclus din 
Academie în 1948. În 1950 este evacuat din propria locuință. Lucrurile 
personale şi cărțile, la care ţinea atât de mult, au fost risipite în diverse 
locuri. Nu a fost suficientă degradarea în postura de chiriaș, a primit o 
puternică lovitură prin punerea la index a unora dintre lucrările sale. 
Bolnav, izolat, fără posibilitate de a publica sau de a-şi comunica public 
gândurile, S. Mehedinţi se stinge din viaţă la 14 decembrie 1962. 

Aceasta este în liniile ei generale viața lui S. Mehedinţi, copilul 
sovejan, dezinteresat de învăţătură pe când era elev în învățământul 
primar din cauza metodelor brutale, devenit în timp profesor universitar, 
academician, conducător al uneia dintre cele mai importante reviste 
culturale, ministru pentru scurt timp, ctitor de disciplină ştiinţifică, 
autor de cărți cu mulţi cititori. 

În încheierea acestui moment biografic, se cuvine o stăruință 
pe relaţiile „fiului de mocan” cu cel care a fondat instituţii şi a trasat 
direcţii culturale - Titu Maiorescu. Să spunem că student fiind, 
Mehedinţi participa, alături de pe atunci studenții Pompiliu Eliade, 
M. Dragomirescu, P.P. Negulescu, la şedinţele Junimii ţinute în casa 
magistrului şi unde se citea literatură, aşa cum consemna Maiorescu 
pe 23 martie 18915. S. Mehedinţi capta simpatia lui Maiorescu. Din 
străinătate, aflat la studii, corespondează cu magistrul său. În 1900 este 
inclus în noul Comitet al „Convorbirilor literare”, evident la sugestia 
lui Maiorescu. Acesta a fost foarte preocupat de soarta revistei. În 
Însemnările zilnice se vede limpede cât era de preocupat Maiorescu de 
a instala o conducere eficientă, alcătuită din oameni loiali ideilor lui 
în ce priveşte alcătuirea revistei. În 1907, Mehedinţi preia conducerea 
„Convorbirilor literare” devenind proprietarul revistei, având tot 

sprijinul din partea lui Maiorescu, care l-a preferat lui M. Dragomirescu. 
Până în anul 1923, geograful asigură directoratul publicaţiei. La inițiativa 
sa, prin actul legalizat la 20 februarie 1945, revista trece în proprietatea 
Academiei Române. 

Ca mărturie a admiraţiei pentru magistrul său, Mehedinţi publică 
în 1910 volumul Titu Maiorescu. Notiţe biografice, pentru mult timp 
principala sursă documentară despre viața cunoscutului filosof şi om 
politic. Emulul l-a urmat pe maestru, căutând să se formeze după un 
program de muncă riguros respectat, cu spirit metodic şi sistematic, așa 
cum făcea şi mentorul Junimii., trăsătură remarcată de contemporani. 
De pildă, C. Rădulescu-Motru a observat anumite asemănări între 
conduita sa şi cea a lui Maiorescu, audiind comunicarea lui de la 
Academia Română în noiembrie 1946, De senectute. Bătrâneţea în 
cadrul muncii pentru cultură. Scădere şi adaus: „În tot timpul cât şi-a 
rostit comunicarea am observat la S. Mehedinţi persistența cu care 
imitează gesturile şi construcția frazelor lui Titu Maiorescu. Gestul cu 
care îşi aranjează foile citite; pauzele după frazele de efect sunt perfect 
maioresciene. La atâta fidelitate n-a ajuns nici unul dintre elevii lui Titu 
Maiorescu”, 

Este oare prea mult, dacă susţinem că Mehedinți şi-a îndreptat 
interesul spre probleme de pedagogie națională, influențat fiind de 
Maiorescu? Acesta a urmărit continuu punerea în practică a unui 
program de formare a elitelor, iar generația de tineri afirmată în ultimul 
deceniu al secolului al XIX-lea, sub directa sa îndrumare, este exemplul 
ce întăreşte afirmația de mai sus. Continuându-l pe Maiorescu, 
Mehedinţi a stăruit, prin scrieri şi conferințe, pe creşterea elitelor, este 
adevărat, cu un spectru mult mai larg decât Maiorescu, țintind toate 
categoriile ce aveau legătură directă cu poporul. Vom constata acest 
aspect când vom analiza volumul Poporul. 

A fost Mehedinţi un maiorescian în ceea ce a gândit și a scris? Cu 
toată înrudirea prin sentimente dintre S. Mehedinţi şi Titu Maiorescu, 
geograful nu are nimic maiorescian în concepţia sa științifică, după 
cum remarca Rădulescu-Motru : „Chiar şi în scrierile lui S. Mehedinţi 
nu găsim urmă de influență maioresciană”*?. Spunem împreună cu 
Lovinescu, că el a fost un eminescian”, dar în publicistica despre 
naţiune şi cultură regăsim anumite reminiscenţe şi din spiritul critic al 
lui Maiorescu. 

Intermitenta producţie literară - volumele Primăvara literară 1914 
şi, mai ales, Oameni de la munte 1921 i-a adus autorului o anumită 
notorietate, istoriile literare consemnându-le**. Mehedinţi are un stil 

al său, departe de limbajul ştiinţific sec şi tern. C. Rădulescu-Motru a 
sesizat această trăsătură a colegului său, este adevărat destul de târziu". 
În opinia unui scientist ca Rădulescu-Motru, el însuşi dramaturg, autor 
a două piese de teatru jucate pe scena Teatrului Naţional din Bucureşti, 
Mehedinţi are un stil artistic și nu unul ştiinţific. În realitate, stilul lui 
Mehedinţi este unul ştiinţific de o frumoasă limbă românească. 


2. Popor, naţiune şi stat naţional 

O constantă a gândirii mehedinţiene este studiul naţiunii şi al 
relaţiilor ei cu alte tipuri de comunitate umană, din nevoia descifrării, 
cu mijloacele ştiinţei, a cursului luat de poporul român de-a lungul 
istoriei. În discursul de primire în Academie, Caracterizarea etnografică 
a unui popor prin munca și uneltele sale din 1920 Mehedinţi făcea această 
aserțiune emblematică pentru gândul şi acțiunea sa: „Dacă civilizaţia şi 
cultura e suma muncii din toată viaţa unui popor, pentru ca să împlinim 
lipsurile culturii noastre, trebuie să facem cât mai repede inventarul 
traiului nostru, descriind în chip ştiinţific tot ce e caracteristic şi original 
în trecutul românismului, pentru a afirma autonomia sufletului nostru 
şi hotărârea de a fi şi a rămâne statornici în făptura noastră etnică". 

În lucrarea Poporul, el își propune o discuţie despre „popor ca 
substrat al progresului”, înfățişat în manieră ştiinţifică. Iniţial, sub 
forma unor cuvântări în faţa studenţilor, aceste pagini se adresează 
acestora, dar nu numai lor ci şi educatorilor poporului: preoţi, învăţători 
şi ofiţeri. Aspiraţia savantului a fost aceea de a găsi mijloacele oportune 
în formarea unei personalităţi reale şi nu abstracte. Conferinţele sale, 
adevărate prelegeri despre condiția națiunii române şi viitorul ei, sunt 
comparabile cu discursurile filosofului german Fichte, care îndemnau 
poporul german, cu deosebire tineretul, să reînvie prestigiul naţional”. 
Mehedinţi sfătuia, pe tineri, să aibă responsabilitatea față de soarta 
societății şi culturii române. Ce trebuie să stea la temelia formării tinerei 
generaţii pentru ca ea să ducă țara spre progres?, aceasta este întrebarea 
ce stăruie în toate scrierile sale etnografice. 

Domeniul de studiu al naţiunii aparține etnopsihologiei, ştiinţă aflată 
abia la început. Prin recunoaşterea caracterului modest al ştiinţei depre 
etnic, Mehedinţi remarcă dificultăţile reale ale investigării empirice. De 
aceea, despre sufletul popoarelor avem mai mult reprezentări globale, 
culese din experienţa de toate zilele şi mai ales din intuiţia artistică. Un 
diagnostic corect pus de geograf, cel puţin pentru stadiul cunoașterii 
concrete a etnicului românesc. Într-adevăr, psihismul unui popor este 
greu de exprimat, însă el este totuşi fundamental pentru a caracteriza un 

neam ca „formaţie biogeografică', deosebită de altele. Geograful resimte 
lipsa de rigoare a unor noțiuni cum este cea de „suflet al poporului”, dar 
cum nu şi-a propus să stabilească o logică a cercetării etnopsihologice, 
recurge la noţiuni utilizate curent de etnopsihologia timpului său. 
Noţiunea de „popor” nu s-a încetățenit de la sine. Un proces 
îndelungat a cunoscut omenirea până a ajunge la structurarea relațiilor 
dintre oameni sub forma poporului. Într-adevăr, Mehedinţi examinează 
poporul ca un savant, interesat de mecanismele şi condiţiile de ființare 
a acestuia, refuzând orice tentaţie impresionistă. Argumentele sunt luate 
din faptele şi datele adunate de diverse ştiinţe. Se aminteşte că prin popor 
se înțelege, de obicei, mulțimea, şi se afirmă virtutea acesteia de producere 
a structurilor naţionale: „Mulțimea aşadar e pătura generatoare a întregii 
națiuni, e însăşi națiunea, fiindcă din ea nasc toate valorile”**. Mehedinţi 
expune un alt mod de a individualiza mulțimea, spre deosebire de 
reprezentanţii psihologiei maselor - Gabriel Tarde şi Gustave le Bon 
- pentru care trăsăturile definitorii sunt: izolarea, egocentrismul, 
înstrăinarea, singurătatea, lipsa de gândire proprie. Profund ostil oricărei 
forme de egalitarism, geograful român revendică, pentru popor sau 
mulţime, calități disponibile procesului de constituire a naţiunilor. Nu 
întotdeauna poporul a fost conceput ca o entitate generatoare de progres. 
Abia revoluţia franceză i-a recunoscut cele mai alese trăsături, prin 
comparaţie cu defectele reprezentanților vechiului regim. Poporul a fost 
văzut sub dimensiunea sa politică. A rămâne la această conotaţie înseamnă 
a limita nejustificat noțiunea de popor, crede Mehedinţi. Poporul nu este o 
realitate conjuncturală, iar ştiinţa a dovedit că el este un organism natural 
biogeografic, care se distinge prin însuşiri deosebite, după rasă, climă, 
condiţii geografice. Pentru geograful român, poporul este o realitate 
indiscutabilă a societății moderne impunându-se reabilitarea definitivă a 
acestei noțiuni: „curățind-o de notele false adăogate fie de demagogi, fie 
de reacționari. Vom afirma deci că prin popor nu mai înțelegem o entitate 
ca în Contractul social, ci o formaţie biogeografică: totalitatea indivizilor 
legaţi prin caractere antropologice, prin limbă, tradiţii şi o sumă de însuşiri 
sufleteşti, care deosebesc acea masă omenească de altele dimprejur. Din 
categorie politică, poporul a devenit prin urmare categorie etnografică. 
De aici şi epitetul de «veac al naționalităților», dat secolului al XIX-lea, - o 
expresie care va păstra în istoria culturii omeneşti o valoare mai durabilă 
decât s-ar părea la cea dintâi privire”. Mehedinţi opune concepției 
rousseauiste, în care poporul este o realitate produsă prin înțelegere 
dintre oameni, ideea caracterului natural al acestuia, înscriindu-se astfel 
în orientarea organicistă. La teza despre popor ca formaţie naturală nu 

s-a ajuns din întâmplare, iar exegetul enumeră cauzele ce au condus la 
schimbarea paradigmei, anume: 1. Întinderea orizontului geografic peste 
toată planeta datorită marilor descoperiri geografice, în acest fel istoria 
devenind din parțială universală; 2. Progresul rapid al ştiinţelor naturale 
care a dovedit că omenirea este o „sumă de formaţii biogeografice, 
diferenţiate în timp şi spaţiu, întocmai ca formaţiile analoage din regnul 
animal sau vegetal”s*!. De aici şi schimbări în concepţia istorică a mulțimii. 
Cum legea evoluţiei exprimă diferenţierea progresivă a funcţiilor şi 
a organelor, „orice popor e o formă necesară a evoluţiei şi deci are în 
ierarhia vieții colective a omenirii locul şi menirea sa aparte” 

Întrucât poporul e un mare organism al naturii, el cunoaşte aceeaşi 
traiectorie ca orice fenomen natural. Fiind o „ființă necesară şi involuntară”, 
poporul evoluează de la starea organică la cea supraorganică. El apare ca 
o necesitate fiindcă se naşte din jocul legilor naturii, iată de ce negarea 
existenţei sale este lipsită de temei. Nerecunoașterea ființării poporului 
ar însemna neadmiterea caracterului său natural. Poporul are un caracter 
involuntar, adică „creşte în neșştire” datorită evoluţiei sale de început ca un 
fenomen strict natural, lipsindu-i conştiinţa de sine. Când devine poporul 
o comunitate conştientă? Din momentul când o naţiune ajunge o ființă 
voluntară, aceasta însemnând că ea are o limbă proprie, o autonomie dată 
de individualitatea sa, un mod de viaţă întemeiat pe un ideal propriu, cu 
o elită capabilă să o conducă. Așadar: „poporul e un produs al naturii, 
o ființă necesară și voluntară, cum e o pădure, o stepă sau altă formaţie 
biogeografică. Îndată însă ce este bine îngrijit, adică «cultivat» cu luare 
aminte, el reprezintă un nesecat izvor de energie şi o nesfârşită posibilitate 
de forme sociale, din ce în ce mai armonios îmbinate”, 

Afirmarea răspicată a dimensiunii naturale a națiunii are un scop 
polemic, înainte de toate față de ideologia promovată de revoluţia 
franceză, care propovăduia ideea că individul este prioritar în raport 
cu națiunea. Asemănător lui Buckle, să nu uităm, cartea acestuia Istoria 
civilizației în Anglia a fost una din lecturile sale în studenţie, Mehedinţi 
argumentează caracterul organic al oricărei civilizaţii, iar ştiinţa este 
factorul progresului social: „Încetul cu încetul s-a văzut însă că o 
cârmuire care s-ar îngriji numai de armonizarea feniciană a intereselor 
(prin bună administraţie, bune finanţe şi de alde astea) abia dacă s-ar 
ridica peste nivelul de concepţie al unui obişnuit crescător de vite. Statul 
modern, dimpotrivă, are în vedere mai întâi de toate integrarea naţiunii, 
apoi dezvoltarea ei deplină, spre a contribui cu nuanţa sa specifică în 
cultura omenirii; iar calea aceasta nu e dictată de vreun «contract», ci e 
inspirată chiar de adevărurile ştiinţei găsite în ştiinţele naturii”"*?. 

Procesele naționale sunt examinate prin progresul ştiinţelor naturii. 
Ideea aceasta reflectă doar o realitate naturală şi nu un produs al rațiunii. 
Discuţia despre naţiune pleacă de la postulatul existenței naturale 
indiscutabile a naţiunii: „din punctul de vedere al pornirilor afective, 
naţiunile sunt aproape specii psihologice, la a căror temelie stă rasa și 
alte caractere colective; ...nu din generalizări logice scoase din cărți, 
ci din experienţa trecută și prezentă a poporului nostru trebuie să iasă 
îndrumarea sa pentru viitor”**. Se afirmă, aici. gândirea sa înrădăcinată 
în concret. Cunoaşterea naţiunii nu este una livrescă - observaţie de 
reținut, dacă luăm în seamă că în timpul lui Mehedinţi, ca şi astăzi se 
perpetuează clișee despre profilul psihologic al românilor de la o carte 
la alta. Cu atât mai necesară este această cerință a lui Mehedinţi în 
analiza strategiilor de evoluţie a unei naţiuni. În mod limpede, savantul 
geograf acuză, în acest fel, maniera strict raţionalistă de a trata chestiuni 
complexe legate de destinul naţiunii române. 

O temă mult discutată de-a lungul perioadei moderne a fost relaţia 
dintre omenire şi naţiune sau dintre universal şi național. Adepții uni- 
versalismului consideră că singura realitate este omenirea, iar popoarele 
nu sunt decât expresii ale acesteia. Susținătorii ideii naționale apreciază că 
apartenenţa la naţiune dă adevarata dimensiune a existenţei individuale, 
în această ultimă direcţie înscriindu-se S. Mehedinţi. În concepția 
lui există o armonie dintre națiune şi omenire doar în măsura în care 
omenirea este alcătuită din naţiuni. Pentru autorul Terrei: „omenirea e 
o simplă noţiune abstractă. După cum în animalitate ceea ce e real sunt 
speciile, nu clasele, de asemenea în omenire ceea ce e real sunt naţiunile 
cu însușirile lor proprii. Ca să fii om, trebuie aşadar să faci parte dintr- 
un neam şi să perfecționezi în tine tocmai caracterele naţiunii din care ai 
răsărit. Cuvântul «internaţional» e o noţiune negativă. Între naţiuni nu e 
nimic, după cum nu e nimic nici între specii”, Încă o dovadă că geograful 
român a încercat să demonstreze că există o ştiinţă a etnosului, pentru 
că studiază realitatea naţională ca un fapt obiectiv, dincolo de voinţa şi 
afectivitatea individuală, așa cum Durkheim a argumentat că sociologia 
este ştiinţa faptului social - ceea ce este obiectiv, în mod similar că în orice 
ştiinţă exactă. Cu regretul că savantul nu a elaborat lucrarea ce o plănuia - 
Ethnos -, în care să clarifice toate aspectele ştiinţei despre etnos, trebuie să 
recunoaştem efortul său continuu de aplicare a unor principii ale ştiinţei la 
problematica etnosului, iar toate lucrările sale stau mărturie în acest sens. 

Din acest punct, el scrutează idei mult vehiculate și cu impact 
puternic cu societatea. Un exemplu îl reprezintă desele sale referiri 
la deviza Revoluţiei franceze égalité, liberté, fraternite, susținând că 

valorile promovate sub această deviză sunt false, deoarece ele nu se 
regăsesc în realitatea socială și umană. Există numeroase fapte din 
diverse societăți cum sunt cele din Franţa, Anglia, S.U.A. şi, evident, 
România, care ar contrazice viabilitatea lor. Exegetul întreprinde o 
scurtă analiză a fiecărui termen al formulei promovate de revoluția 
franceză. El dezvăluie retorica axată pe ideea abstractă a drepturilor 
individului. Analizând cele trei valori ale revoluţiei franceze, el constată 
inoportunitatea lor din cauză că practica socială ar pune în lumină 
nerespectarea lor şi nicidecum protejarea lor efectivă. 

Mehedinţi crede că, în pofida propagandei continui făcute egalităţii, 
în raporturile interumane ca şi în cele sociale domină ideea neegalităţii, 
„căutată şi cultivată cu tot dinadinsul” pentru că relaţiile interumane se 
stabilesc în funcţie de ea, şi aminteşte că, până şi în cel mai îndepărtat 
cătun, aristocrația rurală refuză să accepte a fi egală cu ceilalţi săteni. 
De aceea este de neînțeles cum s-a impus ideea de egalitate „când peste 
tot în natură întâlneşti numai inegalitate!” Așadar neegalitatea este 
naturală pe când egalitatea este artificială. Mehedinţi este îndreptăţit să 
repudieze caricaturizarea ideii de egalitate, şi astfel se explică speranța 
că „progresul culturii ştiinţifice va clasa cu vremea postulatul egalității 
omenești între cele ce nu trebuie să mai ocupe nici o minte serioasă.” 
Pe de altă parte, trebuie spus că savantul nu a surprins mecanismul 
social al inegalităţilor dintre oameni care-i determină să aspire spre o 
anumită egalitate. În numele inegalităţii dintre oameni s-au comis mari 
fărădelegi, după cum, în regimurile ce clamau egalitatea perfectă, s-au 
produs crime împotriva umanității. Nu de egalitate au nevoie oamenii 
ci de dreptate, spune Mehedinţi, iar omenirea ar fi învățat că în loc de 
drepturile omului să ceară dreptate, adică proporționalitate în viața 
socială. 

În același mod, Mehedinţi discută despre libertate, pe care o 
etichetează ca „un sofism care răstoarnă orice concepţie ştiinţifică despre 
lume” De fapt, nimeni nu este cu adevărat liber: „autocraţii sunt cei 
mai robiți dintre muritori”, susţine geograful. Omul este astfel constituit 
încât comportamentul său se produce într-un context social şi uman: 
„libertatea e un postulat al nebuniei - e însăşi negaţiunea temeiului 
conştiinţei noastre, care nu poate concepe nimic în afară de forma de 
subordinare, coordinare sau supraordinare” În locul conceptului de 
libertate, Mehedinţi vede oportun conceptul pozitiv al solidarităţii. 

Cât priveşte conceptul de fraternitate, acesta este infirmat de feno- 
menul înstrăinării între popoare, care în epoca modernă se intensifică. 
Mehedinţi avertizează că „legea progresului ne mână nu spre amestecul 

babilonic într-o singură turmă, ci spre constituirea de unități etnice 
deosebite”**. Şi de această dată, el solicită aplicarea metodei comparaţiei 
între realitatea naţională şi alte segmente ale vieții, pe de o parte, şi între 
naţiune şi omenire, pe de altă parte, pentru a a dovedi existenţa aceluiași 
substrat: „Națiunea așadar e granița cea din urmă a frăţiei efective (şi 
trupeşte şi sufleteşte). Pentru individ, ea înseamnă ceva analog cu 
speța în faună sau floră. Şi, după cum speța e o realitate mai simțită 
decât genul, familia, ordinul, etc., de asemenea şi națiunea e o realitate 
concretă, pe când omenirea (dacă o privim ca o sumă de naţiuni) e o 
simplă abstracţie, iar fraternite, ca atribut al omenirii, e o abstracție a 
abstracţiei [...] singura realitate supraordinată individului e națiunea”. 
Din aceste aserțiuni nu trebuie trasă concluzia unei concepții autarhice 
său izolaționiste. În nici un caz savantul geograf nu respinge procesul 
aculturaţiei ce se naște inevitabil în relaţiile dintre culturi. Mehedinţi 
accentuează necesitatea comunicării între naţiuni: „Aceasta nu 
înseamnă însă ca fiecare să se închidă între hotarele neamului său ca 
într-un cerc de foc. Sunt şi altoiri folositoare” 

Poziţia lui Mehedinţi față de revoluţia franceză este una con- 
servatoare: „În locul falsei treimi égalité, liberté, fraternite, progresul 
cugetării moderne ne sfătuieşte să punem treimea adevărată: dreptate, 
solidaritate, naționalitate”*8, adică orice tip de viaţă socială se desfăşoară 
conform unor valori naturale. De fapt, etnograful vizează astfel spiritul 
revoluţionar ce caută să impună schimbări bruște şi o nouă ordine 
socială numai pe temeiul unor idealuri şi proiecte născute pe cale 
raţională. Egalitatea, libertatea şi fraternitatea au un efect negativ asupra 
popoarelor şi le îndepărtează de la asumarea valorilor naturale amintite 
deja. Este adevărat, nu dispunem de o amplă dezvoltare a ideilor lui 
Mehedinţi despre revoluţia de la 1789, asemănătoare lucrărilor lui E. 
Burke sau A. Tocqueville. EI s-a oprit doar la cele trei valori care ar 
trebui să fie esența revoluţiei, dar, în realitate, nu se regăsesc nici în 
viaţa individuală nici în cea colectivă. Cu atât mai puţin în viaţa unei 
naţiuni. 

Scurtul excurs în ideologia egalitaristă urmăreşte să argumenteze că 
izvorul personalităţii este în naţiune: „Personalitatea fără naţionalitate 
este un adevărat non-sens...fără specie nimic specific; fără naţionalitate, 
şi fără a ridica la o potență superioară însuşirile specifice ale națiunii 
sale, nu e posibilă o personalitate adevărată”. 

Întrucât poporul este formaţiune de viață, el ființează ca expresie 
a unei specii. Genul omenesc are mai multe specii. Înlăuntrul speciei 
există varietăţi sau rase. În fiecare rasă există „o sumă de naţiuni, 

îngrădite şi acestea, pe de o parte, prin ereditatea etnografică, pe de altă 
parte, prin limbă şi alte manifestări (adeseori imponderabile), care dau 
fiecărui neam o fizionomie aparte”5*. 

În concepţia lui Mehedinţi, cea dintâi îngrădire a unei naţiuni este 
dată de înrudirea sângelui şi o sumă de caractere externe. O altă îngrădire 
este limba: „Limba e haina sufletului”! şi „un factor fiziologic, dar în 
acelaşi timp şi sufletesc... Căci cine zice limbă, nu zice numai o înşirare 
particulară de sunete, ci zice în același timp un fel deosebit de a simți, 
de a gândi şi a voi al unui popor. Iar cine pierde limba, pierde cel dintâi 
caracter specific în latura vieții sufleteşti”“?”. Antropologia modernă 
include limba ca element integrant al unei națiuni, însă nu reduce 
apartenența la o naţiune doar la componenta lingvistică. Savantul 
român surprinde dimensiunea funcțiilor multiple ale limbii în ființarea 
unei națiuni. Mehedinţi este de acord cu aserțiunea lui Treitschke „nici 
un om nu poate aparține în același timp la două popoare”, ca argument 
pentru ideea lui că e cu neputinţă ca un om, ştiind mai multe limbi, 
să aibă mai multe suflete, teză amendabilă astăzi de multiculturalismul 
prezent în multe societăţi. 

Alături de limbă, individualitatea unei naţiuni este determinată de 
tradiţii. Acestea derivă din experiența de viaţă trecută, din istoria şi 
obiceiurile unui popor. 

Autorul Terrei oferă o definiţie despre naţiune. Pentru a fi naţiune o 
comunitate trebuie să aibă aceeaşi limbă şi un teritoriu comun, un fond 
psihic, tradiţii şi obiceiuri, toate aceste elemente sunt incluse astăzi în 
orice descriere a națiunii. Nu este menționată conștiința apartenenţei 
la un grup naţional, dar aminitim că Mehedinţi concepe națiunea 
ca o formaţiune umană ce a cunoscut evoluţia de la un grup necesar 
şi involuntar la un grup voluntar, deci conştient de mentalitatea şi 
conduita lui. Esenţiale rămân în viziunea lui Mehedinţi limba şi cultura: 
„Căci estetica unui popor, împreună cu limba lui, sunt cei doi stâlpi pe 
care se razămă viața naţională. Când un popor îşi pierde portul şi limba, 
e pe vecie pierdut” Națiunea este „înfiripată şi asigurată prin cultură” 
Națiunea este „cea mai înaltă potenţă a umanităţii” 5%. 

Mehedinţi afirmă, cu claritate, concepţia sa despre popor şi naţiune, 
racordată, pe de o parte, la principiul naționalităților, pe de altă parte, la 
valorile ştiinţei. El caută să examineze acest subiect ca un om de ştiinţă 
implicat în realitatea socială, şi nu ca un politician sau un ideolog. De aceea, 
naționalismul său este unul realist, concret. De altfel, de-a lungul carierei 
sale publicistice îndelungate a avut prilejul să anatemizeze exagerările 
naţionaliste: „Cea mai mare nevoie a timpului nostru e un naționalism 

real, întemeiat pe adânci convingeri ştiinţifice şi etice. Din contra cea mai 
mare primejdie este naționalismul pornit din ură (şi alte scăderi omeneşti), 
căruia i s-a putea zice mai degrabă nationalismus latrans”*. 

Reluând ideea că umanitatea se compune din structuri naționale 
unde fiecare om se poate afirma în deplinătatea capacităților sale, 
Mehedinţi spune: „Adevărata humanitas nu poate fi realizată în haosul 
babilonic al omenirii, privită ca o simplă turmă de indivizi, ci numai 
într-o omenire compusă din unităţi naționale, specific deosebite şi prin 
urmare neegale. De aceea un om deplin nu poate fi cineva decât într-un 
neam şi pentru neam. Prin caracterul «oricum» al individului, se înalță 
totdeauna caracterul național al omului de rasă, care întrupează pe sine 
însuşirile tipice ale întregului său popor”. 

Națiunea este o comunitate structurată după anumite valori şi 
scopuri, iar activitatea membrilor ei este organizată de instituţii. 
Mehedinţi stăruie pe rolul statului în susținerea şi afirmarea unei națiuni, 
pentru că epoca modernă a relevat o strânsă asociere între stat şi națiune. 
În lucrarea Poporul, Mehedinţi nu defineşte statul, operaţie făcută în 
altă lucrare: „statul așadar este voinţa şi puterea unui popor de a stăpâni 
fără amestecul nimănui, tot pământul moştenit de la străbuni, cu scopul 
de a-şi întocmi viaţa potrivit cu simţirea masei etnice, care şi-a croit 
hotare prin munca ei de secole”. Statul apare ca formă de organizare 
a vieţii unei naţiuni când aceasta a ajuns la maturitate, când are dorința 
şi puterea de a trăi autonom. Statul este instituţia prin care se realizează 
conducerea unui popor către împlinirea misiunii sale. Interesantă 
este ideea geografului român despre „mare(a) schimbare de roluri” 
în acţiunea statului. Dacă în epoca premodernă, într-o comunitate, 
suveranul dispunea de toată puterea, iar poporul era moşia sa personală, 
în noul context modern: „mulțimea căpătând conştiinţă de unitatea sa 
organic-națională, zice dimpotrivă: suveranul este al statului, iar statul 
e poporul. De aci şi năzuința manifestată din ce în ce mai puternic în 
curgerea veacului al XIX-lea, de a potrivi hotarele statelor, după hotarul 
firesc al naţiunilor”. Modernizarea societăţii a impus un alt principiu 
de stabilire a relaţiilor dintre grupurile etnice, anume existenţa lor în 
cadrul granițelor etnice şi nu al unor structuri statale construite artificial 
după voinţa suveranului. Principiul naționalităților este cel ce a diriguit 
raporturile interstatale şi a determinat afirmarea independenţei statale a 
unui mare număr de popoare în secolul al XIX-lea. 

Statul are două funcții - apărarea naţiunii de amestecul cu elementele 
etnice, care i-ar slăbi caracterul propriu şi înlesnirea manifestării 
energiilor celor mai alese din toate categoriile unui popor. Această idee, 


FILOSOFIE ROMÂNEASCĂ ÎN SPAȚIUL PUBLIC | 219 


aici restrictivă, este mult nuanțată, după cum vom vedea mai jos, de 
către Mehedinţi, mai ales după Marea Unire din 1918, când acceptă că 
neamurile străine de pe teritoriul țării trebuie să conviețuiască împreună 
cu națiune majoritară. 

Grija pentru evoluţia popoarelor o au conducătorii lor, şi, prin 
urmare, o atenţie specială acordă geograful conducătorilor poporului. 
Statul modern nu poate fi condus cu metode patriarhale, o dovadă 
clară a modernităţii viziunii mehedințiene, care nu are nimic cu 
tradiționalismul vetust sau cu sămănătorismul de care a fost şi continuă 
să fie acuzată. Conducerea unei societăți trebuie asigurată de oameni 
special pregătiţi şi de aceea este nevoie de universități. Mehedinţi 
ridică un aspect esenţial al managementului modern - organizarea și 
conducerea societăţii se face numai de oameni care dispun de cunoştinţe 
şi deprinderi în a reglementa relaţiile dintre grupurile sociale şi 
instanţele statului. Rolul Universităţii este covârşitor în formarea elitelor 
ţării, ea fiind responsabilă de toate disfuncționalitățile sociale. Un stat 
bine întocmit are o Universitate organizată potrivit cu nevoile vieții 
moderne: „...sufletul fiecărei generaţii e aşa cum îl face Universitatea, 
căci din ea iese toată pătura conducătoare a unui popor'8. Cea dintâi 
năzuință a unei adevărate democraţii este crearea unei noi aristocrații, 
am spune a unei aristocrații moderne. Mehedinţi nu pledează pentru 
revenirea la aristocrația feudală bazată pe moștenirea din naștere. 
Dimpotrivă, el discută despre o aristocrație supusă mereu selecției 
naturale, după dreapta ierarhie a valorilor: „o aristocrație a muncii, în 
loc de a şederii, a meritului în loc de a pergamentului”5*. Ca teoretician 
al virtuţilor poporului, şi ale mulțimii, el nu crede că acestea se pot 
conduce singure. Poporul este o formaţiune puternic ierarhizată, în 
care cârmuirea treburilor colectivităţii aparține unui grup alcătuit din 
oameni cu calități speciale. Progresul este realizat în cea mai mare parte 
de individualităţile alese ale fiecărei epoci: „O individualitate puternică, 
îndată ce iese la iveală (în orice direcție s-ar manifesta ea), devine un 
capital perpetuu, care sporeşte puterea națiunii respective în concurența 
cu celelalte”. Mehedinţi concepe elita ca exponent al unei națiuni, 
diferenţiindu-se de dihotomia operată de sociologi, între elită şi masă, 
între o minoritate bine structurată social şi cultural, şi o masă inertă ce 
trebuie pusă în acţiune de o elită. 

Ideea formării clasei conducătoare o întâlnim în toate lucrările 
sale de etnografie. Savantul urmăreşte, cu obstinaţie, această direcţie, 
considerată esenţială în afirmarea națiunii moderne. Dezvoltarea 
naţională este înfăptuită de oameni care cunosc realitățile naționale şi 

trebuinţele reale. Este nevoit, ca şi Eminescu, să remarce existența unei 
pături suprapuse, departe de nevoile reale ale ţării, care nu comunică cu 
cei care muncesc, însă trăiesc de pe urma acestora fără a oferi nimic în 
schimb pentru binele lucrătorilor. 

Mehedinţi abordează chestiunea elitelor în strânsă asociere 
cu realitatea socială şi culturală. De aceea, el discută implicaţiile 
progresului ştiinţei asupra evoluţiei omenirii determinată de acţiunea 
elitei, dar dacă ar fi de prisos exprimarea oricărei îndoieli despre 
adevăratul progres ştiinţific nu la fel se poate pronunţa despre cel 
moral: „Ar rămâne doar îndoială cu privire la progresul moral” El 
crede că asistăm și la un progres al binelui, al cărui exponent este eroul. 
Îndreptar şi pildă pentru semeni nu poate fi decât Eroul - „exemplarul 
cel mai ales al speciei?” Să spunem că ideea lui Mehedinţi referitoare 
la erou se deosebeşte de viziunea lui Carlyle. Istoricul englez, pune 
accent doar pe rolul marilor individualități în dezvoltarea istoriei, 
negând orice influență a popoarelor şi a instituţiilor sociale în evoluţia 
societăţii. Mehedinţi, dimpotrivă, concepe mersul istoric ca proces 
produs de eroi, exponenţi ai unor clase sociale, în cazul României, cu 
deosebire a ţărănimii. 

Din examinarea naţiunii şi a societăţii savantul formulează o lege 
a dezvoltării sociale: „Legea progresului va suna așadar cum urmează: 
pe cât îţi este posibil, fii aproape de eroism; ridică nivelul datoriei 
până la măsura vieţii eroilor, singurii în care natura se arată mai vădit 
perfectibilă. Ei sunt leacul contra polarității răului”. Deci izvorul 
progresului este personalitatea. Mehedinţi adoptă frumoasa formulă 
a lui Goethe „cel mai mare noroc e personalitatea” Valoarea supremă 
a gândirii şi acţiunii elitei este cea morală, deoarece: „cele mai înalte 
valori sunt pentru noi, românii, cele morale” Românul apreciază pe 
omul de treabă şi ispravă, pe cel care duce vorba până la faptă, ceea 
ce nu se întâlneşte la toți membrii elitei. Autorul Terrei recunoaşte 
la mulți dintre aceștia, în nevoia lor sinceră de originalitate, primul 
criteriu al unei inteligențe superioare, iar în autonomia cugetului 
primul pas spre ridicarea în ierarhie, dar nu este suficient. Trebuie și 
caracter: „Aşadar, abia de la omenie în sus începe deplina distincțiune 
a unei personalități”*?. Chestiunea pusă de Mehedinţi este extrem de 
complicată. Dacă un geniu este o personalitate, deci se distinge prin 
inteligență superioară, independenţă de gândire şi acțiune, i se poate 
forma caracterul, aşa cum doreşte comunitatea de care aparține? Greu 
de răspuns. Depinde foarte mult de socializarea lui, însă o personalitate 
modelează ea mediul în loc ca mediul să o influenţeze. Istoria este plină 

de exemple de genii, cu mari contribuţii la dezvoltarea omenirii, lipsite 
de cele mai elementare trăsături morale şi cu puternice tendinţe de 
autoritarism. 

Mehedinţi a fost permanent preocupat de lipsa unei direcţii etice 
pregnante din cultura noastră modernă: „Am cunoscut geniul literar. 
Nu ne îndoim că vom avea pe cel ştiinţific; aşteptăm însă cu nerăbdare 
pe cel mai preţios dintre toate - geniul etic, manifestat în fapte de mare 
caracter național [...] nici inteligenţa - oricât de mare, nici arta - oricât 
de perfectă, nu sunt de ajuns fără o mare înălțime morală. Şi chiar 
moralitatea, oricât de scrupuloasă, este sărbădă şi ea, dacă nu cuprinde 
în faptele prin care se manifestă caracterul particular al neamului “**. 
Afirmarea naţiunii române într-o lume modernă, bântuită de 
uniformizare, este indisociabil legată de susținerea dimensiunii 
morale. De aceea, în orice societate, dar mai ales în cea modernă, 
dezvoltarea este stimulată şi susținută de anumiţi oameni - eroii, care 
înzestrați de la natură pot produce schimbările benefice pentru toți. 
O anumită reminiscență a conservatorismului este clară. Mehedinţi 
nu-i fetişizează pe eroi, pentru că nu întotdeauna un erou se înscrie 
în direcţia progresului. Mehedinţi umanizează eroul, deoarece nici el 
nu ţine tot timpul calea cea dreaptă, fiind supus greşelii, ca orice ființă 
umană. Totuşi, îndemnul său este: „lucrează ca eroii în momentele 
lor de eroism. Ai curaj, cum are și natura care i-a creat” În același 
sens geograful are foarte interesante observaţii despre funcţiile vieții, 
aici reflectându-se modul de a raţiona al omului de ştiinţă. Modul de 
a fi al oricărui om diferă în funcţie de tipul de activitate desfăşurată 
de către fiecare grup social. Concentrându-se pe intelectualitate, 
savantul vorbeşte despre funcţiile superioare ale vieţii concretizate 
de aceasta, dar care „istovesc grabnic organismul. Oamenii de talent 
au mai totdeauna urmași fără talent”™*. Din această cauză, Mehedinţi 
afirmă necesitatea primenirii permanente a elitelor şi renunțarea la 
moştenirea din naştere, drept criteriu de ascensiune socială. El previne 
obiecţia că prin argumentarea neegalităţii întruchipată de elite ar 
cere reîntoarecerea la epoca privilegiilor şi avertizează: „aceea e o 
sperietoare a demagogilor. Nimănui nu-i trece astăzi prin minte să 
ne întoarcem cumva la prejudiţiul aristocrației medievale. Egalitatea 
civilă, oricât ar fi ea de maltratată în viața de toate zilele, ca principiu, 
rămâne şi va rămâne în veci neatinsă: nici un om cinstit şi drept la 
cuget - mai ales un om de ştiinţă - nu se poate gândi să împiedice 
măcar pe cea mai umilită făptură de a se dezvolta și a da la iveală 
tot ce natura a sădit în firea ei spre binele său sau al altora...Pe orice 

treaptă socială poate fi cineva o mare personalitate”55. Este limpede 
atitudinea autorului Terrei față de egalitatea de şanse pe care trebuie 
să o aibă orice om. 

Selecția conducătorilor nu se realizează prin mijloace artificiale, 
cum ar fi, de pildă, votul: „Universal sau neuniversal, votul e o mască 
de hârtie, sub care cetăţenii statelor constituționale se ascund la fiecare 
trei sau patru ani, spre a zice că sunt egali. Dimpotrivă, superioritatea 
omului public, ca şi a savantului ori a artistului, e afirmarea unei 
neegalități. Iar această neegalitate trebuie să se arate, ca la orice om de 
geniu, întâi printr-o intuiție originală a realităţii şi apoi prin modelarea 
ei în alt chip”*€. Este clară atitudinea conservatoare a etnografului, care, 
de această dată, concepe funcționarea societății numai pe raporturi de 
neegalitate. Evoluţia relaţiilor politice, inclusiv din România, a dovedit 
oportunitatea votului ca modalitate fundamentală de asigurare a cadrului 
democratic de accedere la putere a unor grupuri sau individualități. 
Mehedinţi are dreptate prin susținerea ideii despre calitățile unui 
conducător ce-l deosebeşte de mase, dar nu indică metoda, alta decât 
votul, de a fi acceptat să cârmuiască treburile publice. 

Exegetul creionează un portret al omului de stat, capabil să ofere 
tot ce poate el pentru propășirea neamului său. Cea dintâi condiţie pe 
care trebuie s-o îndeplinească este adânca cunoaştere a poporului pe 
care vrea să-l îndrume - o clară intuiție a prezentului câștigată prin 
comunicarea directă cu straturile profunde ale societății. Apoi, bărbatul 
de stat trebuie să fie liber de vanitate, avariţie, nestatornicie: „pentru 
a se înălța la nivelul istoriei unui neam, îi mai trebuie cuiva, pe lângă 
deplina înţelegere a intereselor statului, şi o reală lepădare de sine” Ceva 
din spiritul învățăturilor lui Neagoe Basarab către fiul său se simte în 
judecăţile geografului român. 

În ediţia a treia (1939) a lucrării Poporul revine la chestiunea 
elitei conducătoare obligat de situaţia critică a ţării din acel moment 
de dinaintea declanşării celui de al doilea război mondial: „Niciodată 
neamul şi statul românesc n-a fost mai strâmtorat decât acum. [...] 
Dacă nu vom lua măsuri grabnice, începând cu schimbarea mediului 
universitar, din care ies conducătorii de mâine ai țării, România, abia 
întregită, va fi expusă în curând la cele mai grave primejdii”. Viitorul 
poporului şi al statului român ţine de forța materială şi morală a 
tuturor românilor. Accentul trebuie să fie pus pe întărirea statului 
care să funcționeze cu toate instituţiile sale după un program bine 
precizat în scopurile lui concrete: „Căci statul modern, prin natura 
diferenţierii tot mai adânci a organelor şi a funcţiunilor sale, tinde să 

devină un ceasornic de preciziune, sau dacă nu, e amenințat cu pieirea.” 
Să nu uităm momentul când geograful face asemenea aserțiuni - cel al 
declanșării celei de a doua conflagrații mondiale. El spune fără echivoc: 
nimic nu iartă deficienţele în organizarea statului, nici viața modernă, 
nici comerțul mondial, nici banca internaţională, nici învățământul 
contemporan, totul acționează implacabil, şi națiunea română este 
obligată să opteze: „Statul modern cere aşadar maximum de sănătate, 
de putere şi de luciditate din partea celor care îl conduc. Ne place 
ori nu ne place, Universitatea, ajutată de o bună şcoală secundară 
şi primară, trebuie să pună în linia întâi de luptă valori de un nivel 
mondial. Cu gunoi omenesc nu mai poate nimeni suporta concurența 
legată de integrarea economică, politică și culturală a planetei. Așadar, 
cultul sănătăţii şi al puterii e o datorie, nu un lux. E o nevoie fatală, nu 
o atitudine facultativă”**. De aici cerința ca tinerii să aibă o sănătate 
exemplară şi un real echilibru sufletesc, instituindu-se „cultul copilului 
şi al tineretului” pentru că îngrijirea lor este singura garanție pentru 
viitorul ţării. În acest scop, exegetul susține imperativul deprinderii 
tinerilor cu ideile ştiinţifice despre rasă, varietate şi selecțiune pentru că, 
în acest fel, le va arăta că integrarea naționalităților într-un stat este legea 
progresului, asigurându-se astfel ordinea, echilibrul şi pacea socială. S. 
Mehedinţi se înscria într-o direcție culturală din perioada interbelică 
- justificarea teoretică a implicării directe a tineretului în prefacerile 
sociale, reprezentată de N. Crainic, M. Eliade, P.P. Negulescu. Vedem că 
totul se discută la modul ideal, deşi nu o dată Mehedinţi cere realism în 
studiul naţiunii. Ca şi alți autori români Mehedinţi crede în progresul 
din viitor, pus pe seama tinerilor, convins fiind că oamenii prezentului 
nu pot face prea mult pentru supraviețuirea naţiunii române. 

Din analiza condiţiilor de existență a unui popor, exegetul atinge 
şi chestiunea posibilității dispariției comunităţilor naţionale. Trei sunt 
cazurile de pieire a națiunilor. Prima vizează lipsa de cultură serioasă şi 
deci neputința de a se adapta cu noile împrejurări de viaţă. A doua cauză 
este organizarea deficitară a vieţii sociale într-un stat, care împiedică 
creşterea populaţiei: „De nimic nu se teme mai mult un stat modern, 
ca de golul de populaţie, căci se produce îndată şi un vid economic, 
care dă putinţă străinului să pătrundă cu capitalul, cu braţele şi apoi 
cu armele”, Mehedinţi discută despre pericolul golurilor în orice 
societate, la fel cum şi Eminescu explică mersul civilizaţiei moderne în 
anumite state prin teoria golurilor“. În fine, a treia cauză de disparţie 
a naţiunii este excesul de civilizaţie. Pentru poporul român, Mehedinţi 
adaugă primejdia determinată de conducerea lui de către o pătură 


224 | CONSTANTIN SCHIFIRNEȚ 


eterogenă care prin sânge și cultură nu se simte solidară cu el. Prin 
originea lor, membrii acestei pături superpuse sunt generis nullius. 
Aceştia, lipsiţi de sentimentul apartenenţei la o cultură şi civilizaţie 
comune înlesnesc cucerirea unui popor dându-se de partea străinilor, 
istoria dându-i dreptate lui Mehedinţi în ce priveşte conduita unor 
alogeni față de statul român. O anumită nuanţare se impune, deoarece 
nici un grup, în întregul său, nu poate fi acuzat de lipsa de loialitate față 
de națiunea majoritară, idee pe care Mehedinţi o dezvoltă, mai ales după 
primul război mondial. Etnograful sesizează un fapt specific evoluţiei 
noastre moderne: lipsa unei clase intermediare între „poporul de jos” 
şi „poporul de sus” Mai mult, s-a instituit o pătură suprapusă deasupra 
tuturor celorlalte categorii sociale. Care ar fi această clasă mijlocie? Din 
scrierile sale rezultă că intelectualii ar avea acest status. 

Trei condiţii sunt necesare pentru că ţara să fie condusă eficient: o 
concepție ştiinţifică despre tot rostul lumii, o concepție morală despre 
viață, prețuirea deplină a concepţiei naționale a statului. Toate acestea 
înseamnă asumarea convingerii ştiinţifice despre existența universului 
conform legii cauzalităţii şi înlăturarea hazardului. La fel şi în relațiile 
sociale există aceeași cauzalitate: „Un popor închinat adevărului e 
sigur de viitor, deoarece îl clădeşte pe temeiul unei munci pozitive, 
adăugată cinstit zi cu zi şi inexorabil biruitoare prin consecvența fatală 
dintre cauză și efect. Din contra, poporul care întârzie în falsitate, 
adică umblă cu două măsuri, socotind că înşeală legile naturii, acela îşi 
pune singur capcana înaintea picioarelor şi va cădea în ea fără doar şi 
poate”. Trebuie amintită ideea lui Mehedinţi despre comportamentul 
elitelor româneşti pentru o viaţă bazată pe hazard şi de aceea clasa 
conducătoare este acuzată de fatalism axat pe: „concepţia orientală a 
Norocului, care îi scuteşte nu numai de a munci, dar le cruţă şi silința de 
a cugeta, făcându-i să lase totul pe seama destinului României, chezașul 
care trebuie să compenseze toate greşelile lor politice, economice și 
culturale”. El cere lepădarea de filosofia laşă a Norocului şi o acţiune 
bazată pe previziunea ştiinţifică, aşa cum se cuvine a fi un mod modern 
de gândire şi de viaţă. 

În morală trebuie evitat păcatul, pentru că numai oameni curaţi 
sufletește sunt capabili de acţiune în folosul țării. În ceea ce priveşte cea 
de a treia condiţie, Mehedinţi este de părere că un intelectual nu poate fi 
decât un apărător al ideii naţionale: „Aşadar, pentru orice cărturar, care 
înţelege sensul filosofiei evoluționiste, nu poate fi cea mai mică îndoială 
că ideea statului naţional e un postulat de la sine înțeles, ca şi concepţia 
morală în viață şi concepţia ştiinţifică despre lume” 

3. Țăranul - temelie a naţiunii 

Nu putea lipsi din acest demers al lui Mehedinţi analiza clasei 
celei mai numeroase din România, țărănimea. S. Mehedinţi a trăit, 
permanent, sentimentul solidarităţii cu țăranii, s-a simţit dator să-i 
reprezinte şi să-i exprime, să le studieze problemele lor reale. În gândul 
şi acțiunea lui față de țărani s-a îmbinat armonios experienţa sa de fiu 
de mocan sovejan, ce a trăit şi cunoscut viața rurală, şi influența ideilor 
însuşite în universităţi germane. 

Pentru că ţăranii reprezentau 80% din populaţia României aceștia 
erau temelia naţiunii, idee consonantă cu aceea a lui Maiorescu și 
Eminescu. Omul de ştiinţă are datoria de a stabili dimensiunile reale ale 
acestei categorii sociale: , ...țăranul are însă o greutate atât de mare şi ca 
rasă, prin urmare ca temei fiziologic şi istoric al națiunii.[...] pentru cel 
deprins cu intuiţia naturii şi cu adevărurile din ştiinţele exacte nu poate 
fi nici cea mai mică îndoială că sâmburele naţiunii e țăranul”. 

Mehedinţi explică această poziţie a ţăranului, într-o societate unde 
se precipitau fazele de dezvoltare modernă, prin dimensiunea arhaică 
satelor, cu impact cu tot ce se întâmplă în viața socială. Mai ales în văile 
munţilor sunt „cuiburi de populaţie cu o statornicie milenară; cum 
mărturisesc obiceiurile şi limba” În altă parte, el relevă o idee deosebit de 
prețioasă, dezvoltată mult de antropologi actuali - în România țăranul „a 
fost luat ca unitate de măsură naţională”, pe când în Occident acesta era 
considerat inferior orăşenilor*. În Apus, burghezia urbană a fost forța 
reformatoare a societăţii şi a edificat civilizația modernă ce a tins, prin 
extensie, să fie universală. La români, modernizarea a avut alt traiect. 
„Forţa latentă a gloatei” este aici un element fundamental pentru orice 
construcție din societatea noastră pe cale de a se moderniza. Asemenea 
lui Eminescu, Mehedinţi ţine să readucă în actualitate calitatea 
instituțiilor româneşti de dinainte de modernizarea ţării: „Cine cunoaşte 
cât de civilizat şi de cult era țăranul român şi ce minunantă autonomie 
administrativă avea el - autonomie de nivel englez, până la jumătatea 
secolului trecut - acela rămâne uluit”5. Să precizăm că descrierea 
ţăranului arhaic ca om cult nu referă la nivelul ridicat de instrucţie 
câştigat prin parcurgerea unei şcoli, ci multiplele cunoştinţe pe care le 
aveau, şi le au şi astăzi țăranii în cele mai variate domenii, dobândite în 
cadrul procesului de transmitere a lor în raporturile dintre generații. 
Viaţa rurală l-a obligat pe țăran să cunoască natura, pământul, clima, 
anotimpurile, oamenii, societatea, mecanismele după care funcționează 
relaţiile dintre el şi autorităţi. Mehedinţi oferă multe exemple, în scrierile 
lui, de procedee pentru învățare, în afara şcolii, de către copiii din sate. 

Spre deosebire de învățătura abstractă a şcolii, aceşti copiii asimilau, 
prin experienţe proprii şi din fondul de cunoaștere al satului, cunoștințe 
necesare în integrarea lor ca vrednici lucrători ai pământului. În acest 
sens învățatul geograf a susținut formula: mai bine muncă fără carte 
decât carte fără muncă, prin care exprima virtutea exerciţiului muncii de 
a-l învăţa pe copil, în lipsa şcolii, cu tainele naturii şi cu mecanismele de 
integrare în viața comunităţii. Într-un fel, Mehedinţi adoptă teza lui Titu 
Maiorescu după care decât o şcoală rea mai bine fără şcoală. 

Opera lui Mehedinţi cuprinde analize despre trăsăturile ţăranului 
român. Alături de vechime şi sănătate țăranul român are şi alte calități. 
El este păstrătorul constant al romanităţii, argumentul fiind că săteanul 
se consideră rumân, în timp ce stăpânitorii lui, pentru că nu utilizau 
acest apelativ, ei nu s-ar fi simţit români. Țăranul a păstrat limba, el fiind 
singurul element conservator al bogăției lingvistice naționale. Mai mult, 
țărănimea a creat poezia populară, apreciată de Mehedinţi drept una 
dintre cele mai trainice producţii sprituale ale poporului român. Prin 
poveştile, proverbele, cântecele şi descântecele, tradiţiile şi obiceiurile, 
adică psihologia, etica și estetica poporului, se dovedeşte superioritatea 
elementului românesc. Concluzia autorului este clară: „Țăranul e 
aristocrația - singura aristocrație de rasă şi de suflet a acestei țări. E ochiul 
care vede mai departe decât al nostru, al celor tociți de viața orășenească; 
e urechea care aude mai bine - aude şi «cum creşte iarba»; e piciorul care 
aleargă mai repede; e sufletul mai bun care îndură mult şi multe fără să se 
plângă; e creatorul limbii; e tiparul inalienabil al rasei; e ogorul din care 
ies «mutaţiile», adică e cea mai sigură temelie a neamului în prezent şi 
cea mai mare nădejde pentru viitor. Pe când la alţii (la englezi de pildă), 
aristocrația se măsoară după vechimea originii boiereşti, la noi ea se 
măsoară şi se va măsura multă vreme după noutatea originii ţărăneşti”. 

Pentru că țăranul este temelie a națiunii, datoria statului este de a 
o întări prin toate mijloacele. Mai întâi, statul să nu-l dezrădăcineze pe 
ţăran printr-o spoială de falsă cultură, aşa cum se întâmplă cu instituțiile 
de învățământ. Şcolile rurale sunt imitații după cele urbane, iar 
seminariile şi şcolile normale sunt şi ele mijloace de înstrăinare. Pentru 
Mehedinţi, este nevoie de o nouă școală rurală axată pe nevoile ţăranului, 
şi este necesară reorganizarea şcolilor care pregătesc învățători şi preoți 
în sensul formării lor în respectul tradiţiilor şi la condiţiile economice, 
sociale şi culturale din sate. 

O altă cale de dezrădăcinare a ţăranului este privarea acestuia de 
pământ: „Fără ogor nu e familie, fără familie nu e sat, şi prin urmare 
nici stat. Datoria cea mai grabnică e deci să împiedicăm pe țăran de 

a ajunge vagabond agricol sau vagabond urban”. Mehedinţi adoptă 
un punct de vedere orientat spre conservarea ruralului şi aşezarea lui la 
baza dezvoltării naţionale. Însă evoluţia societății moderne a dovedit că 
numai pe calea industrializării şi a distrugerii satului, și transformarea 
lui în mediu urban are loc progresul social. Vom observa cum alți 
cercetători ai psihologiei etnice românești, de pildă Mihail Manoilescu, 
pleda pentru o industrializare a agriculturii româneşti, eliberarea 
unei mari părți din țărănime şi transformarea ei în forță de muncă 
industrială. Mehedinţi este consecvent în argumentaţia sa şi aduce ca 
exemplu revoluţia economică produsă prin înființarea Casei rurale de 
către PS. Aurelian. O dovadă, printre atâtea altele că poporul de jos, 
adică țărănimea, nu mai poate fi tratată ca imatură. 

Concepţia lui Mehedinţi despre însușirile ţăranului porneşte din 
cunoașterea directă a acestuia în satul său natal - Soveja. Opera sa este 
plină de fapte, idei şi întâmplări din viața sovejenilor, utilizate chiar 
şi ca argument în susținerea unei aserțiuni științifice. Poate părea 
insolită ideea, dar vindecarea sa de surmenajul intelectual cauzat de 
studiul intens într-o universitate germană, în satul său de baștină, 
este un argument în susținerea ideei despre curăţenia sufletului rural. 
Etnograful român propune o altă imagine a psihologiei etnice decât cea 
creionată de D. Drăghicescu şi chiar de C. Rădulescu-Motru. 

Nu putea lipsi cuvântul despre Eminescu în analiza asupra 
ţărănimii. Mehedinţi rămâne printre puţinii care îl văd pe Eminescu în 
integralitatea gândirii sale şi nu doar ca pe un mare poet. El avertizează 
asupra pericolului de a-l canoniza pe Eminescu contrar gândului 
său: „...ar fi o exagerare să facem din el începătorul unei direcții noi 
în politică’, recunoscând că gândirea poetului se înscrie în direcţia 
începută de Mihail Kogălniceanu şi Nicolae Bălcescu. Eminescu „a 
îmbrăţişat în chip mai complet întreaga problemă politică a neamului 
românesc față de neamurile dimprejur. Cuvântul lui Eminescu a fost 
acela care a deşteptat în stratul autohton cele dintâi energii de luptă 
contra păturii suprapuse şi a democraţilor antinaţionali, care începuseră 
a ne ameţi cu teoriile lor de import”. Mehedinţi contrapune concepția 
lui Eminescu ideilor socialiste internaționaliste şi conchide, asemenea 
marelui poet: „preţul adevărat al vieţii unui popor e cultura lui, iar 
aceasta nu poate înainta decât prin păstrarea însușirilor originale, 
izvorâte din adâncimile propriului său fond istoric.” Din acest unghi se 
consideră reacționar, aidoma lui Eminescu. 

Spre deosebire de „poporul de jos” înrădăcinat în tradiţii solide, 
„poporul de sus” apare ca înstrăinat de condiţiile reale ale ţării. Aşa cum 

am remarcat deja, nu de puţine ori Mehedinţi recunoaște în „poporul de 
sus” pătura superpusă - internaţională ca limbă şi conduită. Ca susținere 
a acestei idei, el subliniază că mulţi dintre membrii din clasele superioare 
puneau, mai presus de orice, inteligența în dauna acţiunii. Alături de 
cultul pentru inteligență se manifesta un sentimentalism exagerat 
exprimat în starea de pesimism întâlnită, mai ales, la intelectuali, 
unii dintre aceştia luându-l ca model pe Eminescu. Poetul nu poate fi 
invocat de către pesimişti în sprijinul conduitei lor, pentru motivul că el 
era un optimist, spune Mehdinţi””. Cauzele pesimismului le identifică 
în apropierea prea rapidă dintre societatea românească patriarhală şi 
obiceiurile rafinate din Apus. Mehedinţi continuă teza junimistă despre 
ritmul precipitat de evoluţie către modelul apusean, sesizând lipsa 
de pregătire pentru un asemenea proces: „creierul românesc nu era 
îndestul de pregătit spre a primi dintr-o dată atâtea elemente de cultură 
abstractă”*!. O altă cauză este saltul de la viaţa de plugar la preocupările 
socialismului orășenesc: „Negarea ideilor religioase, negarea tradiţiei 
naționale, negarea statului, etc. a fost, fără îndoială, cauza cea mai 
bogată a manifestărilor pesimiste la tineretul din acea vreme.” 


4. Relaţiile interetnice 

Investigarea realității naţionale cuprinde necesarmente relaţiile națiu- 
nii române cu grupuri etnice din arealul românesc. Mehedinţi a înțeles 
particularitatea procesului de convieţuire interetnică din România. 

Cu o viziune realistă şi pragmatică, stabileşte norme ale raporturilor 
dintre grupurile etnice. Astfel, geograful aminteşte că înţelesul filosofic 
al progresului este trecerea de la omogen spre eterogen, ceea ce 
înseamnă, în epoca modernă, diversitatea națiunilor în exteriorul țării, 
dar şi în interiorul ei: „Cine respectă formula națională pentru sine, 
trebuie să o respecte exact în aceeași măsură şi pentru alţii. Ştiu unde 
stă greutatea cea mare a statului nostru: suntem singura țară din Europa 
ale cărei oraşe sunt în cea mai mare parte străine, - aceasta e crucea 
pe care trebuie s-o purtăm acum pe umeri”*?. În altă parte, el spunea 
cam acelaşi lucru. Oraşele româneşti „sunt centre de deznaționalizare. 
Toate privesc către București, orașul cel mai fără de caracter al țării”. 
Idee ce o întâlnim mult dezvoltată la un alt autor român, contemporan 
cu Mehedinţi, deja amintit, Mihail Manoilescu. Renumitul economist 
susține că burghezia românească, alcătuită din elemente alogene, a fost, 
prin excelenţă, una urbană, centrată numai pe valorile urbane. În acest 
fel, s-a creat un decalaj cronic între sat şi oraş: „tot ceea ce era tehnic și 
orăşenesc a trecut la noi înaintea a tot ceea ce era organic şi rural!”5*. 

Un alt principiu ce trebuie aplicat în relaţiile interetnice este acela 
ca fiecare neam, stabilit în România, să poată convieţui în elementele 
sale specifice: „Respectând cinstit dreptul tuturor: trăiască fiecare după 
gândul şi simţirea lui”"*%, idee apăsat afirmată şi permanent susținută 
după reîntregirea statului român. Este o anumită schimbare de 
atitudine a savantului faţă de modul cum concepea relaţiile interetnice 
înainte de primul război mondial. Fără nici o îndoială, Mehedinţi 
nu a exprimat niciodată sentimente şovine sau rasiste. Până în 1918 
accentul său cădea pe argumentarea ideii conservării etnice a tuturor 
românilor, justificată fiind de situaţia în care se afla o mare parte din 
poporul român din afara graniţelor Regatului român. În noul context 
al României întregite, exegetul realizează nevoia unei perspective 
adecvate problemelor derivate din raporturile românilor cu grupurile 
aparţinând altor etnii. În conferinţa ţinută la 3 mai 1919, deci imediat 
după terminarea războiului, Mehedinţi formulează tezele sale despre 
relaţiile dintre români şi celelalte grupuri etnice din România”* 
în scopul de a lămuri această chestiune deosebit de complexă şi de 
controversată în contextul de după terminarea războiului. El a realizat 
imperativul unei abordări clare a chestiunii minorităţilor sau a 
alogenilor. În legătură cu aceeași temă într-o conferință ținută la Astra 
- Braşov în 9 martie 1924, Mehedinţi afirma: „Ca români, suntem 
datori să vedem minoritățile cum sunt, iar minoritățile sunt datoare 
la rândul lor să vadă pe români nici mai buni, dar nici mai răi de cum 
sunt”. Dorinţa lui este ca saşii „model viu de muncă tot mai civilizată” 
şi ungurii, cărora le prețuieşte însuşirile reale, să conviețuiască în 
continuare cu românii. De altfel, multe dintre comentariile sale din 
această conferinţă au fost reluate în studiul pregătit pentru Fundaţia 
Carnegie. 

În lucrarea Poporul, Mehedinţi este categoric în ce priveşte 
respectarea particularităților fiecărui grup etnic: „Trăiască fiecare cu 
limba lui, cu legea lui, arta lui şi cu toate ale lui, dacă se mulțumește cu 
ce are. Habeat sibi. Noi, ca autohtonii acestui pământ, datori suntem să 
împărtăşim pe oricine va voi, din cultura noastră, după cum și noi ne 
împărtăşim zilnic din cultura altor popoare mai vechi sau mai noi'"*. 
Ca om de ştiinţă, el realizează virtuțile diferenţelor dintre grupurile 
etnice. Socoteşte că, pentru români, este productivă comunicarea cu 
celelalte etnii de pe teritoriul țări, ajungându-se astfel la o nouă sinteză: 
„Căci unde sunt deosebiri, acolo se naşte dorința de întrecere, iar cu 
vremea e posibilă o nouă sinteză creatoare [...]. Fără să ne pierdem 
sufletul dacic, care răzbate așa de clar în poezia populară, n-am rămas 

surzi şi reci nici la manifestările altor suflete” Prin această deschidere a 
românilor către celelalte grupuri etnice, în fapt spre alte culturi, ei pot 
demonstra capacitatea de înfăptuire a unor sinteze între civilizaţii, între 
culturi: „Aşadar, în limbă, în artă şi în viaţa de toate zilele, iar în timpul 
din urmă chiar în organizarea statului am dovedit că suntem capabili de 
a asimila ceea ce este un real spor sufletesc cultural şi politic. Nu e oare 
România o sinteză istorică, ale cărei elemente s-au pregătit în timp de 
atâtea şi atâtea veacuri?”5”. Ideea va stărui, ca o obsesie, la generaţia lui 
M. Eliade, C. Noica, M. Vulcănescu, P. Comarnescu, care se vor fi adăpat 
şi de la judecăţile mehedinţiene. 

Cum trebuie acţionat faţă de elementele alogene? În nici un caz 
prin distrugerea lor, acesta ar fi un semn de barbarie, ceea ce ar fi 
opus spiritului modern. Soluţia este sporul populaţiei: „Cine va avea 
numerus maximus, are înaintea lui eternitatea, deoarece numărul aduce 
cu vremea omogenitatea. Cum? Cu puterea elementară a sănătății 
fizice, care presupune cea mai bună adaptare cu mediul geografic”. 
Într-adevăr, populaţia este un factor de schimbare socială prin mărime, 
componenţă şi structură. De aceea Mehedinţi insista pe cunoaşterea 
cauzelor de scădere a populaţiei şi înlăturarea lor. Creşterea populaţiei 
nu este suficientă, însă, dacă nu se urmăreşte asigurarea sănătății morale 
a poporului român. 

Cât priveşte relaţiile dintre confesiunile religioase, etnograful 
remarcă toleranța religioasă, am spune proverbială, a românilor 
dintotdeauna: „Am fost şi suntem şi azi o insulă de pace în ceea ce 
priveşte credințele religioase. «Fiecare cu legea lui...»! Aşa zice cel din 
urmă plugar român, şi aşa zic, fireşte, şi cărturarii români”“!. Aceeaşi 
atitudine o pretinde şi la alte grupuri religioase, pentru că nici o religie 
nu poate revendica superioritatea față de alte confesiuni. Prin urmare, 
el repudiază agresivitatea din partea oricărei religii. Şi din acest unghi, 
viziunea lui Mehedinţi este de o certă actualitate. 

Ideile din Poporul le regăsim, ca un leit motiv, în aproape toate 
lucrările sale de etnografie și pedagogie. Am spus că Mehedinţi se 
gândea să publice o altă lucrare de anvergură, Ethnos, rămasă în stadiu 
de proiect, un tratat de etnografie - studiul vieții şi evoluţiei popoarelor 
şi a diverselor grupuri etnice pe temeiul civilizației şi culturii, fără a fi 
fost însă elaborată. Gândurile sale ce ar fi stat la temelia acestei cărți au 
fost răspândite în alte lucrări. De pildă, în cartea Către noua generație, 
Mehedinţi vorbeşte despre naţiune ca realitatea cea mai însemnată a 
istoriei moderne“?, de ideea naţională ca formula cea mai potrivită cu 
progresul omenirii“, despre diferenţierea naţiunilor. Apoi, oprindu- 

se la manifestările personalităţii proprii culturii româneşti, aminteşte 
limba, muzica populară, arhitectura, tradiţiile, cea mai însemnată 
fiind tradiţia religioasă. Un examen, cu ascuţişul criticii de sorginte 
maioresciană, întreprinde geograful într-o suită de articole“, rostind 
imprecaţii asupra unor vechi metehne politicianiste, prezente și după 
realizarea Marii Uniri, dar şi noi conduite negative venite din partea 
unor grupuri din provinciile româneşti integrate în statul român. 

În Premise și concluzii. .., există unele consideraţii despre naţiune şi 
etnic, dar referirile la lucrările sale în domeniu lipsesc. În capitolul XII, 
Vindecare și împăcare, din lucrarea amintită, Mehedinţi discută despre 
artă, în legătură cu etnicul: „...arta este îndreptarea naturii; este crearea 
din nou a universului, după un ideal potrivit cu sufletul unui popor; ea 
este manifestarea cea mai tipică a sufletului etnic în momentele sale de 
deosebită vibrare. . "*%. 

Cu toate că autorul nu discută despre sufletul etnic într-un 
studiu amplu, merită a fi reținută această sintagmă, respinsă de unii 
antropologi contemporani. În concepţia lui Mehedinţi, sufletul etnic 
este psihicul unei comunităţi etnice. El se apare în procesul evoluţiei 
unui grup etnic. Întâi, se constituie poporul şi limba lui, apoi se 
produc mici creaţii anonime împrejurul unor forme-tip potrivite cu 
idealul de viață al poporului: „Idealul etnic este ca un poligon unic ce 
nu se poate suprapune deasupra altora, ci dă la iveală particularităţile 
sale tocmai prin alăturarea cu altele” Acest ideal rezultă din contactul 
dintre grupurile etnice, pe care antropologia actuală îl studiază 
prin conceptul de etnicitate. Trăsăturile unui popor se manifestă 
pregnant în relaţiile interetnice, și însăși investigarea lor a apărut din 
momentul comunicării dintre culturile naţionale. În același mod, 
Mehedinţi concepe sufletul etnic, văzut în dimensiunea unicității 
lui în caracterizarea unui popor: „Sufletul etnic are aşadar de două 
ori precădere față de cel individual. Întâi, prin aceea că-l simţim 
deosebit de al tuturor străinilor: al doilea, fiindcă e o formă tipică, de 
care nu se poate depărta fără pagubă nici unul din sfera neamului de 
care e vorba”%%. Oricât de singular ar fi, omul urmează o datină, un 
canon dat de alţii, altfel spus se socializează cu normele şi valorile ce 
întruchipează sufletul etnic, pentru că, numai astfel, se poate integra 
în viața socială a unei naţiuni. 

Deşi a apărut în trei ediţii, la intervale relativ mari de timp, 
cartea Poporul nu a trezit interes în revistele de filosofie şi sociologie 
importante. Probabil, să fi fost prezentată de presa cotidiană. Bănuim că 
aici a intervenit caracterul înșelător de „conferinţe” al volumului. Totuşi 

dată fiind notorietatea autorului, rămâne de neînțeles lipsa oricărui 
comantariu, fie el și de mică întindere, asupra unei lucrări incitante 
chiar şi pentru elita intelectuală, pe care Mehedinţi o scrutează incisiv, 
uneori fără menajamente. 


5. Pacea şi şcoala 

Am amintit că, în 1928, Fundaţia Carnegie pentru Pacea 
Internaţională l-a solicitat pe S. Mehedinţi să elaboreze un raport 
pentru o anchetă ce avea scop cunoaşterea opiniilor ţărilor europene 
despre primul război mondial. Iniţial, ancheta s-a făcut în Franţa, 
Belgia, Germania, Austria, Anglia, Italia şi Bulgaria, rezultatele ei fiind 
publicate în Enqucte sur les livres scolaires daprès guerre, 1923. Centrul 
european al Dotaţiei Carnegie pentru Pacea Internațională a continuat 
cercetarea şi în alte state pentru a se afla spiritul în care manualele 
şcolare prezintă cei cinci ani de război, învățămintele trase din relatarea 
faptelor şi comentarea lor, efectele influenței manualelor asupra 
şcolarilor. Ancheta anterioară sublinia o concluzie semnificativă: cu 
excepţia, poate, a Angliei şi a S.U.A., nici o altă naţiune, care a participat 
la război, nu s-a declarat satisfăcută de destinul său postbelic. Mehedinţi 
comentează acest fapt prin caracterul concret al păcii și al războiului, 
legat de sentimente şi nevoi ce derivă dintr-un trecut secular, deosebit 
de la o țară la alta. Realizarea păcii internaționale de către „Societatea 
Naţiunilor” este posibilă, crede Mehedinţi, numai dacă se ţine seama de 
condiţiile speciale din viața fiecărui popor. Asigurarea a cât mai multe 
păci regionale va duce şi la instaurarea păcii generale. 

Pentru ţara noastră, Mehedinţi a căutat, pe baza studiului literaturii 
şcolare, să afle ce credeau românii înainte de război, ce gândesc despre 
războiul deja trecut, cum judecă pe vecinii cu care au luptat, şi care sunt 
speranțele poporului român în acțiunea „Societăţii Naţiunilor” de a 
pacifica zona în care ființează statul român. 

Situaţia României, în ajunul primului război mondial, este înfățișată 
prin fapte geografice, etnografice, economice şi culturale, pentru a 
conchide: „ideea cardinală a poporului român înainte de război era 
realizarea cu orice preţ a unităţii sale politice, iar literatura şcolară nu 
putea să nu exprime acest punct de vedere. Îndeosebi cărţile de geografie, 
de istorie şi de literatură priveau pământul românesc ca un întreg unitar, 
fără nici o consideraţie pentru graniţele false, trase de vechii cotropitori. 
Pentru alţii, războiul ce se pregătea era un război de preponderență 
economică, militară şi politică. Pentru români el nu putea fi decât un 
«război de firească întregire» “®. 

Concepţia românilor despre războiul de întregire este examinată 
prin postulatele: geografic, etnografic şi istoric. Geografic, România era 
plasată între două state de caracter medieval - Austro-Ungaria şi Rusia. 
În manualele școlare, ambele state erau caracterizate ca formaţiuni 
reacționare şi artificiale. Mehedinţi descrie, istoric, neamul românesc 
drept unul dintre cele mai vechi în Europa, dar expus celor mai 
numeroase invazii, şi aduce exemple din istoria românilor, începând cu 
războaiele daco-romane. Experienţa istorică i-a convins pe români „să- 
şi facă singuri dreptate, cum le vor permite împrejurările”. Anumite 
împrejurări externe le sunt favorabile, cum ar fi antiteza dintre Europa 
şi Rusia. Puterile europene au realizat rolul statului român ca apărător 
al Dunării şi ca obstacol în calea rușilor spre Constantinopol. România 
ar fi dorit ca unirea tuturor românilor să se facă pe cale politică, iar 
războiul a fost considerat ca ultimă soluţie. În urma analizei situației 
țării în primul război mondial şi după terminarea lui, Mehedinţi 
consemnează adânca suferință trăită de români din cauză că, pe de o 
parte, s-au trasat hotare nedrepte, ceea ce s-a soldat cu existenţa unui 
milion de români în afara granițelor Regatului român, iar, pe de altă 
parte, împărţirea, la Versailles, a ţărilor participante la conflict, în ţări 
cu interese nelimitate şi țări cu interese limitate, iar, mai târziu, în ţări 
cu hotare garantate şi ţări cu graniţe negarantate, România fiind plasată 
în rândul celei de a doua categorii deși a luptat pentru o cauză dreaptă, 
recunoscută de multe țări europene înainte de declanşarea conflictului 
mondial: „orice spirit judicios va înţelege deplin, pentru ce România a 
ieşit din conflagraţia mondială cu o sinceră silă de război”*. Aceasta 
explică lipsa totală a ideii războinice în cărţile şcolare româneşti, 
elaborate după pacea de la Versailles. 

Sunt aduse mostre numeroase din cărți şcolare româneşti, de unde 
rezultă totala absenţă a apologiei războiului: „În nici una din cărțile 
şcolare din România nouă, războiul nu mai este apoteozat. În publicaţiile 
pedagogice, în manualele de clasă, în congresele didactice şi în toate 
manifestările educative domină o singură notă: Trêve de Dieu. Putem 
afirma categoric că românii au mers în direcția aceasta mult mai departe 
decât le îngăduie situaţia geografică şi sentimentele vecinilor lor”. 
Din examenul asupra cărților şcolare româneşti, Mehedinţi desprinde 
următoarele elemente: obiectivitate în expunerea cauzelor războiului și 
în descrierea lui, milă și respect față de suferinţele adversarilor, laudă 
pentru cei care s-au jertfit patriei lor. Raportul său se opreşte asupra 
imaginii despre foştii adversari - unguri, bulgari, ruși, - așa cum se 
conturează în manualele româneşti. Cărţile şcolare, ca şi literatura 

populară, arată că românii nu au față de foştii lor adversari sentimente 
de ostilitate, în afară de ruşi în legătură cu care au „amintiri profund 
dureroase” Diagnoza lui S. Mehedinţi este corectă, evenimente ulterioare 
au confirmat- o pe deplin.Timp de 50 de ani le-a fost dat românilor să 
trăiască unul din cele mai teribile experimente - comunismul sovietic - 
impus de puterea rusească ocupantă, cu acordul tacit al Occidentului. 
Indiscutabil, atitudinile şi memoria trecutului reflectă neîncrederea şi 
adversitatea românilor față de ruşi. 

La întrebarea Fundaţiei Carnegie Ce progrese a făcut ideea de pace 
în Europa de Est, Mehedinţi constată: „cu mare părere de rău trebuie 
să mărturisim, pe temeiul faptelor, că aici, «în colțul furtunilor», sunt 
state care trăiesc încă cu gândul la cotropire. O mărturisesc fățiș şi cresc 
tineretul cu planul unor noi conflicte sângeroase”“!. 

Mehedinţi accentuează ideea că dorinţa de pace a poporului român 
este un fapt istoric și etnografic, şi nu o atitudine de ocazie. În sprijinul 
unei asemenea aserțiuni aduce două fapte incontestabile: românii nu au 
purtat niciodată războaie agresive, ci numai defensive, iar între hotarele 
lor, ei au dovedit „o toleranţă aproape excesivă faţă de orice străin." 

Geograful român se simte îndrituit să discute despre premisele 
antropologice şi sociologice dătătoare de speranţe României în organizaţia 
internaţională pentru asigurarea păcii, „Societatea Naţiunilor” Aceste 
postulate sunt: progresul sensibilităţii morale a popoarelor determinat de 
apropierea între naţiuni, atenuarea considerabilă a antipatiei dintre rase, 
progresul ideii de solidaritate între clasele sociale. Schimbările, în conduita 
privind relaţiile dintre naţiuni, au un temei geografic şi etnografic. Mult 
timp omenirea a trăit în faza continentală când „erau atâtea concepții de 
raporturi sociale, câte orizonturi etnografice existau”*!?. După această fază 
a urmat faza oceanică declanșată de marile descoperiri geografice. În acest 
răstimp, „istoria devine planetară”, de aici consecința sporirii relațiilor 
dintre popoare, dar şi a conflictelor, de regulă sub forma războaielor. 
Concomitent, s-a dezvoltat şi ideea de drept internațional: „Oceanul 
este cel care a început a unifica omenirea în ce priveşte concepția socială 
a Dreptului”"3. Începutul veacului al XX-lea aduce o nouă fază - cea 
atmosferică, inaugurată de navigația aeriană. Raporturile sociale dintre 
oameni au suferit modificări datorită rolului jucat de apropierea dintre 
state pe calea aerului în eliminarea conflictelor legate de graniţele tehnice, 
fluviale sau maritime: „,...viitorul, nu numai al unei ţări, ci al omenirii 
întregi e în aer”*!“. Expresie a trecerii de la faza oceanică la faza atmosferică 
este „Societatea Naţiunilor”, prima încercare de reunire într-o structură a 
tuturor statelor şi de realizare a păcii definitive. 

Tehnica însăşi a dus la mari schimbări în concepția despre raportu- 
rile sociale: „Oricât de paradoxal s-ar părea, tehnica e pe cale de a 
deveni una din bazele moralei”!5. Unealta modernă economiseşte 
timp şi energie, aşadar maximum de producţie cu minimum de energie 
cheltuită, cu rezultat maxim de salariu. Taylorismul şi fordismul sunt 
metode de înlăturare a războiului, deoarece ele sunt căi de instaurare 
a păcii economice. Mehedinţi, încrezător în forța ştiinţei, crede că 
tehnica industriei ştiinţifice unită cu tehnica circulaţiei ştiinţifice poate 
să stopeze concurenţa dintre ţări: „Zona temperată se va întregi cu cea 
tropicală, iar pământul va deveni un fel de «cosmos economic» după 
cum e un organism unitar din punct de vedere fizic”S!$. Sunt explicații 
ale unui om de ştiinţă român ce premerg viziunile globaliste din a doua 
jumătate a secolului al XX-lea, manifestate, prioritar, în domeniul 
economic, mai puţin înlăturarea concurenței economice dintre state, 
astăzi mai acerbă ca oricând. 

Ce se poate face pentru înlăturarea definitivă a războiului şi 
instaurarea păcii pe calea învățământului? Mehedinţi are în vedere 
următoarele propuneri practice: unificarea manualelor, unificarea 
directivei pedagogice a învățământului din toate ţările, unificarea 
pregătirii celor ce conduc învățământul. Toate aceste idei reflectă pacea 
ca un fenomen sufletesc. Războaiele sunt declanşate din cauza falsei 
culturi transmise pe diverse căi, inclusiv prin manuale, şi de aceea 
oportună ar fi unificarea lor. Această unificare ar însemna, în primul 
rând, o istorie şi o geografie comună, dar spune autorul, educaţia 
națională impune acordarea priorității studiului ţării şi poporului 
respectiv, şi nu aici există unificare“!”. Calea de apropiere între naţiuni 
ar fi studiul moralei, dar: „nu pe calea raționamentului se pot apropia 
oamenii. Căci toate judecăţile noastre sunt relative, iar ceea ce este 
relativ nu poate împăca niciodată cugetul”*!5. Iubirea poate uni, pe 
deplin, pe toţi. Prin urmare, sugerează un vade-mecum care să cuprindă 
esenţa creştinismului, doctrină a iubirii. Savantul nu-şi pune chestiunea 
ce metodă trebuie propusă pentru educarea comună a copiilor de altă 
confesiune, şi, din acest unghi, proiectul său rămâne limititativ. În 
schimb, susține realizarea unei Cărți de lectură comună, care să includă 
tot ce e mai nobil din literatura tuturor popoarelor. O asemenea operă ar 
fi o cale de iniţiere a tinerilor în cunoaşterea lumii şi i-ar proteja de orice 
tip de ură - rasială, confesională, națională. 

Cât priveşte unificarea principiilor pedagogice ale învățământului 
din toate țările, Mehedinţi discută propunerea înfiinţării unui Oficiu 
pedagogic internaţional sub patronajul Societăţii Naţiunilor. El îşi 


236 | CONSTANTIN SCHIFIRNEȚ 


exprimă convingerea că acest organism poate crea spiritul de solidaritate 
între educatori, „eliminând tot ce este antiuman în directivele 
învățământului - mai ales din țările cu friguri cronice. Căci ceea ce s-ar 
admite cu consensul oamenilor devotați bunei creşteri a tineretului, 
n-ar putea să nu devină cu timpul o normă pentru şcolile oricărui popor 
de cultură. Ereziile şi intoxicarea cu ură - posibilă între patru păreți 
şi în conciliabule stăpânite de şovinism - ar deveni imposibile în fața 
unui areopag pedagogic, în care ar vorbi însăşi conştiinţa omenirii“. 
Sugestia geografului român a devenit realitate când, după cel de al 
doilea război mondial, s-a înființat U.N.E.S.C.O. ca organism specializat 
al O.N.U. în domeniul educaţiei, culturii şi învăţământului. 

Realizarea acestor directive ţine de calitatea pregătirii profesorilor 
şi conducătorilor instituţiilor şcolare: „pasul decisiv în ştergerea 
asperităţilor dintre naţiuni şi rase nu-l va putea face decât pregătirea 
la un loc a celor ce vor avea grija învățământului în cutare sau cutare 
regiune, unde diferendele naţionale sunt mai amenințătoare”. 
Mehedinţi avansează ideea ca un număr de tineri să se pregătească 
într-un Institut Pedagogic Superior, dincolo de prejudecățile de rasă, 
ura confesională şi animozităţile naţionale, ei devenind, în ţările lor, un 
factor de înlăturare a conflictelor și de apropiere a elementelor alogene 
de națiunea majoritară. Contactul personal dintre tineri din neamuri 
diferite ar fi astfel facilitat. 

Geograful îşi exprimă convingerea că omenirea intrată într-o nouă 
eră, va suprima războaiele prin solidaritatea tuturor naţiunilor. Dar, 
este necesar ca „Societatea naţiunilor să-şi creeze un organ de sancțiuni 
efective pentru că numai astfel se poate impune pacea” 

Lucrarea lui S. Mehedinţi, prezentată ca raport pentru ancheta 
Fundaţiei Carnegie, oferă o imagine reală a stării de spirit din România 
cu privire la primul război mondial, aşa cum se desprinde din analiza 
manualelor şcolare. Autorul înfățișează în mod obiectiv, dar cu 
responsabilitatea şi demnitatea profesorului român, atitudinile şi 
sentimentele românilor față de conflgrația mondială. 


XXX 


S. Mehedinţi face parte din curentul cultural al evoluţionismului 
organic reprezentat de M. Kogălniceanu, M. Eminescu, Titu Maiorescu, 
Aurel C. Popovici, N. Iorga, C. Rădulescu-Motru. El a trasat liniile 
unei concepții ştiinţifice şi etice despre popor şi naţiune, ce reflectă 
evoluţia istorică și dezvoltarea modernă a poporului român. Savantul 

român a urmărit acel trend al dezvoltării naţionale ce porneşte de la 
clasa socială cea mai numeroasă , temelie a naţiunii - țărănimea, cu o 
tradiţie alcătuită din valori, conduite, mentalități şi instituţii care dau 
organicitate procesului de evoluţie a societăţii moderne. Tradiţia este o 
realitate verificată şi verificabilă, şi din această cauză ea este generatoare 
de progres social. Națiunea română modernă își întemeiază existența 
în fondul propriu, aceasta este teza fundamentală a antropologiei 
mehedinţiene. Opera lui Mehedinţi rămâne, prin idei şi analize de o 
certă actualitate, o contribuție prestigioasă la studiul morfologiei 
naţiunii. 


ELEMENTE DE FILOSOFIE POLITICĂ 
LA S. MEHEDINȚI 


Asemenea marilor intelectuali, S. Mehedinţi a meditat asupra 
destinului politicii în spaţiul românesc. S. Mehedinţi a cunoscut 
influenţa junimismului, pentru că el însuşi să continue acest curent 
cultural şi politic. 

Încă din tinereţe, S. Mehedinţi a luat contact cu mișcarea junimistă, 
grupare ce marca un loc bine definit în viața socială, culturală şi politică 
a țării de la sfârşitul secolului al XIX-lea. Mehedinţi a însuşit valorile şi 
ideile junimismului, din care se detaşează afirmarea spiritului critic sub 
toate dimensiunile sale. Autorul Terrei a gândit şi activat sub auspiciile 
cerinţelor profunde ale spiritului critic. El a înţeles, mai ales din lecţia 
maioresciană, necesitatea că în orice întreprindere omenească, dar cu 
deosebire în cea socială, politică şi culturală, să prezideze spiritul critic 
pentru că nimic nu se poate clădi durabil fără analiza critică a realității. 
Deşi considerat sămănătorist de către unii junimişti, el a reuşit să se 
impună în activitatea socială și culturală ca un demn continuator al 
direcțiilor principale ale junimismului. 

Ideile sociale şi politice ale lui Mehedinţi nu se înscriu doar în 
direcţia maioresciană. Mehedinţi exprimă în scrierile sale un spirit critic 
de sorginte eminesciană, deoarece discută critic, asemenea poetului, 
realități culturale şi sociale româneşti. Unii comentatori sunt de părere 
că Mehedinţi ar fi un eminescian doar în ce priveşte ideologia literară, iar 
gândirea sa politică o taxează ca sămănătoristă?!. Se poate uşor constata 
şi în cazul lui Mehedinţi încercarea de a ataşa necondiţionat concepția 
unui gânditor de o anumită ideologie. Incontestabil, Mehedinţi este 
un gânditor orientat spre valorile susținute de conservatorism dar 
nu pentru că susținea ruralismul. Preocuparea pentru problematica 
ruralului era oportună deoarece realitatea socială dominantă în statul 
român o reprezenta mediul sătesc. 

Mehedinţi se înscrie, fără îndoială, în ceea ce T. Vianu numea „faza 
activismului cultural”, reprezentată de noua generaţie ce a urmat 
celei junimiste, dar continuând-o a acționat pentru impunerea valorilor 
româneşti prin metode, principii și standarde moderne. 

Pe scurt, spiritul critic junimist exprimă reacţia faţă de căile de 
edificare a structurilor instituționale politico-juridice şi a celor sociale 
şi culturale. Junimismul s-a constituit ca doctrină care are în centrul ei 
ideea de a concepe critic procesul de modernizare a României, atitudine 
justificată în special de tendinţele manifeste în societatea românească 
de preluare fără nici o selecţie a formelor civilizaţiei occidentale. Prin 
această strategie se căuta să se acrediteze ideea despre existența unei 
civilizații moderne în România, aidoma celei din Vestul Europei. 
De aceea, junimismul ataca orice tip de conduită ce se pretindea 
modernă dar care reprezenta o deformare a adevăratului spirit modern. 
Politicianismul, patriotismul deşart, beţia de cuvinte, gongorismul, lipsa 
de activitate concretă, toate erau repudiate ca stări ale unui fals spirit 
modern. În esenţă, junimismul sesiza un fenomen tipic al societății 
româneşti pe cale de a se moderniza: formele fără fond. 

Mehedinţi a cunoscut foarte bine doctrina junimistă și s-a înscris 
în direcţiile ei, opera sa publicistică fiind un exemplu clar. Biograf al lui 
Maiorescu, autor al unui studiu despre Eminescu, Mehedinţi a cunoscut 
din interior mişcarea junimistă iar relaţia sa cu Maiorescu a fost un 
laborator de studiu direct al tezelor fruntașilor junimişti, în primul rând 
cele ale lui Maiorescu și Eminescu. 

Stilul lui Mehedinţi are afinități cu stilul unora dintre junimiști, 
regăsit în analizele sau referirile la societatea românească. Caracterizări 
precum „şcoală bolnavă, „profesori de gălăgie națională, „politica 
de vorbe, „nationalismus latrans” etc. amintesc de imprecaţiile 
maioresciene şi eminesciene. În scrierile sale există formulări tipic 
junimiste. De pildă, în Prefaţă la ediţia întâi la volumul Politica de 
vorbe şi omul de stat, Mehedinţi scria: „În ajunul declarării războiului, 
România avea toate formele civilizaţiei, dar fondul sufletesc îi lipsea cu 
desăvârşire; parlament fără voinţă, miniștri fără conştiinţă, armată fără 
pregătire, capi de partide fără simțul răspunderii”. 

Opera sa cuprinde numeroase referiri la căile de edificare a 
civilizației moderne-temă centrală a gândirii junimiste. Stăruim asupra 
câtorva idei mehedinţiene despre spiritul public românesc formulate în 
două scrieri mai puțin cercetate de exegeți. 

Astfel, în lucrarea Ofensiva națională referindu-se la situaţia țării 
în anul 1913, el enumeră şi analizează cauzele a ceea ce el numeşte, 
sugestiv, rătăcirea claselor conducătoare. O primă cauză este considerată 
a fi romantismul politic al tinerilor crescuţi în şcolile apusene, 
contaminaţi de romantismul revoluţionarilor, inadecvat condiţiilor de 
evoluţie a românilor. Spre deosebire de aceştia, se subliniază contribuţia 

esenţială a lui Bălcescu la afirmarea ideii de regenerare națională, fără 
ca paşoptistul să fie considerat singurul susținător al acestei tendințe. 
Mehedinţi recunoaşte că au fost şi alții care „au atras luarea aminte 
asupra nerodniciei luptelor pentru forme constituționale, dar din 
cauza temperamentului lor academic sau din lipsa unei însuflețiri mai 
concrete pentru idealul istoric al românilor, acei oameni politici n-au 
putut împiedica rătăcirea”S24. De ce aceşti oameni nu au oprit degradarea 
socială? se întreabă autorul. Răspunsul stă în neglijarea rolului 
instituţiilor fundamentale: „n-au pus în planul întâi nici dezvoltarea 
grabnică a armatei până la limitele mijloacelor noastre materiale și 
morale, nici n-au îndreptat prin şcoală și biserică masa poporului spre 
împlinirea țintei istorice a întregului neam? 

O altă cauză a reprezentat-o lipsa culturii istorice, geografice şi 
etnografice a politicienilor sau, cum am spune astăzi, lipsa culturii 
politice. Într-adevăr, epoca noastră modernă a cunoscut ca şi perioada 
actuală, această ignoranță a unei bune părți din clasa politică în ce 
priveşte orizontul de cunoaştere şi înțelegere a vieţii sociale şi politice 
desfăşurate într-un cadru naţional. 

Mehedinţi apreciază că evoluţia ţării spre o cale modernă reală are 
de suferit din cauza eterogenității păturii conducătoare: „Din nefericire 
elementul autohton în România n-a ieşit încă deplin la suprafața vieții 
publice. Chiar oameni cari s-au crezut moderni în concepţia lor despre 
stat au judecat valorile politice după criterii de mondanitate [...] Era deci 
firesc ca numărul prea mare de streini din pătura noastră conducătoare 
să agraveze şi mai mult materialismul politic înăuntru și pasivitatea în 
afară”*%. Formularea ne aminteşte de celebra teză a lui Eminescu despre 
pătura superpusă, care însă nu accentua atât pe elementul alogen cât pe 
cel economic. 

În fine, falsa concepţie despre viața constituțională, derivată din orientă- 
rile spre o construcţie constituțională care nu țin seama de particularitățile 
corpului electoral, se constituie într-un factor ce ar fi determinat ineficiența 
structurilor instituționale româneşti. Ideea o găsim şi la junimişti, autori ai 
tezelor despre lipsa de organicitate a formelor constituționale cu realitățile 
istorice, sociale şi culturale ale societăţii româneşti. 

Mehedinţi a cerut schimbarea concepţiei elitelor despre politica 
internă, adică accentul să fie pus pe sporirea populaţiei şi omogenitatea 
ei: „Dacă un popor creşte şi se lipeşte strâns de pământul său, nici o 
putere lumească nu-l mai poate desrădăcina.” De aceea, partidele trebuie 
să aibă o concepţie clară despre dezvoltarea ţării care să ducă la „ofensiva 
numerică şi economică a elementului românesc în toate colțurile țării. 

Aceasta este problema fundamentală a politicii interne” Nu-i scapă 
constatarea despre efectele nocive ale verbalismului politic: „apărarea 
prin discursuri şi legi a libertăţii cetățeanului este iarăşi pur romantism.” 

Iată ce afirmă despre partidele politice: „singurul criteriu de 
temeinică diferenţiere între partide e doar ideea de progres: contribui 
sau nu cu partidul tău la realizarea progreselor pe care cultura timpului 
le face cu putință”. 

În altă scriere, vorbind despre starea ţării după primul război 
mondial, Mehedinţi dă o caracterizare ce aminteşte de stilul eminescian: 
„E mai presus de orice îndoială că România este unul dintre statele cele 
mai bolnave din toată Europa’. Explicaţia acestui diagnostic o pune 
pe seama unor păcate de care suferă statul român. Unul dintre ele este 
ruinarea finanţelor, imoralitatea şi cinismul celor care au condus politica 
financiară a țării. Statul a fost jefuit tocmai de aceia care ar fi trebuit să-l 
apere. Un alt păcat este ruinarea agriculturii prin reforma agrară: „Într-o 
epocă de concentrare orizontală şi verticală nu numai în industrie, dar 
şi în agricultură, singură România a avut originalitatea sa să fărâmiţeze 
ogoarele şi să-şi risipească inventarul” Soluţia lui Mehedinţi este o 
reformă în sensul economiei moderne: „să legăm gloate cât mai mari 
de ţărani de moşii ţărăneşti cât mai mari pentru a aplica sistemele de 
cultură cele mai rentabile”, altfel se ajunge la „formula electorală a 
lotului individual” din care iese păgubit în primul rând agricultorul. 

În consens cu concepţia sa pedagogică, Mehedinţi apreciază că 
desconsiderarea şcolii este un alt păcat al societăţii româneşti, act văzut 
ca o degradare a instituţiei şcolare. Cine poartă vina pentru această 
degradare? În opinia sa, greşeala aparține statului artificial „pe care o 
seamă de tineri cu bună intenţie, dar cu rea pregătire sufletească ni l-a 
adus de-a gata din oficina lui J.J. Rousseau, unul dintre cei mai îmbătaţi 
de abstracţiile enciclopediştilor.” 

Mijlocul restaurării autenticelor valori îl vede în: „cârmuirea statului 
prin profesioniști. Reprezentarea corporativă este postulatul cel mai 
imperativ al vieţii moderne», iar „adevăratele partide, singurele partide 
sigure sunt profesiunile”“%. După ani de meditație şi de experiență 
concretă în viața socială şi politică savantul ajunge la convingerea că 
soluţia redresării țării stă în corporatism, punct în care se desparte de 
junimiști, adepți ai democraţiei parlamentare. 

Este limpede că autorul Terrei concepe activitatea politică din 
unghiul savantului, cel atât de interesat de adevăr şi dezinteresat de 
beneficiile imediate ale politicii zilnice. Din acest unghi, urmărim 
câteva dintre activităţile politice ale lui Mehedinţi. 

Maiorescu l-a atras la activitatea politică, apreciat ca fiind cel mai 
fidel adept al doctrinei conservatoare dintre toți elevii săi. Nu insistăm 
asupra modului cum mentorul Junimii a influențat gândirea şi conduita 
politică a discipolilor săi. Vrem să subliniem preocuparea constantă a 
autorului Criticilor pentru pregătirea, în spiritul valorilor junimiste, a 
celor mai dotați tineri intelectuali, şi orientarea lor spre conservatorism. 
Să amintim că actul de implicare a tinerilor junimiști în politica 
conservatoare s-a produs din momentul preluării conducerii Partidului 
Conservator de către PP. Carp. Revigorarea conservatorismului era 
concepută ca strategie politică gândită în spirit junimist, iar Maiorescu 
a lucrat, timp îndelungat, pentru acest scop. 

Una dintre primele manifestări publice ale lui S. Mehedinţi a fost 
cuvântul ţinut la Congresul Partidului Conservator din 23-24 iunie 1902. 
Acest eveniment din viața Partidului Conservator a marcat, într-un mod 
semnificativ, prezența puternică a tinerilor îndrumați, de două decenii, 
de către Titu Maiorescu, şi amintim pe S. Mehedinţi, P.P. Negulescu, 
C. Rădulescu-Motru, ş.a. Acum, în anul 1902, Maiorescu îşi vedea, cu 
satisfacție, roadele activităţii sale de „ideolog” al conservatorismului 
orientat de valorile junimismului. 

Să spunem limpede că Mehedinţi nu a fost un simplu participant ci 
a avut o intervenție, bine apreciată de Titu Maiorescus%, fiindcă dintre 
vorbitorii la congres, îl aminteşte drept „cel dintâi dintre tineri a eşit 
Simion Mehedinți’. Tânărul profesor universitar, ce lua cuvântul, 
pentru prima oară, la o întrunire politică, abordează chestiunea 
implicării sale în activitatea politică şi oferă unele explicații privind 
acest nou statut social. Mai mult, el discută situaţia politică a statului 
român într-o viziune geopolitică. Aşadar, Mehedinţi analizează situaţia 
României de atunci printr-o concepţie ştiinţifică - geopolitica, al cărui 
reprezentant remarcabil este. 

Vorbitorul ţinea să precizeze că România nu este asigurată de 
primejdiile care vin din toate părțile, ceea ce impune o atitudine fermă 
faţă de orice pericol, şi aceasta este una dintre cauzele fundamentale care 
trebuie să-l determine pe orice intelectual să nu rămână pasiv. Discursul 
lui Mehedinţi reflectă mai mult frământările sale spirituale decât soluții 
politice pragmatice pe care le-ar fi putut formula în cadrul unui forum 
politic. El reflectează nu atât asupra situației politicianului cât despre 
poziţia intelectualului într-o ţară cu un complex de probleme sociale, 
politice, administrative etc. Nu există altă cale pentru elita științifică şi 
literară a țării decât prezenţa în Agora. De aceea, dezavuează apolitismul: 
„Şi apoi, ce minunat ar fi, să poți privi lumea de sus ca din balcon! În loc 

să te cobori acolo unde ştii că vei fi stropit cu noroi, să-ți permiţi chiar 
ilusia că eşti cine ştie ce făptură deosebită, cu mult superioară puhoiului 
care îţi trece pe sub ochi”. 

Interogativ el pune o chestiune esenţială, anume dacă omul de 
ştiinţă sau literatul are de ales, atunci când țara este în primejdie: „Te 
simţi tu dator, în mod exclusiv, față de preocupările tale ştiinţifice şi 
literare, ori ca parte a unui neam amenințat priveşti ca cea mai de 
seamă datorie a vieții păstrarea însăşi şi ridicarea neamului din care 
te-ai născut şi prin care ai ajuns să fi ceea ce ești?”®?, Oratorul face o 
delimitare interesantă între intelectual şi neam. Primul datorează mult 
progresului ştiinţific ca şi setei de cercetare: „şi ce nu poate unul azi, 
vor putea mâine alţii: zeci, sute, mii şi mii de mii. Un neam însă dacă 
piere, pierdut rămâne pentru veşnicie. Cu dânsul piere o limbă, pe care 
n-are s-o mai auză nimeni; piere un suflet deosebit şi prin urmare o 
posibilitate de civilizaţie nouă, care era să fie, dar nu va mai fi niciodată” 
şi „păstrarea unui neam şi a unei limbi e o datorie, care se înalță ca cerul 
de pământ deasupra oricărei datorii către orice ştiinţă particulară. Toate 
la timpul lor. Acuma e timpul sacrificiului pentru constituirea definitivă 
a statului şi a neamului românesc; iar pilda sacrificiului de sine trebuie 
s-o dea înainte de toate cei ce trăiesc în sferele ideale, profesorii, care cu 
părere de rău resemnându-se a fi filologi mai mici, mai mici matematici, 
mai mici istorici, etc. vor face cu putinţă pe viitor în neamul și prin 
neamul lor: mai multă matematică, mai multă filologie, istorie, fizică... 
mai mult din toate celelalte științe?“ 

In discursul său, Mehedinţi exprimă un punct de vedere despre 
modul cum se construieşte națiunea modernă. Evident, el nu o concepe 
ca o invenţie, aşa cum încearcă să acrediteze unii antropologi şi istorici 
de astăzi, dar argumentează că o naţiune există numai dacă ea este 
construită de grupuri sociale, act care cere însă sacrificiu. Din această 
perspectivă, el dovedeşte o gândire realistă, scrutând neamul românesc 
prin dimensiunile lui concrete şi cu agenţii săi de dezvoltare, care nu 
sunt alții decât intelectualii. Cu mult înainte ca antropologii să conceadă 
despre modurile de constituire a naţiunii moderne în Occident şi de cele 
din Estul Europei, Mehedinţi a afirmat, implicit, la un congres de partid, 
rolul covârșitor al intelectualilor în desăvârşirea proceselor de edificare 
a statului naţional şi a naţiunii române. 

În acelaşi discurs întâlnim o altă observaţie interesantă a lui 
Mehedinţi: în urmă cu 20 de ani probabil că ei, tinerii conservatori, ar 
fi fost liberali. Dar acum ei sunt conservatori pentru că ideile doctrinei 
conservatoare - întărirea temeliei statului, apărarea caracterului 

românesc al instituţiilor, fermitatea față de concesiile privind modelele 
-, sunt singurele ce ar putea sta la baza unui program real de guvernare. 
Proprietatea ţăranului şi constituirea breslelor se constituie în chestiune 
naţională, aceasta era deviza liderului conservator P.P. Carp, la care au 
aderat, cel puţin în anul 1902, tinerii conservatori. 

În timp, aceste gânduri nu s-au împlinit aşa cum Mehedinţi le vedea 
în anul 1902, ceea ce l-a determinat să formuleze puncte de vedere diferite 
de cele ale fruntașilor conservatori. Savantul geograf nu se manifestă ca 
un membru docil al Partidului Conservator. De pildă, peste ani el şi-a 
exprimat opoziţia față de programul prea rigid de guvernare al lui P.P. 
Carp. Pe de altă parte, deși se bucura de simpatia lui Titu Maiorescu, 
Mehedinţi nu a intrat, după cum se aştepta, în guvernul format de acesta 
la 2 aprilie 1912, ceea ce-l va afecta foarte mult. 

La 1 februarie 1914, părăseşte Partidul Conservator împreună cu P.P. 
Negulescu, D. Onciul, şi alți profesori de la Universitatea Bucureşti“, 
urmare a multor disensiuni în rândul conservatorilor privind reformele 
sociale ce trebuiau aplicate: votul universal şi reforma agrară. Abia în 
1916 se realizează fuziunea partidelor conservatoare, un act de mare 
însemnătate, pe care un mare intelectual - C. Rădulescu-Motru, ce a fost 
altădată în tabăra conservatorilor, îl salută: „De la el (actul fuziunii-n.n.) 
va începe opera de revizuire a conştiinţei noastre publice”*%, aşteptări ce 
s-au dovedit efemere din cauza intrării României în război. 

Mehedinţi va trece de partea lui Al. Marghiloman, pe care de 
altfel, l-a susținut, fiind solidar cu el în pledoaria pentru menţinerea 
neutralității României. Savantul a fost foarte activ în timpul războiului. 
Împreună cu D. Onciul şi Marghiloman redactează un memoriu 
privind drepturile României asupra Dobrogei înaintat lui Richard von 
Kiihlmann la 4 martie 1918. La 5/19 martie 1918, geograful intră în 
guvernul lui Marghiloman, ca membru al Partidului Conservator, fiind 
ministrul Cultelor şi Instrucțiunii, guvern de sacrificiu agreat de Rege şi 
de oamenii politici stabiliți la Iaşi. Guvernul a durat până la 24 octombrie 
1918. Ajuns ministru, el şi-a propus să întroneze, prin lege, stabilitatea 
învățământului. A reuşit să treacă, prin parlament, două legi: a eforiilor 
şcolare şi a şcolilor pregătitoare, care însă nu au fost aplicate din cauza 
duratei scurte a guvernului său“. 

Politicianul Mehedinţi a rămas în conştiinţa vremii şi în istorie 
prin ideile lui despre politica şcolii, afirmate puternic cu mult înainte 
de a ocupă fotoliul ministerial. De pildă, el a constatat, încă din anul 
1905, politizarea şcolii şi a intervenit energic să se înceteze cu asemenea 
practică. În Către noua generaţie scria: „Mazilirea aceasta fără judecată 

şi fără alegere a întregului stat major al învățământului trebuie să 
înceteze. Un învățământ cu două capete - aşa cum cere politica - nu 
poate trăi, cum nu trăieşte un om sau altă vietate cu două capete. [...]. 
Să deschidem membrilor corpului didactic cariere profesionale, nu 
electorale, apoi să asigurăm stabilitatea acestor cariere, dar o stabilitate 
nepătată de influenţe politice” Este precizată limpede poziţia sa față de 
autonomia şcolii. 

Ideile sale politice pot fi sintetizate astfel: o politică realistă și 
pragmatică privind şcoala sau, cum spunea el, să se facă „politica 
realităților” în locul politicii de vorbe. El cerea ca orice program de 
dezvoltare să aibă în vedere condiţiile concrete ale statului român, 
alcătuit din categorii sociale cu un anumit nivel de cunoaștere şi cu o 
anumită atitudine față de viaţă. De aceea „o ţară care nu are o politică 
internă corectă nu poate avea în politica externă nici consecvență, nici 
prestigiu.” 

În discursul ţinut pe 11 iulie 1918 în parlament, după ce subliniază: 
„Noi n-am dorit o singură clipă să venim la guvern’, ministrul Mehedinţi 
face o analiză a stării învăţământului românesc. Cu toate cheltuielile din 
trecut, abia jumătate din şcoli erau în stare bună. Cât priveşte învățătorii, 
funcționau numai o treime din numărul necesar, şi aceasta înainte de 
război, din care aproape 20000 suplinitori, cu 2-3 clase de gimnaziu 
„pentru care şcoala înseamnă doar o leafă şi un adăpost vremelnic. 
Habar n-au aceşti rătăciți ai vieţii ce-o fi aceea pedagogie...” Departe 
de a fi o critică a vreunei politici guvernamentale trecute, recte liberale, 
imprecaţiile lui Mehedinţi aruncă o anumită lumină asupra reformei 
lui S. Haret, alt intelectual remarcabil care s-a istovit în munca grea și 
ingrată a politicii. Datele oferite de Mehedinţi demonstrează mersul lent 
al reformei şcolare haretiene: „Din tot copilăretul țării (1 040 000), abia 
vreo 30 000 isprăvesc clasele primare; ceilalți îndrugă doar o clasă-două, 
iar peste 300 000 nici nu calcă pragul şcolii! Hotărât nu suntem departe 
de adevăr, dacă vom afirma că învățământul nostru rural aproape nu 
aproape cea din urmă dintre ţările Europei...'*. Fără a putea insista, 
reținem asprul rechizitoriu al lui Mehedinţi față de paşoptism şi de 
prevederile Constituţiei din 1866: învățământ obligatoriu şi gratuit. 

După 1920, Mehedinţi a participat la viața politică, fiind prezent la 
diferite acțiuni. A făcut parte din Comitetul de pregătire, constituit la 
începutul lunii iulie 1921, a fuziunii țărăniștilor cu partidele federaliste, 
din care mai făceau parte C. Stere şi I. Mihalache. A fost ales în conducerea 
Partidului Naţional Țărănesc, nefiind însă un simplu „activist? A avut 

divergențe cu conducerea P.N.Ţ. din cauza dezacordului cu programul 
din anul 1921, considerat de el prea revoluționar. Continua, după cum se 
poate observa, să gândească şi să acţioneze ca un junimist conservator, 
încă o dovadă a inconvenientelor derivate din migrarea politică, în 
cazul lui Mehedinţi, aceasta fiind determinată de dispariţia partidului 
conservator. A refuzat să participe în 1922 la congresul P.N.Ţ. de la 
Iaşi, care a aprobat programul. La 25 februarie 1925 el declara, în ziarul 
„Duminica poporului”, că a cerut, de la început, să facă un program 
„lămurit, pentru ca nimeni să nu-l mai acuze „că are gânduri împotriva 
țării” Iată cum un gânditor, care susținea spiritul românesc prin opera 
sa și activitatea publică, era suspectat de atitudine potrivnică neamului 
românesc! 

Conflictele din partid au determinat noi poziţii, rupturi, încât se 
propunea organizarea unui nou congres al P.N.Ţ., cu excluderea celor 
apreciaţi ca fiind „de prea stânga” - dr. N. Lupu, C. Stere -, alegerea ca 
şef al partidului a lui S. Mehedinţi şi fuziunea cu Partidul Naţional. La 
şedinţa Comitetului Central Executiv al PN.Ţ., S. Mehedinţi a criticat 
programul partidului cerând reviziuirea lui pentru a integra mai multe 
elemente ale doctrinei conservatoare. 

Din aceste succinte consideraţii despre ideile politice ale lui 
Mehedinţi putem spune că la temelia gândirii politice a lui Mehedinţi 
stă teza despre edificarea instituţiilor statului pornind de la nevoile 
reale ale țării. Derivat din viziunea junimistă, demersul mehedinţiean 
trece dincolo de formularea unor principii, cum procedează junimiștii, 
inclusiv Maiorescu, și sondează realitatea românească prin dimensiunile 
ei concrete. Maiorescu, pentru a da un exemplu, a afirmat teza despre 
o ierarhie a priorităților, prima fiind dezvoltarea şcolii din sate, dar nu 
avem nici o analiză maioresciană a stării sociale, culturale şi politice a 
satului. În schimb, Mehedinţi oferă o autentică diagnoză a vieţii rurale 
şi sugerează direcţii de acţiune pentru modernizarea satului pornind de 
la specificul şi nevoile concrete ale locuitorilor săi. 


S. MEHEDINȚI ŞI „CONVORBIRI LITERARE” 


O dată cu creşterea noii generații de intelectuali selectaţi şi îndrumați 
atent de el, Maiorescu a meditat la soarta revistei „Convorbiri literare” 
şi a acţionat ca noul grup să preia organizarea şi conducerea ei. Ilustrul 
cărturar s-a gândit la C. Rădulescu-Motru, T. Antonescu, Pompiliu 
Eliade, M. Dragomirescu, S. Mehedinţi, I.S. Floru, I.Al. Rădulescu 
(Pogoneanu), N. Basilescu, I. Al. Brătescu-Voineşti, C. Litzica®®. 

Cum elevii săi preferaţi se apropiau de finalizarea studiilor iar unii 
dintre ei începeau să publice în „Convorbiri literare, Titu Maiorescu 
îi considera ca alcătuind echipa ce ar urma să conducă într-un viitor 
destul de apropiat revista: „De aici o alipire a celor mai inteligenți 
absolvenţi ai facultăţii de litere de mine care acum chiar e pe cale de a 
se traduce în colaborarea lor regulată la „Convorbiri, poate peste 1 an 
încredințarea revistei pe numele lor”*%. Şi aşa se întâmplă în anul 1893, 
când directorul publicaţiei anunţă trecerea redacției în mâna tinerilor. 
I. Negruzzi rămâne director un an, pentru a veghea la activitatea noii 
echipe. Cei care lucrează efectiv în redacție sunt N. Basilescu, Brătescu- 
Voineşti, I.A. Rădulescu-Pogoneanu, F. Robin şi S. Mehedinți. 

După un an cu multe dificultăţi în tipărirea revistei - Titu Maiorescu 
fiind nevoit să achite datoriile restante din proprii bani, - se decide 
preluarea de jure a publicaţiei de către tinerii junimişti, ei constituind 
noul Comitet de redacţie. 

Cu oarecare detaşare ce ascunde o anumită nostalgie, firească de 
altfel, Titu Maiorescu notează, vineri 16/28 decembrie 1894 „Astfel 
„„Convorb.[irile]” după 28 ani trecute la generaţia nouă”. Tinerii 
junimişti, mai puţin S. Mehedinţi, care în acel timp se pregătea să 
plece la studii în Germania, preiau conducerea „Convorbirilor literare”, 
începând cu nr.1, 1 ianuarie 1895. 

În schimb, Mehedinţi este prezent la întâlnirea Junimii acasă la I. 
Negruzzi din seara de 29 ianuarie 1895. Aici, au citit C. Rădulescu- 
Motru un studiu asupra crizei ştiinţifice şi S. Mehedinţi Concepția 
materialistă a istoriei după dl. C. Dobrogeanu Gherea, ambele publicate 
în „Convorbiri literare” din 1895, cel al geografului în nr. 6, 1 iunie 
1895. Tânărul sovejan debutase mai devreme în revista lui Maiorescu 

cu studiul Locul geografiei între științe. Clasificarea lui Auguste Comte, 
în numărul 7, noiembrie 1893. Până la preluarea conducerii revistei 
în 1907, Mehedinţi publică destul de puţin în „Convorbiri literare, în 
comparaţie cu ceilalți junimişti: 6 bucăţi dintre care două scrieri literare: 
Buruiană, în numărul din 15 iunie 1899 şi Patrula, în numărul din 15 
noiembrie 1899, precum şi trei conferințe sau lecţii de deschidere a 
cursului de geografie. În afara lucrării de debut, Mehedinţi a publicat un 
singur studiu ştiinţific în revista lui Maiorescu, este vorba de Geografia 
ca disciplină universitară, în numărul din 1 martie 1902. Nu este lipsit de 
interes că Maiorescu a acceptat, ceea ce nu s-a întâmplat cu alți junimişti, 
publicarea conferinţelor lui S. Mehedinţi, un semn al aprecierii de către 
marele critic al calităţii lor deosebite. 

Revenind la evoluţia revistei, să spunem că Maiorescu se arată 
încântat de munca noii echipe redacţionale aflată sub bagheta sa: „Era 
aşa de animată sâmbăta din urmă. «Convorbirile» sub noua formă merg 
bine, relativ mulți abonaţi şi absolut multă vigoare”. 

Cu toate acestea, nu aceeaşi mulțumire există în cadrul grupului 
de tineri maiorescieni, pentru că tensiunile se menţin, iar mentorul 
lor află, de la grupul de la Iaşi, anumite lucruri neplăcute despre unii 
dintre protejaţii săi în privința „precizării proprietăţii şi direcţiunii 
revistei «Convorbiri literare»? Teohari Antonescu a discutat cu PP. 
Negulescu şi S. Mehedinţi, acesta din urmă considerând că gruparea 
de la „Convorbiri” să fie o continuare a vechii Junimi, afirmând: „cată 
să dăm și noi lumii spectacolul unei lucrări începută de o generaţie şi 
transmisă şi primită cu bucurie de generația următoare”**?. 

Aşadar, rolul de primă mână în administrarea şi conducerea redacţiei 
l-a avut M. Dragomirescu, care spera că va deveni proprietarul revistei. 
Preluarea de către M. Dragomirescu a revistei a creat teama că restul 
membrilor comitetului sau cei din afara lui vor avea un rol nesemnificativ. 

O atitudine aparte are S. Mehedinţi, exprimată cu multă claritate 
lui Mihail Dragomirescu, reproşându-i rezistenţa (sensibilitatea, cum 
spune geograful) lui la diversitatea de opinii existentă în comitetul de 
redacţie, şi el crede că profitabilă este tocmai diferența de opinii: „Idealul 
meu ar fi că în «Convorbiri» Dragomirescu să susțină luna aceasta o 
teză, iar luna viitoare Rădulescu-Motru, Negulescu sau orişicine altul, 
să susțină (dacă poate) chiar și teza contrară, ca şi cum n-ar fi citit 
nimic din articolele trecute. Aşa sunt revistele mari de aiurea şi imitarea 
acestui «bon ton» critic şi literar, filosofic...mi s-ar părea tare binevenit 
şi în societatea noastră, din nefericire aşa de personală”**. Principiu pe 
care va căuta să-l aplice în timpul directoratului său la revistă. 

Ideea transferului de proprietate asupra revistei se afirma la sfârșitul 
deceniului 10 ale secolului al XIX-lea. De pildă Rădulescu-Motru, 
membru în comitetul de proprietate al „Convorbirilor” şi-a exprimat 
această intenţie dar prin procesul verbal din 7 septembrie 1897 C. 
Rădulescu-Motru este înlocuit din comitetul de proprietate cu E 
Robin“. C. Rădulescu-Motru va renunţa la ideea cumpărării revistei, 
şi, în anul 1900, scoate propria publicaţie „Noua Revistă Română. 
Tentativa sa a eşuat din cauza împotrivirii lui Titu Maiorescu. 

Cu toate eforturile lui Mihail Dragomirescu de a o moderniza şi 
pentru a atrage un public cât mai numeros, revista a trecut printr-o criză, 
pentru că publicul era interesat de o nouă formulă de artă „care a şi venit 
cu Coşbuc şi Vlahuţă şi pusă în valoare de Iorga: sămănătorismul. [...] 
«Convorbirile literare» nu mai puteau rămâne numai în lumea literelor, 
trebuia să devină o revistă oarecum universitară şi să dobândească un 
conducător cu o altă activitate decât a mea”. Cu acordul lui Maiorescu, 
incisivul critic şi istoric literar a propus istoricilor să ia conducerea 
revistei. Din 1902, „Convorbirile literare” este condusă de I. Bogdan, 
şi include, prioritar studii de istorie, şi nu susține nici o polemică de 
răsunet. 

La începutul secolului al XX-lea cea mai longevivă revistă 
românească nu-și mai regăseşte locul de frunte în presa românească. 
Titu Maiorescu caută soluţii. Convoacă întâlniri la el acasă cu prietenii 
şi membrii Comitetului de conducere. Echipa alcătuită din elevii săi, 
în care Maiorescu a investit aşa de mult, nu a convins. Deşi i-a acordat 
multă încredere lui M. Dragomirescu, acesta l-a deziluzionat prin 
comportamentul său intempestiv. 

În 18/31 ianuarie 1906, Titu Maiorescu îi scrie lui E. Pangrati prin 
care îi comunică de luarea la cunoştinţă a convenției încheiate de 
Comitetul de direcţiune al revistei „Convorbiri literare”, reprezentată de 
E. Pangrati şi Institutul de arte grafice Carol Göbl: „Ca vechi colaborator 
şi abonat al «Convorbirilor literare» de la înființarea lor mă asociez şi eu 
la obligaţia luată de Comitetul Dvoastră în caz de deficit şi iau asupra mea 
jumătate din acei 80% ce are să-i achite Comitetul 15 zile de la încheierea 
compturilor aşa încât Comitetul să nu aibă de achitat decât 40%”**. 

Soluţia găsită nu a mulțumit, în primul rând pe Maiorescu, pentru că 
revista nu se impunea ca altădată. Se gândeşte la trecerea publicaţiei sub 
o altă conducere: „Vorba ca să treacă «Convorbiri» de la 1 ianuarie 1907 
sub direcţia lui Pangrati şi a lui Mehedinţi, fără alte nume pe copertă, 
cu ajutorul de muncă a lui G. Teodorescu Kirileanu şi consultarea 
săptămânală a unui comitet Onciul, Litzica, Floru, Evolceanu, poate şi 

I.A. Rădulescu dacă nu e prea ocupat cu dicționarul’, cu convingerea 
că ei fiind oameni de ştiinţă, ar fi mai eficienţi decât literații. 

Mihail Dragomirescu se aştepta să i se dea lui direcția „Convorbirilor 
literare, dar nu a primit-o, ceea ce îl face să creadă că Mehedinţi 
a acționat împotriva lui şi de aceea a reacționat, apostrofându-l 
cu vorbele: „Taler cu două fețe? Despre conflictul dintre cei doi 
profesori consemnează Maiorescu: „Vineri 24 noiembrie/5 decembrie 
1906, Povestirea scenei de bădărănie făcută de M. Dragomirescu 
lui Mehedinţi, luni seara la întrunirea lor de la Bogdan, scrisoare de 
scuze trimisă a doua zi lui Mehedinţi din partea lui Dragomirescu, 
iar ca rezultat final excluderea oricării colaborări cu Dragomirescu la 
«Convorbirile literare»“*. De fapt, Maiorescu nu este prea mulțumit 
de alegerea făcută, deşi l-a acceptat pe S. Mehedinţi. Bătrânul cărturar 
devine tot mai rezervat faţă de conduita mai tinerilor săi colegi: „Marţi 
28 noiembrie/9 decembrie 1906, după Voinov, Carp, Jean Miclescu vine 
către 11% ţi 124 dimineaţa şi Mihai Dragomirescu la mine, bădăran, 
închipuit (suma ideilor lui originale), ura contra lui Mehedinţi, care ia 
«Convorbirile literare», ca şi el vrea să scoată «Convorbirile literare», 
că e «sentimental», datorește recunoştinţă şi mie şi lui Haret şi lui M. 
Vlădescu etc., că între noi e acum «divorț», că va să zică motive politice 
determină alegerea lui Mehedinţi; am contestat absolut, dar el tot de 
capul lui bădăran. Eu ceva apăsat de toate aceste «arătări de aramă» la 
Mihai Dragomirescu, Bogdan, Rădulescu-Motru. Nu sânt liniștit nici de 
conducerea «Convorbirilor» prin Mehedinţi, prea impresionabil, cam 
versatil, şi cerebral nesigur, toată nădejdea e în Comitetul de care a fost 
vorba, mai ales în Pangrati, Onciul, şi Kirileanu; au să mai fie şi Litzica 
şi dr. Proca”**. 

Pentru a marca numirea lui S. Mehedinţi, Maiorescu organizează 
un banchet: „Sâmbătă 19 ianuarie/ 1 februarie 1908, Seara banchetul 
«Convorbirilor literare» la Hotel Boulevard. Erau 47 persoane, tacâmul 
a 12 fr. (...). Prezidat de mine la dreapta mea PP. Carp, şi la stânga Th. 
Rosetti, visavi de mine I. Negruzzi la dreapta lui, Ion Bogdan, la stânga 
S. Mehedinţi ca cei trei directori ai «Convorbirilor literare»? Lipseşte 
Mihail Dragomirescu, directorul din perioada 1895-1900. 

Ca orice bătrân ce-şi vede munca de o viaţă dată pe mâna altora, 
Maiorescu nu are încredere în apropiații săi mai tineri: „Sânt la 
antipodul lui Richard III, pe acesta îl chinuise stafiile din trecut ale celor 
omorâţi de el, pe mine stafiile din prezent ale celor în viață de mine 
(Duiliu, Pomp. Eliade, M. Dragomirescu, P.P. Negulescu; mi e teamă și 
de Mehedinţi şi de Pangrati)”*%. 

Din ianuarie 1907 până în decembrie 1923 revista este condusă de 
S. Mehedinţi. Iată ce spunea noul director şi proprietar în Către cititori 
semnat „Redacţia”: „«Convorbirile» vor reprezenta, se înțelege, mai mult 
partea literară, ca şi până aici; vor căuta însă, pe cât se va putea, să cuprindă 
cât mai mult și din latura ştiinţifică propriu-zisă, ceea ce este indispensabil 
de cunoscut pentru orice om de cultură. Criteriul alegerii între colaboratori 
va fi însă cel vechi; desăvârşita libertate în marginile talentului şi onestității 
ştiinţifice. ca şi în trecut, va putea scrie la această revistă oricine are ceva de 
spus şi o poate spune cu demnitatea literară cuvenită. Talentului trebuie să-i 
acordăm prerogative de a fi fără rezerve, totdeauna şi cătră toți. [...] Păstrarea 
şi întărirea unităţii de cultură e, deci, mai ales acuma şi mai ales la noi, o 
necesitate de un ordin superior. Căci cultura, ştiinţa, filozofia, literatura şi 
arta, pentru orice om cu minte, presupun mai întâi de toate poporul, care le 
face pe toate posibile. Şi nu mai e o taină pentru nimeni că neamul nostru 
a ajuns într-o fază care poate fi decisivă dintr-un moment în altul. Acuma, 
deci, mai mult decât orşicând, e vorba de a fi, de a persista ca individualitate 
etnică, spre a putea da, când va veni timpul, toată măsura puterii noastre 
ca popor de cultură”. Un program al continuității doctrinare junimiste 
şi al concepției filosofice, estetice şi politice maioresciene. Este limpede că 
marele geograf şi om de cultură intuia că în curând se va deschide cale 
spre unire a tuturor românilor, şi de aceea trasa ca direcţie pentru revistă, 
publicarea de articole despre românii de pretutindeni. 

Din 1924 până în 1939, director al venerabilei publicaţii este Al. 
Tzigara Samurcaş, urmat de I.E. Torouţiu. Mehedinţi a rămas, în tot 
acest răstimp, proprietar al „Convorbirilor literare” În această calitate, 
el o donează Academiei Române în şedinţa publică din 23 martie 
1945. D. Gusti, ca preşedinte interimar al Academiei Române a citit 
scrisorile trimise de S. Mehedinţi prin Consulatul General al României 
din Istanbul, în care, printre altele spunea: „Ca proprietar al revistei 
„Convorbiri literare, prin act semnat de întemeietorii Junimei (actul 
se află în plicul sigilat dela Academie), dăruiesc şi această revistă tot 
Academiei Române [...] Trec deci dreptul de proprietate a Convorbirilor 
Literare pe seama Academiei Române”*?. 

De ce Titu Maiorescu a decis ca S. Mehedinţi să devină director 
şi proprietar al revistei înființată de el cu patruzeci de ani în urmă? 
Geograful a avut câteva atuuri față de ceilalți junimiști. Întâi, el s-a 
manifestat ca un constant și consecvent adept al unui spirit public şi 
critic românesc asemenea celui din cultura europeană, în special din 
cea germană. Spre deosebire de alţi junimiști, el a rămas în Partidul 
conservator, în care Maiorescu era unul dintre liderii importanți. 

Aşa cum am văzut, Mehedinţi a militat pentru echilibru şi cooperare 
între elevii lui Maiorescu, şi de aceea el nu a fost implicat în tensiunile 
din rândul tinerilor junimiști. Titu Maiorescu a intuit că Mihail 
Dragomirescu, cel care avea calități reale de conducător al revistei, se 
dovedea inconsecvent. Mai târziu, în 1919, autorul Științei literaturii 
s-a afirmat ca un antigermanist, acuzând pe Maiorescu şi revista 
„Convorbiri literare” de atitudini progermane, iar despre cenaclul de 
la „Convorbiri literare” susținea că „a fost o pepenieră de homunculi 
germanizanţi” 6, 

Unalt motiv a fost condiția materială a lui S. Mehedinţi, el dispunând 
de condiţii materiale şi financiare pentru editarea revistei. Să amintim 
că Mihail Dragomirescu era doar conferenţiar în momentul acela, şi nu 
avea mari proprietăţi, şi deci avea venituri mici. De altfel, el toată viața 
a avut greutăţi financiare. Că este aşa o dovedesc încurcăturile privind 
plata creditului ipotecar pentru o casă, și de aceea a întreprins acţiuni 
fără acordul autorităţilor universitare, cum ar fi organizarea de examene 
cu taxe în afara sesiunilor de examene sau obligarea studenţilor să-i 
cumpere cursurile. 

În alegerea de către Maiorescu a lui S. Mehedinţi au contat şi calitățile 
lui manageriale, dovedite în organizarea învățământului geografic şi a 
activităţii cu profesorii de geografie. 

Maiorescu a crezut în Mehedinţi pentru că el întruchipa conduita 
socială junimistă de care avea nevoie viaţa socială şi politică românească, 
ceea ce l-a determinat să-l susțină că director al revistei „Convorbiri 
literare”. Refuzul lui Maiorescu de a accepta pe alți congeneri ai lui 
Mehedinţi la conducerea revistei a fost întemeiat pe convingerea 
sa că doar un om de pregătire științifică ar putea să imprime un nou 
curs prestigioasei publicaţii. Pentru Maiorescu a contat că în fruntea 
„„Convorbirilor literare” a ales o personalitate care răspundea așteptărilor 
sale asupra continuării liniei junimiste. Dar, „Convorbiri literare”, de 
sub directoratul lui S. Mehedinţi, nu a mai atins nivelul de prestigiu şi 
de influență avut în perioada cât a fost sub oblăduirea fondatorilor săi. 
Însă marele geograf a reuşit ca revista „Convorbiri literare” să rămână, 
şi după Maiorescu, una dintre cele mai importante publicaţii din cultura 
română. 


SIMION MEHEDINȚI ŞI CONSTANTIN 
RĂDULESCU- MOTRU, DOUĂ DESTINE IDENTICE 


I-a fost dat culturii românesti din prima jumătate a secolului al 
XX-lea să fie continuată şi dezvoltată de un mănunchi de personalități 
formate în atmosfera de mare emulaţie spirituală şi națională de 
după proclamarea Regatului, în 1881. Între ele se înscriu filosoful şi 
psihologul C. Rădulescu-Motru și geograful şi etnograful S. Mehedinţi, 
individualitati puternice, dar cu foarte multe asemănări frapante între 
destinele lor şi chiar traseele lor biografice. Amândoi au apărut pe lume 
în 1868, C. Rădulescu-Motru pe 2 februarie 1868, S. Mehedinţi pe 16 
octombrie 1868, într-un mediu familial asemanator: C. Rădulescu- 
Motru orfan de mama de la naştere, S. Mehedinţi rămâne fără mamă 
la vârsta de 9 ani. C. Rădulescu-Motru s-a născut în judetul Mehedinți 
într-o zonă colinară, iar S. Mehedinţi într-o zonă montană. Semnificativ, 
părinţii celor doi erau proprietari agricoli. Ascensiunea lor profesională 
şi socială, ca fii ai unor proprietari mijlocii, exprima schimbările ce se 
produceau în a doua jumătate a secolului al XIX-lea în relaţiile sociale 
şi economice. Circulaţia elitelor are loc acum nu doar pe orizontală, 
în cadrul aceleiași clase sociale, ci şi pe verticală, o bună parte din 
elita intelectuală a ţării provenea din alte categorii sociale decât cea 
boierească. 

Traseul şcolar este oarecum diferit. C. Rădulescu-Motru urmează 
toate treptele învățământului primar în satul său şi apoi la Craiova 
unde absolvă liceul, iar S. Mehedinţi a colindat prin multe şcoli, fără 
să aibă vreo amintire plăcută despre anii de şcoală, dar îi rămâne 
întipărită metoda brutală folosită în cele mai multe cazuri - bătaia. După 
terminarea liceului amândoi sunt înclinati iniţial spre matematică. 
S. Mehedinţi face un an de matematică, ca apoi, fiind bursier al Şcolii 
Normale Superioare, să devină student la filologie, C. Rădulescu-Motru 
frecventează două facultăţi - filosofia şi dreptul. 

Ei au continuat studiile în străinătate, fiecare poposind, mai întâi, 
la Paris şi apoi s-au îndreptat către Germania. Iniţial, erau interesaţi de 
ştiinţe umaniste, dar s-au specializat, după multe căutări, C. Rădulescu- 
Motru în psihologie, iar S. Mehedinţi în geografie. Ei devin doctori, 

în specialitatea lor, în Germania, la Universitatea din Leipzig sub 
îndrumarea unor mari personalităţii creatoare de doctrine ştiintifice: 
W. Wundt în psihologie şi F. Ratzel în antropogeografie. Un amănunt, 
ce trebuie subliniat, este acela ca pe timpul formării lor, fiecare a avut 
probleme cu sănătatea. C. Rădulescu-Motru a îndurat friguri şi a avut 
un accident la un picior în perioada școlii primare. S. Mehedinţi a 
suferit de o puternică nevroză din cauza efortului intelectual intens din 
perioada de studiu la Universitatea din Leipzig. Întâmplator, ambii s-au 
vindecat în mediul lor de origine - Butoieşti şi respective Soveja. 

Pe cei doi gânditori îi leagă relația cu mentorul lor comun, Titu 
Maiorescu. Mai întâi, să spunem că amândoi au fost descoperiți de 
mentorul Junimii în cadrul activităţii didactice de la Universitate. Apoi, că 
Maiorescu i-a sfătuit şi i-a sprijinit în continuarea studiilor în străinătate, 
dându-le recomandarea către profesori renumiţi din Occident. Le-a 
urmărit cu atenţie evoluţia, aşa cum reiese din corespondenţa purtată 
de magistru cu cei doi tineri. În timp, Maiorescu are raporturi diferite cu 
fiecare. Cu C. Rădulescu-Motru relaţiile merg de la răceală până la lipsa 
oricărei comunicări din cauza că tânărul filosof nu a răspuns întotdeauna 
aşteptărilor maestrului, cu deosebire în ce priveşte atitudinea tolerantă 
faţă de adversarii Junimii, el apărându-i că un dizident. S. Mehedinţi 
rămâne un apropiat permanent al lui Maiorescu, căutând să aibă o 
conduită socială și politică similară celei a profesorului său. C. Rădulescu- 
Motru a afirmat de multe ori rolul jucat de Maiorescu în cariera sa, dar a 
recunoscut existența unor deosebiri între ei. 

C. Rădulescu-Motru şi S. Mehedinţi au fost profesori la Universitatea 
Bucureşti, fiecare într-o disciplină nouă pentru învățământul românesc: 
psihologia şi geografia. Fiecare a creat o şcoală în domeniul lui. C. 
Rădulescu-Motru înființează primul laborator de psihologie experi- 
mentală din România, iar S. Mehedinţi a preconizat căi de educare a 
gândirii geografice: seminarul, colocviul, cărțile didactice, congresul de 
geografie. Amândoi au dovedit interes pentru didactica învățământului 
superior, dar trebuie spus că S. Mehedinţi a avut o preocupare constantă 
şi sistematică în optimizarea procesului de învăţare. 

Ca dascăli şi oameni de stiință, ei au ctitorit structuri ştiintifice, 
profesionale şi culturale. C. Rădulescu-Motru a înființat Societatea 
Română de Filosofie pe care a condus-o zeci de ani. Toţi filosofii români 
ai timpului au fost prezenţi în această grupare. S. Mehedinţi a revigorat 
Societatea de geografie, înființată în 1875 de Titu Maiorescu, creând, în 
cadrul ei, compartimente necesare desfăşurării unei activități ştiintifice 
pe măsura cerinţelor spiritului timpului. 

C. Rădulescu-Motru şi S. Mehedinţi au avut o intensă prezență 
publicistică. Au fost formatori de opinie, articolele lor fiind citite şi 
mult apreciate. Ei au condus publicaţii de înalt prestigiu și cu ecou 
în rândul publicului. C. Rădulescu-Motru a înființat revistele: „Noua 
Revista Română”, „Studii de Filosofie”, „Revista de filosofie”, „Analele de 
psihologie”, „Jurnalul de psihotehnică” S. Mehedinţi a fost director al 
revistei „Convorbiri literare”, din 1907 până în 1923 si, în același timp, 
proprietar al venerabilei publicaţii, până în 1945, când este transferată la 
Academie. De asemenea, a înfiinţat ziarul „Duminica poporului.” 

În activitatea politică, Rădulescu-Motru şi Mehedinţi s-au întâlnit 
dar, uneori, drumurile lor s-au despărțit. Debutul lor ca oameni politici 
are loc la congresul din iunie 1902 al Partidului Conservator, fiind 
prezenţi împreună alături de D. Evolceanu, T. Antonescu, O. Densusianu, 
I. Al. Rădulescu-Pogoneanu, P.P. Negulescu, Matei Cantacuzino, M. 
Dragomirescu, I. Bogdan, alcătuind grupul celor „12 profesori” cum 
îi numea Maiorescu. Liderul conservator referindu-se la acest for al 
Partidului, remarca prestația remarcabilă a lui Mehedinţi ca orator: „cel 
dintâi dintre tineri a ieşit S. Mehedinţi” şi aminteşte de Rădulescu-Motru 
: „Cu tact a fost Rădulescu-Motru, mie de altminteri nesimpatic. Avea 
însărcinarea să vorbească numai 10 minute ca tranziție spre oamenii de 
politică mai practică. A vorbit în adevăr numai 10 minute şi, deşi venea 
imediat după S. Mehedinţi, a ştiut să fie ascultat cu oarecare respect şi să 
dea o notă nouă cu accentuarea presei”. 

Dacă S. Mehedinţi participa activ la viaţa Partidului Conservator, 
C. Rădulescu-Motru are o prezență ştearsă, din cauza raporturilor 
încordate cu Titu Maiorescu. De altfel, filosoful se înscrie din 1908 în 
Partidul Conservator-Democrat unde ocupă, pentru un timp, poziţii 
înalte. Ales deputat din partea Partidului Conservator, Mehedinţi, în 
1914, părăseşte partidul, iar după război intră în Partidul Ţărănesc. C. 
Rădulescu-Motru a fost pentru o scurtă perioadă deputat din partea 
Partidului Conservator-Democrat. În 1927 a fost ales senator din partea 
P.N.Ț. Cei doi savanţi se manifestă mai mult ca spirite critice la adresa 
politicii partidelor din care fac parte decât ca oameni politici. 

În 1918, C. Rădulescu-Motru este senator în parlamentul de la Iaşi, 
în timp ce S. Mehedinţi este numit ministrul Instrucțiunii. 

S. Mehedinţi şi C. Rădulescu-Motru au fost membri ai celui mai înalt 
for ştiintific al țării, primul din anul 1908 ca membru corespondent şi 
din 1915 ca membru al Academiei, cel de al doilea reuşeşte, după multe 
tentative, să intre în Academie abia în 1923. Cei doi savanţi vor ilustra, cu 
multă muncă și cu prestigiul lor indiscutabil, calitatea de „nemuritori.” 

Fiecare prezintă, periodic, comunicări, participă la acţiunile Academiei, 
implicându-se în organizarea ei, C. Rădulescu-Motru fiind de mai multe 
ori vicepresedinte, iar între anii 1938-1941 preşedinte. 

Nu putem trece peste interesul lor față de ideea națională. Amândoi 
au scris studii fundamentale despre etnicul românesc. C. Rădulescu- 
Motru este autorul lucrărilor Cultura româna și politicianismul, 
Personalismul energetic, Românismul, Etnicul românesc. În ce-l priveşte 
pe S. Mehedinţi, toate scrierile sale, mai puţin Terra, cuprind idei şi 
aprecieri despre națiunea română. Lucrările lui C. Rădulescu-Motru 
au fost atacate de tradiționaliști şi adepţi ai ortodoxiei. S. Mehedinţi a 
cunoscut şi el critici venite fie din partea modernistilor, fie din partea 
publicatiilor liberale. 

Ambii gânditori au lăsat mărturii despre viaţa şi opera lor, cu 
diferența ca S. Mehedinţi, la solicitarea lui D. Caracostea, directorul 
Fundațiilor Regale, scrie şi publică în 1946 Premise şi concluzii la 
Terra. Amintiri şi mărturisiri. C. Rădulescu-Motru a aşternut pe hârtie 
gândurile sale despre sine, opera sa şi lumea în care a trăit, începând 
cu 15 februarie 1943, continuând cu însemnările până în anul 1952, 
sub titlul Revizuiri și adăugiri rămase însă în manuscris (75 de caiete), 
editate abia după 1990. 

C. Rădulescu-Motru aminteşte de multe ori de colegul său în 
Revizuiri și adăugiri. De pildă în 1943, după ce remarca înrudirea prin 
sentimente dintre S. Mehedinţi şi Titu Maiorescu, filosoful precizează 
că geograful nu s-a lăsat marcat de prestigiul mentorului Junimii. În 
10 februarie 1944, S. Mehedinţi i-a telefonat pentru a-i spune că i-au 
plăcut Mărturisirile făcute de filosof la Asociaţia Creştină a Tinerilor 
din 4 decembrie 1943, publicate în „Revista Fundațiilor Regale” din 1 
februarie 19446. Pe 14 februarie 1947 Rădulescu-Motru, scrie, după 
o întâlnire cu Mehedinţi: „Curioasă formaţie mintală are colegul 
meu Simion Mehedinţi. Talent vădit literar. Atracţie irezestibilă spre 
imagini plastice. Urme adânci de lecturi bisericeşti şi poveşti populare. 
Pe deasupra respectuos față de adevărul ştiinţific. O luptă continuă în 
mintea sa între raționamentul ştiinţific și imagine. În cele din urmă, 
imaginea pare a se impune”. Discuţia purtată cu Simion Mehedinţi, 
pornind de la cartea Premise și concluzii la Terra. Amintiri și marturisiri 
nu putea ocoli tema despre vocaţie. C. Rădulescu-Motru constată că 
la Simion Mehedinţi ca şi la I. Petrovici „talentul literar submineaza 
rationamentul știintific” S. Mehedinţi neagă vocaţia ca factor de afirmare 
a personalităţii, şi i-ar fi spus lui C. Rădulescu-Motru că hotărârea de a 
se dedica geografiei n-a fost o acţiune inspirată de un capriciu „ci ceva 

derivat din firea sa proprie” După o discuţie telefonică, C. Rădulescu- 
Motru a ajuns la concluzia că la S. Mehedinţi întelesul vocației este 
neprecis. După el vocaţia este greu de diagnosticat. 

Reţinem ca deosebit de interesantă mărturisirea lui Mehedinţi 
făcută filosofului că Premise și concluzii la Terra. Amintiri și marturisiri 
a fost scrisă când era în Turcia, în 1943 împreună cu soția și familia 
ginerelui său profesorul C.C. Giurescu, căruia i s-a încredintat misiunea 
de a funda Şcoala Română în această țară, plan care n-a izbutit. 

În 2 iulie 1947, C. Rădulescu-Motru face câteva consideratii despre 
bătrâneţe, ca urmare a audierii unei comunicări a lui S. Mehedinţi la 
Academie. Este de acord că bătrâneţea aduce o limpezire a gândului 
în schimb este lipsită de avântul generos al gândirii aşa cum crede 
Mehedinţi. De aceea, el deplânge bătrânețea şi nu face elogiul ei, aşa 
cum procedează S. Mehedinţi“. 

Cei doi profesori universitari cunosc din plin vicisitudinile istoriei. 
Prima lovitură primită este eliminarea lor din Academie în 1948. Pe 
24 iunie 1948 C. Rădulescu-Motru consemnează decizia de a pleca 
la Butoiesti pentru că în Bucureşti nu mai are nici un rost. Academia 
s-a desfiintat, viaţa intelectuală nu poate fi din cauza cenzurii. În scurt 
timp li se va suprima pensia, iar în 1949 ambilor gânditori li se confiscă 
proprietăţile. Lui C. Rădulescu-Motru i se permite să locuiască în 
propria casă, nevoit să se restrângă cu toată familia în trei camere, restul 
fiind locuit de chiriaşi, iar filosoful devine administratorul locuinței. 
S. Mehedinţi este obligat să-și părăsească locuinţa în 1950 şi să-şi 
risipească marea sa bibliotecă. 

Bătrâni, bolnavi, dar cu spiritul viu, cu puterea de a scrie la vârsta de 
peste 80 de ani, cei doi prieteni se întâlnesc din când în când, punându- 
şi întrebări despre situaţia gravă în care era ţara, şi asistau neputincioşi 
cum se demola tot ce au construit ei într-o viață, nu de puţine ori cu 
sacrificii, cum opera lor era interzisă pe motive ce nu aveau nici o 
legătură cu ideile lor. 

Primul care a părăsit această lume a fost C. Rădulescu-Motru la 6 
martie 1957. Moartea prietenului său l-a găsit pe S. Mehedinţi izolat de 
societate, bolnav şi trist, având însă forța să scrie văduvei celui dispărut: 
„Săptămâna viitoare se împlineşte un an de când n-am ieşit din curte 
decât pentru două grele împrejurări ale sănătăţii mele. De aceea nu pot 
fi nici azi unde inima şi datoria cereau să fiu. Pentru vechiul meu prieten 
a sosit momentul inevitabil al despărțirei, iar pentru Dvoastră ceasul 
cel mai sguduitor al vieţii. Dacă durerea altora vă poate fi o cât de mică 
alinare, rog să vă amintiţi că la Sf. Constantin eram dintre bătrânii de la 

Universitate cel totdeauna nelipsit. Mă bucuram de fiecare întâlnire cu 
colegul de care eram apropiat nu numai prin etate, dar şi prin gândurile 
noastre. Rămân tipărite în multe locuri cugetele care ne-au legat în 
tot timpul vieţii. Mă aflu de acuma înainte pentru totdeauna singur... 
singur.. 6° 

S. Mehedinți îi va supraviețui prietenului său cinci ani, stingându-se 
din viață la 14 decembrie 1962. 


FILOSOFIE ŞI NAȚIUNE 
ÎN GÂNDIREA LUI MIRCEA FLORIAN 


Florian a deschis un câmp fertil în studiul relației dintre filosofie şi 
naţiune fiindcă a pus chestiunea privind viziunea proprie despre lume a 
unei comunități naționale: o filosofie născută din „materialul românesc“ 
reflecţie asupra specificităţii etnice, şi o filosofie românească originală, 
cu o viziune inedită asupra adevărurilor generale. El discută, mai mult 
implicit, problema creativităţii filosofice într-o cultură dominată de 
spiritul de imitare a filosofiei occidentale. 

Exegeza consacrată gânditorului Mircea Florian se axează, în 
principal, pe studiul concepţiei sale originale, despre recesivitate, dar este 
cercetată mai puţin teza lui privind dimensiunea națională a filosofiei. 
Concepţia filosofică a lui Florian este raționalistă. După cum s-a spus: 
„Florian este profesorul prin excelență, enciclopedistul neegalat”*%, 
ideile sale provenind din meditaţia asupra unei diversități de domenii 
ale cunoaşterii. Spre deosebire de C. Rădulescu-Motru şi PP. Negulescu 
al căror raţionalism este puternic ancorat în scientismul epocii, Florian 
accentuează argumentele privind posibilitatea filosofiei ca stiință a 
„fundamentelor, a principiilor, a categoriilor de maximă generalitate”, a 
principiilor sau noţiunilor prime - prin care cunoştinţa şi viaţa dobândesc 
unitate sistematică sau sunt totalizate, iar ştiinţele pozitive sunt ajutate 
să-și armonizeze rezultatele lor cele mai generale“. Menirea filosofiei 
este de „a da culturii un fundament evident, un prim adevăr”®®., 

Pentru tema de față fac referire specială la doctrina sa, doctrina 
recesivităţii. În analiza concepţiei lui Florian despre filosofia românească 
noţiunea de recesivitate este importantă. De altfel termenul de 
recesivitate „relevă existența unor dualisme, în care raportul factorilor 
nu este de coordonare, ci de subordonare, în sensul cel mai obiectiv al 
acestui termen“ć®, şi „...raportul de recesivitate este raport de opoziţie, 
iar raportul de opoziţie se exprimă sub formă de negaţie: **" Recesivitatea 
este concepută ca structură fundamentală a lumii. 

Am putea discuta despre relaţia dintre filosofie şi naţiune, pe de o 
parte, şi relația dintre filosofia românească şi filosofia universală, pe de 
altă parte, ca raport de recesivitate: unul stă în faţă, domină, atrage şi 

sprijină pe celălalt. Raportul dintre filosofie şi naţiune este un raport 
de recesivitate, adică o dualitate: „raportul recesiv nu este un raport de 
«înainte — după», un raport temporal, căci polul dominant nu este mai 
înainte nici temporal, nici axiologic. Cei doi poli sunt simultani și nu pot 
fi consideraţi ca o succesiune temporală, logică sau axiologică. Legătura 
lor este necesară. Unul se opune celuilalt şi prin aceasta îi recunoaște 
coprezenţa“**5. Filosofia exprimă generalitate, totalitate, continuitate, 
omogenitate, infinit, iar națiunea exprimă realul, esența, individualul. 
Filosofia este termenul dominant iar națiunea este recesivitatea. De 
altfel, filosofia, în timp, este anterioară naţiunii ca formă de organizare a 
relațiilor dintre oameni, dintre grupurile sociale. 

Individualitatea unei filosofii naţionale poate fi argumentată cu 
ideile lui Florian despre individualitate. Aceasta se distinge prin „un 
număr indefinit (sau infinit) de proprietăţi, de calităţi sau de note, care 
pot sau nu pot fi exprimate. Florian susţine teza unei filosofii naţionale 
cu argumente luate din parcursul istoric al doctrinelor despre conceptele 
de cultură şi civilizație din secolul al XVIII-lea când s-a conturat o 
nouă viziune în care conceptul universalist şi raţionalist de cultură a 
fost substituit cu cel al pluralităţii culturilor. O cultură are fundamente 
naţionale fiindcă orice națiune dispune de propria cultură. Mircea 
Florian constată că de-a lungul Evului Mediu, s-a manifestat o tendință 
de unificare a stilurilor de expunere fiindcă limba latină era considerată 
limbă oficială a filosofiei. Din acest motiv era destul de greu să distingi 
naționalitatea unui filosof. 

Concepţia sa despre filosofia naţională se întrevede încă din 
lucrarea Îndrumare în filosofie (1922), în care un scurt paragraf este 
intitulat „Filosofia se naţionalizează“. Spre sfârşitul secolului al XVIII- 
lea gândirea filosofică a fost înrâurită de principiul naționalităților 
proclamat de Marea Revoluţie Franceză: „Filosofia se particularizează, 
se concentrează între hotarele naționale în măsura în care naţiunile se 
trezesc la o viaţă proprie şi devin conştiente de trecutul lor. Filosofia 
veacului al XIX-lea se preface din europeană în naţională; de la 1800 
întâlnim o filosofie germană, franceză, engleză italiană, americană 
etc. — gândirea se naţionalizează. În locul sistemelor de o valoare 
europeană, filosofia ridică steagul particularismului naţional, al 
religiozităţii, al respectului faţă de trecut şi, îndeobşte, la o atitudine 
agresivă şi reacționară contra filosofiei cosmopolite a «luminilor»"*. 
Florian admitea, în 1922, că filosofia are un caracter național derivat 
din contextele istorice şi naționale, și aducea ca exemplu, pe filosoful 
german I. Kant, drept cel dintâi autor al unei filosofii naţionale. În 

articolul „Filosofie şi naţionalitate“(1933), filosoful emite ideea că o 
filosofie nu poate fi națională, datorită aspiraţiei ei de a adopta adevărul 
universal. El reia teza din Îndrumare în filosofie, anume că naționali- 
zarea filosofiei aparţine secolului al XIX-lea, secolul evoluţionismului şi 
al romantismului. Se observa limpede cum Florian caută să dea o soluţie 
întrebării dacă filosofia poate fi națională în seolul al XX-lea, într-un 
mediu cultural național, cum este cel românesc, puternic ancorat în 
dezbaterile despre conservarea şi întărirea spiritului naţional. Pentru a 
da şi mai multă claritate susținerilor sale referitoare la universalitatea 
filosofiei, Florian o compară cu unele ştiinţe, cărora le concede 
caracterul naţional şi conchide: „obiectul filosofiei se circumscrie prin 
universalitatea lui. Nu există un univers francez, unul englez etc., cum 
nu există, decât poate pentru poeţi, mai multe...“. Filosoful discută o 
idee, necercetată suficient, anume aspectele naționale ale lumii exprimă 
„diversitatea de atitudini, luate de gânditori față de aceeaşi lume”, ceea 
ce în realitate este „sensul subiectiv al etnicului în filosofie”. Prin urmare 
„caracterul naţional nu e inerent filosofiei, pentru cuvântul că el nu e 
cuprins în structura cunoștinței“. Dar autorul acceptă că „numai voința 
de a gândi și de a explora e națională“*”. Florian nu vede filosofia ca o 
concepție întemeiată pe ştiinţă, deşi în doctrina sa rațiunea structurează 
orice viziune asupra realităţii. 

Această poziţie destul de tranşantă exprimă un anumit mod de 
a gândi filosofia într-o societate pe cale de modernizare. Filosoful 
concede că există o sincronizare între filosofie şi naţiune. De această 
dată nuanţează ideea afirmată mai înainte despre caracterul exclusiv 
universal al filosofiei: „Un gânditor nu se poate socoti ca plutind peste 
naţiune, atâta vreme cât filosofează. Cultura filosofică aparține de fapt 
unei națiuni“**%. Modificarea unghiului de percepţie a filosofiei în raport 
de naţiune s-a produs datorită necesităţii de a analiza cadrul cultural şi 
istoric al creaţiei filosofice, iar accentul este pus pe virtuțile culturii în 
ipostazierea filosofiei ca parte a spiritualităţii naţionale. Florian afirmă 
fără echivoc că există o filosofie într-o cultură naţională. Orice cultură 
are norme interne și „legi structurale“ după care se modelează viața 
naţională: „Cultura e însăşi viața comunităţii etnice“. Desigur, Florian 
apreciază că două sunt metodele de exprimare națională în filosofie: 
metoda eclectică şi metoda intuiționistă sau mistică, iar acestea dau 
expresie notei caracteristice a filosofiei româneşti, dimensiunea ei 
preponderent literară şi retorică. Să amintim de invocarea de către 
Rădulescu-Motru a aceleiaşi idei despre caracterul beletristic al 
filosofiei româneşti pentru pentru a sprijini afirmaţia despre ofensiva 

faţă de filosofia ştiințifică“*. Ținta argumentaţiei lui Florian este clară: 
filosofia propovăduită de unii gânditori români, şi avem aici în vedere, 
în primul rând, pe Nae Ionescu, pentru că afirmaţii de genul: „prin 
vorbă meşteşugită orice teză poate fi susținută“ sau „ideile se «lansează» 
nu pentru valoarea lor, ci pentru a cuceri sufletele o clipă şi a pune 
oamenii la contribuţie“ lasă clar a se înţelege orientarea imprecaţiilor 
către profesorul de logică şi metafizică. Florian pune această manieră de 
a filosofa pe seama culturii noastre moderne, constituită prin influența 
romantismului european. Romantismul s-a constituit în Occident ca 
reacție la raționalismul civilizației moderne din acel spațiu. Preluat de 
cultura română, el nu a mai avut funcția din arealul originar, dar a fost 
folosit în susținerea idealului național şi în construirea organismului 
politic modern românesc. Transferat din politică în domeniul spiritului, 
romantismul s-a dovedit ineficient. Consecința imediată, crede Florian, 
a fost afirmarea unui „naționalism verbal“ în cultură. 

Filosofia nu ar fi apărut din imperative interne ci ca un fapt imitat 
din Occident, datorită expansiunii romantismului. Vom vedea mai 
departe că această realitate este efectul unui anumit tip de modernitate. 

Faţă de cele două metode: eclectismul şi intuiționismul, Florian 
sugerează calea pozitivă, care ar îmbina scepticismul cu misticismul, 
soluţie apreciată de el neromânească, dar benefică filosofiei româneşti. 
În esenţă, „filosofia are norme interioare, potrivit cărora se dezvoltă, 
neatârnat de cine le primește. Filosofia o virtualitate permanentă în 
sfera unei culturi complexe“. Florian gândește filosofia în cadrul unui 
mediu cultural cu posibilități proprii de a cunoaşte lumea, iar cugetarea 
românească o concepe, datorită lipsei unei tradiţii filosofice, drept 
produsul selectării din orice filosofie a tot ce poate da un scop spiritual 
naţiunii române. Florian decelează liniile esenţiale ale unei filosofii 
naţionale, însă nu exprimă o certitudine referitoare la existența unui 
curent de gândire originală în context românesc. 

Urmare a dezbaterilor despre românism ca o viziune naţională, 
Florian revine în studiul Filosofia românească (1940) asupra raportului 
dintre filosofie şi naţiune aşezând investigația sub semnul relaţiei 
dintre filosofie şi românism, prima un fenomen universal, al doilea 
un fenomen unic, fiind preocupat de modul cum universalul se 
înrădăcinează în individual. Am spune că românismul este recesivitatea 
în raport cu filosofia. Sondând conţinutul gândirii autohtone, Florian 
profilează contururile ei prin decelarea unor particularități: pendularea 
între Orient şi Occident, Ortodoxia, criticismul, şi remarcă drept 
specific al românismului „buna dispoziţie sau receptivitatea faţă de 

cultura occidentală, ori de câte ori a putut pătrunde până în părțile 
noastre““%. Apelând şi de această dată la principiile teoriei formelor 
fără fond, Florian relevă trăsătura contradictorie a românismului: „Aici 
descoperim tragicul românismului: ori de câte ori s-a deschis primitor 
Occidentului, românismul a alunecat din nou în deprinderi orientale, 
prin urmare, a îngăduit să conviețuiască fără sinteză elementele vechi cu 
bunurile noi. Confuzia a sporit, iar împrumuturile au căpătat aspecte de 
caricatură. Toate etichetele occidentale (democraţie, filosofie, cultură, 
progres, organizaţie etc.) erau golite de substanţa lor. Sonoritatea, puţin 
umflată, a cuvintelor era aceeaşi, însă înţelesul lor suferise o adâncă 
pervertire““!. Recunoaştem stilul maiorescian în aceste rânduri ce 
tind să caracterizeze un proces spiritual, care, pe parcursul a aproape 
două veacuri, urmăreşte să armonizeze spiritualitatea românească 
generată de istorie şi tradiții cu noul model de civilizaţie, modernă. Spre 
deosebire de Maiorescu care cerea unitatea fondului intern cu formele 
exterioare lui, Florian anticipează un nou criticism care să valorizeze 
atât formele, cât şi fondul culturii occidentale în procesul de afirmare 
naţională. Ataşat conceptului de românism, lansat cu câțiva ani mai 
înainte de către C. Rădulescu-Motru, Florian îi conferă, iată, un conţinut 
filosofic, accentuând pe adaptabilitatea la standardele occidentale. De 
aceea, poate, să pară surprinzătoare aserțiunea lui Florian: „Destinul 
românismului e definitiv legat de ortodoxie“, dovadă a consecvenţei 
sale în ceea ce priveşte afirmarea rolului religiei creştin-ortodoxe în 
istoria şi cultura noastră încă din anul 1926 în articolul Cultura română 
și Ortodoxia, publicat în revista „Ideea europeană“. Nu credem a greşi 
dacă afirmăm că filosoful român a văzut Ortodoxia prin marile servicii 
pe care le-a adus românismului“?. 

Dezvoltarea filosofiei româneşti s-a făcut în momentul în care 
filosofia occidentală cunoştea procesul unor modificări esenţiale, 
datorită cu deosebire în ce priveşte obiectul ei conceput în noile 
contexte, adică dincolo de rezultatele cercetării ştiinţifice. Gândirea 
românească s-a remarcat prin două atitudini: eclectismul, pe de o 
parte, şi opţiunea pentru acele doctrine europene bazate pe concluzii 
ale ştiinţei, pe de altă parte, Florian menţionând aici filosofia lui Kant, 
materialismul asociat cu empirismul şi un pozitivism fragmentat, în 
sistemul lui Herbart şi un vag evoluţionism inspirat de H. Spencer sau 
de W. Wundt. Dar aceste „formule de gândire“, cum le numeşte el, nu 
au fost repere pentru mult timp, deoarece, în aspiraţia sincronizării cu 
filosofia timpului din spaţiul occidental, în deceniul patru al secolului 
20, cultura română renunţa la filosofia ştiinţifică şi adopta filosofia 

existențială, văzută ca o primejdie, din cauză că aceasta a renunțat 
complet la metodă, la principiile analizei critice. Trebuie să recunoaștem 
la Florian ataşamentul pentru un anumit mod evoluționist de concepere 
a dezvoltării filosofiei româneşti, asemănătoare traiectoriei cunoscute 
de filosofia occidentală. El concede, neîndoielnic, unele virtuţi naţionale 
filosofiei iar o filosofie românească este posibilă numai după ce gândirea 
autohtonă parcurge toate fazele de evoluţie aievea celei apusene. Mircea 
Florian a examinat starea filosofiei românești prin norme care diriguiesc 
gândul filosofic, afirmându-i astfel autonomia faţă de alte domenii ale 
spiritului şi recunoscându-i, în acelaşi timp, existența într-un context 
naţional. Florian abordează filosofia românească la nivelul principiilor, 
fără a aduce vreo exemplificare cu ideile unui filosof autohton, dar 
evaluează calitatea gândirii filosofice româneşti prin raportarea ei la 
performanţele filosofiei occidentale. 

C. Rădulescu-Motru exprimă un scepticism mai accentuat decât 
Florian față de ființarea unei gândiri filosofice autohtone, din cauza 
inadecvării acesteia la realitățile autohtone: „Filosofia românească, 
din zilele noastre, nu putem zice că este fructul spontan al cerințelor 
culturii poporului român. Ea n-a fost chemată de antinomiile ieşite 
la lumină din lucrările oamenilor de ştiinţă români, sau de conflictele 
sufleteşti latente în societatea românească, ci ea a fost importată după 
preferinţe personale, de către tineri români, cari au studiat filosofia 
la Universitățile străine”®”’. Toţi filosofii români semnificativi, care au 
făcut studii în străinătate, şi au predat apoi în țară ceea ce au învățat, 
şi nicidecum nu au diseminat propriile concepţii. După C. Rădulescu- 
Motru, nici nu se putea altfel: „Filosofia în înţelesul modern, ca un acord 
între credința dogmatică şi adevăr ştiinţific, între tendințele contrare 
izvorite din activitatea intelectuală a omului modern, nu era în tradiţia 
românească. Trecutul nostru n-a cunoscut conflicte acute de credințe 
religioase, sau de concepții sociale şi politice, care să ceară intervenţia 
filosofului. Noi ne-am mulțumit cu învățătura creştină, pentru clasele de 
sus, iar pentru popor, cu zicătorile populare. Am putea chiar adăuga, că 
în trecutul culturii noastre, şi dacă s-ar fi produs pe alocuri preocupări 
filosofice, în înţelesul modern, ele ar fi fost pe dată înăbușite de tehnica 
formalismului bizantin, sub influența căreia se găsea până de curând 
întreg Sud-Estul european”. 

Faţă de scepticismul privind o filosofie românească trebuie amintite 
argumentele lui Mircea Vulcănescu despre condiţiile care au favorizat 
apariţia unei filosofii naţionale. Punând întrebarea: „În ce măsură 
se poate vorbi de o filosofie românească?” Vulcănescu ajunge la 

convingerea necesităţii existenţei a trei condiţii pentru existența unei 
filosofii româneşti: 1. Existenţa unei activităţi autentice de filosofare 
printre români, născută din motive româneşti; 2. Existența unui 
mediu de difuzare sau circulare a ideilor în limba română; 3. Existenţa 
unei problematici si a unei sistematici originale, regăsite în întrebări 
şi răspunsuri la problemele esenţiale ale existenţei“. De reținut că 
Vulcănescu expune argumente de susținere a tezei despre filosofia 
românească contimporană. 

Cu toate că în perioada interbelică era încă pusă la îndoială existența 
unei filosofii româneşti, în acel interval de timp au fost elaborate sisteme 
filosofice originale: personalismul energetic - C. Rădulescu-Motru, 
raționalismul culturologic - Lucian Blaga, raționalismul neutral - 
Mircea Florian, raționalismul antropologic - D.D. Roşca. Idei originale 
sunt aduse în epistemologie şi logică (C. Rădulescu-Motru, I. Petrovici, 
M. Florian) şi filosofia culturii (C. Rădulescu-Motru, L. Blaga, M. Ralea, 
T. Vianu). M.Vulcănescu, M. Eliade, C. Noica au creat sisteme filosofice, 
unele recunoscute în plan mondial. Nu mai puţin semnificativă rămâne 
afirmarea puternică a gândirii filosofice ortodoxe de către Nichifor 
Crainic şi D. Stăniloae, ultimul cu lucrări fundamentale, recunoscute 
în filosofia europeană“. Aceste contribuţii reale ale gândirii româneşti, 
deşi au rămas doar la nivelul unei viziuni individuale fără a fi dezvoltate 
sau continuate de şcoli filosofice autohtone, sunt, după cum s-a spus „o 
veritabilă conştiinţă de sine a culturii româneşti” *7. 

În rezumat, ideile lui Mircea Florian despre filosofia românească 
reprezintă o contribuţie la studiul mersului filosofiei într-o societate 
aflată în proces de schimbări sociale. Orice dezbatere despre filosofia 
românească se cuvine a explica mișcarea filosofică autohtonă în raport 
cu modernitatea deoarece în cultura românească se poate vorbi despre 
profesionalizarea filosofiei şi a prezenţei ideilor filosofice în spaţiul public 
doar din epoca noastră modernă. Pentru că modernitatea aparține 
culturilor naţionale, numai din acest moment a putut fi discutată 
existența unei filosofii româneşti de către raţionaliști şi autohtonişti, 
obiectul disputei dintre ei fiind normele şi criteriile de delimitare a unei 
filosofii naționale de filosofia universală. Aceste principii derivă din 
procesul de modernizare românească. 


O CONCEPȚIE ORIGINALĂ DESPRE FILOSOFIA 
ROMÂNEASCĂ: MARIN ŞTEFĂNESCU 


Se întâmplă cu unii oameni o uitare aproape totală din motive greu 
de pătruns. Acesta este cazul lui Marin Ştefănescu, profesor de filosofie la 
Universitatea Bucureşti şi la Universitatea din Cluj, o prezenţă remarcabilă 
în spaţiul public interbelic. 

El a gândit filosofia într-o perspectivă personală, făcând discordanță 
cu orientările scientiste, predominante în timpul său, ceea ce i-a creat, în 
mediul românesc, imaginea unui mistic, deşi, la o privire atentă, este greu 
de decelat o doctrină mistică în opera lui. Este adevărat, după cum se va 
observa mai departe, el nu o dată invocă argumente teistice în susţinerea 
ideilor sale. Unele dintre manifestările lui, apăsat religioase, însoțite de 
reacţii naţionaliste, i-au creat o imagine destul de ambiguă în spaţiul 
public. 


1. O viaţă închinată filosofiei 

Marin Ştefănescu s-a născut la 10 mai 1880 în Bucureşti. După 
terminarea studiilor secundare la Bucureşti, s-a înscris, ca student. la 
Facultatea de Litere şi Filosofie de la Sorbona, din Paris, unde şi-a trecut 
licenţa. Aici a obținut doctoratul în litere şi filosofie. Din 3 noiembrie 1914 
este numit asistent de logică la catedra lui C. Rădulescu-Motru. În 1915 
devine docent, iar în 1918 conferenţiar la Universitatea din Bucureşti. În 
1919 este numit profesor titular de logică şi istoria filosofiei la Cluj. A 
predat cursuri de filosofie sistematică, istoria filosofiei şi logică. 

În 1916-1918, a luat parte la operaţiunile militare din primul război 
mondial, fiind rănit de două ori şi rămânând invalid de război. Căpitan 
în rezervă, aura sa de luptător şi poziția de profesor universitar i-au creat 
o notorietate excepţională în rândul militarilor. La cursul său, spunea 
că a fost rănit pe frontul din Moldova, că în momentul când era rănit 
se gândea la mama lui România Mare, care-i mai scumpă decât propria 
lui mamă“. 

După război, este ales secretar al Ligii Culturale în locul lui N. 
Iorga, devenit între timp preşedinte al Ligii Culturale. A fost membru al 
Ateneului Român între 1923 şi 1944, calitate în care a ţinut 8 conferințe. 

Marin Ştefănescu, împreună cu generalul N. Petală, comandantul 
corpului de armată, cu profesorul V. Dimitriu şi cu Amos Frâncu a 
alcătuit asociaţia „Cultura Poporului”. A fost preşedinte al ASTREI, secția 
Cluj. Popularitatea sa crescândă i-a indispus pe unii intelectuali ardeleni, 
mai ales după ce profesorul universitar Iosif Popovici l-a propus să fie 
ales preşedinte al ASTREI, ca o replică la alegerea ardeleanului Miron 
Cristea ca patriarh de către regăţeni. A fost recomandat, de către un grup 
de cetăţeni din Cluj, candidat independent pentru parlament“”. 

Ca filosof, debutează în 1910, în revista lui C. Rădulescu-Motru, 
„Studii filosofice”, cu lucrarea Logica și problemele metafizicii. 

Tot în revistele lui Rădulescu-Motru a publicat studiile: Logica franceză 
și germană în faţa războiului actual“, în „Noua Revistă Română, Istoria 
filosofiei românești în raport cu dualismul logic“, în „Studii filosofice”. 
În cadrul conferinţelor Societăţii Române de Filosofie în 8 aprilie 1915, 
Marin Ştefănescu a vorbit despre Dualismul logic. 

Trebuie ştiut că Marin Ştefănescu era secretar de redacţie al 
periodicului „Studii filosofice”, organul Societăţii Române de Filosofie al 
cărui director era C. Rădulescu-Motru. Datorită lui, activitatea Societăţii 
cunoaşte un reviriment în anul 1915, impunându-se rapid ca una dintre 
cele mai dinamice organizaţii profesionale din România, înainte de primul 
război mondial. Imediat după război, în „Studii filosofice”, vol. 8, fascicula 
IV, 1919, se publică lucrarea lui Marin Ştefănescu, Problema cunoștinței. 

În calitate de secretar al Societăţii Române de Filosofie, Marin 
Ştefănescu publică un bilanţ al activităţii Societăţii. Titlul articolului 
său reflectă starea de spirit a filosofilor români în plin război, iar pentru 
el era un prilej nimerit de a face legătura între societatea de filosofie 
şi naționalism: „Societatea Română de Filosofie îşi propune să fie şi 
propovăduitoare de naționalism. Românii au avut tot timpul o filosofie 
idealistă, dar nu au avut formată convingerea sistematică pentru această 
filosofie. [...] Ar trebui ca Societatea Română de Filosofie să devie un altar 
în care să se scrie cu sfințenia cuvenită Evanghelia neamului românesc”s?. 
Cu acest articol, autorul deschide seria alegaţiilor sale despre filosofia 
românească. Cu timpul, el accentuează dimensiunea religioasă a filosofiei. 

La inițiativa lui Marin Ştefănescu, Societatea Română de Filosofie 
a pornit la alcătuirea Dicţionarului filosofiei românești, o premieră în 
ţara noastră. Asistentul lui Rădulescu-Motru vine cu argumente pentru 
elaborarea acestei dificile, dar benefice lucrări: „1. Filosofia sistematică 
propriu-zisă fiind abia la începutul său în România, ne găsim în perioada 
de formare a termenilor tehnici filosofici. De aici preocuparea pentru 
modul de formare a acestor termeni; 2. termenii filosofici, nefiind încă pe 

deplin fixaţi, Societatea Română de Filosofie trebuie să grăbească fixarea 
termenilor filosofici. Dicţionarul nu va fi mai original şi mai erudit sau 
mai complet decât dicționarele similare străine. Scopul său e de a spicui 
termenii filosofici cei mai întrebuințați şi de a vedea 1. Cum au fost ei 
primitiv tălmăciți; 2. Dacă aşa cum sunt, au fost consacraţi de uzul de 
până acum; 3. Dacă sunt neologisme cum ar putea fi înlocuiți prin expresii 
mai româneşti”. Ca model se are în vedere Vocabularul Societăţii Franceze 
de Filosofie pentru că acest op cuprinde termeni de care cei românești 
se apropie cel mai mult prin originea lor latină. Pentru a avea o imagine 
asupra ideilor sale despre dicționar, amintim că Marin Ştefănescu a ţinut, 
la Societatea Română de Filosofie, în 2 martie1916, o comunicare în care 
a discutat înțelesul românesc al termenilor „abulie” „absolut”, „abstracţie”, 
„accident”s?. 

Opera sa este relativ restrânsă: Le dualisme logique. Essai sur 
importance de sa réalité pour le probleme de la connaissance, Paris, 1915; 
Essai sur le rapport entre le dualisme et le theisme de Kant (Contribution a 
Lintelligence de la Critique de la raison pure), Paris: Librairie Felix Alcan, 
1915; Filosofia românească, 1922; Patrie și neam, Bucureşti, 1928; Rostul 
omului pe pământ, Bucureşti, 1929; Cazul unui concurs. Cu prilejul 
probelor pentru ocuparea catedrei de sociologie de la Universitatea din Cluj, 
Bucureşti, 1936; Le probleme de la methode, Paris, 1938; Filosofia creștină. 
Contribuţie la înţelegerea filosofiei, Bucureşti, 1943; Lămuriri asupra 
asociației „Cultul Patriei”; Școala şi Cultul Patriei. S-a discutat foarte puţin 
despre lucrarea sa Le dualisme logique. Essai sur l'importance de sa réalité 
pour le probleme de la connaissance, publicată în 1915, carte de analiză 
a metodei prin care Kant și filosofii contemporani inspirați din filosofia 
kantiană au rezolvat antinomia dualismului logic. Sunt examinate 
concepţiile lui Benno Erdmann, H. Cohen, Ed. Husserl, A. Riehl. 

În 1943 a publicat volumul Filosofia creștină, axat pe expunerea 
concepţiilor filosofice creştine. În cele trei capitole: Ce este filosofia 
fără studiul creștinismului, Religia creștină, Ce este filosofia după studiul 
creștinismului, autorul invocă argumente pentru o concepţie filosofică 
creştină. El discută filosofia prin grila religioasă, căutând elemente de 
gândire creştină la C. Rădulescu-Motru, P.P. Negulescu, I. Petrovici, L. 
Blaga. Cartea nu respectă normele de elaborare a unei lucrări ştiinţifice. 
Ea reproduce scrisori, cuvântări şi referate ale unor personalităţi care-l 
elogiază pe autor, fapt remarcat şi de un recenzent al lucrării“. De pildă, 
în Filosofia creștină, este reprodusă scrisoarea lui Rădulescu-Motru, 
trimisă cu prilejul morţii soţiei lui Marin Ştefănescu, la rugămintea 
acestuia“. Deşi a încercat să parcurgă lucrarea, Rădulescu-Motru nu 

a putut să o citească „fiindcă ea este scrisă ca o predică de biserică, iar 
nu ca o carte de filosofie”*. Autorul Personalismului energetic remarcă 
discrepanța dintre idealurile generoase și cultura sa precară, mai ales 
cea ştiinţifică, şi îşi exprimă regretul că nu l-a putut opri pe Ştefănescu 
să publice această carte. 

Marin Ştefănescu moare pe 11 ianuarie 1945 într-o cameră modestă 
de la periferia Capitalei, uitat de toţi. La înmormântare, în 14 ianuarie 
1945, la care a asistat şi prim-ministrul N. Rădescu, Rădulescu-Motru a 
rostit o cuvântare. Nici un ziar nu a pomenit de moartea profesorului de 
la Cluj“. 


2. Preşedinte al asociaţiei „Cultul patriei” 

Viaţa profesorului clujean a fost tumultoasă, plină de evenimente, 
unele neprevăzute. După cum se va vedea, Marin Ştefănescu a trăit 
necazul bolii psihice a propriului fiu, și prin intensa activitate publică el a 
încercat să compenseze această profundă suferinţă. 

El s-a risipit în activităţi publice, cheltuind energii imense pentru 
slăvirea eroilor din primul război mondial. A ţinut numeroase conferințe 
despre naționalism sau creştinism“. A fost preşedintele Asociaţiei 
„Cultul patriei”, organizaţie alcătuită din foşti generali şi ofițeri superiori 
pensionari. Întrucât susține teza naţionalismului integral şi se declară 
„partizan al unei filosofii ştiinţifice, dar încadrată în spiritul religiei 
creştine”, această poziţie tranşantă i-a creat lui Ştefănescu multe 
inconveniente în lumea academică. Din cauza reacţiilor exprimate de 
el însuși şi de membri ai asociaţiei la adresa tuturor celor care aveau o 
altă viziune despre ţară şi patriotism, față de Ştefănescu s-a exprimat o 
ostilitate fățişă de către o parte a universitarilor. 

Asociaţia „Cultul Patriei” a luat ființă la Bucureşti la 14 octombrie 
1926, în prezenţa lui C. Rădulescu-Motru, D. Pompeiu, Gh. Marinescu 
şi a multor militari. Inaugurarea activității organizaţiei a fost marcată 
de un mare festival la Ateneul Român din Bucureşti în ziua de 13 
decembrie 1926. Ideea călăuzitoare a asociaţiei a fost: „Să se dezvolte şi 
să se înalțe sentimentul patriotic până la religiozitate, în sufletele tuturor 
românilor”!. Preşedinte de onoare a fost mareșalul Constantin Prezan. 

Scopul lui Marin Ştefănescu a fost transformarea sentimentului 
patriotic într-un sentiment religios. În programul Asociaţiei „Cultul 
Patriei” din 1931 se spune: „Înălțţăm iubirea de patrie până la religie. 
Avem religia naționalismului. Suntem naționaliști integrali. Şi credem 
într-un mare destin al neamului românesc. Trebuie să dăm civilizației 
umane toată strălucirea specificului nostru național. Acest neam va fi o 

dată stegarul civilizaţiei în omenire. De aceea voim o puternică armată. 
Toată națiunea să fie o armată, nu ca să atacăm pe alţii, dar ca să ne putem 
împlini sublimul nostru destin”. 

Profesorul clujean se bucura de o audienţă extraordinară în rândul 
studenților pentru că avea darul să li se adreseze direct pe teme de mare 
actualitate, neezitând să iasă din canoanele academice. De pildă, în 24 
ianuarie 1932 după ce a ţinut, la Ateneul Român, conferința despre Unire, 
la care a participat „un public extraordinar de numeros”, studenții l-au 
purtat pe braţe pe Calea Victoriei până la Palatul Regal, strigând „Trăiască 
Marin Ştefănescu, apostolul neamului, nădejdea de mântuire a patriei”. 

Activitatea asociaţiei, cu deosebire a preşedintelui său, a iritat cercurile 
puterii, şi, în consecinţă, în martie 1932 guvernul condus de N. Iorga a 
dizolvat asociaţia „Cultul Patriei”, pe motiv că face politică, periculoasă 
pentru ordinea publică după cum a afirmat ministrul justiţiei Valer Pop în 
Senatul României. În aceste circumstanţe, mareșalul Prezan, președintele 
de onoare al asociaţiei, a cerut şi el, într-o scrisoare publicată în presă, 
dizolvarea asociaţiei“. 

În 30 martie 1932, Ştefănescu, ca preşedinte al asociaţiei, a fost chemat 
la Ministerul de Justiţie, unde i s-a prezentat un raport al Poliţiei în care era 
prezentată activitatea asociaţiei ca exclusiv politică, îndreptată împotriva 
siguranței statului. Cu acel prilej, N. Iorga i-a spus: „D-ta, dragă, ai fost 
un idealist, dar, venind mulţi generali în jurul dumitale, ţi-ai pierdut 
cumpătul şi te-ai făcut un băcan tricolor”**. 

Consiliul de Miniștri, prin jurnalul din 5 aprilie 1932, publicat în 
„Monitorul Oficial” nr. 86 din 11 aprilie, a dizolvat asociaţia „Cultul 
Patriei”, fiind invocate trei motive: protestul asociației față de concesionarea 
telefoanelor la străini, critica legii împroprietării în Dobrogea, punerea 
chestiunii românilor transnistreni“. 

Marin Ştefănescu a introdus acţiune în contencios la Curtea de Apel 
împotriva hotărârii Guvernului Iorga de dizolvare a Asociaţiei „Cultul 
Patriei”. Curtea de Apel a acceptat-o, iar asociaţia a fost repusă în 
drepturile sale“, funcţionând în continuare până în februarie 1938, când 
Carol II a interzis toate partidele, asociaţiile şi organizațiile din ţară. 


3. O acuză nedreaptă 

În decursul vieții, profesorul Marin Ştefănescu a fost nevoit să suporte 
acuze grave la adresa conduitei sale, şi aceasta numai din cauza atitudinii 
sale naționaliste militante, evident nu lipsită de excese. Prestigiul său în 
faţa slujitorilor armelor l-a determinat să se considere ca un fel de apostol 
al neamului, şi de aici i se vor trage multe necazuri. Stăruim asupra unuia 

dintre acestea. Prezentăm cititorilor cazul său doar pentru a pune în relief 
relaţii interumane din mediul universitar interbelic, coagulate numai 
pentru scăpa de un om incomod. 

Care a fost învinuirea ce i s-a adus? Pentru a-l compromite definitiv 
în fața opiniei publice și a mediului academic, un grup de universitari 
clujeni l-a acuzat de un pretins viol asupra unei minore de 12 ani, Maria 
Petrişor, orfană de război, acceptată în casa lui pentru a i se da instrucţie 
şi îngrijire. Din cauza dificultăților generate de conduita ei, după un timp, 
profesorul a cerut ca fata să fie internată în Institutul de corecție de la 
Gherla pentru că ar fi „vagaboandă și periculoasă societăţii”, decizie cu 
consecinţe imprevizibile pentru statutul său didactic. A fost acţionat în 
judecată de familia fetei, dar justiţia a emis ordonanța de neurmărire. 

Soluţia dată de justiție nu a fost acceptată de mediul universitar 
clujean. Cel care a declanșat scandalul a fost profesorul N. Bănescu, prin 
răspândirea veştii despre procesul intentat lui Ştefănescu pentru viol. S-a 
trecut la represalii, inclusiv la suprimarea catedrei sale de către Consiliul 
Facultăţii, fără ca el să fi fost anunțat. 

Marin Ştefănescu este nevoit să se adreseze, în petiția din 15 septembrie 
1924, Ministerului Instrucțiunii: „Subsemnatul Marin Ştefănescu, profesor 
titular de Filosofie la Universitatea din Cluj, am crezut că rostul meu este 
acela al unui apostolat. Dar ca urmare a acestei credinţe s-a încercat să 
se azvârle asupra mea una din cele mai josnice învinuiri, cu scopul ca 
să fiu discreditat și să mi se ia astfel posibilitatea apostolatului căruia mă 
jertfeam”“*. În aceste circumstanţe, a cerut Ministerului să fie considerat 
în concediu pe motiv că situaţia lui nu este pe deplin lămurită, pentru 
că pe lângă hotărârea justiţiei, autorităţile universitare clujene considerau 
necesară şi o anchetă disciplinară. Ministerul refuză să-l suspende din 
universitate deoarece: „cercetarea disciplinară nu elimină pe profesor””%. 

În adresa Facultăţii de Litere din 30 septembrie 1924, către Rectoratul 
Universităţii din Cluj, semnată de cunoscutul sociolog Virgil Bărbat, după 
ce se menționează cele patru copii de pe sentinţele judecătorești în procesul 
lui Marin Ştefănescu, se spune „Considerând că aceste sentințe nu sunt 
de natură să clarifice poziția domnului Marin Ştefănescu, din punct de 
vedere al situaţiei sale ca profesor, Consiliul Facultăţii noastre, întrunit în 
ziua de 29 curent (septembrie - n.n.) a hotărât: a) să înainteze Senatului 
sentințele cu rugămintea de a începe o acțiune disciplinară; b) să ceară 
Ministerului un nou congediu pentru Marin Ştefănescu și până atunci să 
nui se tipărească cursurile, până ce acțiunea disciplinară nu va fi încheiată. 
[...] Sperând că onor Senat este însuflețit, întocmai ca şi Facultatea noastră 
şi de dorința de a se face completă dreptate colegului nostru dar și de aceia 

de a împiedeca, prin orice măsură fie ea cât de dureroasă, de a se atinge 
prestigiul Universităţii”. Mai mult, în adresa Ministerului Instrucțiunii 
către Rector se spune: „Până când rezultatul anchetei ne va indica dacă 
este caz de urmărire pe cale disciplinară, Ministerul revocă congediul 
acordat d-lui Marin Ştefănescu, care-şi va relua cursurile”. 

Dacă justiţia nu s-a pronunţat asupra conduitei sale morale şi civice, o 
vor face unii dintre colegii săi, care, inexplicabil, expun opinii nepermise 
despre viaţa privată a lui Marin Ştefănescu. Trebuie amintit că acesta avea 
un fiu suferind de o boală psihică, fapt neluat în seamă de către colegii săi, 
care continuă cu acuza de viol. Profesorul Sextil Puşcariu, ca raportor al 
Comisiei de Judecată din Universitatea din Cluj, ajunge, în urma studierii 
dosarului, la concluzia: „bănuiala că dl. Marin Ştefănescu a abuzat de 
o minoră, orfană de război, care i-a fost încredințată, persistă”. El s-ar 
face vinovat de tentativa de a interna fata într-un institut de corecție 
„de a da vina pe un copil, de a discredita reputaţia mamei şi a bunicului 
ei, de a influența poliţia, parchetul și apărarea. [...] Cât timp aceste 
bănuieli persistă Universitatea noastră trebuie să ceară cu toată energia 
clarificarea lor””%. Foarte gravă rămâne, în raportul lui Pușcariu, acuza 
de iresponsabilitate adusă filosofului; raportorul îşi manifestă rezerva 
privind trimiterea lui Marin Ştefănescu în fața Comisiei de Judecată şi 
propune, în lipsa oricărei probe, instituirea unei comisii medicale: „Într- 
adevăr, cazul dezechilibrului mintal al copilului dlui Marin Ştefănescu 
ne face să ne întrebăm dacă unele din acţiunile şi concepţiile sale atât 
de deosebite de mentalitatea noastră, precum şi unele din scrierile sale, 
n-ar fi motive suficiente pentru un examen științific psihiatric, la care ar 
trebui supus înainte de a se conchide asupra răspunderii pentru faptele ce 
i se impută”. După cum se poate ușor observa, conduitele şi ideile sale 
erau puse pe seama unei presupuse legături cu boala psihică a copilului. 
Aşadar, în subtext, se urmărea compromiterea filosofului pentru ideile 
sale naţionaliste, apelându-se la... examenul psihiatric! 

Senatul Universităţii din Cluj a înaintat dosarul Ministerului 
Instrucțiunii Publice. Ministrul dr. C. Angelescu, întemeiat pe concluziile 
raportului profesorului Dimitrie Călugăreanu de la Universitatea din Cluj, 
îl trimite pe Marin Ştefanescu în faţa Comisiei de judecată a membrilor 
corpului didactic universitar”. I s-a trimis citaţia din 27 ianuarie 1925 a 
Comisiei de judecată, cu termen 28 februarie 1925, dar nu a fost găsit şi 
s-a dispus afișarea citaţiei pe ușa de la domiciliul său'%, În petiția către 
Ministru, împricinatul cere audierea, în calitate de martori, a lui C. 
Rădulescu-Motru”%, D. Gusti, în total 19 martori, dintre care doi colonei 
şi cinci generali. 

Comisia de judecată a corpului didactic universitar se întruneşte în 
şedinţa din 28 februarie 1925. Se prezintă rapoartele de anchetă făcute de 
Sextil Pușcariu, Şt. Pop, D. Pompeiu. Marin Ştefănescu l-a recuzat pe N. 
Bănescu, membru în Comisia de judecată, ceea ce s-a acceptat. Acuzarea 
cere citarea lui N. Bănescu, V. Bogrea, Florian Ştefănescu-Goangă, V. 
Bărbat, avocatul Pordea, Maria Petrişor, Nastasia Petrişor. Însărcinat cu 
acuzarea a fost profesorul universitar D. Călugăreanu de la Cluj. 

În şedinţa Comisiei de judecată din 8 martie 1925, apărătorul lui 
Marin Ştefănescu, profesorul N. Basilescu de la Universitatea București 
îl recuză pe Nicolae Drăganu, supleant în Comisia de judecată, întrucât 
cunoscutul filolog s-ar fi pronunţat de dinainte asupra cazului. Comisia 
de judecată respinge cererea apărării. 

În şedinţa din 9 martie 1925 au fost audiaţi 15 martori. Comisia de 
judecată a cadrelor didactice universitare era alcătuită din G. Tăslăoanu, 
preşedinte la Înalta Curte de Casaţie și Justiţie, P. Bogdan (Iași), N. 
Drăganu (Cluj), C. Niculescu (Bucureşti), M. Hacman (Cernăuţi). 

Foarte interesante sunt declaraţiile martorilor. C. Rădulescu-Motru 
susține că nu ştie nimic de fapta inculpatului, dar a auzit de la colegi de 
existența unui dosar al Parchetului şi de cererea de divorț depusă de soţia 
lui Marin Ştefănescu. După opinia sa, acuzatul „e un profesor distins, că 
după d-sa care-i cunoaşte caracterul, socoteşte o imposibilitate ceea ce i 
se impută”. Ţine să amintească de acuza foarte gravă adusă lui Ştefănescu 
anume punerea bolii psihice a fiului său pe seama sa. Întrebat de judecător 
dacă el, ca psiholog, crede că un tată trebuie să fie nebun din cauză că 
fiul este nebun, Rădulescu-Motru răspunde că pentru prima oară aude 
că fostul său asistent Ştefănescu ar fi bolnav psihic, cu toate că n-a văzut 
niciodată nimic patologic la colegul său. Întrebat dacă se poate pune 
bazele pe declaraţiile unui copil, este vorba de minora ce ar fi fost abuzată, 
Rădulescu-Motru răspunde că un copil este sugestibil, de aceea nu se 
poate pune bază pe declaraţiile lui, chiar dacă el ar spune de 20 de ori 
acelaşi lucru”%. 

În mărturia sa, D. Gusti a afirmat că l-a cunoscut pe Marin Ştefănescu 
în război, când, fiind rănit, a fost internat la un spital din Iaşi. Sociologul 
a fost impresionat, chiar de la acea întâlnire, de idealismul profesorului 
clujean. A confirmat ceea ce ştia multă lume, anume refuzul inculpatului 
de a rămâne la Regiment după rănirea sa, plecând la război pe vreme de 
iarnă cu ninsoare. D. Gusti a susținut că toate faptele colegului său, cele 
pe care le cunoaşte, „sunt acte de om perfect cinstit şi credincios”. Gusti a 
declarat că nu ştie nimic de fapta pentru care este învinuit Ştefănescu, el 
cunoscându-l dintotdeauna ca pe un puritan™. 

A fost audiat și Dinu Brătianu, care a spus: „Acuzarea i se pare ceva 
colosal, fiindcă pe dl. Marin Ştefănescu, [îl cunoaşte] ca un om moral, 
convins, un fel de cleric, un suflet de elită”!!. 

Un alt martor audiat a fost Mihail Dragomirescu. Profesorul de 
literatură declară că, din toate conversațiile, actele și scrierile lui Marin 
Ştefănescu, acesta „i-a făcut impresia unui iluminat. Ştirea despre fapta ce 
i se impută a fost ca o lovitură de trăsnet şi n-o poate crede fiind contra 
firii acuzatului” ?. 

Profesorul Dimitrie Teodorescu de la Cluj arată că la un Consiliu 
secret al profesorilor Facultăţii de Litere s-a citit acuzarea, dar el nu crede 
în ea. În procesul verbal al şedinţei s-a trecut doar cererea de a se face 
lumină în acest caz. 

Toţi martorii au respins acuzaţia adusă lui Marin Ştefănescu sau au 
afirmat că nu cred că este adevărată. Stupefiantă rămâne mărturia lui 
N. Bănescu, anume că ar fi aflat, din zvon public, despre fapta lui Marin 
Ştefănescu, că acesta are la parchet un dosar. 

Din declaraţiile martorilor, în afara celor ale fetei şi mamei, nu 
se desprinde cu claritate vina lui Marin Ştefănescu. Interesantă este 
declaraţia generalului Petală. A auzit despre zvonul privind fapta lui 
Marin Ştefănescu („Un mic grup de profesori au împrăștiat svonul”) 
şi a cercetat singur adevărul: „Este convins că este o înscenare spre 
a repara o greşeală a copilăriei””!* de către familia fetei pretins 
abuzată. Martorul invocă opinia episcopului de Cluj, Nicolae Ivan, 
cum că este imposibil ca Marin Ştefănescu să facă o asemenea 
faptă. Să amintim că înaltul ierarh l-a sfătuit pe preotul Stănescu, 
din satul presupusei victime, care-l informase despre zvonul despre 
Marin Ştefănescu, să nu se facă ecoul acestei ştiri „mai ales când e 
vorba de o persoană ale cărei merite pentru propaganda culturală în 
Ardeal sunt unanim recunoscute şi preţuite””!1. Comisia de judecată 
îl întreabă pe generalul Petală ce părere are despre Bănescu; acesta 
afirmă că este un om onorabil, „dar temperamentul îl poate supune 
greşelii”. 

Din declaraţia lui Marin Ştefănescu, am reţinut că învinuirea ce i se 
aduce este considerată de către acesta un şantaj, o răzbunare, şi aceasta 
cu atât mai mult cu cât justiția a constatat netemeinicia acuzaţii de viol, 
dând ordonanța de neurmărire. De aceea, el consideră că în rapoartele 
lui Sextil Pușcariu, T. Pop, D. Călugăreanu se fac afirmaţii necontrolate”. 
Este revoltat de concluzia raportului lui S. Pușcariu, prin care se cere 
trimiterea sa în fața unei comisii medicale pentru a i se constata nebunia, 
invocându-se boala fiului său. 

Tot acest scandal declanşat de universitari, unii de mare prestigiu, nu 
a făcut decât să dovedească nevinovăția profesorului. Prin procesul verbal 
încheiat în şedinţa din 11 martie 1925, Comisia de judecată a cadrelor 
didactice universitare „achită pe d-l profesor Marin Ştefănescu de primul 
punct de acuzare”, adică violarea minorei Maria Petrişor. Asupra celui de 
al doilea punct „că a căutat a se debarasa de victima compromițătoare, 
făcând să fie trimisă la institutul de corecţiune de la Gherla, de vagaboandă 
şi periculoasă societăţii”, Comisia „în majoritate decide a i se aplica pe- 
deapsa: suspendarea pe timp de trei luni, prevăzută de art. 49 din legea 
învățământului superior şi secundar. [...] Din acte şi desfăşurarea apărării 
a reieşit că Marin Ştefănescu a căutat să se apere de gravele învinuiri 
aduse de minoră, a depăşit limitele unei apărări, ceea ce i-a creat în rândul 
colegilor şi în oraş o situaţie ce i-a afectat prestigiul”. Preşedintele 
Comisiei, G. Tăslăoanu afirmă opinia sa separată, care cere ca Marin 
Ştefănescu să fie achitat şi de a doua acuzare. Prin decizia nr. 944 din 1925 
a Înaltei Curți de Casaţie s-a stabilit că acuzaţia de viol nu se confirmă. 
În pofida achitării, ferventul naţionalist nu este scutit, în continuare, de 
învinuirea pentru care a fost atacat. După ce în 21 septembrie 1930 a 
ţinut o conferinţă la Ateneu, unde a spus că patria este în pericol, Marin 
Ştefănescua fost atacat din nou de către presă cu aceleaşi acuze”. 


4. Preşedinte al unei comisii de concurs contestate 

Marin Ştefănescu a fost implicat într-un alt conflict declanşat cu 
prilejul concursului pentru catedra de sociologie de la Universitatea din 
Cluj din februarie 1936, la care s-au înscris Traian Herseni, asistent al lui 
Gusti, Constantin Sudețeanu, agregat şi suplinitor la catedra de sociologie 
a Universităţii din Cluj, Ioan Lupu, profesor la Liceul internat din Iași, şi 
George Marica. 

Conflictul a avut loc între Marin Ştefănescu şi D. Gusti, care fusese 
martor în procesul intentat lui Ştefănescu. După cum spune Gusti, 
membru în comisie ca profesor de specialitate, acest concurs a generat 
„incidente destul de grave, şi cu răsunet în presă şi public... "735. 

Nu insistăm asupra concursului. Vrem numai să subliniem că în 
calitate de preşedinte al Comisiei de concurs, Marin Ştefănescu nu a pus 
candidaţilor nici o întrebare de sociologie, dar s-a interesat de „atitudinea 
politică, religioasă, cunoştinţele filosofice, vârsta candidaţilor, rudeniile 
lor, atitudinea studenţilor, a opiniei publice etc”'?, întrucât îl preocupa să 
influenţeze decizia finală şi să fie admis candidatul Universităţii clujene. 

Membrii Comisiei au optat pentru Traian Herseni. Pentru că nu și-a 
impus punctul de vedere, Ştefănescu a refuzat să iscălească procesul verbal 

întrucât nu era de acord cu hotărârea comisiei. A doua zi, a convocat 
comisia, fără a-l anunţa pe Gusti. S-a adoptat o altă decizie decât cea 
stabilită de plenul comisiei, fiind declarat câştigător C. Sudeţeanu. 

Până la urmă, Gusti se dumireşte că legea este de vină, pentru că dă 
puteri de decizie preşedintelui Comisiei de concurs, „care s-a folosit de 
unele impreciziuni şi lacune ale Legii şi Regulamentului universitar”? 
Gusti a propus schimbarea legii, prin includerea în Comisie a cel puţin 
doi profesori din specialitatea catedrei. Aceste propuneri nu au căpătat 
caracterul de lege. Marin Ştefănescu dă o replică la articolul lui Gusti, 
Cazul unui concurs. Cu prilejul probelor pentru ocuparea catedrei de 
sociologie de la Universitatea din Cluj”, în care demontează toate acuzele 
sociologului de la Bucureşti şi aduce argumente pentru susținerea deciziei 
finale a Comisiei de concurs. 


5. Filosofia românească, prima lucrare de istorie a filosofiei 

româneşti 

Înțelegerea situației filosofiei în spaţiul românesc de la sfârșitul 
secolului al XIX-lea şi începutul secolului al XX-lea ne este oferită de 
către C. Rădulescu-Motru, profesorul lui Marin Ştefănescu, anume 
publicul românesc nu era receptiv la lucrări originale. Dimpotrivă, ar fi 
fost discreditaţi profesorii cu idei personale”%. În acest context, descris de 
Rădulescu-Motru trebuie privită şi judecată lucrarea lui Marin Ştefănescu. 
El s-a ambiţionat să creeze prima lucrare de sinteză a filosofiei autohtone, 
convins fiind de existența unui fond românesc de gândire. Lucrarea sa, 
Filosofia românească, este închinată „celor jertfiți pentru ideal”. 

Cartea include şi studii publicate cu ani în urmă de autor”. Scopul 
cărţii este de a vedea ce este filosofia şi în ce măsură filosofia românească 
este o mare filosofie. După propria mărturisire, cartea este o introducere 
sintetică şi un studiu de sinteză ce ar pregăti o lucrare, în mai multe 
volume, de analiză detaliată a filosofiei româneşti. Dar autorul nu a mai 
revenit la subiect. Încă un proiect ratat al culturii române! 

Este limpede că autorul ne propune o imagine asupra filosofiei 
românești în anii imediat de după primul război mondial, când se 
resimțea necesitatea unei filosofii româneşti. Marin Ştefănescu îşi asumă 
misiunea de a demonstra existența unei filosofii românești, convins că 
se impune afirmarea unor dovezi potrivită cărora românii au o filosofie, 
motiv pentru care se poate scrie şi o istorie a acesteia. Cel puţin merita 
de arătat că a existat o tradiție, dar nu una de filosofie textuală, ci una 
derivată din proverbe sau din religia creştină. Problema care se punea era 
aceea de a demonstra românilor că au un sistem de gândire. 

Scrierea cărţii este motivată prin instituirea cunoaşterii filosofiei 
românești drept cale de primenire sufletească: „Filosofia unui neam 
cuprinde în ea destinul însuşi al acestuia, şi, aşa fiind, un popor îşi ia 
conştiinţă de soarta sa, şi şi-o împlineşte cât mai desăvârşit, dacă devine 
conştient de natura filosofiei sale şi se dezvoltă conform ei. Ceea ce 
înseamnă că trebuia sau trebuie neapărat să ne cunoaştem filosofia”. 
Autorul caută să schimbe perspectiva de abordare, de la accentul pus pe 
lipsurile poporului român la decelarea însuşirilor sufletului românesc: „Ci 
trebuia deci ca, prin cunoaşterea filosofiei noastre, să vedem care ne este 
fiinţa”. Există o filosofie românească, dar „este încă nedezvoltată”£. 

Metoda sa este empirio-raționalistă, metodă care are în vedere 
cunoașterea textelor filosofilor români reprezentativi, semnificativi pentru 
spiritul românesc. Aceşti filosofi români sunt văzuţi ca apostoli, deoarece 
ei concep lumea „în vecinicia ei'””%, şi în acest fel, prin învățăturile lor, 
„trebuiau să fie călăuza românilor printre popoarele civilizate”. 

Istoricul delimitează de la început sensul conferit de el filosofiei: 
„filosofia generală a omenirii este armonia tuturor celorlalte ştiinţe. Adică 
filosofia este unul din mijloacele de a cunoaşte prin care omul năzuieşte 
să ajungă la fericire, — şi ea este mare, sau îşi atinge țelul, în măsura în care 
ea este un acord aplicat la cât mai numeroase şi mai dezvoltate ramuri ale 
cunoștinței”. Ideea despre filosofie ca armonie ştiinţelor şi calitatea ei de 
cale spre atingerea fericirii constituie dovada incontestabilă a originalității 
cărții lui Ştefănescu. 

Marin Ştefănescu discută două mari faze în istoria filosofiei româneşti: 
Renaşterea şi momentul trecerii de la Renaştere la epoca modernă: 
„Centrul primei faze este alcătuit din o filosofie atât de asemănătoare cu 
a unui Bossuet sau Vico, încât aproape nu există deosebiri'”%. Filosofia 
românească apare în timpul Renaşterii, în secolele 15 şi 16, dar „ea nu 
a avut posibilitatea filosofiei apusene de a îmbrăţişa cât mai multe din 
direcţiunile Renaşterii”7% 

Un filosof trebuie să observe că lumea este o creaţie a lui Dumnezeu, 
alcătuită din două forțe: una materială - realitatea, şi alta spirituală 
- ideală, şi amândouă să fie văzute prin „prisma armoniei. Şi această 
armonie nu trebuie să însemne un compromis. Ci adevărata cale este 
aceea a unui ideal sau spirit care străbate realitatea sau materia, pentru 
a o spiritualiza””%. Armonia ar caracteriza poporul român, iar cartea 
urmăreşte să conștientizeze pe români de valoarea lor: „Căci din filosofia 
lor reiese că ei au o misiune dată de Providenţă, şi o mare misiune: aceea 
ca prin aşezarea lor între nordul şi sudul, şi între răsăritul şi apusul 
Europei, ei să aibă o cultură specială dar care să fie un exemplu de armonie 

spiritualistă sau idealistă, o pildă de nobleţe printre celelalte neamuri. 
Filosofia lor este, în esența ei, germenele a ceea ce este o mare filosofie, 
adică o armonie în care presupusele antiteze, ca spiritul şi materia, 
experiența şi rațiunea, credinţa și ştiinţa, idealul şi realul, aristocratismul 
şi democratismul, naționalismul şi umanitarismul, nu se exclud ci se 
acordă”. Această idee străbate întreaga carte, fiind studiată în toate 
producţiile culturale româneşti, considerate filosofice. Definiţia filosofiei 
prin armonie este „centrul propriei mele doctrine””?. 

Autorul aduce, în sprijinul susţinerilor sale, o vastă bibliografie, în 
Suplimentul bibliografic fiind incluse titluri aparţinând unui număr mare 
de filosofi originali sau traducători, aproape 200, autorul numărându-se, 
în timpul său, printre cei mai avizaţi cunoscători ai lucrărilor de filosofie 
românească. 

Marin Ştefănescu previne asupra obiecției privind eclectismul ce ar 
pândi teza despre armonia filosofică, și argumentează cum filosofia se ocu- 
pă de dualitatea lumii, iar armonia este expresia dominării spiritului asupra 
materiei, întrucât „lumea consistă într-o neîncetată realizare a spiritului în 
materie, sau într-o continuă spiritualizare a materiei, şi invers””™. 

El avertizează că inteligibilul triumfă asupra sensibilului treptat, „ca 
o scară de valori sau de idealuri. Idealul este gradul de spiritualizare la 
care năzuieşte să ajungă o existență””*. Ideea scării merită a fi reținută. 
Omul cunoaşte un proces dificil şi amplu de trecere de la ființa biologică 
interesată de sine la conștiința apartenenţei la umanitate. În mod 
obligatoriu, acesta trebuie să treacă prin toate treptele de emancipare 
umană. Familia, prietenii, națiunea sunt verigile esenţiale în actul de 
umanizare a omului, însă Lumea funcţionează după o scară de idealuri. 

Filosofia sa este un idealism armonic, de fapt un „spiritualism 
armonic”%. Spre deosebire de idealismul obişnuit, idealismul armonic 
admite o anumită ființă materiei, dar „numai ca un instrument sau prilej 
de încercare pentru înălțarea spiritului. Conform idealismului armonic, 
tot ce există este realizarea unui spirit într-o materie”. Obiecţia pe care o 
aduce idealiştilor este că aceştia nu țin seama de realitate pentru a o înălța 
armonizând-o, în vreme ce realiștii posedă realitatea, dar nu se ridică 
până la unitatea multiplicității sale: „...lumea este făcută ca să nu apară 
că ea este fără de rost, dar pentru ca noi să stăruim în credința că ea are 
un scop. Lumea este o ființă dualistă, supusă legii contrastului”. Această 
lege a contrastului acționează peste tot. Ea a fost dată de Dumnezeu. 

Exegetul recunoaşte că viziunea sa „nu este însuşi tot adevărul, ci 
numai o ipoteză sau numai o icoană a sa. Dar prin chiar aceasta trebuie să 
recunoaştem că tot o ipoteză este şi teza contrarie”, Pentru el, „toată truda 

filosofiei revine, în cele din urmă, la a ne spune că soluția marilor probleme 
ale sufletului nostru nu se demonstrează decât pentru a se sugera”™. În 
gândirea umană „... la început este religia”, iar toate celelalte moduri de 
cunoaștere „există tocmai pentru ca să înțelegem în ce stă credința”. 

Într-un asemenea context, ce este filosofia? Pentru Marin Ştefănescu, „ea 
este cunoștința generală provenită din sinteza sau armonia tuturor studiilor 
speciale care pun, dar fără să o rezolve, problemele principiilor lor”. 
Filosofia se dezvoltă şi în raport cu națiunea care o cultivă, şi aşa se explică 
de ce unele naţiuni se orientează spre empirism, iar altele spre raționalism. 
Filosofia cea mai înaltă este aceea care exprimă armonia universală şi astfel 
ea nu este un mozaic de cultură, ci „un principiu de armonie”. Filosofia este 
o sinteză a culturii, derivată din cunoaşterea năzuinței sufletului omenesc 
spre armonia universală ca tendinţă unificatoare a lumii. 

Din acest unghi, al armoniei universale, se pune întrebarea: cum 
apare filosofia românească? Tocmai acesta este rostul lucrării sale; el 
însuşi afirmă explicit că lucrarea sa este „cea dintâi care consideră într-un 
chip exclusiv filosofia românească în generalitatea sa”. 

Direcţia în care ar fi stăruit permanent gândirea românească a fost 
vocaţia pentru armonie, filosofia românească fiind „o pildă a armoniei 
universale”. Dar afirmarea ei a cunoscut multe obstacole de-a lungul 
timpului, şi abia după înfăptuirea statului naţional unitar român, ea își 
va putea duce misiunea de susținere şi exprimare a armoniei. Aşadar, 
filosofia românească are un fond propriu, şi el trebuie continuat și 
dezvoltat, întrucât progresul în filosofie nu se face prin salturi. Merită 
a fi reţinută teza lui Marin Ştefănescu despre o problematică specifică a 
gândirii româneşti. După cum demonstrează textele discutate de el, până 
în epoca modernă, românii au meditat filosofic prin concepte şi viziuni 
religioase. Exegetul nu ia în seamă desprinderea gândirii româneşti, 
începând din secolul al XIX-lea, de religie, şi autonomizarea ei, aşa cum 
s-a întâmplat cu orice filosofie din ţările moderne. Dificultatea începe 
din momentul în care spiritul de conciliere, proclamat de autor drept 
o caracteristică a românilor, apare şi în perioada modernă numai ca 
intrinsec comportamentului religios, ceea ce este, fără echivoc, nu doar o 
exagerare, ci şi un neadevăr. 

Autorul se contrazice nu de puţine ori. De pildă, susține existența unei 
tradiţii îndelungate de meditaţie asupra armoniei, însă fiindcă poporul 
român este un popor tânăr, a fost nevoit, la început, să cunoască filosofia 
din traduceri, abia în secolul al XX-lea dezvoltându-şi un sistem propriu. 
Criteriul de judecată al unei scrieri româneşti de filosofie rămâne gradul 
de spiritualism armonic pe care îl cuprinde. Aceasta înseamnă reflectarea 

acordului dintre experiență şi rațiune, dintre credință şi ştiinţă, dintre 
naționalism şi umanitarism, dar şi intersecţia dintre cultura română şi 
celelalte culturi. Cultura română este concepută ca punte între Răsăritul și 
Apusul Europei, între Sudul și Nordul Europei. De la primele începuturi 
românii au avut misiunea de a sintetiza civilizațiile europene. Ideea va fi 
reluată mai târziu, dar cu argumente ştiinţifice, de către Mircea Eliade, 
care argumentează caracterul de sinteză a culturii române între Orient şi 
Occident. 

Marin Ştefănescu recunoaște puţinătatea filosofiei româneşti, ca 
urmare a condiţiilor precare în care a ființat poporul român. Să admitem 
meritul de a explica evoluţia istorică a filosofiei noastre prin contextul 
nefavorabil de-a lungul timpului şi al spaţiului autohton. El crede că 
tocmai acest particularism constituie o şansă extraordinară în dezvoltarea 
unei filosofii originale. Ca națiune, românii „au avut şi au o filosofie, care, 
deşi nu este încă prea bogată în amănunte, totuşi este una din cele mai 
puternice năzuinţe spre a conduce filosofia ca un acord, ca o realizare 
a unităţii spirituale în multiplicitatea materiei”. Marin Ştefănescu 
trasează, de fapt, o direcţie de studiu: cunoașterea spiritualității armonice 
- în acest fel națiunea română ar lua cunoştinţă de propria sa valoare —, 
conferită de spiritul său conciliant. 

Apare, inevitabil, întrebarea: numai românii se disting prin armonie? 
Nu se dă un răspuns la această întrebare, pe care de altfel autorul nici 
nu şi-o pune. S-ar fi cuvenit o analiză comparativă a armoniei la mai 
multe popoare, măcar la acelea învecinate cu noi, și astfel teza sa ar 
fi fost cu adevărat credibilă. Altfel, ea rămâne doar o afirmaţie ușor de 
combătut cu argumente etnologice şi antropologice. S-ar fi impus acest 
examen comparativ şi pentru că istoricul vede influenţele orientale asupra 
românilor ca nefaste, cu deosebire în ce priveşte conştiinţa datoriei''“, 
remarcând ușurința cu care se rezolvă la noi probleme fundamentale. 

Exegetul îşi propune să atragă atenția românilor asupra superiorității 
principiului lor tradiţional, îmbinarea dintre idealism, venit de la daci, și 
realism, venit de la romani, de unde armonia: „spiritualismul armonic 
sub una din cele mai înalte forme ale sale, este destinul însuşi al naţiei 
române”. Din cauza unei bruște dezvoltări sub influența unor teze 
ştiinţifice prea pozitiviste a avut loc ruptura firului tradițional în a doua 
jumătate a secolului al XIX-lea“. 

Viziunea sa asupra filosofiei româneşti este bazată pe înțelegerea 
teistă a lumii. Conştiinţa naţională s-a înfiripat în temeiul religiei creştine. 
Morala noastră creştină cuprinde „un fatalism, dar larg raţionalist și deci 
deosebit de fatalismul radical al orientalilor”””. 

În ceea ce priveşte naționalismul, filosofia românească reflectă mai 
ales un naționalism ca o cale spre umanitarism, o filosofie naționalistă 
pătrunsă de sublimul armoniei: „Şi ea se înfăţişează şi astăzi cu graiul sfios 
al începătorului”, care ar putea fi model de imitat: „Da, eroismul spiritual 
din doctrina naționalistă a românilor poate să fie pildă multor neamuri în 
ceasurile lor de restrişte”. 

Întâlnim în cartea lui Marin Ștefănescu o descriere a patriei și naţiunii. 
Lumea în care trăim este o ierarhie de forţe: „patria nu este altceva decât 
treapta prin care omul trebuie să treacă în această ierarhie pentru a se 
înălța de la animalitate la divinitate. Apoi naţiunile la rândul lor alcătuiesc 
o scară în care fiecare treaptă îşi are rostul său. Şi aşa fiind, concluzia la 
care ea ajunge este că naţiunile sunt nişte note indispensabile ale armoniei 
universale, şi că, prin urmare, ele trebuie să se considere ca sacre unele pe 
altele. De unde decurge tocmai desfiinţarea acelui flagel al omenirii, care 
este războiul, deoarece în acest caz toți oamenii ar considera patria ca 
ceva sacru, şi n-ar mai porni unii întru desființarea altora, ci s-ar dezvolta 
cât mai în plină liniște şi concordie, fiecare cu propria sa fire. Şi așa ar 
contribui fiecare cât mai spornic la cultura generală a omenirii prin cultura 
specifică a geniului său naţional. Nimeni nu loveşte ceea ce priveşte ca 
sacru”, O definiţie, să recunoaștem, de luat în seamă, prin accentul pe 
învestirea națiunii în calitate de componentă a armoniei universale: „o 
naţiune există ca o ramură necesară a diviziunii funcţiilor vieţii omeneşti 
prin care indivizii pot: 1. să fie mai la adăpost în lupta pentru existenţă; 2. 
să înțeleagă mai deplin rostul lor moral pe această lume”. 

Justificarea naționalismului are ca temei instaurarea stării de pace 
între popoare, căci numai astfel se poate produce o competiţie reală între 
naţiuni: „Căci tâlcul naționalismului din gândirea românească, tocmai 
acesta este: de a ne arăta că adevăratul naționalism, întemeiat pe credință 
şi ştiinţă, este însuşi umanitarismul la care năzuieşte întreaga omenire 
îndeobşte şi filosofia îndeosebi. Când fiecare națiune va fi pătrunsă de 
sfințenia existenţei alteia, atunci războiul de nimicire va fi înlocuit prin 
întrecerea în cultură, ceea ce este, netăgăduit, scopul suprem al omenirii. 
Aşadar, trebuie ca românii să fie cât mai convinşi de acest adevăr, căci el 
este însăși misiunea lor pe această lume”. 

În Filosofie creștină, Marin Ştefănescu reia caracterizarea naţiunilor: 
„Naţiunile, ca şi indivizii, ca orice forme sociale, ca orice fiinţe, trebuie 
să fie tot mai deosebite şi tot mai una între ele pe calea propăşirii. Ele 
iau diferite forme în cursul timpului după destinul oamenilor care le 
alcătuiesc. Unii sunt hărăziți să-şi împlinească destinul într-o anumită 
grupare, şi ţară, alţii în altele”. La fel ca N. Crainic, Marin Ştefănescu 

concepe națiunile ca pe nişte entităţi cu o existență permanentă, menite a 
înfăptui spiritul de universalitate al ortodoxiei. 

Filosofia românească ar exista cel puțin din primele veacuri ale erei 
creştine”. În concepţia sa, formele sub care apare filosofia românească 
sunt învățătura nescrisă a poporului român, în basme, proverbe şi 
cântece populare, în scrierile păturii culte şi scrierile de morală creştină. 
O afirmaţie precum „românul este credincios mai mult în fond decât 
în formă” nu este argumentată cu dovezi reale extrase din conduitele 
religioase ale indivizilor. 

Primele scrieri filosofice româneşti sunt considerate lucrări de morală 
creştină din secolul al XVI-lea: Învățăturile lui Neagoe Basarab, Tâlcurile 
Evangheliilor tălmăcite de Coresi, Predicile preotului Grigore din Măhaciu. 
Din exegeza acestor opere, autorul trage concluzii privind armonia dintre 
creştinism şi patriotism, ca expresie a unui instinct al filosofiei româneşti: 
„Un Neagoe Basarab sau un preot Grigorie nu au poate conștiința deplină 
că înțelepciunea propovăduită de ei este o filosofie specific românească. 
Totuşi conştiinţa de mai târziu va fi înainte de toate o dezvoltare a acestui 
instinct şi a acestei înțelepciuni””*. Autorul nu pretinde, după cum se 
observă, o filosofie autohtonă închegată încă din secolul al XVI-lea. El 
doar stabileşte elemente, preluate din texte religioase, ce ar putea constitui 
nucleul unei gândiri româneşti. 

Continuându-şi studiul, M. Ştefănescu stăruie asupra filosofiei 
românești, în secolul al XVII-lea, filosofie care ar apărea în formă implicită 
în anumite scrieri morale: Floarea darurilor, Învăţături preste toate zilele, 
Carte românească de învăţătura duminicilor de preste an, Răspunsuri la 
Catehismul calvinesc, Vieţile sfinţilor. Aparţinând unui „neam necăjit, 
românii au fost lipsiţi de cunoştinţa propriei lor istorii, dar de îndată ce au 
avut conştiinţa identităţii lor au gândit în spiritul armoniei. Prin morala 
creştină românii au luat cunoştinţă de ei înşişi. 

Autorul discutat ţine să sublinieze că intuiţia naţională apare la 
cronicari, în vreme ce în secolul al XVI-lea s-a afirmat instinctul național: 
„Nu voim să spunem că cronicarii au avut o conştiinţă naţională exprimată 
printr-o teză pe deplin închegată. Aceasta va fi mai târziu. Totuși, adevărul 
este că ei au avut în chip puternic intuiţia unui atare sistem”. Cronicarii 
au avut intuiţia conştiinţei naţionale, ei au avut un instinct național şi o 
intuiţie naţională, toate acestea fiind întărite de influenţele cunoscute, mai 
ales de Miron Costin, din partea şcolilor apusene. 

Filosofia românească din secolul al XVIII-lea este studiată prin 
influenţele exercitate de şcolile greceşti de la Iași şi Bucureşti. O idee 
de reținut este creşterea acestei influenţe în raport cu cea slavă, asociată 

cu influenţe spaniole, belgiene, germane şi franceze. În acest veac apar, 
alături de lucrări de morală religioasă, lucrări de filosofie propriu-zisă: 
Logica lui D. Cantemir, Retorica lui I. Molnar, Logica şi Etica aparţinând 
lui Samuil Micu. De fapt, exegetul acordă spaţiu filosofiei istoriei a lui 
Nicolae Costin, gândirii lui Cantemir - remarcând că în Istoria ieroglifică 
se află primul dicționar românesc de filosofie -, ideilor lui S. Micu, în 
special preocuparea acestuia de a transpune filosofia în limba română, 
prin selecţia acelor scrieri filosofice străine apreciate ca fiind adecvate 
sufletului românesc: „Şi atâta ne este de ajuns pre originalitate, ea va veni 
în chip fatal cu timpul. Ci totul este ca ea să izvorască din continuitatea 
aceluiași gând românesc, pătruns de gândul înțelepciunii, Şi într-adevăr, 
datorită păstrării aceluiaşi suflet românesc, fie chiar prin simple traduceri 
sau adaptări, secolul al XIX, pe care îl vom examina acum, a putut 
inaugura era originalității””*. 

Autorul face referire la acele lucrări care au o concepție despre 
armonia lumii. El citează traduceri făcute de români, în măsura în care 
acestea se înscriu în linia analizei filosofice a armoniei sau prezintă lumea 
ca fiind armonică. De pildă, concepţia lui E. Poteca „este vădit armonia 
tradițională din filosofia românească. Ea nu învaţă altceva pe români 
decât ca ei să concilieze credința cu ştiinţa pentru ca ei să fie o pildă a 
nobleţei printre celelalte neamuri”"**. 

Un capitol aparte îi acordă lui Ion Heliade-Rădulescu, stăruind asupra 
armoniei universale din Echilibrul între antiteze. Adevărata filosofie ar fi, 
după Heliade, „un acord între termenii cari par a se exclude”; de aceea 
el este „adversarul exclusivismului”. 

La S. Bărnuţiu, remarcă asocierea dintre cosmopolitism şi patriotism, 
discursul revoluționarului de la Blaj „este fructul filosofiei româneşti 7%. 
La M. Kogălniceanu, N. Bălcescu, B.P. Hasdeu caută, în lucrările lor 
istorice, acel sâmbure de filosofie românească regăsit în ideile lor despre 
neamul românesc. 

Un spaţiu întins ocupă studiul filosofiei lui T. Maiorescu, cel care a 
avut o influenţă decisivă asupra tuturor filosofilor de la începutul secolului 
al XIX-lea. Evident, stăruie pe ideile maioresciene despre naţiune şi crede 
că Maiorescu a susținut un „naționalism umanitarist”””. Conducătorul 
Junimii a fost împotriva naționalismului sentimentalist. Marin Ştefănescu 
i se alătură: „Încât şi noi suntem împotriva patriotismului făcut numai 
prin vorbe, şi partizani ai naționalismului realizat prin fapte; şi strigăm din 
rărunchii sufletului nostru: să înceteze speculatorii de ideal; adevăratul 
patriotism nu stă numai în simple vorbe, ci şi în fapte, în caractere, 
în muncă cinstită, în împlinirea datoriei pe locul unde ne-a așezat 

Providența. Noi înşine, deci, afirmăm că orcât de adânc ar fi spiritul de 
armonie al filosofiei româneşti, el nu îşi are adevărata sa valoare dacă nu 
se aplică unei cât mai întinse culturi” ®. Ştefănescu pledează deci pentru 
un naționalism constructiv întemeiat pe o activitate concretă. 

A existat întotdeauna o continuitate în filosofia românească, chiar 
dacă a avut unele abateri în trecut, le are în prezent sau le va avea 
în viitor, de la menirea ei de a realiza funcţia sintetică. Românii nu 
trebuie să uite că nu abaterile ci această capacitate de sinteză este ceea 
ce a conferit filosofiei lor putere în trecut și i-o poate conferi şi în viitor. 
Gândul filosofic românesc dă sens acordului între credinţă, ştiinţă, artă, 
filosofie și religie. În dezvoltarea sa ştiinţifică, pe care o va adopta din ce 
în ce mai mult, meditaţia filosofică autohtonă nu trebuie să renunţe la 
spiritul său tradiţional: „Am greşi dacă am afirma că firul a fost vreodată 
cu desăvârşire întrerupt. Maiorescu nu este în chip absolut în afară de 
tradiţie. Ci el cere o gândire mai ştiinţifică. În fond, și el este un idealist, ca 
şi ceilalți. Şi el rămâne mai cu seamă, ca şi aceştia naţionalist umanitarist, 
deşi el are o vădită înclinaţie spre pozitivism, care îl opreşte de a nu fi 
creştin ortodox şi un patriot destul de entuziast, şi deşi tocmai prin aceste 
rezerve el a avut o înrâurire extraordinară asupra contemporanilor săi "1. 

Din această perspectivă sunt examinate concepțiile filosofice ale lui V. 
Conta, C. Leonardescu, A.D. Xenopol, C. Dimitrescu-lași, M. Eminescu, 
I. Găvănescul, C. Rădulescu-Motru, N. Iorga, P.P. Negulescu, N. Vaschide. 

În finalul lucrării, Marin Ştefănescu îşi exprimă temerea privind 
etichetarea gândirii sale ca mistică, aducând o precizare foarte importantă: 
„Recunoaştem că împărtăşim un anumit misticism, dar raționalist, iar 
nu exclusivist al firilor bolnave. Căci noi suntem deopotrivă şi partizani 
ai pozitivismului sau ai raționalismului ştiinţific. Noi credem într-un 
misticism acordat cu ştiinţa, după cum susţinem o ştiinţă conciliată cu 
misticismul". Pe direcţia ideii sale despre dezvoltarea culturii româneşti 
în conformitate cu echilibrul de la baza cugetării românești, autorul caută 
să pună în acord misticismul religios cu știința. Neamul românesc s-a 
salvat datorită cultului filosofiei sale naționaliste, iar misiunea sa în viitor 
este întreținerea acestei doctrine, mai ales a potrivirii naționalismului 
religios cu cel științific”. Atrage, totodată, atenţia asupra unei noi meniri 
a românilor după reîntregirea din 1918: „Rostul nostru pe această lume 
nu s-a terminat o dată cu unitatea pământească a României Mari, ci abia 
acum el începe în vederea unității noastre sufleteşti, a tuturor românilor şi 
pentru ca noi să facem din ţara noastră un model de muncă, şi de cinste, 
şi de artă, şi de ştiinţă, şi de credinţă; model de ideal, model de armonie, 
model de noblețe”. Ştefănescu este de părere că „România își datorește 

în mare parte existența sa unei concepţii despre viață care a ştiut să îmbine 
creştinismul, patriotismul şi ştiinţa ”%. 


6. Ecoul cărţii Filosofia românească 

Cartea nu a avut parte de o exegeză sistematică, cu atât mai puţin de 
o judecată favorabilă. Au existat totuşi aprecieri mai nuanţate, cum este 
de pildă cea a lui Mihail Dragomirescu. Autorul Științei literaturii reţine 
că Filosofia românească este „o călăuză admirabilă pe care nici o altă 
publicație românească, necum străină, nu o poate nici pe departe înlocui”. 
Întrucât „opera aceasta este o carte de doctrină”, şi cum el nu este filosof, 
evită să facă observaţii legate de spiritul cărţii, însă crede că viziunea 
lui Ştefănescu se regăseşte în „spiritualismul armonic şi care îşi găseşte 
temeiul, pe de o parte, în religia creştină, iar pe de alta, în naționalismul 
unui anume partid”. Ce-i reproşează cunoscutul critic şi doctrinar literar? 
Ponderea prea mare acordată unor elemente secundare, fiindcă: „ridică la 
rangul de doctrine filosofice toate locurile comune ale naţionalismului”. În 
ceea ce priveşte misticismul, recenzentul spune: „Marin Ştefănescu, atât 
în concepția sa cât şi în forma de tratare se arată a fi nu un mistic pur, ci un 
mistic religios. Așa fiind domnia sa nu respectă demarcaţia precisă dintre 
filosofie, mistică şi religie, trei noţiuni absolut deosebite”. Criticul trage o 
concluzie insolită: „Marin Ştefănescu se numără printre cei care au oroare 
de filosofie, la fel ca şi Iorga‘, aşadar, avem un autor al unei istorii a 
filosofiei româneşti, cu aversiune față de filosofie! Orice i se poate reproşa 
lui Marin Ştefănescu, dar cu siguranţă nu i se poate nega pasiunea reală 
pentru filosofie, motiv pentru care nu vedem în ce ar consta influenţa lui 
Iorga, binecunoscut pentru inapetenţa sa față de filosofie. 

Alte periodice acreditează lucrarea lui Ştefănescu într-un mod 
encomiastic: „Şi un idealism înalt împreunat cu un optimism viguros 
trece ca un suflu binefăcător printre toate paginile ei. Cu toată bogata 
documentaţie şi grija atentă [față] de adevărul ştiinţific de care dă dovadă 
eruditul nostru profesor, «Filozofie românească» nu e o lucrare aridă, de 
natură să intereseze numai pe specialiştii în materie. Destinată publicului 
mare, tuturor iubitorilor de adevăr, ideal şi armonie, tuturor celor doritori 
de a cunoaște curatul suflet al poporului românesc și gândirea atât de 
altruistă, atât de profund umanitară a marilor cugetători români, citirea 
acestei lucrări este, pe lângă o plăcere intelectuală, și un adevărat balsam 
binefăcător, întăritor de curagiu şi înălțător de sentimente”. 

Într-o revistă a învăţătorilor se scrie entuziasmat despre opul lui 
Ştefănescu: „Apropiindu-se de sufletul poporului nostru şi căutând să 
facă în mijlocul lui, şi din simțţirile lui, ştiinţă pură şi subtilă cum e cea a 

filosofiei, dl. Marin Ştefănescu reînvie buna tradiție cronicărească şi cartea 
D-sale apare ca o usturătoare mustrare adusă exotismului bărbaţilor noștri 
de ştiinţă din prezent. «Filozofie românească» n-ar trebui să lipsească, de 
aceea, din casa nici unui român cu carte şi dragoste de trecutul şi viitorul 
neamului lor””®, 

Printre puţinele analize ale lucrării se numără şi cea a lui Tatar August. 
Autorul remarcă menirea lucrării de a arăta bogăţia sufletului românesc, 
precum şi ideea lui Ştefănescu că toate popoarele îşi au filosofia lor, 
prin care se armonizează toate ştiinţele. Întrucât românii trebuie să facă 
legătura dintre Estul şi Occidentul Europei, Ştefănescu „ne-a dat sinteza 
filosofiei românești de la primele ei licăriri din veacul al XVI-lea până 
în zilele noastre”®. În viziunea lui Ştefănescu, filosofia trebuie să fie 
expresia năzuinței sufletului omenesc spre armonia universală. Lumea 
este o realitate duală și supusă legii contrastului. Recenzentul subliniază 
concluzia cărții după care românii sunt un neam al cărui suflet se distinge 
prin armonie. Încrederea în Dumnezeu, încrederea în biruința dreptăţii 
asupra neadevărului, precum şi iubirea de neam sunt dimensiuni ale 
poeziei populare şi scrierilor de morală religioasă din secolul al XVI- 
lea. Nu este însă apreciat efortul autorului de a înscrie doctrinele unor 
filosofi români în trendul armoniei: „Nouă ni se pare zădarnică truda 
lăudabilă a dlui Ştefănescu de a concilia sistemele filosofilor ale dlor 
Vasile Conta, C. Dimitrescu-laşi, Rădulescu-Motru şi P.P. Negulescu cu 
spiritul armonizator al poporului românesc. Prin ele se ridică un abis 
între credinţă şi ştiinţă, între filozofie şi religie”. Cartea lui Ştefănescu 
este apreciată prin deschiderea ei către o temă încă neabordată: „Prin 
opera ce ne-o prezintă taie o brazdă nouă în literatura noastră şi ne dă 
posibilitatea de a cunoaşte şi din punctul de vedere al filosofiei menirea 
istorică a poporului nostru. Prin expunerea sintetică a filosofiei româneşti, 
dl. Ştefănescu a ușurat nespus de mult sarcina acelora, care vor cerca şi vor 
trebui să cerce şi comoara aceasta prețioasă a neamului nostru” 

G. Talaz scrie despre bogăţia informaţiei în lucrarea lui Ştefănescu: 
„Este o operă întemeiată pe una din cele mai severe erudiţii, dar animată 
de una din cele mai avântate simțţiri. Şi în aceasta mai ales stă rara sa 
valoare”). 

Pentru sagacele Nae Ionescu, cartea ar da curs unei direcţii din cultura 
română: „În «Filosofia românească» a d-lui Marin Ştefănescu, filosoful de 
la Universitatea din Cluj, care reia tot bietul nostru trecut, așa cum l-au 
folosit şi istoria, şi filologia, şi literatura, cu aceleaşi date şi aceleaşi nume, 
şi-l toarnă de rândul acesta în tipare filosofice, misticismul cultural apare 
cu încheieturi de doctrină”. 

În pofida unor reţineri față de cartea lui Ştefănescu, sunt exegeți 
contemporani care o iau în seamă ca o lucrare ce merită cunoscută. 

Anton Dumitriu, în a sa impunătoare Istorie a logicii, îl menţionează 
de trei ori ca sursă bibliografică. Este, de altfel, singurul exeget care 
citează ca sursă bibliografică lucrarea lui Marin Ştefănescu. 

Gh. Vlăduţescu reține caracterul de pionierat al cărții prin delimitarea 
conceptului filosofiei româneşti: „Totuşi, Marin Ştefănescu făcea prima 
încercare de sinteză într-o carte (apărută în 1922), ce-i drept, discutabilă, 
valoric, dacă nu chiar un eşec, însă nu şi lipsită de anume intuiţii care 
obligă la o anumită toleranţă, în judecata critică’”*. 

Constantin Aslam găseşte în cartea lui Ştefănescu modelul 
metafilosofic relaționist-integrativ”?*, o idee ce merită să fie reținută şi 
dezvoltată. 'Tot ce este semnificativ într-o cultură se datorează modului 
particular de a fi în lume al fiecărui popor. Altfel spus, Ştefănescu a 
exprimat concepţia metafilosofică dominantă în epocă despre filosofie ca 
fundament şi sinteză a culturii. 

Marin Diaconu îi revendică, pe bună dreptate, întâietatea lui Ştefănescu 
în istoriografia ideilor filosofice românești: „Este meritul istoric al lui 
Ştefănescu de a fi primul istoric al filosofiei autohtone, printr-o lucrare cu 
mari virtuţi şi cu mici neajunsuri” ” 6. 

Să ne oprim şi la reacţiile de ostilitate față de cartea lui Ştefănescu. Iată 
ce spune D. Drăghicescu: „Nu se poate spune decât rău despre lucrarea 
profesorului Marin Ştefănescu de la Cluj, intitulată Filosofia Românească. 
Este un exemplu penibil de ceea ce poate produce seaca sforăială 
naționalistă încurajată - din simple motive de petrecere - de câțiva 
oameni serioşi. [...] Filosofia românească e definitorie pentru un întreg 
ethos. Generaţia autorului are îndatorirea morală de a se desolidariza. 
Este singura ei scăpare în fața istoriei”. Aşadar, o condamnare în lipsa 
oricărei analize a textului, — de pildă nuanţarea ideii lui Ştefănescu despre 
naționalismul întemeiat pe fapte, și nu pe vorbe; totul porneşte de la 
premisa că lucrarea trebuie executată necondiționat. 

În „Convorbiri Literare” se scrie doar atât: „Filosofia românească, 1922. 
Faţă de nivelul scrierilor filosofice din România, e o lucrare neașteptată şi 
în adevăr regretabilă””*. În schimb, revista „Viaţa Românească” nici nu o 
aminteşte. 

Deşi se bucură de o atenţie specială în cartea lui Ştefănescu, Rădulescu- 
Motru nu va scrie niciodată despre ea, motivându-şi atitudinea rezervată 
faţă de ideile fostului său asistent: „Cultura sa ştiinţifică era insuficientă, şi 
aceasta îl făcea să se mărginească la examinarea superficială a problemelor 
pe care le discuta”. 

Cel mai vehement critic al lui Marin Ştefănescu a fost N. Bagdasar. 
Autor al unei Istorii a filosofiei românești unde nu-l aminteşte deloc, N. 
Bagdasar relatează că, în cartea sa, Marin Ştefănescu expunea concepția 
unor filosofi după notițele pe care i le-au dat filosofii înşişi. Unor profesori 
universitari de filosofie care nu publicaseră nimic le ceruse să-i creioneze 
pentru lucrarea sa, Filosofia românească, concepţia lor despre lume, iar 
el i-a prezentat după aceste însemnări. De pildă, din notele primite de 
la Dimitrescu-laşi reieşea că acesta era ateu. Reţine că Marin Ştefănescu 
încerca afirmarea unei poziţii care să concilieze cele mai contradictorii 
concepții filosofice. Este interesant, Bagdasar nu aminteşte deloc despre 
teza armoniei, o idee ce poate fi dezvoltată. Dar, pentru Bagdasar, „lucrarea 
lui Marin Ştefănescu era lipsită de orice spirit critic şi ştiințific”®. 

Recenzând Le probleme de la methode, Bagdasar a făcut o referire la 
Filosofia românească, despre care afirma că este „un exemplu clasic de 
tratare neştiințifică, falsă, greşită, a problemelor filosofiei româneşti, 
lucru pe care-l întâlnim şi în lucrarea recentă”*!. Întrucât în lucrarea Le 
probleme de la méthode rugăciunea este metoda studiată, şi nicidecum 
metoda ştiinţifică sau filosofică, Bagdasar neagă orice valoare cărții lui 
Ştefănescu: „Oricare ar fi explicaţia, un lucru dureros rămâne indubitabil: 
că cultura filosofică românească înregistrează, într-o vreme de mare 
dezvoltare, o lucrare ca Le probleme de la methode, care, de ce n-am 
spune-o deschis, e un act de lese-filosofie și lese-spirit”"?. Bagdasar crede 
că a fost posibilă apariţia lucrării în Franţa fiindcă Ştefănescu îşi luase 
doctoratul la Sorbona, se manifesta ca un francofil şi era germanofob”*?. 


XXX 


Prima lucrare de istorie a filosofiei româneşti, Filosofia românească, 
propune o idee bine structurată - armonia ce ar caracteriza gândirea, 
conduita şi acțiunea românească. Avem în Marin Ştefănescu un gânditor 
care a trăit, până la paroxism, actul de reîntregire a neamului, întărit cu 
o carte despre evoluţia gândirii filosofice româneşti de-a lungul timpului, 
ca un argument indiscutabil al creativității durabile a naţiunii române. 

lui Ştefan cel Mare în 15 (27) august 1871, în A.D. Xenopol, Scrieri sociale și filosofice, 
ediţie, studiu introductiv, comentarii şi note de N. Gogoneaţă şi Z. Ornea, Editura 
Ştiinţifică, Bucureşti, 1967, pp. 204-205. 

21 Teodor V. Stefanelli, Amintiri despre Eminescu, Bucureşti 1914, apud 
I.E.Torouţiu, Studii și documente literare, IV, ed.cit., p. 420. 

5 Al. Zub, A.D. Xenopol. Biobliografie, ed.cit., p. 48. 

% Istoricul nu a fost scutit de acuze, unele foarte grave, adunate în Memoriul 
Săghinescu-Xenopol adresat oficial Onor. Ministru de Culte şi Instrucțiune. lată ce se 
poate reţine din cuprinsul acestei cărți: 

Falsuri grave, insulte, neştiință şi ră credinţă în operile istorice ale d-lui A.D. 
Xenopol: Teoria lui Rösler, Istoria Românilor, Domnia lui Cuza Vodă, Principiile 
fundamentale ale istoriei 

Nelegiuiri și criminalități fel de fel sub masca economiei politice naționale române 

Studii privitoare la viața şi opera sa (coord. L. Boicu şi Al. Zub), Editura Academiei 

